(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΒ΄

Πέμπτη, 11 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Ν. Κασιμάτη , σελ.
3. Ανακοινώνεται ότι τη συνεδρίαση παρακολουθούν μαθητές από το 1ο Δωδεκαθέσιο Πειραματικό Δημοτικό Σχολείο του Πανεπιστημίου Αθηνών «Μαράσλειο», το 4ο Ελληνικό Δημοτικό Σχολείο Μονάχου «Αριστοτέλης», το 5ο Ελληνικό Δημοτικό Σχολείο Μονάχου «Σωκράτης» και από το Γυμνάσιο Παραμυθιάς Θεσπρωτίας. , σελ.
4. Ανακοινώνεται ότι ότι ο Βουλευτής κ. Διονύσιος Βαλτογιάννης, με την από 10 Απριλίου 2024 επιστολή του προς τον Πρόεδρο της Βουλής μάς γνωστοποιεί την ανεξαρτητοποίησή του από την Κοινοβουλευτική Ομάδα «Σπαρτιάτες», σελ.
5. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτή, σελ.
6. Επί διαδικαστικού θέματος, σελ.
7. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Παρασκευής 12 Απριλίου 2024, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας», σελ.
2. Κατάθεση σχεδίου νόμου:

Οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ψηφιακής Διακυβέρνησης, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών καθώς και οι Υφυπουργοί στον Πρωθυπουργό και Πολιτισμού κατέθεσαν σήμερα 11/4/2024 σχέδιο νόμου: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΓΑΠΗΔΑΚΗ Ε. , σελ.
 ΑΘΑΝΑΣΙΟΥ Μ. , σελ.
 ΑΚΡΙΤΑ Έ. , σελ.
 ΑΚΤΥΠΗΣ Δ. , σελ.
 ΑΝΤΩΝΙΟΥ Μ. , σελ.
 ΒΑΣΙΛΕΙΑΔΗΣ Β. , σελ.
 ΒΕΛΟΠΟΥΛΟΣ Κ. , σελ.
 ΒΕΤΤΑ Κ. , σελ.
 ΒΛΑΧΑΚΟΣ Ν. , σελ.
 ΒΟΛΟΥΔΑΚΗ Σ. , σελ.
 ΒΡΕΤΤΑΚΟΣ Γ. , σελ.
 ΒΡΕΤΤΟΣ Ν. , σελ.
 ΓΑΒΡΗΛΟΣ Γ. , σελ.
 ΓΑΥΓΙΩΤΑΚΗΣ Μ. , σελ.
 ΓΕΩΡΓΙΑΔΗΣ Σ. , σελ.
 ΓΚΙΟΚΑΣ Ι. , σελ.
 ΓΡΗΓΟΡΑΚΟΥ Π. , σελ.
 ΔΑΓΚΑ Π. , σελ.
 ΔΕΛΒΕΡΟΥΔΗΣ Κ. , σελ.
 ΔΗΜΗΤΡΙΑΔΗΣ Π. , σελ.
 ΗΛΙΟΠΟΥΛΟΣ Α. , σελ.
 ΘΕΜΙΣΤΟΚΛΕΟΥΣ Μ. , σελ.
 ΘΡΑΣΚΙΑ Ο. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΠΠΑΤΟΣ Π. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΑΤΡΙΝΗΣ Μ. , σελ.
 ΚΟΤΙΔΗΣ Β. , σελ.
 ΚΟΥΛΚΟΥΔΙΝΑΣ Σ. , σελ.
 ΚΟΥΤΣΟΥΜΠΑΣ Δ. , σελ.
 ΚΡΗΤΙΚΟΣ Ν. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΛΙΒΑΝΙΟΣ Θ. , σελ.
 ΜΑΝΤΑΣ Π. , σελ.
 ΜΙΧΑΗΛΙΔΗΣ Σ. , σελ.
 ΜΙΧΑΗΛΙΔΟΥ Δ. , σελ.
 ΜΟΥΛΚΙΩΤΗΣ Γ. , σελ.
 ΜΠΙΜΠΙΛΑΣ Σ. , σελ.
 ΝΟΤΟΠΟΥΛΟΥ Α. , σελ.
 ΟΙΚΟΝΟΜΟΥ Θ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΔΑΚΗΣ Π. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΠΑΗΛΙΟΥ Γ. , σελ.
 ΠΑΠΑΘΑΝΑΣΗΣ Α. , σελ.
 ΠΑΠΑΣΩΤΗΡΙΟΥ Σ. , σελ.
 ΠΑΠΠΑΣ Π. , σελ.
 ΠΑΡΑΣΚΕΥΑΪΔΗΣ Π. , σελ.
 ΠΑΡΑΣΤΑΤΙΔΗΣ Σ. , σελ.
 ΠΕΡΚΑ Θ. , σελ.
 ΠΛΕΥΡΗΣ Α. , σελ.
 ΠΟΥΛΑΣ Α. , σελ.
 ΣΑΡΑΚΙΩΤΗΣ Ι. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΙΓΚΑΣ Β. , σελ.
 ΣΤΥΛΙΟΣ Γ. , σελ.
 ΤΖΟΥΦΗ Μ. , σελ.
 ΤΣΙΜΑΡΗΣ Ι. , σελ.
 ΦΑΜΕΛΛΟΣ Σ. , σελ.
 ΦΕΡΧΑΤ Ο. , σελ.
 ΧΑΡΙΤΣΗΣ Α. , σελ.
 ΧΑΤΖΗΙΩΑΝΝΙΔΟΥ Μ. , σελ.
 ΧΗΤΑΣ Κ. , σελ.
 ΧΟΥΡΔΑΚΗΣ Μ. , σελ.
 ΧΡΗΣΤΙΔΟΥ Ρ. , σελ.

Β. Επί προσωπικού θέματος:
 ΒΕΛΟΠΟΥΛΟΣ Κ. , σελ.
 ΓΕΩΡΓΙΑΔΗΣ Σ. , σελ.

Γ. Επί του σχεδίου νόμου του Υπουργείου Υγείας:
 ΑΓΑΠΗΔΑΚΗ Ε. , σελ.
 ΑΘΑΝΑΣΙΟΥ Μ. , σελ.
 ΑΚΡΙΤΑ Έ. , σελ.
 ΑΚΤΥΠΗΣ Δ. , σελ.
 ΑΝΤΩΝΙΟΥ Μ. , σελ.
 ΒΑΣΙΛΕΙΑΔΗΣ Β. , σελ.
 ΒΕΛΟΠΟΥΛΟΣ Κ. , σελ.
 ΒΕΤΤΑ Κ. , σελ.
 ΒΛΑΧΑΚΟΣ Ν. , σελ.
 ΒΟΛΟΥΔΑΚΗ Σ. , σελ.
 ΒΡΕΤΤΑΚΟΣ Γ. , σελ.
 ΒΡΕΤΤΟΣ Ν. , σελ.
 ΓΑΒΡΗΛΟΣ Γ. , σελ.
 ΓΑΥΓΙΩΤΑΚΗΣ Μ. , σελ.
 ΓΕΩΡΓΙΑΔΗΣ Σ. , σελ.
 ΓΚΙΟΚΑΣ Ι. , σελ.
 ΓΡΗΓΟΡΑΚΟΥ Π. , σελ.
 ΔΑΓΚΑ Π. , σελ.
 ΔΕΛΒΕΡΟΥΔΗΣ Κ. , σελ.
 ΔΗΜΗΤΡΙΑΔΗΣ Π. , σελ.
 ΗΛΙΟΠΟΥΛΟΣ Α. , σελ.
 ΘΕΜΙΣΤΟΚΛΕΟΥΣ Μ. , σελ.
 ΘΡΑΣΚΙΑ Ο. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΠΠΑΤΟΣ Π. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΕΡΟΣ Γ. , σελ.
 ΚΑΤΡΙΝΗΣ Μ. , σελ.
 ΚΟΤΙΔΗΣ Β. , σελ.
 ΚΟΥΛΚΟΥΔΙΝΑΣ Σ. , σελ.
 ΚΟΥΤΣΟΥΜΠΑΣ Δ. , σελ.
 ΚΡΗΤΙΚΟΣ Ν. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΛΙΒΑΝΙΟΣ Θ. , σελ.
 ΜΑΝΤΑΣ Π. , σελ.
 ΜΙΧΑΗΛΙΔΗΣ Σ. , σελ.
 ΜΙΧΑΗΛΙΔΟΥ Δ. , σελ.
 ΜΟΥΛΚΙΩΤΗΣ Γ. , σελ.
 ΜΠΙΜΠΙΛΑΣ Σ. , σελ.
 ΝΟΤΟΠΟΥΛΟΥ Α. , σελ.
 ΟΙΚΟΝΟΜΟΥ Θ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΔΑΚΗΣ Π. , σελ.
 ΠΑΠΑΔΟΠΟΥΛΟΣ Ν. , σελ.
 ΠΑΠΑΗΛΙΟΥ Γ. , σελ.
 ΠΑΠΑΘΑΝΑΣΗΣ Α. , σελ.
 ΠΑΠΑΣΩΤΗΡΙΟΥ Σ. , σελ.
 ΠΑΠΠΑΣ Π. , σελ.
 ΠΑΡΑΣΚΕΥΑΪΔΗΣ Π. , σελ.
 ΠΑΡΑΣΤΑΤΙΔΗΣ Σ. , σελ.
 ΠΕΡΚΑ Θ. , σελ.
 ΠΛΕΥΡΗΣ Α. , σελ.
 ΠΟΥΛΑΣ Α. , σελ.
 ΣΑΡΑΚΙΩΤΗΣ Ι. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΙΓΚΑΣ Β. , σελ.
 ΣΤΥΛΙΟΣ Γ. , σελ.
 ΤΖΟΥΦΗ Μ. , σελ.
 ΤΣΙΜΑΡΗΣ Ι. , σελ.
 ΦΑΜΕΛΛΟΣ Σ. , σελ.
 ΦΕΡΧΑΤ Ο. , σελ.
 ΧΑΡΙΤΣΗΣ Α. , σελ.
 ΧΑΤΖΗΙΩΑΝΝΙΔΟΥ Μ. , σελ.
 ΧΗΤΑΣ Κ. , σελ.
 ΧΟΥΡΔΑΚΗΣ Μ. , σελ.
 ΧΡΗΣΤΙΔΟΥ Ρ. , σελ.

Δ. ΠΑΡΕΜΒΑΣΕΙΣ:
 ΚΑΛΑΦΑΤΗΣ Σ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΒ΄

Πέμπτη 11 Απριλίου 2024

Αθήνα, σήμερα στις 11 Απριλίου 2024, ημέρα Πέμπτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-4-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΑ΄ συνεδριάσεώς του, της Τετάρτης 10 Απριλίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του».)

Κυρίες και κύριοι συνάδελφοι, πριν μπούμε στην ημερήσια διάταξη θα ήθελα να σας ανακοινώσω ότι ο Βουλευτής κ. Διονύσιος Βαλτογιάννης, με την από 10 Απριλίου 2024 επιστολή του προς τον Πρόεδρο της Βουλής μάς γνωστοποιεί την ανεξαρτητοποίησή του από την Κοινοβουλευτική Ομάδα «Σπαρτιάτες».

Η εν λόγω επιστολή θα καταχωριστεί στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 3)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Επίσης, η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή.

Τέλος, η Βουλευτής του ΣΥΡΙΖΑ - Προοδευτική Συμμαχία κ. Νίνα Κασιμάτη ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώςη Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας».

Η Διάσκεψη των Προέδρων αποφάσισε στη συνεδρίασή της στις 4 Απριλίου 2024 η συζήτηση του νομοσχεδίου να διεξαχθεί σε μία συνεδρίαση, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει τώρα ο εισηγητής της Νέας Δημοκρατίας κ. Γεώργιος Βρεττάκος για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής ομιλητών.

Κύριε Βρεττάκο, έχετε τον λόγο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η αναμόρφωση της δημόσιας υγείας στη χώρα μας δεν αποτελεί μια εύκολη υπόθεση. Απαιτεί προσεκτικό σχεδιασμό, διαφορετική προσέγγιση και μεγάλη προσπάθεια σε όλα τα επίπεδα.

Η Κυβέρνηση της Νέας Δημοκρατίας από την πρώτη στιγμή μίλησε για μια νέα φιλοσοφία προσέγγισης στη δημόσια υγεία. Είναι αλήθεια ότι το σύστημα υγείας στη χώρα μας είναι για πολλά χρόνια νοσοκομειοκεντρικό, δίνοντας έμφαση στη θεραπεία της νόσου και όχι τόσο στην πρόληψη αυτής. Αναγνωρίσαμε την ανάγκη να δώσουμε έμφαση στην πρωτοβάθμια φροντίδα, την πρόληψη και την προαγωγή υγείας του πληθυσμού.

Στο πλαίσιο αυτό καταρτίσαμε το Εθνικό Σχέδιο Δράσης για τη Δημόσια Υγεία 2021-2025, ένα συνολικό στρατηγικό σχέδιο με συγκεκριμένες και κοστολογημένες δράσεις σε όλους τους τομείς υγείας, φιλοδοξώντας να βελτιώσουμε τους δείκτες ποιότητας ζωής των πολιτών και να εκσυγχρονίσουμε ριζικά το σύστημα δημόσιας υγείας.

Το Εθνικό Σχέδιο Δράσης περιλαμβάνει όλους τους στόχους και μια σειρά από προγράμματα, τα οποία είτε ήδη υλοποιούνται είτε θα υλοποιηθούν το αμέσως επόμενο διάστημα, με πολύ σημαντικό όφελος για όλους τους συμπολίτες μας. Οι πολιτικές αυτές έχουν εξασφαλισμένη χρηματοδότηση μέσα από πόρους του Ταμείου Ανάκαμψης και Ανθεκτικότητας και όχι μόνο. Είμαστε πεπεισμένοι ότι με την αξιοποίηση αυτών των πόρων θα μπορέσει τα επόμενα χρόνια να αλλάξει ριζικά η εικόνα του δημόσιου συστήματος υγείας.

Στο πλαίσιο αυτό, με το νομοσχέδιο που συζητάμε σήμερα, ρυθμίζονται μια σειρά από σημαντικά ζητήματα, προκειμένου να εφαρμοστούν δράσεις του εθνικού αυτού σχεδίου που σας μίλησα προηγουμένως για ακόμα περισσότερους συμπολίτες μας. Έτσι λοιπόν επεκτείνεται το ηλικιακό όριο για εξετάσεις μαστογραφίας στο πλαίσιο του προγράμματος «Φώφη Γεννηματά», το οποίο ήδη λειτουργεί και το έχουν αξιοποιήσει πάνω από τριακόσιες χιλιάδες γυναίκες ηλικίας σαράντα πέντε έως εβδομήντα τεσσάρων ετών, σύμφωνα με τις πλέον πρόσφατες ευρωπαϊκές κατευθυντήριες οδηγίες.

Προστίθεται επιπλέον δράση στο πρόγραμμα «Σπύρος Δοξιάδης», προκειμένου να υλοποιηθούν πολιτικές για την προαγωγή υγείας, οικογένειας και παιδιού, ώστε να αναπτυχθούν προγράμματα πρόληψης σε παιδιά καθ’ όλη τη διάρκεια της ανάπτυξής τους από τη βρεφική ηλικία έως και την ενηλικίωση, ενώ δίνεται δυνατότητα να αξιοποιηθούν οι κινητές μονάδες πρωτοβάθμιας φροντίδας υγείας, προκειμένου να μπορούν να συμμετέχουν στις επιμέρους δράσεις πρόληψης συμπολίτες μας που βρίσκονται σε δυσπρόσιτες και απομακρυσμένες περιοχές, μειώνοντας με αυτό τον τρόπο τις κοινωνικές ανισότητες.

Επίσης λύνονται μια σειρά από ζητήματα που έχουν προκύψει, προκειμένου να εφαρμοστεί με ταχύτητα και ευελιξία το πρόγραμμα για τον λειτουργικό εκσυγχρονισμό του συστήματος δημόσιας υγείας.

Κυρίες και κύριοι συνάδελφοι, νομίζω ότι θα συμφωνήσουμε όλοι ότι όσα προγράμματα υγείας και αν κάνουμε και αν σχεδιάσουμε, όσες ανακαινίσεις και αν κάνουμε -αυτή τη στιγμή βρίσκεται σε εξέλιξη ίσως το μεγαλύτερο πρόγραμμα ανακαινίσεων στη Μεταπολίτευση μέσω του Ταμείου Ανάκαμψης- όσο νέο εξοπλισμό και να προμηθευτούμε, η ψυχή του δημοσίου συστήματος υγείας είναι το ανθρώπινο δυναμικό. Είναι οι γιατροί μας, που δίνουν τη μάχη πολλές φορές κάτω από δύσκολες συνθήκες. Είναι νοσηλευτές, που κι αυτοί δίνουν τη μάχη. Είναι το διοικητικό και το λοιπό προσωπικό των επαγγελματιών υγείας.

Σε αυτούς είναι στραμμένη η πολιτική της Κυβέρνησης όλα αυτά τα χρόνια. Θυμίζω ότι το 2019 παραλάβαμε εκατό χιλιάδες προσωπικό στο δημόσιο σύστημα υγείας, το 2023 ήταν εκατόν επτά χιλιάδες, παρά τις αποχωρήσεις που ήταν πολλές και τις συνταξιοδοτήσεις, ενώ η προεκλογική μας δέσμευση για δέκα χιλιάδες επιπλέον προσλήψεις εντός τετραετίας ήδη τους πρώτους μήνες υλοποιείται. Έχουμε προγραμματίσει εξίμισι χιλιάδες θέσεις για το 2024, πολλές από τις οποίες ήδη έχουν προκηρυχθεί.

Στην προσπάθεια όμως να προσελκύσουμε προσωπικό στην υγεία υπάρχει ένα αντικειμενικό ζήτημα. Οι γιατροί πολλές φορές δεν έρχονται, με αποτέλεσμα προκηρύξεις να βγαίνουν άγονες Ειδικά για ορισμένες κρίσιμες ειδικότητες, όπως είναι οι παθολόγοι, οι γενικοί γιατροί, οι αναισθησιολόγοι, το φαινόμενο είναι ακόμα πιο έντονο.

Αυτό βέβαια δεν είναι ένα ελληνικό ζήτημα, καθώς έρευνες λένε ότι στην Ευρώπη λείπουν πάνω από ένα εκατομμύριο επαγγελματίες υγείας. Άρα δημιουργείται ένας ασφυκτικός ανταγωνισμός μεταξύ εσωτερικού της χώρας μας αλλά και χωρών του εξωτερικού, όπου παρέχουν πολύ καλύτερη μισθοδοσία σε σχέση με αυτή που παρέχει το Εθνικό Σύστημα Υγείας, ενώ ο ανταγωνισμός αυτός, πέραν των χωρών του εξωτερικού, είναι και με τις ιδιωτικές δομές υγείας, που και πάλι πολλές φορές παρέχουν πολύ καλύτερες αποδοχές.

Αυτό η Κυβέρνηση το αναγνώρισε και στο πλαίσιο αυτό, το προηγούμενο διάστημα, πάντα με βάση τις αντοχές της οικονομίας αύξησε 10% οριζόντια τους μισθούς στους γιατρούς το 2022, έβαλε επίδομα στους γιατρούς των τμημάτων επειγόντων περιστατικών, προσαύξησε το επίδομα νοσοκομειακής απασχόλησης στους γιατρούς των ΜΕΘ, έβαλε επίδομα στους αναισθησιολόγους, αύξησε με πρόσφατη διάταξη 20% τις αποζημιώσεις στις εφημερίες και έδωσε κίνητρα στους γιατρούς, που τους θερινούς μήνες πηγαίνουν στα νησιά μας προκειμένου να έχουν επιπλέον εισόδημα.

Όλα αυτά όμως πάντα με ρεαλισμό, στο πλαίσιο των αντοχών της οικονομίας μας. Και είμαι σίγουρος ότι όσο η οικονομία μας συνεχίζει να πηγαίνει καλά, όσο έχουμε θετικούς ρυθμούς ανάπτυξης, στο μέλλον θα έρθουν και νέα μέτρα, προκειμένου να αυξήσουμε περαιτέρω το εισόδημα των γιατρών του Εθνικού Συστήματος Υγείας.

Εδώ όμως υπάρχει μια πραγματικότητα, ότι πρέπει να πάρουμε άμεσα μέτρα προκειμένου το ΕΣΥ να γίνει πιο ελκυστικό σήμερα, για να μπορούν να έχουν επιπλέον πηγές εισοδήματος οι γιατροί. Έρχεται λοιπόν το νομοσχέδιο να ρυθμίσει μια σειρά από ζητήματα που αφορούν τους γιατρούς και τους νοσηλευτές, αρχικά δίνοντας τη δυνατότητα στους γιατρούς του ΕΣΥ να ασκούν ιδιωτικό έργο υπό αυστηρούς όρους και προϋποθέσεις, προκειμένου να μην είναι αυτό εις βάρος των υποχρεώσεών τους στην οργανική τους θέση.

Αυτό το μέτρο θεωρώ ότι είναι ιδιαίτερα σημαντικό, αφού θα δώσει επιπλέον κίνητρα για να προσελκύσουμε γιατρούς να έρθουν στις προκηρύξεις, που ήδη είναι στον αέρα, αλλά και σε αυτές που θα έρθουν στο επόμενο διάστημα. Είναι ένα μέτρο που εφαρμόζεται σε όλη σχεδόν την Ευρώπη. Για να το εφαρμόζουν χώρες, όπως η Αυστρία, η Ολλανδία, το Ηνωμένο Βασίλειο, η Γαλλία, η Γερμανία, η Φιλανδία, η Σουηδία, η Νορβηγία, η Πορτογαλία, η Ιταλία και άλλες τόσες χώρες, κάτι ξέρουν κι αυτοί, να συμφωνήσουμε σε αυτό. Δεν μπορεί εμείς να είμαστε και εδώ η μοναδική εξαίρεση, η φωτεινή εξαίρεση και όλοι οι άλλοι να κάνουν λάθος. Μάλλον εμείς κάνουμε κάτι λάθος.

Άρα λοιπόν προσαρμοζόμαστε και δίνουμε τη δυνατότητα ή καλύτερα δίνουμε την ελευθερία στους γιατρούς μας το 2024 να μπορούν να έχουν και αυτή την επιλογή, ενώ προβλέπουμε τη δυνατότητα να μπορεί να γίνεται και το αντίστροφο, δηλαδή να επιτρέπεται σε ιδιώτες γιατρούς όλων των ειδικοτήτων να συνεργάζονται με τα νοσοκομεία του ΕΣΥ, συμμετέχοντας στη λειτουργία εξωτερικών ιατρείων, στη διενέργεια διαγνωστικών, θεραπευτικών και επεμβατικών πράξεων, πέραν του τακτικού ωραρίου, υπό όρους και προϋποθέσεις που θα οριστούν με αντίστοιχη ΚΥΑ.

Επιπλέον, το νομοσχέδιο δίνει δυνατότητα παράτασης του χρόνου παραμονής στην υπηρεσία γιατρών του Εθνικού Συστήματος Υγείας που είναι σε ηλικία συνταξιοδότησης, οι οποίοι επιθυμούν να συνεχίσουν να εργάζονται μέχρι το τέλος του 2025 . Εκεί λέμε ότι η εμπειρία τους είναι πολύ σημαντική και μπορούν να προσφέρουν και πολύ περισσότερο την ώρα που το δημόσιο σύστημα υγείας έχει τόσο μεγάλες ανάγκες, δεν μπορούμε αυτούς τους ανθρώπους να τους χαρίσουμε, οι οποίοι πολλές φορές μετά τη συνταξιοδότηση βλέπουμε ότι εργάζονται στον ιδιωτικό τομέα, ούτε να τους αφήσουμε να φύγουν, εφόσον είναι σε κατάσταση που μπορούν και θέλουν να το κάνουν.

Παράλληλα διευκολύνουμε με τις διατάξεις του νομοσχεδίου τους γιατρούς που εισήχθησαν σε σχολές από το ακαδημαϊκό έτος 2012-2013 και εντεύθεν να απαλλαγούν από την υποχρεωτική εκπλήρωση υπηρεσίας υπαίθρου, δεδομένης της ήδη εκπλήρωσης της εν λόγω υποχρέωσης εκ μέρους των περισσότερων, προκειμένου να διευκολυνθούν στην πρόσβασή τους στην άσκηση ειδικότητας και σε διορισμό στο ΕΣΥ, ενώ δίνουμε επιπλέον οικονομικά κίνητρα για γιατρούς που θα αλλάξουν ειδικότητα και θα επιλέξουν την ειδικότητα του αναισθησιολόγου. Είναι ένα ζήτημα υπαρκτό, δεν υπάρχουν αναισθησιολόγοι. Πρέπει λοιπόν να δώσουμε επιπλέον κίνητρα, ώστε να αλλάξουν ειδικότητα ίσως κάποιοι γιατροί. Έτσι θα τους αμείψουμε το σύνολο του χρόνου το οποίο θα ασκήσουν αυτή την εκπαίδευση.

Ταυτόχρονα, αποσαφηνίζεται το ποσοστό των εργαζόμενων νοσηλευτών στον δημόσιο τομέα και των αξιωματικών νοσηλευτών που μπορούν να καταλάβουν θέση ως υπεράριθμοι ειδικευόμενοι. Μια σειρά λοιπόν από ιδιαίτερα σημαντικές ρυθμίσεις προς όφελος των γιατρών και των νοσηλευτών του ΕΣΥ.

Με το Κεφάλαιο Δ΄ του νομοσχεδίου ρυθμίζονται σημαντικά ζητήματα που έχουν να κάνουν με τη συνταγογράφηση των φαρμάκων, την αξιολόγηση, τη διαπραγμάτευση και την αποζημίωση των τιμών των φαρμάκων. Δίνεται η δυνατότητα στους ιδιώτες προσωπικούς γιατρούς που είναι συμβεβλημένοι με τον ΕΟΠΥΥ να συνταγογραφούν φάρμακα και θεραπευτικές πράξεις σε ανασφάλιστους και ευάλωτους συμπολίτες μας. Θεσπίζεται η διαδικασία ελέγχου της υπέρογκης συνταγογράφησης από ιδιώτες γιατρούς, προκειμένου να υπάρξει εξορθολογισμός της φαρμακευτικής δαπάνης, καθώς επίσης και μια σειρά μέτρων ώστε να έχουμε καλύτερο έλεγχο στη διαπραγμάτευση των τιμών των φαρμάκων και καλύτερη πρόσβαση με περισσότερα φάρμακα για τους συμπολίτες μας.

Με τις ρυθμίσεις του νομοσχεδίου για τον μηχανισμό αυτόματης επιστροφής, το γνωστό σε όλους μας clawback, δίνεται τη δυνατότητα επιπλέον ρύθμισης των οφειλών, ώστε να διευκολυνθούν στην αποπληρωμή του, αφού έχει αυξηθεί σημαντικά το ποσοστό clawback με αποτέλεσμα οι εταιρείες να δυσκολεύονται να ανταπεξέλθουν, ενώ διορθώνονται σφάλματα και μεταφέρονται αρμοδιότητες για τον υπολογισμό του clawback στην Εθνική Κεντρική Αρχή Προμηθειών Υγείας, με στόχο τον πιο άμεσο, κεντρικό, ψηφιοποιημένο και σε πραγματικό χρόνο προγραμματισμό της νοσοκομειακής φαρμακευτικής δαπάνης.

Επιπλέον με τις διατάξεις του νομοσχεδίου λύνονται μια σειρά από σημαντικά ζητήματα ώστε να συμπεριληφθεί ο ΕΟΔΥ στους ηλεκτρονικούς καταλόγους λοιπού πλην ιατρικού επικουρικού προσωπικού, προκειμένου να ενισχυθεί με το αναγκαίο ανθρώπινο δυναμικό. Ενισχύονται ο ΕΟΔΥ, ο ΕΟΦ και το ΙΦΕΤ με τη δυνατότητα πρόσληψης ειδικοτήτων με το ευέλικτο καθεστώς της απόδειξης παροχής υπηρεσιών.

Παρατείνονται οι συμβάσεις εργασίας του προσωπικού των κινητών ομάδων υγείας, των ΚΟΜΥ δηλαδή, αναδεικνύοντας έτσι τη σημασία του έργου των ΚΟΜΥ του ΕΟΔΥ με τη δυνατότητα παροχής υπηρεσιών πρωτοβάθμιας φροντίδας υγείας ακόμη και κατ’ οίκον, ώστε να μειωθούν περαιτέρω οι κοινωνικές ανισότητες στην υγεία με την παροχή δωρεάν ιατρονοσηλευτικών υπηρεσιών σε κάθε πολίτη, ενώ προσαρμόζονται οι σκοποί και οι αρμοδιότητες της Εθνικής Κεντρικής Αρχής Προμηθειών Υγείας στον νέο ρόλο ως μόνου φορέα πραγματοποίησης προμηθειών υγείας στα νοσοκομεία του ΕΣΥ, προκειμένου να υπάρχει ένας καλύτερος και πιο κεντρικός έλεγχος.

Τώρα όσον αφορά τα νοσοκομεία μας, τις υγειονομικές περιφέρειες και τα κέντρα υγείας το σχέδιο νόμου που συζητάμε φέρνει πολύ σημαντικές διατάξεις, που απαντούν σε υπαρκτά ζητήματα. Λύνει το ιδιοκτησιακό πρόβλημα που υπήρχε στο Νοσοκομείο της Ρόδου, προκειμένου να ξεκαθαρίσει και να μπορέσει να αναπτυχθεί. Λύνει πολεοδομικό ζήτημα για την ανέγερση εγκαταστάσεων κέντρου αποκατάστασης και αποθεραπείας στον Δήμο Αγίου Νικολάου της Περιφερειακής Ενότητας Λασιθίου της Κρήτης. Λύνεται πολεοδομικό ζήτημα για την αδειοδότηση και επέκταση του Γενικού Νοσοκομείου Καστοριάς, ενώ με μια σειρά από διατάξεις ρυθμίζονται θέματα για το προσωπικό, την αξιοποίηση των εσόδων από την ολοήμερη λειτουργία των νοσοκομείων, καθώς και ζητήματα δαπανών των νοσοκομείων του Εθνικού Συστήματος Υγείας, των υγειονομικών περιφερειών και των κέντρων υγείας.

Επιπρόσθετα, το νομοσχέδιο ρυθμίζει μια σειρά θεμάτων για την αντιμετώπιση του COVID-19, ο οποίος σύμφωνα με τα τελευταία δεδομένα είναι υπαρκτός και χρειάζεται επιπλέον αντιμετώπιση. Παρατείνονται λοιπόν προθεσμίες που έληγαν, σχετικά με δράσεις κατά του COVID, δίνεται η δυνατότητα στα φαρμακεία μας επικουρικά να κάνουν και αυτά εμβολιασμούς COVID, κάτι που θα βοηθήσει ιδιαίτερα τις απομακρυσμένες περιοχές, ενώ παρατείνει ειδικές διαδικασίες ελέγχου προκειμένου να μειωθεί η διάδοση του ιού.

Επίσης διαγράφουμε μη εισπραχθέντα πρόστιμα ανεμβολίαστων συμπολιτών μας, καθώς το μέτρο όταν πάρθηκε ήταν τελείως διαφορετικές οι συνθήκες, κάτι που δεν ισχύει σήμερα. Άρα λοιπόν επαναφέρουμε και αυτή την αδικία.

Τέλος, το νομοσχέδιο εκσυγχρονίζει το νομοθετικό πλαίσιο της υποβοηθούμενης αναπαραγωγής, προκειμένου να προσαρμοστεί στις σύγχρονες ανάγκες. Είναι μια διαδικασία που πρέπει συνεχώς να την εμπλουτίζουμε σε συνάρτηση και με το μεγάλο δημογραφικό πρόβλημα που υπάρχει, προκειμένου να βοηθάμε τα ζευγάρια μας να τεκνοποιούν πιο εύκολα.

Κυρίες και κύριοι συνάδελφοι, προσπάθησα στον χρόνο που έχω να αναφερθώ στα σημαντικότερα σημεία του νομοσχεδίου. Είναι ένα νομοσχέδιο με δεκατέσσερα διαφορετικά κεφάλαια, πάνω από εξήντα άρθρα, που το μόνο που κάνει ουσιαστικά είναι να λύνει υπαρκτά ζητήματα προς όφελος του δημοσίου συστήματος υγείας. Νομίζω ότι και ο πιο κακόπιστος συνομιλητής θα βρει θετικά στις διατάξεις αυτού του νομοσχεδίου.

Και όλοι αντιλαμβανόμαστε ότι μια σειρά πραγμάτων, που αναφέρονται στο νομοσχέδιο αυτό, έχουν μια καθαρά λογική προσέγγιση. Ουσιαστικά, υπάρχει ένα πρόβλημα και το λύνουμε. Δεν έχουν ούτε ιδεολογικά χαρακτηριστικά, ούτε κάποιο ιδεολογικό πρόσημο.

Εξαιρώ τις διατάξεις για το ιδιωτικό έργο των γιατρών, γιατί εκεί καταλαβαίνω ότι -ιδιαίτερα από τα κόμματα της Αριστεράς- υπάρχει μια αλλεργία σε οτιδήποτε έχει να κάνει με τη λέξη «ιδιωτικό». Υπάρχει ένα αναχρονιστικό πλαίσιο στο ιδεολογικό θέμα της Αριστεράς.

Επέλεξα, λοιπόν, να μην ασχοληθώ -σε αυτή την πρώτη μου τοποθέτηση- με τα κόμματα της Αντιπολίτευσης. Το κάνω αυτό, γιατί είδα στις συνεδριάσεις της επιτροπής ότι δέχτηκα από τους περισσότερους μια επίθεση -επειδή τους άσκησα κριτική- ότι είμαι αλαζονικός, ότι είμαι απαξιωτικός, επειδή είπα ότι δεν άκουσα καμμία συγκεκριμένη θέση επί του νομοσχεδίου. Τα πρακτικά των επιτροπών υπάρχουν, μπορούν να τα διαβάσουν όλοι και να δούμε ποια ήταν η συγκεκριμένη αντιπρόταση.

Διαπίστωσα, το εξής απλό: Ότι, ενώ παλιότερα αυτό που ξέραμε είναι ότι υπήρχαν δυο κόμματα τουλάχιστον εξουσίας -η Κυβέρνηση και Αξιωματική Αντιπολίτευση- όπου λέγανε πράγματα πιο μετρημένα, επειδή είχαν την προοπτική να κυβερνήσουν και υπήρχαν και τα κόμματα διαμαρτυρίας, που έπαιρναν μονοψήφια ποσοστά, πλέον, αυτό που βλέπω -και θλίβομαι, γιατί δεν είναι καλό για τη δημοκρατία μας- είναι ότι υπάρχει ένα κόμμα εξουσίας με κυβερνητική πρόταση -η Νέα Δημοκρατία - ένα κόμμα που έχει σοβαρή πρόταση και οκτώ κόμματα διαμαρτυρίας.

Άρα, λοιπόν, επιτρέψτε μου -στο κλείσιμό μου- να κάνω τρεις καλοπροαίρετες ερωτήσεις, προς συναδέλφους της Αντιπολίτευσης.

(Θόρυβος στην Αίθουσα)

Συνάδελφοι, δεν βρήκατε τίποτα θετικό στα εξήντα άρθρα του νομοσχεδίου; Θα ψηφίσετε κάποια διάταξη; Περιμένω να το ακούσω.

Εκεί που διαφωνείτε, έχετε κάποια συγκεκριμένη αντιπρόταση; Περιμένω κι αυτό να το ακούσω, δεν το έχω ακούσει μέχρι στιγμής, συγχωρέστε με.

Τέλος, όσον αφορά τους γιατρούς του ΕΣΥ, θέλω σας παρακαλώ -γιατί το ρωτούσα συνεχώς και απάντηση δεν έχω πάρει μέχρι σήμερα- να μας πείτε, τι είναι αυτό που προτείνετε; Λέτε να κάνουμε προσλήψεις. Αυτό είναι κάτι που το κάνουμε ήδη. Είναι σε διαδικασία πάρα πολλές προσλήψεις.

Μας λέτε ότι δεν έρχονται γιατροί, γιατί δεν αυξάνουμε τους μισθούς. Πολύ ωραία, σας εξήγησα και πριν, πώς αυξάνουμε τους μισθούς σταθερά. Ρωτάμε, λοιπόν, πόσο να αυξήσουμε τους μισθούς; Πείτε μας ένα ποσοστό. Να τους διπλασιάσουμε, να τους τριπλασιάσουμε; Πόσο θα είναι αυτό; Πόσο υπολογίζετε ότι κοστίζει αυτό το μέτρο και πού πιστεύετε ότι θα βρούμε τα ισοδύναμα; Να μας πείτε, λοιπόν, ότι τα χρήματα θα τα πάρουμε από εκεί και θα τα μεταφέρουμε -όχι για ένα χρόνο άπαξ- για τα επόμενα δέκα χρόνια.

Άρα, λοιπόν, σε αυτά τα τρία ερωτήματα περιμένω να ακούσω απάντηση, γιατί μέχρι στιγμής δεν έχει δοθεί απάντηση. Αν εξαιρέσω -για να μην αδικώ- την κ. Κεφάλα από την Πλεύση Ελευθερίας, η οποία μας είπε να πάρουμε τα λεφτά από τη μισθοδοσία των κληρικών, για να τα δώσουμε στους γιατρούς. Βέβαια, ακόμα και αυτό εάν το ακούσουμε σαν πρόταση -αν και είναι η μόνη πρόταση που έχει αριθμό- επειδή έψαξα λίγο, τα λεφτά των κληρικών είναι γύρω στα 200 εκατομμύρια και η μισθοδοσία στο ΕΣΥ είναι 3 δισεκατομμύρια. Άρα, λοιπόν, μάλλον προτείνει μία αύξηση της τάξεως του 6%. Το ακούω και αυτό, αν και διαφωνώ κάθετα.

Θα περιμένω με προσοχή τις προτάσεις σας και θα επανέλθω και στη δευτερολογία μου. Αν όμως και σήμερα δεν πείτε κάτι συγκεκριμένο, τότε δεν θα μπορείτε να κατηγορείτε ούτε εμένα ούτε κανέναν από όλους αυτούς που σας ακούει που σας κατηγορούμε ότι δεν είναι σοβαρά αυτά που λέτε, εντός της Αίθουσας, τουλάχιστον για το συγκεκριμένο νομοσχέδιο.

Υπερψηφίζουμε, λοιπόν, το νομοσχέδιο, γιατί πιστεύουμε ότι εξυπηρετεί τον στόχο, που είναι η αναβάθμιση του δημόσιου συστήματος υγείας και η αναβάθμιση της πρωτοβάθμιας φροντίδας υγείας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία, ο κ. Ανδρέας Παναγιωτόπουλος.

Ορίστε, κύριε Παναγιωτόπουλε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, συζητάμε σήμερα στην Ολομέλεια της Βουλής των Ελλήνων -και έρχεται προς ψήφιση- ένα νομοσχέδιο του Υπουργείου Υγείας, το οποίο ήδη από τον τίτλο του παραπλανά τους κατοίκους της χώρας. Διότι, οι μεν δράσεις δημόσιας υγείας είναι μόνο τρεις και δεν δικαιολογούν τον τυχαίο τίτλο, οι δε υπόλοιπες ρυθμίσεις, όχι μόνο δεν ενισχύουν, αλλά αποδυναμώνουν το Εθνικό Σύστημα Υγείας.

Η Κυβέρνηση της Νέας Δημοκρατίας έχει επιστρέψει τη χώρα στις μνημονιακές συνθήκες της υγειονομικής φτώχειας. Σας τα είπαμε αναλυτικά στις επιτροπές σας. Σας εξηγήσαμε, γιατί τα μέτρα που εισάγετε, δεν θα ενισχύσουν το ΕΣΥ. Αντιθέτως, θα το πλήξουν έτι περαιτέρω, θα το αποχαρακτηρίσουν και από δημόσιο σύστημα υγείας θα γίνει ιδιωτικό.

Κι εσείς γνωρίζετε καλύτερα από όλους μας ότι το ιδιωτικό δεν προτεραιοποιεί το συμφέρον του πολίτη και ευρύτερα της κοινωνίας. Το ιδιωτικό προτεραιοποιεί το κέρδος και καλά κάνει, διότι αυτή είναι η φύση του. Όμως εμείς δεν θέλουμε ένα ιδιωτικό ΕΣΥ. Εμείς θέλουμε ένα δημόσιο ΕΣΥ, ανθρωποκεντρικό, με έμφαση στην πρωτοβάθμια και την πρόληψη, αποτελεσματικό, ώστε να θεραπεύει και να αποκαθιστά την υγεία όσων έχουν την ανάγκη του.

Εσείς πιστεύετε στην ιδιωτική υγεία, το δηλώσατε με κάθε επισημότητα και το 1983 όταν ψηφίστηκε ο ιδρυτικός νόμος του ΕΣΥ. Γι’ αυτό θέλετε διακαώς να μας επιστρέψετε στις προ ΕΣΥ εποχές. Και το ομολόγησε και η Αναπληρωτής Υπουργός προχτές στην επιτροπή, αν άκουγε ο Αυγερινός το Δοξιάδη τότε, δεν θα είχαμε την πλήρη και αποκλειστική απασχόληση, δεν θα είχαμε δηλαδή ΕΣΥ. Και λέει, δεν θα είχαμε φτάσει όπου φτάσαμε σήμερα. Αλλά θα τα πούμε γιατί φτάσαμε εδώ.

Όμως, εμείς πιστεύουμε στο δημόσιο ΕΣΥ, γι’ αυτό επιμείναμε και στο ιδεολογικό κομμάτι, γι’ αυτό σας αναλύσαμε διεξοδικά ότι οι ρυθμίσεις που εισάγετε δεν θα ευνοήσουν το ΕΣΥ και τις ανάγκες υγείας των κατοίκων της χώρας. Αντιθέτως, θα ευνοήσουν τους ιδιώτες της υγείας. Μας είπατε ότι δεν πρέπει να ιδεολογικοποιούμε το ζήτημα, ότι υπάρχουν πρακτικά προβλήματα τα οποία αναζητούν επειγόντως λύσεις. Μάλιστα. Επιτέλους συμφωνούμε σε κάτι, στο ότι υπάρχουν σοβαρά προβλήματα στο ΕΣΥ, τα οποία πρέπει επειγόντως να λύσουμε.

Ιδού, κύριε Υπουργέ, ποια ήταν μόλις προχθές, την Τρίτη, η κατάσταση στο τμήμα επειγόντων του Γενικού Πανεπιστημιακού Νοσοκομείου των Πατρών. Αυτά είναι τα πραγματικά προβλήματα, κύριε Υπουργέ και σε αυτά καλούμεθα να δώσουμε λύση και απάντηση.

Τα καταθέτω και στα Πρακτικά για να μένουν οι φωτογραφίες και να τις πάρετε. Παρακαλώ.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ σταματάει, λοιπόν, κάθε συμφωνία μαζί σας. Αλήθεια, πιστεύετε ακόμη εν έτι 2024 ότι τα προβλήματα και οι λύσεις τους είναι εκτός ιδεολογικού πεδίου, ότι τάχα μου είναι ουδέτερα, ότι δήθεν είναι τεχνοκρατικά και δεν έχουν πρόσημο ιδεολογίας και ταξικότητας; Αυτά μας τα έλεγαν οι νεοφιλελεύθεροι φωστήρες της δεκαετίας του 1980 και του 1990 και απέτυχαν παταγωδώς. Σοβαρά τώρα, θέλετε να πιστέψουμε ότι όντως τα εννοείτε αυτά που λέτε;

Λοιπόν, σας ενημερώνουμε ότι τα πάντα είναι ιδεολογικά και φυσικά οι πολιτικές υγείας έχουν πρόσημο, χαρακτήρα και προσανατολισμό. Εσείς τάσσεστε αναφανδόν με το νεοφιλελεύθερο πρόσημο της ατομικής ευθύνης. Η πολιτική σας είναι απλώς θατσερικής εμπνεύσεως. Είναι μάλιστα νέο–θατσερική, γιατί είναι επικαιροποιημένη και μάλιστα, με μεγαλύτερη δόση κοινωνικής αναλγησίας.

Εμείς είμαστε αναφανδόν με το σοσιαλιστικό πρόσημο της κοινωνικής αλληλεγγύης. Εσείς είστε με τη φενάκη ότι τα κέρδη των ολίγων θα κατρακυλήσουν σταγόνα - σταγόνα και στους πολλούς, trickle down economics τα λέτε, αλλά πρόκειται για το μαρτύριο ουσιαστικά της σταγόνας. Και για να το καταλάβει ο απλός λαός, μας λέτε ότι μαζί με το βασιλικό θα ποτιστεί και η γλάστρα. Μόνο που ο βασιλικός έχει υπερτραφεί κι έχει θεριέψει και μαζί με αυτόν και τα διάφορα ζιζάνια μέσα στη γλάστρα, τα οποία λέγονται ιδιωτικά συμφέροντα, λέγονται ιδιωτικά συνεργεία κι ένα σωρό άλλοι κι όχι απλώς θα πνίξουν τον βασιλικό αλλά θα σπάσουν και τη γλάστρα.

Επομένως, μη μας λέτε ότι θέλετε να βρείτε πρακτικές λύσεις σε πρακτικά προβλήματα, ιδίως όταν εμείς σας αντιπαραθέτουμε με επιχειρήματα και τεκμηριωμένα ότι οι λύσεις που εισάγετε όχι μόνο θα αποτύχουν, αλλά θα έχουν ακριβώς το αντίθετο αποτέλεσμα. Αν πιστέψουμε ότι όντως κόπτεστε για την ενίσχυση του ΕΣΥ, θα οδηγήσουν με μαθηματική ακρίβεια στην περαιτέρω αποδυνάμωση και εξαθλίωση του ΕΣΥ, ένα ΕΣΥ που επί των ημερών σας έχει καταστεί μαρτυρικός τόπος εργασίας με κακές συνθήκες για τους εργαζόμενους και φυσικά πολύ περισσότερο για τους ασθενείς, με τεράστια επισφάλεια, με υπερεφημέρευση, με ψυχική και φυσική και ηθική εξάντληση των επαγγελματιών υγείας, οι οποίοι αναγκάζονται να παραιτούνται για να βρίσκουν δουλειά στον ιδιωτικό τομέα, αλλά και στο εξωτερικό και φυσικά με πολύ χαμηλές αμοιβές, οι δεύτερες χειρότερες στην Ευρωπαϊκή Ένωση.

Πρώτη είναι η Βουλγαρία, μια χώρα με την οποία, όπως θα μάθατε, ολοένα και συγκλίνουμε, αλλά προς τα κάτω. Η επιλογή σας να μετακυλίετε ολοένα και περισσότερα κόστη στους κατοίκους της Ελλάδας, αν δεν είναι ιδεολογική, τότε τι είναι;

Διαφωνήσατε με τα στοιχεία περί ιδιωτικής δαπάνης για την υγεία. Είπε η Αναπληρωτής Υπουργός προχθές ότι δήθεν τα μετράμε λάθος, ότι δεν ξέρουμε εμείς να μετράμε και παραπλανούμε.

Όμως, δεν τα μετράμε εμείς. Τα μετράει η Ευρωπαϊκή Επιτροπή, τα μετράει ο ΟΟΣΑ. Και τα στοιχεία των οργανισμών αυτών που σας παραθέσαμε και τα παραθέτουμε πάλι, τα αμφισβητείτε; Τι είναι αυτοί που τα έβγαλαν; Ακροαριστεροί; Τα λέει η ΕΛΣΤΑΤ. Η ιδιωτική δαπάνη το 2021 στο 37,5% σε σχέση με το ΑΕΠ, το 2022 στο 37,6% σε σχέση με το ΑΕΠ. Σε ποσοστά μπορεί να φαίνονται μικρά τα νούμερα, αλλά σε αριθμούς είναι πάρα πολύ μεγάλα. Σύμφωνα με τον ΟΟΣΑ, η ιδιωτική δαπάνη στο 33,3% του ΑΕΠ, δεύτερη στην Ευρωπαϊκή Ένωση, τέταρτη στις χώρες του ΟΟΣΑ, που είναι πάμπολλες ανά τον κόσμο. Τι σας λέει αυτό;

Είχατε το θράσος να πείτε ότι επί ΣΥΡΙΖΑ, η ιδιωτική δαπάνη της υγείας ήταν επίσης υψηλή. Δεν πιστεύω ότι έχετε κοντή μνήμη. Απλώς, λαϊκίζετε και υποτιμάτε τον ελληνικό λαό. Διότι ο ΣΥΡΙΖΑ κυβέρνησε με τη θηλιά των μνημονίων, που αναγκάστηκε να εφαρμόσει, έχοντας όμως διαπραγματευτεί με τους θεσμούς και έχοντας λειάνει πολύ τις ακραία νεοφιλελεύθερες πτυχές τους, μνημονίων που εσείς φέρατε στη χώρα. Διότι εσείς τη χρεοκοπήσατε με τις αποτυχημένες πολιτικές σας. Αυτές τις ίδιες πολιτικές εφαρμόζετε και σήμερα, που θα έχουν ακριβώς το ίδιο καταστροφικό αποτέλεσμα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Καταλύετε την πλήρη και αποκλειστική απασχόληση των γιατρών και μας λέτε ότι έτσι θα ενισχύσουν το εισόδημά τους. Δεν λέτε, όμως, ότι αυτή την ενίσχυση θα την πληρώσει από την τσέπη του ο ασθενής. Τα απογευματινά χειρουργεία, αυτή η δήθεν μεγάλη μεταρρύθμιση για την οποία καυχάσθε, θα την πληρώνει ο ασθενής. Ήδη με την εφαρμογή του μέτρου περί απογευματινών χειρουργείων φάνηκε η πραγματική κατεύθυνση που έχετε κατά νου και φυσικά, το τι μέλλει γενέσθαι, αφού ούτε η πρωινή λίστα ανακουφίζεται ούτε οι ανάγκες των ασθενών που περιμένουν να χειρουργηθούν ικανοποιούνται. Και το χειρότερο: Θα αποτελέσουν το πάτημα για την είσοδο των ιδιωτικών ασφαλιστικών εταιρειών στα δημόσια νοσοκομεία. Και μετά, έχετε το θράσος να μας λέτε ότι είναι λάθος όρος «ιδιωτικοποίηση του ΕΣΥ».

Και το σημαντικότερο, η ασφάλεια των ασθενών. Σύμφωνα με μελέτη του «BRITISH JOURNAL», που αφορά στη συσχέτιση των απογευματινών χειρουργείων και τη θνησιμότητα, το ποσοστό κινδύνου αυτής αυξάνεται κατά τη διάρκεια των απογευματινών χειρουργείων. Την καταθέτω και στα Πρακτικά.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω να καταθέσω και τις θέσεις των φορέων, με προεξάρχοντα τον Πανελλήνιο Ιατρικό Σύλλογο. Καταθέτω και αυτό στα Πρακτικά, για να δείτε και οι εμπλεκόμενοι φορείς, που καθόλου δεν είναι προσκείμενοι σε μας -για να μη λέτε ότι το κάνουμε για αντιπολιτευτικούς λόγους- το τι λένε, πώς εκφράζονται και ποια είναι η θέση τους για τα απογευματινά χειρουργεία.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να πάμε στις νέες επιβαρύνσεις του 1 ή των 3 ευρώ στις συνταγές για βιολογικές εξετάσεις και απεικονιστικούς ελέγχους; Ποιος θα το πληρώνει; Ο ασθενής. Τα 5 ευρώ συν ΦΠΑ για το εμβόλιο κατά του COVID θα το πληρώνει ο ασθενής. Τη νέα τιμολόγηση των φαρμάκων και τον νέο τρόπο υπολογισμού της αποζημίωσης του ΕΟΠΥΥ τα πληρώνει ήδη ο ασθενής.

Να υποθέσουμε ότι και αυτά τα μέτρα είναι πρακτικές λύσεις σε πρακτικά ζητήματα και προβλήματα που αντιμετωπίζει η βιομηχανία της υγείας για το φάρμακο και τα διαγνωστικά κέντρα; Δηλαδή, θέλετε να μας πείτε ότι ζυγίσατε όλες τις πιθανές λύσεις στο υπαρκτό πρόβλημα του clawback και του rebate και αποφασίσατε ότι η μοναδική λύση είναι να επιβαρυνθεί και άλλο ο προϋπολογισμός των νοικοκυριών; Αγνοείτε ότι το εισόδημα των κατοίκων της χώρας έχει αποδυναμωθεί σε τέτοιο βαθμό, ώστε να είμαστε η δεύτερη από το τέλος χώρα της Ευρωζώνης, με πρώτη τη Βουλγαρία, σε αγοραστική δύναμη; Και αυτό δεν το μετράμε σωστά; Και αυτό είναι στοιχείο που είναι λάθος; Και αυτός ο δείκτης προέρχεται από ακροαριστερές γιάφκες;

Όμως, εσείς χαρακτηρίσατε τα ποσά αυτά συμβολικά και εύλογα. Είναι ηλίου φαεινότερο ότι ζείτε σε κοινωνική απομόνωση, ότι δεν έχετε καμμία γείωση με την καθημερινότητα του κόσμου και ότι κρίνετε εξ ιδίων τα αλλότρια.

Κυρίες και κύριοι της Κυβέρνησης και συνάδελφοι της Νέας Δημοκρατίας, ο κόσμος έξω μετράει και τα σεντς για να βγάλει τις υποχρεώσεις του μήνα και εσείς μας μιλάτε για εύλογα και συμβολικά ποσά.

Αιδώς, Αργείοι! Μας λέτε πόσες και ποιες εξετάσεις αίματος, πόσους υπερήχους και αξονικές θα κάνει κάποιος. Διαχωρίζετε, λοιπόν, τους κατοίκους της χώρας σε υγιείς και ασθενείς. Οι υγιείς θα απόσχουν του κόστους, αλλά οι ασθενείς θα επιβαρυνθούν με αυτό.

Όμως, ξεχνάτε τους χρονίως πάσχοντες που κάνουν τακτικά εξετάσεις και τους ηλικιωμένους. Ξεχνάτε τους συνταξιούχους που, λόγω ηλικίας, κάνουν τακτικά εξετάσεις και οι συντάξεις τους είναι χαμηλές και αξιοπρεπείς, για να μην πούμε ότι το 80% των συνταξιούχων έχουν συντάξεις κάτω από 1.000 ευρώ. Ξεχνάτε τις ευάλωτες κοινωνικές ομάδες. Ξεχνάτε τα μεσαία και χαμηλά εισοδηματικά στρώματα. Ξεχνάτε τους πολλούς. Ξεχνάτε τους ανασφάλιστους, αλλά πάντα θυμάστε τους ολίγους και τις ελίτ με τις διατάξεις που φέρνετε προς ψήφιση σχετικά με τους δείκτες ελέγχου συνταγογράφησης του ΕΟΠΥΥ. Το ξέρετε ότι με τη ρύθμιση αυτή θα κοπούν φάρμακα και θεραπευτικές αγωγές σε ομάδες ασθενών που πάσχουν από σπάνια νοσήματα. Σας καταθέτω το δελτίο Τύπου του Ελληνικού Συλλόγου Ατόμων με Νόσο του Κινητικού Νευρώνα.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέτε εδώ ότι διεθνώς οι μελέτες δεν το τεκμηριώνουν πλήρως. Έχει τις υπογραφές τεσσάρων καθηγητών εδώ για το τι ρόλο παίζει σε μια περίοδο που δεν έχεις άλλη θεραπεία, δεν έχεις κάτι άλλο πιο τεκμηριωμένο. Μόνον αυτό έχεις, οπότε μην το στερούμε από αυτόν τον κόσμο που ψάχνει μια ελπίδα, που ψάχνει από κάπου να πιαστεί.

Πρόκειται, λοιπόν, για κραυγή αγωνίας των ανθρώπων αυτών μπροστά στο ενδεχόμενο να μην δοθεί καν η ευκαιρία στους ανθρώπους αυτούς να ζήσουν και να ανακουφιστούν.

Και επειδή εμείς δεν ερχόμαστε σε διαπιστώσεις, αλλά θέλουμε να συμβάλουμε δημιουργικά, έχουμε καταθέσει, κύριε Πρόεδρε και κύριε Υπουργέ και δύο τροπολογίες ακόμα, οι οποίες αποτελούν ανακούφιση, αλλά και προσωρινή λύση σε ορισμένα ζητήματα. Τη μία την είχαμε καταθέσει ξανά. Αφορά στην αυτοτελή φορολόγηση των εφημεριών των γιατρών, διότι κάθε αύξηση που δόθηκε στις υπερεφημερίες αυτές νομίζω ότι με τη φορολόγηση που υπάρχει στον ενιαίο κορβανά που μπαίνει για το ποσοστό της φορολόγησης, καταλήγει να παίρνει ένα σουβλάκι ο γιατρός. Οπότε νομίζω ότι είναι δώρο άδωρον. Θα πρέπει να το δείτε με ιδιαίτερη ευαισθησία. Είναι καθολικό αίτημα του ιατρικού κόσμου. Αφορά το ειδικό μισθολόγιο και είναι ένα βήμα, ένα μέτρο το οποίο θα ανακουφίσει και αποτελεί μερικώς κάποιο κίνητρο για να μπορέσουμε να κρατήσουμε τη χώρα, μιας και είπατε ότι ο διπλασιασμός των μισθών δεν μπορεί να γίνει. Και δεν μπορεί να γίνει, γιατί δεν σας βρίσκουμε τα λεφτά εμείς. Δική σας δουλειά είναι να βρείτε τα λεφτά, αλλά είναι θέμα προτεραιότητας. Φορολογήστε τράπεζες, φορολογήστε μερίσματα, φορολογήστε υπερκέρδη να βρείτε τα λεφτά, αν τολμάτε όμως! Όμως, δεν τολμάτε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Σας καταθέτουμε και μια δεύτερη τροπολογία που αφορά στα κίνητρα για τις νησιωτικές, τις άγονες και προβληματικές περιοχές της χώρας. Εμείς έχουμε τεκμηριωμένο και κοστολογημένο πρόγραμμα για το ΕΣΥ, για το σύστημα υγείας της χώρας γενικά. Μας χωρίζει χάσμα. Ή θέλουμε την Ελλάδα να είναι ολόκληρη ή θέλουμε τον πληθυσμό της αναλογικά κατανεμημένο και προς τούτο πρέπει να λάβουμε μέτρα ιδιαιτέρως για τη νησιωτική Ελλάδα. Αυτό είναι το ανάχωμα στο δημογραφικό. Αυτό είναι το ανάχωμα στην εθνική άμυνα της χώρας. Αυτό είναι το ανάχωμα στην πρόοδο και στο ρίζωμα του λαού για να μείνει εδώ και να μην έχουμε εξαγωγή επιστημονικού δυναμικού σήμερα.

Διότι εμείς πιστεύουμε στον άνθρωπο και στην κοινωνία. Με βάση τις ανάγκες του χαράσσουμε δημόσιες πολιτικές, με γνώμονα το δημόσιο συμφέρον και όχι τα κέρδη των ολίγων. Και είμαστε εδώ για να κάνουμε πολιτική για την κοινωνία και τους πολλούς.

Είμαστε αντίθετοι επί της αρχής με το νομοσχέδιο που εισάγεται προς ψήφιση, παρά το ότι έχει και συγκεκριμένες θετικές διατάξεις τις οποίες και θα ψηφίσουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Παρακαλώ να κλείσει το σύστημα της ηλεκτρονικής εγγραφής ομιλητών.

Καλώ στο Βήμα τον ειδικό αγορητή του ΠΑΣΟΚ - Κινήματος Αλλαγής, τον κ. Ιωάννη Τσίμαρη.

Ορίστε, κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε ένα ακόμα νομοσχέδιο του Υπουργείου Υγείας από την έναρξη της παρούσας κοινοβουλευτικής περιόδου. Είναι το τέταρτο και είναι συνήθης τακτική πλέον η πάνω απ’ όλα επικοινωνιακή αντιμετώπιση των θεμάτων και όχι η επί της ουσίας διαχείρισή τους και δεν θα μπορούσε να αποτελέσει εξαίρεση ούτε ο κρίσιμος και πολύπαθος χώρος της υγείας, παρά την προτεραιότητα που διατυμπανίζετε ότι έχετε δώσει.

Εμείς το ΠΑΣΟΚ πιστέψαμε εξαρχής στην αναγκαιότητα της καθολικής, δημόσιας και δωρεάν υγείας. Ιδρύσαμε το ΕΣΥ και θέλουμε περισσότερο από τον καθένα να ανασυγκροτηθεί και να μετασχηματιστεί, ώστε σαράντα χρόνια μετά να καλύπτει τις σύγχρονες ανάγκες των πολιτών της χώρας προς όφελος του ασθενή. Κατά την πανδημία του COVID-19, που η διαχείρισή του ήταν τόσο καλή που ξηλώθηκαν τότε ο Υπουργός Υγείας, ο Αναπληρωτής Υπουργός Υγείας και ο πρόεδρος του ΕΟΔΥ, όλοι αντιληφθήκαμε τη σημασία του δημόσιου συστήματος υγείας, γιατί αυτό κράτησε όρθια τη χώρα όλη εκείνη την περίοδο.

Εσείς έχετε να καταθέσετε μία πρόταση; Ακούμε συνέχεια για προτεραιότητα του συστήματος υγείας, αλλά δεν βλέπουμε ουσία. Επανειλημμένα κατά τη διάρκεια των συνεδριάσεων της αρμόδιας επιτροπής θέσαμε συγκεκριμένα ερωτήματα προς την ηγεσία του Υπουργείου, στα οποία καμμία απάντηση δεν πήραμε. Βάσει ποιας μελέτης λαμβάνετε τις αποφάσεις για το σύστημα υγείας; Έχετε υπολογίσει τη βιωσιμότητα και την ανθεκτικότητα του συστήματος; Μετά από αυτές τις παρεμβάσεις ποιος θα είναι ο χαρακτήρας του συστήματος;

Μας ενημέρωσε ο Πρωθυπουργός μόλις προχθές -μαζί και τον ελληνικό λαό- ότι το ΕΣΥ θα αλλάξει βήμα-βήμα και δεν θα φανούν όλα τα αποτελέσματα από την πρώτη στιγμή. Μάλιστα. Θα ήθελα πραγματικά να μας πείτε αν θεωρείτε πρώτη στιγμή τα τελευταία πέντε χρόνια. Να σας θυμίσω ότι κυβερνάτε τα τελευταία πέντε χρόνια. Το κοντέρ, λοιπόν, δεν μηδενίζει κάθε φορά στις εκλογές. Η διακυβέρνησή σας έχει συνέχεια ή τουλάχιστον θα έπρεπε να έχει. Έτσι όμως, καθώς φαίνεται, αντιμετωπίζεται και η δημόσια διοίκηση από την εκάστοτε εξουσία του αρμόδιου Υπουργείου Υγείας. Το έργο του Υπουργείου, κύριοι της Κυβέρνησης, δεν θα αξιολογείται με την κάθε αλλαγή της ηγεσίας του.

Πού, όμως, στοχεύουμε; Δεν μας το λέτε ξεκάθαρα. Το ΕΣΥ είναι ένας γίγαντας, αλλά τώρα έχει πήλινα πόδια. Η υφιστάμενη κατάσταση, αν δεν αναστραφεί γρήγορα και κυρίως αποτελεσματικά, θα το οδηγήσει σε πλήρη αποσάθρωση. Και η λύση δεν είναι η αύξηση του ιδιωτικού έργου και η αύξηση των ιδιωτικών δαπανών.

Στο κύριο άρθρο του νομοσχεδίου εισηγείστε την κατάλυση επί της ουσίας της πλήρους και αποκλειστικής απασχόλησης των γιατρών του ΕΣΥ που αποτελεί τη θεμελιώδη αρχή του. Με την έξοδο των γιατρών του ΕΣΥ στον ιδιωτικό τομέα, είτε με την παροχή υπηρεσιών σε εταιρείες ως σύμβουλοι που σχετίζονται με τον τομέα υγείας είτε διατηρώντας ιδιωτικό ιατρείο, αλλά και με το να χειρουργούν σε ιδιωτικές κλινικές, χάνουν με αυτό τον τρόπο την πλήρη και αποκλειστική τους ιδιότητα. Δεν αποτελούν εξαίρεση. Η εφαρμογή δε αυτού του μέτρου θα δημιουργήσει αθέμιτο ανταγωνισμό μεταξύ των γιατρών του ιδιωτικού τομέα και αυτών του ΕΣΥ και είναι κάτι που σας έχει επισημανθεί και από τον Πανελλήνιο Ιατρικό Σύλλογο μέσω του υποψήφιου Ευρωβουλευτή σας, ο οποίος αντιτίθεται στο παρόν άρθρο.

Το παραπάνω άρθρο, κατά τον Υπουργό, έρχεται να διορθώσει μια αδικία. Αναγνωρίζει, λέει, ότι δεν θα ωφεληθούν από τα απογευματινά χειρουργεία κάποιοι γιατροί, οπότε αποφασίζει να ανοίξει για όλους το ιδιωτικό επάγγελμα. Επεσήμανε από την αρχή ότι η εφαρμογή των απογευματινών ιατρείων θα είναι αφετηρία για μία στοχευμένη αλληλουχία παρεμβάσεων, η οποία θα οδηγήσει στην αύξηση της ιδιωτικής δαπάνης. Πώς ένα σύστημα που η πλειονότητα των γιατρών που βρίσκονται σε υπερεφημέρευση και «εντέλλεσθε» για μετακινήσεις θα μπορεί να έχει τον χρόνο και τον προγραμματισμό για ιδιωτικό έργο εκτός ΕΣΥ; Αυτό θα ίσχυε μόνο για τους συντονιστές διευθυντές και τους γιατρούς των μεγάλων αστικών κέντρων. Δημιουργείται έτσι προσωπικό δύο ταχυτήτων.

Σε πολύπλοκα συστήματα όπως το ΕΣΥ οι συμπεριφορές και οι αλληλεπιδράσεις των συμμετεχόντων παράγουν τα σημαντικότερα χαρακτηριστικά και διαμορφώνουν την κουλτούρα του συστήματος. Τη στρέφετε προς την ιδιωτικοποίηση και τον τρόπο με τον οποίο σκέφτονται οι γιατροί ιδιωτικά. Δεν έχουμε, όμως, μηχανισμούς ελέγχου για να θέσουμε το πλαίσιο λειτουργίας.

Εισηγείστε, λοιπόν, ένα υβριδικό σύστημα με κύριο κίνητρο τις ιδιωτικές δαπάνες. Εξηγήστε μας πώς με αυτή την παρέμβαση θα ενισχυθεί το Εθνικό Σύστημα Υγείας. Πώς, δημιουργώντας ένα περιβάλλον όπου θα κυριαρχεί η αναζήτηση και η ανακατεύθυνση των ασθενών στην ιδιωτική δαπάνη, θα προκαλέσετε αύξηση των ιδιωτικών δαπανών σε μία χώρα που είναι δεύτερη σε άμεσες ιδιωτικές δαπάνες και με αυτόν τον τρόπο θα κατοχυρώσουμε την πρωτιά; Βγάζει στοιχειωδώς νόημα αυτό, σε μία χώρα όπου δεν ικανοποιούνται οι ανάγκες, όπου η ιατρική περίθαλψη είναι τετραπλάσια έναντι του μέσου όρου; Έχουμε δηλαδή τέσσερις φορές παραπάνω πληθυσμό ο οποίος δεν λαμβάνει ιατρική περίθαλψη. Σε μια χώρα όπου το κόστος αποτελεί τον σημαντικότερο παράγοντα παραμέλησης της περίθαλψης και είναι οκταπλάσιο σε σχέση με την Ευρώπη, 8,8 έναντι 1,1; Σε μια χώρα όπου οι καταστροφικές δαπάνες για την υγεία, δαπάνες που θέτουν σε απόλυτο κίνδυνο τη βιωσιμότητα των νοικοκυριών, συγκεντρώνονται στο φτωχότερο 20% των νοικοκυριών;

Με αυτόν τον τρόπο θα το διορθώσετε; Τη στιγμή που όλοι οι αναλυτές και ο Παγκόσμιος Οργανισμός Υγείας λέει ότι η πρόσβαση πρέπει να βασίζεται στην ανάγκη και όχι στην ικανότητα προς πληρωμή, δεν έχει γίνει καμμία σοβαρή ανάλυση της κατάστασης. Δεν λήφθηκαν υπ’ όψιν οι συνέπειες που θα επιφέρει η εφαρμογή των μέτρων στο σύστημα. Άλλωστε, το δηλώσατε και στην επιτροπή ότι δεν είστε σίγουρος αν θα αποδώσουν, θα το δούμε. Μάλλον ακριβοπληρωμένοι, μη ειδικοί σύμβουλοι σάς συμβουλεύουν. Κάπως έτσι εν μια νυκτί διαλύουν προσπάθειες σαράντα ετών.

Σας προτρέπουμε να χρησιμοποιήσετε τον ΟΔΙΠΥ που ιδρύσατε το 2020 για να κάνετε σοβαρές μελέτες για το ΕΣΥ με ποιοτικά κριτήρια. Ας μην δίνουμε outsourcing και γι’ αυτό στις μελέτες. Για παράδειγμα, χωρίς καμμία διαβούλευση άνοιξε το θέμα των απογευματινών χειρουργείων. Επί της αρχής και σε πολύ γενικό πλαίσιο είμαστε θετικοί, αφού λειτουργήσουν όμως πλήρως τα δωρεάν πρωινά χειρουργεία. Όμως, άλλο πράγμα η παροχή και άλλο η χρηματοδότηση. Ίσως δεν γνωρίζετε τις λεπτές διαφορές. Άρα, σημασία έχει όχι το αν θα θεσμοθετήσουμε απογευματινά χειρουργεία, αλλά ποιος θα τα χρηματοδοτήσει και πώς θα λειτουργήσουν. Τόσο καιρό απαντάτε σε λάθος ερωτήματα. Με τι πλαίσιο; Με τι κανόνες; Και για το ιδιωτικό έργο και τα απογευματινά χειρουργεία θα πρέπει να μπουν ποιοτικά κριτήρια σε σχέση με τα πρωινά και το πρωινό έργο των γιατρών. Ποιοι είναι οι ποιοτικοί δείκτες για την παραγωγικότητα ανά γιατρό -όχι ανά κλινική- για τα απογευματινά χειρουργεία και για το ιδιωτικό έργο που θα ασκήσουν; Ποια είναι η μέθοδος παρακολούθησης των δεικτών παραγωγικότητας των γιατρών στο παρόν νομοσχέδιο; Και θα εξαρτώνται όλα αυτά από την απόφαση του διοικητή, από ένα άτομο, με ό,τι αυτό συνεπάγεται; Γιατί γνωρίζουμε τον τρόπο με τον οποίο θα επιλέξετε τις διοικήσεις.

Πολύ θα θέλαμε σήμερα να μας ενημερώσετε για τα στοιχεία των απογευματινών χειρουργείων. Στην προχθεσινή μου επίσκεψη στο ΚΑΤ, όπου διατυμπανίζετε, κύριε Υπουργέ, ότι και οι δεκαεπτά κλινικές συμμετείχαν στο πρόγραμμα, έχουν γίνει δεκαεπτά μόνο, δεκαεπτά ισάριθμα χειρουργεία από την εφαρμογή τους εδώ και τρεις βδομάδες. Το αφήνω στην κρίση του ελληνικού λαού. Θεωρείτε ότι με αυτό τον τρόπο θα μειωθούν οι λίστες;

Εφαρμόζουν τα απογευματινά χειρουργεία άσκηση ιδιωτικού έργου στο ΕΣΥ κατά τα πρότυπα άλλων ευρωπαϊκών χωρών, μας λέτε. Δεν ανακαλύψατε την πυρίτιδα, μας λέτε. Η Αγγλία που μας φέρνετε ως παράδειγμα έχει ιδιωτικές δαπάνες 14% έναντι του 35% που έχουμε εμείς. Δεν λαμβάνετε υπ’ όψιν τις ιδιαιτερότητες της Ελλάδας σε σχέση με τα υπόλοιπα συστήματα υγείας. Με βάση τις εισηγήσεις σας φαίνεται ότι αγνοείτε μία βασική επιχειρησιακή αρχή. Ποτέ δεν κάνεις outsourcing τα στρατηγικά σου ατού, τους γιατρούς σου. Και όχι μόνο ως εμπειρογνώμονες ή ως συμβούλους σε ανταγωνιστικές δομές, αλλά και ως δεξιότητα, είτε ως ικανότητα διάγνωσης είτε ως επέμβασης.

Πώς θα διατηρήσετε και θα δώσετε προστιθέμενη αξία στο σύστημα με τον τρόπο που νομοθετείτε; Υπάρχει εδώ και χρόνια το μείζον ζήτημα της χρηματοδότησης του φαρμάκου. Κανείς δεν ξέρει εάν με την πολιτική σας το σύστημα θα παραμείνει βιώσιμο, ώστε να παρέχει τις απαιτούμενες θεραπείες στο μέλλον. Πώς θα κρίνουμε ποιες τεχνολογίες πρέπει να υιοθετηθούν; Πέντε χρόνια μετά τη διακυβέρνησή σας δεν υπάρχει ακόμα σαφές πλαίσιο για το πώς και γιατί δαπανούμε τόσους πόρους στο φάρμακο. Το μόνο που υπάρχει είναι μια συνεχής αύξηση της φαρμακευτικής δαπάνης και μια συνεχής αύξηση της συμμετοχής των πολιτών.

Στο ΠΑΣΟΚ η προτεραιότητά μας είναι ο ασθενής. Προτάσσουμε δε την πλήρη ανάπτυξη της πρωτοβάθμιας φροντίδας υγείας. Είναι ο λόγος για τον οποίο ιδρύθηκε το ΕΣΥ. Οι βασικοί τομείς ανάπτυξής της είναι -το επαναλαμβάνω για να το θυμηθούμε ξανά- η εξωνοσοκομειακή περίθαλψη, η πρόληψη και η προαγωγή της υγείας.

Γι’ αυτό συναινούμε στα άρθρα του νομοσχεδίου που αφορούν την πρόληψη υγείας, αλλά πρέπει να τονίσουμε ότι οφείλουμε να έχουμε ολοκληρωμένο σχέδιο για την πρόληψη με συνέχεια στις δράσεις και στη χρηματοδότηση.

Το Εθνικό Πρόγραμμα Πρόληψης «Σπύρος Δοξιάδης» έχει ψηφιστεί προ τεσσάρων ετών, το 2020, και ακόμη επί της ουσίας δεν έχουν υλοποιηθεί οι δράσεις, ενώ στο πρόγραμμα της «Φώφης Γεννηματά» δεν μας λέτε στοχευμένα νούμερα για να δούμε εάν πραγματικά υπάρχει αποτελεσματικότητα. Τώρα άρχισαν να ενεργοποιούνται δράσεις για την πρόληψη του καρκίνου του τραχήλου της μήτρας και περιμένουμε ακόμα και τις δράσεις κατά του καρκίνου του παχέος εντέρου.

Επιπρόσθετα, τις τελευταίες μέρες υπάρχουν καταγγελίες για φωτογραφικές διατάξεις ως προς τα τεχνικά χαρακτηριστικά υλοποίησης του ανωτέρω προγράμματος. Καταθέσαμε και σχετική ερώτηση για το θέμα και περιμένουμε την απάντηση του Υπουργείου.

Όσον αφορά την πρωτοβάθμια φροντίδα υγείας, να μην αναφερθώ τι έχετε πράξει σχετικά με τον προσωπικό γιατρό και τον ψηφιακό φάκελο του ασθενούς ως Κυβέρνηση. Δεν μας αρκεί η παρούσα συζήτηση. Θα χρειαζόμασταν πάρα πολύ χρόνο. Η υγεία είναι προϋπόθεση, δείκτης και αποτέλεσμα μιας ευημερούσας και βιώσιμης κοινωνίας. Η υγεία είναι μοχλός ανάπτυξης και επένδυσης και εμείς το ΠΑΣΟΚ ως τέτοια τη βλέπουμε.

Για εμάς, στο ΠΑΣΟΚ - Κίνημα Αλλαγής, η υγεία είναι πολιτική επιλογή και αποτελεί απόλυτη πρώτη προγραμματική προτεραιότητα και με γνώμονα αυτό θα συντάξουμε τους προϋπολογισμούς με σχέδιο ανασυγκρότησης, όπως ακριβώς κάναμε και κατά την ίδρυσή του και το 2010.

Το ΠΑΣΟΚ έκανε το πρώτο και το δεύτερο βήμα για την ποιοτική υγεία με την ίδρυση του ΕΣΥ και με τη μεταρρύθμιση και εφαρμογή ψηφιακών πλατφορμών για τη «ΔΙΑΥΓΕΙΑ», όπως το ΗΔΙΚΑ και την εφαρμογή του ΕΟΠΥΥ.

Το τρίτο βήμα είναι ότι θα πρέπει να μετεξελίξουμε τις ήδη υπάρχουσες δομές και ένα παράδειγμα είναι η μετεξέλιξη του ΕΟΠΥΥ σε μοναδικό αγοραστή, μια πρόταση που επίσης έχει πρώτα υιοθετηθεί από το ΠΑΣΟΚ. Ο ΕΟΠΥΥ δεν είναι ένα ταμείο εκκαθάρισης δαπανών, ένα ταμείο που μοιράζει τα χρήματα των ασφαλισμένων χωρίς κριτήρια, μέθοδο και κανόνες, αλλά ένας στρατηγικός παίκτης, η πολιτική του οποίου επηρεάζει όχι μόνο τα οικονομικά του συστήματος υγείας, αλλά και άλλες πτυχές, όπως η ποιότητα και, εν τέλει, η έκβαση υγείας του πληθυσμού.

Εμείς μιλάμε για γενναία αύξηση των μισθών με στόχο να πετύχουμε σε βάθος χρόνου τον ευρωπαϊκό μέσο όρο στις δαπάνες υγείας βελτιώνοντας παράλληλα την αποδοτικότητα του συστήματος υγείας, μειώνοντας τη σπατάλη, όπου υπάρχουν εκεί αρκετοί πόροι διαθέσιμοι και μπορούν να κατευθυνθούν και αυξάνοντας την ποιότητα των υπηρεσιών εφαρμόζοντας το πρόγραμμά μας.

Μιλάτε για προσλήψεις και έχετε ήδη καθυστερήσει πέντε χρόνια τώρα. Αναφέρετε νούμερα, αλλά θα είναι προσωπικό που θα ανακυκλωθεί και δεν θα καλυφθούν οι ανάγκες του ΕΣΥ. Μιλάτε για καθυστερήσεις. Δεν έχουμε τώρα μνημόνια. Όσον αφορά την 7Κ/2009 προκήρυξη του ΑΣΕΠ, η προθεσμία υποβολής των αιτήσεων συμμετοχής έληγε 8 Φεβρουαρίου του 2010 και 29 Ιουλίου του 2010 είχαν εκδοθεί τα οριστικά αποτελέσματα της προκήρυξης και ξεκινούσαν οι προσλήψεις. Έτσι πρέπει να λειτουργήσετε.

Σήμερα συζητάμε και αξιολογούμε τα νομοθετήματά σας. Αν δεν μπορείτε να σχεδιάσετε και να υλοποιήσετε δομικές αλλαγές στο ΕΣΥ, δεν έχετε παρά να το παραδεχτείτε και εμείς θα σας βοηθήσουμε. Να μην παρερμηνεύουμε, όμως, ποιος έχει την ευθύνη της διακυβέρνησης. Εμείς πιστεύουμε σε ένα κράτος δικαίου, ισονομίας, ίσων ευκαιριών και κοινωνικής δικαιοσύνης και η αναγέννηση του Εθνικού Συστήματος Υγείας αποτελεί επιβεβλημένη και επιτακτική ανάγκη. Η πολιτική σας προσέγγιση για το Εθνικό Σύστημα Υγείας κινείται με άλλα κριτήρια και άλλες προτεραιότητες από το ΠΑΣΟΚ.

Κύριοι της Κυβέρνησης, όταν εισηγούμαστε νομοθετικές ρυθμίσεις για το ΕΣΥ, οφείλουμε να μην ξεχνάμε ποιο είναι το ΕΣΥ, για ποιον λόγο δημιουργήθηκε, τι πρεσβεύει, πόσα προσφέρει στη δημόσια υγεία, στη βιωσιμότητα και στην ανθεκτικότητα της χώρας μας. Και επειδή δεν διακρίνουμε να σας απασχολεί η ουσία, παρά μόνο πειραματικού τύπου διευθετήσεις, καταψηφίζουμε επί της αρχής το παρόν νομοσχέδιο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Τσίμαρη και για τη συνέπεια στον χρόνο.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας και Αντιπρόεδρος της Βουλής, ο κ. Γεώργιος Λαμπρούλης.

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η εργατική τάξη και τα λαϊκά στρώματα που θυσιάζονται καθημερινά στις βιομηχανίες, στους τόπους δουλειάς και στις φτωχογειτονιές έχουν ανάγκη από υψηλού επιπέδου δωρεάν υπηρεσίες υγείας. Αντί αυτού, οι αστικές κυβερνήσεις διαχρονικά τόσο στη χώρα μας όσο και στην Ευρωπαϊκή Ένωση συντονισμένα υιοθετούν πολιτικές που έχουν στόχο την τόνωση της ανταγωνιστικότητας και της κερδοφορίας των επιχειρηματικών ομίλων, μειώνουν δραστικά την κρατική χρηματοδότηση για την υγεία του λαού, ενισχύουν την εμπορευματοποίηση των εργασιών των δημόσιων συστημάτων υγείας και των επιχειρηματικών κριτηρίων λειτουργίας τους, ενώ συγχρόνως ενισχύουν τον ιδιωτικό επιχειρηματικό τομέα.

Αυτά αποτελούν ορισμένα ενδεικτικά αποτελέσματα της στρατηγικής της Ευρωπαϊκής Ένωσης στην υγεία που υλοποιείται από όλες τις κυβερνήσεις έως σήμερα. Έτσι, λοιπόν, η Κυβέρνηση της Νέας Δημοκρατίας παίρνοντας τη σκυτάλη το 2019 από την προηγούμενη του ΣΥΡΙΖΑ - ΑΝΕΛ, την προπροηγούμενη ΠΑΣΟΚ και πάει λέγοντας ενίσχυσε και ενισχύει ακόμη περισσότερο το αντιλαϊκό οπλοστάσιο, νομοθετώντας το προηγούμενο διάστημα τη διάλυση της πρωτοβάθμιας φροντίδας υγείας, την εγκληματική υποστελέχωση, την κρατική υποχρηματοδότηση, την είσοδο εργολάβων και την ιδιωτικοποίηση υπηρεσιών, τις συμπράξεις δημόσιου και ιδιωτικού τομέα, τη μετατροπή νοσοκομείων σε νομικά πρόσωπα ιδιωτικού δικαίου και ο κατάλογος είναι μακρύς.

Το δε ονομαζόμενο νέο ΕΣΥ της Κυβέρνησης της Νέας Δημοκρατίας φτιάχνεται από τα ίδια παλιά υλικά του κόστους-οφέλους, των δημοσιονομικών περιορισμών, του λεγόμενου «νοικοκυρέματος» δαπανών και παροχών, υλικά που χρησιμοποίησαν όλες οι κυβερνήσεις έως σήμερα διαμορφώνοντας όμως αυτό το απαράδεκτο δημόσιο σύστημα υγείας. Και ακριβώς αυτή η πολιτική και τα μέτρα όχι μόνο δεν αποτελούν λύση, αλλά παράγοντες δραστικής επιδείνωσης των όρων ικανοποίησης των λαϊκών αναγκών στην υγεία.

Συνέχεια, λοιπόν, και κρίκος αυτής ακριβώς της αντιλαϊκής πολιτικής αποτελεί και το υπό συζήτηση νομοσχέδιο, του οποίου το περιεχόμενο και η κατεύθυνση των ρυθμίσεών του βρίσκονται σε πλήρη διάσταση με τον τίτλο του περί δήθεν ενίσχυσης του Εθνικού Συστήματος Υγείας από τη σκοπιά, όμως -ποια βάζουμε εμείς;- των αναγκών ικανοποίησης των διευρυνόμενων συνεχώς αναγκών των ασθενών και των εργαζομένων, των υγειονομικών.

Πρόκειται για ρυθμίσεις και μέτρα που στοχεύουν την περαιτέρω ενίσχυση της επιχειρηματικής δράσης των δημόσιων δομών υγείας με καθοριστικό μέτρο την παντός είδους άσκηση του ιδιωτικού επιχειρηματικού έργου των γιατρών των δημόσιων μονάδων υγείας και της ένταξης κλινικών γιατρών πέραν των χειρουργών στο σύστημα των απογευματινών επί πληρωμή ιδιωτικών χειρουργείων.

Βέβαια, τα μέτρα αυτά δεν είναι καθόλου νέα. Να θυμίσουμε πως είχαν ήδη θεσμοθετηθεί από το 2002 επί κυβέρνησης ΠΑΣΟΚ. Γι’ αυτό και το ΠΑΣΟΚ μέσω του εισηγητή του τοποθετήθηκε θετικά σε αυτό το νομοσχέδιο και σε αυτές τις πλευρές του νομοσχεδίου. Το μέτρο αυτό παρέμεινε επί κυβέρνησης ΣΥΡΙΖΑ, που ξέχασε κατά τ’ άλλα να το καταργήσει, ενώ η Νέα Δημοκρατία το 2019 το είχε εξαγγείλει, αλλά λόγω κορωνοϊού το ανέβαλε.

Αυτή, λοιπόν, τη διαχρονικά εγκληματική πολιτική δεν έχει πρόβλημα και ο ίδιος ο Υπουργός να αναγνωρίζει την πατρότητα αυτού του νομοθετήματος σε προηγούμενες κυβερνήσεις, προκειμένου, όμως, -να κάνει τι;- να παρουσιάζονται τα μέτρα αυτά ως μονόδρομος και να υπερασπιστεί ως προοδευτική αυτή την πολιτική.

Έτσι, λοιπόν, με το νομοσχέδιο προωθούνται μέτρα που συμπληρώνουν την εικόνα του κατ’ επίφαση δημόσιου συστήματος υγείας, το οποίο όλο και λιγότερο μπορεί να ανταποκρίνεται στις διευρυμένες ανάγκες των ασθενών, ενώ συγχρόνως ένα όλο και μεγαλύτερο μέρος τους θα εξαρτάται από τη δυνατότητα της άμεσης πληρωμής από τους ασθενείς εντός, αλλά και εκτός δημόσιων νοσοκομείων.

Η Κυβέρνηση επικαλείται ότι τα μέτρα δεν είναι υποχρεωτικά και πως έρχεται και δίνει την ελευθερία αφ’ ενός στους υγειονομικούς, οι οποίοι επιλέγοντάς τα θα αυξήσουν το εισόδημά τους, αφ’ ετέρου στους ασθενείς δίνει και σε αυτούς την ελευθερία να επιταχύνουν εξετάσεις, χειρουργεία και πάει λέγοντας.

Στην ουσία η μόνη ελευθερία που παρέχεται είναι η απαλλαγή του κράτους από μεγάλο μέρος της δαπάνης για την πρόληψη, θεραπεία αποκατάστασης των ασθενών και η απαλλαγή του να αποκαταστήσει τουλάχιστον ένα μέρος από το πετσοκομμένο εισόδημα των υγειονομικών εδώ και πάνω από μία δεκαετία.

Στην πράξη αυτό που θα συμβεί ποιο είναι; Οι ασθενείς θα ξανά πληρώνουν για υπηρεσίες που ήδη έχουν πληρώσει μέσω των εισφορών, της γενικής, αλλά και ειδικής φορολογίας, υπηρεσίες που θα έπρεπε να τις έχουν δωρεάν.

Οι γιατροί για να συμπληρώνουν το εισόδημά τους θα πρέπει να προσθέτουν επιπλέον ωράριο, ενώ η άσκηση του ιδιωτικού έργου αντικειμενικά θα έχει επιπτώσεις όχι μόνο με τις πληρωμές των ασθενών, αλλά στην ποιότητα του επιστημονικού έργου των γιατρών, αφού μαζί με τα απαιτητικά πρωινά ωράρια και τις συνθήκες έλλειψης προσωπικού, τις εφημερίες, θα συνυπάρχει το ιδιωτικό έργο στη δημόσια δομή ή το εξωτερικό ιδιωτικό ιατρείο ή η εργασία σε άλλες επιχειρήσεις υγείας.

Έτσι λοιπόν το μόνο βέβαιο είναι πως με τόσα καρπούζια στη μασχάλη θα οδηγηθούν στο να απαλλαχθούν από κάποιες δραστηριότητες, οι οποίες κατά κανόνα θα είναι αυτές που αφορούν τις δωρεάν πρωινές εργασίες υπέρ όμως –ποιου;- του ιδιωτικού έργου, της ιδιωτικής εργασίας, που φυσικά το κίνητρό της είναι το διευρυμένο κέρδος.

Τέταρτον, η πλειοψηφία των γιατρών στην πράξη θα διαπιστώσει πως το τυράκι που τους προβάλλει η Κυβέρνηση στην ουσία αποτελεί τη φάκα για τα εργασιακά, επιστημονικά και κοινωνικά τους δικαιώματα ως αντίτιμο των δήθεν δυνατοτήτων και ελευθερίας που τους δίνονται με αυτές τις ρυθμίσεις.

Και ακριβώς εμείς καλούμε τους υγειονομικούς να προβληματιστούν στο εξής: Πώς μπορεί το κράτος και οι κυβερνήσεις που υπηρετούν αυτό το αστικό κράτος, όπως και η σημερινή κυβέρνηση, που διαμόρφωσαν τις σημερινές σχεδόν άθλιες οικονομικές, εργασιακές, επιστημονικές και κοινωνικές συνθήκες για την πλειοψηφία των γιατρών των δημόσιων δομών υγείας να αποτελούν και φορείς της επίλυσής τους. Και αυτό βεβαίως χωρίς να έχουν παρεκκλίνει στο ελάχιστο από την πολιτική που υπηρετεί την ανάπτυξη με ατμομηχανή τους επιχειρηματικούς ομίλους, την ανταγωνιστικότητα και την κερδοφορία τους, που προϋποθέτουν όμως τη γενική συμπίεση-αφαίρεση δικαιωμάτων και αναγκών του συνόλου των εργαζομένων, μεταξύ των οποίων και των γιατρών, των υγειονομικών αν θέλετε, μέσα από την πολιτική ενίσχυσης της επιχειρηματικότητας και της εμπορευματοποίησης των δημόσιων μονάδων υγείας.

Και έρχεται η Κυβέρνηση της Νέας Δημοκρατίας τώρα αλλά όπως έκαναν και οι προηγούμενες κυβερνήσεις και παρουσιάζουν την αιτία των προβλημάτων ως λύση, χρησιμοποιώντας τα ίδια αντιλαϊκά εργαλεία που θα έχουν το ίδιο και χειρότερο αντιλαϊκό αποτέλεσμα.

Πέμπτον, τι άλλο προσπαθεί να επιτύχει η Κυβέρνηση; Τα προβλήματα των ασθενών και υγειονομικών προσπαθεί να τα φορτώσει ως μεταξύ τους προβλήματα ενισχύοντας τον κοινωνικό αυτοματισμό. Δηλαδή ο ασθενής να βλέπει τον γιατρό ως φταίχτη των προβλημάτων του και ο γιατρός να βλέπει ως μονόδρομο την οικονομική αφαίμαξη των ασθενών, αφού το καημένο, το δόλιο το κράτος δεν έχει να δώσει.

Συγχρόνως, με αυτά τα νέα μέτρα επιχειρεί να εμπεδωθεί από τον λαό ότι η υγεία είναι ατομική υπόθεση του καθενός, αφού κριτήριό του αν και πότε θα χειρουργηθεί δεν είναι η σοβαρότητα της ασθένειάς του, αλλά το αν ο ίδιος θα επιλέξει να πληρώσει από την τσέπη του, προκειμένου να εξυπηρετηθεί εκτός λίστας.

Εμείς απευθυνόμαστε στους γιατρούς, στους υγειονομικούς και τους λέμε να μην ενταχθούν, να μη γίνουν φορείς υλοποίησης αυτής της αντιλαϊκής πολιτικής που θίγει και τους ίδιους και τους ασθενείς, να μη συμβάλλουν στην υλοποίηση αυτών των μέτρων που στην πράξη στρώνουν το έδαφος στην επιχειρηματική δράση ενός μικρού τμήματος μεγαλογιατρών σε βάρος τους και σε βάρος των ασθενών, να δουν τη φάκα και όχι το τυράκι, να πετάξουν στον κάλαθο των αχρήστων την απόπειρα της Κυβέρνησης της Νέας Δημοκρατίας να υιοθετήσουν ως ρεαλιστικές λύσεις τα βάσανα των ασθενών, τις πληρωμές στα απογευματινά χειρουργεία και ιατρεία των δημόσιων νοσοκομείων, τις επιπλέον πληρωμές και χαράτσια στα φάρμακα, τις απάνθρωπες εξαγγελίες για αλόγιστη χρήση φαρμάκων από τους καρκινοπαθείς έως και τους προβληματισμούς που ακούγαμε το προηγούμενο διάστημα για το όριο παροχών στους καρκινοπαθείς τελικού σταδίου με κριτήριο το κόστος.

Όμως εδώ δημιουργούνται κάποιες απορίες:

Πρώτον, αλήθεια με το 30% των χειρουργικών αιθουσών –και αυτό είναι μια απάντηση και στον εισηγητή της Νέας Δημοκρατίας- να είναι κλειστές, με χειρουργεία ετοιμόρροπα σε ορισμένα νοσοκομεία, με πεπαλαιωμένο εξοπλισμό και χωρίς τις αναγκαίες κλίνες μονάδων εντατικής θεραπείας, πώς θα στηριχτεί –για παράδειγμα- η μετεγχειρητική πορεία ενός ασθενούς το απόγευμα; Το 30% των κλειστών αιθουσών αν λειτουργούσαν, μέσα σε σύντομο διάστημα τα μισά από τα ενενήντα χιλιάδες χειρουργεία θα διεκπεραιώνονταν. Αλλά πρέπει να πληρώνει ο λαός. Αυτό δεν λέτε; Αυτό λέτε.

Δεύτερον, ποιοι θα είναι οι νοσηλευτές χειρουργείου, οι εργαλειοδότες, οι τραυματιοφορείς, οι νοσηλευτές αναισθησιολογικού, όταν στους περισσότερους οφείλονται εκατοντάδες, χιλιάδες ρεπό;

Τρίτον, ποιοι αναισθησιολόγοι θα κοιμίζουν τον ασθενή, όταν αυτοί που υπάρχουν κάνουν μέχρι και δέκα εφημερίες το μήνα, διασωληνώνουν στα επείγοντα και στις κλινικές, διακομίζουν τους βαρέως πάσχοντες ασθενείς;

Τέταρτον, πώς θα αντιμετωπίζονται οι ενδεχόμενες επιπλοκές ενός χειρουργείου και η ανάγκη για μεγαλύτερη νοσηλεία από το προβλεπόμενο; Μήπως με επιπλέον δαπάνη του ασθενούς;

Πέμπτον, ποιος θα βοηθά τον χειρουργό στα απογευματινά χειρουργεία; Ο ειδικευόμενος που εφημερεύει ταυτόχρονα και δεν προλαβαίνει να δει ούτε τους ασθενείς που νοσηλεύονται και που σήμερα δεν μπορεί να μπει στο χειρουργείο γιατί δεν υπάρχει κάποιος να τον αντικαταστήσει στην κλινική ή στα επείγοντα; Μπορεί να πει κάποιος πως για τον νέο χειρουργό θα αποτελεί εκπαίδευση αυτό το γεγονός; Γιατί όποιος το λέει αυτό, ε, γνωρίζει πολύ καλά πως αυτό που λείπει είναι η ιατρική εκπαίδευση με συγκεκριμένο και υποχρεωτικό εκπαιδευτικό πρόγραμμα που δεν υπάρχει, τα ανθρώπινα ωράρια εργασίας και όχι οι δεκάδες εφημερίες τον μήνα, η έκθεση των ειδικευομένων σε ευθύνες που τους αναλογούν και όχι η λάντζα και η αδιαφορία από διαφόρους διευθυντές.

Είναι, αλήθεια, φιλολαϊκό και το μέτρο της επιβολής του χαρατσιού των 3 ευρώ ή του 1 ευρώ για απεικονιστικές εξετάσεις ή για το παραπεμπτικό για εξετάσεις βιολογικών υλικών κ.λπ. στους ασθενείς που εξαναγκάζονται να απευθύνονται στους ιδιώτες επιχειρηματίες; Πρόκειται για προκλητικό μέτρο στήριξης της κερδοφορίας των επιχειρηματιών της υγείας, αφού το ετήσιο συνολικό ποσό ύψους πολλών εκατομμυρίων θα πηγαίνει στις τσέπες τους μέσω της ισόποσης μείωσης των υποχρεωτικών επιστροφών του clawback.

Βέβαια, στο νομοσχέδιο υπάρχουν και άλλες αντιλαϊκές ρυθμίσεις που σχετίζονται με τη διεύρυνση των επικουρικών εργασιακών σχέσεων –«τι είχες Γιάννη, τι είχα πάντα»-, εργαζομένων με δελτία παροχής υπηρεσιών, την παράταση του εργάσιμου βίου των γιατρών τουλάχιστον στα εβδομήντα δύο χρόνια, την ολιγόμηνη παράταση συμβάσεων ορισμένου χρόνου, την κινητικότητα του προσωπικού για την κάλυψη κενών ανοίγοντας αλλού τρύπες. Τα ανωτέρω αντανακλούν ακριβώς την πολιτική του δραστικού περιορισμού των προσλήψεων και της διαμόρφωσης ενός διευρυμένου τμήματος υγειονομικών πολλαπλά εκμεταλλευόμενων, που δεν θα κοστίζει στο κράτος, αλλά η χρηματοδότησή του θα γίνεται από τα έσοδα των δημόσιων νοσοκομείων ανωνύμων εταιρειών.

Την ίδια ώρα, η Κυβέρνηση επικαλείται, όπως κάνει και κάθε τόσο, ως πρόβλημα την έλλειψη για παράδειγμα νοσηλευτικού προσωπικού αλλά και γιατρών φυσικά τόσο στην Ελλάδα αλλά προβάλλει το συνολικό πρόβλημα και στην Ευρωπαϊκή Ένωση παρουσιάζοντάς το ως πρόβλημα αντικειμενικό και όχι ως αποτέλεσμα της πολιτικής της –όχι βέβαια μόνο της δικής της, αλλά και των προηγούμενων κυβερνήσεων-, η οποία και στο ζήτημα της εκπαίδευσης και κατανομής του υγειονομικού προσωπικού λειτουργεί με το κριτήριο της καπιταλιστικής οικονομίας, δηλαδή με δραστικό περιορισμό όλων των κρατικών δαπανών που εξ ορισμού αναπαράγει το πρόβλημα των ελλείψεων και της αναρχίας στην εκπαίδευση και φυσικά στην κατανομή του υγειονομικού προσωπικού.

Όμως, την ίδια ώρα που επικαλείστε, κύριοι της Κυβέρνησης, την έλλειψη προσωπικού, ταυτόχρονα –προβλέπεται και εδώ στο νομοσχέδιο αλλά και σε προηγούμενες νομοθετικές ρυθμίσεις- δημιουργείτε δεξαμενές επικουρικού προσωπικού με τους γνωστούς καταλόγους, δηλαδή αναξιοποίητο προσωπικό αντί με βάση τις τεράστιες ανάγκες να προχωρήσετε σε ανοιχτή προκήρυξη πρόσληψης όλων όσων θέλουν να εργαστούν στις δημόσιες μονάδες υγείας, σε συνδυασμό με μέτρα ουσιαστικής βελτίωσης των μισθών των επιστημονικών και κοινωνικών αναγκών των εργαζομένων.

Και βέβαια σε ένα ακόμα αντιλαϊκό νομοσχέδιο δεν θα μπορούσαν να λείψουν και ρυθμίσεις που αφορούν τη στήριξη της φαρμακοβιομηχανίας μέσω της μείωσης των clawback, των υποχρεωτικών επιστροφών ή η προκλητική για πολλοστή φορά τριανταεξάμηνη άτοκη αποπληρωμή των χρεών της αλλά και υπηρεσίες μέσω συμπράξεων δημόσιου και ιδιωτικού τομέα.

Για το ΚΚΕ δεν νοείται υγεία με κέρδος, κόστος, επιχειρηματική δράση. Δεν νοείται η υγεία, ένα ζήτημα ζωής και θανάτου, να είναι εμπόρευμα. Γι’ αυτό απαιτείται ενιαίο αποκλειστικά κρατικό και δωρεάν σύστημα υγείας με επαρκή και σύγχρονο εξοπλισμό, με πλήρη στελέχωση και εκπαίδευση του αναγκαίου υγειονομικού προσωπικού σε κλάδους και ειδικότητες και κατάργηση κάθε επιχειρηματικής δράσης στην υγεία.

Αυτά είναι τα προαπαιτούμενα, για να εξαλειφθούν και οι αναμονές για χειρουργικές επεμβάσεις. Γιατί πραγματικά πρόοδος τον 21ο αιώνα δεν είναι να πληρώνει ο ασθενής ούτε το νόμιμο φακελάκι ή η διαλογή ασθενών με βάση την τσέπη τους ή ο τιμοκατάλογος ο περίφημος βάζοντας στον κόσμο, στον λαό μας, τιμή στη ζωή και στην υγεία του, που κάνετε εσείς, δηλαδή ασθενείς-πελάτες και με τη βούλα πλέον, όπως γίνεται για παράδειγμα με τα απογευματινά ιατρεία –να θυμίσουμε- που λειτουργούν πάνω από είκοσι χρόνια σε όλα τα νοσοκομεία προσφέροντας ένα γερό έσοδο στους προϋπολογισμούς των δημοσίων νοσοκομείων.

Όμως, ούτε οι αναμονές στα πρωινά ιατρεία εκτονώθηκαν -πόσω μάλλον στα επείγοντα- ούτε βελτιώθηκαν οι δωρεάν υπηρεσίες που προσφέρει το σύστημα υγείας και οι οποίες περιορίζονται ολοένα και περισσότερο σε ένα μίνιμουμ πακέτο, ενώ από χρόνο σε χρόνο υποβαθμίζεται σταθερά η πρωτοβάθμια φροντίδα υγείας, που στην ουσία όλοι σας διαχρονικά όσοι κυβερνήσατε και κυβερνάτε βάλατε το χεράκι σας στη διάλυσή της.

Το ίδιο ακριβώς θα συμβεί τώρα και με τα απογευματινά επί πληρωμή χειρουργεία. Από τους ενενήντα χιλιάδες περίπου ασθενείς που περιμένουν να χειρουργηθούν ένα μέρος τους θα αναζητά τη γιατρειά του στα απογευματινά χειρουργεία, αφού ο χρόνος αναμονής μπορεί να οδηγήσει σε σοβαρό κίνδυνο της υγείας τους. Οδηγείτε, λοιπόν, τους ασθενείς στα επί πληρωμή χειρουργεία όχι από επιλογή, όπως χυδαία ισχυρίζεστε –ισχυρίζεται ο Υπουργός Υγείας- αλλά από εξαναγκασμό, γιατί η εναλλακτική που τους προσφέρετε είναι να κάτσουν να περιμένουν, άγνωστο για πόσο, στην ατελείωτη ουρά που σημειωτέον μεγάλωσε και άλλο από τη μετατροπή του συστήματος υγείας σε μιας νόσου την περίοδο της πανδημίας.

Αντίθετα, στο νομοσχέδιο δεν προβλέπεται καμμία ουσιαστική ενίσχυση των νοσοκομείων με προσωπικό, ή πουθενά δεν προβλέπεται το άνοιγμα, η λειτουργία του 30% των χειρουργείων. Ας μας απαντήσετε, γιατί δεν τα ανοίγετε; Το 30% των χειρουργικών αιθουσών είναι κλειστό στα δημόσια νοσοκομεία. Παραμένει κλειστό γιατί; Λόγω έλλειψης γιατρών και νοσηλευτών. Ε, τέτοια πρόοδο να τη χαίρεστε!

Όμως, πραγματική πρόοδος είναι να απολαμβάνει ο λαός δημόσιες και δωρεάν υπηρεσίες υγείας, αντάξιες του σημερινού επιπέδου ανάπτυξης της ιατρικής επιστήμης και της τεχνολογίας, που απογειώνει τις δυνατότητες όχι μόνο στη θεραπεία, αλλά κυρίως στον τομέα της πρόληψης. Και εκεί χρειάζεται να εντείνει την πάλη με όλες του τις δυνάμεις το εργατικό λαϊκό κίνημα, χτυπώντας στη ρίζα τη βαρβαρότητα και την απανθρωπιά αυτού του σάπιου συστήματος.

Οι ρυθμίσεις και οι αλλαγές του νομοσχεδίου που προωθείτε δεν έχουν σχέση με την ανάγκη που υπάρχει το δημόσιο σύστημα υγείας να καλύπτει τις συνεχώς διευρυνόμενες κοινωνικές ανάγκες.

Από αυτή τη σκοπιά, το συγκεκριμένο νομοσχέδιο έχει κριθεί και έχει απορριφθεί από τον λαό και τους υγειονομικούς στον δρόμο του αγώνα και τα πράγματα θα ήταν πολύ χειρότερα, αν στα σχέδια της Κυβέρνησης της Νέας Δημοκρατίας δεν είχε παρέμβει ο λαός με τους αγώνες του όλα τα προηγούμενα χρόνια, παρ’ όλο που πλήρωσε βαρύ τίμημα με τριάντα επτά χιλιάδες νεκρούς για την αντιλαϊκή εγκληματική σας πολιτική την περίοδο της πανδημίας. Την ίδια περίοδο να θυμίσουμε πως το ΠΑΣΟΚ δεν ψέλλιζε κουβέντα, ενώ ο ΣΥΡΙΖΑ αρκούταν στο «θα λογαριαστούμε μετά» ή έκανε προτάσεις περί Υπουργών κοινής αποδοχής.

Μόνο, λοιπόν, το ΚΚΕ αποτελεί τη μοναδική δύναμη εργατικής λαϊκής αντιπολίτευσης απέναντι στην Κυβέρνηση, στην Ευρωπαϊκή Ένωση, γιατί αυτό απορρέει από τη σκοπιά της αγωνιστικής του στάσης και της θέσης του και για την υγεία για αποτελεσματικό δημόσιο δωρεάν σύστημα υγείας με κατάργηση της επιχειρηματικής δράσης. Γι’ αυτό, με ΚΚΕ ακόμα πιο ισχυρό και αγώνα μπορούμε να τους εμποδίσουμε, να ανατρέψουμε αντιλαϊκές πολιτικές.

Εμείς, κύριε Πρόεδρε, όπως είπαμε, τοποθετηθήκαμε και στην επιτροπή, καταψηφίζουμε επί της αρχής το νομοσχέδιο. Φυσικά, υπάρχουν και κάποια άρθρα, όπου τοποθετούμαστε θετικά και τα λοιπά.

Και κλείνω με τούτο: Σε ό,τι αφορά τις τροπολογίες, για την τροπολογία του Υπουργείου Υγείας θα τοποθετηθούμε στη δευτερολογία, σε ό,τι αφορά την τροπολογία για την επιστολική ψήφο που βάζει ένα σοβαρό και επικίνδυνο ζήτημα -κατά τη γνώμη μας- θα τοποθετηθεί ο Βουλευτής μας Γιάννης Γκιόκας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Λαμπρούλη.

Θα ήθελα να κάνω μία ανακοίνωση, πριν καλέσω στο Βήμα την ειδική αγορήτρια της Ελληνικής Λύσης, την κ. Μαρία Αθανασίου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής της Ελλήνων, είκοσι πέντε μαθήτριες και μαθητές και τέσσερις συνοδοί εκπαιδευτικοί από το 1ο δωδεκαθέσιο Πειραματικό Δημοτικό Σχολείο του Πανεπιστημίου Αθηνών «Μαράσλειο».

Η Βουλή σάς καλωσορίζει και σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Τον λόγο τώρα έχει η ειδική αγορήτρια της Ελληνικής Λύσης, η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, η Κυβέρνηση εισάγει νομοσχέδιο με τον τίτλο «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας». Θεωρούμε ότι αυτός ο τίτλος δεν ανταποκρίνεται στην πραγματικότητα, ούτε, όμως και στις προθέσεις της Κυβέρνησης, αντιθέτως παραπλανά τους πολίτες και οδηγεί τους εργαζόμενους γιατρούς και νοσηλευτές σε απελπισία και στις μαζικές παραιτήσεις εκτός φυσικών και ψυχικών αντοχών, εγκαταλελειμμένους από την επίσημη πολιτεία. Οι Έλληνες γιατροί είναι οι δεύτεροι χαμηλότερα αμειβόμενοι στην Ευρώπη, λίγο πιο πάνω από τη Βουλγαρία και μόνο. Υποφέρουν από αποδοχές πείνας και σε συνθήκες αναξιοπρέπειας. Η λειτουργία του δημόσιου τομέα υγείας βασίζεται αποκλειστικά στο φιλότιμο και στις αντοχές των εργαζομένων του, με την Κυβέρνηση να βρίσκεται απέναντί τους αντί να βρίσκεται στο πλευρό τους.

Άρθρο 2, αντικείμενο. Στο αντικείμενο του παρόντος σχεδίου νόμου στην παράγραφο 4 εκτός των άλλων αναφέρεται ο στόχος, η αντιμετώπιση και η αποτελεσματική λειτουργία της δημόσιας υγείας από ιδιώτες γιατρούς στο ΕΣΥ, αλλά και η παράταση της ισχύος των αναγκαίων ρυθμίσεων για την αντιμετώπιση του κορωνοϊού. Ο COVID αποτελεί παρελθόν επίσημα εδώ και έναν χρόνο. Άρα, για ποιες δράσεις μιλάει η Κυβέρνηση; Δράσεις για έναν ιό ο οποίος πλέον αποτελεί παρελθόν; Αντίστοιχα ποιες δράσεις έχει αναλάβει η Κυβέρνηση για να ανακόψει το κύμα των χιλιάδων παραιτουμένων γιατρών, για τους χιλιάδες που έχουν φύγει στο εξωτερικό ανεπιστρεπτί, για τον επαναπατρισμό των οποίων η Κυβέρνηση δεν είναι πρόθυμη να αναλάβει καμμία δράση; Και με ποια κίνητρα; Με κίνητρο τις δεύτερες χαμηλότερα αμειβόμενες αποδοχές στην Ευρώπη, μόνο κάτω από τη Βουλγαρία;

Άρθρο 5: Χωρίς καμμία αμφιβολία είναι σαφές ότι η βοήθεια που προσφέρουν οι κινητές μονάδες υγείας στη δημόσια υγεία είναι πολύτιμη, όμως, οι μονάδες οι οποίες ήδη λειτουργούν είναι υποστελεχωμένες και υποχρηματοδοτούμενες. Η Κυβέρνηση, λοιπόν, χρειάζεται να ρυθμίσει την επαρκή και αξιοπρεπή κάλυψη των αναγκών της δημόσιας υγείας, ανάγκες οι οποίες θα έπρεπε να καλύπτονται και στο πεδίο δράσης των κινητών μονάδων υγείας και όχι να ωθεί το προσωπικό σε σωματική και ψυχική εξάντληση.

Μόλις προχθές, Τρίτη, πέθανε στο κέντρο της Χαλκίδας εξηντάχρονος άνδρας στον δρόμο, ο οποίος σύμφωνα με τις μαρτυρίες των παρευρισκομένων περίμενε άσκοπα για σαράντα λεπτά το ΕΚΑΒ.

Ειδικότερα για τις δυσπρόσιτες είτε ακριτικές περιοχές είναι απαραίτητο να έχουν κάθε στιγμή πρόσβαση σε ιατρική και νοσηλευτική περίθαλψη. Τούτο σημαίνει ότι η Κυβέρνηση οφείλει να παράσχει πρόσβαση σε όλους τους πολίτες, όποιας περιοχής, σε παροχή υγείας υψηλού επιπέδου με τρόπο αξιόπιστο και αποτελεσματικό. Τούτο προϋποθέτει ότι πρέπει να δημιουργηθούν και να στελεχωθούν νοσηλευτικά ιδρύματα και όχι να κλείνουν ή να συγχωνεύονται.

Τα στοιχεία, όμως, δεν είναι καθόλου ενθαρρυντικά. Στη Λήμνο, φέρ’ ειπείν, υπάρχει ένας γιατρός ανά ειδικότητα, ένας χειρουργός, ένας παθολόγος, ένας γυναικολόγος, ένας καρδιολόγος, ένας για δείγμα από κάθε ειδικότητα δηλαδή. Με μόλις έναν χειρουργό δεν μπορεί να λειτουργήσει ούτε το πρωινό χειρουργείο για ευνόητους έκτακτους λόγους. Ας σκεφθεί κανείς μόνο το ενδεχόμενο να συμβεί κάτι έκτακτο στον χειρουργό την ώρα που χειρουργεί, την ώρα που έχει ανοιχτό τον ασθενή μπροστά του. Και μιλούμε για νησί με είκοσι χιλιάδες μόνιμο πληθυσμό, ο οποίος τριπλασιάζεται τους θερινούς μήνες. Και σε αυτή τη μεθόριο το επίδομα παραμεθορίου των γιατρών είναι 11 ευρώ τον μήνα μεικτά, δηλαδή 6 ευρώ καθαρά, τόσο απλά, τόσο αναξιοπρεπώς. Και δεν θα αναλύσω το πώς μπορεί ένας γιατρός να εφημερεύει τριάντα μέρες -έστω και με εφημερία ετοιμότητας- αφού είναι μόνος του.

Άρθρο 13: Εν προκειμένω η Κυβέρνηση όφειλε να μην σχεδιάζει την κάλυψη των κενών της δημόσιας υγείας από στρατιωτικούς γιατρούς. Αν η Κυβέρνηση είχε εγκαίρως σχεδιάσει και καλύψει τα κενά της δημόσιας υγείας με αξιοπρεπή προγραμματισμό, τότε δεν θα είχαν δημιουργηθεί καν τέτοιου είδους ανάγκες.

Στο άρθρο 19 με το παρόν ορίζεται στην παράγραφο 3 ότι το έργο της επιτροπής επικουρείται από δύο γραμματείς και δύο επιστημονικούς γραμματείς. Ας μας εξηγήσει η Κυβέρνηση με ποια κριτήρια θα προκηρυχθούν αυτές οι θέσεις και σε ποια πρόσωπα θα δοθούν, με ποιους όρους και προϋποθέσεις, με ποιες διαδικασίες. Όντως η Κυβέρνηση σκοπεύει να κινηθεί με αξιοκρατικά και διαφανή κριτήρια;

Άρθρο 37: Έσοδα από την ολοήμερη λειτουργία νοσοκομείων. Το πρόβλημα της καθυστέρησης καταβολής αμοιβών όσων συναλλάσσονται με το δημόσιο, είναι πολύ σοβαρό θέμα. Σε αυτούς οι οποίοι αντιμετωπίζουν προβλήματα βιωσιμότητας εξαιτίας αυτής της δυσλειτουργίας, περιλαμβάνονται και οι ασφαλιστικοί φορείς. Βεβαίως, σ’ αυτήν την κατηγορία περιλαμβάνεται και η καταβολή των αποδοχών των εργαζομένων.

Ωστόσο, η Κυβέρνηση προχωρεί στην αφαίρεση της δυνατότητας ότι μέρος των εσόδων θα διατίθεται κατά προτεραιότητα για την κάλυψη των αναγκών του νοσηλευτικού ιδρύματος. Τούτο δημιουργεί τον κίνδυνο της δημιουργίας πιο πολλών οφειλών των νοσοκομείων προς τρίτους, από τα λειτουργικά έξοδα της ολοήμερης λειτουργία τους. Βέβαια, η ολοήμερη λειτουργία των νοσοκομείων, επιβαρύνει τον κρατικό προϋπολογισμό, ωστόσο, προς όφελος των ιδιωτών.

Ας δούμε τα απογευματινά χειρουργεία. Τη στιγμή κατά την οποία, μόνο στην Αττική, τέσσερα στα δέκα χειρουργεία είναι κλειστά λόγω έλλειψης προσωπικού και υποδομών, πολλαπλασιάζοντας τον χρόνο αναμονής των ασθενών που περιμένουν να χειρουργηθούν, και ως εκ του θαύματος βρέθηκαν: προσωπικό, υποδομές και τρόπος να λειτουργήσουν τα απογευματινά χειρουργεία, κανείς δεν πίστεψε ότι η λειτουργία των απογευματινών χειρουργείων, έγινε για να αποσυμφορηθούν οι πρωινές λίστες. Έγινε για να ιδιωτικοποιηθεί η δημόσια υγεία.

Οι τέσσερις στις δέκα χειρουργικές κλίνες, όπως προείπα, είναι κλειστές το πρωί λόγω έλλειψης προσωπικού και εξακολουθούν να παραμένουν ακόμα και μετά τη λειτουργία των απογευματινών χειρουργείων. Από τις διακόσιες συνολικά χειρουργικές αίθουσες στην Αττική, λειτουργούν οι εκατόν τριάντα, οι άλλες εβδομήντα παραμένουν κλειστές λόγω ελλείψεων του ΕΣΥ.

Στο Νοσοκομείο «Αττικόν», από τις δεκατέσσερις χειρουργικές αίθουσες, οι έξι παραμένουν κλειστές λόγω έλλειψης προσωπικού. Πώς προβαίνετε, λοιπόν, στη θέσπιση απογευματινών χειρουργείων, χωρίς προηγουμένως να έχετε εξαντλήσει κάθε δυνατότητα υποστηρικτική και εγγυητική της δημόσιας δωρεάν παροχής υγείας, χωρίς να έχετε προσλάβει το απαραίτητο προσωπικό, ώστε να λειτουργούν όλες οι διαθέσιμες χειρουργικές αίθουσες;

Η λύση για την Κυβέρνηση θα ήταν πολύ απλή. Αν λειτουργούσαν οι πρωινές αίθουσες, τότε θα απομειωνόταν κατά πολύ ο χρόνος αναμονής των ασθενών. Τόσο απλά. Κατόπιν, η Κυβέρνηση είχε όλα τα περιθώρια να έβλεπε το αν χρειαζόταν και η λειτουργία των απογευματινών αιθουσών. Χρειάζονται χρήματα και προσλήψεις. Τίποτα από τα δύο δεν κάνει η Κυβέρνηση, διότι πολύ απλά ενδιαφέρεται για τη σταδιακή ιδιωτικοποίηση της υγείας, τη μεθοδική υποβάθμιση του δημοσίου τομέα, της δημόσιας υγείας και παράλληλη αναβάθμιση του ιδιωτικού τομέα. Πάνω από είκοσι τρεις χιλιάδες γιατροί έφυγαν τα τελευταία δεκαέξι χρόνια, αναζητώντας καλύτερο εργασιακό και εκπαιδευτικό περιβάλλον.

Άρθρο 51: Διαγραφή μη εισπραχθέντων προστίμων ανεμβολίαστων. Αυτό το άρθρο αναφέρεται σε διαγραφή προστίμων, εφόσον δεν είχαν εισπραχθεί. Η διαγραφή, όμως, πάντοτε αφορά σε κάτι το οποίο βρίσκεται ακόμα σε ισχύ. Το πρόστιμο αυτό, όμως, έχει ήδη καταργηθεί. Η Κυβέρνηση, η οποία όλως παραπλανητικώς διαδίδει ότι αυτό θεσπίστηκε για να παροτρύνει τους δήθεν αναποφάσιστους είτε διστακτικούς πολίτες και δεν είχε τιμωρητικό χαρακτήρα, στα πλαίσια της αυταρχικής της πολιτικής, έχει ήδη καταργηθεί.

Μάλιστα, αφού η Κυβέρνηση υποστηρίζει ότι η διάταξη περί υποβολής προστίμων είχε σκοπό την προστασία της δημόσιας υγείας και δεν είχε τιμωρητικό χαρακτήρα, ας προβεί στη δίκαιη πράξη επιστροφής των ήδη καταβεβλημένων προστίμων τώρα που δεν υφίσταται κίνδυνος για τη δημόσια υγεία. Έτσι, δεν θα τιμωρήσει όσους πειθάρχησαν και έσπευσαν να καταβάλουν το πρόστιμο.

Άρθρο 56: Υποβοηθούμενη αναπαραγωγή. Ως πολύ ευαίσθητος τομέας, απαιτεί λεπτούς και διακριτικούς χειρισμούς, ιδιαίτερα στον τομέα της τήρησης και της διαχείρισης των προσωπικών δεδομένων των εμπλεκομένων προσώπων. Με την προτεινόμενη ρύθμιση, αν και επικαιροποιείται και αναβαθμίζεται το ηλεκτρονικό μητρώο καταγραφής δοτών και δοτριών γενετικού υλικού, ωστόσο η Κυβέρνηση -οφείλουμε να τονίσουμε, ότι- οφείλει να προστατεύσει τα προσωπικά δεδομένα με τη θωράκιση των ηλεκτρονικών αρχείων, με συστήματα υψηλών προδιαγραφών, με τακτικές αναβαθμίσεις προς αποφυγήν οποιωνδήποτε κινδύνων, διαρροών και κακόβουλων χρήσεων, σε προσωπικά δεδομένα.

Κύριοι Υπουργοί, δεν βλέπουμε να λαμβάνονται δράσεις για να αντιμετωπιστεί το γεγονός ότι ο μισός ελληνικός πληθυσμός δεν έχει πρόσβαση σε πρωτοβάθμιες φροντίδες υγείας. Το ότι το 9% του μέσου οικογενειακού εισοδήματος δαπανάται σε υπηρεσίες υγείας, ενώ το αντίστοιχο ποσοστό στη Γερμανία και στη Γαλλία είναι 1% με 2%. Το γεγονός ότι το ΕΣΥ εξακολουθεί να είναι τραγικά υποστελεχωμένο και να έχουμε συνεχείς παραιτήσεις γιατρών από τα δημόσια νοσοκομεία, πόσο μάλλον στα νησιά και στις χερσαίες ακριτικές περιοχές, με καθημερινές και χρόνιες ελλείψεις σε φάρμακα και με συχνή αύξηση της ιδιωτικής συμμετοχής των ασθενών, το κόστος αγοράς τους.

Η Ελληνική Λύση, λοιπόν, προτείνει ειδικά για την παραμεθόριο:

Πρώτον, αναπροσαρμογή του επιδόματος αγόνου, να δίνεται με τους πραγματικούς βασικούς μισθούς που ισχύουν σήμερα και όχι του 1983, ένα επίδομα που θα πρέπει να είναι ακατάσχετο, αφορολόγητο και χωρίς κρατήσεις.

Δεύτερον, εφημερίες με αυτοτελή φορολόγηση τακτικών εφημεριών με 10%.

Τρίτον, στεγαστικό δάνειο τουλάχιστον το 50%.

Θέλετε και προτάσεις για χρηματοδότηση; Βάλτε 2 ευρώ ανά διανυκτέρευση στον τουρίστα, για να χρηματοδοτούν τα κίνητρα στα νησιά μας, ξεκινώντας από τα ακριτικά.

Και έχουμε άλλες προτάσεις, κύριε συνάδελφε της Κυβέρνησης, αλλά θα θέλαμε κι εσείς να κάνετε κάτι σωστά.

Η Κυβέρνησή σας δεν είδαμε να λαμβάνει κανένα μέτρο για τις κλινικές που κλείνουν. Επί παραδείγματι, η Παιδοψυχιατρική Κλινική του ΠΑΓΝΗ, από τον Σεπτέμβρη του 2022 είχε μείνει με δύο γιατρούς οι οποίοι κάνουν δεκαπέντε εφημερίες ο καθένας, έξι από τις οποίες δεν τις πληρώνονται ποτέ. Η Κλινική, μάλιστα, εξυπηρετεί πολίτες από όλους τους νομούς της Κρήτης, ενώ συχνά είναι και τα περιστατικά που έρχονται από τα νησιά του Αιγαίου, καθώς υπάρχει παντελής έλλειψη παιδοψυχιατρικών υπηρεσιών, τόσο στις Κυκλάδες όσο και στα Δωδεκάνησα. Μένει, λοιπόν, ολόκληρο το Νότιο Αιγαίο, μια περιοχή ακριτική, νησιωτική, με πληθυσμό σχεδόν ενάμισι εκατομμύριο κατοίκων, οι οποίοι πολλαπλασιάζονται κατά τους θερινούς μήνες, χωρίς παιδοψυχιατρική κάλυψη.

Κύριε Υπουργέ, ένα άλλο θέμα που μας προβληματίζει ιδιαιτέρως, είναι οι δηλώσεις του Καθηγητή Νευρολογίας κ. Στεφανή, με αφορμή την Παγκόσμια Ημέρα Πάρκινσον στις 11 Απριλίου, ότι από τον περασμένο Ιούνιο σαράντα εννέα ασθενείς με τη νόσο σε προχωρημένο στάδιο, περιμένουν στο «Αττικόν» για να υποβληθούν σε επέμβαση ηλεκτροδιέγερσης. Όμως, παρ’ όλο που διαθέτουν έγκριση από το Ανώτατο Υγειονομικό Συμβούλιο, η διοίκηση του νοσοκομείου δεν διαθέτει τα απαραίτητα κονδύλια για να προχωρήσει η διαδικασία.

Αξιοσημείωτο είναι το γεγονός ότι η διαδικασία αυτή γίνεται στο Λεκανοπέδιο μόνο στο συγκεκριμένο νοσοκομείο, ενώ προσφέρει βελτίωση της κλινικής εικόνας των ασθενών –ακούστε- σε ποσοστό 70%. Παραθέτω το σχετικό δημοσίευμα στο «ΕΘΝΟΣ», και ρωτάω: Γιατί συμβαίνει αυτό; Γιατί τόση καθυστέρηση; Ακολούθως διαβάζουμε, ακούμε, ενημερώνεται ότι η Τρίπολη θα γίνει κόμβος παραγωγής φαρμάκων για την Ευρώπη. Εξαιρετική προοπτική. Όμως, μέχρι τότε είναι αδύνατο να μην μας απασχολεί το γεγονός ότι υπάρχουν σοβαρές δυσκολίες στην πρόσβαση των ασθενών στις νέες καινοτόμες θεραπείες επεμβατικού τύπου για το πάρκινσον ή για τη θεραπεία λοιμώξεων από πολυανθεκτικά μικρόβια, λόγω των υψηλών επιβαρύνσεων και των εκπτώσεων clawback και rebate, οι φαρμακευτικές εταιρείες δυσκολεύονται να φέρουν στη χώρα μας νέα καινοτόμα επενδυτικά σκευάσματα, που θα μπορούσαν σε ιδιαίτερα υψηλό ποσοστό να βελτιώσουν τις συνθήκες ζωής τους.

Ένα νέο φάρμακο, παρ’ ότι μπορεί να έχει λάβει έγκριση στην Ευρώπη, στη χώρα μας θα φτάσει δεκατέσσερις με δεκαεπτά μήνες αργότερα. Η χώρα μας παραμένει πολύ πίσω στις κλινικές μελέτες, αντλώντας περίπου τα 80 έως 120 εκατομμύρια ευρώ, λόγω γραφειοκρατικών εμποδίων και ρυθμιστικού πλαισίου, που δεν διευκολύνει την κλινική έρευνα. Σημειωτέον, το Βέλγιο αντλεί αντίστοιχα περί τα 50 δισεκατομμύρια ευρώ.

Πραγματικές δεσμεύσεις για αλλαγή του τοπίου προς όφελος των ασθενών, υπάρχουν σε αυτό το νομοσχέδιο; Επίσης πώς θα αντιμετωπίσετε τις υφιστάμενες ελλείψεις αυτές των φθηνών αντιβιοτικών, όπως σουλμπακτάμη, ριφαμπικίνη, πυριμεθαμίνη, που αποδεικνύονται σύμφωνα με τους λοιμωξιολόγους ισχυρά όπλα ενάντια στα πολυανθεκτικά μικρόβια, που ευθύνονται για την εξελισσόμενη επιδημία σηψαιμίας στα νοσοκομεία;

Κύριε Υπουργέ, είναι επιτακτική ανάγκη να ληφθούν τα απαραίτητα μέτρα ώστε το ΕΣΥ, να δημιουργήσει απόθεμα από τα φθηνά σκευάσματα, ώστε να είναι δυνατή η άμεση προμήθεια και χορήγησή τους στους ασθενείς όταν τα χρειάζονται, χωρίς καθυστέρηση, χωρίς να χρειάζεται η χρονοβόρα διαδικασία αιτήματος εισαγωγής τους μέσω ΕΦΕΤ, που μπορεί τελικά να αποβεί μοιραία για τον πάσχοντα.

Άλλο μείζον ζήτημα της περίθαλψης, αποτελούν τα γερασμένα κτήρια ΕΣΥ, τα αιωνόβια, τα υπεραιωνόβια, με νεότερες προσθήκες και tips εκσυγχρονισμού, κακοσυντηρημένα και απαρχαιωμένα, με ελλιπή προληπτική συντήρηση και καθυστέρηση σε μεγάλα έργα, που θα έπρεπε να έχουν ολοκληρωθεί, προς αποφυγή σοβαρού ατυχήματος στο ΕΣΥ. Πριν από ένα χρόνο είχαμε αναφερθεί στο Ιπποκράτειο Αθηνών, που λειτουργούσε με μόνο έναν ανελκυστήρα.

Προφανώς είχαμε τη διαρροή καυτού νερού στον ένατο όροφο του «Ευαγγελισμού», που έφτασε έως τον τρίτο όροφο. Το 2020, στον «Ευαγγελισμό» πάλι, στο μεγαλύτερο νοσοκομείο της χώρας, είχε σημειωθεί έκρηξη στο λεβητοστάσιο και λίγους μήνες μετά αναφέρθηκε ατύχημα από ρήξη του σωλήνα που μετέφερε καυτό λάδι από το μηχανοστάσιο στα πλυντήρια. Στο Νοσοκομείο «Χατζηκώστα» των Ιωαννίνων, πέρυσι, έπαθε ηλεκτροπληξία εργαζόμενη στο τμήμα κεντρικής αποστείρωσης την ώρα που άνοιξε τον διακόπτη για να λειτουργήσει ο κλίβανος.

Το συγκλονιστικό είναι ότι, στον «Ευαγγελισμό», στο «Ιπποκράτειο», λόγου χάριν, έχει υλοποιηθεί κατά καιρούς εκσυγχρονισμός των γερασμένων εγκαταστάσεων κι όμως συνέβησαν τόσο σοβαρά ατυχήματα. Υπάρχουν δικλίδες ασφαλείας για να αποφευχθούν;

Πού αναφέρομαι, κύριε Υπουργέ; Ας μην αναφερθώ στην έλλειψη τεχνικού προσωπικού, που κανονικά στον «Ευαγγελισμό» θα έπρεπε να υπάρχουν ενενήντα πέντε τεχνικοί κλάδου ΔΕ και τελικά εργάζονται μόλις τριάντα τέσσερις, μεταξύ αυτών και επικουρικοί. Ας πούμε ότι οι εργολάβοι έχουν επιληφθεί. Γίνονται τακτικές συντήρησης; Υπάρχει έλεγχος; Ποια έργα ανακαινίσεων δρομολογούνται; Στα ήδη δρομολογημένα, η παράδοση θα γίνει στον προβλεπόμενο χρόνο ή με καθυστέρηση; Και πού οφείλεται αυτή η καθυστέρηση;

Όλα αυτά, σε συνδυασμό με την έλλειψη υγειονομικών, δημιουργούν ένα εκρηκτικό μείγμα που αποβαίνει σε βάρος των ασθενών δυστυχώς και οδηγεί στην περαιτέρω υποβάθμιση του ΕΣΥ.

Θα μου πείτε, είναι παλιά κτήρια. Ξέρετε πόσων ετών είναι το «Royal Marsden» στο Λονδίνο, το Ογκολογικό Νοσοκομείο αναφοράς για την Ευρώπη; Είναι του 1851, εκατόν εβδομήντα δύο ετών. To «Salpetriere» στο Παρίσι; Είναι του 1657. Το «Saint-Louis»; Του 1611. Και πόσα άλλα βρίσκονται στη Γηραιά Ήπειρο. Θα καταθέσω και στα Πρακτικά τις αναφορές αυτές.

Φυσικά, οι πληθυσμιακές ανάγκες και τα σύγχρονα επιστημονικά επιτεύγματα στην ιατρική επέβαλαν προσθήκες σε νέα κτήρια, εκσυγχρονισμό υποδομών αλλά και την ύπαρξη τεχνικού προσωπικού, μηχανικούς, κατάλληλο σχεδιασμό, τεχνική τακτική συντήρηση, δηλαδή ό,τι ακριβώς δεν γίνεται εδώ στην Ελλάδα.

Τέλος, κύριε Υπουργέ, μόλις μάθατε για την αναγγελία αποχής ή επίσχεσης των εργαστηριακών γιατρών, αντί να προβείτε σε λύσεις για την πληρωμή τους, εσείς καταθέσατε τροπολογία απαγόρευσης της. Αυτή είναι η δική σας δημοκρατία. Αυτή είναι η δημοκρατία της Νέας Δημοκρατίας και λυπούμαστε γι’ αυτό.

Σας ευχαριστώ.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο ειδικός αγορητής της Νέας Αριστεράς κ. Οζγκιούρ Φερχάτ.

Ορίστε, κύριε συνάδελφε, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κυρία Υπουργέ, το νομοσχέδιο που φέρνετε για ψήφιση είναι η ταφόπλακα στο δημόσιο σύστημα υγείας και μας γυρίζει στις προ ΕΣΥ εποχές, τότε που είχαν υγειονομική κάλυψη και περίθαλψη οι έχοντες οικονομική άνεση, αλλά και οι έχοντες πολιτική γνωριμία. Όσοι δεν μπορούσαν να αντεπεξέλθουν οικονομικά, πέθαιναν ή έπρεπε να πουλήσουν όποια περιουσία είχαν. Και μη σας φαίνεται παράξενο. Υπάρχουν ακόμη πολίτες από εκείνα τα πέτρινα χρόνια που έχουν να διηγηθούν πολλές μαύρες ιστορίες και να σας πουν για το αμίμητο «άμα πεθάνεις, τι το θες το χωράφι;». Προφανώς, η κ. Αγαπηδάκη γελάει αυτή τη στιγμή, αντί να ακούει.

Κυρίες και κύριοι της Κυβέρνησης, αυτό ακριβώς θα ψηφίσετε: Τη διάλυση του δημόσιου συστήματος υγείας, την περαιτέρω ενίσχυση της υγειονομικής ανισότητας, τον αποκλεισμό σημαντικού μέρους του πληθυσμού από δημόσιες και ποιοτικές υπηρεσίες φροντίδας και περίθαλψης. Αυτό, ουσιαστικά, λέτε στους πολίτες: Αν είσαι φτωχός, δεν θα απολαμβάνεις ποιοτική φροντίδα και περίθαλψη. Αν έχεις χρόνια νόσο, δεν θα μπορείς να αντεπεξέλθεις στο ιατροφαρμακευτικό κόστος, γιατί το κράτος θα καλύπτει τα ελάχιστα. Αν είσαι ογκολογικός ασθενής, δεν θα έχεις πρόσβαση στο ακριβό φάρμακο, γιατί η ανάλυση κόστους - οφέλους δεν συμφέρει.

Και σε αυτό θέλω να σταθώ, κυρία Υπουργέ, σχετικά με τη δήλωσή σας ότι τα τρία τέταρτα των ογκολογικών φαρμάκων που χορηγούνται στους ασθενείς δεν χρειάζονται. Αλήθεια; Δηλαδή μη ογκολογικοί ασθενείς παίρνουν για πλάκα ογκολογικά φάρμακα ή εξειδικευμένοι παθολόγοι ογκολόγοι συνταγογραφούν για πλάκα ογκολογικά φάρμακα; Εκτός και αν συντάσσεστε με τις δηλώσεις του ομοϊδεάτη σας, του κ. Πνευματικού, ο οποίος υποστήριξε την απάνθρωπη πρακτική της διαλογής των ογκολογικών ασθενών, προκειμένου να μειωθούν τα κόστη στα νοσοκομεία. Θυμόμαστε όλοι μας ότι ο πρώην Βουλευτής σας καταδικάστηκε από παντού και γι’ αυτό παραιτήθηκε. Εσείς, όταν είδατε τις αντιδράσεις, προχωρήσατε σε διευκρινίσεις και είπατε ότι όσο είστε Υπουργός, δεν θα κοπεί κανένα φάρμακο. Δεν μας εξηγήσατε, όμως, τι εννοούσατε με τη δήλωσή σας στην εκδήλωση της Πανελλήνιας Ένωσης Φαρμακοβιομηχανίας.

Και, τελικά, ποιος μετράει την αξία κάθε ανθρώπινης ζωής και αποφασίζει αν θα σωθεί και αν θα έχει πρόσβαση στα απαραίτητα για τη ζωή του φάρμακα; Ποιος μετράει ποιοι θα μπορούν να έχουν πρόσβαση σε ποιοτικές υπηρεσίες υγείας; Μήπως η νεοφιλελεύθερη σκέψη σας, η εξυπηρέτηση συμφερόντων και η ιδεοληψία σας για λιγότερο κράτος και περισσότερη αγορά στην υγεία; Όπως ακριβώς αποτυπώθηκε και στην κατάρτιση του προϋπολογισμού του 2024, ο οποίος είναι απόλυτα συμβατός με την πολιτική σας επιλογή για παθητική ιδιωτικοποίηση του συστήματος υγείας. Και παρά το γεγονός ότι ήσασταν διαχειριστές μιας πρωτοφανούς υγειονομικής κρίσης, κατά τη διάρκεια της οποίας, με τις πολιτικές σας επιλογές οδηγήσατε τη χώρα σε αρνητικές πρωτιές και σε θανάτους που θα μπορούσαν να έχουν αποφευχθεί, δεν διδαχθήκατε απολύτως τίποτα.

Ενώ παγκόσμια η πανδημία ανέδειξε την αδιαπραγμάτευτη ανάγκη για ισχυρά δημόσια συστήματα υγείας, που θα εξασφαλίζουν καθολική και ισότιμη πρόσβαση. Ενώ ο Παγκόσμιος Οργανισμός Υγείας συστήνει την ανάγκη σοβαρής επένδυσης σε δημόσιες υπηρεσίες υγείας και την εφαρμογή πολιτικής μείωσης των ανισοτήτων στην υγειονομική φροντίδα, ενώ υπάρχουν προειδοποιήσεις ότι θα αναδύονται συνεχώς νέες πανδημίες, λόγω και της κλιματικής αλλαγής, εσείς κωφεύετε και συνεχίζετε απτόητοι το σχέδιο άλωσης του δημόσιου συστήματος υγείας, που η πανδημία ναι μεν καθυστέρησε, αλλά δυστυχώς δεν δίδαξε. Και δεν σας δίδαξε ότι στις υγειονομικές κρίσεις, ασπίδα δημόσιας υγείας είναι ένα ισχυρό δημόσιο σύστημα υγείας, που θα εξασφαλίζει καθολική και ισότιμη πρόσβαση. Δεν σας δίδαξε ότι το ΕΣΥ σήκωσε όλο το βάρος της πανδημίας, παρά το γεγονός ότι ήταν η πολιτική επιλογή σας να το αφήσετε υποστελεχωμένο και στα πρόθυρα κατάρρευσης.

Αλήθεια, γιατί χειροκροτούσατε, κυρία Υπουργέ, αφού ο στόχος σας ήταν η διάλυση του; Και γιατί δεν χειροκροτούσατε τον ιδιωτικό τομέα, που φροντίσατε τόσο πολύ να προστατέψετε; Και τι έκανε τελικά ο ιδιωτικός τομέας; Έμεινε στο απυρόβλητο και πολλαπλασίασε τα κέρδη του, κάτι απόλυτα θεμιτό αφού συνάδει με τον σκοπό του.

Η κατάργηση του θεμέλιου λίθου του ιδρυτικού νόμου του ΕΣΥ, αυτόν της πλήρους και αποκλειστικής απασχόλησης των ιατρών του Εθνικού Συστήματος Υγείας, αποτελεί βίαιη ανατροπή του κοινωνικού κεκτημένου των σαράντα τελευταίων χρόνων και υπονομεύει την αξιακή συνθήκη της καθολικής και ισότιμης πρόσβασης όλων των πολιτών στην υγεία. Δεν πρόκειται για μια απλή αλλαγή στις εργασιακές σχέσεις των γιατρών που, δήθεν, δίνει ευελιξία στο σύστημα και ευχέρεια επιλογής στους ασθενείς. Πρόκειται για αλλαγή όλης της φιλοσοφίας του δημόσιου συστήματος υγείας, από την καθολική και ισότιμη φροντίδα με όρους δημόσιας κάλυψης, την οποία διασφάλιζε ο γιατρός ως δημόσιος λειτουργός ως αποκλειστικά απασχολούμενος στις δημόσιες δομές υγείας και αφοσιωμένος στην περίθαλψη χωρίς οικονομική συναλλαγή, πάμε σε ιατρούς αλλά και σε ασθενείς διαφορετικών ταχυτήτων εντός του ΕΣΥ.

Αυτοί που θα θιγούν θα είναι, κυρίως, οι ασθενείς, που θα επιβαρυνθούν οικονομικά για να εξυπηρετηθούν σε ιδιωτικές δομές ή δεν θα έχουν εύκολη πρόσβαση στην πρωινή δωρεάν λειτουργία των νοσοκομείων. Θα θιγούν, ταυτόχρονα, οι γιατροί του ΕΣΥ που θα επιμείνουν στην πλήρη και αποκλειστική απασχόληση και θα επωμιστούν τα περιστατικά χωρίς οικονομικό ενδιαφέρον, αλλά και οι ελευθεροεπαγγελματίες γιατροί, οι οποίοι θα αντιμετωπίσουν τον αθέμιτο ανταγωνισμό όσων νοσοκομειακών γιατρών επιλέξουν τη νέα εργασιακή σχέση.

Σε αυτό το σημείο, θα ήθελα, κύριε Υπουργέ, να μας λύσετε και μία εύλογη απορία: Τι προτίθεστε να κάνετε με τους γιατρούς του πρώην ΙΚΑ που απολύθηκαν γιατί δεν έκλεισαν το ιδιωτικό τους ιατρείο; Γιατί με τον νέο νόμο όσοι παρέμειναν με πλήρη και αποκλειστική σχέση εργασίας, τώρα μπορούν να ανοίξουν ιδιωτικό ιατρείο. Αν αυτό δεν είναι η επιτομή του παραλογισμού, τι είναι;

(Χειροκροτήματα από την πτέρυγα της Νέας Αριστεράς)

Σε αντίθεση, λοιπόν, με την προπαγάνδα σας, θεωρούμε ότι οι πολλαπλές ταχύτητες των γιατρών δεν θα καλύψουν κενά του συστήματος, αλλά θα ανοίξουν τρύπες στη δημόσια υγεία. Οι δωρεάν υπηρεσίες θα συρρικνώνονται και θα επικρατήσουν οι επί πληρωμή. Είναι ανθρωπίνως αδύνατο ένας γιατρός να ανταποκριθεί αξιοπρεπώς στην καθημερινή τακτική λειτουργία του νοσοκομείου, στα απογευματινά ιατρεία ή χειρουργεία δύο φορές την εβδομάδα, στην υποχρέωση της εφημερίας -περίπου άλλες δύο φορές την εβδομάδα- και ταυτόχρονα να δουλεύει στον ιδιωτικό τομέα, σε ιατρείο ή κλινική, άλλες δύο φορές την εβδομάδα. Είναι ανθρωπίνως αδύνατο. Αυτός που θα τύχει της λιγότερης προσοχής, θα είναι σίγουρα ασθενής που δεν έχει χρήματα. Απαξιώνεται, επομένως, η δημόσια περίθαλψη, αλλά και το ίδιο το ιατρικό έργο, μιας και υποχωρούν δραματικά τα στάνταρντ ποιότητας και ασφάλειας στη φροντίδα των ασθενών.

Είναι προφανές ότι σε αυτό το περιβάλλον απαξίωσης των παρεχόμενων υπηρεσιών από το ΕΣΥ και συγκοινωνούντων δοχείων μεταξύ δημοσίου και ιδιωτικού τομέα, θα μεταφέρεται καθημερινά όγκος περιστατικών του ΕΣΥ στους επιχειρηματίες υγείας και θα δημιουργείται ευνοϊκό έδαφος για την ιδιωτική ασφάλιση υγείας. Και αυτός είναι ο ορισμός της διάλυσης της δημόσιας περίθαλψης.

Μια άλλη παράμετρος είναι η υποβάθμιση της εκπαίδευσης των νέων ιατρών, ειδικά των ειδικευόμενων. Διότι ποιος γιατρός θα ασχοληθεί με την ιατρική εκπαίδευση σε συνθήκες πολυαπασχόλησης και αναζήτησης ιδιωτικής πελατείας; Και ποιο θα είναι το αποτέλεσμα; Οι νέοι γιατροί θα φεύγουν από την Ελλάδα και θα αναζητούν αξιοπρεπείς συνθήκες εργασίας, αλλά και εκπαίδευση σε άλλες χώρες. Τελικά, όχι μόνο δεν κάνετε τίποτα για την προσέλκυση των νέων, όπως προεκλογικά υποσχόσασταν, αλλά φροντίζετε να ενισχύσετε περαιτέρω το brain drain, που ερημώνει πάνω από μία δεκαετία τη χώρα μας από νέους επιστήμονες.

Άλλο ένα επίτευγμα της Κυβέρνησής σας είναι και τα απογευματινά επί πληρωμή χειρουργεία. Δηλαδή, οι πολίτες που πληρώνουν ασφαλιστικές εισφορές και έμμεσους και άμεσους φόρους καλούνται να πληρώσουν υπηρεσίες που αυτονόητα δικαιούνται δωρεάν στο σύστημα υγείας. Δηλώνετε ότι πρόκειται για παρέμβαση που θα ελαφρύνει τις πρωινές λίστες χειρουργείων, αφού οι ασθενείς που έχουν την οικονομική δυνατότητα θα επιλέξουν απογευματινά επί πληρωμή χειρουργεία και έτσι θα ανοίξουν θέσεις στον πρωινό τακτικό προγραμματισμό για όσους είναι σε οικονομική αδυναμία. Τα απογευματινά χειρουργεία, βέβαια, θα πραγματοποιούνται με το ήδη εξουθενωμένο προσωπικό και σε τραγικά υποστελεχωμένες δημόσιες δομές, γιατί σύμφωνα με καταγγελία της ΠΟΕΔΗΝ το 40% των αιθουσών χειρουργικών επεμβάσεων είναι κλειστές εξαιτίας της υποστελέχωσης.

Δεν προλάβατε, όμως, να χαρείτε και να απολαύσετε τη φωτογράφιση του πρώτου απογευματινού χειρουργείου μαζί με στελέχη του ΕΣΥ πάνω από το κεφάλι του ασθενούς -πόσο ντροπιαστικό!- και δυστυχώς επιβεβαιωθήκαμε όσοι φωνάζουμε ότι αλλοιώνεται ο χαρακτήρας του ΕΣΥ. Μάλλον, κατ’ αυτόν τον τρόπο θα φτάσουμε τα στάνταρ της Ευρωπαϊκής Ένωσης και των άλλων χωρών. Νομίζω ότι έχετε εκδηλώσει το ενδιαφέρον να φθάσουμε σε εκείνα τα μέτρα.

Η μία μετά την άλλη έρχονται οι καταγγελίες για την εφαρμογή του μέτρου, όπως από το σωματείο εργαζομένων του Νοσοκομείου «Αττικόν» που καταγγέλλει ότι πραγματοποιήθηκαν δύο χειρουργεία τα οποία δεν αφορούσαν σε μικρές ή μεσαίες επεμβάσεις, αλλά ήταν σε ογκολογικούς ασθενείς. Ταυτόχρονα ήταν και εκτός λίστας ή μπήκαν στη λίστα την τελευταία εβδομάδα.

Επίσης, η Ένωση Ιατρών ΕΣΥ του Νοσοκομείου Ηρακλείου καταγγέλλει ότι χειρουργήθηκε επί πληρωμή στο Πανεπιστημιακό Γενικό Νοσοκομείο Ηρακλείου ασθενής με κάταγμα στο χέρι. Μάλλον ανατρέπεται και ό,τι γνωρίζουμε μέχρι τώρα για το επείγον περιστατικό που πρέπει να χειρουργηθεί στο πλαίσιο λειτουργίας του νοσοκομείου δωρεάν.

Ταυτόχρονα, οι υγειονομικοί καταγγέλλουν πιέσεις για μετακινήσεις προσωπικού προκειμένου να δημιουργηθεί η πλασματική εικόνα ότι οι υγειονομικοί στηρίζουν το μέτρο. Σας διαψεύδει, όμως, η Γενική Γραμματέας της Ένωσης Ιατρών Νοσοκομείων Αθήνας - Πειραιά που δήλωσε ότι οι νοσοκομειακοί γιατροί στη συντριπτική τους πλειοψηφία είναι ενάντια στη ρύθμιση και η αντίθεσή τους φαίνεται από τη μη συμμετοχή της μεγάλης πλειοψηφίας των υγειονομικών, καθώς είναι ελάχιστοι οι γιατροί που συμμετέχουν σε κάθε νοσοκομείο.

Κυρίαρχο στοιχείο του νομοσχεδίου είναι η ακόμη μεγαλύτερη οικονομική επιβάρυνση των πολιτών. Ακολουθείται κατά γράμμα η νεοφιλελεύθερη πολιτική εμπορευματοποίησης της υγείας και παροχής της ελάχιστης υγειονομικής κάλυψης από το κράτος, με μετακύλιση του βάρους στις δαπάνες για ιατροφαρμακευτική κάλυψη στους πολίτες και ενώ η χώρα μας είναι ήδη πρωταθλήτρια στην Ευρωπαϊκή Ένωση σε ποσοστό ιδιωτικών δαπανών 35%, με τον ευρωπαϊκό μέσο όρο στο 15%. Είμαστε πρώτοι.

Προχωράτε σε μια απαράδεκτη επιβάρυνση των ασθενών με νέο χαράτσι 1 ευρώ ανά παραπεμπτικό για την εκτέλεση διαγνωστικών εξετάσεων βιολογικών υλικών και 3 ευρώ ανά παραπεμπτικό για την εκτέλεση απεικονιστικών ελέγχων. Δηλαδή, ουσιαστικά τι κάνετε; Μεταθέτετε μέρος του clowback στους ασφαλισμένους και στηρίζετε την κερδοφορία των επιχειρηματιών της υγείας.

Και, βέβαια, τους ανασφάλιστους συμπολίτες μας που εσείς είχατε αφήσει χωρίς ιατροφαρμακευτική κάλυψη, συνεχίζετε να τους ταλαιπωρείτε. Καταργήσατε τη συνταγογράφηση από ιδιώτες γιατρούς και τους στέλνατε στις υπό κατάρρευση δημόσιες δομές. Και αυτό το αποφασίσατε στην περίοδο της πανδημίας. Και όποιος σκέφτεται ότι αυτό το μέτρο δεν λειτούργησε αποτρεπτικά στην πρόσβαση των ανασφάλιστων στο φάρμακο και στις διαγνωστικές εξετάσεις μάλλον δεν έχει ενσυναίσθηση.

Έρχεστε τώρα δήθεν βελτιωτικά να προσθέσετε τους προσωπικούς γιατρούς στη συνταγογράφηση των ανασφάλιστων πολιτών, κατ’ επίφαση όμως γιατί ακόμα και ο προσωπικός γιατρός έχει πλέον μετατραπεί σε νέο μηχανισμό οικονομικής επιβάρυνσης των πολιτών, αφού ελλείψει συμβεβλημένων γιατρών οι πολίτες κατευθύνονται σε ιδιώτες ιατρούς, οι οποίοι αποζημιώνονται από τους ίδιους.

Επιπρόσθετα, να σας υπενθυμίσουμε την εξαίρεση των παιδιάτρων από τον θεσμό του Οικογενειακού Γιατρού, που έχει ως αποτέλεσμα την υπέρογκη οικονομική επιβάρυνση των γονιών. Και εννοείται ότι οι ανασφάλιστοι παιδιατρικοί ασθενείς εξαιρούνται της ρύθμισης.

Οι μέχρι τώρα παρεμβάσεις σας έχουν ήδη επιπτώσεις στην πρόσβαση σε ποιοτικές και αξιόπιστες υπηρεσίες υγείας. Το διαρκώς αυξανόμενο κόστος των υπηρεσιών σε συνδυασμό με τη γενικευμένη ακρίβεια και τη στεγαστική κρίση δημιουργεί νέα εμπόδια και αυξάνει το ποσοστό των ακάλυπτων υγειονομικών αναγκών και των υγειονομικών ανισοτήτων. Σύμφωνα με έκθεση του ΟΑΣΑ, τα ποσοστά των αναφερόμενων μη ικανοποιημένων αναγκών για την ιατρική περίθαλψη ανέρχονται στο 9%, ενώ ο μέσος όρος σε χώρες της Ευρωπαϊκής Ένωσης είναι στο 2,2%. Οι ακάλυπτες υγειονομικές ανάγκες είναι υπερδιπλάσιες για τα νοικοκυριά χαμηλού εισοδήματος, σε σχέση με τα νοικοκυριά υψηλού εισοδήματος 14,3% έναντι 4,3%. Κύρια αιτία είναι το κόστος των υπηρεσιών και όχι η απόσταση ή ο χρόνος αναμονής. Σύμφωνα με τα στοιχεία της ΕΛΣΤΑΤ, το 67% των πολιτών άνω των δεκαέξι ετών που θέλησε να πραγματοποιήσει μία ιατρική εξέταση ή να λάβει θεραπεία δεν το έκανε γιατί δεν είχε την οικονομική δυνατότητα. Ταυτόχρονα, τέσσερις στους δέκα συμπολίτες μας αποφεύγουν να λάβουν την αναγκαία ιατροφαρμακευτική περίθαλψη για οικονομικούς λόγους και το 77% των πολιτών δεν απολαμβάνει οδοντιατρικής φροντίδας, διότι δεν έχει την οικονομική δυνατότητα.

Δυστυχώς για εσάς, τα νούμερα είναι σκληρά και αποτυπώνουν την αλήθεια. Είναι αρνητικοί δείκτες δημόσιας υγείας που καταδεικνύουν την πολιτική σας επιλογή, γιατί η δημόσια υγεία είναι επένδυση στην καθολική προστασία των ανθρώπων από τις καθημερινές απειλές για την υγεία τους. Είναι επένδυση στην υγειονομική ασφάλεια και την ποιότητα ζωής. Και επιτρέψτε μου να πω ότι δεν είναι δράσεις και υπουργικές κατά το δοκούν αποφάσεις με την εμπλοκή ιδιωτικών συμφερόντων.

Να μιλήσουμε και για τη στελέχωση των δημόσιων δομών υγείας; Εδώ, η κατάσταση είναι εκρηκτική και ενδεικτική των σχεδίων σας. Τον Δεκέμβριο του 2023 υπηρετούσαν οκτώ χιλιάδες είκοσι δύο λιγότεροι υγειονομικοί σε σχέση με τον Ιούλιο του 2019. Σύμφωνα με την εισηγητική έκθεση του κρατικού προϋπολογισμού για το 2024, οι αποχωρήσεις στην υγεία για το διάστημα 2022-2024 εκτιμάται πως θα ξεπεράσουν τις οκτώ χιλιάδες εκατό.

Είναι προφανές ότι δεν προβήκατε σε καμμία στήριξη του ΕΣΥ, αν και σήκωσε όλο το βάρος της πανδημίας. Και σε ποιες παρεμβάσεις προχωράτε; Διευρύνετε τις ελαστικές σχέσεις εργασίας, όπως οι επικουρικοί εργαζόμενοι με απόδειξη παροχής υπηρεσιών, συνεχίζετε να καλύπτετε τα κενά με αποσπάσεις και μετακινήσεις ανακυκλώνοντας το ήδη λιγοστό προσωπικό, παρατείνετε τον εργασιακό βίο των ιατρών μέχρι τα εβδομήντα δύο έτη και κάνετε συμπράξεις ιδιωτικού και δημόσιου τομέα.

Είναι πλέον κοινός τόπος ότι η πολιτική σας επιλογή είναι η παθητική ιδιωτικοποίηση του δημόσιου συστήματος υγείας, προκειμένου να ευνοηθούν οι μεγαλοεπιχειρηματίες της υγείας και οι ασφαλιστικές εταιρείες. Δεν έχετε την πολιτική βούληση για μία εθνική στρατηγική σύγκλισης με τα ευρωπαϊκά στάνταρντ στην οργάνωση, λειτουργία και χρηματοδότηση του συστήματος υγείας.

Η Νέα Αριστερά καταψηφίζει συνολικά το νομοσχέδιο που διαλύει οριστικά το δημόσιο σύστημα υγείας και ζητά την απόσυρσή του. Αυτό προφανώς δεν σημαίνει υπεράσπιση της σημερινής προβληματικής κατάστασης του ΕΣΥ που εξαντλεί τις αντοχές του προσωπικού και των ασθενών και απαξιώνει τις παρεχόμενες υπηρεσίες. Αντίθετα, η απόρριψη του νομοσχεδίου γίνεται από τη σκοπιά της γενναίας ενίσχυσης του ΕΣΥ και της δραστικής αντιμετώπισης των σοβαρών ελλειμμάτων και παθογενειών.

Απόλυτη πολιτική μας προτεραιότητα είναι ένα σχέδιο έκτακτης ανάγκης για την επιβίωση του Εθνικού Συστήματος Υγείας, αλλά και μία ριζική αναδιοργάνωσή του, μια επανίδρυση με νέες υπηρεσίες και νέους πόρους, για να καλύψει με καθολικότητα, ισότητα και ποιότητα τις σύγχρονες υγειονομικές ανάγκες.

Στόχος μας είναι η σύγκλιση με τον μέσο όρο των δημόσιων δαπανών υγείας της Ευρωπαϊκής Ένωσης στο 7,5% του ΑΕΠ και η γενναία ενίσχυση των προϋπολογισμών του Εθνικού Συστήματος Υγείας και του ΕΟΠΥΥ για να περιοριστεί η ιδιωτική δαπάνη υγείας και η δυσβάσταχτη επιβάρυνση των πολιτών.

Για εμάς, η άρση των οικονομικών εμποδίων για την πρόσβαση σε αξιόπιστη φροντίδα υγείας και η μείωση των υγειονομικών ανισοτήτων αποτελεί κεντρικό στοιχείο και αυτό θα αναδείξουμε ως ζωτική κοινωνική ανάγκη και ως κεντρική αιχμή μιας αξιόπιστης πολιτικής που στοχεύει στην προάσπιση του θεμελιώδους κοινωνικού αγαθού της υγείας.

Κλείνοντας, θα ήθελα να προσθέσω ότι έχουμε την τροπολογία τη δική μας που αφορά τα κίνητρα για την πλήρωση θέσεων προβληματικών και άγονων περιοχών και θα ήθελα να σημειώσω κάποια σημεία από την αιτιολογική έκθεση. Σε ένα πλαίσιο συνεχούς απαξίωσης και ιδιωτικοποίησης των υπηρεσιών του δημόσιου συστήματος υγείας καταγράφεται ένα πρωτοφανές κύμα παραιτήσεων και φυγής των ιατρών από τις δημόσιες δομές υγείας και, αντίστοιχα, η έλλειψη ενδιαφέροντος για την πλήρωση θέσεων σε περιοχές άγονες και νησιωτικές. Οι κακές συνθήκες άσκησης της ιατρικής, η ακρίβεια, το στεγαστικό πρόβλημα είναι μερικά από τα αντικίνητρα για να αποφασίσει ένας γιατρός να εκδηλώσει ενδιαφέρον για την πλήρωση αυτών των θέσεων στην ελληνική περιφέρεια.

Για την αναστροφή αυτής της τάσης απαιτείται η άμεση θέσπιση ουσιαστικών κινήτρων, προκειμένου να καλυφθούν τα τεράστια κενά στις περιφερειακές δημόσιες δομές υγείας.

Οι προτεινόμενες ρυθμίσεις εντάσσονται στο σκοπό αυτό. Με το πρώτο άρθρο ορίζονται συγκεκριμένα επιπρόσθετα οικονομικά κίνητρα. Ειδικότερα, διπλασιάζεται η προβλεπόμενη από την παράγραφο 8 του άρθρου 30 του ν.1397/83 προσαύξηση που λαμβάνεται ως ειδικό χρηματικό επίδομα από τους ιατρούς που υπηρετούν σε άγονες και νησιωτικές περιοχές του προαναφερόμενου προεδρικού διατάγματος. Επίσης, θεσπίζεται η καταβολή του ως ακατάσχετη και αφορολόγητη. Επιπρόσθετα, αναγνωρίζεται το δικαίωμα χρήσης των στρατιωτικών εκμεταλλεύσεων πρατηρίων λιανικής πώλησης προϊόντων προς αξιωματικούς των κέντρων αποκατάστασης απωλειών υγείας των ξενώνων και των στρατιωτικών λεσχών και ενόπλων δυνάμεων.

Με το δεύτερο άρθρο παρέχονται πιο συγκεκριμένα εκπαιδευτικά και επιστημονικά κίνητρα για την επιλογή των άγονων περιοχών. Έτσι, δίνεται η δυνατότητα εξ αποστάσεως παρακολούθηση και εξέταση σε προγράμματα μεταπτυχιακών σπουδών και διδακτορικά προγράμματα κρατικών πανεπιστημίων της ημεδαπής, με την καταβολή των διδάκτρων από το νοσοκομείο ή την αρμόδια ΔΥΠΕ εφόσον είναι συναφή προς το επιστημονικό και εργασιακό αντικείμενο της ιατρικής του ειδικότητας. Επιπρόσθετα, καθιερώνεται η υποχρεωτική μετεκπαίδευση σε τριτοβάθμιο νοσοκομείο επιλογής του ιατρού. Και στις δύο περιπτώσεις, η υποχρέωση της παραγράφου 7 του άρθρου 58 του ν.3528/2007 ισχύει για όσο χρόνο παραμονής στην ίδια οργανική θέση, σε σχέση με το χρόνο της χορηγούμενης άδειας και τα τυχόν έξοδα μετάβασης και αποζημίωσης εκτός έδρας καταβάλλονται από τον φορέα που υπηρετεί ο γιατρός.

Ήθελα να τα διαβάσω αυτά, για να ενημερωθεί ο λαός και για την τροπολογία της Νέας Αριστεράς που έχουμε καταθέσει.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, τον λόγο παρακαλώ!

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θα σας παρακαλέσω σε αυτή τη φάση να μην πάρετε τον λόγο, γιατί δεν το επιτρέπει ο Κανονισμός. Διότι μπορεί να προκαλέσει κάποιο ντόμινο παρεμβάσεων.

Επίσης, θα ήθελα να παρακαλέσω τον κ. Παπαδόπουλο, επειδή μου εξηγήθηκε ένας λόγος για τον οποίον πρέπει σε λίγο να αποχωρήσει ο ειδικός αγορητής της Πλεύσης Ελευθερίας, να δώσω τον λόγο στον κ. Μπιμπίλα, προκειμένου -πάντα γίνεται αυτό- να διευκολύνεστε, γιατί τα μικρότερα σε δύναμη κοινοβουλευτικά κόμματα έχουν μερικές υποχρεώσεις που δεν μπορούν να ανταποκριθούν στον χρόνο που διαθέτουν.

Ευχαριστούμε, λοιπόν, τον κ. Παπαδόπουλο αλλά και τον κ. Γαυγιωτάκη που θα ακολουθήσει.

Ορίστε, κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ για την πρόταξη.

Υπάρχει ένα ραντεβού με τον Υπουργό Οικονομικών με την ΠΟΘΑ και τον ΣΕΗ και πρέπει να πάω οπωσδήποτε εκεί.

Αφού υπενθυμίσω στον κύριο Υπουργό την ιδιαίτερη συνεργασία που είχαμε στο παρελθόν για επίλυση ζητημάτων του Ταμείου Αλληλοβοήθειας του Σωματείου Ελλήνων Ηθοποιών και την οποία ζητώ να επαναληφθεί, να τονίσω ότι αν και δεν είμαι ειδικός επί των θεμάτων υγείας, θα προσπαθήσω να μιλήσω με όσα έχω αποκομίσει από τη συζήτηση στις επιτροπές και από τα λεγόμενα των φορέων που ήδη ακούσαμε με μεγάλη προσοχή.

Το νομοσχέδιο για την ενίσχυση του Εθνικού Συστήματος Υγείας, όπως έχει τιτλοφορηθεί, αν και αμφισβητείται από πολλούς, έρχεται να δώσει κάποιες λύσεις ή νέες μεθόδους επίλυσης κάποιων πάγιων προβλημάτων που έχουν, δυστυχώς, συσσωρευθεί στον πολύπαθο τομέα της υγείας, και το νομοσχέδιο σε κάποια άρθρα του το πετυχαίνει αυτό. Υγεία, παιδεία και πολιτισμός, είναι ο καθρέφτης μιας χώρας και αυτά τα τρία αγαθά είναι που διαμορφώνουν το βιοτικό επίπεδο μιας χώρας.

Άκουσα τον κύριο Υπουργό, να λέει ότι επιτέλους πρέπει να γίνουμε Ευρώπη. Με τη μέθοδο, όμως, της ιδιωτικοποίησης των πάντων πιστεύετε ότι αυτό θα μπορούσε να επιτευχθεί; Πιστεύετε ότι με το να πληρώνουν οι πολίτες και άλλα συνεχόμενα χαράτσια για την υγεία εξευρωπαϊζόμαστε; Και αν, ναι, τότε γιατί οι μισθοί και οι συντάξεις εδώ είναι τόσο χαμηλά και ουδεμία σχέση έχουν με την ευημερούσα υπόλοιπη Ευρώπη;

Ένας πτωχοποιημένος καλλιτέχνης, κύριε Υπουργέ, που δεν βγάζει ούτε 500 ευρώ τον μήνα ή ένας συνταξιούχος των 700 ευρώ, πώς πιστεύετε ότι θα μπορεί να πληρώσει απογευματινά ραντεβού και χειρουργεία, όταν τα χρειάζεται κι όταν τα χρήματα του δεν τον φτάνουν για να βιοποριστεί; Σε ποιον, κυρίως, απευθυνόμαστε με αυτά; Οι μηδαμινές αυξήσεις που δόθηκαν και που θα δοθούν, όπως υπόσχεται ο κύριος Πρωθυπουργός πιστεύετε ότι επαρκούν, όταν θα εισπράττονται με το ένα χέρι και θα δίνονται με το άλλο;

Η δημόσια κατά κεφαλήν δαπάνη μειώθηκε στη χώρα μας. Η δημόσια υγεία αλλοιώνεται από τους νόμους της αγοράς, δυστυχώς! Βλέπουμε το ΕΣΥ να συρρικνώνεται και οι πολίτες να είναι εξαναγκασμένοι να στρέφονται στην ιδιωτική υγεία ή στη δημόσια επί πληρωμή, πλέον.

Το ΕΣΥ έχει ανάγκη μεγαλύτερης στήριξης. Τα μηδαμινά ποσά, που καλείται ο πολίτης να πληρώσει, όταν είναι συνεχόμενα -σε περίπτωση ασθενειών και μάλιστα χρόνιων- παύουν να είναι μηδαμινά και γίνονται δυσβάσταχτα. Αν για κάθε συνταγογραφούμενη εξέταση πρέπει να δώσεις 3 ευρώ, φανταστείτε τι ποσά θα μαζεύονται, όταν αυτά τα προβλήματα είναι επαναλαμβανόμενα σε ανθρώπους που έχουν σοβαρά προβλήματα!

Στον κλάδο μου, οι πτωχοποιημένοι ηθοποιοί, που δουλεύουν και χωρίς συλλογικές συμβάσεις -το τονίζω αυτό!- είναι αδύνατον να πληρώσουν για τα απογευματινά ιατρεία και με ιώβεια υπομονή περιμένουν τα πολυπόθητα ραντεβού, ακόμα και για μήνες. Εννοείται ότι όταν κάποιος έχει πρόβλημα και δεν μπορεί να επισκεφθεί σύντομα τον ιατρό, αυτό το πρόβλημά του θα διογκωθεί με την αναμονή.

Δυστυχώς βλέπουμε ότι ολοένα και λιγότερα σκοπεύει να διαθέτει το Υπουργείο Υγείας για την περίθαλψη των ασθενών και το Σύστημα Υγείας, καθώς με τα μέτρα ιδιωτικοποίησης που προτείνονται, θα οδηγήσουν σε μεγαλύτερες δαπάνες τους πολίτες. Τώρα, έρχονται και μέτρα για μεγαλύτερη περικοπή των δαπανών για φάρμακα που πληρώνει ο ΕΟΠΥΥ στην εξωνοσοκομειακή περίθαλψη.

Το σχετικό νομοσχέδιο, εκτός από τη λειτουργία των απογευματινών ιατρείων και τη λειτουργία ιδιωτικών ιατρείων από γιατρούς του ΕΣΥ, εμπλουτίζεται και με μέτρα ελέγχου της συνταγογράφησης φαρμάκων, τόσο στους γιατρούς όσο και στα φαρμακεία. Κι αυτά έρχονται μετά την εξαγγελία για περικοπές και στα ακριβά φάρμακα, που χορηγούνται από τον ΕΟΠΥΥ για σοβαρές παθήσεις.

Οι έλεγχοι για τα «φάρμακα κοινότητας» θα συγκρίνουν τους γιατρούς μεταξύ τους, αφού χωρίς μητρώο ασθενών και υγειονομικό χάρτη δεν είναι δυνατόν να γνωρίζουμε τις πραγματικές ανάγκες του πληθυσμού σε φάρμακα.

Με την ισχύουσα κατάσταση, όμως, ο στόχος είναι να υπάρξει περαιτέρω περιστολή της φαρμακευτικής δαπάνης υπό το κράτος του ηλεκτρονικού προφίλ και των προστίμων για τους γιατρούς, κόβοντας από τους ασθενείς το μοναδικό στοιχείο της περίθαλψης που λειτουργεί: Tο φάρμακο. Ήδη, οι ασθενείς πληρώνουν 1 δισεκατομμύριο ευρώ απευθείας για αγορές φαρμάκων, ποσό που μετά τη θεσμοθέτηση του νομοσχεδίου, θα αυξηθεί -δυστυχώς- ακόμα περισσότερο. Στους γιατρούς θα επιβάλλονται κυρώσεις και θα γίνεται καταλογισμός της ζημίας, εφόσον δεν θα κριθούν επαρκώς οι εξηγήσεις.

Στο νομοσχέδιο υπάρχει διάταξη, που προβλέπει τη σύσταση επιτροπής ελέγχου συνταγογράφησης, χωρίς ύπαρξη θεραπευτικών πρωτοκόλλων. Η επιτροπή θα απαρτίζεται από δεκατρείς γιατρούς και φαρμακοποιούς του ΕΟΠΥΥ και θα κάνει αξιολόγηση της συνταγογράφησης κάθε γιατρού μηνιαίως. Οι γιατροί θα ταξινομούνται με βάση την ειδικότητά τους, βάσει σταθερών και σωστών κριτηρίων. Για τις ιδιωτικές κλινικές, ορθά το νομοσχέδιο δίνει τη δυνατότητα υποβολής αίτησης επαναλειτουργίας τους.

Τώρα, για τη διαγραφή των προστίμων για όσους δεν πείσθηκαν για τα εμβόλια, δεν συνάδει με το κράτος δικαίου. Γιατί, αλήθεια, οι πολίτες που ήδη πλήρωσαν θεωρούνται από την πολιτεία ανόητοι, επειδή πλήρωσαν; Οι νομιμόφρονες, λοιπόν, δεν είναι παράδειγμα προς μίμηση στο μέλλον και αυτό θα υπενθυμίζει ότι αν επιβληθούν νέα πρόστιμα -δικαίως η αδίκως, αλλά αυτό δεν είναι της παρούσης- ουδείς θα τα πληρώνει πλέον, αφού θα έρχεται πάντα κάποιο νομοσχέδιο, για να τα ακυρώνει. Γιατί δεν θα επιστρέφετε, λοιπόν, με κάποιον τρόπο σε αυτούς που τα πλήρωσαν;

Προσωπικά, άκουσα πολλούς ανθρώπους να λένε «ε, δεν θα έρθουν εκλογές; Θα τα ακυρώσουν τα πρόστιμα. Χρειάζονται την ψήφο μας». Γι’ αυτό το κάνατε, λοιπόν; Δικαιώσατε, με αυτόν τον τρόπο, τους παρανομούντες.

Ασάφειες υπάρχουν και στα άρθρα 3 έως 6. Η έγκαιρη διάγνωση του καρκίνου του μαστού, του τραχήλου της μήτρας και του παχέος εντέρου μπορούν να σώσουν πολλούς συνανθρώπους μας. Υπάρχει κίνδυνος τεράστιας αύξησης αυτών των ασθενειών. Τα κέντρα ελέγχου, πιστεύετε ότι επαρκούν; Σωστά, όμως, το τοποθετείτε, μέσα από αυτά τα άρθρα, ως ένα τεράστιο πρόβλημα της σημερινής κοινωνίας, γιατί η προληπτική διαδικασία σώζει ζωές.

Στην παράγραφο 3 του άρθρου 3 η κατάργηση του ΕΟΠΥΥ, σε τι εξυπηρετεί;

Στην παράγραφο 4, θα μπορούσαν τα όρια ηλικίας να επεκταθούν και προς νεότερες ηλικίες. Σύμφωνα με τις κατευθυντήριες γραμμές των διεθνών οργανισμών υγείας, συστήνεται σωστά για τις γυναίκες του γενικού πληθυσμού ηλικίας σαράντα έως σαράντα τέσσερα ετήσιος έλεγχος, σαράντα πέντε έως πενήντα πέντεέλεγχος κάθε έναν χρόνο, στις ηλικίες άνω των πενήντα πέντε κάθε δύο χρόνια ή κατ’ επιλογή κάθε χρόνο. Ο έλεγχος, όμως, πιστεύουμε ότι θα πρέπει να εξακολουθεί εάν η γυναίκα βρίσκεται σε καλή κατάσταση υγείας και έχει προσδόκιμο επιβίωσης, τουλάχιστον, δεκαετίας.

Για τις γυναίκες υψηλού κινδύνου, σωστά συστήνεται ετήσια μαστογραφία και μαγνητική τομογραφία. Η έναρξη καθορίζεται γύρω στην ηλικία των τριάντα ετών. Η τιμή αποζημίωσης, όμως, της εξέτασης του υπερηχογραφήματος μαστού, της παραγράφου 5, ορίζεται σε 8 ευρώ και 28 λεπτά. Νομίζω ότι αυτή τόσο χαμηλή τιμή δεν θα προσελκύσει πολλά διαγνωστικά κέντρα, για να συμμετέχουν στο πρόγραμμα αυτό.

Πάντως, στο άρθρο 5 «Ενιαίος Κανονισμός Παροχών Υγείας» προβλέπεται ήδη για την πρώιμη διάγνωση του καρκίνου του μαστού, μαστογραφία κάθε δύο χρόνια σε γυναίκες ηλικίας, όπως είπα, σαράντα έως πενήντα ετών και ούτω καθεξής. Για την τελευταία περίπτωση απαιτείται παραπομπή ειδικού γιατρού.

Στο άρθρο 7 ενισχύεται η επιχειρηματική δράση και κατά κάποιον τρόπο αφού οι γιατροί θα εξασκούν και ιδιωτικό έργο θα τους δίνεται η δυνατότητα να χρησιμοποιούν κάποιες από τις δημόσιες υπηρεσίες και δομές για να προωθήσουν εντέχνως τους ασθενείς από το δημόσιο σύστημα στον ιδιωτικό τομέα, προκειμένου να αποκομίσουν οικονομικά οφέλη. Οι πολίτες όμως έχουν το δικαίωμα της δωρεάν υγείας και η πολιτεία έχει την υποχρέωση να τους την παρέχει.

Το 40% των ανεπτυγμένων χειρουργικών αιθουσών είναι κλειστές λόγω έλλειψης νοσηλευτικού προσωπικού και ιατρών, κυρίως αναισθησιολόγων. Πρέπει να προσληφθούν, λοιπόν, νοσηλευτές και γιατροί και κυρίως αναισθησιολόγοι, προκειμένου να λειτουργήσουν όλες οι ανεπτυγμένες χειρουργικές αίθουσες και να υπάρχει επαρκής διαθεσιμότητα για ραντεβού. Δεν έχει ως σήμερα δημοσιοποιηθεί κανένα αποτέλεσμα, ούτε καν αν όντως έχει διενεργηθεί έλεγχος για την απουσία γιατρών με ετήσιο μέσο όρο εκτελεσθέντων ραντεβού στην πενταετία από 0 έως 1. Όμως, για λόγους διαφάνειας πρέπει να προβλεφθεί ένα κεντρικό σύστημα παρακολούθησης, ώστε να μπορεί να εποπτεύει και το Υπουργείο σε πραγματικό χρόνο ή έστω στο τέλος του κάθε μήνα την παραγωγικότητα των ιατρών που τελούν ιδιωτικό έργο.

Στο άρθρο 8 «Δυνατότητα παράτασης χρόνου παραμονής στην υπηρεσία ιατρών κλάδου Εθνικού Συστήματος Υγείας»: Εφόσον το 2020 συμπλήρωνε τα εξήντα επτά έτη το 2025 θα συμπληρώνει τα 72. Επομένως, δεν νομίζουμε ότι θα είναι ασφαλές να χειρουργεί ο ιατρός αυτός. Είναι δυνατόν το ΕΣΥ να βασίζεται σε εβδομήντα δύο χρονών ιατρούς για τη λειτουργία του; Επίσης με τον τρόπο αυτό δεν ανοίγουν θέσεις για τους νεότερους ανθρώπους.

Με το άρθρο 12 γίνεται δέσμευση κλινικών ιατρών με τα απογευματινά χειρουργεία. Αντικειμενικά η άσκηση ιδιωτικού έργου σημαίνει ότι ο γιατρός θα κάνει πρόσθετη εργασία αφού συμπληρώσει το ωράριό του που θα είναι πλήρες. Ουσιαστικά θα κάνει μια πρόσθετη εργασία για να συμπληρώσει τη μάλλον χαμηλή αμοιβή του και οι ασθενείς ουσιαστικά αφού έχουν πληρώσει εισφορές θα ξαναπληρώνουν.

Επίσης με το άρθρο 12 δεν επαναφέρονται οι αμοιβές των γιατρών και δεν αποκαθίστανται στα προ μνημονίων επίπεδα. Επίσης δεν γίνονται αυξήσεις και αυτό ωθεί τους γιατρούς να κάνουν «αφαίμαξη» στους ταλαιπωρημένους ασθενείς από τη μια και από την άλλη τους προτρέπει να υπερεντατικοποιηθούν.

Όσον αφορά το άρθρο 25, οι δικαιούχοι περίθαλψης του ΕΟΠΥΥ θα καταβάλλουν από 1-4-2024 στα συμβεβλημένα ιδιωτικά διαγνωστικά κέντρα και στους γιατρούς 1 ευρώ ανά παραπεμπτικό και 3 ευρώ για την εκτέλεση απεικονιστικών ελέγχων. Η εθνική πλήρης σύνταξη είναι γύρω στα 420 ευρώ. Ξαναλέω: πώς θα τα πληρώνει αυτά ο συνταξιούχος; Επίσης οι νεφροπαθείς, οι καρκινοπαθείς, οι χρόνια πάσχοντες, που πρέπει να πληρώνουν κάθε μήνα, αλήθεια πού θα βρουν αυτά τα χρήματα;

Η Ελλάδα έχει ένα από τα μεγαλύτερα ποσοστά ιδιωτικών δαπανών στην υγεία στην Ευρωπαϊκή Ένωση, με τις άμεσες ιδιωτικές πληρωμές να αντιστοιχούν στο ένα τρίτο του συνόλου των δαπανών για την υγεία, ενώ ένα μεγάλο ποσοστό εξ αυτών είναι καταστροφικές δαπάνες για τα πιο φτωχά νοικοκυριά, δυστυχώς. Αν δεν καταργηθεί εντελώς, τουλάχιστον ας προβλεφθεί ανά ασθενή και όχι ανά παραπεμπτικό και δεύτερον, να εξαιρούνται οι ασθενείς με καρκίνο για όσο διάστημα διαρκεί η αντιμετώπιση της σκληρής αυτής νόσου.

Τα άρθρα 35 και 65 ορθά τα αποσύρατε.

Όσον αφορά το άρθρο 49 που αφορά στον εμβολιασμό κατά του COVID, θα θέλαμε να ξέρουμε με ποιες προδιαγραφές και πώς ακριβώς θα ελέγχονται τα φαρμακεία και οι χώροι τους, που σε πολλές περιπτώσεις δεν είναι κατάλληλοι γιατί δεν ελέγχονται, ώστε οι πολίτες να είναι ασφαλείς, δεδομένου ότι οι συνθήκες εμβολιασμού COVID είναι απολύτως ιδιαίτερες.

Στα άρθρα 52 και 53 να εφαρμοστεί επιτέλους πλήρης άυλη συνταγογράφηση, για την προστασία του περιβάλλοντος. Να συμπεριληφθούν και οι παιδίατροι στους οικογενειακούς γιατρούς για τις οικογένειες με παιδιά.

Επίσης να γίνεται παράταση των συμβασιούχων στην καθαριότητα, γιατί είναι απαράδεκτο το δημόσιο να προσλαμβάνει εργολάβους οι οποίοι σε πολλές περιπτώσεις εκμεταλλεύονται τους εργαζόμενους και έχουν φτάσει να ζητούν πίσω αναιτίως μισθούς από τους εργαζόμενους.

Τελειώνοντας και αφού σας πω ότι δεν διαφωνούμε ότι ασφαλώς έχετε αγαθές προθέσεις για να φέρετε αυτό το νομοσχέδιο, θα κριθούν όμως αυτές οι προθέσεις σας και εκ των αποτελεσμάτων που θα φέρουν.

Και μιας και μιλάω για προθέσεις, θα ήθελα να σας ρωτήσω -ο κύριος Υπουργός έχει φύγει- αν θα συνεχίσετε να έχετε την τάση να επιτίθεστε στην Πρόεδρο του κόμματός μας κάθε φορά που κάνει αναφορές σε σχέση με τη διαλεύκανση του εγκλήματος των Τεμπών με την οποία ασχολείται, όπως ξέρετε, πάρα πολύ. Επίσης αν έχετε αγαθές προθέσεις να λύσετε το πρόβλημα που έχει δημιουργηθεί στο Ταμείο Αλληλοβοηθείας του Σωματείου Ελλήνων Ηθοποιών -και αυτό θα το λέω και θα το ξαναλέω- διότι, όπως ξέρετε, εσείς μεν κρατήσατε τη μοναδική γιατρό που απέμεινε, κατά παράβαση της συμφωνίας που είχε γίνει με το τότε ΙΚΑ και με το ΤΑΣΕΗ ότι θα κρατηθούν οι γιατροί στα ιδιόκτητα ιατρεία μας σαν να είμαστε ένα μικρό υποκατάστημα του ΙΚΑ. Γιατί, όπως γνωρίζετε, οι ηθοποιοί και οι καλλιτέχνες γενικότερα λόγω της αναγνωρισιμότητάς τους δεν μπορούν να είναι ανά πάσα στιγμή μπροστά σε πολύ κόσμο όπου φωτογραφίζονται, όπου κουτσομπολεύονται και γι’ αυτόν τον λόγο προσπαθούμε να διατηρήσουμε αυτά τα ιατρεία. Θα ήθελα, λοιπόν, να σας παρακαλέσω εκ νέου να δείτε το πρόβλημα αυτό με περισσότερη προσοχή και σοβαρότητα γιατί όντως δύο χιλιάδες καλλιτέχνες που είχαν οικογενειακή γιατρό την γιατρό που είχαμε σε αυτά τα ιδιόκτητα ιατρεία δεν έχουν πια και ταλαιπωρούνται πάρα πολύ.

Πραγματικά θα περιμένω από εσάς μια απάντηση γιατί έχω καταθέσει και μια ερώτηση γι’ αυτό.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την συνέπεια στον χρόνο.

Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 12-4-2024, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 934/8-4-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς την Υπουργό Εργασίας και Κοινωνικής Ασφάλισης, με θέμα: «Για τους όρους εργασίας στο εργοστάσιο ΧΗΤΟΣ ΑΒΕΕ».

2. Η με αριθμό 916/2-4-2024 επίκαιρη ερώτηση της Βουλευτού Αχαΐας της Κοινοβουλευτικής Ομάδας «Νέα Αριστερά» κ. Αθανασίας Αναγνωστοπούλου προς τον Υπουργό Παιδείας, Θρησκευμάτων και Αθλητισμού, με θέμα: «Ορισμός Γενικού Διευθυντή της Εθνικής Βιβλιοθήκης της Ελλάδος κατά παρέκκλιση του ν.5062/2023».

3. Η με αριθμό 942/8-4-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εξωτερικών, με θέμα: «Η συνεχιζόμενη στήριξη της Ελλάδας προς το Ισραήλ παρά τις εντεινόμενες κατηγορίες εις βάρος του κράτους αυτού περί κατάφωρης παραβίασης των αρχών του Διεθνούς Δικαίου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 935/8-4-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Να σταματήσει εδώ και τώρα η κλιμακούμενη επιχείρηση εκφοβισμού, οι απειλές με διώξεις και η προσπάθεια τρομοκράτησης των εκπαιδευτικών για τον δίκαιο αγώνα που κάνουν υπερασπίζοντας τα μορφωτικά δικαιώματα των μαθητών τους».

2. Η με αριθμό 936/8-4-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Αποκατάσταση του καταστραφέντος ζωικού κεφαλαίου των κτηνοτρόφων στη Θεσσαλία λόγω της κακοκαιρίας «Ντάνιελ»».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2730/22-1-2024 ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Αναγκαία η αντιμετώπιση με μόνιμο τρόπο των ελλείψεων σε σχολικούς νοσηλευτές και σε ειδικό βοηθητικό προσωπικό για να πάψει κάθε σχολικό έτος η αγωνία και η ταλαιπωρία των οικογενειών με μαθήτριες και μαθητές με αναπηρία ή και με χρόνια πάθηση».

2. Η με αριθμό 2917/30-1-2024 ερώτηση του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα» κ. Οδυσσέα Κωνσταντινόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Θα εξεταστεί η αξιοποίηση της μεθόδου «sliding in» για τα παιδιά με επιλεκτική αλαλία;».

Καλώ στο Βήμα τον ειδικό αγορητή της Κοινοβουλευτικής Ομάδας της Νίκης κ. Νικόλαο Παπαδόπουλο.

Ορίστε κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, η συζήτηση για το παρόν νομοσχέδιο έχει εξαντληθεί. Καμμιά από τις προτάσεις που σας κάναμε δεν υιοθετήθηκε στις επιτροπές. Σας στοιχειώνει η έπαρση και η αλαζονεία του 41%. Ξέρετε όμως πόσοι σε αυτή τη ζωή κοιμήθηκαν το βράδυ μητροπολίτες και ξύπνησαν το πρωί καντηλανάφτες;

Το παρόν νομοσχέδιο με δύο λέξεις είναι άθλιο και ανήθικο. Δεν θα περάσει ποτέ από την έγκριση του ελληνικού λαού που συνεχώς ποδοπατείται και αν αυτό περάσει, δεν θα μακροημερεύσει.

Σας κάνω μια εισαγωγή για να περιγράψω την αθλιότητα του περιβάλλοντος χώρου στη χώρα μας που επέβαλε η Κυβέρνηση της Νέας Δημοκρατίας, μια εικόνα διάλυσης του κράτους: Ακόμη και η Αστυνομία μας είναι υπό αμφισβήτηση. Φιάσκο η φύλαξη στα πανεπιστήμια. Ελεγκτές εναέριας κυκλοφορίας εκπέμπουν SOS φοβούμενοι για αεροπορικά Τέμπη. Στη χώρα κυβερνούν τα καρτέλ και τα οργανωμένα συμφέροντα στα καύσιμα, στην ενέργεια, στα αιολικά πάρκα, στις ανεμογεννήτριες. Ακόμη, οι τράπεζες που ο λαός τόσες φορές ανακεφαλαιοποίησε, έσωσε δηλαδή, ληστρικά παρεμβαίνουν στην ανάπτυξη της οικονομίας μας. Επίσης, είναι άνευ προηγουμένου η στεγαστική κρίση. Ούτε στη Μικρασιατική Καταστροφή ο Έλληνας δεν είδε τέτοια κατάσταση.

Έχετε προκαλέσει απίστευτα την ελληνική κοινωνία και θα υποστείτε τις συνέπειες τώρα στις ευρωεκλογές. Υποκλοπές; Κράτος δικαίου; Γελάνε και οι φίλοι μας οι Ευρωπαίοι. Έχουμε συνεχείς καταδίκες της Ελλάδας στο Ευρωπαϊκό Δικαστήριο των Δικαιωμάτων του Ανθρώπου. Η χώρα μας έχει καταδικαστεί -προσέξτε το αυτό- εννιακόσιες πενήντα εννέα φορές για παραβίαση του άρθρου 16 της Ευρωπαϊκής Σύμβασης των Δικαιωμάτων του Ανθρώπου περί δίκαιης δίκης. Άρα έχουνε άδικες δίκες εδώ πέρα μέσα.

Η χώρα μας πλήρωσε βαριά πρόστιμα, χωρίς ποτέ να αναζητηθούν ευθύνες του υπαιτίου. Η δικαιοσύνη είναι ο «μεγάλος ασθενής»! Την ίδια στιγμή προς επιβεβαίωση, η εφημερίδα «ΕΣΤΙΑ» στο πρωτοσέλιδό της στις 20 Μαρτίου γράφει «Απειλές Άδωνι και αιχμές Αρείου Πάγου στην ευρωπαία εισαγγελέα». Είπε ο κύριος Υπουργός ότι είναι απαράδεκτο αυτό που έκανε η κυρία εισαγγελέας και γι’ αυτό πρέπει να τιμωρηθεί. Η κυρία εισαγγελέας Λάουρα Κοβέσι έκανε λόγο για σοβαρά εμπόδια που συνάντησε η έρευνα για να αποκαλυφθούν οι υπαίτιοι της τραγωδίας των Τεμπών. Έτσι παρουσιάστηκαν εδώ Υπουργοί-μαριονέτες του Μαρινάκη και των ολιγαρχών. Παρεμβάσεις συζύγων. Δέσμιοι, μοιραίοι Υπουργοί και Πρωθυπουργοί.

Επιτέλους η Ελλάδα στους Έλληνες!

Τέλος, αφήνω τον Πολιτισμό και το Υπουργείο του, με τον «πολιτισμό» σας και τους γάμους, τα βαφτίσια και τα παντρολογήματα των ομοφυλοφίλων που τα γιορτάσατε με την κυρία Πρόεδρο της Δημοκρατίας. Ακολούθησε το Φεστιβάλ Κινηματογράφου της Θεσσαλονίκης που εξελίχθηκε ως κοιτίδα βλασφημίας. Το πλήρωσαν μάλιστα ακριβά οι φορολογούμενοι Έλληνες, με πολλές χιλιάδες ευρώ.

Μετά τα «Αδέσποτα κορμιά» που προσβάλλουν βάναυσα την Παναγία μας, τον Χριστό, τον Σταυρό, τη Σταύρωση και ό,τι ιερό και όσιο έχει αυτός ο τόπος, σας ρωτώ: Από πού είστε εσείς; Σε τι θεό πιστεύετε;

Ακόμη στο άθλιο και πανάθλιο ντοκιμαντέρ της κοιτίδα βλαστήμιας 26 ακούστηκαν οι queer πρωταγωνιστές να φωνάζουν -εμείς τα πληρώσαμε και αυτά- «Destroy Greece», κρατώντας πανό, φώναζαν και βροντοφώναζαν «Καταστρέψτε την Ελλάδα του κ. Μητσοτάκη» κι όλα αυτά υπό την αιγίδα του Υπουργείου Πολιτισμού, παρακαλώ.

Επιστρέφω στο νομοσχέδιο. Πραγματικά πρόκειται για ακόμη ένα άθλιο, αλλά κυρίως ανήθικο, κυρίες και κύριοι, νομοσχέδιο. Προσβάλλει την ηθική των ιατρών, αλλά κυρίως προσβάλλει τους πολίτες που δεν πρέπει να το αποδεχτούν και αυτοί είναι που πρέπει να αντιδράσουν.

Ο ασθενής μετατρέπεται σε πελάτης και η υγεία από αγαθό γίνεται εμπόρευμα. Ο πελάτης πληρώνει και κάνει τη δουλειά του. Με τα ιδιωτικά απογευματινά χειρουργεία νομιμοποιείται το φακελάκι, προηγείται αυτός που πληρώνει, οι άλλοι στον «Καιάδα». Εάν δεν μπορείς να πληρώσεις, περιμένεις στη λίστα θανάτου, όπως θα δούμε παρακάτω.

Πρωτοσέλιδα δικής σας εφημερίδας: «ΕΣΥ, χειρουργεία σε τραγική κατάσταση στη βόρεια Ελλάδα. Αναμονή άνω των δώδεκα μηνών είκοσι έξι χιλιάδες διακόσιοι είκοσι ένας ασθενείς», «Τα δύο μεγαλύτερα νοσοκομεία της Θεσσαλονίκης, «Ιπποκράτειο» και «Γεώργιος Παπανικολάου», σύμφωνα με στοιχεία της ΠΟΕΔΗΝ, στο «Ιπποκράτειο» λειτουργούν πέντε από τις δώδεκα χειρουργικές αίθουσες, στο «Παπανικολάου» τέσσερις από τις δώδεκα χειρουργικές αίθουσες», δηλαδή η πρωινή βάρδια λειτουργεί κάτω από το 40% της δυνατότητάς της και ερωτώ πώς θα κάνετε απογευματινά χειρουργεία.

Το Υπουργείο μπλοφάρει. Από τη μια κλείνει το μάτι στους εξαθλιωμένους μισθολογικά γιατρούς, ρίχνοντάς τους το τυράκι των απογευματινών ιατρείων και από την άλλη, κλείνει το μάτι στους πολίτες που μπορούν, βρε αδερφέ, να δώσουν το κατιτίς τους, με τιμοκατάλογο δίκην χασαποταβέρνας: τόσο το πνευμόνι, τόσο το στομάχι, τόσο η καρδιά, τόσο το παχύ έντερο! Οποία ντροπή, κύριοι!

Οι υπόλοιποι που δεν μπορούν να πληρώσουν ας περιμένουν μέχρι θανάτου στις λίστες του Υπουργείου Υγείας. Η κοινωνία πρέπει να αντιδράσει στην ανηθικότητα αυτή. Όποιος δεν πληρώνει πεθαίνει.

Λέτε πονηρά -το ακούσαμε πριν από λίγο- «Μα, αυτό γίνεται στις βόρειες χώρες, γίνεται στην Αγγλία». Καλά, δεν ντρέπεστε καθόλου; Αυτοί έχουν εξασφαλίσει πρώτα ένα μίνιμουμ, έναν μέσο όρο αποδεκτό παροχής υπηρεσιών υγείας. Στην Αγγλία που αναφέρεστε στα ελαφρά χειρουργεία τύπου κήλης και τα παρόμοια, το αργότερο που περιμένει κανείς είναι δύο με τρεις μήνες. Δεν μιλάμε για καρκίνους, δεν μιλάμε για καρδιοπάθειες, αυτά γίνονται εντός ολίγων ημερών, είναι επείγοντα. Δεν χειρουργείται κανείς για πλάκα, κυρίες και κύριοι.

Σας προτείναμε δύο πράγματα. Δύο πράγματα χρειάζεται. Δεν είναι ανάγκη να είναι κανείς ογκόλιθος της πολιτικής της υγείας για να τα καταλάβει. Χρειάζονται, πρώτον, πόροι που δεν διαθέσατε, καθώς στα ίδια επίπεδα κυμάνθηκε και ο φετινός προϋπολογισμός υγείας, αν αφαιρέσουμε μάλιστα και τον πληθωρισμό, και δεύτερον, προσλήψεις, πολλές δεκάδες χιλιάδες προσλήψεις κατά την ΠΟΕΔΗΝ και όχι τις «παρωνυχίδες» που εξαγγέλλετε, προσλήψεις μόνιμου προσωπικού και όχι επικουρικού ή συμβασιούχων που απλώς εκπαιδεύονται στα νοσοκομεία μας για ένα-δύο χρόνια και μετά, εκπαιδευμένοι, τους προσλαμβάνει ωραία-ωραία ο ιδιωτικός τομέας.

Δεν έχετε χρήματα, λέτε, για την υγεία. Έχετε όμως άπειρα χρήματα για την επικοινωνία του Πρωθυπουργού, που απασχολούν δυόμισι χιλιάδες επικοινωνιολόγους. Έχετε χρήματα για τα διορισμένα στελέχη σας, Υπουργούς Υφυπουργούς, διοικητές δημόσιων οργανισμών και άλλων που εν μία νυκτί αυξήσετε κατά 48% παρακαλώ τους μισθούς τους, ενώ οι στρατιωτικοί μας λαμβάνουν μισθούς πείνας και τους δώσατε 48 ευρώ αύξηση στον μισθό. Δεν ξέρουν τι να τα κάνουν οι άνθρωποι τόσο που τους δώσατε!

Και στους συναδέλφους ιατρούς του ΕΣΥ δώσατε το μεγάλο ποσό των 20 ευρώ ανά εφημερία καθαρά, εικοσιτετράωρη εφημερία. Ντροπή σας! Στο Ευαγγέλιο λέει «Εκεί που έχουμε τους θησαυρούς μας, εκεί έχουμε και την ψυχή μας» και εσάς οι θησαυροί σας και η ψυχή σας είναι με τους μετακλητούς, τα μέσα μαζικής επικοινωνίας, τους φίλους σας που σας συντηρούν στις εξουσίες μέσω της λίστας Πέτσα, τις επιχορηγήσεις πολλών εκατομμυρίων στα ΜΜΕ, λόγω, λέει, των ρωσοουκρανικού πολέμου. Έλεος πια!

Σας προτείναμε προσλήψεις και είδαμε στον νόμο-όνειδος ότι θα κρατήσετε τους άνω των εξήντα επτά ετών. Καινούργια φιλοσοφία της Κυβέρνησης Μητσοτάκη. Το είδαμε και στο νομοσχέδιο του ασφαλιστικού.

Δώστε μια αξιοπρεπή σύνταξη στους ηλικιωμένους και αφήστε τους ήσυχους να ζήσουν και να χαρούν το υπόλοιπο της ζωής τους με την οικογένεια και τα παιδιά τους. Πόσο θέλετε να τους εκμεταλλεύεστε; Μέχρι τα ογδόντα; Μέχρι τα ενενήντα; Πόσο;

Δώστε κίνητρα να επιστρέψουν πίσω είκοσι χιλιάδες γιατροί που έφυγαν μαζί με άλλο ένα εκατομμύριο νεαρούς Έλληνες. Σας προτείναμε το παράδειγμα της Ρουμανίας, που έφευγαν οι γιατροί και από εκεί. Η Γερμανία και η Γαλλία διπλασίασαν και τριπλασίασαν τους μισθούς και κράτησαν τους γιατρούς τους. Το ίδιο έκανε και η Κύπρος μας.

Σας προτείναμε ορθολογική κοστολόγηση των ιατρικών πράξεων και το κατάλληλο πάντρεμα του ιδιωτικού και του δημοσίου τομέα υγείας. Η χώρα έχει ανάγκη από ένα δυνατό δημόσιο ΕΣΥ που θα συμπληρώνεται όμως κατάλληλα από τον ιδιωτικό τομέα.

Σας μιλήσαμε εκτενώς για ένα πακέτο, όπως έγινε με το πακέτο της καρδιοχειρουργικής που δημιούργησε ο εμπνευστής Γεώργιος Γεννηματάς και κράτησε στη χώρα να χειρουργούνται οι καρδιοπαθείς. Το πακέτο της καρδιάς εξασφάλιζε χωρίς ο ασθενής να πληρώσει στην κλινική όλα του τα έξοδα. Δεν πρέπει να γίνεται οικονομικό αλισβερίσι μεταξύ γιατρού και ασθενούς. Είναι ανήθικο.

Σας παρακαλέσαμε να δημιουργήσετε επιτέλους ένα πακέτο κύησης και τοκετού. Δεν αναφέρομαι στα επιδόματα που δίνετε και που αγαπάτε για τη χειραγώγηση των ανθρώπων. Αυτό το πακέτο πρέπει να εξασφαλίζει στο ζευγάρι όλα τα έξοδα παρακολούθησης της κύησης και του τοκετού. Είναι δυνατόν αυτό. Θα το αναφέρουμε στη δευτερολογία. Είναι χρέος μας, ένα ελάχιστο χρέος που πρέπει να κάνει μια σοβαρή κυβέρνηση για να αντιμετωπίσει το σοβαρότατο πρόβλημα του δημογραφικού.

Κυρίες και κύριοι, οδηγούμε σε ιστορική ευθανασία. Στοιχεία της EUROSTAT του 2022: ογδόντα χιλιάδες τριακόσιοι νέοι Έλληνες εγκατέλειψαν τη χώρα, ενενήντα έξι χιλιάδες επτακόσιοι μη Έλληνες, μετανάστες, λαθρομετανάστες, όπως θέλετε πείτε τους, εισήλθαν στη χώρα. Εάν αυτό δεν λέγεται αντικατάσταση του ελληνικού πληθυσμού, τότε πώς λέγεται σε μια Ελλάδα που έχουμε εκατόν σαράντα χιλιάδες θανάτους και εβδομήντα χιλιάδες γεννήσεις;

Ένα ποιμαντικό μέτρο του 1998, σας το ανέφερα, του μακαριστού Αρχιεπισκόπου Χριστόδουλου, αυτού του αγίου πατρός, στη Θράκη μας έδωσε σε σημερινή αξία για κάθε τρίτο παιδί που θα γεννηθεί από ένα ζευγάρι 1.000 με 1.500 ευρώ. Λοιπόν εκείνη τη χρονιά αυξήθηκαν τα τρίτεκνα ζευγάρια κατά οκτακόσια. Οκτακόσια παιδάκια γεννήθηκαν από την ευλογία αυτού του ανθρώπου.

Μισθοί Μεσαίωνα, ατέλειωτα τα ωράρια που ξεπερνούν τις αντοχές των υγειονομικών, η ετεροαπασχόληση, ένας γιατρός για όλα προσβάλλουν κάθε συνάδελφο και προκαλεί εύλογα εντάσεις τόσο μεταξύ των συναδέλφων, αφού δεν βγαίνουν οι εφημερίες, όσο και μεταξύ των ιατρών και ασθενών.

Δημοσίευμα πρωτοσέλιδο σε δική σας πάλι εφημερίδα. Ξέρετε, όλα τα νομαρχιακά νοσοκομεία εφημερεύουν τριάντα μέρες τον μήνα και είκοσι τέσσερις ώρες το εικοσιτετράωρο. «Στον Άγιο Νικόλαο της Κρήτης, Κυριακή 17 Μαρτίου, βρήκε τραγικό θάνατο, πέθανε αβοήθητος νεαρός που δέχτηκε φωτοβολίδα σε καρναβαλική εκδήλωση». Δεν υπήρχε χειρουργός για να ελέγξει την αιμορραγία του νεαρού. Ο νεαρός έχασε όλο του το αίμα και πέθανε. Τραγική έλλειψη προσωπικού.

Το Υπουργείο έσβησε από το χαρτί των εφημεριών ολόκληρο το νοσοκομείο και τη χειρουργική κλινική μαζί. Έκανε όπως η γάτα που σκεπάζει τις ακαθαρσίες της, τα περιττώματά της. Κυνισμός και ψέματα, η κοινωνία όμως βράζει.

Γνωρίζετε τι πλήγματα δίνετε στον τουρισμό με αυτά σας τα καμώματα; Στα διεθνή πρακτορεία τουρισμού τα ελληνικά τουριστικά πακέτα ευτελίζονται λόγω της τραγικότητας στο ΕΣΥ. Ποιος πλούσιος θα έρθει να πληρώσει εδώ ακριβά ένα τουριστικό πακέτο σε μια χώρα που αν πάθει κάτι, δεν θα ξέρει πού να δώσει φακελάκι για να βρει την υγειά του;

Ενώ υπάρχουν απίστευτα ξενοδοχεία και απίστευτες τουριστικές επενδύσεις στα πανέμορφα νησιά μας, Κω, Κρήτη, Ρόδο και άλλα, η αδιαφορία των κυβερνώντων για τις υποδομές υγείας, για αεροδρόμια -βλέπε αεροδρόμιο Ηρακλείου- καταστρέφουν τις επενδύσεις στον τουρισμό. Κρούω τον κώδωνα του κινδύνου εν όψει της θερινής περιόδου.

Η Ελλάδα πρωταθλήτρια στις ιδιωτικές δαπάνες. Το είπαν οι συνάδελφοι, δεν επανέρχομαι. Η ιδιωτικοποίηση της υγείας ξεκίνησε ήδη από τη σίτιση, τη φύλαξη και την καθαριότητα.

Απολύθηκαν χιλιάδες εργαζόμενοι, ανέλαβαν οι φίλοι σας οι εργολάβοι την εργολαβία, δημιουργούν καθεστώς δουλοπαροικίας, αφού προσλαμβάνονται εργαζόμενοι για ένα κομμάτι ψωμί. Έχουμε επί των ημερών σας εργαζομένους που ζουν κάτω από το όριο της φτώχειας με μισθούς των 300 και των 400 ευρώ.

Θα αναφερθώ και σε μερικά εξωφρενικά του νομοσχεδίου, μεταξύ άλλων στο άρθρο 7, Κεφάλαιο Β΄. Καλά, ζητάτε κάθε εξάμηνο ανανέωση άδειας για ιατρείο; Ποιος φωστήρας το εισηγήθηκε; Θα ήθελα να μάθω. Ξέρετε, παραδείγματος χάριν, ένα οφθαλμολογικό ιατρείο χρειάζεται αρκετές δεκάδες χιλιάδες ευρώ για να οργανωθεί. Εάν δεν του δώσετε άδεια στο επόμενο εξάμηνο τι θα το κάνει το ιατρείο του ο γιατρός; Ω της παράνοιας!

Επίσης δεν είδα τίποτα για την πρωτοβάθμια φροντίδα υγείας. Ισχνή, ισχνότατη. Αντίθετα, τα clawback και τα rebate ρημάζουν την πρωτοβάθμια φροντίδα υγείας. Τα διαγνωστικά, μικροβιολογικά και ακτινολογικά, ακτινοδιαγνωστικά εργαστήρια, που με πολύ κόπο οργάνωσαν οι συνάδελφοι σε δήμους και κοινότητες για να εξυπηρετήσουν και να βοηθήσουν απίστευτα τους ανθρώπους και τα νοσοκομεία μας, έχουν χρεοκοπήσει. Πολλοί συνάδελφοι έχουν οδηγηθεί ακόμη και στην αυτοκτονία για να γλιτώσουν από τα νύχια του rebate και του clawback.

Δυστυχώς τα χρέη τα κληρονομούν τα παιδιά των συναδέλφων, που δεν φταίνε σε τίποτα, αφού ζητάτε όχι μόνο το 5%, το 10% ή το 20% των εσόδων τους, αλλά το 50%, το 60% και 70%. Ντροπή και αίσχος! Διαλύετε έτσι την πρωτοβάθμια φροντίδα υγείας και τα ιδιωτικά εργαστήρια των συναδέλφων τα δίνετε βορά στα μεγάλα funds που δραστηριοποιούνται στο χώρο.

Στο άρθρο 47 η γενίκευση εμβολιασμού κατοίκων και στα φαρμακεία ενέχει κινδύνους, κύριοι. Ο πάροχος του εμβολίου οφείλει να γνωρίζει όλα τα συμβάματα μετά τον εμβολιασμό και κατά τον εμβολιασμό και να είναι σε θέση να τα αντιμετωπίσει χωρίς να χρειάζεται να θρηνήσουμε θύματα.

Στο άρθρο 48 είμαστε αντίθετοι με τη διενέργεια ιατρικών πράξεων από μη ιατρούς και ειδικότερα εκτός νοσηλευτικής μονάδας. Δεν είναι ασφαλές. Δεν σας είπαν τίποτα γι’ αυτό;

Και ακόμη στο άρθρο 50 δεν έχει πλέον κανένα νόημα η επίδειξη πιστοποιητικού εμβολιασμού ή αποτελέσματος rapid test. Όλα τα μέτρα διεθνώς έχουν αρθεί. Θα γελάει ο κόσμος μαζί σας. Ακόμη ζείτε στην παράκρουση της πανδημίας; Ξεκολλήστε επιτέλους από αυτή!

Τέλος, θα ήθελα να προσθέσετε και ένα άρθρο για την επιστροφή των καταβληθέντων προστίμων από τους άνω των εξήντα που δεν εμβολιάστηκαν και σαν τίμιοι πολίτες πλήρωσαν το όνειδος του προστίμου. Πού είναι το κράτος δικαίου; Πού είναι η ισονομία σας; Στην πανδημία φάνηκε η γύμνια αυτής της Κυβέρνησης με τις χειρότερες επιδόσεις σε παγκόσμιο επίπεδο, τριάντα επτά χιλιάδες και πλέον οι νεκροί, όταν σε αντίστοιχες πληθυσμιακά χώρες όπως η Σουηδία είχαμε δεκαέξι χιλιάδες νεκρούς χωρίς να επιβληθούν σε αυτές καραντίνες, εξαναγκασμοί, υποχρεωτικότητες, χωρίς να διαλύσουν την οικονομία τους.

Ζητώ, επίσης, αν υπάρχει λίγο τσίπα επάνω σας, να προσθέσετε κι ένα ακόμη άρθρο, που θα αποκαθιστά μισθολογικά, ασφαλιστικά και κυρίως ηθικά τους ήρωες υγειονομικούς που βγάλατε σε αναστολή στην πιο δύσκολη ώρα της πανδημίας και κυριολεκτικά τότε διαλύσατε το ΕΣΥ.

Ήταν οι ίδιοι άνθρωποι που υποκριτικά χειροκροτούσατε, όταν στην αρχή της πανδημίας, που δεν ξέραμε και πολλά -όλοι φοβόμασταν τον άγνωστο εχθρό- αυτοί έδιναν τη μάχη τους για να βοηθήσουν τον συνάνθρωπό τους. Τους είπατε ήρωες, τους καταχειροκροτήσατε, σαν τον Ιούδα τους φιλούσατε και έπειτα τους σταυρώσατε, καταδικάζοντάς τους σε αργό θάνατο χωρίς να μπορούν να εργαστούν πουθενά στη χώρα, ούτε στον ιδιωτικό ούτε στο δημόσιο τομέα.

Λοιπόν, πρέπει να αποκαταστήσετε και να ζητήσετε ως Κυβέρνηση και ένα μεγάλο συγγνώμη, ώστε να μη διανοηθεί ποτέ στο μέλλον κυβέρνηση να διαπράξει παρόμοιο έγκλημα κατά των πολιτών της χώρας.

Τέλος, κύριοι, καταψηφίζουμε το παρόν νομοσχέδιο, που εμπορευματοποιεί τον ανθρώπινο πόνο και η ασθένεια γίνεται εμπόρευμα. Εμείς οι γιατροί θέλουμε να βλέπουμε με αληθινή αγάπη τον ασθενή μας στα μάτια. Μην ξεχνάτε ότι είμαστε φορείς της πιο φιλάνθρωπης επιστήμης στον κόσμο. Γι’ αυτό θέλουμε να βλέπουμε τους ασθενείς μας στα μάτια και όχι στην τσέπη τους.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Θα καλέσω τώρα στο Βήμα τον τελευταίο εκ των εισηγητών και ειδικών αγορητών, τον ειδικό αγορητή της Κοινοβουλευτικής Ομάδας των Σπαρτιατών κ. Μιχαήλ Γαυγιωτάκη.

Στη συνέχεια για να είστε ενήμεροι, αφού σας πω ότι έχουν εγγραφεί εξήντα έξι συνάδελφοι και -καταλαβαίνετε- εννέα Κοινοβουλευτικοί Εκπρόσωποι, αμέσως μετά τον κ. Γαυγιωτάκη έχει ζητήσει και θα μιλήσει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Φάμελλος, στη συνέχεια έχει ζητήσει τον λόγο ο Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος κ. Κουτσούμπας, ενώ στη συνέχεια έχει ζητήσει μέχρι στιγμής τον λόγο και ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος και έπεται συνέχεια. Αυτά για να τα γνωρίζετε από τώρα.

**ΡΑΛΛΙΑ ΧΡΗΣΤΙΔΟΥ:** Στον κατάλογο πότε θα μπούμε, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Στη λίστα θα αργήσουμε να μπούμε, για να καταλάβετε. Απλά τα είπα αυτά για να διευκολυνθείτε και είναι προς το παρόν. Έχουμε και μέλλον.

Κύριε Γαυγιωτάκη, έχετε τον λόγο.

**ΜΙΧΑΗΛ ΓΑΥΓΙΩΤΑΚΗΣ:** Κυρίες και κύριοι παρευρισκόμενοι εντός Αιθούσης, αισθάνομαι και θέλω να πω μερικά πράγματα προτού αναφερθώ στο συγκεκριμένο νομοσχέδιο προς ψήφιση και συζήτηση. Σίγουρα δεν αφορά τη σημερινή συνεδρίαση πιστεύω, αλλά ποτέ δεν ξέρετε. Ίσως να είναι και η τελευταία μου ομιλία. Διότι βλέπω χέρια και τρίβονται συνεχώς.

Ήρθα εδώ να εκπροσωπήσω τους πολίτες του Ηρακλείου, που δημοκρατικά και αυτοβούλως μου έκαναν την τιμή να διαχειριστώ με τον καλύτερο τρόπο ελευθερίες και αξίες δικές τους. Αν εδώ, στο Κοινοβούλιο, τις μεταφράζετε ως ψήφους, για μένα είναι έξι χιλιάδες ελευθερίες και αξίες δικές τους. Τις κουβαλώ στις πλάτες μου.

Εδώ και δέκα χρόνια πολιτεύομαι και έχω συμμετάσχει σε εκλογικές διαδικασίες, πάντα σε δημοκρατικά, πατριωτικά, νόμιμα εκλεγμένα κόμματα και κινήματα, πάντα στον ευρύτερο χώρο της πατριωτικής δεξιάς. Οι αγώνες μου είναι γνωστοί. Σήμερα αμφισβητούμαι εγώ προσωπικά, διότι εκλέχθηκα, όχι από εσάς φυσικά, αλλά από το ίδιο το σύστημα, που μου επέτρεψε να ξανασηκώσω στις πλάτες μου αυτούς τους πολίτες, που ξαναέδειξαν εμπιστοσύνη στους αγώνες και στις αξίες μου που αντιπροσωπεύω.

Σήμερα το ίδιο το σύστημα, όχι μόνο με αμφισβητεί αλλά κάτι χειρότερο μου λέει. Έρχεται και μου λέει ότι τους ξεγέλασα, πετώντας όμως στα σκουπίδια τόσες αξίες, τόσες φωνές και τόσες ελευθερίες. Άραγε τους ξεγέλασα το 2012; Το 2015 με τους Ανεξάρτητους Έλληνες; Το 2019 με την Ελληνική Λύση; Και σήμερα, το 2023, με τους Σπαρτιάτες;

Εσείς στη θέση μου τι θα κάνατε; Η πατριωτική Δεξιά ποτέ δεν υπήρξε απειλή για το δημοκρατικό πολίτευμα της Ελλάδος. Αυτό που πάντα υπήρχε και υπάρχει ως απειλή για τη δημοκρατία είναι ο κίνδυνος της άκρας Αριστεράς.

Όπως είχε πει και λίγα μέτρα πιο κάτω εδώ στο Σύνταγμα ο αείμνηστος Θεοδωράκης: «πολεμώ κάθε είδους φασισμού, αλλά ιδιαίτερα την πιο επικίνδυνη μορφή του». Και ξέρετε ποια εννοούσε; Τον αριστερόστροφο φασισμό.

Ο κίνδυνος, για την ομαλή λειτουργία των δημοκρατικών θεσμών, πρέπει να αναζητηθεί στις τάξεις των αναρχικών και στις τάξεις των εξτρεμιστικών ομάδων της εξωκοινοβουλευτικής Αριστεράς κι όχι στις τάξεις των Σπαρτιατών, της πατριωτικής Δεξιάς.

Δυστυχώς, σήμερα τα μέσα μαζικής ενημέρωσης -όχι όλα- κυρίως όμως η τηλεόραση, έχει εγκλωβιστεί στις κυβερνητικές σκοπιμότητες. Ο δε Τύπος έχει υποκύψει στη λογική μιας κυρίαρχης ιδεολογίας, αλλά και του επιχειρηματικού κέρδους. Τα μέσα μαζικής ενημέρωσης -και πάντα λέω, όχι όλα- και ο Τύπος όμως, ζητάνε αίμα. Όπως το ακούτε. Αυτό το σύστημα, που σήμερα αποτελείται από τη σάρκα των κομμάτων που υπηρετούμε, τροφοδοτεί τον σκελετό της πολιτείας που είναι το Σύνταγμά μας και οι νόμοι μας. Δυστυχώς, το τροφοδοτεί με μολυσμένο αίμα! Όπως το ακούτε!

Έχουμε υποχρέωση, εμείς, οι Σπαρτιάτες, να αμυνθούμε με καθαρότητα και ειλικρίνεια, παίρνοντας δύναμη από τη δύναμη των πολιτών, που μας έφεραν εδώ.

Όσον αφορά εμένα προσωπικά, δεν θα απολογηθώ, τόσο για τις κακόβουλες πράξεις και λόγους των μοχθηρών, όσο για την απαράδεκτη σιωπή και στάση των καλοπροαίρετων και έντιμων ανθρώπων και συνάδελφων. Αυτά είχα να σας πω.

Θα αναφερθώ, για λίγο, στο σημερινό νομοσχέδιο. Αν και μας δόθηκε η ευκαιρία σε πολλές επιτροπές, που συμμετείχα να καταθέσουμε προτάσεις, σε πάρα πολλά θέματα, όπως αντιλαμβάνομαι, εγώ προσωπικά, δεν εισακούστηκα όπως και όλη η Αντιπολίτευση που ήρθε εδώ, με προτάσεις στο παρόν νομοσχέδιο, δυστυχώς, βλέπω εδώ ότι δεν θα εισακουστούν.

Είναι ένα νομοσχέδιο, που η Πλειοψηφία θα το ψηφίσει. Εδώ ταιριάζει μια παροιμία. Θα την αναφέρω, γιατί η δημοκρατία μας έχει γεράσει, δεν είναι κακή: «Ο γέρος λύκος και αν γεράσει, προβιά αλλάζει, κεφαλή δεν αλλάζει». Αυτό να το ξέρετε.

Το Εθνικό Σύστημα Υγείας είναι «ξεχαρβαλωμένο». Τόσο λαϊκά θα σας το πω. Νοσεί! Και νοσούν και οι πολίτες με αυτό. Ένας μηχανικός, προτού κατασκευάσει ένα κτήριο, θα κάνει μια επίβλεψη στο έδαφος, αν μπορεί να σηκώσει αυτό το οικοδόμημα. Θα κάνει την επίβλεψή του και θα αποφασίσει ότι εκεί όντως μπορεί να αναγερθεί ένα καινούργιο κτήριο. Σας το λέω αυτό γιατί, εάν ο νομοθέτης νομοθετεί τους νόμους και δεν έχει γνώμονα αν η κοινωνία μπορεί να το αντέξει ή αν είναι προς συμφέρον της κοινωνίας, δεν το νομοθετεί. Αυτή είναι η κατάσταση.

Είναι περιττό να αναφερθώ ξανά ένα προς ένα στα άρθρα και επειδή δεν είμαστε εδώ να ισοπεδώνουμε τις φιλότιμες προσπάθειες, δεν θέλω να ξεπεράσω λοιπόν, τα ειωθότα, ξεκινώντας κατηγορώντας την Κυβέρνηση και να επισημαίνουμε όλα τα αρνητικά που έχει το νομοσχέδιο. Έχει και θετικά, αλλά εμείς οι Σπαρτιάτες, θα στηρίζουμε κάθε τέτοιο μέτρο που είναι προς το συμφέρον της κοινωνίας, έστω όσο μας το επιτρέπει εδώ η παρουσία μας στο ελληνικό Κοινοβούλιο. Απλώς σας λέω ότι θα στηρίζουμε τις Ελληνίδες και τους Έλληνες, γιατί θα στηρίζουμε τη ζωή.

Αναφερθήκαμε σε πάρα πολλά πράγματα, αλλά καλό είναι να έχετε μια εικόνα σε ορισμένα πράγματα. Και επειδή μίλησα για το ΕΣΥ ότι είναι ξεχαρβαλωμένο, θα σας καταθέσω εδώ χθεσινά, προχθεσινά δημοσιεύματα με αποφάσεις για τις παιδιατρικές κλινικές, για τις παιδοψυχιατρικές κλινικές, για το ΠΑΓΝΗ, για την πόλη μου, το Ηράκλειο, τη Σητεία για να λάβετε υπ’ όψιν σας πού πάει το ΕΣΥ.

Ο κ. Κοχιαδάκης στο «CRETALIVE» έλεγε λοιπόν ότι η παιδοψυχιατρική κλινική δεν θα κλείσει, σίγουρα, το είχε υποσχεθεί ο Υπουργός. Στις 9 Μαρτίου, παρά τις εκκλήσεις του κ. Κοχιαδάκη που επέμενε να ληφθούν μέτρα για να προλάβουν, η πολιτεία όμως δεν ζήτησε ποτέ τη συνδρομή για την παιδοψυχιατρική κλινική, έρχεται και μας λέει τι; Καληνύχτα παιδοψυχιατρική. Έκλεισε. Το καταθέτω στα Πρακτικά.

(Στο σημείο αυτό ο Βουλευτής κ. Μιχαήλ Γαυγιωτάκης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η κατάσταση.

Θα σας καταθέσω και άλλα, για τα περίφημα απογευματινά ιατρεία. Χειρούργησαν και καρκίνο επί χρήμασι στο ΠΑΓΝΗ και όχι μόνο κι άλλα χειρουργεία έγιναν έτσι. Σας καταθέτω και αυτό για τα περίφημα απογευματινά ιατρεία.

(Στο σημείο αυτό ο Βουλευτής κ. Μιχαήλ Γαυγιωτάκης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα καταθέσω κι άλλο δημοσίευμα: «Η πρόσληψη γιατρού στο «Βενιζέλειο» κλείνει κρεβάτια εντατικής Στον Άγιο Νικόλαο». Κι άλλο δημοσίευμα προχθεσινό: «Η Σητεία παραλίγο να θρηνήσει τη ζωή ενός μικρού παιδιού λόγω έλλειψης νοσηλευτή στο ΚΔΑΠ ΑΜΕΑ».

Το καταθέτω κι αυτό.

(Στο σημείο αυτό ο Βουλευτής κ. Μιχαήλ Γαυγιωτάκης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Να δώσει τέλος, λοιπόν, ο Πρωθυπουργός στη φαρσοκωμωδία». Πάρτε τις καταγγελίες.

(Στο σημείο αυτό ο Βουλευτής κ. Μιχαήλ Γαυγιωτάκης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ δεν μπορώ να εξειδικεύσω πολλά άρθρα. Τα έχουμε συζητήσει. Υπάρχουν κάποια θετικά. Δεν θέλω να παίζω τα μούτρα μου εδώ μέσα.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, να συμπληρώσω την ενημέρωσή σας. Ήδη στους τρεις, που προανήγγειλα, Προέδρους Κοινοβουλευτικών Ομάδων προστέθηκε και ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης και ο Πρόεδρος της Κοινοβουλευτικής Ομάδας των Σπαρτιατών κ. Στίγκας. Μέχρι στιγμής, δηλαδή, έχουμε πέντε Προέδρους Κοινοβουλευτικών Ομάδων οι οποίοι θα πάρουν τον λόγο και, όπως προανήγγειλα, πρώτος καλείται στο Βήμα ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτης Φάμελλος.

Κύριε Πρόεδρε, θα μου επιτρέψετε να κάνω και μια αναγγελία ενός σχολείου.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Βεβαίως, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τέσσερις εκπαιδευτικοί συνοδοί τους από το 3ο Γενικό Λύκειο Τρίπολης.

Η Βουλή σάς καλωσορίζει.

Σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Κύριε Φάμελλε, κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, δυστυχώς χρειάστηκαν μόλις τρεις μήνες για να επιβεβαιωθούν πλήρως οι φόβοι που εκφράσαμε, όταν ανέλαβε ο κ. Γεωργιάδης την ευθύνη εκ νέου του Υπουργείου Υγείας. Τότε, δηκτικά είχα σχολιάσει ότι επιστρέφει ο κ. Γεωργιάδης στον τόπο του εγκλήματος. Διότι είναι έγκλημα κατά της δημόσιας υγείας η πολιτική που ασκεί η Κυβέρνηση Μητσοτάκη και έρχεται ο κ. Γεωργιάδης να ολοκληρώσει τη θητεία του, η οποία έχει καταγραφεί στο σύνολο της ελληνικής κοινωνίας με τα πιο μελανά χρώματα, ιδιαίτερα στους ανθρώπους που υπηρετούν το Εθνικό Σύστημα Υγείας.

Ποιος μπορεί, άραγε, να ξεχάσει τα έργα και τις ημέρες του κ. Γεωργιάδη την περίοδο 2013-2014, τότε που μπήκε το χαράτσι ανά συνταγή, τότε που μπήκε το πεντάευρο για την είσοδο στο νοσοκομείο, το οποίο μάλιστα χαρακτήριζε ευτελές έξοδο ή τη μείωση του προϋπολογισμού, που είχε φτάσει στο ποσό των 328 εκατομμυρίων ευρώ, τις απολύσεις χιλιάδων υγειονομικών, τη διάλυση της πρωτοβάθμιας υγείας, το κλείσιμο των πολυϊατρείων του ΙΚΑ, τις συγχωνεύσεις νοσοκομείων ή το κλείσιμο των πέντε μεγάλων νοσοκομείων. Είχαμε δύο στη Θεσσαλονίκη. Θυμάμαι τότε το «Παναγία» και το «Λοιμωδών», αλλά και την Πολυκλινική Αθηνών, το Γενικό στην Πατησίων, το Δυτικής Αττικής στην Αγία Βαρβάρα.

Αποκορύφωμα, βέβαια, της θητείας του τότε η απίστευτη δήλωση που έλεγε: «Μη μου παίρνει τη δόξα η τρόικα, όταν κάνουμε το αυτονόητο. Έχω βαρεθεί να κάνω το αυτονόητο και να παίρνει τη δόξα ο Τόμσεν». Αυτά μας έλεγε τότε ο κ. Γεωργιάδης, ενδεικτικό του κυνισμού του, όταν αναφερόταν σε απολύσεις υγειονομικών.

Βέβαια, ας είμαστε ειλικρινείς. Ο κ. Γεωργιάδης τοποθετήθηκε σε αυτή τη θέση από τον κ. Μητσοτάκη, για να υλοποιήσει την πολιτική του κ. Μητσοτάκη, ως ένα από τα ακροδεξιά εξτρέμ της Κυβέρνησης του κ. Μητσοτάκη. Ο στόχος του είναι ένας: Να βάλει οριστική ταφόπλακα στο Εθνικό Σύστημα Υγείας και να το ιδιωτικοποιήσει, να ιδιωτικοποιήσει την υγεία, αυτό το μεγάλο αγαθό. Αυτή τη φορά τη δόξα δεν θα του την πάρει ο κ. Τόμσεν. Η δόξα είναι όλη του κ. Μητσοτάκη. Ο ίδιος σχεδιάζει όλο αυτό το εκτεταμένο σχέδιο κατεδάφισης της δημόσιας υγείας, αλλά και όλων των κοινωνικών αγαθών, διότι μέσα στα σχέδιά του είναι και η παιδεία και η πρόνοια, όπως πρόσφατα έχουμε δει με νομοθετήματα.

Εξάλλου, πέντε χρόνια συνεχώς ο κ. Μητσοτάκης επιδιώκει την αποδόμηση του Εθνικού Συστήματος Υγείας. Το μόνο που κρατά ζωντανό το Εθνικό Σύστημα Υγείας είναι οι υπεράνθρωπες προσπάθειες των ανθρώπων του Εθνικού Συστήματος Υγείας.

Εμείς οφείλουμε να τους ευχαριστήσουμε για αυτή την προσπάθεια. Ο κόσμος πλέον, η κοινωνία, οι πολίτες φοβούνται να αρρωστήσουν, γιατί ξέρουν ότι δεν μπορούν να βρουν τη λύση που επιδιώκουν και οφείλουμε να δώσουμε όλοι μέσα από το Εθνικό Σύστημα Υγείας. Οι πολίτες ξέρουν ότι πρέπει να πληρώσουν πολλές φορές ακριβά για να έχουν την υγειά τους. Απαξιώνονται γρήγορα οι υγειονομικές μονάδες της Ελλάδας, από τα μεγαλύτερα νοσοκομεία μέχρι τα μικρότερα αποκεντρωμένα κέντρα υγείας και περιφερειακά ιατρεία.

Η Κυβέρνηση, όμως, επιδιώκει να κάνει κάτι πιο σημαντικό και θέλω να το ακούει και η νέα γενιά αυτό. Επιδιώκει να μας πείσει ότι δεν αξίζει να έχουμε δημόσιο σύστημα υγείας. Επιδιώκουν να αποδομήσουν την αξία που έχει η δημόσια παροχή υγείας και η πρόσβαση των πολιτών στη δημόσια υγεία. Σου λέει ότι για να έχουμε την υγειά μας, ας έχουμε και να πληρώσουμε. Έτσι διαβρώνει τα δημόσια αγαθά.

Το ίδιο κάνετε για την πρόνοια, για την παιδεία, για το νερό, για την ενέργεια. Θέλετε να διαβρώσετε την πίστη που έχει η ελληνική κοινωνία στο ότι πρέπει η πολιτεία να παρέχει κάποια αγαθά επιβίωσης. Αυτός είναι ο πολιτικός σας στόχος και έτσι διαβρώνετε και την ελπίδα των πολιτών και τη δυνατότητα της κοινωνίας να προοδεύει, να παράγει και να προχωράει μπροστά.

Δεν θέλετε να έχουν εμπιστοσύνη οι πολίτες στα νοσοκομεία, αφού είναι γεμάτα ράντζα -τα έδειξε ο εισηγητής μας- ούτε στις ατέλειωτες λίστες αναμονής. Πώς να αντέξει κάποιος που ξέρει ότι κινδυνεύει η υγεία του να περιμένει μήνες σε λίστες αναμονής ή σε κέντρα υγείας τα οποία -άκουσον, άκουσον!- έκλεισαν στην πανδημία, όπως και τα περιφερειακά ιατρεία. Αντί να φέρουν υγειονομικούς για να ενισχύσουν τα νοσοκομεία, έκλεισαν τα κέντρα υγείας. Διέκοψαν τη δυνατότητα του πολίτη να πηγαίνει στην περιφέρεια, μιας και υπάρχουν νέοι από την περιφέρεια, να βρίσκουν γιατρό εκεί, για να μην πηγαίνουν στο νοσοκομείο όπου υπήρχε το μεγαλύτερο φορτίο και έπρεπε να προστατέψουμε τις δύο παράλληλες λειτουργίες.

Και γιατί έγιναν όλα αυτά τότε; Κλείσατε τα περιφερειακά ιατρεία και τα κέντρα υγείας, για να ενισχύσετε τα μεγάλα ιδιωτικά θεραπευτήρια. Αυτός ήταν ο βασικός σκοπός στην πιο δύσκολη στιγμή υγείας της ελληνικής κοινωνίας και της παγκόσμιας κοινότητας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό αποδείχθηκε. Μη γελάτε! Αποδείχθηκε τότε που, δυστυχώς, η χώρα μας κατέγραψε ευρωπαϊκό ρεκόρ θανάτων. Αυτό ήταν το τελικό αποτέλεσμα.

Ξεκινήσαμε όλοι με μεγάλη προσπάθεια, με συμμετοχή. Υποστηρίξαμε τους ανθρώπους δημόσιας υγείας, τηρήσαμε τα μέτρα περιφρούρησης και περιορισμού πολλών δραστηριοτήτων, αλλά δεν το τίμησε η Κυβέρνηση. Την προσπάθεια που έκαναν και οι υγειονομικοί και η κοινωνία δεν την τίμησε η Κυβέρνηση, γι’ αυτό το αποτέλεσμα είναι το πανευρωπαϊκό ρεκόρ, το αρνητικό αυτό. Δεν τολμώ να πω καν τις λέξεις.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Μη νομίζετε ότι ξεχνάμε ότι κάνατε και τη Θεσσαλονίκη πειραματόζωο. Όταν ήρθαν οι επιστήμονες σε επίσημη συνεδρίαση και κατέθεσαν μπροστά στον κ. Μητσοτάκη την ανησυχία τους τότε, στις γιορτές του Αϊ-Δημήτρη και της 28ης Οκτωβρίου του 2020, ότι πρέπει να περιοριστούν οι λειτουργίες του εορτασμού για να υπερασπίσουμε τη δημόσια υγεία, τότε ο κ. Μητσοτάκης το αρνήθηκε και σε αντίστοιχη σύσκεψη με τους αυτοδιοικητικούς της Θεσσαλονίκης, ο τότε Γενικός Γραμματέας κ. Χαρδαλιάς αρνήθηκε την πρόταση και του περιφερειάρχη και του δημάρχου. Και το αποτέλεσμα ήταν μια μαύρη περίοδος για τη Θεσσαλονίκη. Είναι και ο κ. Βαρτζόπουλος εδώ. Δεν μπορεί να τα ξεχάσετε αυτά.

Δυστυχώς, είστε υπεύθυνοι γι’ αυτό και είναι προσωπικά ο κ. Μητσοτάκης. Δικές σας επιλογές ήταν να γίνουν τα νοσοκομεία νομικά πρόσωπα ιδιωτικού δικαίου -δεν υπήρχαν αυτά στον σχεδιασμό- να κατεδαφιστεί το ΕΣΥ, να εισβάλουν τα ιδιωτικά συμφέροντα στον χώρο της υγείας και παράλληλα, ένα ρεκόρ υποκρισίας για τους ανθρώπους του Εθνικού Συστήματος Υγείας. Εισέπραξαν μόνο χειροκροτήματα.

Και, δυστυχώς, αποδεικνύεται τώρα ότι αυτό που απαγγελλόταν και από κυβερνητικά στόματα ήταν υποκριτικό. Διότι βλέπουν κάποιες οριακές αυξήσεις που δεν μπορεί να καλύψουν τον πληθωρισμό και την ακρίβεια, βλέπουν μια ομηρία των συμβασιούχων και των επικουρικών, μια άρνηση πεισματική να ενταχθούν στα βαρέα και ανθυγιεινά. Και δεν ξεχνάμε τις κορυφαίες δηλώσεις που έχουν καταγραφεί πλέον ιστορικά των στελεχών της Κυβέρνησης που περιφρουρούσαν τη δημόσια υγεία.

Να σας θυμίσω μερικές; Ο κ. Πέτσας, τότε Κυβερνητικός Εκπρόσωπος: «Αν είχαμε ακούσει τον ΣΥΡΙΖΑ, θα είχαμε πετάξει εκατομμύρια για τις ΜΕΘ». Ο κ. Σκέρτσος: «Δεν υπάρχει λόγος να δημιουργήσουμε ένα πολυτελές σύστημα υγείας». Για την υγεία μιλάμε, δεν μιλάμε για την πολυτέλεια! Για την υποχρέωση μιλάμε. Ο κ. Γεραπετρίτης: «Αν είχαμε πέντε χιλιάδες ΜΕΘ, θα είχαμε περισσότερους νεκρούς». Και, βεβαίως, η απίστευτη δήλωση του κ. Μητσοτάκη, που είπε ότι δεν έχει ενδείξεις ότι οι διασωληνωμένοι εκτός ΜΕΘ έχουν μεγαλύτερη θνησιμότητα, ενώ είχε στα χέρια του τη μελέτη των κυρίων Λύτρα και Τσιόδρα.

Αυτά έχουν καταγραφεί στην ελληνική ιστορία και, δυστυχώς, παρ’ ότι ζήσαμε, η Κυβέρνηση δεν έρχεται να ενισχύσει τώρα τις δημόσιες δομές υγείας. Ξέρετε για ποιον λόγο το κάνετε αυτό; Χαλάει το αφήγημά σας. Τι προσπαθείτε να κάνετε; Να πιστέψει ο κόσμος ότι αξίζουν οι ιδιωτικές λειτουργίες στην υγεία.

Εμ, έλα που στα δύσκολα χρόνια της πανδημίας όλοι κοιτάξαμε -και καλά κάναμε- προς το δημόσιο σύστημα υγείας! Η πανδημία σάς χάλασε το αφήγημα. Απέδειξε ότι στα δύσκολα και μεγάλα, ο δημόσιος τομέας έχει σημασία.

Δεν μπορούσε ο ιδιωτικός τομέας να αναλάβει αυτή την τεράστια ευθύνη. Δεν έπρεπε κιόλας, αλλά αποδείχθηκε εκ των πραγμάτων ότι δεν μπορούσε. Δώσατε περιστατικά εκτός COVID στα ιδιωτικά νοσοκομεία με πολύ «χρυσές» αμοιβές -για τα μεγάλα πάντα, γιατί τα μικρά και αυτά δυστυχούν στις μέρες σας- και όλοι γυρίσαμε προς τη δημόσια υγεία. Άρα ο ιδιωτικός τομέας δεν μπορεί να επιλύσει τα μεγάλα ζητήματα της ζωής. Στην υγεία, στην παιδεία, στην κλιματική κρίση, στην αγορά δεν μπορεί να λυθούν όλα χωρίς έναν ισχυρό δημόσιο τομέα. Στην παιδεία και στην υγεία μόνο ο δημόσιος τομέας μπορεί να λύσει τα μεγάλα επίδικα.

Εσείς βέβαια, παρ’ όλα αυτά, συνεχίζετε αυτό το δρομολόγιο της κατεδάφισης. Βλέπουμε νούμερα τα οποία είναι πολύ ανησυχητικά για την πορεία της Ελλάδας. Δεν μπορεί να είμαστε δέκατοι όγδοοι στις είκοσι μία χώρες του Ταμείου Ανάκαμψης στις δαπάνες υγείας. Δεν μπορεί να είμαστε στο 6,7 του ΑΕΠ έναντι 8,2 της Ευρωζώνης για τις δαπάνες υγείας. Δεν μπορεί το 25% των πολιτών να μην έλαβαν την ιατροφαρμακευτική περίθαλψη που χρειαζόταν το 2022, σύμφωνα με την ΕΛΣΤΑΤ. Εμείς μέσα στη χρεοκοπία είχαμε καταφέρει και αυτόν τον δείκτη από το 14,4% να τον πάμε στο 10,4, μεταξύ ’16 και ’18.

Αλλά το πιο επικίνδυνο που έρχεται τώρα είναι η αύξηση των ιδιωτικών δαπανών στην υγεία. Παρ’ ότι είδα κάποιο νούμερο στην αιτιολογική, το 33%, η αλήθεια είναι κοντά στο 40%. Είναι 38% με 40% η ιδιωτική δαπάνη στην υγεία, το δεύτερο υψηλότερο ποσοστό μετά τη Βουλγαρία, και ενώ στην Ευρώπη ο μέσος όρος είναι στο 15% και ενώ οι δημόσιες δαπάνες στην Ευρώπη είναι 81% στην υγεία. Αποκλίνουμε από την Ευρώπη και στην υγεία.

Με λίγα λόγια, κάθε έννοια δημόσιας υγείας καταλύεται με την Κυβέρνηση της Νέας Δημοκρατίας και το νομοσχέδιο που έχουμε στα χέρια μας είναι ακόμα μία τέτοια απόδειξη. Μια νομοτεχνική προχειρότητα, κυριολεκτικά ένας αχταρμάς άρθρων. Τουλάχιστον δέκα και πάνω από δέκα αλλάζουν διατάξεις της δικής σας Κυβέρνησης. Είναι το γνωστό «ψήφιζε-ξεψήφιζε». Μέσα σε πέντε χρόνια έχετε κάνει πάρα πολλές αλλαγές, πολλές αναποτελεσματικές και άχρηστες. Την τελευταία περίοδο τέσσερα νομοσχέδια-σκούπα στην υγεία χωρίς στρατηγική και τώρα «ψήφιζε-ξεψήφιζε». Σας αρέσει που ψηφίζετε και ξεψηφίζετε δικές σας διατάξεις; Πού είναι η αριστεία; Άλλα μάς λέγατε. Επιτελικότητα, αριστεία. Λόγια, μόνο λόγια. Την υγειά του ο κόσμος δεν την έχει όμως εξαιτίας σας. Αυτό είναι μεγάλη ευθύνη.

Το σημαντικότερο, όμως, είναι ότι μέσα στο νομοσχέδιο αυτό, όπως αναδείξαμε, το πιο αρνητικό και πιο αντικοινωνικό χαρακτηριστικό είναι ότι καταργείται η πλήρης και αποκλειστική απασχόληση των γιατρών στο Εθνικό Σύστημα Υγείας, ένα κομβικό στοιχείο της μεγάλης μεταρρύθμισης του ΕΣΥ που ισχύει από το 1983. Δίνετε έτσι τη δυνατότητα άσκησης ιδιωτικού έργου στους γιατρούς και ταυτόχρονα εισόδου των ιδιωτών γιατρών στα δημόσια νοσοκομεία.

Δεν είναι κάτι το οποίο το κάνετε για πρώτη φορά. Σας θυμίζω ότι η κυβέρνησή σας Σαμαρά - Βενιζέλου τότε με τον κ. Γεωργιάδη είχε εξωθήσει περίπου τρεις χιλιάδες γιατρούς εκτός του συστήματος δημόσιας υγείας και μάλιστα με ένα εκβιαστικό δίλημμα εντός μιας βδομάδας. Εμείς, που κάναμε επιλογές έτσι ώστε να υπάρχει η επιλογή του χώρου εργασίας, είχαμε δώσει μια περίοδο τεσσάρων ετών για να γίνει αυτή η προσαρμογή και με δυνατότητες και μισθολογικά.

Σύμφωνα με τους φορείς που ήρθαν στη διαβούλευση, το μέτρο αυτό δεν πρόκειται να φέρει περισσότερους γιατρούς στο Εθνικό Σύστημα Υγείας. Αντίθετα, θα περιορίσει τη λειτουργία και των γιατρών του Εθνικού Συστήματος Υγείας, αλλά θα δημιουργήσει προβλήματα και στον ιδιωτικό τομέα.

Το βασικό, όμως, είναι ότι επιλέγετε με αυτόν τον τρόπο να βάλετε κόστος σε όλες τις λειτουργίες της υγείας. Έχουμε ήδη πολλά τέτοια περιστατικά: αύξηση κόστους φαρμάκων και μάλιστα σε ειδικά φάρμακα, αύξηση στα τουλάχιστον χίλια επτακόσια γενόσημα και αύξηση κόστους λόγω της εισαγωγής στον προσωπικό γιατρό του γιατρού που έχουμε στις οικογένειες, του ιδιώτη δηλαδή. Άρα μία «μεταρρύθμιση» -σε εισαγωγικά- θα έχει κόστος πλέον για τον πολίτη, δεν θα είναι του Εθνικού Συστήματος Υγείας, γιατί σου λέει «πάρε και τον δικό σου γιατρό, πλήρωνέ τον, απλά ανάφερέ τον στο σύστημα».

Και τώρα έρχεστε και βάζετε χαράτσι για τα βιολογικά-εργαστηριακά, χαράτσι για τους απεικονιστικούς ελέγχους, χαράτσι για κάθε εμβολιασμό. Θυμάστε που οι εμβολιασμοί ήταν ένα δωρεάν πρόγραμμα; Τώρα πληρώνουμε για τους εμβολιασμούς, πληρώνουμε για τα εμβόλια. Και, μάλιστα, καλείτε τους πολίτες σε περιόδους μεγάλης ακρίβειας να βάλουν περισσότερα λεφτά, αντικαθιστώντας την υποχρέωση της πολιτείας για παροχή υγείας. Πώς φαίνεται αυτό; Από τον πετσοκομμένο προϋπολογισμό που κατέθεσαν. Ενώ απαιτείται να έχουμε ενίσχυση των προϋπολογισμών -το μάθημα της πανδημίας ήταν πολύ σκληρό για την κοινωνία μας-, ταυτόχρονα δεν προχωράμε σε υποστήριξη οικονομική του τομέα της υγείας.

Και έρχεται τώρα να βάλει και τα απογευματινά χειρουργεία. Είπε ο Υπουργός -μου κάνει ιδιαίτερη εντύπωση να το ακούω αυτό από το στόμα του Υπουργού Υγείας- ότι έτσι θα νομιμοποιηθεί το παράνομο φακελάκι. Καταλαβαίνω την ανάγνωση. Δεν λαϊκίζω σε αυτό. Αλλά είναι δυνατόν να είναι αυτό επιχείρημα του Υπουργού Υγείας; Ο Υπουργός Υγείας πρέπει να έχει επιχείρημα πώς θα κάνει καλύτερη την υγεία στη χώρα μας, πώς θα έχουν πρόσβαση οι πολίτες στην υγεία. Αυτό το επιχείρημα δεν το έχετε, γι’ αυτό δεν μπορείτε να το απαγγείλετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και βρίσκετε τη δικαιολογία ότι θα νομιμοποιήσετε το φακελάκι, δηλαδή θα είναι νόμιμη η είσπραξη κάποιων ιδιωτών ή και των δημόσιων λειτουργών παράνομης δραστηριότητας εντός των νοσοκομείων. Για να δούμε, όμως, ποια είναι η πραγματικότητα. Η πραγματικότητα είναι ότι ενώ θα περιμένουν οι ασθενείς στη λίστα για χειρουργεία που δεν γίνονται, κάποιοι θα μπαίνουν εκτός λίστας στα απογευματινά χειρουργεία. Και ήδη τα αποτελέσματα μας δείχνουν ότι τουλάχιστον οι μισοί μπαίνουν εκτός λίστας. Άρα όποιος έχει λεφτά θα μπορεί να κάνει χειρουργείο. Όποιος δεν έχει, είναι αυτό που λένε «ο φτωχός στη μοίρα του».

Αυτό είναι το νομοσχέδιο. Αυτό δυστυχώς είναι το νομοσχέδιο. Περισσότερα από εκατό χιλιάδες περιστατικά αναμένουν τη λίστα των χειρουργείων και το μεγαλύτερο πρόβλημα είναι στη βόρεια Ελλάδα. Και ξέρετε ποιο είναι το θέμα; Δεν θα αποφορτιστούν οι λίστες αναμονής. Αντίθετα, τα προβλήματα, παραδείγματος χάριν, διαθεσιμότητας αναισθησιολόγων και άλλων υγειονομικών και υποστηρικτικού προσωπικού θα παραμείνουν. Διότι, αν δεν έχεις προσωπικό, αν δεν έχεις αναισθησιολόγους, δεν μπορείς να κάνεις χειρουργεία ούτε το πρωί ούτε το απόγευμα.

Και δυστυχώς έχω και προσωπική εμπειρία ανθρώπων που με πήρανε γιατί αναβλήθηκαν καρδιοχειρουργικά περιστατικά, χειρουργεία καρδιάς, γιατί δεν είχαν αναισθησιολόγους. Προγραμματισμένα χειρουργεία αναβλήθηκαν στο Νοσοκομείο «Παπανικολάου». Μιλήστε με τη διοίκηση. Έχω μιλήσει προσωπικά. Ζήσαμε την προηγούμενη περίοδο τέτοια περιστατικά. Αυτά δεν επιλύονται, για να μπορέσουμε να έρθουμε και εμείς και να πούμε «ναι, να στηρίξουμε κάποιες αλλαγές, παραδείγματος χάριν, προσλήψεις προσωπικού».

Δεν έχει περάσει ούτε ένας μήνας αυτού του μέτρου και τα στοιχεία που έρχονται είναι αποκαλυπτικά. Εννοώ για τα απογευματινά χειρουργεία. Κραυγαλέο παράδειγμα το κάταγμα στο ΠΑΓΝΗ, στο Ηράκλειο. Ένα έκτακτο ορθοπεδικό περιστατικό μπήκε σε απογευματινό χειρουργείο. Αλλά έχουμε και άλλες καταγγελίες που πρέπει κάποιος να απαντήσει. Έχουμε καταγγελίες για τους καρκινοπαθείς. Επίσης πρέπει να απαντήσετε, όπως και στις καταγγελίες του σωματείου εργαζομένων του «Αττικόν» για δύο ογκολογικά περιστατικά. Θέλουμε απαντήσεις. Είναι δυνατόν ογκολογικά περιστατικά να μπαίνουν επί πληρωμή σε απογευματινά χειρουργεία; Ούτε αυτά δεν θα μπορεί η κοινωνία μας να τα επιλύει;

Και ξέρετε, είναι τόση η υποκρισία, που στο ΠΑΓΝΗ υπάρχει και σοβαρό πρόβλημα με την παιδοψυχιατρική κλινική, η οποία αφορά όλη την Κρήτη και όλο το νότιο Αιγαίο. Ενώ υπάρχουν δηλαδή δομικά προβλήματα, ασθενείς με έκτακτα περιστατικά πηγαίνουν στα απογευματινά χειρουργεία και πληρώνουν για ένα κάταγμα. Οι καταγγελίες μάς λένε ότι τουλάχιστον το 50% των απογευματινών χειρουργείων, που δεν γίνονται παντού, γιατί δεν υπάρχει προσωπικό και διαθεσιμότητα κλινών, στη συνέχεια είναι εκτός λίστας. Το αποτέλεσμα είναι να αυξάνεται η λίστα αναμονής στα «συμβατικά» -εντός εισαγωγικών-, στα κανονικά χειρουργεία.

Πέρα από τους κινδύνους και τις ανησυχίες που έχουμε για την αποτελεσματικότητα -ας την πω έτσι, για να μη δημιουργήσω φόβο, αλλά υπάρχει ανησυχία για την υγεία των πολιτών με όλες αυτές τις παρεμβάσεις-, η αλήθεια είναι μία: Μετατρέπουν τις δημόσιες δομές σε μία επικερδή επιχείρηση. Και δυστυχώς μετατρέπετε τον ασθενή σε πελάτη, όπως μετατρέπετε τους μαθητές και τους φοιτητές σε πελάτες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή είναι μία τραγική αντιμεταρρύθμιση την οποία εισάγετε, γιατί έχετε θεό μόνο το χρήμα, μόνο το κέρδος. Αυτή είναι η ουσία της πολιτικής σας, όχι τα κοινωνικά αγαθά, όχι η υγεία. Οι ασθενείς να είναι πελάτες, λοιπόν.

Ισχυριζόσασταν ότι δήθεν τα απογευματινά χειρουργεία θα γίνουν με λεφτά του Ταμείου Ανάκαμψης. Παραδεχτήκατε στη συνέχεια και σας πιέσαμε και εμείς να αποκαλυφθεί ότι ούτε η αίτηση δεν είχε γίνει, η δήθεν αίτηση, και γι’ αυτό επιφυλασσόμεθα, προς το Ταμείο Ανάκαμψης όταν το εξαγγείλατε. Όμως, εδώ προκύπτει ένα θέμα αξιοπιστίας της πολιτικής σε ανώτατο επίπεδο. Ο ίδιος ο κ. Μητσοτάκης εξήγγειλε ότι τα απογευματινά χειρουργεία θα χρηματοδοτηθούν από το Ταμείο Ανάκαμψης. Ναι ή όχι; Το είπε ο Πρωθυπουργός; Γιατί δεν απαντάτε; Ένα ναι ή ένα όχι θέλω.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα σας απαντήσω αμέσως μετά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ωραία.

Για να μη σας βάζω στην ταλαιπωρία, καταθέτω στα Πρακτικά, λοιπόν, τη δήλωση του κ. Μητσοτάκη ότι τα απογευματινά χειρουργεία θα χρηματοδοτηθούν από το Ταμείο Ανάκαμψης. Η δήλωση αυτή είναι 25 Φεβρουαρίου. Παρακαλώ πολύ, κρατήστε τη, γιατί έχουν σημασία οι σημερινές εξελίξεις.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σήμερα, λοιπόν, ο κ. Μητσοτάκης είπε σε τηλεοπτική συνέντευξη ότι θα αναζητήσει χρηματοδοτικά εργαλεία. Αυτό είναι η πιο μεγάλη διάψευση όλης της συζήτησης και όλων των τοποθετήσεων που έχετε κάνει μέχρι τώρα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όταν ο Πρωθυπουργός αποδεικνύεται αναξιόπιστος -για να μην πω την πραγματική λέξη, η πραγματική λέξη είναι «ψεύτης»- για ένα θέμα υγείας, αυτό σημαίνει ότι προσβάλλει την υγεία και την ελληνική κοινωνία. Με την υγεία δεν παίζουμε. Αυτό μάς έχουν μάθει οι γονείς μας και οι παππούδες μας.

Εδώ αποδεικνύεται ότι ο κ. Μητσοτάκης σήμερα αποκάλυψε, σήμερα το πρωί στον «ΑΝΤ1», ότι ήταν ψέματα αυτά που είπε ότι υπάρχουν τα λεφτά του Ταμείου Ανάκαμψης για τα απογευματινά χειρουργεία. «Θα αναζητήσουμε…» λέει «…χρηματοδοτικά εργαλεία». Αυτό είναι κορυφαία διάψευση και ανατροπή όλων των δεδομένων μέχρι τώρα για την υγεία.

Αυτό πρακτικά σημαίνει ότι οτιδήποτε λέει ο Πρωθυπουργός έχουμε αποδείξει στην κοινωνία μέσα σε δύο μήνες ότι δεν είναι ακριβές. Αυτό είναι σοβαρό πρόβλημα πολιτικό για την Ελλάδα και για την ελληνική δημοκρατία. Δεν περιμέναμε, βέβαια, τα απογευματινά χειρουργεία για να το μάθουμε. Έχουμε το σχέδιο συγκάλυψης στα Τέμπη, το σχέδιο συγκάλυψης στις υποκλοπές, έχουμε ομολογία ενοχής του κυβερνητικού κόμματος ότι διαχειρίζεται παράνομα προσωπικά δεδομένα, έχουμε πάμπολλες ομολογίες περί της αναξιοπιστίας και του κ. Μητσοτάκη και της Νέας Δημοκρατίας.

Όμως, τουλάχιστον γι’ αυτό το θέμα, που είναι η υγεία των ανθρώπων, πρέπει να πείτε μια συγγνώμη, γιατί κάνατε μεγαλόστομες εξαγγελίες, οι οποίες κατέρρευσαν μέσα σε λιγότερο από δύο μήνες. Δεν απαντάτε, όμως, ούτε για αναισθησιολόγους ούτε για κρεβάτια ούτε για όλα τα μεγάλα ζητήματα.

Υπάρχει και ένα άλλο θέμα, που θα το πω εδώ. Είναι ο κίνδυνος εξάντλησης των γιατρών. Είχαμε, δυστυχώς, περιστατικό και ενός επεισοδίου εγκεφαλικού λόγω υπερκόπωσης της αναισθησιολόγου, μετά από δεκατέσσερις ώρες υπηρεσίας.

Διαβάζω, επίσης, σε συνέντευξη του Προέδρου του Σωματείου Εργαζομένων του «Ευαγγελισμού» ότι το νοσοκομείο δεν συμμετέχει, γιατί δεν υπάρχει προσωπικό. Υπάρχουν κι άλλες δύο μεγάλες υγειονομικές μονάδες. Δεν υπάρχει προσωπικό για να καλυφθούν ούτε τα πρωινά χειρουργεία και εσείς κάνετε εξαγγελίες χωρίς χρηματοδότηση για απογευματινά.

Με την ευκαιρία αυτή, επειδή αναφέρθηκα και σε αυτό το τραγικό περιστατικό, θέλω να πούμε και δυο λόγια για τους ανθρώπους του ΕΣΥ, γιατί, όπως είπαμε και στην αρχή, σε αυτούς οφείλεται το ότι λειτουργεί το Εθνικό Σύστημα Υγείας, όχι στην Κυβέρνηση. Οι εργαζόμενοι, οι γιατροί, το υγειονομικό προσωπικό γενικότερα, το παραϊατρικό, το διοικητικό προσωπικό, οι μόνιμοι συμβασιούχοι έχουν φτάσει στα όριά τους. Κάποτε μας καλούσατε -και ήμασταν εκεί- να τους χειροκροτήσουμε. Τελικά το χειροκρότημα αυτό ήταν μια υποκρισία, γιατί υπάρχουν ελλείψεις σε προσωπικό, ελλείψεις σε εξοπλισμό, τραγική απαξίωση των υποδομών, με μια πρωτοφανή διαρροή επιστημόνων στο εξωτερικό.

Τα νούμερα που έχουμε δείχνουν ότι έχουμε δεκαοκτώ χιλιάδες γιατρούς στο εξωτερικό. Έχουμε τα καλύτερα μυαλά της Ελλάδας του δημόσιου πανεπιστημίου να φεύγουν στο εξωτερικό και πλέον τη νέα γενιά συνεχώς. Είναι κι αυτός ένας λόγος που δεν υπάρχουν στελέχη στο ΕΣΥ. Για την ανάσχεση αυτού του φαινομένου χρειάζονται μεγάλες μεταρρυθμίσεις, χρειάζονται μέτρα τα οποία θα έχουν και κίνητρα, θα έχουν και χρηματοδοτήσεις, θα έχουν και μισθούς, θα έχουν και δυνατότητα εξέλιξης και υπηρεσίες και εξοπλισμό εργασίας, με ιδιαίτερη έμφαση τους γιατρούς που στελεχώνουν την περιφέρεια της χώρας, τις ορεινές μειονεκτικές και ιδιαίτερα τις νησιωτικές περιοχές. Είναι ζήτημα και δημογραφικό και εθνικό να ενισχύσουμε τους γιατρούς στα νησιά του Αιγαίου, παραδείγματος χάριν, και του Ιονίου και ιδιαίτερα στα μικρά νησιά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και τι κάνετε για αυτό; Τίποτα. Ό,τι μπορείτε, για να φεύγουν από το Εθνικό Σύστημα Υγείας.

Εμείς, λοιπόν, για αυτές τις περιοχές που υποφέρουν και από δημογραφική πίεση αλλά και από γεωπολιτική πίεση καταθέτουμε μια τροπολογία πλήρως επεξεργασμένη. Θέλουμε την άποψή σας. Να ενισχύσουμε με κίνητρα τους γιατρούς που είναι σε μειονεκτικές και άγονες -της άγονης γραμμής που λέμε- περιοχές, γιατί έχουμε τραγικά στοιχεία. Τριακόσιοι υγειονομικοί αποχωρούν κάθε μέρα -είναι στοιχεία που μας δίνει η ΠΟΕΔΗΝ- και όλα αυτά με ευθύνη της Κυβέρνησης.

Δώστε, λοιπόν, κίνητρα για να μείνουν οι εργαζόμενοι στο Εθνικό Σύστημα Υγείας, γιατί δεν βγαίνει ο μήνας και για τους εργαζόμενους και για τους επιστήμονες του Εθνικού Συστήματος Υγείας. Εξασφαλίστε, επιτέλους, αυξήσεις. Δεν φτάνουν τα χειροκροτήματα για να ζήσει μια οικογένεια.

Και ιδιαίτερα για αυτούς τους ανθρώπους που έδωσαν τη μάχη της πανδημίας -και αναφέρομαι τώρα σε όλες τις ειδικές και ελαστικές και ευέλικτες σχέσεις εργασίας- πρέπει να κάνετε κάτι περισσότερο. Μιλάω για τους συμβασιούχους, μιλάω με τους επικουρικούς. Πρέπει να μονιμοποιηθεί το προσωπικό του Εθνικού Συστήματος Υγείας που έδωσε τη μάχη της πανδημίας. Τους το οφείλουμε. Τους το οφείλετε πρώτα απ’ όλα εσείς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και θέλω να αναφερθώ ιδιαίτερα στις τέσσερις χιλιάδες ωφελούμενους του προγράμματος της ΔΥΠΑ που εργάζονται στο Εθνικό Σύστημα Υγείας, που ήρθαν από τα προγράμματα απασχόλησης, δηλαδή. Υπηρετούν επτά χρόνια το δημόσιο συμφέρον. Επτά χρόνια υπηρετούν το δημόσιο συμφέρον. Η αξία τους, εφόσον ανανεώνονται οι συμβάσεις, αναγνωρίστηκε και από την κυβέρνηση του ΣΥΡΙΖΑ και από την Κυβέρνηση της Νέας Δημοκρατίας. Είναι απαραίτητοι για τη λειτουργία του Εθνικού Συστήματος Υγείας. Για ποιον λόγο δεν προχωράτε στη μονιμοποίησή τους; Για ποιον λόγο δεν ανταποκρίνεστε σε μια υποχρέωση όλων των κομμάτων που έχουμε σε αυτούς τους ανθρώπους; Εμείς εκφράζουμε ακόμη μια φορά την υποστήριξη στα αιτήματά τους. Όχι απλά στη μεταφορά τους σε Υπουργείο, αλλά και στην ένταξή τους στο μόνιμο προσωπικό.

Συνδεδεμένη με αυτό το ζήτημα είναι και η δεύτερη τροπολογία που υποβάλλουμε, με το ζήτημα στήριξης των υγειονομικών, με το θέμα της φορολόγησης των αμοιβών σχετικά με τις εφημερίες των γιατρών. Αν δεν ρυθμιστεί η φορολογία, τότε οι εφημερίες, ξέρετε, θα είναι δώρο άδωρον η αμοιβή των εφημεριών Τα περιέγραψε ο εισηγητής μας προηγουμένως. Εμείς θέλουμε και μια αυτοτελή φορολόγηση και ιδιαίτερα θέλουμε και απαλλαγές όταν μετακινούνται για να καλύψουν υπηρεσιακές ανάγκες. Δηλαδή, τους ζητούμε να κάνουν εφημερία εκτός έδρας και τους ζητούμε να τα πληρώνουν σχεδόν από την τσέπη τους.

Θα μπορούσα να αναφερθώ πάρα πολύ -δεν έχω όμως τον χρόνο- σε άλλα ζητήματα του νομοσχεδίου. Πρέπει να ξεκαθαρίσουμε ότι υπάρχουν θέματα, όπως είναι η απουσία μέτρων για την πρωτοβάθμια υγεία, για την πρόληψη, η πρόσληψη συμβασιούχων σε καίριες θέσεις, όπως είναι ο ΕΟΦ και ο ΕΟΠΥΥ, οι ελλείψεις φαρμάκων, η απαξίωση των μικρών και αποκεντρωμένων μονάδων. Όλα αυτά είναι στοιχεία που πρέπει να τα σχολιάσουμε.

Όμως, πρέπει να πω ότι, όσα και να πούμε εμείς, η κοινωνία έχει καταλάβει. Δεν έχει καταλάβει μόνο στο έγκλημα των Τεμπών. Έχει καταλάβει και στην ακρίβεια και στην υγεία ποιο είναι το σχέδιο της Κυβέρνησης. Νιώθει ότι δεν μπορεί να βρει λύση στο Εθνικό Σύστημα Υγείας εξαιτίας πολιτικών επιλογών, όχι γιατί φταίει το Εθνικό Σύστημα Υγείας, γιατί έχει εμπειρίες καταγεγραμμένες η κοινωνία μας για την αξία του Εθνικού Συστήματος Υγείας και ως πολιτική μεταρρύθμιση και οφείλω να το υποστηρίξω αυτό.

Για τον λόγο αυτό εμείς έχουμε μια πολύ ολοκληρωμένη πρόταση επεξεργασμένη για την υγεία, που προφανώς ξεκινάει από τις προσλήψεις ανθρώπινου δυναμικού άμεσα, που έχει την αυτόματη προκήρυξη θέσεων για συνταξιοδότηση, που έχει την ένταξη στα βαρέα ανθυγιεινά και έχει -μπορώ να το πω- διπλασιασμό των αμοιβών για το Εθνικό Σύστημα Υγείας. Αυτή είναι μια πρόταση που μπορεί να είναι πραγματικά μεταρρυθμιστική, για να ενισχύσει το Εθνικό Σύστημα Υγείας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και είναι κοστολογημένη, γιατί, όταν κάποιοι αρνούνται να εφαρμόσουν τον Κανονισμό της Ευρωπαϊκής Ένωσης για να φορολογήσουν τα υπερκέρδη των διυλιστηρίων, δεν έχουν το δικαίωμα να μας ρωτάνε πού θα βρούμε λεφτά για τους γιατρούς. Για τα διυλιστήρια, δηλαδή, υπάρχουν οι δυνατότητες;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πού βρέθηκαν τόσα δισεκατομμύρια; Από τους Έλληνες πολίτες έφυγαν, με δική σας ευθύνη.

Έτσι, λοιπόν, θα πρέπει να προχωρήσουμε και με τον θεσμό του οικογενειακού γιατρού και με τις ΤΟΜΥ και με την πρωτοβάθμια υγεία, με αναβάθμιση των νοσοκομείων και των κέντρων υγείας, αλλά και του ΕΚΑΒ. Δεν μπορούμε να ξεχάσουμε ειλικρινά, έχει μείνει στη μνήμη μας, ότι η πρώτη μεταρρύθμιση της δεύτερης Κυβέρνησης Κυριάκου Μητσοτάκη ήταν να έχουν οδηγούς πυροσβέστες τα ασθενοφόρα του ΕΚΑΒ μετά από τέσσερα χρόνια κυβέρνησης των αρίστων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή ήταν η επιτελικότητά σας και το φέρατε και γρήγορα για να τα νομοθετήσετε μετά την πράξη νομοθετικού περιεχομένου. Δεν ντρέπεστε; Είναι δυνατόν να φέρετε πυροσβέστες για να οδηγούν τα ασθενοφόρα, όταν χρειαζόμασταν και πυροσβέστες και υγειονομικούς στο ΕΚΑΒ;

Χρειαζόμαστε να ενισχύσουμε την πρόσβαση στο ΕΣΥ και των ανασφάλιστων και των ελεύθερων επαγγελματιών, που έχουν σοβαρά προβλήματα το τελευταίο διάστημα, και χρειαζόμαστε προφανώς ενίσχυση του ΕΣΥ και για την οδοντιατρική περίθαλψη. Χρειαζόμαστε ψυχιατρική μεταρρύθμιση, γιατί ακούμε και πολλές περίεργες ειδήσεις να βγαίνουν από το Υπουργείο για τα θέματα αυτά της ψυχικής υγείας, όπου μάλλον θέλετε να «κλειδώσετε» το δημόσιο κομμάτι και να τα δώσετε όλα σε ιδιώτες. Δεν είναι εδώ ο αρμόδιος Υπουργός, αλλά θα τα πούμε όταν έρθει η ώρα. Και θέλουμε να ενισχύσετε το ΕΣΥ ιδιαίτερα στην περιφέρεια, εκεί που πονάει η Ελλάδα, εκεί που είναι οι ακρίτες μας ιδιαίτερα, εκεί που πρέπει να κρατήσουμε τον κόσμο στην ύπαιθρο και στην περιφέρεια.

Στις ερχόμενες ευρωεκλογές οι πολίτες θα επιλέξουν και για το σύστημα υγείας. Αφορά την Ευρώπη, είναι πυλώνας της ευρωπαϊκής κοινωνίας, αφορά και την Ελλάδα. Εκεί θα επιλέξουν, λοιπόν, και ποιο σύστημα υγείας θέλουν.

Από τη μια μεριά, είναι το νεοφιλελεύθερο κομμάτι, η ιδιωτικοποίηση των πάντων, που υλοποιούν ακροδεξιοί ρήτορες. Αυτό είναι η κατάσταση. Και βλέπετε μια συνέπεια των ακροδεξιών Υπουργών στο Υπουργείο Υγείας με νεοφιλελεύθερες πολιτικές, καμμία σχέση με Κέντρο, με τον πολυεπίπεδο ψευδοεκσυγχρονισμό. Για τα μάτια του κόσμου, για να παραπλανούν τους πολίτες που ασπάζονται μια κεντρώα ανάγνωση πολιτικής. Είναι ακροδεξιοί Υπουργοί, με ακραία νεοφιλελεύθερη πολιτική ιδιωτικοποίησης της υγείας. Αυτή είναι η επιλογή. Η δημόσια υγεία ανθρωποκεντρική είναι η προοδευτική πρόταση. Ιδιωτικοποίηση με διακρίσεις. Όποιος έχει λεφτά και όποιος έχει μπάρμπα στην Κορώνη, κανά Βουλευτή κολλητό, γιατί έχουν πληθύνει οι πληροφορίες και Θεσσαλονίκη ότι, αν δεν έχεις κολλητό Βουλευτή, δεν μπαίνεις στις λίστες χειρουργείων.

Αυτή είναι η πραγματικότητα υποθέτω, κύριοι συνάδελφοι, σε όλη την Ελλάδα.

Ο ΣΥΡΙΖΑ, λοιπόν, δεσμεύεται ότι οι πολίτες δεν θα βάζουν το χέρι στην τσέπη για να μπορούν να έχουν την υγειά τους και θα υπάρχει μια αξιοπρεπής και ισότιμη πρόσβαση των πολιτών στο Εθνικό Σύστημα Υγείας, που θα έχει νέες υποδομές, αντίστοιχες του ευρωπαϊκού κεκτημένου, αντίστοιχες των επιστημόνων που σπουδάζουν στην Ελλάδα.

Η δωρεάν πρόσβαση στην υγεία, με πρωτοβάθμια υγεία και πραγματική αναγνώριση του ρόλου του υγειονομικών, είναι η δική μας ταυτότητα και οι πολίτες αυτό το γνωρίζουν, γιατί είχαν καλύτερη πρόσβαση στο Εθνικό Σύστημα Υγείας, παρ’ ότι ήμασταν σε περίοδο χρεοκοπίας με δικές σας ευθύνες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Χρεοκοπήσατε την Ελλάδα, στηρίξαμε την υγεία και των ανασφαλίστων και της περιφέρειας και αυτό το έχετε σήμερα καταρρίψει.

Η αναμόρφωση του ΕΣΥ και η καθολική πρόσβαση των πολιτών ανεξαρτήτως οικονομικής κατάστασης και κοινωνικής θέσης είναι ο πυλώνας της δικής μας πολιτικής, εκεί στηριζόμαστε. Γιατί εμείς θέλουμε να κοιμόμαστε ήσυχοι, θέλουμε να έχουμε καθαρή τη συνείδησή μας και να μπορούμε να μιλάμε στην κοινωνία απευθείας.

Εμείς πιστεύουμε στο ισχυρό κοινωνικό κράτος και η Ευρώπη πρέπει να δώσει μια απάντηση για ισχυρό κοινωνικό κράτος. Άρα υπάρχουν, λοιπόν, και λόγοι υγείας για τους οποίους απαιτείται η ανατροπή αυτής της πολιτικής στις ερχόμενες ευρωεκλογές.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η ψήφος στον ΣΥΡΙΖΑ - Προοδευτική Συμμαχία και για τις ευρωεκλογές σημαίνει ανατρέπουμε αυτές τις πολιτικές και διεκδικούμε την υγειά μας. Αυτό θέλει η ελληνική κοινωνία, αυτό θέλει και ο λαός της χώρας μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φάμελλο, τον Πρόεδρο της Κοινοβουλευτικής Ομάδας του ΣΥΡΙΖΑ.

Κύριε Κουτσούμπα, έχει ζητήσει τον λόγο για μια μικρή παρέμβαση η κ. Αγαπηδάκη και ο κ. Θεμιστοκλέους. Το επιτρέπετε ή θέλετε να προηγηθείτε;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μετά, ας τα πιάσουν όλα μαζί.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, εντάξει.

Κυρία και κύριε Υπουργέ, θα απαντήσετε μετά.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Μα, κύριε Πρόεδρε,…

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, με βάση τον Κανονισμό ένας εκ των δύο μας πρέπει να τοποθετηθεί.

**ΠΡΟΕΔΡΕΥΩΝ (Βασίλειος Βιλιάρδος):** Προηγείται ο Γενικός Γραμματέας του Κομμουνιστικού Κόμματος. Μετά θα απαντήσετε εσείς.

Ορίστε, κύριε Κουτσούμπα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Θα τα πιάσετε συνολικά. Θα πιάσετε κι εμένα, αν θέλετε.

Κυρίες και κύριοι, την Κυριακή που μας πέρασε ήταν, όπως γνωρίζετε, η Παγκόσμια Ημέρα Υγείας. Αυτή τη μέρα οι γιατροί, οι υγειονομικοί την τίμησαν όπως της αρμόζει: Με κινητοποιήσεις ενάντια στην υποβάθμιση και εμπορευματοποίηση του δημόσιου συστήματος υγείας, διεκδικώντας την ουσιαστική ενίσχυση του ΕΣΥ για ένα δημόσιο σύστημα υγείας στο ύψος των σύγχρονων αναγκών. Με σύνθημα «Τιμοκατάλογος δεν μπαίνει στην ανθρώπινη ζωή» διαδήλωσαν ενάντια στο αίσχος των επί πληρωμή χειρουργείων, στα οποία πλέον -όπως έμαθε όλη η Ελλάδα από τις καταγγελίες- αναγκάζονται να καταφύγουν και ογκολογικοί ασθενείς και επείγοντα περιστατικά με σπασίματα, κατάγματα κ.λπ..

Ελάτε να μας πείτε πάλι τώρα, κύριοι της Κυβέρνησης, ότι δεν υποχρεώνετε κανέναν να πάει στα απογευματινά χειρουργεία και ότι απλώς εσείς τους δίνετε κάποιες επιλογές. Σας εξέθεσαν, βλέπετε, με τη βιασύνη τους οι λίγοι φανατικοί υποστηρικτές της πολιτικής σας μέσα στα νοσοκομεία -φανατικοί του χρήματος, να πω καλύτερα- και δεν κράτησαν ούτε τα προσχήματα, για λίγες έστω εβδομάδες.

Πείτε μας, λοιπόν, τι άλλη επιλογή είχαν αυτοί οι ασθενείς από το να βάλουν το χέρι στην τσέπη και τι επιλογή θα έχουν εκεί που μας οδηγείτε οι ασθενείς που δεν έχουν χρήματα για αυτό.

Το δικαίωμά τους στην υγεία, που το έχουν πληρώσει με εισφορές δεκαετιών, διεκδίκησαν επίσης και οι συνταξιούχοι που βρέθηκαν προχθές στους δρόμους της Αθήνας. Βέβαια, όταν οι γιατροί, οι υγειονομικοί μέσω των σωματείων τους στα νοσοκομεία καταγγέλλουν την πολιτική εμπορευματοποίησης και ιδιωτικοποίησης των δημόσιων νοσοκομείων, όπως κάνει το σωματείο των εργαζομένων στο μεγαλύτερο νοσοκομείο της χώρας, όπως είναι ο «Ευαγγελισμός», το μόνο που έχετε να πείτε είναι ότι είναι ψυχασθενείς.

Το λιγότερο που έχω να πω είναι ότι είναι απαράδεκτο να κάνετε πολιτική αντιπαράθεση με τέτοιους όρους. Βέβαια, ο καθένας έχει τις προτεραιότητες και τις αξίες του. Έτσι και εσείς τις δικές σας.

Γι’ αυτό και άλλωστε εσείς επιλέξατε να περάσετε την Παγκόσμια Ημέρα Υγείας στο Ισραήλ, παρέα με τον ομόλογό σας. Δεν μπορώ να τον πω «Υπουργό Υγείας», γιατί μόνο τέτοιος δεν μπορεί να είναι αυτός ο Υπουργός ενός κράτους που συμμετέχει στη γενοκτονία αμάχων, κυρίως παιδιών. Μας χαρίσετε μάλιστα και μια μακροσκελή ανάρτηση από την εμπειρία σας από αυτό το ταξίδι και μας είπατε να αφήσουμε τον αντισημιτισμό και να διδαχθούμε από το Ισραήλ, που έχει κάνει τα νοσοκομεία εδώ και χρόνια επιχειρήσεις.

Το να κάνετε μαθήματα, κύριε Γεωργιάδη, εσείς στον ελληνικό λαό για τον αντισημιτισμό είναι κάπως σαν τις διαφημίσεις αυτών των στοιχηματικών εταιρειών στην τηλεόραση που στέλνουν μηνύματα κατά του εθισμού στον τζόγο. Δικός σας, όμως, αυτός ο Γολγοθάς, να πρέπει να δίνετε διαπιστευτήρια μέρα νύχτα στα ισραηλινά λόμπι, εξαιτίας φυσικά και του παρελθόντος σας και δεν μας αφορά καθόλου, ειλικρινά.

Επειδή όμως πιάσατε στο στόμα σας και τον παλαιστινιακό λαό στη Γάζα, λέγοντας ότι θα μπορούσαν με τα χρήματα από τη διεθνή βοήθεια να έχουν φτιάξει κι αυτοί νοσοκομεία και πανεπιστήμια αντί να εξοπλίζονται για να κάνουν αντίσταση στον κατακτητή τους, να σας ενημερώσω ότι έφτιαξαν και τέτοια. Μόνο που τα ισοπέδωσαν όλα μέσα σε έξι μόλις μήνες οι κολλητοί σας, οι εγκληματίες του Νετανιάχου.

Και επειδή ο Υπουργός που συναντήσατε σας έδωσε και ένα κάδρο -απ’ ό,τι είδα- με φωτογραφίες των Ισραηλινών ομήρων -για τους οποίους και εμείς αγωνιούμε και απαιτούμε την απελευθέρωσή τους- και είπατε ότι θα το βάλετε να κοσμεί το γραφείο σας αυτό το κάδρο, θα σας δώσω κι εγώ μια εικόνα με το ισοπεδωμένο νοσοκομείο «Αλ Σίφα», το μεγαλύτερο που λειτουργούσε στη Γάζα, μέσα στο οποίο σφαγιάστηκαν τουλάχιστον τετρακόσιοι Παλαιστίνιοι που δεν ήταν της Χαμάς, ανάμεσά τους γιατροί, ασθενείς, έγκυες και παιδιά.

Το καταθέτω για τα Πρακτικά. Ας το βάλετε κι αυτό να κοσμεί το γραφείο σας και να νιώθετε περήφανος για τα εγκλήματα αυτά που με αυτόν τον τρόπο υποστηρίζετε.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ας επιστρέψουμε τώρα στα της υγείας στη χώρα μας. Το τελευταίο διάστημα έχετε βάλει λυτούς και δεμένους για να πείσετε τους ασθενείς και τους υγειονομικούς ότι αυτά που νομοθετείτε είναι για το καλό τους, ότι είναι για το καλό τους οι μεν ασθενείς, ενώ έχουν πληρώσει πολλά, τώρα να ξαναπληρώνουν για τα ιδιωτικά απογευματινά χειρουργεία, για τα φάρμακα, για τις διαγνωστικές εξετάσεις -και ουκ έστιν τέλος για το τι άλλο θα σκαρφιστείτε-, οι δε λιγοστοί υγειονομικοί να πολλαπλασιάσουν τον χρόνο εργασίας τους για να συμπληρώσουν το εισόδημά τους από τους ασθενείς-πελάτες, αυτό το εισόδημα που τους περικόψατε μαζί με το ΠΑΣΟΚ και με τον ΣΥΡΙΖΑ νούμερο 1 και νούμερο 2.

Το εγχείρημά σας είναι σε πλήρη διάσταση, τόσο με τους ασθενείς όσο και με την πλειοψηφία των υγειονομικών, και γι’ αυτό καταφεύγετε σε επιχειρήματα του συρμού. Όσο δυναμώνει η αντίδραση και η απόρριψη από τους υγειονομικούς της αντιλαϊκής αυτής πολιτικής, όσο καταγράφεται η μαζική και καθολική δυσαρέσκεια των ασθενών, όσες περιοδείες και να κάνετε, όσο και να χρησιμοποιείτε σαν ντεκόρ ασθενείς για τα σχέδιά σας, τελικά τζάμπα ο κόπος.

Αλήθεια, αφού είναι καθολική η συμμετοχή των γιατρών του δημοσίου στα επί πληρωμή απογευματινά χειρουργεία και όλα θα κυλήσουν ρολόι, όπως λέτε, γιατί φροντίσατε να ενταχθούν οι ιδιώτες γιατροί; Είναι προφανής η απάντηση: Γιατί πάση θυσία πρέπει να εξασφαλίσετε έσοδα στα δημόσια νοσοκομεία από την επιχειρηματική τους λειτουργία, διότι τα λεφτά του κρατικού κορβανά δεν προορίζονται βέβαια για τις κοινωνικές ανάγκες, αλλά για να τροφοδοτήσουν τους επιχειρηματικούς ομίλους με παντός είδους κίνητρα, τζάμπα χρήμα, φοροαπαλλαγές, φοροελαφρύνσεις.

Το γνωρίζετε πολύ καλά ότι το υπάρχον υγειονομικό προσωπικό λόγω της υποστελέχωσης δεν μπορεί να στηρίξει τις τρέχουσες ανάγκες, δεν θα μπορεί να ανταποκριθεί και στην επιπλέον επιχειρηματική δράση. Βρήκατε, λοιπόν, για συμπλήρωμα τους ιδιώτες.

Σε κάθε περίπτωση, αυτό που βγαίνει στην επιφάνεια είναι τα σάπια υλικά από τα οποία αποτελείται αυτή η ανάπτυξη της επιχειρηματικότητας, της ανταγωνιστικότητας, της κερδοφορίας που όλοι σας υπηρετείτε εδώ μέσα και στην οποία αντιστοιχεί αυτό το άθλιο έως επικίνδυνο για τον λαό μας σύστημα υγείας -που σώζεται κάπως μόνο χάρη στη μεγάλη αυτοθυσία των υγειονομικών, γιατρών, νοσηλευτών, άλλου βοηθητικού προσωπικού-, σάπια υλικά που το κάθε κόμμα ως κυβέρνηση πρόσθετε πάνω στα προηγούμενα και ως αντιπολίτευση μετά έπαιζε τον ρόλο δήθεν του επόπτη του έργου, για να μπουν στη σωστή σειρά εμπορευματοποίησης.

Η ουσία της πολιτικής σας γράφει «Ευρωπαϊκή Ένωση», αυτό το αντιδραστικό οικοδόμημα που βρίσκεται πίσω και από κάθε αντιλαϊκή ρύθμιση στην υγεία, όπως και παντού.

Μόνο το ΚΚΕ μπορεί να αποκαλύψει αυτή την πολιτική και γι’ αυτό και σας ενοχλεί και η κριτική μας και καταφεύγετε σε φωνές, σε σοφιστείες. Όλα τα άλλα κόμματα είναι συνοδοιπόροι σας, παρέα όλοι ψηφίσατε τις κατευθύνσεις και οδηγίες της Ευρωπαϊκής Ένωσης, που στη συνέχεια υλοποιούν σε βάρος των λαών οι κυβερνήσεις κάθε απόχρωσης, από την ακροδεξιά Μελόνι στην Ιταλία -που χρησιμοποιείτε εσείς εδώ όταν σας βολεύει σαν μπαμπούλα, αλλά ψηφίζετε τα ίδια και με αυτή στο Ευρωκοινοβούλιο- μέχρι τον προοδευτικό Σάντσεθ στην Ισπανία και, βέβαια, τη φιλελεύθερη Νέα Δημοκρατία στην Ελλάδα.

Γι’ αυτό, σταματήστε να λέτε «αυτά που κάνουμε ως Υπουργείο», εσείς ως Κυβέρνηση, «τα κάνουν όλα τα κράτη της Ευρωπαϊκής Ένωσης». Και λοιπόν; Σας είπαμε εμείς το αντίθετο; Σας είπαμε κάτι διαφορετικό για αυτό; Τα λόμπι υπαγορεύουν και η Ευρωπαϊκή Ένωση διαμορφώνει τις αντιλαϊκές κατευθύνσεις που εξειδικεύονται σε κάθε κράτος-μέλος. Και αυτό χρειάζεται να το αναλογιστεί ο ίδιος ο λαός, μιας και έχουμε ευρωεκλογές σε λιγότερο από δύο μήνες, και να δώσει την κατάλληλη απάντηση και στην Ευρωπαϊκή Ένωση και στα κόμματά της. Νομίζετε, όμως, ότι αυτό σάς ξεπλένει ή σας δικαιώνει με κάποιον τρόπο;

Η κατάσταση του συστήματος υγείας σε κάθε κράτος-μέλος και στην Ελλάδα απόρροια αυτών των αντιλαϊκών κατευθύνσεων είναι. Άλλωστε, δεν είναι και μακρά η περίοδος της πανδημίας με την κατάρρευση όλων των συστημάτων υγείας και στα κατά τα άλλα προηγμένα καπιταλιστικά κράτη. Μόνο που αυτές τις κατευθύνσεις όλοι εσείς μαζί διαμορφώσατε, μαζί τις ψηφίζετε, μαζί τις υλοποιείτε και εμείς τις αντιπαλεύουμε και εδώ μέσα, σε αυτή τη Βουλή, με εξακόσιες είκοσι επτά ερωτήσεις, με επίκαιρες ερωτήσεις, επερωτήσεις, που κάναμε στην τετραετία αυτή για την υγεία, την τετραετία που πέρασε, όπως και στο Ευρωκοινοβούλιο και κυρίως μέσα στον αγώνα, μέσα στα ίδια τα νοσοκομεία, μαζί με τους μαχόμενους υγειονομικούς.

Να σας θυμίσουμε μήπως ορισμένα από αυτά που από κοινού προωθήσατε, διεκδικώντας μάλιστα καθένας σας την πατρότητα και την αποτελεσματικότητα της εφαρμογής τους; Όλοι μαζί δεν συμφωνήσατε για τις σπατάλες στον «εξορθολογισμό των δαπανών», το «νοικοκύρεμα» στην υγεία -όλα αυτά σε εισαγωγικά, βέβαια, καταλαβαίνετε-, πίσω από τα οποία κρυβόταν η κατεύθυνση της Ευρωπαϊκής Ένωσης για μείωση των κρατικών δαπανών για τη λαϊκή υγεία, ώστε σήμερα να έχει ως αποτέλεσμα ο λαός μας να πληρώνει άμεσα και έμμεσα το 70% και το κράτος μόνο το 30%;

Όλοι μαζί δεν περικόψατε τη δημόσια φαρμακευτική δαπάνη κατά 62%, με αποτέλεσμα ο λαός να πληρώνει πολλά περισσότερα, χώρια οι τωρινές αυξήσεις που μπήκαν ως καπέλο στα λεγόμενα «γενόσημα φάρμακα»;

Όλοι μαζί δεν συμπίπτετε στην αναγκαιότητα της συμπληρωματικής δράσης του ιδιωτικού τομέα και των αυτοχρηματοδοτούμενων δημόσιων νοσοκομείων, που οδήγησε στη γιγάντωση του επιχειρηματικού τομέα και τη λειτουργία των δημόσιων νοσοκομείων σαν επιχειρήσεις, για να είναι βιώσιμα;

Όλοι μαζί δεν χρησιμοποιήσατε το κριτήριο των ξενοδοχειακών μονάδων, δηλαδή αυτό της πληρότητας, για να καταργήσετε ή να συγχωνεύσετε νοσοκομεία, κλινικές, εργαστήρια, κέντρα υγείας; Και όταν ήρθε η αναμενόμενη πανδημία, βρήκατε τη λύση του συστήματος υγείας της μίας νόσου, δηλαδή τη μέθοδο «πονάει κεφάλι, κόβει κεφάλι».

Επομένως, κύριοι της Κυβέρνησης, έχετε συμμάχους και στήριξη της πολιτικής σας, γιατί σας ενώνουν οι κατευθύνσεις της Ευρωπαϊκής Ένωσης, σας ενώνει ο ίδιος ο καημός της καπιταλιστικής ανάπτυξης και η αγωνία για το πώς θα κουλαντρίσετε τον λαό σε αυτή την κατεύθυνση.

Καταλαβαίνουμε ότι έχετε δυσκολίες και φοβίες, διότι υπάρχει η διογκούμενη λαϊκή δυσαρέσκεια, η οργανωμένη αγωνιστική δράση των εργαζομένων, που μαζί με τη στήριξη του ΚΚΕ όχι μόνο μπορεί να βάλει φρένο σε αυτά τα σχέδια, αλλά και να διαμορφώσει κυρίως τους πολιτικούς, κοινωνικούς όρους για να έρθουν τα πάνω-κάτω. Εμείς θα φροντίσουμε να διευρύνουμε τέτοιου είδους δυσκολίες σας με τη δράση του κινήματος, μπαίνοντας μπροστά εντός και εκτός των χώρων υγείας, με στόχο να διεκδικηθούν όλα όσα απαιτούνται για να αντιστοιχηθούν οι παροχές με όλες τις λαϊκές ανάγκες στην πρόληψη, τη θεραπεία, την αποκατάσταση, τη φαρμακευτική περίθαλψη δωρεάν από το κράτος.

Βεβαίως, όταν ακούν αυτά οι κύριοι της Κυβέρνησης, βγάζουν φλύκταινες. Δεν μπορούν καν να συμβιβαστούν με το ενδεχόμενο οι εργαζόμενοι ως κύριοι, αποκλειστικοί παραγωγοί του πλούτου να μπορούν με την κοινωνική ιδιοκτησία και τη δική τους διακυβέρνηση-εξουσία να θέτουν στην υπηρεσία τους όλα τα σύγχρονα επιτεύγματα της επιστήμης και της τεχνολογίας και στην υγεία.

Τέτοιο σύστημα, όμως, σας θυμίζω πως υπήρξε, αλλά, παρόλο που λέτε ότι απολαμβάνετε την ιδεολογική αντιπαράθεση, αποφεύγετε -για ευνόητους λόγους- να αντιπαρατεθείτε μαζί του επί της ουσίας. Πιθανώς φυσικά να μην έχετε και τις γνώσεις να το κάνετε, γι’ αυτό καταφεύγετε σε κάποιες κραυγές ή το πολύ-πολύ στη δημαγωγία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, μου επιτρέπετε μία διακοπή για να αναγγείλω τα παιδιά, γιατί θα φύγουν;

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ναι, βεβαίως.

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστώ πολύ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαέξι μαθήτριες και μαθητές και δύο συνοδοί εκπαιδευτικοί από το 1ο Ελληνικό Δημοτικό Σχολείο Μονάχου, είκοσι μαθήτριες και μαθητές και δύο συνοδοί εκπαιδευτικοί από το 4ο Ελληνικό Δημοτικό Σχολείο Μονάχου «Αριστοτέλης», καθώς και δεκατρείς μαθήτριες και μαθητές και δύο συνοδοί εκπαιδευτικοί από το 5ο Ελληνικό Δημοτικό Σχολείο Μονάχου «Σωκράτης».

Η Βουλή σάς καλωσορίζει, παιδιά, και σας εύχεται καλή πρόοδο!

(Χειροκροτήματα απ’ όλες τις πτέρυγες της Βουλής)

Ευχαριστώ πολύ, κύριε Γραμματέα, συνεχίστε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ναι, συνεχίζω.

Έλεγα, λοιπόν, να συγκρίνετε τι πέτυχε ο σοσιαλισμός στην υγεία πριν δεκαετίες, τότε που οι άνθρωποι ταξίδευαν και από τη χώρα μας, όπως και από άλλες χώρες, σε αυτές εκεί τις χώρες, για να γίνουν καλά με θεραπείες που ούτε ως σενάριο τότε δεν υπήρχαν στην Ελλάδα και χωρίς να πληρώνουν, βέβαια, και φράγκο και τι έχετε να επιδείξετε εσείς σήμερα, τον 21ο αιώνα -γιατί αυτά γίνονταν τον προηγούμενο αιώνα-, το 2024 δηλαδή, την εποχή της τεχνητής νοημοσύνης, με καρκινοπαθείς να αναζητούν μόνοι τους τα φάρμακά τους και με άλλους να πεθαίνουν στο πεζοδρόμιο, περιμένοντας το ασθενοφόρο.

Η χρεοκοπημένη άποψη ότι το ΚΚΕ έχει αυτές τις θέσεις γιατί δεν θέλει να κυβερνήσει μάλλον εκφράζει τι δεν θέλουν όλοι αυτοί που λένε αυτές τις ανοησίες και όχι τι δεν θέλει το ΚΚΕ.

Ανατρέξτε, λοιπόν, στο περίφημο «και όμως η γη κινείται» και δείτε την αντιστοιχία με την κίνηση της κοινωνίας, κάτι που είναι υγιές, είναι αναγκαίο, γιατί αλλιώς ό,τι μένει ακίνητο σαπίζει, όπως συμβαίνει σήμερα, όπως συμβαίνει πολλά χρόνια τώρα.

Έχουμε ακούσει τελευταία και άλλα χαριτωμένα από όλους όσοι έχουν αναλάβει να βγάλουν πέρα αυτή τη βρώμικη δουλειά σαν ατζέντηδες των επιχειρηματιών υγείας στον ιδιωτικό και στον κατ’ όνομα δημόσιο τομέα, αλλά δεν μπορούμε να αφήσουμε ασχολίαστη την προτροπή του Υπουργού ότι, επειδή όλοι κάποια στιγμή θα χρειαστούμε το δημόσιο σύστημα υγείας, για να υπάρχει αυτό, πρέπει να προχωρήσει σήμερα η υλοποίηση των μέτρων εμπορευματοποίησης και επιχειρηματικής δράσης. Δεν πρόκειται μόνο για εκβιασμό προς τον ελληνικό λαό, στον οποίο λέτε ότι, για να έχει λιγότερες τελικά υπηρεσίες υγείας ή και να μη βρίσκει δημόσιες μονάδες υγείας και υγειονομικό προσωπικό και να χρειάζεται εσωτερική μετανάστευση, πρέπει να πληρώνει περισσότερα.

Είναι σίγουρα ομολογία των όλο και στενότερων ορίων αυτού του συστήματος στην ικανοποίηση -έστω και λειψή- ορισμένων στοιχειωδών κοινωνικών αναγκών, όπως της υγείας, ενός συστήματος στο οποίο η ζωή και η υγεία του λαού τιμολογείται σύμφωνα με το κόστος-όφελος των συμφερόντων μιας χούφτας κηφήνων.

Γι’ αυτό εμείς λέμε καθαρά στον λαό ότι αυτό το σύστημα της εκμετάλλευσης πρέπει να φύγει από τη μέση για να λυθούν λαϊκά προβλήματα.

Γι’ αυτόν τον σκοπό υπάρχουμε και γι’ αυτό θα συνεχίσουμε να παλεύουμε. Ακριβώς αυτό είναι που μας δίνει τη δυνατότητα να είμαστε και στην πρώτη γραμμή του αγώνα, ακόμα και για την παραμικρή κατάκτηση, την παραμικρή ανάσα ανακούφισης, για να βάζουμε εμπόδια σε αντιλαϊκά σχέδια και να κλαίγεστε μετά στις αναρτήσεις σας ότι δεν είμαστε ώριμοι σαν το Ισραήλ. Έλεος.

Και επειδή όταν σας λέμε το αυτονόητο -να πάρετε, για παράδειγμα, τα δισεκατομμύρια των νατοϊκών στρατιωτικών εξοπλισμών, που δεν είναι για την άμυνα της χώρας, και να τα δώσετε στο ΕΣΥ- εσείς κορδώνεστε και μας απαντάτε αφ’ υψηλού ότι αυτό δεν γίνεται, γιατί δεν έχουν δοθεί -λέει- ακόμα χρήματα για τα F-35. Και την εξυπνάδα αυτή την παίρνετε, τη δίνετε -δεν ξέρω τι- στην «ομάδα αλήθειας» -ψεύδους, δηλαδή- της Νέας Δημοκρατίας για να την κάνει βίντεο.

Αλλά, σας έχουμε και σε αυτό λύση. Αφού δεν τα έχει δώσει ακόμα για τα F-35, όπως λέτε, πάρτε τα από τα χρήματα που έχετε δώσει ήδη για άλλους εξοπλισμούς, για τα Ραφάλ, για τα Μπελαρά, για άλλους νατοϊκούς σχεδιασμούς, που πληρώνετε αδρά εκατομμύρια επί εκατομμυρίων από τον ιδρώτα του ελληνικού λαού. Εντάξει είμαστε; Εντάξει είμαστε.

Κλείνοντας, επειδή την προηγούμενη εβδομάδα βρέθηκα ξανά στην πολύπαθη Θεσσαλία -στη Λάρισα, στην Καρδίτσα, στον Τύρναβο, στα παρακάρλια χωριά, αλλά και στον Βλοχό, το Κεραμίδι, στο σεισμόπληκτο Δαμάσι-, έχω την υποχρέωση να μεταφέρω στη Βουλή την κραυγή αγωνίας αυτών των ανθρώπων. Επτά μήνες μετά τις πλημμύρες του «Ντάνιελ» και η κατάσταση παραμένει τραγική. Αποζημιώσεις δεν έχουν δοθεί, χιλιάδες στρέμματα παραμένουν πλημμυρισμένα, χωριά γεμάτα μπάζα, σκουπίδια, που αποτελούν και εστίες μόλυνσης, δρόμοι που δεν έχουν ανοιχτεί. Σε συνδυασμό με τα υπόλοιπα προβλήματα που έτσι κι αλλιώς αντιμετωπίζουν οι αγρότες και οι κτηνοτρόφοι σε όλη τη χώρα, με το υψηλό κόστος παραγωγής, τις χαμηλές τιμές πώλησης των προϊόντων τους, μιλάμε κυριολεκτικά για ζήτημα υγείας και επιβίωσής τους.

Ο ΕΛΓΑ πρέπει να τους αποζημιώσει στο 100% για τις ζημιές. Πρέπει να ενισχυθούν οι αγρότες και οι κτηνοτρόφοι με χρηματοδότηση, να ενισχυθούν με ζωοτροφές. Δεν γίνεται αλλιώς να αντέξουν. Πρέπει να σταματήσετε εδώ, τώρα, αυτή την κοροϊδία, αγαπητοί κύριοι της Κυβέρνησης, και να δώσετε λύσεις. Πρέπει να προχωρήσει γρήγορα η αποκατάσταση των ζημιών, οι μετεγκαταστάσεις χωριών -όπου πρέπει να γίνουν, να δοθεί επίδομα ενοικίου σε αυτές τις οικογένειες που είναι έξω από τα σπίτια τους-, να γίνει ο απαραίτητος ψεκασμός για τα σμήνη των κουνουπιών, που είναι επικίνδυνα και για την υγεία των ανθρώπων, όπως και να σταματήσει αυτό το αίσχος που μας κατήγγειλαν οι άνθρωποι εκεί, να έρχονται λογαριασμοί ρεύματος και νερού σε σπίτια που είναι εγκαταλειμμένα, που είναι κλειστά επτά μήνες τώρα, σε χωριά φαντάσματα, όπως ο Βλοχός.

Για το Δαμάσι και τα άλλα σεισμόπληκτα χωριά τι να πούμε; Αν από τις πλημμύρες πέρασαν επτά μήνες, από τον σεισμό έχουν περάσει πάνω από τρία χρόνια. Οι υποσχέσεις σας ήταν λόγια του αέρα, αφού οι άνθρωποι βιώνουν πραγματικά έναν εφιάλτη, διανύοντας τον τέταρτο χρόνο σε κλουβιά. Δεκάδες κοντέινερ είναι τοποθετημένα στην είσοδο του χωριού, ενώ από τα εκατόν πενήντα σπίτια που είχαν πληγωθεί από τα 6 ρίχτερ λιγότερα από τα δέκα έχουν ανακατασκευαστεί.

Το αίτημα παραμένει ένα: επιδότηση με κρατική αρωγή 100%, για να επισκευαστούν τα σπίτια. Και φυσικά αυτό αφορά όλους τους σεισμόπληκτους και στην Κρήτη και στη Σάμο και αλλού. Εμείς δεν πρόκειται να ξεχάσουμε αυτά τα ζητήματα ούτε να αφήσουμε τους ανθρώπους στη μοίρα τους, όπως κάνετε εσείς. Θα συνεχίζουμε να εκφράζουμε την έμπρακτη αλληλεγγύη μας, να σας πιέζουμε με όλες μας τις δυνάμεις, μέχρι να δώσετε λύσεις. Δεν θα σας αφήσουμε, κυριολεκτικά, σε χλωρό κλαρί.

Χαίρετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Γραμματέα του Κομμουνιστικού Κόμματος Ελλάδας, τον κ. Κουτσούμπα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα ήθελα να πάρω τον λόγο για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο Πρόεδρος της Ελληνικής Λύσης, ο κ. Βελόπουλος.

Ο κύριος Υπουργός ζήτησε να κάνει μία παρέμβαση. Εσείς κρίνετε αν το επιτρέπετε ή όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για ένα λεπτό, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να απαντήσετε μετά σε όλους, κύριε Υπουργέ. Να μη φύγετε τώρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εδώ θα είμαι. Θα απαντήσω σε όλους. Τώρα θα ήθελα να απαντήσω στον κύριο Γραμματέα του Κομμουνιστικού Κόμματος Ελλάδας, για ένα λεπτό μόνο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει, ορίστε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θέλω να ευχαριστήσω τον κύριο Γραμματέα του Κομμουνιστικού Κόμματος Ελλάδας για τις εκτενείς αναφορές που έκανε στο ταξίδι μου στο Ισραήλ και στις απόψεις μου για το Ισραήλ. Είναι σημαντικό ότι μπορούμε να επικοινωνούμε και να διαβάζουμε -να μελετούμε- ο ένας τι λέει ο άλλος. Είναι σημαντικό. Και ευχαριστώ πάρα πολύ, γιατί αντιμετωπίσατε με πολύ σεβασμό το θέμα παλαιότερης στάσης μου, όπως το είπατε πολύ ευγενικά. Θα ήταν και λίγο περίεργο να μη με θεωρούν αντισημίτη οι ίδιοι οι Εβραίοι και να με θεωρεί αντισημίτη ο ΣΥΡΙΖΑ ή η Νέα Αριστερά ή κάποιος άλλος εδώ. Νομίζω ότι ήσασταν πολύ ευγενής.

Θα με αφήσετε μόνο δύο πράγματα να πω, για να μην πάρω τον λόγο από τον κ. Βελόπουλο. Είναι κάτι που δεν θέλω και τον ευχαριστώ πολύ για τη συμπεριφορά του.

Στην ομιλία μου για την υγεία, θα απαντήσω σε όλα τα περί υγείας που είπατε. Και, ναι, κύριε Γραμματέα, από ένα κράτος τόσο προηγμένο όσο το Ισραήλ, στον τομέα ειδικά της υγείας, έχουμε πάρα πολλά να διδαχθούμε. Ίσως να μην το γνωρίζετε, αλλά με όλους τους διεθνείς δείκτες, το σύστημα υγείας του Ισραήλ είναι μέσα στα τέσσερα πρώτα, από όποια πλευρά και να το μετρήσεις. Άρα έχουμε να διδαχθούμε πολλά από αυτούς.

Όσον αφορά, όμως, τα δύο θέματα που θέσατε ως προς το ζήτημα του πολέμου στη Γάζα: Εγώ δεν ταυτίζω τη Χαμάς με τον παλαιστινιακό λαό. Είναι για μένα δύο διαφορετικά πράγματα. Η Χαμάς είναι μία τρομοκρατική οργάνωση. Είπατε πριν και σωστά -και σας συγχαίρω- ότι και εσείς αγωνιάτε για τους ομήρους Εβραίους πολίτες που είναι αιχμάλωτοι από τη Χαμάς, η οποία με μια τρομοκρατική ενέργεια τους άρπαξε μέσα από τα σπίτια τους, σε πολλούς σκότωσε τα παιδιά τους και έβαλε τους γονείς να το βλέπουν. Άρα, για μένα, οποιαδήποτε υποστήριξη -έστω και έμμεση- στους τρομοκράτες της Χαμάς, είναι παντελώς αδιανόητη. Αυτό είναι άσχετο με τους Παλαιστίνιους. Οι Παλαιστίνιοι δεν είναι, προφανώς, όλοι Χαμάς. Αλίμονο. Τελείως άσχετο το ένα με το άλλο.

Και κανένας λογικός άνθρωπος -σίγουρα εγώ- δεν χαίρεται να βλέπει να σκοτώνονται αθώοι άνθρωποι. Κάνετε λάθος.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Και παιδιά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πόσω μάλλον παιδιά. Αλλά, γενικά άνθρωποι. Εμείς θέλουμε -και η Ελλάδα υποστηρίζει- να υπάρχει ειρήνη στην περιοχή και απόλυτος σεβασμός των ανθρωπίνων δικαιωμάτων. Δεν ξεχωρίζουμε την αξία της ανθρώπινης ζωής. Οι άνθρωποι έχουν ίση αξία όλοι και έχουν δικαίωμα στην ύπαρξη. Και αυτό είναι απολύτως σεβαστό.

Θα μου επιτρέψετε, όμως, να πω ότι εκεί έχουμε «ήρξατο χειρών αδίκων». Έγινε ένα πολύ βαρύ τρομοκρατικό χτύπημα σε ένα κράτος. Αλήθεια, πιστεύετε ότι αν το κράτος αυτό δεν ήταν το Ισραήλ και ήταν η Σοβιετική Ένωση και είχε επιτεθεί κάποιος σε αυτό το κράτος με τον τρόπο που επιτέθηκε η Χαμάς, δεν θα είχε αντιδράσει η Σοβιετική Ένωση; Υπάρχει κράτος στον κόσμο που δεν θα αντιδρούσε σε τρομοκρατικό χτύπημα όπως αυτό του Ισραήλ; Ή θα έλεγε η Σοβιετική Ένωση «ας πεθάνουν οι όμηροί μου, για να μην κάνω πόλεμο στη Χαμάς»; Άρα δεν είναι τόσο απλό αυτό το ζήτημα, αγαπητέ κύριε Γραμματέα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσον αφορά δε το Νοσοκομείο «Αλ Σίφα», ίσως έχει διαλάθει της προσοχής σας, κάτω από το νοσοκομείο αυτό βρέθηκαν σήραγγες της Χαμάς και πυρομαχικά της Χαμάς. Άρα εκεί η κατάσταση είναι πολύ πιο μπλεγμένη από αυτή που κάποιοι θέλουν να παρουσιάζουν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ, μην κάνετε κατάχρηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και ναι,η Ελλάδα στηρίζει τη στρατηγική της συμμαχία με το Ισραήλ.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κύριε Πρόεδρε, θα ήθελα να κάνω μια παρέμβαση, παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Γραμματέα, έχετε τον λόγο για μια παρέμβαση.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Πολύ σύντομα, γιατί καταλαβαίνουμε και το μεγάλο ζόρι που τραβάει ο κύριος Υπουργός και τον Γολγοθά, όπως είπα στην ομιλία μου, που έχει να διανύσει, για να υποστηρίξει αυτές τις θέσεις.

Το ζήτημα για το οποίο το Κοινοβούλιο πρέπει να έχει ξεκάθαρη θέση, κύριε Γεωργιάδη -όπως και ο ελληνικός λαός έχει αυτή τη θέση-, είναι ότι ο παλαιστινιακός λαός υποφέρει αυτή τη στιγμή. Ο παλαιστινιακός λαός υποφέρει πολλές δεκαετίες. Το Ισραήλ προκάλεσε κατοχή, προκάλεσε φυλακίσεις, τραυματισμούς, δολοφονίες. Είναι εκατοντάδες χιλιάδες οι νεκροί Παλαιστίνιοι, άσχετα σε ποια οργάνωση ανήκουν, αν είναι στη Χαμάς, αν είναι στη Φατάχ, αν είναι στο Μέτωπο Απελευθέρωσης της Παλαιστίνης, αν είναι ανεξάρτητοι, αν ψηφίζουν οποιοδήποτε άλλο κόμμα εκεί. Γιατί όλα αυτά τα κόμματα κατεβαίνουν -όπως ξέρετε- στις εκλογές στο παλαιστινιακό κράτος, που η ελληνική Βουλή το έχει αναγνωρίσει, με αυτόν τέλος πάντων τον τρόπο, ως κράτος και ως ανεξάρτητο και είναι μέλος του Οργανισμού Ηνωμένων Εθνών εδώ και πολλές δεκαετίες, δίπλα στο Ισραήλ και είναι μια κατοχική δύναμη και έχει υποστεί τα πάνδεινα.

Για το γεγονός ότι μια τέτοια οργάνωση, η Χαμάς, τρομοκρατική, όπως την είπατε, πήγε και έκανε αυτή την ενέργεια, ξέρετε ότι κι εμείς, όπως και όλο το ελληνικό Κοινοβούλιο και ο ελληνικός λαός, έχουμε κάποιες θέσεις που είναι η μέρα με τη νύχτα και ιδεολογικά και πολιτικά και για τις μορφές πάλης που χρησιμοποιούν τέτοιες οργανώσεις. Και το έχουμε δηλώσει ξεκάθαρα. Αντίθετα, δημιουργούν πολλά προβλήματα.

Όμως, είναι άλλο αυτό το ζήτημα και η ανάγκη απελευθέρωσης των ομήρων να πάνε σώοι στα σπίτια τους όσοι πιάστηκαν εκεί -πόσοι έχουν μείνει, εκατό, εβδομήντα πέντε ακόμα, γιατί για τέτοιον αριθμό μιλάμε- και το τρομοκρατικό, όπως λέτε, χτύπημα που έγινε τις πρώτες μέρες και είναι άλλο αυτό το άλλοθι που δίνετε και συνεχίζετε ακόμα και σήμερα να δίνετε ως δήθεν αυτοάμυνα του Ισραήλ μετά από τόσους μήνες και με περίπου σαράντα χιλιάδες επιβεβαιωμένους νεκρούς, εκ των οποίων η πλειοψηφία είναι παιδιά και γυναίκες, άμαχοι. Και αυτοί είναι οι Παλαιστίνιοι. Αυτοί δεν είναι Χαμάς. Αυτοί ψηφίζουν όλα τα κόμματα που συμμετέχουν στην παλαιστινιακή βουλή και στη Δυτική Όχθη και στη Γάζα και παντού. Και δεν δικαιολογείται το γεγονός ότι επειδή ο παλαιστινιακός λαός στη Γάζα επέλεξε τη Χαμάς τότε να την έχει τοπική κυβέρνηση, να γίνεται αυτό το όργιο της τρομοκρατίας, εκτός από τα συνεχιζόμενα μέτρα κατοχής φυλακίσεων που δέχεται ο παλαιστινιακός λαός! Είστε αντίθετοι με τη συνείδηση, τη λογική και την αλληλεγγύη που δείχνει ο παλαιστινιακός λαός.

Και, βεβαίως, πείρα να πάρετε απ’ όλον τον κόσμο, και από το Ισραήλ και από όποιον θέλετε. Να πάρετε κι από τους Παλαιστίνιους για το πώς έχτισαν μέσα σε συνθήκες κατοχής αυτά τα νοσοκομεία και πώς δεν μπορούν πλέον να περιθάλψουν τα παιδιά, τα μωρά που σκοτώνονται εκεί και πεθαίνουν και ψυχορραγούν! Δίπλα σας ήταν όταν πήγατε εκεί, τη στιγμή που πήγατε, για να έρθετε εδώ μετά να εξάρετε το Ισραήλ που έκανε επιχειρήσεις στα δημόσια νοσοκομεία και να μας το λέτε και ως παράδειγμα, την ώρα που δεν μπορεί να περιθάλψει ανθρώπους δικούς του μέσα στο Ισραήλ, γιατί εκεί το 30% είναι αραβικός πληθυσμός. Είναι Παλαιστίνιοι εκεί, παρ’ ότι είναι Ισραηλινοί πολίτες. Και το ξέρετε πάρα πολύ καλά. Και τους κυνηγάει. Βουλευτές του Κομμουνιστικού Κόμματος και άλλων κομμάτων εκεί βρίσκονται στις φυλακές και δεν μπορούν να πάνε στο Κοινοβούλιο, γιατί είπαν ότι πρέπει να σταματήσει ο πόλεμος!

Έλεος, δηλαδή! Πού θα φτάσουν; Κάνουμε μια κοινωνία αγρίων, απανθρώπων! Αυτή η βαρβαρότητα πρέπει να σταματήσει! Τελεία και παύλα!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουτσούμπα.

Τον λόγο έχει ο Πρόεδρος της Ελληνικής Λύσης κ. Κυριάκος Βελόπουλος.

Εσείς, κύριε Πρόεδρε, το επιτρέψατε. Το ήξερα ότι θα συμβεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει, κύριε Πρόεδρε. Ένα λεπτό ήθελε, πέντε μίλησε. Έβλεπα τον χρόνο.

Θα ήθελα, κύριε Υπουργέ, ξεκινώντας να σας πω ότι πολύ σωστά τα είπατε και εσείς και ο κ. Κουτσούμπας, αλλά θα ήθελα με την ίδια ζέση με την οποία αντιμετωπίζετε το θέμα της Παλαιστίνης ή του Ισραήλ να βλέπατε και την Αρμενία, για παράδειγμα, όπου εκεί είστε κολλητοί με το Αζερμπαϊτζάν -το ίδιο πράγμα είναι κι εκεί- ή τους ορθόδοξους στη Μέση Ανατολή, τους οποίους παρατήσαμε όλοι μας. Υπάρχουν εκατοντάδες χιλιάδες ορθόδοξοι στη Μέση Ανατολή, είτε στη Συρία είτε στον Λίβανο, και τους έχουμε παρατήσει όλους. Και δεν αναφέρομαι σε σας. Στο Υπουργείο Εξωτερικών αναφέρομαι τώρα, το οποίο, έτσι κι αλλιώς, είχε άλλες δουλειές εχθές. Είχε κάνει εκδήλωση για τους ΛΟΑΤΚΙ. Θα τα πούμε στην πορεία.

Θα ήθελα, όμως, να ξεκινήσω σήμερα με τη συνέντευξη του Έλληνα Πρωθυπουργού στον «ΑΝΤ1», στον κ. Παπαδάκη.

Και θα ξεκινήσω επιχειρώντας να αναφερθώ, αν θέλετε, κύριε Γεωργιάδη, στο γεγονός ότι ο άνθρωπος πραγματικά μέσα από τον πανικό του είναι εκτός τόπου και χρόνου. Την ίδια ώρα που ο ίδιος έλεγε ότι υπάρχει σημαντική πρόοδος εξομάλυνσης στις ελληνοτουρκικές σχέσεις το πρωί στον Παπαδάκη, οι Τούρκοι δεν σας αφήνουν να κάνετε θαλάσσιο πάρκο στις Κυκλάδες και διεκδικούν τη Σύρο. Την ίδια ώρα! Αν ο Πρωθυπουργός λέει ότι είναι εξομαλυμένες οι σχέσεις μας και αυτοί διεκδικούν τη Σύρο, μη σας πειράξουν και το κράτος του Κολωνακίου και στο τέλος στενοχωρηθείτε πολύ. Διότι μόνο αυτό ενδιαφέρει τον Πρωθυπουργό, ο Λυκαβηττός και το Κολωνάκι.

Βέβαια, κύριε Υπουργέ, είμαι σίγουρος για το Υπουργείο Εξωτερικών ότι την ίδια ώρα με την ιταμή αυτή επίσημη δήλωση που έκανε το Υπουργείο Εξωτερικών της Τουρκίας ο κ. Γεραπετρίτης είχε κάνει μια εκδήλωση για τους ΛΟΑΤΚΙ. Είναι αυτό, βρε παιδί μου, που λέμε ότι ο καθένας δίνει βάρος εκεί που τον ενδιαφέρει. Δηλαδή, δίνει τη βαρύτητα των θεμάτων που τον ενδιαφέρουν και τον αφορούν. Λέω τώρα!

Πάμε, λοιπόν, στον «ΑΝΤ1» και πάλι.

Το γεγονός, κύριε Γεωργιάδη, ότι μας φοβάστε πλέον αποδεικνύεται από τις δηλώσεις τις καθημερινές του Πρωθυπουργού. Το γεγονός ότι θα στείλει τον Θάνο Πλεύρη, εσάς και τον κ. Βορίδη να κάνετε «tour operator» επάνω στη Μακεδονία δείχνει ότι μας φοβάστε, κύριε Υπουργέ. Χαίρομαι που ως κάτοικος Αμυνταίου -εκ καταγωγής, βέβαια, γιατί το επικαλείστε πολλές φορές- θα πάτε και εσείς στη Μακεδονία. Μπορεί να πάτε και στο Αμύνταιο.

Βέβαια, τα Σκόπια τα λέτε «Βόρεια Μακεδονία» εσείς, για να ξέρουμε τι λέμε. Μακεδών που λέει «Βόρεια Μακεδονία» τα Σκόπια δεν μπορεί να είναι Μακεδών, αγαπητέ κύριε Γεωργιάδη!

(Χειροκροτήματα από την πτέρυγα της Ελληνικής Λύσης)

Πάμε όμως και στην ουσία. Μίλησε για σταθερότητα. Είπε, δηλαδή, κύριε Γεωργιάδη: «Αν δεν μας ψηφίσετε τον Ιούνιο, η σταθερότητα που έχουμε επιφέρει στην Ελλάδα κινδυνεύει».

Έχουμε μια σταθερότητα. Η σταθερότητα, λοιπόν, της Νέας Δημοκρατίας έχει να κάνει με συγκεκριμένους πυλώνες: ακρίβεια, κατάρρευση θεσμών, έλλειψη εμπιστοσύνης στη δικαιοσύνη, συγκάλυψη Τεμπών, κακή διαχείριση πλημμυρών, ένα εκατομμύριο οκτακόσιες χιλιάδες καμένα στρέμματα, ιδιωτικοποίηση του ΕΣΥ, αύξηση τιμών φαρμάκων και παραπεμπτικών, ιδιωτικοποίηση της παιδείας, διαρροές προσωπικών δεδομένων, υποκλοπές, γάμος ομοφυλοφίλων, αύξηση της εγκληματικότητας, η Ελλάδα δεύτερη φτωχότερη χώρα στην Ευρωπαϊκή Ένωση, με πρώτη τη Βουλγαρία, και η Ελλάδα μεταξύ των δέκα χωρών με απότομη διολίσθηση στον αυταρχισμό.

Τώρα πείτε μου, κύριε Γεωργιάδη, για να καταλάβω. Αν αυτό είναι σταθερό περιβάλλον, ποιο είναι το ασταθές; Και, εν πάση περιπτώσει, αν πέσει κάτω από 30% η Νέα Δημοκρατία, κύριε Υπουργέ, σημαίνει ότι ο Πρωθυπουργός δεν είναι πλέον σταθερός και θα πάτε και πάλι σε διαδοχή, αλλάζοντας κάθε χρόνο Υπουργούς ή Πρωθυπουργούς;

(Χειροκροτήματα από την πτέρυγα της Ελληνικής Λύσης)

Να το πει ο Πρωθυπουργός! Αν η δική του προσωπική παρουσία στην καρέκλα έχει να κάνει με το αποτέλεσμα των εκλογών, ας τον λυπηθούμε, βρε παιδιά! Κρίμα είναι ο άνθρωπος! Μη χάσουμε τον Πρωθυπουργό μας! Αυτό μάς λέει, δηλαδή «αν χάσουμε κάτω από 30%, εγώ έχω πρόβλημα ως Πρωθυπουργός».

Δεν ξέρω, πραγματικά, πού τα βρίσκει τα επιχειρήματα, ποιος τού τα λέει, τι φωστήρες έχει εκεί, τον Γκρίνμπεργκ και την παρέα του. Δεν ευσταθούν! Είναι ο ορισμός του οπορτουνιστή.

Και θα σας το αποδείξω, κύριε Γεωργιάδη. Μέχρι χθες, οι δημοσκοπήσεις κάλπαζαν για σας. Σήμερα το πρωί τον ρωτάνε για τις δημοσκοπήσεις και λέει: «Μην πολυπιστεύετε τις δημοσκοπήσεις, μπορεί να κάνουν και λάθος». Δηλαδή, όταν μας βολεύει είναι καλές, όταν δεν μας βολεύει είναι κακές. Οπορτουνισμός στο μεγαλείο του είναι αυτό!

(Χειροκροτήματα από την πτέρυγα της Ελληνικής Λύσης)

Μιλήστε μου, λοιπόν, για νούμερα τώρα. Θέλω να ακούσω τα νούμερα, γιατί κατρακυλάτε. Και δεν κατρακυλάτε μόνο στη Μακεδονία. Τρέξτε στη Μακεδονία εσείς! Να δείτε τι γίνεται στην Κρήτη, στην Πελοπόννησο, στη Στερεά Ελλάδα, στα νησιά, στο Ιόνιο! Παντού γίνεται αυτό!

(Χειροκροτήματα από την πτέρυγα της Ελληνικής Λύσης)

Ακούστε τώρα. Αναρωτήθηκε με ένα περίσσιο θράσος ο Πρωθυπουργός στον «ΑΝΤ1», στον κ. Παπαδάκη: «Τι ήθελα να συγκαλύψω στα Τέμπη;». Να σας πω εγώ. Και θα σας το πω με κομψότητα, πολιτικά, χωρίς συνωμοσιολογίες και κινδυνολογίες, χωρίς «ψεκασμένες θεωρίες», όπως λέει ο Πρωθυπουργός.

Ήθελε να κρύψει την ανικανότητά του να υλοποιήσει την περιβόητη σύμβαση 717 επί έτη αυτός και οι προηγούμενοι!

(Χειροκροτήματα από την πτέρυγα της Ελληνικής Λύσης)

Διότι, αν είχαμε τη σύμβαση υλοποιημένη και είχαμε την τηλεδιοίκηση που ο ίδιος την προηγούμενη μέρα έλεγε ότι θα πάει να την εγκαινιάσει -θα εγκαινίαζε δεν ξέρω τι, κοροϊδεύει όπως συνήθως-, δεν θα υπήρχε αυτό.

Να σας πω και τι ήθελε να συγκαλύψει. Ήθελε να συγκαλύψει την τεράστια έκρηξη που έγινε. Πείτε μου ό,τι θέλετε. Εκεί υπήρχε καύσιμη ύλη. Δεν ξέρω ποιος είναι υπεύθυνος. Πάντως συγκάλυψη υπάρχει.

Κι έφθασε στο έσχατο σημείο ο Πρωθυπουργός να λέει -κύριε Υπουργέ, δεν ξέρω αν συμφωνείτε εσείς και οι υπόλοιποι Βουλευτές εδώ μέσα- ότι μόνο οι συγγενείς έχουν το δικαίωμα διά να ομιλούν για τα Τέμπη. Σοβαρά; Επειδή το δικό σας το παιδί και του Πρωθυπουργού δεν πηγαίνει με το τρένο;

Το δικό μου πήγε με το τρένο, κύριε Γεωργιάδη! Το δικό μου το παιδί και του φτωχού Έλληνα το παιδί πηγαίνει με το τρένο! Επειδή ο Πρωθυπουργός έχει κάνει ΙΧ το αεροσκάφος το πρωθυπουργικό και πάει όπου θέλει, ό,τι ώρα θέλει; Ο φτωχός Έλληνας με το τρένο πήγαινε, ο φοιτητής, ο εργαζόμενος. Τι είναι αυτά που λέτε;

Δικαίωμα έχουν να ομιλούν όλοι οι Έλληνες που κινδύνεψαν -παρά τρίχα έζησαν- από την αβελτηρία τη δική σας. Πού τα λέτε αυτά;

(Χειροκροτήματα από την πτέρυγα της Ελληνικής Λύσης)

Πάμε και στο επόμενο. Είπε για το ξεμπάζωμα -και πραγματικά απορώ- ότι το ξεμπάζωμα έγινε γιατί έβαλα χαλίκι από κάτω για να πατήσουν οι γερανοί. Το αποδέχομαι. Είναι μια δικαιολογία που ευσταθεί στο μυαλό του φανατικά τυφλού νεοδημοκράτη. Γιατί το λέω έτσι; Στις 13 Μαρτίου του 2024 απαντά σε μένα και λέει ότι λέω σαχλαμάρες για το μπάζωμα και το ξεμπάζωμα, 13 Μαρτίου! Στις 11 Απριλίου του 2024 «μπαζώσανε, αλλά δεν είναι αυτό που νομίζετε». Μου θυμίζει, δηλαδή, τον σύζυγο που τον πιάνει η γυναίκα του και λέει δεν είναι αυτό που νομίζεις, αφού ο ίδιος το είπες. Ναι, γελάτε, κύριοι συνάδελφοι, αλλά να γελάτε με τα χάλια του Πρωθυπουργού, ο οποίος τη μια μέρα λέει άλλα και την άλλη λέει άλλα.

Για το πρόγραμμα «Ανακαινίζω» είπε το πρωί ο άνθρωπος αυτός που είναι Πρωθυπουργός. Δεν ξέρω ποιος τον συμβουλεύει, ενημερώστε τον, κύριε Υπουργέ. Για το πρόγραμμα, λοιπόν, λέει, ναι, πηγαίνει καλά, θα το κάνουμε καλά και τα λοιπά, αλλά η πλατφόρμα μπήκα μέσα και δεν λειτουργεί. Εκτός λειτουργίας είναι η πλατφόρμα. Δηλαδή, συμβαίνουν τρελά πράγματα στη χώρα μας, απίστευτο! Για τη «Στέγη», σας έχω πει χίλιες φορές, κάνατε τα πάντα για να οικονομήσουν οι κύριοι που αγοράζουν σπίτια με Golden Visa.

Υπάρχουν λύσεις, το έχουμε προτείνει άπειρες φορές -δεν θα τις ξαναπώ, θα γίνω κουραστικός-, αλλά το δικαίωμα στην εστία από αρχαιοτάτων χρόνων, κύριε Γεωργιάδη, τους το στερεί η ελληνική Κυβέρνηση. Δεν δίνει κίνητρα, σοβαρά κίνητρα. Και υπάρχουν, αν θέλετε, λύσεις. Απλά, πολλές φορές δεν τις βλέπετε μπροστά σας. Ίσως γιατί μπροστά σας είναι τα μεγάλα συμφέροντα. Αυτοί που κονομάνε από την Golden Visa λεφτά, κύριε συνάδελφε. Αυτοί που κερδίζουν λεφτά από τα Airbnb. Αυτοί! Αλλά πού να τους χτυπήσετε, όταν ο καθένας εδώ μέσα και πολλοί εξ υμών έχουν τριάντα, σαράντα σπίτια, τους βολεύει το Airbnb και νομοθετούν για την τσέπη τους και όχι για την τσέπη του ελληνικού λαού. Αυτή είναι η διαφορά.

(Χειροκροτήματα από την πτέρυγα της Ελληνικής Λύσης)

Ακούστε τώρα το αίσχιστο που έκανε ο Έλληνας Πρωθυπουργός και είμαι βέβαιος ότι ο κ. Γεωργιάδης δεν συμφωνεί με αυτό. Προσπάθησε να καλλιεργήσει, απευθυνόμενος στα ταπεινά ένστικτα του ελληνικού λαού, συνειρμούς και επιχείρησε να συνδέσει τον κ. Κασσελάκη με την Ελληνική Λύση. Εδώ υπάρχει ένα θεματάκι μικρό, μαζί με τον Κασελάκη ψηφίσατε να παντρεύεται ο Γιώργος και ο Σταύρος. Μαζί με τον Κασσελάκη και το ΠΑΣΟΚ νομοθετείτε το 80% των νομοσχεδίων σας.

Αυτοί οι συνειρμοί, λοιπόν, οι μίζεροι, δεν μας αγγίζουν. Και να σας πω γιατί δεν μας αγγίζουν; Εμείς δεν έχουμε ανάγκη την πολιτική για επάγγελμα και δεν την έχουμε αναγάγει ως επάγγελμα. Εμείς έχουμε τις επιχειρήσεις μας, δεν είμαστε επαγγελματίες ανεπάγγελτοι. Να το υπενθυμίσω, λοιπόν, για ακόμη μια φορά: Το ποιος συνεργάζεται με τον ΣΥΡΙΖΑ ας το δει στα νομοσχέδια που ψηφίζει η Νέα Δημοκρατία.

Α, μισό λεπτό, κύριε Υπουργέ. Σας είδα να φωνάζετε, να ωρύεστε χθες για τον Κατρούγκαλο. Ωρυόταν ο Άδωνις. Που είπε ο Πολάκης, είπε ότι τα πήρε. Ακούστε, δεν ξέρω αν τα πήρε ο Κατρούγκαλος, δεν ξέρω αν πήρε λεφτά. Ξέρω ότι πριν τις εκλογές -ακριβώς δύο μέρες- έβαλε ένα αυτογκόλ, που δεν το βάζει ούτε παιδί του δημοτικού, για τη φορολόγηση των ελεύθερων επαγγελματιών. Το έκανε. Εισφορές, το έκανε. Και ξαφνικά η Νέα Δημοκρατία από τα έντεκα εκατομμύρια των Ελλήνων -έντεκα εκατομμύρια Έλληνες!- βρήκε το μέγα τέρας, τον Αϊνστάιν τον Κατρούγκαλο και τον διορίζει στον ΟΗΕ, με δικό του πράσινο φως ο Πρωθυπουργός. Μη μου μιλάτε, λοιπόν, για συνεργασίες με τον Κασσελάκη. Είστε ίδιοι, είστε πανομοιότυποι, ψηφίζετε τα ίδια, συνεργάζεστε με τον Κασσελάκη, άνθρωπός σας είναι, όπως και ο κ. Ανδρουλάκης. Είστε στο ίδιο σύστημα, τρικομματική κυβέρνηση.

(Χειροκροτήματα από την πτέρυγα της Ελληνικής Λύσης)

Ντροπή, λοιπόν, στον εκλεκτό κύριο Πρωθυπουργό, που επιχείρησε να κάνει συνειρμούς, οι οποίοι δεν μας αγγίζουν. Τι δουλειά έχουμε εμείς με τον Κασσελάκη; Τι δουλειά έχουμε εμείς με τον ΣΥΡΙΖΑ; Και υπάρχουν και κάποιοι εδώ μέσα που το παίζουν και Μακεδόνες και γελάνε. Ψήφισαν τη Συμφωνία των Πρεσπών και συνεχίζουν αυτοί και χαμογελάνε ακόμα. Θα σας κόψουμε το χαμόγελο στις 9 Ιουνίου! Θα σας κόψουμε το χαμόγελο στις 9 Ιουνίου, όχι εμείς, ο ελληνικός λαός. Και ήδη κόπηκαν τα γελάκια του Πρωθυπουργού, ο οποίος τελεί σε πανικό.

(Χειροκροτήματα από την πτέρυγα της Ελληνικής Λύσης)

Επίσης, πραγματικά είναι να απορεί κανείς που -ευτυχώς ο Άδωνις δεν το κάνει αυτό- πολλοί εκ των Βουλευτών, πολιτευτών, της Νέας Δημοκρατίας, κάνουν πως δεν καταλαβαίνουν.

Όταν ο Βελόπουλος μίλησε για τρεις και τέσσερις χιλιάδες ευρώ σύνταξη, δεν το είπε τυχαία. Ξέρει τι λέει και ξέρουμε τι εννοούμε. Πού θα βρούμε τα λεφτά; Να σας πω εγώ. Επειδή ο Πρωθυπουργός έβαλε τα τρωκτικά και τις ακρίδες του, τους μετακλητούς που πληρώνει και τα υπόλοιπα σαπάκια του να γράφουν ψέματα, εμείς θα δώσουμε την απάντηση. Του εξηγήσαμε: Ο εκλεκτός του Αδώνιδος Γεωργιάδη, Αντώνης Σαμαράς, το 2012, όπως και ο εκλεκτός του κ. Γεωργιάδη το 2019, κ. Μητσοτάκης, έλεγαν ότι θα κάνουμε εξορύξεις. Και οι δύο! Θα χρειαστούν, δηλαδή, χίλια διακόσια δεκαεννιά χρόνια, για να ξεκινήσει επιτέλους η Νέα Δημοκρατία να κάνει εξορύξεις;

(Χειροκροτήματα από την πτέρυγα της Ελληνικής Λύσης)

Και επειδή πρέπει να υπενθυμίσω στον κ. Γεωργιάδη και σε εσάς, κύριε Πλεύρη -όχι τον αγώνα που έκανα εγώ από το 2007, τα ξεχνάω αυτά-, ότι έχετε ψηφίσει έναν νόμο. Η Νέα Δημοκρατία ψήφισε έναν νόμο. Ξέρετε ποιος είναι αυτός ο νόμος; Η σύνδεση εξορύξεων και ασφαλιστικών ταμείων έχει γίνει από το 2013. Νόμος 4162/13, ΦΕΚ 150. Είναι αυτό ακριβώς. Αυτό που λέει η Ελληνική Λύση. Εδώ είναι, να το! Και τι λέει τότε η κυβέρνηση; Ότι θα συνδέσουμε, όπως η Νορβηγία η οποία διαθέτει 800 δισεκατομμύρια δολάρια από τις εξορύξεις, τα δυνητικά κοιτάσματα -γιατί και από εκεί βγάζει λεφτά, τα τιτλοποιείς- με συνέπεια να μπορώ να έχω ασφαλιστικά ταμεία μέχρι το 2400. Αυτά λέει ο Μανιάτης. Στη δική σας κυβέρνηση, το 2013 Νέα Δημοκρατία δεν είχαμε; Ο νόμος της Νέας Δημοκρατίας τα λέει αυτά που λέει η Ελληνική Λύση. Απλά εμείς θα τον εφαρμόσουμε. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Το καταθέτω στα Πρακτικά, για να μη βγαίνουν τα τρολ και λένε ό,τι θέλουν!

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, τα οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σας πω ποια είναι η διαφορά: Κύριε Γεωργιάδη, δυστυχώς, δεν αναφέρομαι σε σας, αλλά σε πολλούς γύρω από εσάς. Εσείς θεωρείτε την εξουσία λάφυρο. Εμείς θέλουμε να πάρουμε την εξουσία, για να την επιστρέψουμε στον ελληνικό λαό και είναι πραγματικά τελείως διαφορετικά τα δύο πράγματα.

(Χειροκροτήματα από την πτέρυγα της Ελληνικής Λύσης)

Να πάμε σε ένα άλλο θέμα, κύριε Γεωργιάδη. Ρώτησα τον Υπουργό Οικονομικών πόσο κοστίζουν το έτος όλες οι ανεξάρτητες αρχές. Όλες! Το ποσό αγγίζει το 1 δισεκατομμύριο περίπου. Ναι, ναι, ναι, υπάρχει απάντηση στο γραφείο σας. Να σας πω εγώ, γιατί βάζετε και τον κ. Πιτσιλή μέσα, κάνετε λάθος, ένα δισεκατομμύριο είναι. Θα σας το πω διαφορετικά, βγάλτε τον Πιτσιλή από μέσα, είναι 570 εκατομμύρια ευρώ τον χρόνο. Πού τα δίνουμε αυτά τα λεφτά; Στις ανεξάρτητες αρχές. Τριάντα επτά ανεξάρτητες αρχές, με διακόσιους υπαλλήλους η κάθε ανεξάρτητη αρχή, λες και δεν έχω Κυβέρνηση. Έχω εσένα Υπουργό, γιατί να έχω ανεξάρτητες αρχές; Το Σύνταγμά μου λέει πέντε, γιατί να έχω τριάντα επτά; Οι τριάντα δύο θα απολυθούν πάραυτα όλοι! Παίρνουν επτά χιλιάρικα, οκτώ χιλιάρικα, πέντε χιλιάρικα και ο ελληνικός λαός πένεται!

(Χειροκροτήματα από την πτέρυγα της Ελληνικής Λύσης)

Από εκεί μπορείς να δώσεις λεφτά και να ανακουφίσεις τους Έλληνες. Γιατί τα λεφτά αυτά είναι υπέρ των πολλών και όχι των ολίγων. Εμείς υπηρετούμε τους πολλούς και εσείς τους λίγους, τους κομματικούς. Αυτούς που τοποθετείτε στις ανεξάρτητες αρχές.

(Χειροκροτήματα από την πτέρυγα της Ελληνικής Λύσης)

Θέλετε, λοιπόν, και άλλο παράδειγμα για το πού θα βρούμε τα λεφτά, κύριε Γεωργιάδη; Σας διαβάζω τη δήλωση της Υφυπουργού Περιβάλλοντος και Ενέργειας, της κ. Σδούκου. Δικιά σας είναι, Νέα Δημοκρατία δεν είναι η κ. Σδούκου; Διαβάζω τι λέει η κ. Σδούκου.

«Η Ελλάδα διαθέτει και βεβαιωμένα και πιθανά κοιτάσματα στρατηγικών ορυκτών πόρων». Δεν μιλά για καύσιμα, για ορυκτά. «Ο τόπος μας ανέκαθεν διέθετε σημαντικότατο πλούτο. Το γεγονός ότι τα τελευταία χρόνια δεν δόθηκε η προσοχή που έπρεπε να δοθεί θα πρέπει να χρεωθεί ως αδυναμία μας να αντιληφθούμε τη σημαντικότητα». Η Υφυπουργός λέει ότι είναι αδύναμη η Νέα Δημοκρατία να αντιληφθεί τη σημαντικότητα των ορυκτών της χώρας, που είναι λεφτά των Ελλήνων για τους Έλληνες. Αυτά τα λεφτά που είστε εσείς ανίκανοι να βρείτε θα τα βρούμε εμείς, ως Ελληνική Λύση, θα τα μοιράσουμε στον ελληνικό λαό. Απλά πράγματα.

(Χειροκροτήματα από την πτέρυγα της Ελληνικής Λύσης)

Και η απόδειξη είναι ότι η Κύπρος πριν από δεκαπέντε μέρες ανακοίνωσε ότι βρήκε τέσσερα τρισεκατομμύρια κυβικά μέτρα φυσικού αερίου. Απλά πράγματα. Μιλάμε, όμως, για τη Νέα Δημοκρατία, μιλάμε για την οικονομία. Ξέρετε πόσο ανέβηκε το χρέος μας; Πενήντα δισεκατομμύρια ευρώ, κύριε Γεωργιάδη, αυξήσατε σε πέντε περίπου χρόνια το χρέος της χώρας. Ένα δισεκατομμύριο τον μήνα, τριάντα ένα εκατομμύρια ευρώ την ημέρα. Η ανικανότητά σας βγαίνει και μόνο από αυτό καθώς και η αποτυχία της Νέας Δημοκρατίας στα οικονομικά.

(Χειροκροτήματα από την πτέρυγα της Ελληνικής Λύσης)

Και πλανάται ένα ερώτημα στον ελληνικό λαό. Πώς είναι δυνατόν να πτωχεύει ο Έλληνας και να πλουτίζουν οι ολιγάρχες και οι πολιτικοί;

Να σας πω εγώ γιατί. Γιατί οι πολιτικοί υπηρετούν τους ολιγάρχες, τους οποίους εξυπηρετούν, και οι ολιγάρχες θησαυρίζουν. Αυτό θα το αναστρέψουμε. Θα θησαυρίζουν οι Έλληνες και θα πτωχαίνουν οι ολιγάρχες. Δεν γίνεται διαφορετικά.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και στο θέμα του μπούλινγκ, κύριε Γεωργιάδη. Είπε ο Πρωθυπουργός κάποια πράγματα με τα οποία ο κ. Τσίπρας, ο ξάδερφος, είπε ότι διαφωνεί. Εγώ συμφωνώ ότι το σπασμένο παράθυρο, το σπασμένο θρανίο πρέπει να το πληρώνει η οικογένεια του μαθητή. Τελεία και παύλα. Δεν γίνεται αλλιώς. Για να βρούμε έναν κοινό τόπο, να συζητάμε σοβαρά όμως. Να πληρώνει η οικογένεια του βάρβαρου μαθητή που έσπασε το θρανίο, το παράθυρο, που έκανε φασαρίες. Αλλά για ποια οικογένεια μιλάμε -πείτε μου εσείς στη Νέα Δημοκρατία-, την οικογένεια που τον πυρήνα της τον χτυπήσατε με τον γάμο των ομοφυλοφίλων; Για ποια οικογένεια μιλάτε εσείς; Για μια οικογένεια που δεν έχει πλέον αξίες γιατί δεν τις διαποτίζει η ελληνική παιδεία, για μια οικογένεια η οποία έχει αποσυνδεθεί από τη σύνδεσή της με την πατρογονική μας πίστη, την Ορθοδοξία, που πολεμά η Νέα Δημοκρατία; Για ποια οικογένεια μιλάτε; Βγείτε έξω να δείτε τι συμβαίνει. Δείτε τα ακούσματα της νεολαίας, την τραπ, πόση βία καλλιεργούν. Δεν είναι αποκυήματα της φαντασίας μας, είναι η πραγματικότητα.

Αλλά, κύριε Γεωργιάδη, φίλε κύριε Γεωργιάδη, βρήκατε έναν τύπο να τον διορίσετε Διοικητή της Εθνικής Αρχής Κυβερνοασφάλειας. Πού τα βρίσκετε αυτά τα «μπουμπούκια» δεν μπορώ να καταλάβω. Καλό παιδί, ε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο Μπλέτσας;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Μπλέτσας, ναι. Καλό παιδί δεν είναι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ΜΙΤ το ξέρετε καθόλου;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, το ξέρω. Το ξέρεις εσύ; Γελάει. Το ΜΙΤ το ξέρετε; Άκου, λοιπόν, τώρα. «Έπρεπε να πάει 4 ευρώ το σουβλάκι για να μιλήσει ο Καραμανλής». Ποιος; Ο Κώστας ο Καραμανλής. Και δεν ντρέπεστε λίγο; Αυτό έγραφε στο Twitter του αυτός ο τύπος που διορίστηκε από εσάς.

(Χειροκροτήματα από την πτέρυγα της Ελληνικής Λύσης)

Το καταθέτω στα Πρακτικά, για να ξέρουμε ποιον βάλατε.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μισεί τον Καραμανλή, μισεί τον καραμανλισμό. Ποιος; Ακούστε τώρα. Ο ευεργετηθείς Άδωνις Γεωργιάδης, ο ευεργετηθείς Κυριάκος Μητσοτάκης τοποθετούν ανθρώπους που μισούν τον Καραμανλή. Ο μητσοτακισμός μισεί τον καραμανλισμό, αυτή είναι η πραγματικότητα. Και ο κομπλεξισμός σας διαχέεται.

(Χειροκροτήματα από την πτέρυγα της Ελληνικής Λύσης)

Έχουμε κι άλλα, αν θέλετε, έχουμε και άλλα τέτοια, να σας τα παραδώσουμε. Μισό λεπτό, έχω κι άλλα, κύριε Πλεύρη. Ακούστε. «Όταν ο Κώστας Καραμανλής παρουσιάζεται ακόμα ως εθνικό κεφάλαιο, καταλαβαίνει κανείς το μέγεθος της πενίας μας!». Μιλάει το ΜΙΤ τώρα! Εδώ γελάνε και πέφτουμε από τα παράθυρα και από τα θρανία. Αυτό είναι μυαλό ΜΙΤ! Αυτό είναι μυαλό ανθρώπου που μισεί την ίδια την παράταξη της Νέας Δημοκρατίας και τον διορίζετε εσείς!

(Χειροκροτήματα από την πτέρυγα της Ελληνικής Λύσης)

Το καταθέτω στα Πρακτικά και αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να κλείνουμε σιγά-σιγά, κύριε Γεωργιάδη, τελικά είστε βουτηγμένοι στη διαφθορά ή δεν είστε; Τα μάθατε τα νέα; Μπούκαραν, λέει, από την εισαγγελία της Ευρώπης και μετά τις αποκαλύψεις του «POLITICO» ψάχνουν τη χώρα του κ. Γεωργιάδη, του «επιτελικού κράτους», διότι η Ελλάς έκανε απάτη δυόμισι δισεκατομμυρίων ευρώ, παρακαλώ. Χαμπάρι δεν πήρε κανένας εδώ μέσα. Μπούκαραν οι εισαγγελείς πριν από λίγα λεπτά. Χορηγήθηκαν κονδύλια της Ευρωπαϊκής Ενώσεως 2,5 δισ. σε δέκα εταιρείες! Οι υπηρέτες των ολιγαρχών, οι υπηρέτες των αρπακτικών, οι υπηρέτες των ακρίδων είναι η Νέα Δημοκρατία! Αυτή είναι η πραγματικότης δυστυχώς.

(Χειροκροτήματα από την πτέρυγα της Ελληνικής Λύσης)

Δυόμισι δισεκατομμύρια! Και η ευρωπαϊκή εισαγγελία επιβεβαιώνει ότι ξεκίνησε έρευνα. Παραδείγματος χάριν, ο ψηφιακός εκσυγχρονισμός στο Εθνικό Σύστημα Ηλεκτρονικών Δημοσίων Συμβάσεων της Ελλάδος κόστισε 44 εκατομμύρια ευρώ, στην Ιρλανδία 4,5, στην Κύπρο 4,5, στη Μάλτα 1,3. Καταλαβαίνετε τι σας λέω; Το ίδιο το άρθρο του «POLITICO» λέει: Εκατόν δέκα ελληνικοί διαγωνισμοί που χρηματοδοτήθηκαν από την Ευρωπαϊκή Ένωση, η συντριπτική πλειοψηφία των συμβάσεων, εκατόν μία συμβάσεις, ανατέθηκαν -ακούστε!- σε μία μόνο εταιρεία. Μία! Όλες μαζί οι δέκα εταιρείες πήραν τα χρήματα αυτά. Καταλαβαίνετε τι κάνετε; Δεν υπήρχε σε καμμία δεύτερη προσφορά. «Φωτογραφικοί» οι διαγωνισμοί. Πόσο αμετανόητη είναι η Νέα Δημοκρατία, πόσο επικίνδυνη και πόσο άσχετη! Εδώ μιλάμε με επιχειρήματα.

Η ιστορία με την Τουρκία ξέρετε γιατί ξεκίνησε, ναύαρχε; Θα σας το πω τώρα. Πάτε να κάνετε ένα θαλάσσιο πάρκο, λέτε, στις Κυκλάδες. Αυτή είναι η μισή αλήθεια. Θέλετε να κάνετε πάρκο ανεμογεννητριών, θέλετε να στήσετε ανεμογεννήτριες. Αλλά αυτή η Κυβέρνηση, αυτή η κυβέρνηση του ΠΑΣΟΚ και αυτή η κυβέρνηση του ΣΥΡΙΖΑ δεν έκαναν ποτέ θαλάσσιες ζώνες. Πρώτα κάνεις ΑΟΖ, κάνεις θαλάσσιες ζώνες και μετά πας και στήνεις ανεμογεννήτριες. Αλλά είπαμε: Δεν μπορείτε. Είστε ανίκανοι.

(Χειροκροτήματα από την πτέρυγα της Ελληνικής Λύσης)

Κύριε Γεωργιάδη, επειδή είμαι από τους ανθρώπους που λέω «τα του Καίσαρος τω Καίσαρι», πρέπει να υπενθυμίσω κάτι σε σας. Είστε η Κυβέρνηση, δυστυχώς, όχι των αρίστων, αλλά των αχρήστων. Παραλάβατε μία χώρα η οποία μπήκε στην Ευρωπαϊκή Ένωση με τον Κωνσταντίνο Καραμανλή ως δέκατο μέλος στο κλαμπ των ισχυρών και σήμερα η Ελλάδα με τον Μητσοτάκη πέτυχε το ακατόρθωτο. Είμαστε η φτωχότερη χώρα στις είκοσι επτά της Ευρωπαϊκής Ενώσεως!

Αυτή είναι η «επιτυχία» σας, μας πλησιάζει και η Βουλγαρία!

(Χειροκροτήματα από την πτέρυγα της Ελληνικής Λύσης)

Και τι κάνετε; Βάζετε τους δημοσκόπους, βάζετε τους δημοσιογράφους, βάζετε τον κάθε λογής κονδυλοφόρο που πληρώνετε και την κάθε γραφίδα που είναι υποτελής στο Μαξίμου να λοιδορούν τους αντιπάλους σας. Διαβάζω από τα «Παραπολιτικά», την αγαπημένη εφημερίδα του κ. Άδωνη Γεωργιάδη. Ο Κουρτάκης είναι φίλος του, όπως και πολλοί εκδότες βέβαια. Δεν είναι κακό αυτό. Εμείς μόνο εχθρούς έχουμε στους εκδότες κι αυτό είναι καλό.

Ο Διευθύνων Σύμβουλος της «MARC» κ. Γεράκης τι λέει; «Έχουμε μία αδύναμη Αντιπολίτευση». Ορθόν. «Ε, ας μην ξυπνήσουμε τη Δευτέρα των εκλογών και με μία αδύναμη κυβέρνηση». Ωραίος ε; Δημοσκόπος είναι αυτός. Η ανησυχία του είναι να μη βγει αδύναμη κυβέρνηση. Έτσι «μπαζώνεις» το αποτέλεσμα και παίρνεις τιμολόγια από χωματουργικά για να κάνεις δημοσκοπήσεις, λέω τώρα εγώ ο κακοπροαίρετος!

(Χειροκροτήματα από την πτέρυγα της Ελληνικής Λύσης)

Στον πανικό σας, κύριε Γεωργιάδη, ξέρω τι θα μου πείτε, είμαι προετοιμασμένος. Θα μου πείτε για τον Ανδρέα Παπανδρέου, θα μου πείτε για τον Κωνσταντίνο Καραμανλή, ότι «δεν είμαι δεξιός εγώ, εσύ είσαι δεξιός». Χτες σε αποκάλεσα «ελαφροδεξιό» βέβαια, διότι ψήφος σε γάμο ομοφυλοφίλων και δεξιός δεν γίνεται. Αποφάσισε. Γάμος ομοφυλοφίλων, ψήφος στους λαθρομετανάστες και δεξιός δεν το λες. Λίγο ελαφροδεξιός, ροζουλί, το βλέπεις, αλλά μέχρι εκεί.

Πάμε, λοιπόν, να σας πω ποιοι είστε, κύριε Γεωργιάδη. Ο κ. Σέρμπος τι είναι, κύριε Γεωργιάδη; Υποψήφιος Ευρωβουλευτής της Νέας Δημοκρατίας. Σύμβουλος του Ανδρουλάκη ήταν, σημιτικός πέτσα, μέχρι το μεδούλι σημιτικός. Η Βερούλη; Το άλλο το πουλέν ο Καρανικόλας, τι ήταν αυτοί; Σημιτικοί όλοι. Αυτοί είναι δικά σας παιδιά.

Εδώ είδα εγώ προσωπικά αγκαλιά εσένα με τον Γιώργο Αυτιά, ο οποίος έκανε εκπομπή κι είχε καλεσμένο τον Μουρούτη. Οποία πανδαισία αντικειμενικής ενημερώσεως! Ο Αυτιάς, που δεν ακούει βέβαια καλά. Αλλά φίλος σας είναι, δεν θέλω να μιλήσω περισσότερο. Αλλά αυτή είναι η ενημέρωση της Νέας Δημοκρατίας και του Μαξίμου. Σκάει ο τζίτζικας, βγαίνει η Νέα Δημοκρατία. Πεθαίνει ο τζίτζικας, βγαίνει η Νέα Δημοκρατία στον «ΣΚΑΪ». Αυτό είναι.

(Χειροκροτήματα από την πτέρυγα της Ελληνικής Λύσης)

Εδώ εσείς στασίδι. Πληρώνεστε από τον «ΣΚΑΪ»; Φαντάζομαι όχι, έτσι; Κάθε Σάββατο και Κυριακή σας βλέπω. Ανοίγω την τηλεόραση, Άδωνις Γεωργιάδης. Το πρωί, το Σάββατο, την Κυριακή, κάθε μέρα. Εγώ τουλάχιστον πληρώνω τα περιφερειακά κανάλια για να βγαίνω στα κανάλια, γιατί τα δικά σας κανάλια δεν με αφήνουν να βγω, μου το απαγορεύουν. Αν μου βρείτε Βουλευτή δικό μου να έχει βγει στον «ΣΚΑΪ» -εγώ δεν βγαίνω έτσι κι αλλιώς-, Βουλευτή δικό μου, καλεσμένο, εγώ θα παραιτηθώ αύριο το πρωί. Αυτό είναι το κράτος που φτιάξατε. Εγώ θα ντρεπόμουν γι’ αυτό το κράτος, κύριε Γεωργιάδη. Σας θυμάμαι πριν το ’12, όταν δεν μας βγάζανε, όντως, κάποιες στιγμές στεναχωριόμασταν γιατί λέγαμε ότι δεν υπάρχει αντικειμενική ενημέρωση. Σήμερα…

(Θόρυβος στην Αίθουσα)

Καλά εσύ ήσουν του lifestyle, έβγαινες από εδώ, έβγαινες από εκεί. Εγώ σου λέω τι συζητούσαμε.

**ΑΘΑΝΑΣΙΟΣ ΠΛΕΥΡΗΣ:** Όλοι βγαίνανε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, δεν βγαίναμε όλοι, κύριε συνάδελφε, κάνετε λάθος. Κάποιοι βγαίνανε περισσότερο.

**ΓΕΩΡΓΙΟΣ ΒΡΕΤΤΑΚΟΣ:** Εδώ βλέπω ότι υπάρχει βίντεο πριν οκτώ μήνες...

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, είναι παλιό το βίντεο αν το βρήκατε. Δεν υπάρχει παρουσία Βουλευτού μου στον «ΣΚΑΪ».

**ΓΕΩΡΓΙΟΣ ΒΡΕΤΤΑΚΟΣ:** Εσείς είστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πού, στον «ΣΚΑΪ» εγώ; Πριν δέκα μήνες εγώ στον «ΣΚΑΪ»; Είστε με τα καλά σας; Ανέβηκε το βίντεο αυτό πριν δέκα μήνες. Εγώ δεν ήμουν στον «ΣΚΑΪ» πριν δέκα μήνες. Σας παρακαλώ, βρε παιδιά. Είπαμε, πολιτικό Αλτσχάιμερ έχει ο Πρωθυπουργός, όχι ο Βελόπουλος. Να ξέρουμε και τι λέμε. Όχι, είναι παλιότερο, το ανεβάσανε οι χρήστες

Πάμε, λοιπόν, και στις εκλογές. Κύριε Γεωργιάδη, έχετε πει ότι οι εκλογές είναι αδιάβλητες, ως Κυβέρνηση εσείς. Ρώτησα τον κ. Βορίδη πόσοι είναι οι εκπρόσωποι του ΟΑΣΕ στην Ελλάδα. Για Βουλευτή μίλησα. Πόσοι είναι;

Ξέρει κανένας εδώ μέσα πόσοι είναι εκπρόσωποι του ΟΑΣΕ στις εκλογές στην Ελλάδα; Έξι παρακολουθούν τις ελληνικές εκλογές. Σας διαβάζω λοιπόν –ακούστε- την έκθεση παρατηρητών του ΟΑΣΕ για τις εκλογές της 21ης Μαΐου στην Ελλάδα. Την καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι λέει ακριβώς; «Η πολιτική της Νέας Δημοκρατίας έχει οδηγήσει σε σημαντικό επίπεδο αυτολογοκρισίας. Οι δημοσιογράφοι τείνουν να μείνουν μακριά από τα θέματα που θα τους έφερναν αντιμέτωπους με μεγάλους διαφημιστές ή τα επιχειρηματικά συμφέροντα του ιδιοκτήτη, συμπεριλαμβανομένων των καλών σχέσεων με την κυβέρνηση», τα λέει ο ΟΑΣΕ, «λόγω της πιθανής συμμετοχής στις κρατικές προμήθειες, τις φορολογικές ελαφρύνσεις και τα συμβόλαια για την κρατική διαφήμιση. Η θεσμική αυτή ρύθμιση σε συνδυασμό με την τοποθέτηση του πρώην διευθυντή επικοινωνίας της Νέας Δημοκρατίας στην ΕΡΤ ενίσχυσε την ήδη υπάρχουσα αντίληψη ότι οι ραδιοτηλεοπτικοί σταθμοί δεν είναι πλήρως ανεξάρτητοι». Ο ΟΑΣΕ που επικαλείται η Κυβέρνηση τα λέει αυτά και όχι ο Βελόπουλος και όχι εγώ!

(Χειροκροτήματα από την πτέρυγα της Ελληνικής Λύσης)

Και για να σας αποδείξω ότι κάνετε αρπακόλλα δουλειές, τι είναι αυτό το καινούργιο, κύριε Γεωργιάδη; Θα βάζατε 10.000 ευρώ πρόστιμο στους κούριερ που δεν θα παρέδιδαν την επιστολική ψήφο; Έτσι δεν λέγατε; Δεν το ξέρετε τον νόμο πάλι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για το ΕΣΥ δεν είπατε τίποτε που μιλάτε τριάντα λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ μη διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για το ΕΣΥ; Το έχεις κάνει σαν τα μούτρα σου, μαντάρα. Τι να σου πω; Το έχεις κάνει σαν τα μούτρα σου, μαντάρα. Τι να σου πω τώρα; Έλεγες θα πληρώνουν τα απογευματινά χειρουργεία και δεν πληρώνει κανένας. Από λίστες βγαίνουν όλοι. Άστα, Άδωνη. Μην πας εκεί. Μην ξύνεσαι στην γκλίτσα του τσοπάνη. Μην πηγαίνει εκεί η ιστορία γιατί έχεις πρόβλημα.

Εγώ θα στεναχωριούμουν αν έβλεπα ότι η CVC ελέγχει τα περισσότερα νοσοκομεία στην Ελλάδα.

Βρήκε ο άλλος μία παρουσία μου στον «ΣΚΑΪ» πριν από ενάμιση χρόνο και τη γυροφέρνει. Πέντε χρόνια μία φορά. Θες μία φορά; Ωραίος είσαι. Αντικειμενική η Νέα Δημοκρατία. Πέντε χρόνια μία φορά βγήκαμε «ΣΚΑΪ». Παιδιά, θριαμβολογήστε. Μία φορά πριν από δύο χρόνια και το λες κιόλας! Μία φορά και το λέτε κιόλας. Κάθε σαββατοκύριακο είναι εκεί ο Υπουργός. Ο Πρωθυπουργός περνάει όποτε θέλει, πάει για καφέ, μπαίνει μέσα και κάνει δηλώσεις. Αυτό το λέτε εσείς ενημέρωση; Σοβαρολογείτε τώρα;

Λοιπόν, είπατε ότι οι κούριερ θα πληρώνουν αν δεν παραδίδουν την επιστολική ψήφο 10.000 ευρώ. Φέρατε έναν νόμο, κύριε Πλεύρη, τον ψηφίσατε και προχθές τον αλλάζετε, γιατί καμμία κούριερ δεν δέχεται να αποζημιώσει το κράτος για 10.000 ευρώ, αν δεν πάει η επιστολική ψήφος. Τι κουνάς το κεφάλι σου; Τι νομοθετείς τότε; Δηλαδή αρπακόλλα νόμους κάνεις; Δεν έλεγξες πρώτα αν το δέχονται οι κούριερ; Πώς το κάνατε αυτό; Αυτό σημαίνει ότι κάνετε στο πόδι δουλειές. Δεν είστε ικανοί να κάνετε κάτι συγκροτημένο, κάτι συγκεκριμένο.

Ο άλλος μου λέει για τα νοσοκομεία. Γιατί έχει πάει ποτέ σε δημόσιο νοσοκομείο ο Άδωνις Γεωργιάδης ή κάποιος εδώ μέσα; Μην κοροϊδευόμαστε. Όλοι έχουν λεφτά εδώ και πάνε στα ιδιωτικά. Για πηγαίντε στην ουρά να περιμένετε, για περιμένετε χειρουργείο να κάνετε, για περιμένετε να έχετε καρκίνο και να περιμένετε να κάνετε μια εξέταση και να μην μπορείτε.

Προχθές ο πρόεδρος των συνταξιούχων τον έκανε ρεζίλι με τα ραντεβού στο «OPEN». Αυτά δεν τα βλέπει ο Άδωνις, αλλά αυτά θέλει να τα ακούσει. Δεν θα ακούσει αυτά, θα ακούσει άλλα.

Θα πω λοιπόν το εξής. Ο κόσμος, κύριε Γεωργιάδη, με τα καμώματά σας δεν απογοητεύτηκε, θα το πω πιο άκομψα, αηδίασε, του προκαλεί αηδία όλη αυτή η συμπεριφορά της Νέας Δημοκρατίας, η εμμονή της ότι δεν υπάρχει έγκλημα στα Τέμπη, η υλοποίηση της woke ατζέντας, η φτωχοποίηση των Ελλήνων. Δεν απογοητεύτηκαν, αηδίασαν, σας λέω, με την ανικανότητά σας.

Η αηδία είναι ένας εξελικτικός μηχανισμός, δεν είναι στατικός, που βοηθά την επιβίωση του ανθρώπινου είδους, βοηθά τον άνθρωπο να επιβιώσει, κυρίως προστατεύοντας τον άνθρωπο από ανθυγιεινές καταστάσεις, όπως η σημιτική Νέα Δημοκρατία. Αηδίασαν με αυτό το πράγμα.

(Χειροκροτήματα από την πτέρυγα της Ελληνικής Λύσης)

Θέλετε παράδειγμα; Μπορώ να σας δώσω πολλά παραδείγματα. Και κλείνω γιατί αδημονεί ο Άδωνις.

Πάμε στον κ. Κασσελάκη. Freestyle πολιτική, πολιτική του «λέω ό,τι θέλω και ό,τι βγει». Θα πω το εξής. 21 Δεκεμβρίου του 2023: «Η αποστολή φρεγάτας στην Ερυθρά Θάλασσα θέτει σε κίνδυνο τις ελληνικές Ένοπλες Δυνάμεις». 4 Απριλίου του 2024: «Το ΝΑΤΟ είναι μια ιερή αμυντική συμμαχία. Ιερή! Είμαι υπέρ της αποστολής φρεγάτας στην Ερυθρά Θάλασσα». Και με τον αστυφύλακα και με τον χωροφύλακα. Γι’ αυτό σας γλεντάνε αυτοί εδώ, γι’ αυτό σας γλεντάει η Νέα Δημοκρατία και ευτυχώς υπάρχει η Ελληνική Λύση που ορθοτομεί στη λογική και επιχειρηματολογεί, αλλιώς θα είχαμε πρόβλημα.

(Χειροκροτήματα από την πτέρυγα της Ελληνικής Λύσης)

Και λέω στους φίλους του ΣΥΡΙΖΑ: Και γραβάτα θα φορέσετε και παρέλαση θα κάνετε και το κεφάλαιο θα αποδαιμονοποιήσετε και το ΝΑΤΟ θα αγαπήσετε και την επιστολική ψήφο θα θελήσετε και τη «GOLDMAN SACHS» θα καταπιείτε και τον εφοπλιστή θα αποδεχτείτε και τον καπιταλισμό θα χειροκροτείτε και το κυριότερο, θα γίνετε δεκανίκι της Νέας Δημοκρατίας, εκεί που ανήκει ο κ. Κασσελάκης. Εκεί ανήκει.

(Χειροκροτήματα από την πτέρυγα της Ελληνικής Λύσης)

Κύριοι συνάδελφοι, κλείνω λέγοντας το εξής. Ζούμε σε έναν ανάποδο κόσμο. Κύριε Γεωργιάδη, θέλω εσείς προσωπικά να το δείτε. Σήκωσαν ένα πανό οι οπαδοί του Παναιτωλικού στο γήπεδο για τη Μαρία και κλήθηκαν να απολογηθούν και να τους τιμωρήσουν. Να τιμωρηθεί μια επαρχιακή ομάδα που σήκωσε ένα πανό για τα Τέμπη. Βρίζουν τη Μακεδονία και τη λένε Βουλγαρία η ΠΟΕΔΗΝ και δεν τιμωρείται κανένας. Γιατί να τιμωρηθεί ο Παναιτωλικός γι’ αυτό το πανό, για εξηγήστε μου, που, αν θέλετε, επικαλείται την ανθρωπιά και λέει ότι θέλουν να τιμωρηθούν οι δολοφόνοι, όποιοι κι αν είναι αυτοί. Δεν σας λέω εγώ ποιοι είναι. Θα τους βρει η δικαιοσύνη που διορίσατε εσείς. Το καταλαβαίνω. Η δική σας δικαιοσύνη θα τους βρει.

Αλλά, κύριε Γεωργιάδη, θα ήθελα να σας πω το εξής. Εμείς διαφέρουμε από τη Νέα Δημοκρατία, διαφέρουμε από την ίδια την υπόσταση της Νέας Δημοκρατίας, διότι εμείς στηριζόμαστε στους Έλληνες πολίτες και στηρίζουμε τους Έλληνες πολίτες. Εμείς λέμε όχι στους ολιγάρχες. Ήρθαμε, θα μείνουμε, παρά τον πόλεμο που μας κάνετε, θα μείνουμε και θα νικήσουμε.

(Χειροκροτήματα από την πτέρυγα της Ελληνικής Λύσης)

Και κλείνω και λέω το εξής. Κύριε Γεωργιάδη, επειδή επιχειρεί ο Πρωθυπουργός ένα comeback και θέλει να δείξει ότι είναι το νέο πρόσωπο πλέον -τώρα το πρωί το επιχείρησε, αλλά απέτυχε- θα διαβάσω κάτι από τον Μπρεχτ. Μπορεί να μη διαβάζετε Μπρεχτ, θα σας διαβάσω εγώ, γιατί επιχειρείτε να πείτε ότι γίνεται το καινούργιο. Τώρα μάθετε από τα λάθη σας.

«Είδα το παλιό να πλησιάζει, μα ερχόταν σαν νέο, σερνόταν πάνω σε καινούργια δεκανίκια, που κανένας δεν είχε ξαναδεί και βρωμούσε νέες μυρωδιές σαπίλας που κανείς δεν είχε πριν ξαναμυρίσει».

Ο ελληνικός λαός «σας μύρισε» και 9 Ιουνίου θα ξορκίσει το κακό, τους ανακόλουθους ιδεολογικά, τους ανακόλουθους πολιτικά, τους ανακόλουθους κοινωνικά, εθνικά, πατριωτικά. 9 Ιουνίου το ραντεβού με το μέλλον, με την Ελληνική Λύση.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Τον λόγο έχει ο κ. Αλέξανδρος Χαρίτσης, Πρόεδρος της Νέας Αριστεράς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, για ένα λεπτό τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, για ένα λεπτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε Βελόπουλε, αν ήξερα πραγματικά πόσο πολύ θέλετε να βγείτε στον «ΣΚΑΪ», θα έκανα ό,τι μπορούσα για να βγείτε. Δεν ήξερα ότι τραβάτε τέτοιο μεγάλο ζόρι, τέτοιο πόνο στην ψυχή σας.

Πρέπει να σας πω, όμως, για να είμαστε συνεννοούμενοι ότι ο «ΣΚΑΪ» είναι ένας ιδιωτικός τηλεοπτικός σταθμός, βγάζει αυτούς που θέλει και ευτυχώς στην Ελλάδα δεν υπάρχει λογοκρισία ούτε είμαστε Σοβιετία. Παρά ταύτα, στο όνομα της παλιάς μας φιλίας, αν τόσο στεναχωριέστε που δεν βγαίνετε στον «ΣΚΑΪ», να πάρω μερικούς φίλους μου δημοσιογράφους να τους παρακαλέσω να σας βγάλουν, για να μη στεναχωριέστε.

Πάω τώρα στα λίγο πιο σοβαρά που είπατε. Κατ’ αρχάς, η ομιλίας σας, με συγχωρείτε, με το νομοσχέδιό μου δεν είχε καμμία σχέση. Θεωρώ λίγο προσβολή για τους Έλληνες πολίτες ότι δεν βρήκατε ούτε ένα λεπτό να πείτε για το ΕΣΥ, παρά μόνο ότι το έκανα σαν τα μούτρα μου. Θα μου επιτρέψετε να πω ότι τα μούτρα μου καλά τα βλέπω εγώ. Αν τα βλέπετε χάλια, δεν ξέρω. Δικαίωμά σας είναι. Δικαίωμά σας. Προσπαθώ να με διατηρώ σε καλή φόρμα. Αλλά εσείς αν θεωρείτε τα μούτρα μου άσχημα, τι να κάνουμε, αυτά είναι γνωστά.

Οφείλω να σας πω ότι επί της ουσίας για το ΕΣΥ δεν είπατε απολύτως τίποτα, το οποίο είναι εντυπωσιακό για έναν πολιτικό αρχηγό που έχει τόσο μεγάλες φιλοδοξίες να θεωρεί στα σαράντα λεπτά που μίλησε τη θεραπεία των Ελλήνων ασθενών και την υγεία των Ελλήνων πολιτών αδιάφορο γι’ αυτόν ζήτημα. Ας κριθείτε γι’ αυτό.

Πάμε να απαντήσω και σε μερικά που θέλω να ακουστούν. Πρώτα απ’ όλα για τον κ. Γεράκη οφείλω να πω το εξής. Αυτές οι θεωρίες περί τιμολογίων κ.λπ. τις έλεγε και ο ΣΥΡΙΖΑ προεκλογικά και δεν θυμάμαι αν τις λέγατε κι εσείς. Ο κ. Γεράκης όμως είναι ένας από τους δημοσκόπους που έπεσε μέσα στις εκλογές. Άρα, όλες οι κατηγορίες πήγαν περίπατο, διότι η δουλειά ενός δημοσκόπου είναι να προβλέπει το αποτέλεσμα και ο κ. Γεράκης το προέβλεψε σωστά. Άρα, όλα τα άλλα που λέτε καλύτερα να σας προβληματίσουν γι’ αυτά που λέτε.

Οφείλω να σας συγχαρώ -πραγματικά το λέω αυτό, χωρίς ίχνος ειρωνείας-για το ότι καταφέρατε να πείσετε όχι μόνο την ελληνική κοινωνία, αλλά και τη Βουλή, για όλες αυτές τις παλαβές θεωρίες, περί μπαζώματος.

Σας είπε –είπατε- κάποιος ότι είπατε μια σαχλαμάρα για το μπάζωμα, στις 13 Μαρτίου του 2023 ή 11 Μαρτίου, κάτι τέτοιο, δεν θυμάμαι. Έχετε δίκιο! Όταν λέγατε τις θεωρίες περί μπαζώματος τότε, κύριε Βελόπουλε, όλη η Βουλή εδώ γελούσε. Και καταφέρατε και πείσατε όλους τους άλλους -του ΠΑΣΟΚ προεξάρχοντος- να συμμεριστούν αυτές τις θεωρίες σας, για τις οποίες όλοι τότε γελούσαν. Αυτό σας το πιστώνω!

Χαίρομαι, όμως, γιατί για όλα αυτά γίνεται δικαστική διερεύνηση, για να φανεί τελικά και η πραγματικότητα όλων αυτών των θεωριών. Δεν λέω περισσότερα, γιατί τα ψάχνουν οι Εισαγγελείς και εγώ έχω εμπιστοσύνη στην ελληνική δικαιοσύνη.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τώρα θα μου επιτρέψετε να πω και δυο λόγια -και κλείνω- για τα πολιτικά που είπατε.

Κατ’ αρχάς, ο κ. Μπλέτσας ορίστηκε επικεφαλής του Οργανισμού για την Κυβερνοασφάλεια. Ποιο είναι το επιχείρημά σας; Ότι έχει κάνει μία ανάρτηση κατά του Καραμανλή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έξι, όχι μία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έξι.

Συγγνώμη, συμφωνήσαμε ή όχι ότι πρέπει να επιλέγουμε ανθρώπους ασχέτως πολιτικών απόψεων, αρκεί να έχουν την ικανότητα να κάνουν μια δουλειά; Εδώ μας λέτε εσείς ότι πρέπει να επιλέγουμε μόνο πολιτικούς μας φίλους. Εάν συμφωνούμε όλοι ότι το σωστό για μία κυβέρνηση είναι να επιλέγει τους κατάλληλους ανθρώπους, ασχέτως το αν είναι φίλοι της ή εχθροί της πολιτικά, τότε μόνο μπράβο πρέπει να μας πείτε, που δεν διστάσαμε να διορίσουμε σε αυτήν την θέση, -ποιον;- τον διευθυντή του Media Lab του MIT.

Και επειδή εσείς μπορεί να μην ξέρετε τι είναι το MIT ή να επενδύετε σε ψηφοφόρους που -δυστυχώς- δεν ξέρουν τι είναι το MIT, πρέπει να σας πω, κύριε Βελόπουλε, ότι το Τεχνολογικό Ίδρυμα της Μασαχουσέτης, το MIT, δηλαδή, είναι το νούμερο ένα τεχνολογικό ίδρυμα κυβερνοασφάλειας στον πλανήτη γη.

(Χειροκροτήματα από την πτέρυγα της Νέας Δημοκρατίας)

Άρα το να επιλέγει η ελληνική Κυβέρνηση τον διευθυντή αυτού του εργαστηρίου για αυτή την θέση από το μεγαλύτερο τεχνολογικό ίδρυμα του πλανήτη Γη και αυτός να είναι λόγος για να μας κατηγορεί ο Κυριάκος Βελόπουλος, δυστυχώς, δείχνει, αγαπητέ Κυριάκο, ότι παραμένεις το ίδιο φαιδρός, που ήσουν πάντα. Γιατί, δεν καταλαβαίνεις τι είναι το MIT και πουλάς στον ελληνικό λαό αυτά τα παραμύθια.

Και κλείνω αναφορικά με τα 4.000 ευρώ σύνταξη. Για την σύνταξη δίνουμε 30 δισεκατομμύρια τον χρόνο και είναι ο μέσος όρος 800 ευρώ. Για να την πάμε 4.000 ευρώ θέλουμε, λοιπόν, 130 δισεκατομμύρια τον χρόνο. Οι Νορβηγοί, μετά από τριάντα χρόνια εξορύξεων, έχουν μαζέψει σε ένα ταμείο τους 1 τρισεκατομμύριο. Ένα τρισεκατομμύριο και δεν έχουν δώσει μέχρι τις 4.000 ευρώ Ξέρετε γιατί; Διότι, αγαπητέ κύριε Βελόπουλε, ακόμα και ο λαϊκισμός έχει κάποια όρια. Άλλο πράγμα είναι να λέτε -που και εμείς το λέμε- ότι είμαστε υπέρ των εξορύξεων και πράγματι, ένα κομμάτι αυτών των εξορύξεων όταν επιτευχθούν -και η Κυβέρνησή μας δουλεύει για να γίνουν- θα μπορούν να προσφέρουν στην ελληνική οικονομία και στο ασφαλιστικό σύστημα και άλλο πράγμα είναι, αγαπητέ κύριε Βελόπουλε, για να πάρετε μια μονάδα παραπάνω στις ευρωεκλογές, να παίζετε με τους συνταξιούχους της χώρας και να τους υπόσχεστε πράγματα που κι εσείς ξέρετε ότι δεν γίνονται.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αύριο θα πει κάποιος ότι εγώ θα δώσω 5.000 ευρώ, κάποιος άλλος 10.000 ευρώ, κάποιος άλλος 30.000 ευρώ και θα ξοδεύουμε τον χρόνο μας για να λέμε μεταξύ μας -ακούστε λίγο τη φράση- ανοησίες, κύριε Βελόπουλε. Γιατί οι 4.000 ευρώ σύνταξη είναι ανοησίες, όπως όσα είπατε για τον κ. Μπλέτσα και το MIT, όπως αυτά που λέτε κάθε μέρα, για να πάρετε ψήφους.

Και το αν εγώ θα πάω στη Μακεδονία ή όχι, θα μου επιτρέψετε να σας πω ότι δεν θα ζητήσω την άδειά σας για το πού θα πάω. Δόξα τω Θεώ, όλοι οι Έλληνες πολίτες πηγαίνουμε όπου θέλουμε μέσα σε αυτή τη χώρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Θέλετε να απαντήσετε, κύριε Πρόεδρε; Παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κύριε Υπουργέ, είχες μια «πρεμούρα» να υπερασπιστείς τον Αλαφούζο. Τι αγάπη για τον Αλαφούζο, ρε παιδί μου, είναι αυτή; Τι λατρεία με τον Αλαφούζο; Μπορείς να πάρεις και τηλέφωνο ό,τι ώρα θέλεις, ε; Ωραία πράγματα!

Υπουργός σε χώρα να λέει ότι θα πάρει σε ιδιωτικό κανάλι τηλέφωνο για να βγάλει Πρόεδρο κόμματος. Οποίο θράσος ρε μεγάλε, οποίο θράσος πραγματικά! Πόσο θράσος μπορείς να έχεις;

(Χειροκροτήματα από την πτέρυγα της Ελληνικής Λύσης)

Δεύτερον, υπερασπίστηκες τον Γεράκη λέγοντας πάλι ψέματα. Έχεις εθιστεί στο ψέμα. Η δημοσκόπηση Γεράκη στις 16-18 Μαΐου ήταν: Νέα Δημοκρατία 33,4% ΣΥΡΙΖΑ 27%, ΠΑΣΟΚ 7,7%, ΚΚΕ 5,7%, ΜΕΡΑ 3,5%, Ελληνική Λύση 3%. Άσε μας ρε Άδωνι τώρα, άσε μας σε παρακαλώ πάρα πολύ, άσε με το ψέμα πια!

(Χειροκροτήματα από την πτέρυγα της Ελληνικής Λύσης)

Πάμε παρακάτω. Ακούστε λίγο, αφού μιλήσαμε για τον Αλαφούζο και έχεις και τηλέφωνα, ρώτησε τους πόσες φορές αρνήθηκα να πάω. Και ξέρεις γιατί αρνήθηκα; Γιατί εγώ σέβομαι την προσωπικότητά μου. Σε άνθρωπο που με λοιδορεί με ψέματα ούτε απαντώ ούτε πηγαίνω. Το κατάλαβες; Και είναι έντιμη η στάση μου και διαρκής. Δεν είναι στιγμιαία.

Όσο για το ΕΣΥ σου απάντησα. Ήσουν στο τηλέφωνο και δεν άκουσες. Είπα τι κατάντησες, να πληρώνουν οι καρκινοπαθείς, να πάθει αυτό που έπαθε ο άλλος στην Κρήτη. Τα είπαμε. Αλλά όσο και να στα λέει κάποιος, όταν δεν θέλεις να ακούσεις, δεν ακούς. Γιατί δεν θα διορθωθείς ποτέ. Άνθρωπος που είπε μην πάρετε την δόξα από εμένα για τον Τόμσεν, τι να περιμένω τώρα εγώ; Τι να του πω; Τι να του πω;

Συμβουλή λοιπόν: Τα πολλά λόγια δεν σε κάνουν να φαίνεσαι συνετός. Ξέρεις ποιος το είπε αυτό; Ο Θαλής. Κάτι ήξερε. Το ότι μιλάς πολύ, το ότι μιλάμε πολύ δεν σημαίνει ότι είμαστε και συνετοί.

Πάμε στα Τέμπη. Εάν δεν ήθελε συγκάλυψη η Κυβέρνησή σου, δεν θα πήγαινε σε ιδιωτικό χώρο τα μπάζα, σου είπα. Πηγαίνω σε ιδιωτικό χώρο μπάζα για να κρύψω κάτι, σου είπα. Εγώ δεν λέω ότι φταίει ο Πρωθυπουργός, εάν φταίνε οι υπηρεσιακοί η ο Αγοραστός. Αυτοί οι άνθρωποι πρέπει να προηγηθούν. Αυτό ζητάω εγώ. Αλλά ο Πρωθυπουργός σου, είπε εδώ μέσα στην πρόταση δυσπιστίας ότι το ίδιο βράδυ αυτός έδινε εντολές. Άρα αυτός που εκτέλεσε τις εντολές του, τις πήρε από κάποιον. Άρα ο Πρωθυπουργός, ο ίδιος, είπε ότι εγώ έδινα εντολές τα μπάζα να πάνε εκεί ή να το διαψεύσει. Εγώ αυτό ζητάω. Εξηγώ καλά Άδωνι;

Γιατί τριάντα χρόνια είχα φίλο και τον έχασα εκεί μέσα. Ήταν τριάντα χρόνια φίλος μου. Εμείς γνωριζόμαστε είκοσι χρόνια. Αυτόν τον ήξερα τριάντα και κάτι χρόνια. Δύο φορές ταξίδεψε με το τρένο και έχασε τη ζωή του με την δεύτερη. Ε, αυτό δεν θα το συγχωρήσω ποτέ από την πολιτεία, από κανέναν, γιατί μαζί με αυτόν χάθηκαν και άλλοι άνθρωποι. Πρέπει να τιμωρηθούν. Αυτό σου λέω εγώ. Πού διαφωνούμε; Πείτε μου! Πού;

Και κλείνοντας, κύριε Πρόεδρε, πάλι δεν άκουσες. Το έως 4.000 ευρώ είναι μία γραμμή, μία γραμμή που ξεκινάει από κάπου και τελειώνει κάπου. Και θα στο πω ακόμη μία φορά. Από το 2012 έλεγε η Κυβέρνηση που υπηρετείς, η Νέα Δημοκρατία, ότι θα κάνει εξορύξεις. Η Κύπρος ξεκίνησε το 2018 και τώρα τρύπησε και έβγαλε φυσικό αέριο. Ξεκινήστε τώρα τουλάχιστον για να δώσουμε 2.000 ευρώ, 3.000 ευρώ!

(Χειροκροτήματα από την πτέρυγα της Ελληνικής Λύσης)

Κλείνοντας –ξέρω ότι θα απαντήσεις- θα σου δώσω μια δήλωση, γιατί σου είπα ότι δεν είναι συνετό να ομιλείς πολύ. «Η Νέα Δημοκρατία είναι η ντροπή της Δεξιάς. Δεν μπορώ να πιστέψω ότι θα μπορούσα να έχω οποιαδήποτε ιδεολογική συγγένεια με αυτό το γελοίο τσίρκο. Εάν είσαι βαθύπλουτος γόνος», για τον Μητσοτάκη, «ανήκεις σε εκείνη την κατηγορία που δεν χρειάζονται να εργαστούν ποτέ στη ζωή τους. Ο Σαμαράς είναι όχι απλά κατώτερος των περιστάσεων, αλλά ελάχιστος έως ανύπαρκτος».

Εάν τα έλεγα εγώ αυτά Άδωνι, δεν θα πήγαινα ποτέ σε ένα τέτοιο μαγαζί, ανύπαρκτο, τσίρκο, γελοίο. Εσύ τα είπες και εγώ σου διαβάζω τι είπες.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Υπουργέ, δεν έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι προσωπικό, εντελώς προσωπικό. Πιο προσωπικό δεν υπάρχει! Αυτό είναι Το προσωπικό.

Θέλω ένα λεπτό.

(Θόρυβος στην Αίθουσα)

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, δεν γίνεται να κάνει συνεχώς παρεμβάσεις.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο. Το είπα.

**ΜΙΧΑΗΛ ΚΑΤΡΙΝΗΣ:** Σε κάθε νομοσχέδιο μιλάει είκοσι φορές. Είναι Κανονισμός της Βουλής….(Δεν ακούστηκε)

(Θόρυβος στην Αίθουσα)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, τελειώστε, γιατί έχουν δίκιο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι προσωπικό.

**ΜΙΧΑΗΛ ΚΑΤΡΙΝΗΣ:** Εσείς το προκαλέσατε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι προσωπικό.

**ΜΙΧΑΗΛ ΚΑΤΡΙΝΗΣ:** Δεν είναι προσωπικό. Δεν γίνεται, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Είπα ότι έχετε δίκιο. Κάνει κατάχρηση της θέσης, που του έδωσε ο Πρόεδρος της Νέας Αριστεράς.

Κύριε Υπουργέ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι μη φύγεις!

Αγαπητέ, Κυριάκο Βελόπουλε, αφού ήθελες να το κάνεις προσωπικό, εγώ γενικά τα προσωπικά τα αφήνω στην πολιτική. Αλλά να είσαι έτοιμος να ακούσεις τα προσωπικά.

Άμα αρχίσω να αναφέρω τις δηλώσεις κατά της Νέας Δημοκρατίας πριν το 2014, θα βρω χίλιες. Ποιος ξέρει καλύτερα από μένα πόσο παρακαλούσες τον Αντώνη Σαμαρά να κατέβεις Ευρωβουλευτής της Νέας Δημοκρατίας το 2014 περισσότερο από εμένα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ψεύδεσαι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα να ξέρει ο ελληνικός λαός και όσοι πάνε να σε ψηφίσουν ότι δεν είσαι στη Νέα Δημοκρατία, γιατί ο Αντώνης Σαμαράς σε έκοψε από το ψηφοδέλτιο, όταν ήταν να πας στο «Κάραβελ».

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, σας παρακαλώ πολύ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, όλο το σόου που έκανες προηγουμένως, που είναι εντελώς προσωπικό, είναι μόνο και μόνο για να κοροϊδέψεις τον κόσμο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, σας παρακαλώ πάρα πολύ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ, όμως, αγαπητέ Κυριάκο, σε ξέρω πάρα πολύ καλά. Άρα εμένα δεν μπορείς να με κοροϊδέψεις. Αμφιβάλλω, δε, και αν είχες και φίλο στο τρένο! Και αυτό μάλλον ψέμα είναι!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, σας παρακαλώ πάρα πολύ!

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, αγαπητέ κύριε Βελόπουλε, σε μένα θα μιλάς με σεβασμό, γιατί εγώ σε ξέρω καλά.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Υπουργέ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μπορεί οι ψηφοφόροι σου να μη σε ξέρουν, αλλά εγώ σε ξέρω. Άρα, όταν με βλέπεις, θα είσαι προσεκτικός. Παρακαλούσες και σε έκοψαν και σου έκατσε να γίνεις τώρα Αρχηγός!

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θέλω τον λόγο.

(Θόρυβος - διαμαρτυρίες στην Αίθουσα)

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, δεν γίνεται αυτό!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πρέπει να απαντήσει. Είναι επί προσωπικού.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, δεν γίνεται, δεν μπορεί ο άνθρωπος, ο κουβαλητής του συστήματος να λέει ότι εγώ παρακαλούσα. Αρνήθηκα στον Αντώνη Σαμαρά να κατέβω, γιατί δεν έκανε την ΑΟΖ και τότε. Αυτό είναι το πρώτο.

Και δεύτερον, κύριε Γεωργιάδη, εμένα δεν θα μου κουνάτε το δάχτυλο για έναν και μόνο λόγο, γιατί όταν σε φτύνουν, νομίζεις ότι βρέχει.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω το εξής ως απάντηση, για να ξέρουμε τι λέμε. Ο άνθρωπος ο οποίος παρακαλεί, εκλιπαρεί και αγκαλιάζει οποιονδήποτε πολιτικό Αρχηγό για να τον κάνει Βουλευτή δείχνει -δεν θα πω αυτό που λες, κύριε συνάδελφε- εμένα.

Θα σου πω ένα μόνο πράγμα: «Η Νέα Δημοκρατία είναι η ντροπή της Δεξιάς. Δεν μπορώ να πιστέψω ότι θα μπορούσα να πάω σε αυτό το κόμμα». Αυτός είσαι.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτός είσαι, λασπολόγος, υβριστής, συκοφάντης και κυρίως, γλείφτης μεγάλος του συστήματος!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Αλέξανδρος Χαρίτσης, ο Πρόεδρος της Νέας Αριστεράς. Καταλαβαίνω τα παράπονα που έχετε, αλλά εγώ σας ρώτησα προηγουμένως αν επιτρέπετε να επέμβει ο κύριος Υπουργός. Γνώριζα τι ακριβώς θα γίνει. Εσείς το επιτρέψατε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Αλήθεια, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Σας ρώτησα.

Κύριε Χαρίτση, σας ρώτησα αν το επιτρέπετε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, εγώ είπα να μιλήσει ο κύριος Υπουργός και να απαντήσει στον Πρόεδρο της Ελληνικής Λύσης, όχι να ζήσουμε αυτόν τον εκφυλισμό που ζήσαμε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Χαρίτση, ξέρετε πολύ καλά ότι, αν ξεκινήσει κάτι τέτοιο, μπορεί να συμβεί αυτό. Εγώ σας ρώτησα προηγουμένως αν το επιτρέπετε. Εσείς το επιτρέψατε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Να δώσει απάντηση ο Υπουργός, όχι αυτό τον διάλογο χωρίς καμμία άδεια, χωρίς καμμία παρέμβαση…

**ΠΡΟΕΔΡΕΥΩΝ (Βασίλειος Βιλιάρδος):** Δεν μπορώ να το ελέγξω παρακάτω και το ξέρετε πολύ καλά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Αν είναι δυνατόν! Τα προσωπικά τους ο κ. Γεωργιάδης και ο κ. Βελόπουλος να τα λύσουν εκτός της Αίθουσας του Κοινοβουλίου. Τι εκφυλισμός είναι αυτός;

**ΠΡΟΕΔΡΕΥΩΝ (Βασίλειος Βιλιάρδος):** Συμφωνείτε, όμως, ότι εσείς επιτρέψατε να μιλήσει ο Υπουργός, έτσι δεν είναι;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Τι εκφυλισμός είναι αυτός της διαδικασίας;

Ντροπή, κύριε Πρόεδρε!

Κυρίες και κύριοι συνάδελφοι, συζητάμε σήμερα ένα νομοσχέδιο της Κυβέρνησης της Νέας Δημοκρατίας, ένα νομοσχέδιο-επιτομή της νεοφιλελεύθερης εμμονής για διάλυση του κοινωνικού κράτους, με αιχμή τη δημόσια υγεία, έναν τομέα τον οποίο η Νέα Δημοκρατία, η Κυβέρνησή της, όφειλε και μπορούσε να στηρίξει γενναία και δεν το έκανε, παρά το γεγονός ότι υπήρξε τα προηγούμενα χρόνια περιβάλλον δημοσιονομικής χαλάρωσης.

Επέλεξε να μην το πράξει συνειδητά, προς όφελος συγκεκριμένων ιδιωτικών συμφερόντων. Και κατά διαβολική σύμπτωση σήμερα -που, βεβαίως, μόνο σύμπτωση δεν είναι, γιατί η ουσία, ο πυρήνας της πολιτικής είναι ακριβώς ο ίδιος- το «POLITICO», λοιπόν, προχωρά σε συνταρακτικές αποκαλύψεις για το Ταμείο Ανάκαμψης. Είναι αποκαλύψεις οι οποίες δεν μας εκπλήσσουν, γιατί από την πρώτη στιγμή είχαμε μιλήσει, είχαμε καταγγείλει τον αδιαφανή τρόπο, την εν κρυπτώ διαδικασία με την οποία η Κυβέρνηση εκπόνησε το σχέδιό της για το Ταμείο Ανάκαμψης.

Αυτή τη στιγμή που μιλάμε, λοιπόν, βρίσκεται σε εξέλιξη έρευνα για απάτη αναφορικά με τον τρόπο με τον οποίο 2,5 δισεκατομμύρια ευρώ ευρωπαϊκών κονδυλίων από το Ταμείο Ανάκαμψης έχουν χορηγηθεί σε δέκα και μόνο ελληνικές εταιρείες. Σε δέκα εταιρείες 2,5 δισεκατομμύρια.

(Χειροκροτήματα από την πτέρυγα της Νέας Αριστεράς)

Μιλάμε, όπως αναφέρει το «POLITICO», για έργα που αφορούν στον τομέα των τεχνολογιών και για μια έρευνα η οποία εστιάζει στη χειραγώγηση δημόσιων διαγωνισμών, με τον γνωστό παλιό παραδοσιακό τρόπο, δηλαδή της προσυνεννόησης μεταξύ των εταιρειών στους διαγωνισμούς, έτσι ώστε να μην υπάρξει ουσιαστικά καμμία ανταγωνιστική διαδικασία.

Οι συμβάσεις που κέρδισαν οι υπό έρευνα εταιρείες -σύμφωνα πάντα με το «POLITICO»- αφορούν, κύριοι Υπουργοί, περισσότερα από εξακόσια έργα στον τομέα της τεχνολογίας, αξίας τουλάχιστον 100.000 ευρώ το καθένα από αυτά τα εξακόσια έργα. Από τις εκατόν δέκα συμβάσεις που έχει ερευνήσει το «POLITICO» οι εκατόν μία ανατέθηκαν σε μία από αυτές τις δέκα υπό διερεύνηση εταιρείες.

Προσέξτε: Εκατόν μία αναθέσεις, χωρίς να υπάρξει κανένας απολύτως ανταγωνισμός. Υπάρχουν και παραδείγματα μέσα στο ρεπορτάζ. Λέει, για παράδειγμα, για έργο το οποίο αφορά στο ΕΣΗΔΗΣ, το Εθνικό Σύστημα Ηλεκτρονικών Δημοσίων Συμβάσεων, που στην Ελλάδα, ο διαγωνισμός αυτός ορίσθηκε να έχει προϋπολογισμό 44 εκατομμύρια ευρώ, την ώρα που αντίστοιχο έργο στην Ιρλανδία είχε προϋπολογισμό 4,6 εκατομμύρια ευρώ και στην Κύπρο 4,5 εκατομμύρια ευρώ. Έχουμε, λοιπόν, 44 εκατομμύρια στην Ελλάδα, 4,6 εκατομμύρια στην Ιρλανδία, 4,5 εκατομμύρια στην Κύπρο.

Την ώρα, λοιπόν, που εκατοντάδες χιλιάδες μικρομεσαίες επιχειρήσεις δεν έχουν την παραμικρή πρόσβαση στη χρηματοδότηση, την ώρα που απουσιάζουν από τη χώρα μας έργα θωράκισης προστασίας, όπως τα αντιπλημμυρικά, την ίδια στιγμή κάποιοι επιτήδειοι με τις ευλογίες της Κυβέρνησης λυμαίνονται τα υπερπολύτιμα κονδύλια του Ταμείου Ανάκαμψης.

Σήμερα το πρωί, κυρίες και κύριοι συνάδελφοι, έκανα περιοδεία στη βιοτεχνική ζώνη του Περιστερίου, εκεί όπου μικρές επιχειρήσεις, βιοτεχνίες αναστενάζουν από την έλλειψη χρηματοδότησης, από τη γραφειοκρατία, από τα καθημερινά προβλήματα που απειλούν την ίδια την επιβίωσή τους, εκεί που παράγεται η προστιθέμενη αξία της ελληνικής οικονομίας, εκεί που εργάζονται άνθρωποι του καθημερινού μόχθου, εκεί που το Ταμείο Ανάκαμψης για αυτούς τους επαγγελματίες, για αυτούς τους εργαζόμενους είναι άγνωστη λέξη, αφού κατευθύνεται στους λίγους, στους εκλεκτούς, στους ίδιους και στους ίδιους, αυτούς που, έτσι και αλλιώς, έχουν τη δυνατότητα πρόσβασης σε ρευστότητα από τις τράπεζες, από τις αγορές.

Κυρίες και κύριοι της Κυβέρνησης, δεν μπορείτε να κρύβεστε άλλο. Πρέπει να δώσετε σαφείς απαντήσεις. Μιλάμε για δισεκατομμύρια ευρώ τα οποία στερούνται σήμερα οι Έλληνες πολίτες. Ο Υπουργός Ανάπτυξης, ο κ. Σκρέκας, οφείλει να τοποθετηθεί, αλλά και ο κ. Γεωργιάδης οφείλει να τοποθετηθεί, ως προκάτοχός του, που διαχειρίστηκε την προηγούμενη περίοδο το Ταμείο Ανάκαμψης. Τι ακριβώς έχει συμβεί; Πού έχουν πάει τα κονδύλια του Ταμείου Ανάκαμψης; Με ποιον τρόπο έγιναν αυτές οι διαγωνιστικές διαδικασίες; Πώς έγιναν όλες αυτές οι αναθέσεις;

Για μια ακόμη φορά η Κυβέρνηση του κ. Μητσοτάκη συνδέεται με οσμή σκανδάλου και διαφθοράς.

Είστε ξανά, κυρίες και κύριοι της Κυβέρνησης, εκτεθειμένοι στην Ευρώπη, όπως, δυστυχώς, συμβαίνει και με το έγκλημα των Τεμπών. Αλήθεια, ο κύριος Πρωθυπουργός, τόσο άμεμπτος, τόσο ευαίσθητος, γιατί δεν έχει ζητήσει ακόμα να επιταχυνθεί η διαλεύκανση της υπόθεσης της μονταζιέρας και των παραποιημένων ηχητικών; Ο κ. Τερεζάκης, ο Διευθύνων Σύμβουλος του ΟΣΕ, μόλις προχθές, παραδέχθηκε ότι το υλικό είναι παραποιημένο, αλλά λέει ότι το υλικό αυτό δεν έφυγε από τον ΟΣΕ για να πάει σε μέσο ενημέρωσης λίγες ώρες μετά την τραγωδία.

Από πού διέρρευσε, λοιπόν, αυτό το υλικό, αν όχι από τον ΟΣΕ και ποιος παραποίησε τελικά αυτό το υλικό;

Για πόσο ακόμα θα κρύβεστε, κύριοι Υπουργοί; Θα παρέμβει τελικά εισαγγελέας, επιτέλους, σε αυτή τη χώρα μετά τις αποκαλύψεις του κ. Τερεζάκη για το παραποιημένο υλικό;

Η Κυβέρνηση του κ. Μητσοτάκη είναι εκτεθειμένη ξανά στην Ευρώπη, όπως είναι εκτεθειμένη και για την υπόθεση των υποκλοπών!

(Χειροκροτήματα από την πτέρυγα της Νέας Αριστεράς)

Αλήθεια, ο κ. Μητσοτάκης, οι Υπουργοί του νιώθουν την ανάγκη να απολογηθούν μετά την απόφαση του Σ.τ.Ε., το οποίο αποκαλύπτει, το οποίο αποδεικνύει ότι νομοθετήσατε αντισυνταγματικά, μόνο και μόνο για να προχωρήσει η συγκάλυψη, μόνο και μόνο για να ξεδοντιάσετε την αρμόδια ανεξάρτητη αρχή, την ΑΔΑΕ;

Οφείλω, όμως, κύριε Πρόεδρε, -και δυστυχώς δεν έγινε συζήτηση σε αυτή την Αίθουσα σήμερα γι’ αυτό- να σχολιάσω στην τοποθέτησή μου και την χθεσινή απόφαση του Ευρωκοινοβουλίου για το σύμφωνο μετανάστευσης. Πρόκειται για μια τομή, όμως πρόκειται για μια πολύ αρνητική τομή. Η Ευρώπη απομακρύνεται από τις θεμελιώδεις ιδρυτικές της αξίες.

(Χειροκροτήματα από την πτέρυγα της Νέας Αριστεράς)

Πρόκειται για μια κομβική υποχώρηση στις μισαλλόδοξες κραυγές των ρατσιστών και των ακροδεξιών. Η χθεσινή απόφαση του Ευρωπαϊκού Κοινοβουλίου καταργεί στην πράξη το δικαίωμα στο άσυλο και στα ανθρώπινα δικαιώματα, όπως αυτά εδραιώθηκαν στην ήπειρό μας μετά το Β΄ Παγκόσμιο Πόλεμο. Η πλειοψηφία του Ευρωκοινοβουλίου, η συντηρητική και ακροδεξιά πλειοψηφία του Ευρωκοινοβουλίου, επιλέγει μια πολιτική μαζικών αποτροπών και επαναπροωθήσεων που οδηγεί με μαθηματική ακρίβεια σε περισσότερες τραγωδίες, σε περισσότερα ναυάγια, όπως αυτό της Πύλου πέρυσι, σε περισσότερα νεκρά παιδιά στις θάλασσές μας, όπως τα τρία κοριτσάκια που χάθηκαν στη Χίο μόλις προχθές. Είναι μια πολιτική που καταπατά το Διεθνές Δίκαιο, τα ανθρώπινα δικαιώματα, το δικαίωμα στο άσυλο και μετατρέπει τις χώρες υποδοχής, όπως είναι και η Ελλάδα, με τη βούλα πλέον σε δεσμοφύλακες της Ευρώπης.

Και όλα αυτά την ώρα που η ένταση και ο πόλεμος μαίνονται χωρίς προοπτική αποκλιμάκωσης σε όλη την ευρύτερη περιοχή μας, από τη Γάζα μέχρι τη Συρία και την Ουκρανία, την ώρα που παγκοσμίως εντείνονται τα κύματα των κλιματικών προσφύγων. Έχουμε καταλάβει πού βρισκόμαστε; Έχουμε πάρει χαμπάρι τι έχουμε μπροστά μας; Εμείς, λοιπόν, ως Νέα Αριστερά λέμε ότι υπάρχει άλλος δρόμος πέραν του δρόμου που οδηγεί σε αυτή την καταστροφή, στην καταστροφή της γιγάντωσης της ακροδεξιάς και του φασισμού και σε εκατόμβες νεκρών ανθρώπων, εξαθλιωμένων ανθρώπων που ζητούν προστασία.

Είμαστε ελάχιστο πλέον καιρό πριν από τις ευρωεκλογές. Η Ευρώπη μοιάζει να κατευθύνεται σε ακροδεξιό τοίχο με τις μισαλλόδοξες και φιλοπόλεμες φωνές να επικρατούν. Χρειάζεται εναλλακτική προοπτική για την Ευρώπη. Χρειάζεται η ενίσχυση αριστερών και προοδευτικών φωνών και στην Ελλάδα το αίτημα αυτό είναι το αίτημα των πολιτών να υπάρξει σοβαρή, πειστική, μαχητική αντιπολίτευση απέναντι στη Νέα Δημοκρατία.

Σήμερα, όμως, ο κ. Μητσοτάκης έχει απέναντί του μία βολική Αντιπολίτευση. Γι’ αυτόν τον λόγο επιλέγει να στήσει τεχνητή πόλωση με όρους τηλεοπτικούς, αφού στα μείζονα, στα στρατηγικά υπάρχει δυστυχώς σύγκλιση με τις κυρίαρχες δυνάμεις της Αντιπολίτευσης. Το είδαμε και στη σημερινή του τηλεοπτική εμφάνιση. Γιατί έχουμε μια Αξιωματική Αντιπολίτευση που μετατρέπεται σε κόμμα ριάλιτι σόου, μετακινούμενο ταυτόχρονα προς τον πυρήνα της νεοφιλελεύθερης λογικής. Και έχουμε και έναν διεκδικητή της δεύτερης θέσης με θολό στίγμα και αντιφάσεις, που επιλέγει να προτάξει ως πολιτική επιτυχία την υποψηφιότητα εν ενεργεία Ευρωβουλευτή της Νέας Δημοκρατίας.

(Χειροκροτήματα από την πτέρυγα της Νέας Αριστεράς)

Και όχι οποιουδήποτε Ευρωβουλευτή της Νέας Δημοκρατίας, αλλά ενός από τους δεκαεπτά που κατέθεσαν στο Ευρωκοινοβούλιο αντιψήφισμα το οποίο έλεγε ότι όλα καλώς καμωμένα με το κράτος δικαίου στην Ελλάδα και αξίζουν και συγχαρητήρια στην Κυβέρνηση Μητσοτάκη για τον τρόπο με τον οποίο εφαρμόζει το κράτος δικαίου, την ώρα που ίδιος ο Αρχηγός του ΠΑΣΟΚ είναι θύμα παράνομων παρακολουθήσεων.

Και από την άλλη, στα δεξιά του κ. Μητσοτάκη είδαμε πριν και τον διάλογο μεταξύ κ. Γεωργιάδη και κ. Βελόπουλου, που είμαι βέβαιος ότι η ποιότητά του, το πολιτικό του περιεχόμενο, το ήθος του έκανε σοφότερους τους Έλληνες πολίτες. Είμαι απολύτως βέβαιος γι’ αυτό. Έχουμε, λοιπόν, στα δεξιά του Κυριάκου Μητσοτάκη μια ακροδεξιά εθνικιστική και συνωμοσιολογική πλευρά, η οποία στην πραγματικότητα μπορεί να λειτουργήσει ως «μαξιλαράκι» υποδοχής ακροδεξιών ψηφοφόρων, οι οποίοι μετά, με την πρώτη ευκαιρία, θα επανέλθουν στην αγκάλη της Νέας Δημοκρατίας. Το έχουμε ξαναδεί να συμβαίνει αυτό στο παρελθόν. Το έργο αυτό είναι χιλιοπαιγμένο. Όλα τα παραπάνω συντείνουν στην απογοήτευση, στην απαξίωση της πολιτικής και στην αποχή.

Εμείς λέμε ότι υπάρχει και άλλος δρόμος. Αυτό που προέχει, λοιπόν, σήμερα και αυτό που φοβάται η Δεξιά του κ. Μητσοτάκη είναι η κοινωνική αντιπολίτευση. Οι πολίτες που διεκδικούν, που αγωνίζονται, οι πολίτες που δεν δέχονται να αυτογελοιοποιούνται και να ταπεινώνονται, οι ζωντανές δυνάμεις της κοινωνίας μας. Αυτή ακριβώς την αντιπολίτευση θέλει να εκφράσει και θα εκφράσει η Νέα Αριστερά, με καθαρές θέσεις, με σαφείς προτεραιότητες και αιχμές και με σοβαρό σχέδιο απέναντι στο μονόδρομο της ήττας, της απογοήτευσης και της αποστράτευσης.

Κυρίες και κύριοι συνάδελφοι, έρχομαι τώρα και στο νομοσχέδιο. Οφείλω να ομολογήσω, κύριε Υπουργέ, ότι όσον αφορά τους τίτλους των νομοσχεδίων η Κυβέρνησή σας είναι πραγματικά πάρα πολύ δημιουργική και επινοητική: «Ρυθμίσεις για την ενίσχυση του ΕΣΥ». Μάλιστα. Έτσι τιτλοφορείται το σημερινό νομοσχέδιο. Ποια ενίσχυση; Για ποια ενίσχυση του ΕΣΥ μιλάμε; Και μη μας πείτε για το «Τζάνειο» και για το Νοσοκομείο της Ρόδου. Εσείς έχετε βάλει σκοπό να διαλύσετε ό,τι έχει απομείνει από το Εθνικό Σύστημα Υγείας. Αυτή είναι η πραγματικότητα.

(Χειροκροτήματα από την πτέρυγα της Νέας Αριστεράς)

Τίποτε άλλο από διάλυση του ΕΣΥ δεν συνιστά η κατάργηση της πλήρους και αποκλειστικής απασχόλησης για τους γιατρούς του ΕΣΥ.

Βγήκαμε από μια πανδημία με χιλιάδες νεκρούς, με το ΕΣΥ να έχει σηκώσει στις πλάτες του, στις πλάτες των ανθρώπων του, των γιατρών, των νοσηλευτών, του διοικητικού προσωπικού, το βάρος μιας ολόκληρης κοινωνίας, με τα ιδιωτικά νοσοκομεία να προστατεύονται επιμελώς για να μην επιμολυνθούν από τον ιό. Το ΕΣΥ ξεπέρασε τα όριά του. Και αντί, λοιπόν, να έρθετε τώρα να το αναγνωρίσετε αυτό, να το συνειδητοποιήσετε και αυτά τα οποία ανέδειξε η πανδημία με τον πιο χαρακτηριστικό τρόπο να τα κάνετε πράξη, δηλαδή ότι χρειαζόμαστε ένα ισχυρό δημόσιο σύστημα υγείας, εσείς κάνετε το ακριβώς αντίθετο.

Κυρίες και κύριοι συνάδελφοι, το σημερινό σχέδιο νόμου της Κυβέρνησης της Νέας Δημοκρατίας είναι ένα βαθιά ιδεολογικό νομοσχέδιο. Είναι η έμπρακτη απόδειξη ότι σήμερα εδώ στο ελληνικό Κοινοβούλιο η διάκριση μεταξύ Αριστεράς και Δεξιάς είναι πιο επίκαιρη από ποτέ. Οι ρυθμίσεις του σημερινού σχεδίου νόμου αποτελούν άλλο ένα βήμα της Κυβέρνησης προς την αλλαγή παραδείγματος στη σχέση των πολιτών με το σύστημα υγείας: αποδιάρθρωση του δημόσιου συστήματος και στροφή προς τις ιδιωτικές ιατρικές υπηρεσίες.

Ο κύριος Υπουργός θα διαμαρτυρηθεί, θα μας πει: «Καλά, δεν βλέπετε και κάποιες θετικές ρυθμίσεις που υπάρχουν στο νομοσχέδιό μου;». Η αλήθεια, όμως, και η πραγματικότητα δυστυχώς, κύριε Υπουργέ, είναι ότι αν κοιτάξει κανείς τη μεγάλη εικόνα, η μία ή η άλλη θετικές διατάξεις χάνουν τη σημασία τους, γιατί η μεγάλη εικόνα είναι αποκαλυπτική ως προς την κοινωνική μεροληψία της Κυβέρνησης.

Συνολικά η ασκούμενη πολιτική της Κυβέρνησης στον χώρο της υγείας οδηγεί στην κατεύθυνση της αύξησης του κόστους των υπηρεσιών υγείας για τους πολίτες της χώρας μας. Αυξημένη συμμετοχή στην αγορά γενοσήμων φαρμάκων. Κόστος για μικροβιολογικές και απεικονιστικές εξετάσεις. Εμπόδια στην πρόσβαση σε ακριβά φάρμακα, όπως για παράδειγμα στα ογκολογικά. Τεράστιες αυξήσεις στις τιμές των φαρμάκων καθημερινής χρήσης. Μη αποζημίωση συνταγογραφούμενων σκευασμάτων. Εισαγωγή παραβόλου 5 ευρώ για τον εμβολιασμό κατά του COVID. Μόνο μερικά παραδείγματα είναι αυτά, τα οποία το καθένα από αυτά χωρά και πάρα πολύ μεγάλη συζήτηση.

Ως σύνολο, όμως, όλα αυτά τα παραδείγματα αποτυπώνουν κάτι πολύ συγκεκριμένο, την εικόνα αύξησης του ποσοστού των ιδιωτικών δαπανών υγείας στη χώρα μας, των δαπανών που καλύπτονται τελικά από την τσέπη των πολιτών. Και επειδή το κόστος της υγείας είναι κοινό για όλες τις κοινωνικές κατηγορίες, άρα το κόστος αυτό επιβαρύνει δυσανάλογα τα κατώτερα εισοδηματικά στρώματα. Η κατεύθυνση αυτή ξεκάθαρα κάνει την υγεία, μαζί με τη στέγη, μαζί με τη διατροφή, μαζί με την ενέργεια, το βόδι που σέρνει το κάρο της αύξησης των κοινωνικών ανισοτήτων στη χώρα μας.

Και αυτό δεν το λέμε εμείς. Το λέει ο ΟΟΣΑ. Δείτε τα δημοσιευμένα στοιχεία του ΟΟΣΑ, τα οποία λένε ότι στην Ελλάδα η χρηματοδότηση από το δημόσιο των συνολικών δαπανών για την υγεία είναι οι δεύτερες χαμηλότερες στην Ευρώπη των είκοσι επτά, πάνω μόνο από την Κύπρο. Αυτό σημαίνει -λόγια του ΟΟΣΑ χρησιμοποιώ, όχι δικά μου- ότι ένα πολύ μεγάλο μερίδιο των δαπανών για την υγεία προέρχεται από τα νοικοκυριά με τη μορφή άμεσων ιδιωτικών πληρωμών. Αντίστοιχα, λέει ο ΟΟΣΑ, το ποσοστό των πολιτών που δεν έχουν πρόσβαση σε ιατρική περίθαλψη βρίσκεται στο 9% την ώρα που ευρωπαϊκός μέσος όρος είναι 2,2%, σχεδόν πέντε φορές πάνω δηλαδή.

Νομίζω ότι δεν χρειάζεται περαιτέρω ανάλυση αυτών των στοιχείων. Εσείς μιλάτε για ανάπτυξη, αλλά οι δείκτες των κοινωνικών ανισοτήτων δείχνουν άλλα.

Και έρχεστε σε αυτό το πλαίσιο ακριβώς των οξυμένων κοινωνικών ανισοτήτων και σε μια χώρα που ήδη η ιδιωτική δαπάνη για την υγεία βρίσκεται στο 40% του συνόλου των ιατρικών δαπανών, να αυξήσετε κι άλλο την ιδιωτική δαπάνη, να αυξήσετε κι άλλο τις ανισότητες.

Και, βεβαίως, η πολιτική αυτή δεν δικαιολογείται από καμμία δημοσιονομική αναγκαιότητα. Σήμερα δεν βρισκόμαστε σε μια περίοδο σκληρής δημοσιονομικής περιστολής, όπως ζήσαμε την προηγούμενη δεκαετία. Τι κάνετε, όμως, εσείς; Ιδιωτικοποιείτε τη δημόσια χειρουργική κλίνη. Το πρωί αυτή θα είναι δημόσια και το απόγευμα θα είναι ιδιωτική.

Και το κάνετε για δύο λόγους: Ο πρώτος λόγος είναι ιδεολογικός. Σε αυτό ομολογώ η Κυβέρνηση του κ. Μητσοτάκη είναι απολύτως συνεπής. Το αναγνωρίζω. Είναι ιδεολογικός γιατί είναι η πίστη της Δεξιάς, του πολιτικού προσωπικού της Δεξιάς, στη χώρα μας στον ιδιωτικό τομέα. Σε τομείς, όμως, όπου ο ιδιωτικός τομέας έχει ανάγκη το δημόσιο, βρίσκετε διάφορα μοντέλα. Παλιότερα ήταν το ΣΔΙΤ. Τώρα δεν είναι καν ΣΔΙΤ αυτό το οποίο έχετε στο μυαλό σας, είναι η εισχώρηση και η λεηλάτηση του δημόσιου από τον ιδιωτικό τομέα.

Υπάρχει, όμως, κι άλλος λόγος που σχετίζεται και με αυτό που είπα πριν για το Ταμείο Ανάκαμψης, γιατί όλα είναι αλληλένδετα στην πολιτική. Είναι η επιθυμία της Κυβέρνησης να εξυπηρετήσει συγκεκριμένα οικονομικά συμφέροντα, τα λεγόμενα «vested interests», και στον τομέα της υγείας.

(Χειροκροτήματα από την πτέρυγα της Νέας Αριστεράς)

Το σημερινό νομοσχέδιο οδηγεί αντικειμενικά στην επέκταση του κύκλου εργασιών και του τζίρου ιδιωτικών κλινικών στη χώρα μας, στην επέκταση ιδιωτικής ασφάλισης, του τζίρου των μεγάλων ιδιωτών γιατρών στις διαγνωστικές αλυσίδες και αυτό είναι κάτι το οποίο δεν μπορείτε να το διαψεύσετε.

Ένα μέρος, μια όψη, αν θέλετε, αυτής της πολιτικής είναι και η ρύθμιση η οποία σήκωσε και πολύ μεγάλη αντίδραση από την Αντιπολίτευση, η θεσμοθέτηση των απογευματινών χειρουργείων που μεταμορφώνει κάθε δημόσια χειρουργική κλίνη σε ένα μικρό μαγαζάκι εντός του ΕΣΥ, μέσα στο δημόσιο σύστημα και δεν πρόκειται καν για μέτρο που θα αποφορτίσει την κτηνώδη ουρά που έχει δημιουργηθεί μπροστά από τα δημόσια νοσοκομεία, γιατί αυτοί οι ασθενείς κυρίως είναι εκτός της λίστας αναμονής. Είναι πάνω από εκατό χιλιάδες σήμερα τα ανεκτέλεστα χειρουργεία στη χώρα μας στο δημόσιο σύστημα υγείας και για την όποια αποφόρτιση αυτής της λίστας, αυτής της λίστας της ντροπής, περιμένετε να εγκριθεί το αίτημα για τα Ταμείο Ανάκαμψης. Το Ταμείο Ανάκαμψης, όμως, πηγαίνει στους δέκα μεγάλους επιχειρηματικούς ομίλους και στο μεταξύ χειρουργούνται ασθενείς εκτός λίστας είτε γιατί έχουν την οικονομική δυνατότητα και μπορούν να πληρώσουν οι άνθρωποι είτε γιατί δανείζονται, πασχίζουν να βρουν το αντίτιμο για να μπορέσουν να χειρουργηθούν και να μην μπουν και αυτοί στη λίστα της ντροπής.

Όμως, εκτός από αυτό το από κάθε άποψη ανάλγητο και απαράδεκτο μέτρο, άρχισαν τις πρώτες μέρες ήδη και τα παρατράγουδα. Τα καταγγέλλουν οι ίδιοι γιατροί όχι εμείς, όχι η Αντιπολίτευση. Οι ίδιοι οι γιατροί τα λένε αυτά. Κάταγμα χειρουργήθηκε όχι ως επείγον, αλλά ως απογευματινό χειρουργείο επί πληρωμή. Δηλαδή τι; Τα επείγοντα περιστατικά θα λειτουργούν μόνο το πρωί, το απόγευμα επί πληρωμή. Τι ακριβώς συμβαίνει εδώ; Να αναφέρω άλλη περίπτωση: Χειρουργείο για αφαίρεση όγκου. Τι να πει κανείς; Είναι δυνατόν ογκολογικός ασθενής να υποχρεώνεται να πληρώνει, γιατί δεν θέλει να μπει στη λίστα και να περιμένει; Εδώ πρόκειται -και συγγνώμη που θα χρησιμοποιήσω αυτή τη λέξη, αλλά πραγματικά δεν μπορώ να βρω άλλη- για πραγματική αποκτήνωση.

(Χειροκροτήματα από την πτέρυγα της Νέας Αριστεράς)

Πρόκειται για εκμετάλλευση του ανθρώπινου πόνου, του φόβου, της αγωνίας που βιώνει ένας ασθενής και η οικογένειά του από τη στιγμή που θα διαγνωστεί με καρκίνο.

Κύριε Υπουργέ, οφείλετε αυτό να το σταματήσετε τώρα.

Κυρίες και κύριοι συνάδελφοι, ο κύριος Υπουργός ισχυρίζεται ότι η Κυβέρνηση προσπαθεί να ενισχύσει το δημόσιο σύστημα υγείας με νέες προσλήψεις, αλλά δυστυχώς -τι να κάνουμε;- οι διαγωνισμοί βαίνουν άγονοι, ότι όλη η Ευρώπη έχει έλλειμμα γιατρών και σε μια απελευθερωμένη αγορά υπηρεσιών και διεθνή μάλιστα αγορά υπηρεσιών, όπως είναι η σημερινή, οι Έλληνες γιατροί επιλέγουν απλά να πάνε να δουλέψουν κάπου αλλού, να πάνε να δουλέψουν σε μια χώρα του εξωτερικού και επειδή, μας λέει, δεν μπορεί ο κρατικός προϋπολογισμός να ανταγωνιστεί τις πανευρωπαϊκές αυξήσεις, το ΕΣΥ δεν έχει άλλη επιλογή. Αυτό μας λέει ουσιαστικά η Κυβέρνηση, αυτό μας λέει το Υπουργείο για να δικαιολογήσει τα αδικαιολόγητα.

Το ΕΣΥ, δηλαδή, κατά την Κυβέρνηση μόνο με έναν τρόπο μπορεί να γίνει ελκυστικό, με την κατάργηση της πλήρους και αποκλειστικής απασχόλησης των γιατρών. Λέει, δηλαδή, στους γιατρούς: Δεν μπορώ ως κράτος εγώ να σας πληρώσω αυτά τα οποία δικαιούστε, αυτά τα οποία σας αναλογούν, αυτά τα οποία χρειάζεστε για να μπορέσετε να κάνετε τη δουλειά σας με αξιοπρέπεια και με σοβαρότητα, αλλά θα σας δώσω τη δυνατότητα να αυξήσετε το εισόδημά σας δουλεύοντας και στον ιδιωτικό τομέα. Είναι πολύ ελκυστικό. Μάλιστα. Δηλαδή, έτσι θεωρεί η Κυβέρνηση θα φέρουμε και πίσω τους γιατρούς που έχουν φύγει στο εξωτερικό, έτσι θα πετύχει η Κυβέρνηση ανάσχεση του brain drain στον ιατρικό κλάδο. Θα γίνει ελκυστικό το ΕΣΥ για τους νέους γιατρούς με αυτό τον τρόπο;

Ε, λοιπόν, εγώ ισχυρίζομαι ότι όχι, δεν το πιστεύει αυτό η Κυβέρνηση. Δεν το κάνει η Κυβέρνηση, επειδή, όντως, πιστεύει ότι η πολιτική αυτή θα επιτύχει και θα έχει αυτά τα αποτελέσματα. Το κάνει η Κυβέρνηση που οδηγεί εκβιαστικά τους γιατρούς στην ιδιωτική απασχόληση γιατί θέλει να αποδυναμώσει το ΕΣΥ, γιατί θέλει να προσφέρει πολύτιμη υπηρεσία στον ιδιωτικό τομέα.

(Χειροκροτήματα από την πτέρυγα της Νέας Αριστεράς)

Αυτό κάνει η Κυβέρνηση και επαναλαμβάνει μονότονα η Κυβέρνηση ή ο Πρωθυπουργός, ο Υπουργός Υγείας, οι κυβερνητικοί Βουλευτές: Πόσο πια να αυξήσουμε τους μισθούς των γιατρών; Δεν αντέχει άλλο ο προϋπολογισμός. Έτσι μας λένε.

Πρώτον, είπα και πριν ότι την περίοδο της διακυβέρνησης της Νέας Δημοκρατίας δεν υπάρχουν οι δημοσιονομικοί περιορισμοί που ζήσαμε τα προηγούμενα χρόνια. Άρα είναι ζήτημα πολιτικών επιλογών, επεκτείνεται ο προϋπολογισμός, αλλά προς άλλες κατευθύνσεις, προς τα Σώματα Ασφαλείας, προς την άμυνα. Αν θέλετε, λοιπόν, να στηρίξετε το εισόδημα των γιατρών, αν θέλετε να αυξήσετε αποφασιστικά τους μισθούς τους, κόψτε από εκεί, κόψτε από την κούρσα των αδιαφανών εξοπλισμών.

(Χειροκροτήματα από την πτέρυγα της Νέας Αριστεράς)

Και, δεύτερον, για το ότι δεν μπορούμε να ανταγωνιστούμε τους μισθούς της Γερμανίας δεν σημαίνει ότι δεν μπορεί να υπάρχει και μια συνολική, μια ολιστική πολιτική κινήτρων, την οποία μπορούμε να δώσουμε στους εργαζόμενους στο σύστημα, συμπεριλαμβανομένων και προαποφασισμένων και νομικά κατοχυρωμένων αυξήσεων για το προσωπικό σε βάθος πενταετίας και κινήτρων, βεβαίως, που θα περιλαμβάνουν και μη χρηματικές απολαβές, που θα περιλαμβάνουν υποδομές διαμονής σε ακριτικές περιοχές, θα περιλαμβάνουν υποδομές για τις οικογένειες και για τα παιδιά των νέων υγειονομικών, μορφές μετεκπαίδευσης για το ιατρικό προσωπικό και ούτω καθεξής.

Εμείς, η Κοινοβουλευτική μας Ομάδα της Νέας Αριστεράς, κάτσαμε και σχεδιάσαμε ένα πλαίσιο κινήτρων που θα μπορούσαν να βοηθήσουν στη στελέχωση θέσεων στις άγονες και τις νησιωτικές περιοχές. Και τι κάναμε; Επειδή σημασία έχουμε πει δεν έχει τι λες, αλλά το τι κάνεις τελικά, καταθέσαμε και τροπολογία για αυτό. Θα τη δείτε την τροπολογία; Θα την αποδεχτείτε την τροπολογία; Δεν λέμε ότι θα λυθεί το ζήτημα συνολικά. Είναι, όμως, ένα βήμα σημαντικό σε αυτή την κατεύθυνση.

Ιδού, λοιπόν, κύριε Υπουργέ, έχετε τη δυνατότητα να αποδεχθείτε την τροπολογία της Νέας Αριστεράς.

(Χειροκροτήματα από την πτέρυγα της Νέας Αριστεράς)

Πρέπει να γίνει κατανοητό ότι όλες αυτές οι αλλαγές, όλα αυτά τα οποία συμβαίνουν στον χώρο της υγείας δεν αφορούν μόνο τους επαγγελματίες υγείας, δεν αφορούν μόνο τους εργαζόμενους στο σύστημα, δεν αφορούν μόνο τους γιατρούς.

Αφορούν, πρώτα απ’ όλα, όλους και όλες εμάς, που πλέον το δημόσιο σύστημα θα μας αντιμετωπίζει ως ασθενείς δύο ταχυτήτων ανάλογα με την οικονομική μας δυνατότητα και αγγίζουν τον πυρήνα της σχέσης γιατρού-ασθενούς που οικοδομήθηκε στη χώρα μας ως κοινωνικό κεκτημένο τα τελευταία σαράντα χρόνια.

Είπα και πριν, κυρίες και κύριοι συνάδελφοι, ότι η πανδημία ανέδειξε την αδήριτη ανάγκη για ισχυρά δημόσια συστήματα υγείας. Δυστυχώς η Κυβέρνηση του κ. Μητσοτάκη σε αυτό κωφεύει. Το δημόσιο σύστημα υγείας στη χώρα μας απαξιώνεται καθημερινά. Οι ελλείψεις είναι τραγικές. Ασθενείς καθημερινά κινδυνεύουν είτε περιμένοντας ασθενοφόρο είτε περιμένοντας ένα ογκολογικό φάρμακο, όπως στην τραγική περίπτωση του ανθρώπου που πρόσφατα έθεσε ο ίδιος τέρμα στη ζωή του.

Στην πατρίδα μου, στην Καλαμάτα, η Ογκολογική Μονάδα του Νοσοκομείου έμεινε χωρίς ογκολόγο –και μάλιστα εξυπηρετεί και τους γειτονικούς νομούς- γιατί αρρώστησε η μοναδική ογκολόγος. Σας έκανα και ερώτηση για το συγκεκριμένο θέμα, κύριε Υπουργέ, και απάντηση δεν έχω πάρει. Υπάρχουν τέτοιες περιπτώσεις, τέτοια κενά, τέτοιες ελλείψεις παντού, σε όλη τη χώρα, σε όλα τα νοσοκομεία.

Και τι απαντά η Κυβέρνηση σε όλα αυτά; Απογευματινά επί πληρωμή χειρουργεία με το ίδιο επιβαρυμένο προσωπικό βεβαίως και κατάργηση της πλήρους και αποκλειστικής απασχόλησης.

Κυρίες και κύριοι συνάδελφοι –και θα κλείσω με αυτό-, οι νέοι γιατροί δεν αναζητούν απλά υψηλότερες αποδοχές, αναζητούν προοπτική για να μείνουν να δουλέψουν στην πατρίδα τους.

(Χειροκροτήματα από την πτέρυγα της Νέας Αριστεράς)

Αναζητούν αναγνώριση του έργου που προσφέρουν και φυσικά απαιτούν αυτοί, όπως και ολόκληρη η ιατρική κοινότητα μια έμπρακτη απόδειξη ότι και στο κομμάτι των μισθολογικών τους απολαβών η πολιτεία κάνει κάτι, όπως βεβαίως και οι νέοι ελεύθεροι επαγγελματίες και δεν μπορώ να μη σχολιάσω και τη ρύθμιση την οποία φέρατε για την ασφαλιστική ικανότητα των ελεύθερων επαγγελματιών. Φέρατε μια ρύθμιση για να έχουν ασφαλιστική ικανότητα όσοι οφείλουν ποσά μέχρι 100 ευρώ. Με τους υπόλοιπους τι γίνεται. Παραμένουν ανασφάλιστοι; Αυτό γίνεται.

Θα έπρεπε να παρατείνετε τη ρύθμιση για έναν ακόμα χρόνο και να θεσπίσετε δυνατότητα καλύτερης ρύθμισης –εκατόν είκοσι δόσεις- για να μπορέσουν να ρυθμίσουν και να τηρήσουν τη ρύθμισή τους οι ελεύθεροι επαγγελματίες.

Είναι νομίζω προφανές, κυρίες και κύριοι συνάδελφοι, από όλα τα παραπάνω ότι η Νέα Αριστερά καταψηφίζει το σημερινό νομοσχέδιο. Αυτό δεν σημαίνει ότι εμείς θεωρούμε ότι το σημερινό σύστημα υγείας δεν χρήζει αλλαγών. Κάθε άλλο. Ίσα ίσα, εμείς μιλάμε για μια ριζική μεταρρύθμιση του ΕΣΥ. Μιλάμε για μια επανίδρυση του Εθνικού Συστήματος Υγείας, ...

(Χειροκροτήματα από την πτέρυγα της Νέας Αριστεράς)

…ακριβώς, όμως, στην αντίθετη κατεύθυνση αυτών των αντικοινωνικών αντιμεταρρυθμίσεων που εφαρμόζει η Κυβέρνηση Μητσοτάκη.

Επίσης, λέμε ότι σήμερα είναι περισσότερο απαραίτητη από ποτέ η δημιουργία ενός ολοκληρωμένου δικτύου υγειονομικής και ψυχοκοινωνικής φροντίδας μέσα στην κοινότητα, με κατ’ οίκον παρακολούθηση των ευπαθών κοινωνικών ομάδων, στόχος που δεν μπορεί να επιτευχθεί αν δεν υπάρχει προσπάθεια και σχέδιο για τη σταδιακή σύγκλιση της δημόσιας δαπάνης στη χώρα μας με τον ευρωπαϊκό μέσο όρο ως αναγκαία προϋπόθεση για την αναβάθμιση του συστήματος, για τη μείωση της ιδιωτικής δαπάνης, της επιβάρυνσης των ίδιων των πολιτών από την τσέπη τους.

Η πανδημία είναι αυτή, η οποία μας έδειξε τον δρόμο, με δραματικό τρόπο δυστυχώς, με πολύ μεγάλες, με πολύ βαριές ανθρώπινες απώλειες. Στον παγκοσμιοποιημένο κόσμο των ταχύτατων ροών ανθρώπων, υπηρεσιών, εμπορευμάτων, οι ιοί θα ταξιδεύουν, θα είναι μαζί μας και στο μέλλον. Αυτή είναι μια αναπόδραστη πραγματικότητα πλέον, κύριε Υπουργέ.

Η μοναδική αξιόπιστη θωράκιση απέναντι σε αυτές τις κρίσεις, όπως η πρόσφατη της πανδημίας, όπως αυτές οι οποίες θα ακολουθήσουν στο μέλλον, είναι ακριβώς ένα ισχυρό δημόσιο σύστημα υγείας, ριζωμένο μέσα στην κοινωνία που να μπορεί να απορροφά το σοκ της όποιας κρίσης.

Στην Ελλάδα όμως, δυστυχώς, είναι λες και ζούμε σε έναν άλλο κόσμο, σε έναν κόσμο διαφορετικό. Ενώ η διεθνής κοινότητα κινείται πλέον γύρω από την επιστροφή του κράτους, γύρω από την ανάγκη εκπόνησης ολοκληρωμένων δημόσιων πολιτικών, γύρω από την ενίσχυση του κοινωνικού κράτους για να προστατευθεί η κοινωνία, στην Ελλάδα είναι σαν να ζούμε στη Μεγάλη Βρετανία της δεκαετίας του ’80 της Μάργκαρετ Θάτσερ που τόσο πολύ θαυμάζετε.

Έχουμε, δυστυχώς, μια εμμονικά νεοφιλελεύθερη κυβέρνηση που μοναδική της μέριμνα είναι η ιδιωτικοποίηση των υπηρεσιών του δημόσιου χώρου, των δημόσιων οργανισμών, είναι η ιδιωτικοποίηση ακόμα και του οξυγόνου που αναπνέουμε. Έχει έρθει η ώρα επιτέλους αυτό σιγά σιγά να αρχίσει να αλλάζει και θα αλλάξει.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαρίτση, τον Πρόεδρο της Νέας Αριστεράς.

Καλείται στο Βήμα ο κ. Βασίλειος Στίγκας, ο Πρόεδρος των Σπαρτιατών.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, θα ήθελα να πω κάποια πράγματα, τα οποία δείχνουν ότι η Ελλάδα εδώ και πάρα πολλά χρόνια είναι σε ελεύθερη πτώση. Όλοι γνωρίζουμε ότι έχει καταστρατηγηθεί το Σύνταγμα, έχει κουρελιαστεί η δημοκρατία και υπάρχει μεγάλο έλλειμμα αξιοκρατίας.

Αυτό που συμβαίνει εδώ και δέκα μήνες στη χώρα μας, είναι κάτι το πρωτόγνωρο και φυσικά ανήκουστο. Σύσσωμο το ελληνικό Κοινοβούλιο, εκτός δύο κομμάτων, να επιτίθεται με μένος στους Σπαρτιάτες, με ανυπόστατες κατηγορίες, αλλά και με υπόγειες διαδρομές και συνεννοήσεις. Όπως έχω πει ξανά στο παρελθόν, για όλα τα δεινά της χώρας φταίνε οι Σπαρτιάτες; Ενώ –εντός εισαγωγικών» οι «του δημοκρατικού τόξου» είναι στο απυρόβλητο και συνεχίζουν το καταστροφικό τους έργο εις βάρος της χώρας και του ελληνικού λαού. Το δημοκρατικό, λοιπόν, αυτό τόξο, οι ολετήρες αυτού του έθνους, αντί να ντρέπονται και να εξαφανιστούν από προσώπου γης, βγάζουν και γλώσσα κάνοντας μάλιστα –εδώ γελάμε- τους τιμητές της δημοκρατίας.

Και δεν είναι μόνο τα κόμματα τα λεγόμενα του δημοκρατικού τόξου, είναι και τα κανάλια πανελλαδικής εμβέλειας, εφημερίδες, sites και κάθε λογής μέσο και αυτό που δεν μπορεί να χωρέσει ο ανθρώπινος νους, αλλά το χωράει το σχέδιο της παραπληροφόρησης είναι ότι επιτίθενται κατά κύματα με ευφάνταστα σενάρια, αλλά και προσβλητικούς χαρακτηρισμούς. Πέρα από υβριστικούς χαρακτηρισμούς, υιοθετούν και σενάρια που μπροστά τους ωχριά ακόμα και ο Γκέμπελς.

Αυτό που συμπεραίνουν είναι ότι οι Σπαρτιάτες θα χάσουν τις έδρες τους, οι έδρες αυτές θα δοθούν –λέει- σε άλλα κόμματα και –άκουσον άκουσον- λένε και ποια κόμματα θα πάρουν αυτές τις έδρες. Μάλιστα, θέτουν και συγκεκριμένες ημερομηνίες που θα συντελεστούν όλα αυτά.

Άρα εδώ τι έχουμε, ότι όλοι αυτοί ξέρουν τις αποφάσεις της δικαιοσύνης; Εάν συμβαίνει κάτι τέτοιο, να μας το πουν από πού έχουν αυτές τις πληροφορίες. Από τη δικαιοσύνη; Από κάπου αλλού ή από τη Μάνδρου; Γιατί αυτή τα ξέρει όλα. Γιατί αν δεν έχουν αυτές τις πληροφορίες από την ίδια τη δικαιοσύνη, τότε αυτό λέγεται διασπορά ψευδών ειδήσεων και παραπληροφόρηση του κοινού, όπως βεβαίως κάνει κατά κόρον το κυβερνητικό κανάλι, ο «ΣΚΑΪ», που είναι τόσο αδίστακτοι που βγάζουν ακόμα και γραφήματα. Ναι, τολμάνε να βγάλουν ακόμα και γραφήματα που να δείχνουν αυτό το αίσχος τους και αυτή την παραπληροφόρηση.

Και βεβαίως στο «Μητσοτακιστάν» δεν υπάρχει καμμία περίπτωση να επέμβει κανένας εισαγγελέας και να τους μαζέψει, δηλαδή να τους καθίσει στο σκαμνί, να τους δικάσει και να τους καταδικάσει. Γιατί αυτά είναι εγκλήματα κατά του ελληνικού λαού και μάλιστα κατά συρροή.

Και μέσα σε όλα αυτά οι Σπαρτιάτες όχι μόνο βάλλονται πανταχόθεν, αλλά είμαστε αποκλεισμένοι από τα δημοκρατικά μέσα, κάτι που δεν συμβαίνει σε κανένα άλλο κοινοβουλευτικό κόμμα και όχι μόνο. Έχουν βγει κάτι κόμματα τώρα –αποκόμματα- όπως του Λοβέρδου που έχει συμμετάσχει στην καταστροφή της Ελλάδος και το βγάζουν οι δημοσκοπήσεις στο 2,5%. Είναι αλήθεια αυτό; Ποιος κοινός νους πιστεύει ότι αυτή η παραπληροφόρηση είναι αλήθεια; Ή να πούμε για τον Βαρουφάκη που συνετέλεσε στην καταστροφή της Ελλάδος και τον βγάζουν στο 2,5%; Και εμείς ένα κοινοβουλευτικό κόμμα που είμαστε πιο δημοκράτες και από τους δημοκράτες και μας καταποντίζουν. Αυτό είναι δημοκρατία;

Όμως, το πιο απίστευτο, αγαπητοί συνάδελφοι, είναι ότι είμαστε αποκλεισμένοι και από την ΕΡΤ. Ναι, από την ΕΡΤ, το κρατικό κανάλι που το πληρώνει με το αίμα του ο ελληνικός λαός και όλοι μας το πληρώνουμε! Το πέμπτο κόμμα σε δύναμη μέσα στο Κοινοβούλιο είναι αποκλεισμένο από αυτό το κανάλι.

Οφείλω να πω δημόσια ότι τον περιβόητο και τον αργόμισθο κ. Ζούλα τον έψαχνα εγώ, πολιτικός Αρχηγός, από τον περασμένο Αύγουστο και δεν έβγαινε στο τηλέφωνο ο δημοκράτης. Τελικά, τον ανακαλύψαμε τον περασμένο Φεβρουάριο, αξιώθηκε να με πάρει τηλέφωνο και αφού με πήρε τηλέφωνο, μου έκλεισε ραντεβού. Πήγα στο γραφείο του και μετά από πέντε λεπτά -ούτε πέντε λεπτά, θα έλεγα- βάζει τη γραμματέα του να ανοίξει την πόρτα και να πει «κύριε Πρόεδρε, έχουμε σύσκεψη σε λίγο». Υποτίθεται ότι με περίμενε αυτός ο δημοκράτης και όταν του είπα «γιατί, κύριε Πρόεδρε» -πάντα ευγενικά μιλάω- «μας έχετε αποκλεισμένους;», λέει «είστε πολλά κόμματα στη Βουλή». Αυτή ήταν η απάντησή του. Και του λέω μετά «οκτώ κόμματα και μέσα σε οκτώ μήνες μία φορά εμένα ως Αρχηγό πολιτικού κόμματος ή έναν Βουλευτή των Σπαρτιατών θα τον βγάλετε σε μια πρωινή εκπομπή, απογευματινή, μεταμεσονύχτια; Ό,τι θέλετε, κύριε Πρόεδρε» -λέω- «μας καλέσατε και σας είπαμε όχι; Πώς γίνεται αυτό;». Δεν είχε τι να απαντήσει ο κ. Ζούλας ο δημοκράτης στο δημόσιο κανάλι που, όπως είπα, το πληρώνουμε όλοι οι Έλληνες.

Επομένως, ποια δημοκρατία επικαλείται ο κ. Μητσοτάκης και οι λοιποί εδώ μέσα του δημοκρατικού τόξου; Είναι όλοι αυτοί δημοκράτες που πολεμούν με λύσσα ένα νόμιμα εκλεγμένο κόμμα από διακόσιους πενήντα χιλιάδες ψηφοφόρους; Με ποιο δικαίωμα ενεργούν κατ’ αυτό τον τρόπο και μάλιστα μοιράζουν τις έδρες μας, αγνοώντας τη βούληση της δημοκρατίας; Μιλάτε εσείς που είστε συγκοινωνούντα δοχεία της διαπλοκής και της διαφθοράς για τους έντιμους Σπαρτιάτες που έχουμε μόνιμα υψωμένη την ελληνική σημαία, κάτι που δεν κάνετε εσείς.

Διότι σήμερα έγινε το ανήκουστο, κυρίες και κύριοι συνάδελφοι. Άκουσε όλη η Ελλάδα τις κατάπτυστες δηλώσεις του κυρίου Πρωθυπουργού που τόλμησε να πει στον «ΑΝΤ1», βεβαίως –έτσι;- στο δημοκρατικό κανάλι του «ΑΝΤ1», ότι η Νέα Δημοκρατία θα κάνει ένσταση να μην κατέβουν οι Σπαρτιάτες στην Ευρωβουλή. Το βρίσκετε λογικό; Το βρίσκετε δημοκρατικό; Να μας πείτε, να μας απαντήσετε πότε στα κοινοβουλευτικά χρονικά της χώρας σε ένα νόμιμα εκλεγμένο κόμμα και μέσα στο Κοινοβούλιο έχει απαγορευτεί η είσοδος στις ευρωεκλογές. Τι έχουμε; Δικτατορία; Τι έχουμε εδώ μέσα; Θέλω να μου πει κάποιος άνθρωπος, εκτός αν θέλει ο κ. Μητσοτάκης να το παίξει Αμίν Νταντά, ξέρετε, κάτω στην Ουγκάντα έκανε εκλογές, έπαιρνε το 99%, το 1% τους είχε φάει. Αν θέλει ο κ. Μητσοτάκης να διοικήσει τη χώρα μόνος του, ας το κάνει. Να μας το πει, όμως, και κυρίως να το πει έξω στον ελληνικό λαό.

Η ακριβής δήλωση έχει ως εξής: «Θα καταθέσουμε υπόμνημα να μην κατέβουν οι Σπαρτιάτες στις Ευρωεκλογές. Νομίζω εκ των υστέρων η νομοθετική μας πρωτοβουλία δικαιώνεται στον βαθμό που τουλάχιστον η υπόθεση αυτή εξετάζεται από ανώτατο δικαστήριο. Είναι μια ευκαιρία σε ένα κλίμα γενικότερης τοξικότητας» -αυτός μόνο ξέρει τι εννοεί «τοξικότητα», όχι πάντως από εμάς- «να μπορούμε να συμφωνούμε τουλάχιστον σε κάποια αυτονόητα, αφού δεν μπορούμε να συμφωνήσουμε σε πολλά άλλα, τουλάχιστον εδώ πέρα μπορούμε να κάνουμε ένα από κοινού βήμα προς τη σωστή κατεύθυνση». Τι εννοεί ο κύριος Πρωθυπουργός λέγοντας «προς τη σωστή κατεύθυνση»; Όπως κινείται όλο αυτό τον καιρό στη σωστή κατεύθυνση; Τι λέει «τουλάχιστον η υπόθεση εξετάζεται από το ανώτατο δικαστήριο;». Τι είπε η κ. Αδειλίνη; Πλημμέλημα. Ναι, καλεί, θα καλέσει τους Βουλευτές των Σπαρτιατών, εντάξει, τι έγινε; Ποιο είναι το έγκλημα των Σπαρτιατών; Δεν κατάλαβα. Παντού βλέπετε εφιάλτες; Παντού βλέπετε συνωμοσίες; Παντού βλέπετε μπροστινούς; Τι βλέπετε, τέλος πάντων, που δεν το βλέπει ο ελληνικός λαός;

Και βεβαίως, καλεί τα κόμματα, όπως έκανε ο Ανδρουλάκης πριν κάποιες μέρες για την πρόταση μομφής, να αποφασίσουν από κοινού. Εδώ τα βρίσκουν, εδώ είναι συνεταιράκια, αλλού δεν τα βρίσκουν. Υπάρχουν συνεννοήσεις ή δεν υπάρχουν συνεννοήσεις; Πώς γίνεται να καταθέτει το ΠΑΣΟΚ πρόταση μομφής ότι δεν φταίει σε τίποτα το ΠΑΣΟΚ και ο ΣΥΡΙΖΑ για το έγκλημα των Τεμπών, που σκότωσαν πενήντα επτά άτομα;

Όμως, έναν μήνα πριν χασκογελούσαν όλα τα κόμματα εδώ μέσα για τον νόμο των γκέι. Χειροκροτούσαν μάλιστα. Εκεί δεν είχε ο κ. Ανδρουλάκης και ο κ. Κασσελάκης κάτι με τον κ. Μητσοτάκη. Πώς τα βρήκαν εκεί πέρα;

Άρα και σε αυτό το θέμα είναι συγκοινωνούντα δοχεία και ξέρουν τι κάνουν, όπως ο Ανδρουλάκης τον περασμένο Σεπτέμβριο κατέθεσε πρόταση στη Νέα Δημοκρατία, πρώτος, να μην πάρουμε εμείς τη χρηματοδότηση, λες και ήταν του πατέρα του ή της μάνας του η χρηματοδότηση που βγαίνει από τον κόπο και τον μόχθο και τον ιδρώτα του ελληνικού λαού. Γιατί εμείς οι Σπαρτιάτες ξέρουμε τι πρέπει να κάνουμε και πώς θα το κάνουμε. Τα κόμματα της διαπλοκής έχουν φάει -τα δύο τουλάχιστον- 1 δισεκατομμύριο ευρώ. Ας έδιναν 500 εκατομμύρια ευρώ στους αγρότες, στους λαϊκατζήδες, στους μικρομεσαίους, ή σε οτιδήποτε άλλο.

Πόσοι γνωρίζετε από εδώ μέσα, κυρίες και κύριοι συνάδελφοι, ότι στο καταστατικό των Σπαρτιατών υπάρχει ο όρος «απαγορεύεται διά ροπάλου να ζητήσουμε τραπεζική χρηματοδότηση»; Ξέρετε γιατί; Γιατί έτσι είμαστε, έτσι θέλουμε να πορευθούμε, να βαδίζουμε σύμφωνα με αυτά τα λεφτά που έχουμε και όχι να δανειζόμαστε ασύστολα και να κλέβουμε τον ελληνικό λαό. Μισό λεπτό, γιατί όλα έχουν ένα όριο!

Και τολμάει ο κ. Μητσοτάκης να μιλάει για δημοκρατία. Εμείς τι είμαστε δηλαδή; Πέστε μου εσείς τι είμαστε, να αυτοπροσδιοριστούμε επιτέλους. Δεν του έφτανε η σφαλιάρα που έφαγε -και είναι όνειδος για τη χώρα μας και είναι υπεύθυνος ο κ. Μητσοτάκης- από το Ευρωπαϊκό Κοινοβούλιο για το κράτος δικαίου, για τη χειραγώγηση της δικαιοσύνης; Εδώ μπαίνει ένα ερωτηματικό.

Όμως, βεβαίως, το μόνο σίγουρο είναι η χειραγώγηση του Τύπου, εκατοστή όγδοη θέση έχουμε παγκοσμίως. Δεν τα λέω εγώ, τα λένε τα στοιχεία. Ο κ. Μητσοτάκης είναι ο κύριος υπεύθυνος με το ΠΑΣΟΚ μαζί και τον ΣΥΡΙΖΑ για το μεγάλο έγκλημα των Τεμπών, που χάθηκαν, όπως είπαμε, πενήντα επτά ψυχές. Τόσα χρόνια τα ρήμαξαν όλα, δεν άφησαν τίποτα όρθιο, που μπορούσαμε να έχουμε σιδηροδρόμους και να κάνουμε και τη δουλειά μας και να είμαστε και ασφαλής ως χώρα.

Έχει άλλα να ασχοληθεί ο κ. Μητσοτάκης. Πέρα από τους Σπαρτιάτες δεν έχει τίποτα άλλο, αλλά έχει να ασχοληθεί, όμως, με τους γάμους των γκέι. Μεγάλη υπόθεση! Πέρυσι το καλοκαίρι στον προεκλογικό αγώνα δεν το είπε αυτό, άρα, ποιος εξαπάτησε ποιον; Ο κ. Μητσοτάκης εξαπάτησε τον ελληνικό λαό, όχι οι Σπαρτιάτες. Έχει μεγάλη αγάπη για τους γκέι και το δείχνει συνεχώς. Τότε επί ΣΥΡΙΖΑ είχαν ζητήσει παμμακεδονικές ενώσεις να τον επισκεφθούν στο γραφείο του και δεν τις δέχτηκε, που αφορούσαν τη Μακεδονία μας, την πατρίδα μας, τη Μακεδονία όλων, αλλά τους ΛΟΑΤΚΙ τότε τους δέχτηκε.

Είναι ο ίδιος που έχει μπουκώσει τη χώρα με λαθρομετανάστες. Εδώ καθόταν και έλεγε: «Θέλω να δω μία πολυπολιτισμική Ελλάδα»! Αυτός θέλει. Ρώτησε τον ελληνικό λαό; Όχι βέβαια! Αλίμονο!

Δεν κάνει τίποτα –κανένας δεν κάνει τίποτα εδώ μέσα- για να μη φεύγουν τα νέα παιδιά στο εξωτερικό. Γέμισε η Γερμανία, γέμισε η Ευρώπη από Έλληνες. Εδώ μένουν οι γέροι. Έχουμε τεράστιο πρόβλημα υπογεννητικότητας. Γιατί δεν ασχολείται ο κ. Μητσοτάκης; Βεβαίως είπε: «Ας πηγαίνουν οι νέοι έξω να αποκτήσουν δεξιότητες». Καταλάβατε τώρα πώς είναι το οργανωμένο σχέδιο; Ο ίδιος φταίει που έχουμε φτάσει στα 650 δισεκατομμύρια ως χώρα. Είμαστε στον πάτο όχι μόνο της Ευρωπαϊκής Ένωσης, αλλά και της Αφρικής ακόμα, με τέτοιο μεγάλο χρέος.

Είναι ο ίδιος που εξαπάτησε τους μικρομεσαίους με τον νόμο-«καρμανιόλα». Προχθές διάβαζα ότι εξαπολύει, λέει, τους πραιτοριανούς να πάνε στις λαϊκές να ελέγξουν. Πού να πάνε, ρε παιδιά; Το καταλαβαίνετε; Να πάνε στις λαϊκές, στον φτωχό αγρότη, στους φτωχούς ανθρώπους; Τι φοροδιαφυγή να κάνουν με τα φραγκοδίφραγκα που έχουν εκεί πάνω;

Την περασμένη εβδομάδα, Τετάρτη, ήμουν με επιτελείο στη λαϊκή αγορά της Κατερίνης. Σας πληροφορώ, κυρίες και κύριοι συνάδελφοι, ότι ήταν ένα νεκροταφείο. Και μου έλεγαν: «Θα φύγουν και τα παιδιά μας, Πρόεδρε, να πάνε στο εξωτερικό. Τι να κάνουν εδώ πέρα;». Σας μιλώ ειλικρινώς, ήταν ένα νεκροταφείο. Έκλαιγαν τη μοίρα τους αυτοί οι άνθρωποι. Και στέλνετε εσείς τώρα το ΣΔΟΕ να ελέγξει αν έχουν POS; Πλάκα μας κάνετε τώρα ή δουλεύετε τον ελληνικό λαό; Βάλατε POS τώρα στα περίπτερα και στα ταξί! Πού θα τα πάνε αυτοί οι άνθρωποι; Πες ότι βγάζουν κάποια λεφτά. Ας υποθέσουμε ότι είναι και μια μικρή φοροδιαφυγή. Πού θα τα πάνε; Στην Ελβετία θα τα πάνε τα λεφτά; Ράβδους χρυσού θα τα κάνουν;

Ο κ. Μητσοτάκης είχε να ασχοληθεί με το «Predator». Έχουμε γίνει ρεζίλι διεθνώς και λέγεται ο Πρωθυπουργός «ωτακουστής». Παρακολουθούσε τα πάντα, αλλά ευθύνη δεν είχε.

Και βεβαίως υπήρξε και άλλη μια σφαλιάρα προσωπικά προς τον κ. Μητσοτάκη, αλλά και όνειδος για τη χώρα μας –ένα άρθρο έχω εδώ του «PRONEWS»- από την Ευρωπαία Εισαγγελέα. Λέει η Ευρωπαία Εισαγγελέας: «Έχετε δημιουργήσει κουλτούρα ατιμωρησίας. Πόσες τραγωδίες σαν τα Τέμπη χρειάζονται για να καταλάβουμε ότι η διαφθορά σκοτώνει;».

Το πήρε χαμπάρι αυτό ο κ. Μητσοτάκης; Όχι. Προφανώς δεν το έχει πάρει χαμπάρι.

Επίσης, η Ευρωπαϊκή Ένωση έβγαλε υποχρεωτική αλληλεγγύη για το μεταναστευτικό. Οι είκοσι επτά της Ευρωπαϊκής Ένωσης, λέει, θα φιλοξενούν μετανάστες ή θα βοηθούν οικονομικά την Ελλάδα, την Ιταλία και την Ισπανία. Πάρε κόσμε! Θα τους κρατάμε εδώ πέρα, θα έχουμε σοβαρό πρόβλημα ως χώρα, αλλά θα έχουμε και λεφτά!

Να σας πω και κάτι; Και λεφτά που τρώγονται. Δεν θέλουμε τα λεφτά. Να τα πάρουν πίσω τα λεφτά και να πάρουν και τους λαθρομετανάστες στα σπίτια τους!

Ασχολήθηκε ο κ. Μητσοτάκης που φωνάζουμε εδώ τόσο καιρό για τους αγρότες, που θέλουν να καταστρέψουν την αγροτική παραγωγή στην Ευρώπη; Στην Ελλάδα είναι κατεστραμμένη εδώ και δεκαετίες. Σημερινό άρθρο λέει: «Τι τρώμε τελικά στην Ελλάδα; Απορρίφθηκαν ογδόντα τόνοι ακατάλληλα προϊόντα από Τουρκία λόγω φυτοφαρμάκων». Η Τουρκία, αλλά και άλλες χώρες, εξαιρούνται από τα ευρωπαϊκά φυτοφάρμακα και την ασφάλεια που έχουν.

Όμως, δεν θέλει να ασχοληθεί με αυτά που απασχολούν τη χώρα και την ελληνική κοινωνία. Έχει να ασχοληθεί με τους Σπαρτιάτες.

Επομένως μέσα από αυτές τις άθλιες μεθοδεύσεις, εμείς οι Σπαρτιάτες στέλνουμε ένα μήνυμα προς κάθε κατεύθυνση και κυρίως προς τον ταλαιπωρημένο ελληνικό λαό. Όσοι απομείναμε να φυλάμε Θερμοπύλες δεν πρόκειται να κάνουμε ούτε βήμα πίσω! Τέλος! Θα πέσουμε –εάν πέσουμε- με ψηλά το κεφάλι, με τιμή και αξιοπρέπεια.

Εμείς δεν παίρνουμε, αλλά δίνουμε μαθήματα δημοκρατίας προς τους πάντες και κυρίως προς τους ατάλαντους γόνους, όπως είπε πολύ σωστά και ο Ευάγγελος Αντώναρος. Είπε το εξής: «Έχει το θράσος ο ατάλαντος γόνος που δεν τολμά να αναφέρει τη λέξη «πραξικόπημα», να ομιλεί για την αλήθεια, αυτός που το σύστημά του υποδεικνύει σε πολλά ΜΜΕ ποιες ειδήσεις πρέπει και ποιες δεν πρέπει να αναφέρουν». «Ο ίδιος καταρρέει», λέει, «προς την πολιτική εξαΰλωση».

Κυρίες και κύριοι συνάδελφοι, κλείνοντας, να πω ότι πριν από λίγες ημέρες στη συνέντευξη Τύπου είπα ότι από τον θεσμικό μου ρόλο –και θα το κάνω μέχρι τέλους- δεν θα επιτεθώ στην ελληνική δικαιοσύνη. Θέλω να πιστεύω, όπως πάντα πίστευα, ότι μέσα στην ελληνική δικαιοσύνη υπάρχουν κάποιοι όπως οι πρόγονοί μας, ο Τερτσέτης και ο Πολυζωίδης, που έδωσαν μαθήματα δημοκρατίας στο τότε νέο ελληνικό κράτος, δεν φοβήθηκαν τα βαυαρικά όπλα και τα σπαθιά και κράτησαν ψηλά το κύρος της νεοσύστατης τότε δικαιοσύνης. Έτσι πιστεύω ότι υπάρχουν ακόμα και σήμερα, παρά τη διαπλοκή, έντιμοι δικαστές.

Και κλείνοντας, δεν θα μπορούσα να παραλείψω την αντρίκια στάση του συναδέλφου της Νέας Δημοκρατίας Νικήτα Κακλαμάνη που είπε ότι διαφωνεί με τη δίωξη των Σπαρτιατών και ό,τι εκλέγει ο ελληνικός λαός δεν πρέπει να το «ξε-εκλέγει» ένα δικαστήριο.

Μπράβο, συνάδελφε Νικήτα Κακλαμάνη!

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στίγκα.

Επόμενος ομιλητής είναι ο κ. Μιχάλης Κατρίνης, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής.

Μετά θα ακολουθήσει ο κατάλογος των ομιλητών, με πρώτο τον κ. Ακτύπη, μετά την κ. Χρηστίδου και μετά τον κ. Πουλά.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κυρίες και κύριοι συνάδελφοι, δυστυχώς η χώρα βρίσκεται σε μια θεσμική παρακμή και αυτός εδώ ο χώρος, αυτός ο ιερός χώρος του ελληνικού Κοινοβουλίου, δεν μπορεί πλέον να ανέχεται διαλόγους σαν αυτούς που διημείφθησαν πριν από λίγο μεταξύ μέλους Κυβέρνησης και Προέδρου κοινοβουλευτικού κόμματος.

Θέλω να κάνω μία έκκληση στον Πρόεδρο της Βουλής να περιφρουρήσει, επιτέλους, αυτόν τον χώρο της δημοκρατίας και του διαλόγου και να μην επιτρέπει έτι περαιτέρω αυτόν τον ευτελισμό που προσφέρει εφήμερη δημοσιότητα, αλλά δυστυχώς καταφέρνει ένα πλήγμα στους θεσμούς, του οποίου δεν κατανοούμε ακόμα και τώρα τις συνέπειες.

Είναι, όμως, το μόνο σημάδι θεσμικής παρακμής; Επιτρέψτε μου να πω πως όχι. Θυμάστε εσείς ποτέ, κυρίες και κύριοι συνάδελφοι, εισαγγελέα του Αρείου Πάγου να συμμετέχει σε φόρουμ και να δίνει συνέντευξη, αντιδικώντας μάλιστα με τις οικογένειες των θυμάτων μιας υπόθεσης την οποία διερευνά; Εγώ δεν θυμάμαι ποτέ εν ενεργεία εισαγγελικός λειτουργός ή ανώτερος δικαστικός λειτουργός να συμμετέχει σε δημόσια συζήτηση με αντικείμενο που έχει σχέση με τις δικαστικές αρμοδιότητες και υποθέσεις που έχει τώρα.

Και προσέξτε, δεν είναι ο ρόλος αυτός της εισαγγελέως του Αρείου Πάγου. Ο ρόλος της εισαγγελέως του Αρείου Πάγου είναι να προσπαθεί, όπως και οι ανώτεροι δικαστικοί λειτουργοί, να αποκαταστήσει αυτό που έχει τρωθεί, δηλαδή την εμπιστοσύνη των Ελλήνων πολιτών απέναντι στη δικαιοσύνη και τους θεσμούς, γιατί βλέπουμε έρευνες σύμφωνα με τις οποίες μόλις το 27% εμπιστεύεται τη δικαιοσύνη.

Είναι, όμως, μόνο αυτό ακόμα ένα σημάδι θεσμικής υποχώρησης; Εδώ εχθές μας κατηγόρησε η Κυβέρνηση γιατί, λέει, δεν ψηφίσαμε τα 5 δισεκατομμύρια ευρώ επιπλέον δάνεια του Ταμείου Ανάκαμψης και είπε ότι είμαστε εθνικοί μειοδότες γιατί διαφωνούμε με τον τρόπο κατανομής των χρημάτων σε πολύ λίγους και πολύ ισχυρούς.

Υπενθυμίζω, κύριοι συνάδελφοι, ότι για τα 17,5 δισεκατομμύρια ευρώ συνολικά του Ταμείου Ανάκαμψης υπέβαλαν αίτηση πεντακόσιες -όλες κι όλες- επιχειρήσεις, σε σύνολο τετρακοσίων χιλιάδων επιχειρήσεων. Και μάλιστα, πριν αλέκτορα φωνήσαι τρις, βγαίνει σήμερα το δημοσίευμα του «POLITICO» το οποίο λέει ότι αυτή τη στιγμή έχουμε εκατόν ένα συμβόλαια από δέκα εταιρείες τα οποία συνήφθησαν χωρίς να υπάρχει ανταγωνιστής για τα κονδύλια του Ταμείου Ανάκαμψης. Και έχει μπει η Επιτροπή Ανταγωνισμού και διερευνά αυτές τις συμβάσεις.

Υπάρχει, λοιπόν, θεσμική παρακμή. Καρτέλ, ολιγοπώλια, παντού στους φόρους του Ταμείου Ανάκαμψης, στις τράπεζες, στις επικοινωνίες, στην αγορά τροφίμων, ακόμα και στον ιδιωτικό τομέα της υγείας. Αλλά δεν είναι θεσμική παρακμή, όταν ο Πρωθυπουργός αρνείται να έρθει στη Βουλή και να συζητήσει τα νομοσχέδια; Ένας πρωθυπουργός που αρνείται να έρθει στην εξεταστική επιτροπή για τα Τέμπη, αλλά έρχεται μετά για να συνομιλήσει -δήθεν- με τους συγγενείς των θυμάτων, να αρνείται να κάνει ντιμπέιτ εν όψει των ευρωεκλογών, όταν ο ίδιος έχει αναγάγει αυτές τις εκλογές σε εθνική υπόθεση και ψήφο εμπιστοσύνης προς τον ίδιο.

Όλα αυτά είναι σημάδια θεσμικής παρακμής για τα οποία υπάρχουν συγκεκριμένες ευθύνες γι’ αυτούς που τα επιτρέπουν και δυστυχώς, ο δρόμος αυτός είναι ολισθηρός.

**ΠΡΟΕΔΡΕΥΩΝ (Βασίλειος Βιλιάρδος):** Επιτρέψτε μου, κύριε Κατρίνη, στο σημείο αυτό να σας διακόψω για λίγο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και τέσσερις συνοδοί εκπαιδευτικοί από το 1ο Γυμνάσιο Αλμυρού Μαγνησίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίστε, κύριε Κατρίνη, σας ευχαριστώ πολύ.

**ΜΙΧΑΗΛ ΚΑΤΡΙΝΗΣ:** Κυρίες και κύριοι συνάδελφοι, είναι δεδομένο ότι η Νέα Δημοκρατία απεχθάνεται το Εθνικό Σύστημα Υγείας, μία από τις μεγαλύτερες, αν όχι τη μεγαλύτερη, κοινωνική κατάκτηση της Μεταπολίτευσης. Και γιατί το απεχθάνεται; Γιατί έχει την υπογραφή των κυβερνήσεων του ΠΑΣΟΚ και τη σφραγίδα του Ανδρέα Παπανδρέου.

Στρατηγική επιλογή της Κυβέρνησης ήταν και είναι η απαξίωση του ΕΣΥ και η ιδιωτικοποίηση όχι της υγείας, αλλά της δημόσιας υγείας, παρά τις προεκλογικές εξαγγελίες του κ. Μητσοτάκη ότι η υγεία αποτελεί προτεραιότητα. Θυμάστε μήπως πριν από τις δεύτερες εκλογές τι έλεγε ο κ. Μητσοτάκης, με αφορμή τα τραγικά περιστατικά που είχαμε τότε με τα ασθενοφόρα του ΕΚΑΒ και πόσο θα δώσει βαρύτητα στον τομέα της υγείας;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ο στόχος υποβάθμισης του ΕΣΥ αναδεικνύεται σε κάθε νόμο που φέρνει στη Βουλή, σε κάθε απόφασή της, παρά τις υποσχέσεις του ίδιου του Πρωθυπουργού για αναβάθμιση του δημοσίου συστήματος υγείας, αμέσως μετά από το τέλος της πανδημίας. Θυμάστε τι έλεγε για μονιμοποίηση γιατρών, προσωπικού, για στελέχωση του ΕΣΥ. Ωραία λόγια, αλλά τα έργα πενιχρά!

Και τα ερωτήματα είναι αμείλικτα. Έχει καταθέσει αυτή η Κυβέρνηση μια πρόταση, ένα πρόγραμμα, μία έκθεση για το σύστημα υγείας του μέλλοντος ή εξαντλείται το σχέδιό σας στα εγκαίνια μιας πτέρυγας, στις προσλήψεις επικουρικών, σε τρία κρεβάτια που αναπτύξατε σε ένα νοσοκομείο; Κι όλα αυτά, τη στιγμή που είναι γνωστό εδώ, στην Αίθουσα -το ξέρουν πολύ καλά οι συνάδελφοι και της περιφέρειας και ιδιαίτερα των νησιωτικών περιοχών- ότι ποτέ το δημόσιο σύστημα υγείας δεν ήταν τόσο υποστελεχωμένο όσο είναι σήμερα και η κατάσταση επιδεινώνεται ακόμα περισσότερο.

Τι έχετε κάνει αλήθεια για να στηρίξετε τους συγγενείς και τους ασθενείς στον τομέα της αποκατάστασης, στον γολγοθά που ανεβαίνουν καθημερινά και βεβαίως, με ανυπολόγιστο κόστος; Τι έχετε κάνει για να αποτρέψετε την ταλαιπωρία χιλιάδων καρκινοπαθών που αναγκάζονται να μετακινούνται πολλά χιλιόμετρα για να κάνουν τη θεραπεία τους, γιατί αρνείστε να κάνετε τις μονάδες ημερήσιας νοσηλείας;

Τι έχετε κάνει για την πρόληψη, για τα προγράμματα προσυμπτωματικού ελέγχου του καρκίνου πέρα από το πρόγραμμα «Φώφη Γεννηματά»; Τι είχατε κάνει για την αντιμετώπιση των λοιμώξεων των ενδονοσοκομειακών, που όλοι καταλάβαμε τι γινόταν στην περίοδο της πανδημίας; Ο κ. Πλεύρης -που λείπει τώρα- ως Υπουργός Υγείας είχε πει ότι θα καταθέσει σχέδιο νόμου. Πέρασαν τέσσερα χρόνια και δεν έχετε κάνει απολύτως τίποτα!

Σε αυτά, λοιπόν, τα ερωτήματα δεν έχετε απαντήσεις, γιατί πολύ απλά δεν έχετε κάνει τίποτα και αυτή είναι η οδυνηρή πραγματικότητα που βιώνουν οι Έλληνες πολίτες, με τις χαμηλές αμοιβές, με την απουσία κινήτρων να δρουν αποτρεπτικά στη στελέχωση του Εθνικού Συστήματος Υγείας με ιατρικό προσωπικό.

Και, βεβαίως, με θεσμικά και βαθμολογικά κίνητρα ουδέποτε ασχοληθήκατε και όσον αφορά στα οικονομικά κίνητρα τι έγινε; Κάνατε πανηγυρικές εξαγγελίες στον προϋπολογισμό για τις σημαντικές βελτιώσεις στο μισθολόγιο και στις εφημερίες των γιατρών. Και πού οδηγείτε την κατάσταση, αφού δεν έχετε κάνει τίποτα ουσιαστικό, για να αυξήσετε τις αμοιβές των γιατρών; Πολύ απλά μεταφέρετε τον λογαριασμό στους ασθενείς, αφού αυτοί θα καλύψουν τις χαμηλές αμοιβές των γιατρών, πληρώνοντας από την τσέπη τους.

Αυτή είναι η πραγματικότητα. Το Υπουργείο δεν στηρίζει τις αμοιβές και στέλνει το λογαριασμό στους γιατρούς. Επιτρέπετε, λοιπόν, σε γιατρούς του ΕΣΥ να διατηρούν ιδιωτικό ιατρείο, να χειρουργούν σε ιδιωτικές κλινικές, να παρέχουν υπηρεσίες ως σύμβουλοι σε εταιρείες του τομέα υγείας.

Δηλαδή, κύριε Γεωργιάδη -και θέλω να με ακούσετε σε αυτό- προσέξτε: Ο γιατρός του ΕΣΥ θα δουλεύει στο νοσοκομείο, θα πηγαίνει στα εξωτερικά και στα επείγοντα, θα κάνει εφημερίες, θα κάνει απογευματινά ιατρεία, θα κάνει απογευματινά χειρουργεία, θα δουλεύει σε ιδιωτική κλινική, θα χειρουργεί σε ιδιωτική κλινική, θα κάνει όλα αυτά και ταυτόχρονα, θα παρέχει ποιοτικές υπηρεσίες υγείας στο δημόσιο νοσοκομείο.

Δεν είναι όλοι σαν και εσάς, κύριε Γεωργιάδη, που κάνατε τον Βουλευτή, τον τηλεπαρουσιαστή, τον έμπορο, τον καθηγητή ρητορικής. Δεν έχουν όλοι το δικό σας ταλέντο να κάνουν επτά ρόλους και, ταυτόχρονα, να επιτελούν το κύριο καθήκον τους, που είναι να είναι λειτουργοί του δημόσιου συστήματος υγείας.

Ποιες είναι οι συνέπειες αυτών που φέρνετε προς ψήφιση; Οι γιατροί του ΕΣΥ χρησιμοποιούν τις δημόσιες υποδομές και δομές υγείας για εξυπηρέτηση ιδιωτικής πελατείας. Δηλαδή, ένα περιβάλλον που κυριαρχεί η αναζήτηση και κατεύθυνση ασθενών μόνο στην ιδιωτική δαπάνη.

Οι πολίτες βάζουν βαθιά το χέρι στην τσέπη, για να εξυπηρετηθούν, αυξάνοντας ακόμα περισσότερο τις ιδιωτικές δαπάνες υγείας, που είναι ήδη στο 40%, με την Ελλάδα να είναι δεύτερη στην Ευρώπη, με ποσοστά που απαντώνται σε χώρες όπου η έννοια του κοινωνικού κράτους δεν είναι δεδομένο, αλλά είναι ζητούμενο. Κι όλα αυτά, σε ένα σύστημα υγείας που πρέπει να παρέχει δωρεάν τις υπηρεσίες του. Γιατί αυτό είναι το ΕΣΥ, αυτή είναι η έννοια πάνω στην οποία θεμελιώθηκε το Εθνικό Σύστημα Υγείας, καθολικές, ποιοτικές και δωρεάν υπηρεσίες υγείας για όλους τους πολίτες!

Είναι ένα όραμα που, ναι -πρέπει να είμαστε ειλικρινείς-, δεν ολοκληρώθηκε, αλλά είναι μια αρχή που σήμερα καταργείται πλήρως με το νομοσχέδιο που συζητάμε. Ποια είναι η αρχή του νομοσχεδίου της Νέας Δημοκρατίας; Όποιος έχει τη δυνατότητα να πληρώνει, θα εξυπηρετείται. Αυτό είναι το κεντρικό σας δόγμα. Ποιος διασφαλίζει ότι de facto η δωρεάν πρόσβαση θα διατηρηθεί, με την αόριστη αναφορά περί διατήρησης αριθμού χειρουργείων μέσα σε ένα εξάμηνο;

Με τι πλαίσιο και με τι κανόνες θα λειτουργήσουν τα απογευματινά χειρουργεία χωρίς να τίθεται καμμία προϋπόθεση ποιος κάνει τα χειρουργεία τα πρωινά, τα απογευματινά; Για το αν η βαρύτητα περιστατικών είναι ίδια το πρωί και το απόγευμα, για το αν η ποιότητα των παρεχόμενων υπηρεσιών είναι ίδια το πρωί και το απόγευμα. Καμμιά ελπίδα για τους πρωινούς, καμμία ελπίδα για τους μη έχοντες, καμμία ελπίδα για τους έχοντες πραγματική ανάγκη!

Κύριοι συνάδελφοι, για τη Νέα Δημοκρατία η υγεία δεν είναι ένα δημόσιο αγαθό που πρέπει να παρέχεται σε όλους, αλλά προσωπική ευθύνη που συνδέεται με την οικονομική δυνατότητα κάθε ανθρώπου. Έχεις χρήματα; Τότε, ναι, μπορείς να πληρώσεις και να έχεις και υπηρεσίες υγείας. Δεν έχεις χρήματα; Τότε θα πρέπει να αρκεστείς σε ένα βασικό προνοιακό πακέτο παροχών που σου δίνει το κράτος.

Απέναντι σε αυτή την ακραία αντίληψη της Κυβέρνησης του κ. Μητσοτάκη, βρίσκεται το ΠΑΣΟΚ. Το ΠΑΣΟΚ που πιστεύει στην αναγέννηση του ΕΣΥ σε πλήρεις, ισότιμες και δωρεάν υπηρεσίες υγείας, με αύξηση χρηματοδότησης από τον κρατικό προϋπολογισμό, με αυξήσεις αποδοχών των γιατρών και θέσπιση κινήτρων μισθολογικών, βαθμολογικών και φορολογικών για τους γιατρούς που υπηρετούν στην περιφέρεια και στις νησιωτικές περιοχές, με την ένταξη των υγειονομικών στα βαρέα και ανθυγιεινά.

Δεκατρείς φορές έχουμε καταθέσει τροπολογία -το λέει η επιτροπή Μπεχράκη που συστήσατε, «φωνή βοώντος εν τη ερήμω»- με τη δημιουργία ενός νέου ισχυρού συστήματος πρωτοβάθμιας φροντίδας υγείας και όχι ανακοινώσεις ότι οι αγροτικοί γιατροί γίνονται προσωπικοί, με ενίσχυση και χρηματοδότηση φαρμακευτικής τεχνολογίας και καινοτομίας, με ένα πλαίσιο που θα αποτρέπει την αύξηση της φαρμακευτικής δαπάνης και θα αποτρέπει και την αύξηση συμμετοχής των πολιτών. Γιατί και τα δύο γίνονται με τη δική σας Κυβέρνηση.

Θα μας πείτε, όμως, με ποιους πόρους; Με αξιοποίηση πόρων του Ταμείου Ανάκαμψης για τη θωράκιση και ανθεκτικότητα του συστήματος, κάτι που είναι στόχος του προγράμματος, αλλά εσείς το υποχρηματοδοτείτε.

Με τη μετεξέλιξη του ΕΟΠΥΥ σε στρατηγικό παίκτη που συγκεντρώνει όλους τους δημόσιους πόρους ώστε να μην είναι απλά εκκαθαριστής δαπανών, αλλά να είναι διαπραγματευτής που επιλέγει και εξασφαλίζει οικονομίες κλίμακος.

Με την περιστολή σπατάλης στα δημόσια νοσοκομεία και το συνολικό σύστημα της υγείας, περίπου 30% μείωση του συνολικού κόστους.

Κυρίες και κύριοι συνάδελφοι, η πολιτική της Κυβέρνησης στη δημόσια υγεία είναι απλά βιτρίνα και επικοινωνία. Πολιτική, όμως, για τη δημόσια υγεία σημαίνει, κυρίως και πρωτίστως, φροντίδα και αγάπη για τον πολίτη. Το ΠΑΣΟΚ πιστεύει ότι η πρόσβαση στη δωρεάν και ποιοτική υγεία είναι αυτονόητο δικαίωμα και δεν εξαρτάται από την οικονομική δυνατότητα του πολίτη. Και η απαξίωση μιας κοινωνικής κατάκτησης, όπως είναι το Εθνικό Σύστημα Υγείας, όπως κάνετε συστηματικά στη θητεία σας, βάζει την Κυβέρνηση απέναντι στην κοινωνία, όπως απέναντι στην κοινωνία είναι και με τις πρακτικές της συγκάλυψης στα Τέμπη, όπως απέναντι στην κοινωνία είναι και η επιλογή σας να κάνετε πλάτες στην αισχροκέρδεια αφήνοντας ανυπεράσπιστους τους καταναλωτές στις συνεχιζόμενες και ανεξέλεγκτες αυξήσεις, όπως απέναντι στην κοινωνία είναι η Κυβέρνηση όταν συστηματικά παραβιάζει τους κανόνες του κράτους δικαίου.

Η κοινωνία να είστε βέβαιοι ότι θα αντιδράσει και θα δώσει την απάντηση στις 9 Ιουνίου, γιατί η αλαζονεία, η αμετροέπεια, η καθεστωτική νοοτροπία θα ηττηθούν όπως θα ηττηθούν και αυτοί που τις εκφράζουν. Γιατί η Ελλάδα και οι Έλληνες αξίζουν κάτι καλύτερο από αυτό που τους «προσφέρει» -σε εισαγωγικά- η Νέα Δημοκρατία και ο κ. Μητσοτάκης.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κατρίνη.

Όπως ανακοινώθηκε, θα ξεκινήσουμε τον κατάλογο ομιλητών.

Καλούμε στο Βήμα τον κ. Διονύσιο Ακτύπη από τη Νέα Δημοκρατία. Θα ακολουθήσει η κ. Χρηστίδου, ο κ. Πουλάς και μετά ο Υπουργός Υγείας κ. Γεωργιάδης.

Κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πριν εισέλθω στην ουσία του νομοσχεδίου θέλω να σταθώ σε όλα αυτά που έχουμε ακούσει τις τελευταίες ημέρες αλλά και σήμερα στην Ολομέλεια. Ακούσαμε σενάρια, αναλύσεις, ευσεβείς πόθους, ακούσαμε πλειοδοσίες στους μισθούς, διάφορα. Τα ίδια λέγατε και προεκλογικά, το ίδιο πρόγραμμα είχατε, το ίδιο πρόγραμμα παρουσιάζατε, αλλά τελικά κριθήκατε και βρεθήκατε εκεί που σας έταξε ο ελληνικός λαός.

Τι δεν ακούσαμε, όμως; Ουσιαστικές προτάσεις. Τι άλλο δεν ακούσαμε; Τα θετικά του νομοσχεδίου. Και ξέρετε γιατί δεν τα ακούσαμε; Γιατί επιχειρείτε ξανά να στρεβλώσετε και να αποκρύψετε την αλήθεια επειδή δεν υπάρχουν ουσιαστικές προτάσεις και δεν μπορείτε να πείσετε τον ελληνικό λαό, όπως δεν τον πείσατε και προεκλογικά πριν από δέκα μήνες περίπου.

Κάποιοι εδώ μέσα επιχειρείτε να δημιουργήσετε εντάσεις και να λειτουργήσετε ως κόμματα διαμαρτυρίας, ποντάροντας στο θυμικό. Σε όλα αυτά τα άρθρα δεν βρήκατε να πείτε ένα θετικό. Δηλαδή, κανένα άρθρο δεν λύνει ή βελτιώνει προβλήματα; Να φανταστώ ότι δεν είναι σημαντική η σύσταση κινητών μονάδων υγείας ώστε να μπορούν να γίνονται εξετάσεις επί τόπου στον χώρο των εξεταζόμενων, δεν είναι σημαντική η δυνατότητα που δίνουμε για συνταγογράφηση από ιδιώτες προσωπικούς γιατρούς σε ανασφάλιστους συμπολίτες μας και σε ευάλωτους συμπολίτες μας, δεν είναι σημαντική η θέσπιση της διαδικασίας ελέγχου της υπέρογκης συνταγογράφησης από ιδιώτες γιατρούς προκειμένου να ελέγξουμε τη φαρμακευτική δαπάνη, δεν είναι σημαντικό το ότι λύνουμε προβλήματα σχετικά με το ιδιοκτησιακό καθεστώς στο Νοσοκομείο της Ρόδου, στο Νοσοκομείο στην Καστοριά, που ξεπερνά τα πολεοδομικά προβλήματα, το ότι λύνουμε ζητήματα σχετικά με τους όρους δόμησης για την ανέγερση του κέντρου αποκατάστασης στο Λασίθι, να φανταστώ ότι αυτά δεν είναι σημαντικά. Πάμε παρακάτω. Το ότι εκσυγχρονίζουμε και ενισχύουμε τη διαδικασία της υποβοηθούμενης αναπαραγωγής; Ότι δίνουμε τη δυνατότητα εμβολιασμού επικουρικά και στα φαρμακεία σε μια προσπάθεια να επιταχύνουμε την εμβολιαστική κάλυψη; Το ότι ρυθμίζουμε, παραδείγματος χάριν, το θέμα των αναισθησιολόγων -που ανέφερε στην επιτροπή ο κύριος Υπουργός- και πως μπορούμε να δώσουμε περισσότερα κίνητρα για να έρθουν αναισθησιολόγοι στο σύστημα ούτε και αυτό είναι θετικό;

Να σταθώ και στο άρθρο 7 που τόσο συζητήθηκε. Ανταποκρινόμενο στις ανάγκες του σήμερα το Υπουργείο Υγείας υποστηρίζει την αξιοποίηση της κλινικής εμπειρίας των γιατρών του ΕΣΥ και εισάγει τη δημιουργία κινήτρων ώστε να καταστεί πιο ελκυστικό το Εθνικό Σύστημα Υγείας μας για τους ιδιώτες γιατρούς. Με τις διατάξεις, λοιπόν, αίρεται η απαγόρευση άσκησης ιδιωτικού έργου των γιατρών του ΕΣΥ, γεγονός που αποτελούσε ανασταλτικό παράγοντα προσέλκυσης γιατρών στο Εθνικό Σύστημα Υγείας.

Αυτή η άρση βέβαια γίνεται με όρους και προϋποθέσεις. Κι εδώ τίθεται το ερώτημα: Δεν γνωρίζετε ότι στο σύστημα υγείας γενικότερα υπάρχουν οι πανεπιστημιακοί γιατροί, όπως υπάρχουν και οι στρατιωτικοί γιατροί; Πώς γίνεται οι πανεπιστημιακοί γιατροί να έχουν τη δυνατότητα να κάνουν εκπαιδευτικό έργο, να πηγαίνουν να κάνουν εφημερίες, να μπορούν να εξετάζουν, αλλά μετά να έχουν τη δυνατότητα να πηγαίνουν στα ιδιωτικά ιατρεία; Πώς είναι δυνατόν οι στρατιωτικοί γιατροί να είναι το πρωί στην υπηρεσία τους, να κάνουν τις εφημερίες και να πηγαίνουν το απόγευμα να κάνουν ιδιωτικό ιατρείο; Δηλαδή, δεν το γνωρίζετε ότι υπάρχει αυτό το σύστημα στην Ελλάδα; Δεν γνωρίζετε ότι σε μία κλινική, για παράδειγμα στην πανεπιστημιακή του Νοσοκομείου Ρίου, υπάρχουν στην ίδια κλινική γιατροί οι οποίοι είναι καθηγητές, λέκτορες και ταυτόχρονα στην ίδια κλινική την ίδια ημέρα εκτελούν έργο Εθνικού Συστήματος Υγείας; Αυτό δεν το γνωρίζετε; Επειδή είμαι γιατρός του Εθνικού Συστήματος Υγείας γι’ αυτό σας τα λέω.

Δεν τα γνωρίζετε; Δηλαδή, τι το ανήθικο έχουμε εμείς οι γιατροί του ΕΣΥ που δεν μπορούμε να πάμε στα ιδιωτικά ιατρεία το απόγευμα, αλλά όλοι οι άλλοι, οι στρατιωτικοί γιατροί και οι καθηγητές, είναι τόσο ηθικοί που μπορούν να κρατάνε ένα επίπεδο που δεν θα παίρνουν πελατεία από μέσα να την πηγαίνουν έξω, αλλά εμείς οι υπόλοιποι γιατροί είμαστε αυτοί που θα παίρνουμε πελάτες από το Εθνικό Σύστημα Υγείας να τους πηγαίνουμε έξω ή δεν θα τους χειρουργούμε το πρωί στο νοσοκομείο και θα τους πηγαίνουμε το απόγευμα ή θα τους παίρνουμε από το απόγευμα; Μα καλά, δεν ντρέπεστε; Δεν μπορείτε να μας πείτε, να μας εξηγήσετε. Έρχεστε εδώ από το πρωί και μας λέτε διάφορα. Και μιλάμε και για συναδέλφους γιατρούς που τους ακούω να λένε αυτές τις ημέρες αυτά τα πράγματα τα οποία δεν έχουν καμμία σχέση με την πραγματικότητα. Έλεος! Δεν γνωρίζετε; Πού κατοικείτε; Δεν είμαστε στην Ελλάδα όλοι; Δεν γνωρίζετε ότι υπάρχουν αυτές οι ιδιαιτερότητες όχι στα νοσοκομεία, αλλά ταυτόχρονα στην ίδια κλινική;

Και αφού τόσο πολύ συμμερίζεστε τους γιατρούς του Εθνικού Συστήματος Υγείας και πονάτε τόσο πολύ, προμνημονιακό ήταν το αίτημα των γιατρών του ΕΣΥ να μπορούν να βγουν σε ιδιωτικά ιατρεία, τότε που και οι μισθοί δεν ήταν στην κατάσταση που είναι σήμερα. Τότε ήταν πιο υψηλοί οι μισθοί και οι εφημερίες και οι γιατροί από τότε ζητούσαν να εφαρμοστεί το ίδιο μέτρο όπως ισχύει με τους πανεπιστημιακούς και με τους στρατιωτικούς γιατρούς. Τι δεν έχετε καταλάβει, για πείτε μας. Θα σηκωθείτε και οι υπόλοιποι να μιλήσετε. Πείτε μας αν αυτά που λέμε είναι δίκαια ή άδικα.

**ΑΝΔΡΕΑΣ ΠΟΥΛΑΣ:** Την τσέπη μόνο κοιτάμε, τον κοσμάκη δεν τον καταλαβαίνουμε.

**ΔΙΟΝΥΣΙΟΣ ΑΚΤΥΠΗΣ:** Δεν είναι σωστά, κύριε Πουλά; Κι είσαι και γιατρός!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε παρακαλώ.

Συνεχίστε, κύριε Ακτύπη.

**ΔΙΟΝΥΣΙΟΣ ΑΚΤΥΠΗΣ:** Όπως εξηγήσαμε και στις επιτροπές, το άρθρο 7 δεν είναι μια ελληνική καινοτομία. Στις περισσότερες ευρωπαϊκές χώρες οι γιατροί που απασχολούνται σε δημόσια νοσοκομεία επιτρέπεται, επίσης, να εργάζονται και στον ιδιωτικό τομέα, σε κλινικές και νοσοκομεία. Φυσικά όχι άκριτα, πρέπει να μπορούν να επιτελούν τον ρόλο τους στο δημόσιο σύστημα υγείας κι αυτός είναι κι ο στόχος μας.

Τα καλά, λοιπόν, κύριοι συνάδελφοι, τα αποσιωπάτε ή τα λέτε καθυστερημένα ή προσπαθείτε να τα μειώσετε. Σε όλα τα άλλα έχετε καταγγελτικό λόγο σαν να μην έχετε κυβερνήσει, σαν κανένας από εσάς να μην έχει κυβερνήσει αυτόν τον τόπο. Ευτυχώς, όμως, είμαστε εμείς και λέμε ποια είναι η πραγματικότητα. Αυτό δεν έχει να κάνει μόνο με μισθούς και προσλήψεις. Είναι αλήθεια ότι σήμερα υπάρχουν ακόμη ζητήματα σε προσωπικό, σε υποδομές και σε εξοπλισμό, τα οποία πρέπει να λυθούν. Δεν είπαμε ότι έχουμε κάποιο μαγικό ραβδί να τα λύσουμε όλα σε ένα βράδυ. Δεν είπαμε και δεν έχουμε ποτέ αυταπάτες όπως έχουν οι άλλοι. Εμείς κοιτάμε τον ελληνικό λαό στα μάτια και του λέμε ποια είναι η πραγματική κατάσταση. Υπάρχουν πολλά πράγματα τα οποία έχουν βελτιωθεί, θέλουμε, όμως, να βελτιώσουμε και τα υπόλοιπα. Χιλιάδες άνθρωποι καθημερινά χρησιμοποιούν τις δημόσιες δομές υγείας. Εσείς λέτε ότι κατέρρευσαν τα πάντα. Χιλιάδες ζωές σώζονται μέσα στα νοσοκομεία μας. Οι γιατροί και οι νοσηλευτές καταβάλλουν τεράστιες προσπάθειες, γι’ αυτό και εμείς θέλουμε να συνεχίσουμε να στηρίζουμε έμπρακτα τις προσπάθειές τους. Το κάναμε και θα το κάνουμε ξανά. Ο προϋπολογισμός του 2024 ήταν αυξημένος κατά 897 εκατομμύρια ευρώ. Πολλά νοσοκομεία, ογδόντα πέντε νοσοκομεία και εκατόν δεκαεπτά κέντρα υγείας, έχουν ενταχθεί για να γίνει ανακαίνισή τους.

Κυρίες και κύριοι συνάδελφοι, από το ξεκίνημά του το Εθνικό Σύστημα Υγείας προσφέρει και συνεχίζει να προσφέρει πολύτιμες υπηρεσίες στον ελληνικό λαό.

Αυτό φάνηκε καθαρά και στη διάρκεια της πανδημίας, αφού αναγνωρίστηκε καθολικά η αξία του Εθνικού Συστήματος Υγείας, όπως αναγνωρίστηκε η μεγάλη συνεισφορά των γιατρών, των νοσηλευτών και όλων των εργαζομένων στον τομέα της υγείας.

Συνεπώς, αποτελεί καθήκον μας η περαιτέρω ενδυνάμωση του εθνικού συστήματος υγείας, αλλά και η προσαρμογή του στις σύγχρονες ανάγκες μιας κοινωνίας και μιας εποχής που διαρκώς αλλάζει.

Θα σταματήσω, κύριε Πρόεδρε. Ούτως ή άλλως αυτά που ήθελα να πω, τα είπα προηγουμένως. Δεν χρειάζεται να ολοκληρώσω την ομιλία μου.

Σας ευχαριστώ πάρα πολύ και για τον χρόνο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Να είστε καλά.

Τον λόγο έχει η κ. Ραλλία Χρηστίδου από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Ευχαριστώ για το νερό, να είστε καλά!

Κύριε Πρόεδρε, εισαγωγικά να πω ότι δεν είναι δυνατόν -θα το πω για άλλη μια φορά και ας γίνομαι κουραστική- να είναι η ώρα περασμένες τέσσερις το απόγευμα και να είμαστε μόλις στην αρχή της λίστας των ομιλητών. Δεν ξέρω αν οι συνάδελφοι της κυβερνητικής πλειοψηφίας έχουν συνηθίσει απλώς να είναι χειροκροτητές του Πρωθυπουργού. Δεν ξέρω αν έχετε συνηθίσει να είσαστε χειροκροτητές. Ωστόσο θα περίμενα και από εσάς, από τον πρώτο σας ομιλητή, να απευθύνει έστω μία διαμαρτυρία προς το Προεδρείο, γιατί δεν γίνεται να φτάνουμε σε αυτή την ώρα και να μην έχει μιλήσει έστω και ένας Βουλευτής από οποιαδήποτε πτέρυγα. Αυτό ήταν εισαγωγικά.

Πάμε τώρα στο κυρίως θέμα. Για το νομοσχέδιο που συζητάμε σήμερα μία κουβέντα μόνο θα πω προς την δεξιά πτέρυγα, επειδή είναι και σαρακοστή, «Ουαί φαρισαίοι, υποκριταί». Και προς την αριστερή πτέρυγα θα πω: «Θου κύριε και φυλακή τω στόματί μου».

Το νομοσχέδιο που συζητάμε σήμερα -γιατί είμαστε από το πρωί εδώ και έχουμε ακούσει όλους τους πολιτικούς Αρχηγούς και όλους όσοι, τέλος πάντων, έλαβαν τον λόγο- μπορεί να τιτλοφορείται μόνο κατ’ επίφαση ως δράσεις και ενίσχυση του Εθνικού Συστήματος Υγείας από την τέταρτη κατά σειρά πρωτοβουλία σας για την υγεία σε αυτή την κοινοβουλευτική περίοδο. Και είναι ένα εμβαλωματικό νομοθέτημα που, όπως και τα προηγούμενα άλλωστε, χαρακτηρίζεται από αποσπασματικότητα. Και για ακόμα μία φορά το 1/3 των τροποποιήσεων -παλαιότερων νόμων δικών σας- που αναφέρονται στο παρόν νομοσχέδιο, αφορούν σε δικές σας πρωτοβουλίες. Αν αυτό δεν είναι ομολογία κακής νομοθέτησης, τι άλλο μπορεί να είναι; Μία λέξη, αποτυχία.

Ξέρετε, όμως, κάτι; Η αποσπασματικότητα δεν αποτελεί μία τυχαία συνθήκη. Είναι ενταγμένη σε μια στρατηγική σταδιακής αποξήλωσης του Εθνικού Συστήματος Υγείας, παρά τους πηχυαίους τίτλους και τις πομπώδεις εξαγγελίες για μία μεγάλη μεταρρύθμιση στην υγεία. Επιλέγετε συνειδητά την τεράστια βαθμιαία απορρύθμιση για να αποφύγετε την τεράστια κοινωνική δυσαρέσκεια και διαμαρτυρία στην επιχειρούμενη ολική ιδιωτικοποίηση του εθνικού συστήματος υγείας.

Διαπράττετε ένα βαρύτατο ολίσθημα εις βάρος της ελληνικής κοινωνίας μετατρέποντας βήμα-βήμα το δημόσιο και κοινωνικό αγαθό της υγείας σε μία σχέση προσφοράς και ζήτησης, που λειτουργεί μόνο με όρους οικονομικού συμφέροντος και κερδοφορίας. Διαρρηγνύετε κοινωνικές κατακτήσεις δεκαετιών –δεκαετιών!- που στήριξαν τις ελληνικές οικογένειες, τις οποίες σήμερα βαρύνετε με άμεσες πληρωμές για να έχουν πρόσβαση στην υγεία, την ώρα που τους υπερφορολογείτε και διατηρείτε πολύ υψηλές τις ασφαλιστικές τους εισφορές.

Αλήθεια θεωρείτε ότι ενισχύετε το Εθνικό Σύστημα Υγείας επιτρέποντας στους λειτουργούς του να ασκούν παράλληλα ιδιωτικό έργο; Γνωρίζετε πως παραβαίνετε ξανά τον θεμελιώδη όρο του Εθνικού Συστήματος Υγείας για πλήρη και αποκλειστική απασχόληση; Φυσικά και το γνωρίζετε, αφού φροντίσετε να τον καταργήσετε στην πράξη ήδη με τον ν.4999/2022. Άρα, τι κάνετε; Ουσιαστικά βελτιώνετε νομοτεχνικά, σύμφωνα με τη δική σας πάντα λογική και προσέγγιση, την απαράδεκτη αντιμεταρρύθμιση που ξεκινήσατε το 2022, αποδεικνύοντας εμφατικά πως ασκείτε πολιτική και νομοθετικό έργο πέρα και ενάντια στις κοινωνικές ανάγκες.

Θα το δηλώσουμε για ακόμα μία φορά χωρίς περιστροφές. Διαφωνούμε ολοκληρωτικά με την προωθούμενη παρέμβασή σας για τα απογευματινά χειρουργεία. Το περιστατικό στο «ΠΑΓΝΗ» κατέδειξε με δηλωτικό τρόπο πως το αποτέλεσμα των πολιτικών σας είναι απλώς η μεταβολή των ιατρικών υπηρεσιών σε απλές εμπορικές συναλλαγές.

Τι έχει να πει ο κύριος Υπουργός που στο συγκεκριμένο γεγονός καταπατήθηκε ακόμα και η δική του αιτιολόγηση περί αποφόρτισης της λίστας αναμονής; Τι λέτε για τις διεθνείς μελέτες που αναφέρουν ρητά πως τα απογευματινά χειρουργεία έχουν αυξημένους κινδύνους; Τι λέτε γι’ αυτό; Δεν ακούσαμε ούτε μία λέξη ως τώρα, ούτε μια λέξη.

Όσο για τις περίφημες εξαγγελίες πως τάχα το Ταμείο Ανάκαμψης θα εισφέρει 60 εκατομμύρια ευρώ για τα απογευματινά χειρουργεία και αυτός ο θησαυρός είναι άνθρακας. Ούτε το Ταμείο Ανάκαμψης ούτε το πρόγραμμα δημόσιων επενδύσεων, δεν προβλέπει κάτι. Τίποτα μα τίποτα απολύτως. Πολύ απλά θα μετακυλήσετε ξανά όλο το βάρος στους πολίτες απομακρύνοντάς τους από τις υπηρεσίες υγείας.

Συμπέρασμα: Απαξιώνετε μεθοδικά το εθνικό σύστημα. Απαξιώνετε συστηματικά την πρωτοβάθμια υγεία, βαθαίνοντας την υποχρηματοδότηση και την υποστελέχωση προς εξυπηρέτηση μεγάλων ιδιωτικών συμφερόντων στον χώρο της υγείας.

Σας αναφέρω ενδεικτικά και λόγω εντοπιότητας την κατάσταση που επικρατεί σήμερα στο Κέντρο Υγείας του Δήμου Ηλιούπολης. Σήμερα το κέντρο υγείας υπολειτουργεί με μόλις είκοσι τέσσερις γιατρούς σε σύγκριση με το 2008 που αριθμούσε εκατόν οκτώ. Απουσιάζουν βασικές ειδικότητες γιατρών, καθώς δεν υπάρχει ρευματολόγος, δερματολόγος, γυναικολόγος, χειρουργός, ενώ μόλις τον Φεβρουάριο -μετά από σχεδόν δύο χρόνια- ήρθε ακτινολόγος.

Ταυτόχρονα, μεγάλο μέρος του υπόλοιπου προσωπικού, όπως το νοσηλευτικό, βρίσκεται σε συμβάσεις ορισμένου χρόνου και αυτή είναι η πραγματικότητα που αγγίζει όλη τη χώρα. Δεν είναι τοξικότητα, είναι πραγματικότητα. Εφαρμόζετε επιπρόσθετα χαράτσια στους πολίτες. Είναι πραγματικότητα, δεν είναι τοξικότητα. Περικόπτετε περαιτέρω τη δαπάνη του ΕΟΠΥΥ για φάρμακα σε βάρος των ασφαλισμένων του, οι οποίοι καταβάλλουν μηνιαίως πολύ υψηλές εισφορές για ιατροφαρμακευτική περίθαλψη. Αντί να καταργήσετε το μνημονιακό rebate και clawback, προσπαθείτε να εξυπηρετήσετε τη βιομηχανία του φαρμάκου. Επιβαρύνετε τους ασφαλισμένους του ΕΟΠΥΥ με 1 και 3 ευρώ αντίστοιχα ανά παραπεμπτικό για διαγνωστικές εξετάσεις βιολογικών υλικών και απεικονιστικές εξετάσεις αντίστοιχα, διατηρώντας παράλληλα το 1 ευρώ υπέρ ΕΟΠΥΥ.

Επεκτείνετε και διευρύνετε το άνοιγμα του ευρύτερου ΕΣΥ και των φορέων του προς τον ιδιωτικό τομέα, ώστε αντί για μόνιμους και ΙΔΑΧ να λαμβάνονται υπηρεσίες από ιδιώτες με μπλοκάκι. Επιβάλλετε 5 ευρώ συν ΦΠΑ για εμβολιασμό κατά του κορωνοϊού, ποσό το οποίο θα επιβαρύνει και αυτό τον Έλληνα φορολογούμενο και τον πολίτη.

Και ένα τελευταίο σχόλιο και κλείνω, κύριε Πρόεδρε. Η νησιωτική και περιφερειακή πολιτική πνέει τα λοίσθια με δική σας ευθύνη, ενώ το brain drain στην υγεία συνεχίζει να καλπάζει. Πρέπει να δοθούν σήμερα κίνητρα σε νέους επιστήμονες για την ισορρόπηση, τη στήριξη της υγείας σε ολόκληρη τη χώρα, όπως ακριβώς προτείνει η τροπολογία που σας καταθέσαμε. Επίσης, αυτοτελή φορολόγηση εφημεριών μετά την παρέλευση επταετούς πραγματικής υπηρεσίας, επιδότηση του 50% της αντικειμενικής αξίας για την ανέγερση ή αγορά πρώτης κατοικίας, αυξημένες οργανικές θέσεις, ταχύτερη βαθμολογική εξέλιξη, μεταπτυχιακές και διδακτορικές σπουδές με ανάληψη κόστους διδάκτρων από τα νοσοκομεία, ειδική αποζημίωση ως κίνητρο προσέλκυσης και παραμονής σε προβληματικές και άγονες περιοχές. Αυτές είναι προτάσεις και κίνητρα.

Και κλείνω. Θα μείνετε στην ιστορία ως η κυβέρνηση που επέλεξε να στηρίξει κάθε λογής οικονομικά συμφέροντα ενάντια στα συμφέροντα της ελληνικής κοινωνίας. Συντρίβετε μέτρο-μέτρο θεμελιώδη κοινωνικά κεκτημένα και παραδίδετε τους Έλληνες πολίτες βορά στην κερδοσκοπία ιδιωτικών φαρμακευτικών και ιατρικών ομίλων.

Να είστε, όμως, σίγουροι για ένα πράγμα, ότι το Εθνικό Σύστημα Υγείας ανήκει στους πολίτες και η επίθεση που κάνετε σήμερα, θα είναι επίθεση στην ελληνική κοινωνία, η απάντηση, όμως, από την ελληνική κοινωνία θα δοθεί πολύ σύντομα και θα τη βρείτε μπροστά σας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ανδρέας Πουλάς από το ΠΑΣΟΚ. Μετά θα ακολουθήσει, όπως προείπαμε, ο Υπουργός κ. Γεωργιάδης, και μετά ο Κοινοβουλευτικός Εκπρόσωπος του ΣΥΡΙΖΑ ο κ. Καλαματιανός.

Ορίστε, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μπορεί ο Πρωθυπουργός, ο κ. Μητσοτάκης, να καυχιέται σε κάθε ευκαιρία πόσο καλά τα έχει καταφέρει η Κυβέρνησή του η πραγματικότητα, όμως, τον διαψεύδει παταγωδώς. Η ακρίβεια, η αισχροκέρδεια σαρώνει τα εισοδήματα των νοικοκυριών. Τα συνεχόμενα περιστατικά βίας και η αδράνεια του Υπουργείου Προστασίας του Πολίτη να κάνουν τους πολίτες να αισθάνονται σίγουροι δείχνει τη μεγάλη ανασφάλεια που ζουν οι πολίτες της χώρας. Η υπόθεση των Τεμπών και το σκάνδαλο των υποκλοπών υπενθυμίζουν καθημερινά την κατάλυση του κράτους δικαίου στη χώρα. Συνεπώς, για ποια επιτυχία καυχιέται ο Πρωθυπουργός; Μάλλον πρέπει να ζείτε σε άλλη χώρα ή κάνετε πως δεν καταλαβαίνετε.

Και δεν φτάνουν όλα αυτά, αλλά συνεχίζετε ακάθεκτοι να βάζετε χέρι στο Εθνικό Σύστημα Υγείας, που αποτελεί το τελευταίο προπύργιο σωτηρίας στη δύσκολη ώρα και την αξιοπρέπεια των πολιτών. Βρισκόμαστε σήμερα εδώ για να συζητήσουμε ένα νομοσχέδιο το οποίο οδηγεί στην πλήρη ιδιωτικοποίηση του ΕΣΥ για την οποία η Κυβέρνηση εργάζεται πέντε χρόνια μεθοδικά.

Μετά από τη θεσμοθέτηση των απογευματινών χειρουργείων καταργείτε την πλήρη και αποκλειστική απασχόληση των γιατρών του ΕΣΥ και τους δίνετε τη δυνατότητα να απασχολούνται στον ιδιωτικό τομέα. Και έπεται, με βάση τα λεγόμενά σας, η είσοδος των ιδιωτών γιατρών στο Εθνικό Σύστημα Υγείας. Πρόκειται για ρυθμίσεις που ανατρέπουν όλα όσα ξέραμε εμείς, αλλά και οι πολίτες για τη λειτουργία του Εθνικού Συστήματος μέχρι σήμερα στη χώρα μας και με τις οποίες εμείς διαφωνούμε κάθετα.

Στην πράξη τι σημαίνει αυτό για το ΕΣΥ, αλλά και για τους πολίτες; Περαιτέρω απαξίωση του δημόσιου συστήματος υγείας της χώρας, ένα σύστημα η αξία του οποίου αναδείχτηκε ακόμα περισσότερο κατά τη διάρκεια της πανδημίας, που αποτέλεσε σημείο αναφοράς για την αντιμετώπιση παρά τις τεράστιες ελλείψεις που αντιμετώπιζε και όλα αυτά τα προβλήματα που είχαν συσσωρευτεί από τα προηγούμενα χρόνια. Ήσασταν τότε χειροκροτητές σε όλους αυτούς που έδιναν τη μάχη, αλλά μετά τους ξεχάσατε, κουβέντα ούτε για την ένταξή τους στα βαρέα και ανθυγιεινά. Πού την έχετε ξεχάσει, σε ποιο συρτάρι; Ψάξτε να τη βρείτε.

Σημαίνει περαιτέρω εξουθένωση του ιατρικού προσωπικού αφού εκτός από την απασχόληση στο ΕΣΥ και τις εφημερίες που θα εκτελεί θα πρέπει να κάνει και ιδιωτικό έργο, προκειμένου να αυξήσει το εισόδημά του, αφού η Κυβέρνηση δεν αποφασίζει να δώσει αύξηση στους μισθούς του υγειονομικού προσωπικού του ΕΣΥ. Με τη θέσπιση της δυνατότητας των γιατρών να ασκούν το ιδιωτικό επάγγελμα τι θα πετύχετε; Θα δημιουργήσετε γιατρούς δύο-τριών ταχυτήτων μέσα στα νοσοκομεία. Από τη μια μεριά οι πανεπιστημιακοί, οι στρατιωτικοί, που είπε και ο συνάδελφος οι οποίοι έχουν μέχρι σήμερα το ελεύθερο. Από την άλλη ποιοι; Οι διευθυντές, οι συντονιστές διευθυντές -ηλικίας άνω των εβδομήντα ετών- και κάποιοι επιμελητές που θα πρέπει να δώσουν και διαπιστευτήρια στη διοίκηση για να μπορούν να έχουν το δικαίωμα να κάνουν ιδιωτικό ιατρείο. Και αυτοί οι οποίοι λόγω φόρτου εργασίας, λόγω υπερεφημέρευσης δεν θα μπορούν ούτε να το σκεφτούν. Κάποιοι θα την πληρώσουν. Ακόμα δηλαδή και μέσα στους γιατρούς θέλετε να υπάρχουν ανισότητες. Για τους ειδικευόμενους δεν λέτε ούτε μια κουβέντα! Αυτοί; Αλλά ξέχασα, αυτοί είναι οι σύγχρονοι είλωτες του Εθνικού Συστήματος Υγείας.

Σημαίνει περαιτέρω οικονομική επιβάρυνση των πολιτών της χώρας, οι οποίοι ήδη πληρώνουν τις δεύτερες υψηλότερες ιδιωτικές δαπάνες για την υγεία στην Ευρωπαϊκή Ένωση. Οι ασθενείς ή απλώς χρήστες υπηρεσιών υγείας εφεξής θα διαχωρίζονται σε έχοντες και μη έχοντες και θα πρέπει να συνηθίσουν να βάζουν συχνά βαθιά το χέρι στην τσέπη είτε για τα μεγάλα χαράτσια, χειρουργεία, είτε για τα μικρά καθημερινά χαράτσια, το τίμημα της εκτέλεσης μιας συνταγής, για κάθε παραπεμπτικό εργαστηριακών ή απεικονιστικών εξετάσεων, για να κάνει το εμβόλιο ή ούτω καθεξής.

Κύριε Υπουργέ, για τα δικά σας παιδιά, διοικητές, υποδιοικητές, ΥΠΕάρχες και τους εξωκοινοβουλευτικούς Υπουργούς και Υφυπουργούς βρήκατε κονδύλια και τους αυξήσατε τους μισθούς. Οι γιατροί που υπηρετούν στο ΕΣΥ δεν χρειάζονται καλύτερους μισθούς; Χρειάζονται, δεν χρειάζονται, όμως, άδεια για να δουλέψουν στον ιδιωτικό τομέα. Γιατί αν επιθυμούσαν να εργαστούν στον ιδιωτικό τομέα, θα μπορούσαν ήδη να το είχαν επιλέξει έναντι του δημοσίου. Εργάζονται στο δημόσιο σύστημα υγείας γιατί πολλοί από αυτούς το πιστεύουν. Εργάζονται με αυταπάρνηση σε δύσκολες συνθήκες, ενώ εσείς αντί να τους αυξήσετε τους μισθούς επιδιώκετε την αύξηση των εισοδημάτων τους από τις τσέπες των πολιτών, οι οποίοι παρ’ όλα αυτά πληρώνουν ασφαλιστικές εισφορές. Και αν κάποιοι δεν μπορούν να τις πληρώσουν, αυτούς τους ταλαιπωρείτε και τώρα τους τιμωρείτε.

Κύριε Υπουργέ, στο συγκεκριμένο νομοσχέδιο φέρνετε διατάξεις για τον μηχανισμό αυτόματης επιστροφής, το λεγόμενο clawback. Η διατήρηση του clawback έτσι όπως είναι οδηγεί σε στρέβλωση το σύστημα υγείας. Αν και αποτελεί δίχτυ προστασίας, ώστε να μην εκτροχιαστεί η δημόσια φαρμακευτική δαπάνη και για τον λόγο αυτό θεσμοθετήθηκε, δεν είναι όμως το μοναδικό εργαλείο για τον περιορισμό της. Για να μην είναι εξοντωτικό και άδικο το μέτρο θα πρέπει να συνδυάζεται με σειρά άλλων μέτρων, όπως ο έλεγχος της συνταγογράφησης, η εφαρμογή υποχρεωτικών κλειστών θεραπευτικών πρωτοκόλλων, η δημιουργία μητρώου ασθενών, η εφαρμογή ηλεκτρονικού φακέλου ασθενούς, η ψηφιοποίηση, η μηχανοργάνωση των συστημάτων των νοσοκομείων, η ολοκλήρωση της διασύνδεσης των πληροφοριακών συστημάτων των νοσοκομείων με την ΗΔΙΚΑ, ο εξορθολογισμός της τιμολόγησης των φαρμάκων, η ιεράρχηση των προτεραιοτήτων των σκευασμάτων που βρίσκονται σε αναμονή αξιολόγησης. Σε αυτό το επίπεδο τι έχετε κάνει μέχρι σήμερα;

Η απάντησή σας στον έλεγχο της συνταγογράφησης είναι να ρίξετε την αποκλειστική ευθύνη στους γιατρούς. Τα θεραπευτικά πρωτόκολλα που απαιτούνται για να διευκολύνουν την κατάσταση πότε θα είναι έτοιμα; Πάλι στο δόγμα της ατομικής ευθύνης καταφεύγετε. Ο ψηφιακός φάκελος του ασθενή, που επίσης θα βοηθήσει στη διαδικασία αυτή, σε ποιο στάδιο βρίσκεται;

Θυμίζω τις δηλώσεις σας που κάνατε, κύριε Υπουργέ, στην εκδήλωση στην Τρίπολη, ότι τα τρία τέταρτα των φαρμάκων των ογκολογικών που γράφουν στα νοσοκομεία εάν περάσουν από τα ογκολογικά συμβούλια θα κοπούν, γιατί τα παίρνουν αυτοί που δεν τα χρειάζονται. Έχετε στοιχεία για να τεκμηριώσετε αυτή τη δήλωσή σας; Προτίθεστε να αφήσετε χωρίς ογκολογικά φάρμακα τους καρκινοπαθείς επειδή κοστίζουν τα φάρμακά τους; Αυτό μας λέτε τώρα;

Η θέση του ΠΑΣΟΚ είναι ότι το φάρμακο απαιτεί εθνική πολιτική και όχι αποσπασματικές ρυθμίσεις και χαριστικές διατάξεις που δεν εντάσσονται σε κάποια συνολική στρατηγική. Χρειάζεται συνολική επαναχάραξη της πολιτικής στο φάρμακο και εξορθολογισμός του clawback και του rebate.

Κλείνοντας, κύριε Πρόεδρε, για να μην τρώω τον χρόνο αν και ήθελα να πω πάρα πολλά, η ολοήμερη λειτουργία των νοσοκομείων είναι σωστή με την προϋπόθεση ότι υπάρχει επάρκεια προσωπικού και ο ασθενής δεν θα πληρώνει γι’ αυτό που υποχρεούται να του παρέχει το κράτος. Όταν το ΠΑΣΟΚ δημιούργησε το ΕΣΥ ο στόχος ήταν να υπάρχει πλήρης υγειονομική κάλυψη του πληθυσμού και ισότιμη πρόσβαση στις υπηρεσίες υγείας ανεξάρτητα από οικονομική, κοινωνική ή επαγγελματική τάξη. Έχουμε ισχυρή την πεποίθηση ότι το Εθνικό Σύστημα Υγείας πρέπει να ενισχυθεί με αύξηση της χρηματοδότησης, περιορισμό της σπατάλης και όχι επιβαρύνοντας περισσότερο τους πολίτες.

Αντί, λοιπόν, να αυξήσετε από το 5 στο 7 τη χρηματοδότηση, εσείς δεν κάνετε τίποτα. Η πολιτική σας στην υγεία λειτουργεί υπέρ των ανισοτήτων και άκρως αφαιρετικά. Αντί να προσθέσετε, αφαιρείτε από όπου και όπως μπορείτε. Ταυτόχρονα, όμως, καθημερινά αφαιρείτε από την αξιοπρέπεια και το βιοτικό επίπεδο των πολιτών της χώρας. Δυστυχώς, για εσάς, οι πολίτες σάς έχουν πάρει χαμπάρι και η δυσαρέσκεια είναι διάχυτη σε ολόκληρη την ελληνική κοινωνία.

Ευχαριστώ πολύ, κύριε Πρόεδρε, και για την ανοχή.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο η Πρόεδρος κ. Ζωή Κωνσταντοπούλου.

Κυρία Πρόεδρε, θέλετε να κάνετε παρέμβαση ή την ομιλία σας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την ομιλία μου.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Ζωή Κωνσταντοπούλου. Μετά σειρά έχει ο Υπουργός και μετά ο Κοινοβουλευτικός Εκπρόσωπος του ΣΥΡΙΖΑ. Έτσι είχαν μπει στη σειρά, αλλά ήρθε η κυρία Πρόεδρος τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι να κάνουμε; Δεν έχετε προλάβει να αλλάξετε τις διαδικασίες για να μας αφαιρείτε τον λόγο, να μη μιλάμε καθόλου. Οπότε, δίνεται ο λόγος, κατά τον Κανονισμό, μέχρι να τον αλλάξετε και να μη μιλάει η Αντιπολίτευση, σύμφωνα με την πρόταση της κ. Μπακογιάννη στη Διάσκεψη των Προέδρων, που είπε να κλείνουν τα μικρόφωνα.

Είναι δε επετειακά, κύριε Πλεύρη και κύριε Γεωργιάδη -ο κ. Βορίδης μάς λείπει- πάρα πολύ ενδιαφέρον ότι πενήντα χρόνια από την πτώση της χούντας και την αποκατάσταση της δημοκρατίας -που θέλουμε ακόμα μεγάλο δρόμο για να της δώσουμε το περιεχόμενο που αξίζουν οι πολίτες- έρχεται η Κυβέρνηση της Νέας Δημοκρατίας για να πει να κλείνουμε τα μικρόφωνα στην Αντιπολίτευση και, κυρίως, στους πολιτικούς Αρχηγούς, για την ακρίβεια σε αυτήν την ενοχλητική πολιτική Αρχηγό, τη μοναδική γυναίκα, αυτή που δεν ανέχεστε.

**ΣΤΑΥΡΟΣ ΚΑΛΑΦΑΤΗΣ:** Πότε έγινε;

(Θόρυβος από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήρθα για να απαντήσω στον Αρχηγό σας, στον κ. Μητσοτάκη, που δεν εμφανίζεται στη Βουλή -νομίζω ότι δεν θα τον ξαναδούμε μέχρι τις ευρωεκλογές- ή θα φροντίσει με πολύ προστατευμένες διαδικασίες κάποια στιγμή να έρθει και να φύγει. Ήρθα για να σας δώσω και τον χρόνο μήπως μαζευτείτε περισσότεροι μέχρι να μιλήσει ο κ. Γεωργιάδης.

**ΣΤΑΥΡΟΣ ΚΑΛΑΦΑΤΗΣ:** Εμείς, κυρία…

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ήσυχα.

**ΣΤΑΥΡΟΣ ΚΑΛΑΦΑΤΗΣ:** Παρακαλώ;

**ΠΡΟΕΔΡΕΥΩΝ (Γεώργιος Λαμπρούλης):** Κάντε ησυχία, σας παρακαλώ.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ήσυχα.

**ΣΤΑΥΡΟΣ ΚΑΛΑΦΑΤΗΣ:** Έχετε την ευθύνη της συζητήσεως;

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Μη διακόπτετε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ηρεμήστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ειρήνη υμίν.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ησυχία. Πού νομίζετε ότι είστε;

**ΣΤΑΥΡΟΣ ΚΑΛΑΦΑΤΗΣ:** Ξέρω πολύ καλύτερα από εσάς.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Σε γήπεδο νομίζετε ότι είστε;

**ΣΤΑΥΡΟΣ ΚΑΛΑΦΑΤΗΣ:** Τη μαστίχα φτύστε!

**ΠΡΟΕΔΡΕΥΩΝ (Γεώργιος Λαμπρούλης):** Ελάτε τώρα. Τι είναι αυτά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Καλαφάτη, επειδή είστε ο γνωστός πελταστής και είστε και αυτός ο οποίος προτείνατε…

**ΣΤΑΥΡΟΣ ΚΑΛΑΦΑΤΗΣ:** Δεν σας άκουσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρετε τη λέξη. Θα σας ενημερώσει κάποιος με καλύτερη γνώση. Είστε, λέω, γνωστός πελταστής. Πελταστής. Θα το κοιτάξει ο κ. Γεωργιάδης και θα σας ενημερώσει τι σημαίνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν χρειάζεται να το κάνω. Το ξέρω καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μέχρι τότε, επειδή εκτελούσατε υπηρεσία στη Διάσκεψη των Προέδρων, κατ’ εντολή του κ. Μητσοτάκη και της κ. Μπακογιάννη, και επειδή γίνεται μεγάλος λόγος για τη συγκάλυψη…

**ΣΤΑΥΡΟΣ ΚΑΛΑΦΑΤΗΣ:** Είμαι, ξέρετε...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν έχω τέτοια οικειότητα μαζί σας να σας απευθυνθώ, όπως σας απευθύνεται ο Προεδρεύων. Ρωτήστε, σας παρακαλώ, την κ. Μπακογιάννη και τον κ. Τασούλα τι ακριβώς έχει γίνει με το δυστύχημα μπροστά στη Βουλή, από το οποίο έχασε τη ζωή του ένα νέο παιδί, το οποίο εμβόλισε το αυτοκίνητο της κ. Μπακογιάννη, εισερχόμενο αντικανονικά στη Βουλή. Και ενώ στο παραμικρό ατύχημα που γίνεται, βλέπουμε στα μέσα ενημέρωσης τα βίντεο με την πρόσκρουση, γι’ αυτό το φοβερό δυστύχημα μπροστά στη Βουλή –ησυχάσατε τώρα βλέπω- δεν είδαμε ποτέ τι ακριβώς έγινε.

**ΣΤΑΥΡΟΣ ΚΑΛΑΦΑΤΗΣ:** Δεν μιλούσαμε γι’ αυτό. Για τη συμπεριφορά λέμε.

**ΑΘΑΝΑΣΙΟΣ ΠΛΕΥΡΗΣ:** Κάντε αναζήτηση στη Google και θα το βρείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι κάμερες δεν δόθηκαν ποτέ στη δημοσιότητα, παρά μόνο περικεκομμένες, χωρίς να φανεί ποιος βγαίνει από το αυτοκίνητο. Και μέχρι σήμερα, ενώ έχω δώσει στη δημοσιότητα από τότε, όντας εκτός Βουλής Αρχηγός, επιστολή μου προς τον κ. Τασούλα, ζητώντας του να πράξει το αυτονόητο, να ρίξει η Βουλή άπλετο φως σε αυτή την ανθρωποκτονία, σκοτάδι μαύρο τα σκέπασε όλα και σιωπή.

Επειδή είστε κατά της συγκάλυψης και επειδή θέλετε να κλείνετε τα μικρόφωνα της Αντιπολίτευσης και επειδή είστε λαλίστατοι στο να κλείνετε τα μικρόφωνα της Αντιπολίτευσης και επειδή έχει καταλάβει όλος ο κόσμος ότι έχουμε να κάνουμε με μια Κυβέρνηση η οποία διενεργεί αυτή τη στιγμή τη συγκάλυψη των δικών της ευθυνών για τη μαζική δολοφονία των Τεμπών, για αυτόν ακριβώς τον λόγο εγώ καλώ ξανά τον κ. Τασούλα να ενεργήσει ως Πρόεδρος της Βουλής και όχι ως Βουλευτής της Νέας Δημοκρατίας και εντολοδόχος του κ. Μητσοτάκη και να δώσει στη δημοσιότητα όλα τα στοιχεία και τις ευθύνες για εκείνο το φοβερό δυστύχημα που έγινε δύο χρόνια, αν σωστά θυμάμαι, πριν από τη δολοφονία των Τεμπών, πριν από το έγκλημα των Τεμπών, που συνεχίζετε να αρνείστε να το αποκαλείτε έγκλημα και επιμένετε να το αποκαλείτε «ατύχημα», «δυστύχημα», «καταστροφή».

Ήρθα, λοιπόν, να απαντήσω στον κ. Μητσοτάκη ότι τον καλώ για άλλη μία φορά σε ντιμπέιτ των πολιτικών Αρχηγών. Πέρυσι είχε το πρόσχημα ότι η Πλεύση Ελευθερίας δεν ήταν στη Βουλή και εγώ δεν ήμουν κοινοβουλευτική Αρχηγός -ήμουν, όμως, η μόνη γυναίκα πολιτική Αρχηγός -και αρνήθηκε ο κ. Μητσοτάκης τον διάλογο ενώπιον των πολιτών και των δημοσιογράφων, όπως αρνείται και τον κοινοβουλευτικό διάλογο, διότι του άρεσε ο μονόλογος.

Τον καλώ σε ντιμπέιτ. Και έχουμε υποβάλει τη συγκεκριμένη πρόταση στη διακομματική επιτροπή από την προηγούμενη εβδομάδα. Δεν αντέδρασε τότε. Την υπέβαλε εχθές και άλλο κοινοβουλευτικό κόμμα, το ΠΑΣΟΚ. Τη στηρίξαμε και την επαναλάβαμε. Και σήμερα ακούσαμε από τον κ. Μαρινάκη και τον κ. Μητσοτάκη ότι δεν θα γίνει ντιμπέιτ διότι δεν είθισται, λέει, δεν έχει ξαναγίνει. Ας γίνει και κάτι που δεν ξανάγινε, εάν όντως δεν έχει ξαναγίνει.

Και σε κάθε περίπτωση, ο κ. Μητσοτάκης θα πρέπει να έρθει στη Βουλή σε ντιμπέιτ, σε κάθε ευκαιρία, να λογοδοτήσει και να απολογηθεί, κύριε Γεωργιάδη. Άκουσα άναυδη την πρωινή συνέντευξη του κ. Μητσοτάκη για τις γυναίκες. Για τις γυναίκες! Αύριο κανονικά θα έπρεπε να έρθει να απαντήσει στη δέκατη πέμπτη επίκαιρη ερώτηση που του έχω καταθέσει για τις γυναικοκτονίες, για το αν επιτέλους θα κάνετε το αυτονόητο, να ποινικοποιήσετε τη γυναικοκτονία ως αυτοτελές αδίκημα και μάλιστα κακούργημα.

Δεν έρχεται να απαντήσει στη Βουλή, αλλά πηγαίνει ή μάλλον προσκαλεί δημοσιογράφους στο γραφείο του. Για να τους πει τι; Για να τους πει τι! Για να τους πει ότι έχουμε, λέει, περισσότερες καταγγελίες -ξεπέρασε και εσάς, κύριε Γεωργιάδη- γυναικών γιατί οι γυναίκες αισθάνονται πιο άνετα να καταγγέλλουν. Και μπορεί, λέει, να γίνανε όλα λάθος στους Αγίους Αναργύρους -δεν μπορώ να γελάσω, δυστυχώς- αλλά οι γυναίκες ξέρουν κατά βάθος ότι μπορούν να εμπιστεύονται την Αστυνομία ότι θα τις προστατεύσει. Μπορούν να εμπιστεύονται ότι θα τις προστατεύει η Αστυνομία, αυτό λέει ο κ. Μητσοτάκης.

Να έρθει εδώ να το πει. Να έρθει να το πει εδώ, απαντώντας σε εμένα, στις δεκαπέντε επίκαιρες ερωτήσεις που του έχω κάνει, όπου περιγράφω αυτό που θα συνέβαινε στην Κυριακή Γρίβα -το περιγράφω από 27 Νοεμβρίου- πώς απαντάνε στις κλήσεις οι μη εκπαιδευμένοι αστυνομικοί -γιατί δεν ήταν μία μεμονωμένη περίπτωση, ενός ακατάλληλου, όπως θέλετε να παρουσιάσετε- πώς αντιμετωπίζουν τα θύματα γραφειοκρατικά, χωρίς καμμία ενσυναίσθηση ούτε και εκπαίδευση και σε τι προσκρούει η γυναίκα που καταγγέλλει κακοποίηση.

Γιατί έπρεπε να φτάσουμε να τα ακούσει όλη η Ελλάδα, κύριε Γεωργιάδη; Γιατί έπρεπε να φτάσουμε αυτό που εγώ το ξέρω από τη δουλειά μου, από την εμπειρία μου, από τη συμπαράστασή μου σε θύματα, από την ακρόαση δεκάδων τηλεφωνημάτων στην Άμεση Δράση γυναικών που κακοποιούνται; Γιατί έπρεπε να φτάσουμε να ακούσει όλη η Ελλάδα αυτά που οφείλατε να ξέρετε και να προστατεύσετε αυτό το εικοσιοκτάχρονο κορίτσι; Γιατί; Γιατί είστε αναίσθητοι, αναίσθητοι και αδιάφοροι για την ανθρώπινη ζωή. Νομίζετε ότι όλα μπορείτε να τα διαχειριστείτε επικοινωνιακά και ότι μπορεί ο κ. Μητσοτάκης, ο οποίος «βάφτισε» τα Τέμπη ατύχημα και δυστύχημα, να αναφέρεται στις γυναικοκτονίες ως περιστατικά. «Περιστατικό» είπε τη γυναικοκτονία της Κυριακής, την πέμπτη κατά σειρά το 2024, ενώ από τον Γενάρη και από τον προηγούμενο Νοέμβριο και από την πρώτη μου ομιλία μέσα εδώ στη Βουλή τού θέτω το ζήτημα που θέτουν και οι οργανώσεις συμπαράστασης στα θύματα και οι πρωτοβουλίες κατά της κακοποίησης και τα ίδια τα θύματα εδώ και χρόνια.

Δεν έχει, λέει, πολιτική ευθύνη ούτε ο ίδιος ο κ. Μητσοτάκης καμμία, καμμία -αλίμονο- ούτε ο κ. Χρυσοχοΐδης, γιατί «παλεύουμε» -λέει- «το βαθύ κράτος». Πιο βαθύ κράτος από τον κ. Μητσοτάκη και τον κ. Χρυσοχοΐδη και εσάς δεν υπάρχει. Ο κ. Χρυσοχοΐδης είναι ο μακροβιότερος Υπουργός Προστασίας του Πολίτη στη Μεταπολίτευση, ο μακροβιότερος. Ποιο είναι το «βαθύ κράτος» που έχει την ευθύνη και απαλλάσσεται ο κ. Χρυσοχοΐδης; Υπήρξε Υπουργός επί ΠΑΣΟΚ, Υπουργός επί Σαμαρά, Υπουργός επί Μητσοτάκη και στην προηγούμενη κυβέρνηση και σε αυτήν. Δεν έχει πολιτική ευθύνη; Αλήθεια;

Για εμάς έχει και ο κ. Χρυσοχοΐδης και ο κ. Μητσοτάκης και πολιτική και ποινική ευθύνη, γιατί όταν εκθέτεις ανθρώπους σε κίνδυνο ζωής, γνωρίζοντας τον κίνδυνο που διατρέχουν, διαβεβαιώνοντάς τους, όπως κάνατε στα Τέμπη, όπως κάνετε και τώρα στις αερομεταφορές ότι δεν διατρέχουν κίνδυνο, ότι τα έχετε κάνει όλα καταπληκτικά και όποιος καταγγέλλει προστατεύεται και τα ίδια κάνετε και με το σχολικό μπούλινγκ που το φέρατε άρον άρον στην ατζέντα της δημόσιας συζήτησης, για να γλιτώσετε από τη συζήτηση για τα Τέμπη, από τη συζήτηση για το μπάζωμα, για την αλλοίωση του τόπου του εγκλήματος, από τη συζήτηση για τη μονταζιέρα που έκοψε και έραψε την ηχητική καταγραφή της επικοινωνίας των μοιραίων προσώπων, για να ενισχύσει το δικό σας σενάριο, το σενάριο του κ. Μητσοτάκη περί ανθρώπινου λάθους, που είναι και η υπερασπιστική γραμμή του κ. Μητσοτάκη.

Στη δημόσια συζήτηση προσκαλείτε τα παιδιά να καταγγέλλουν και να μιλούν. Έχετε φτιάξει μηχανισμούς προστασίας των παιδιών αυτών που τους λέτε «μίλα»; Έχετε φροντίσει να προστατεύονται; Έχετε μελετήσει το θέμα ή είναι τέτοια η αγωνία σας για την επικαιρότητα και την επικοινωνία που δεν σας νοιάζει ούτε αυτό και θα πείτε και στο ζήτημα αυτό «δεν φταίγαμε»;

Ως γυναίκα και ως η μοναδική γυναίκα Αρχηγός και ως άνθρωπος και ως υπερασπίστρια θυμάτων και ως υπερασπίστρια ανθρώπων θεωρώ ότι είναι εξοργιστικά κυνική και απαράγραπτα και ανεπίτρεπτα και ασύγγνωστα προκλητική και εγκληματική η στάση σας απέναντι στην ανθρώπινη ζωή.

Άκουσα και τις απαντήσεις του κυρίου Πρωθυπουργού για τα Τέμπη. Διατυπώνονται –λέει- θεωρίες συνωμοσίας και συνωμοσιολογία ότι έγινε μπάζωμα. Μα, φέρατε και ξέρετε, απορούσα, κύριε Γεωργιάδη, γιατί ωρυόσασταν κατ’ αυτόν τον τρόπο στη συζήτηση για την πρόταση μομφής. Είχατε γίνει κατακόκκινος και ουρλιάζατε. Με λέγατε «εθνική εισαγγελέα», χυδαία, την ώρα που έλεγα και εξηγούσα ότι άρον άρον απομακρύνατε τα συντρίμμια και ό,τι είχε απομείνει στον τόπο του εγκλήματος, προκειμένου να μπαζώσετε και προέκυψε από τα έγγραφα που έφερε τρεις η ώρα το πρωί ο κ. Παπαθανάσης, ο πρώην Αναπληρωτής σας, ως Αναπληρωτής Υπουργός Ανάπτυξης. Προέκυψε, λοιπόν, ότι παρεμβήκατε εσείς στο μπάζωμα, ότι το μπάζωμα του τόπου του εγκλήματος έγινε με ετεροχρονισμένα εκ των υστέρων έγγραφα του Υπουργείου σας επί των ημερών σας, κύριε Γεωργιάδη. Ο Υφυπουργός Ανάπτυξης κ. Τσακίρης υπέγραψε στις 18 Απριλίου έγγραφο για να δικαιολογήσει τις 650.000 ευρώ που διαθέσατε από κονδύλια για την ανάπτυξη. Ας το ακούσουν οι πολίτες. Την ώρα που διαφημίζετε την ανάπτυξη, διαθέτετε τα κονδύλια στους δικούς σας, στους εαυτούς σας και σε εγκληματικούς σκοπούς, όπως ήταν η αλλοίωση άρον άρον του τόπου του εγκλήματος.

Είναι ανάπτυξη το μπάζωμα του τόπου του εγκλήματος; Είναι δυνατό να αποκρύπτετε ότι το εμφανίσατε ως ανάπτυξη και διαθέσατε επί των ημερών σας με υπογραφή του Υφυπουργού σας, δηλαδή με ευθύνη δική σας, 650.000 ευρώ για να μπαζώσετε την αλήθεια και για να διευκολύνετε και να υποθάλψετε τον κ. Καραμανλή και τον κ. Μητσοτάκη;

Μια τελευταία απάντηση στον κ. Μητσοτάκη που ρωτάει ξανά, ενώ του έχω ξανά απαντήσει, αν πιστεύουμε ότι εκείνος που πήγε την ημέρα εκείνη στον τόπο του εγκλήματος -και περίπου αυτοοικτίρεται ότι σε εκείνον συνέβη κάτι φοβερό, την ώρα που περιφρονεί τα θύματά, τους επιζώντες και τις επιζώσες και τις οικογένειες,- αν πιστεύουμε ότι εκείνη την ώρα είχε το νου του στο μπάζωμα και στην αλλοίωση των ηχητικών καταγραφών.

Όχι απλώς το πιστεύω. Είμαι βέβαιη, τον καταγγέλλω γι’ αυτό και τον καλώ να απαντήσει, όχι όπως έκανε ως κατηγορούμενος τελευταίως, αλλά να απαντήσει και να δεχθεί και αντίκρουση μετά, γιατί το θέμα των Τεμπών, το έγκλημα των Τεμπών δεν πρόκειται να φύγει από τον δημόσιο διάλογο μέχρι να καθίσουν στο σκαμνί, να καθίσετε στο σκαμνί όλοι όσοι ευθύνεστε. Και δεν είναι –να είστε βέβαιοι- καμμία εκστρατεία λάσπης, καμμία επίθεση χυδαιότητας, καμμία συντονισμένη κακοποιητική συμπεριφορά που θα σταματήσει εμένα από το να το διεκδικώ.

Έχω αντέξει πολύ χειρότερα, κύριε Γεωργιάδη και κύριε Μητσοτάκη, σε εποχές που τις θυμάται όλος ο κόσμος και θα αντέξω ξανά. Και να ξέρετε ότι υπάρχουν οικογένειες και μανάδες και πατεράδες και αδέρφια και συγγενείς και παιδιά που επίσης θα αντέξουν και δεν παζαρεύουν ούτε τη μνήμη ούτε την ανάμνηση ούτε την υπόσταση των ανθρώπων τους που εξαϋλώθηκαν τόσο βίαια και που σήμερα τους τσαλαπατάτε, προσβάλλοντας πραγματικά τη νοημοσύνη όλων μας.

Είπε ο κ. Μητσοτάκης ότι οι μόνοι που έχουν δικαίωμα να μιλάνε είναι οι συγγενείς και να λένε ό,τι θέλουν. Περίπου αυτό λέει. Έτσι προσπαθεί να απαξιώσει ανθρώπους συγκροτημένους που δίνουν έναν αγώνα για δικαιοσύνη, την ώρα που εσείς παρεμβαίνετε στη δικαιοσύνη και την εμποδίζετε να σας ελέγξει και φέρνετε και όλη την Κοινοβουλευτική Ομάδα να σας χειροκροτάει που εμποδίζετε τη δικαιοσύνη να σας ελέγξει για ανθρωποκτονίες και κακουργήματα με απώλεια ανθρώπινων ζωών.

Και τι άλλο είπε ο κ. Μητσοτάκης; «Σέβομαι τις οικογένειες». Δεν τις σέβεται καθόλου. Δεν τις σέβεστε καθόλου ούτε τις σέβονται εκείνοι από διάφορες θέσεις εξουσίας που τις καλούν να πενθούν βουβά, να κλαίνε, αλλά να μην κάνουν φασαρία και να πάνε να αναζητήσουν στα θεία και στην εκκλησία τη δικαίωσή τους.

Να είστε βέβαιοι, κύριε Μητσοτάκη, κύριε Καραμανλή, κύριε Γεωργιάδη, κύριε Βορίδη, κύριε Πλεύρη, να είστε βέβαιοι ότι τη δικαιοσύνη θα την αναζητήσουμε εδώ, στον κόσμο αυτόν και σε αυτή τη ζωή. Να είστε βέβαιοι ότι δεν θα σταματήσουμε εάν δεν λειτουργήσει και εάν δεν αποδοθεί δικαιοσύνη. Να είστε βέβαιοι ότι αυτά που έχετε κάνει στη λίστα Λαγκάρντ, στις υποθέσεις των υποβρυχίων, στις υποθέσεις διαφθοράς, σε όλες τις υποθέσεις οικονομικών εγκλημάτων που τις κουκουλώσατε και τις διαχειριστήκατε, αυτά, όταν υπάρχουν πενήντα επτά νεκροί, δεν περνάνε και ούτε θα περάσουν.

Έρχομαι τώρα στον τομέα της ευθύνης σας, μιας και είστε ξανά Υπουργός Υγείας, κύριε Γεωργιάδη και θα περιμένω, μιας και θα μιλήσετε αμέσως μετά από εμένα, να πείτε στο Σώμα, εν πάση περιπτώσει στους πέντε Βουλευτές σας, σε ολόκληρη την Κοινοβουλευτική μας Ομάδα, στους ανθρώπους που έχουν έρθει στα θεωρεία και είναι σημαντικό ότι έρχονται οι πολίτες και εμείς καλούμε και θα καλούμε τους πολίτες να έρχονται μέσα στη Βουλή και να μας παρακολουθούν και να συμμετέχουν στη δημοκρατία, γιατί εμείς αυτό πιστεύουμε. Η Βουλή δεν ανήκει σε εσάς, δεν ανήκει σε εμάς, δεν ανήκει στους Βουλευτές, ανήκει στους πολίτες και οι πολίτες, όταν είναι παρόντες, είναι εγγυητές της διαφάνειας και της δημοκρατίας.

Θέλω, λοιπόν, να σας καλέσω να πείτε τι ευθύνες αναλαμβάνετε, κύριε Γεωργιάδη, γιατί υπήρξατε Υπουργός Υγείας πριν την πανδημία. Γνωρίζετε ότι η πανδημία δεν ήταν μία φυσική καταστροφή, αλλά ένα σενάριο που όλοι οι παγκόσμιοι οργανισμοί και οργανώσεις υγείας είχαν προβλέψει ως ενδεχόμενο. Ήταν ένα ενδεχόμενο που οι κυβερνήσεις, οι οποίες ανέλαβαν ευθύνη και στην Ευρωπαϊκή Ένωση και αλλού, αποφάσισαν κυνικά να το παραγνωρίσουν, αποφάσισαν να αποψιλώσουν το σύστημα υγείας, ώστε να μην μπορεί να ανταποκριθεί όχι σε πανδημία, αλλά στις καθημερινές ανάγκες και καταντήσατε τη δημόσια υγεία στο απαράδεκτο σημείο να χρειάζεται κατεπείγουσα ενίσχυση και να στηρίζεται βεβαίως –ευτυχώς- στον υπερβάλλοντα ζήλο και στη δοτικότητα και στην αυτοθυσία πολλές φορές του ιατρικού και νοσηλευτικού και βοηθητικού προσωπικού, την ώρα που είχατε και την ευκαιρία και τα κονδύλια και τη δυνατότητα και την ευθύνη και το καθήκον να προβλέψετε και να μεριμνήσετε.

Τι ευθύνες, λοιπόν, αναλαμβάνετε για το ότι διαφημίζατε ότι αν δεν υπήρχε η τρόικα, θα έπρεπε να την εφεύρετε και δεν θέλατε να σας φάει τη δόξα για τις απολύσεις προσωπικού; Τι ευθύνες αναλαμβάνετε για την υποτίμηση του κοινωνικού κράτους δικαίου συνολικά; Με ποια οίηση και με ποιο θράσος έρχεστε σήμερα να φέρετε ένα νομοσχέδιο πολυσέλιδο, δεκάδων άρθρων, για να πείτε ότι θα φτιάξετε τώρα τη δημόσια υγεία, αφού την παρέλαβε για λίγο και ο κ. Χρυσοχοΐδης, που είχε την εξαιρετική έμπνευση να προωθήσει το να οδηγούν τα ασθενοφόρα του ΕΚΑΒ πυροσβέστες, δημοτικοί υπάλληλοι και στρατιωτικοί; Τι ευθύνη αναλαμβάνετε για όλα τα φαύλα πρόσωπα που διορίσατε σε διοικήσεις νοσοκομείων και καταγγέλθηκαν και αποκαλύφθηκαν; Τι ευθύνη αναλαμβάνετε εσείς και η Κυβέρνησή σας και ο κ. Μητσοτάκης για το γεγονός ότι έχουν ξεπεράσει το όριο αντοχών τους οι εργαζόμενοι στη δημόσια υγεία και δουλεύουν με αυταπάρνηση για τον άνθρωπο, τιμώντας τον όρκο τους, ενώ εσείς τους βάζετε μόνο εμπόδια, με πενιχρούς μισθούς και με ατελείωτες ώρες εργασίας; Τι ευθύνη αναλαμβάνετε για το ότι έχουμε φτάσει εν έτει 2024, μετά από πέντε χρόνια διακυβέρνησης Μητσοτάκη, οι ασθενείς να βρίσκονται σε αδιέξοδο, να μην έχουν πρόσβαση στα φάρμακα τους, να φτάνουμε να αυτοκτονεί άνθρωπος καρκινοπαθής…

**ΑΘΑΝΑΣΙΟΣ ΠΛΕΥΡΗΣ:** Αυτό είναι το πρόβλημα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αυτό είναι το πρόβλημα, αυτό είναι. Ναι, για εμένα είναι, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Την πρόσβαση που έχουν οι Έλληνες ασθενείς δεν την έχει κανένας άλλος Ευρωπαίος. Την καλύτερη πρόσβαση και τα πιο φθηνά φάρμακα έχουν και γι’ αυτό έχουμε και clawback.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε, κύριε Πλεύρη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πλεύρη, να φέρετε την Κοινοβουλευτική Ομάδα να σας χειροκροτήσει γι’ αυτό που είπατε. Θα το πω μεγαλοφώνως για να ξέρει ο κόσμος τι λέτε. Λέτε, λοιπόν, ότι την πρόσβαση που έχει ο Έλληνας ασθενής στα φάρμακα δεν την έχει άλλος κανείς. Συγχαρητήρια. Συγχαρητήρια! Θα σας χειροκροτήσουν, όταν έλθουν, οι Βουλευτές σας!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, ελάτε. Μη διακόπτετε, παρακαλώ. Θα μιλήσει μετά ο Υπουργός. Προφανώς θα απαντήσει σε κάποια ζητήματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χρειάζεται λίγους βοηθούς εκπλήρωσης, κύριε Πρόεδρε, ο Υπουργός.

Ξέρετε τι παθαίνετε; Αποκόπτεστε από την κοινωνία. Τα λέτε μεταξύ σας, αλληλοσυγχαίρεστε και επιχαίρετε και νομίζετε ότι σας πιστεύουν οι πολίτες. Οι πολίτες το ζουν. Ένας άνθρωπος αυτοκτόνησε στα εβδομήντα δύο χρόνια του. Δεν θα με εμποδίσετε από το να το πω από του Βήματος της Βουλής. Αυτοκτόνησε στα εβδομήντα δύο χρόνια του περιμένοντας το φάρμακο. Όντας καρκινοπαθής, αυτοκτόνησε και ο κύριος Υπουργός είπε «εντάξει, λυπάμαι που αυτοκτόνησε, αλλά δεν φταίω εγώ». Αυτή ήταν η αντίδρασή του.

Όσο είναι αυτή η αντίδραση, δεν πρόκειται να μεριμνήσετε ούτε για τους ασθενείς ούτε για τους γιατρούς ούτε για τους νοσηλευτές ούτε για τους οδηγούς και τους συνοδούς ούτε για το βοηθητικό προσωπικό, τους καθαριστές, γιατί είναι όλοι μια αλυσίδα οι άνθρωποι οι εργαζόμενοι στην δημόσια υγεία. Δεν πρόκειται να μεριμνήσετε, γιατί δεν νοιάζεστε, δεν νοιαστήκατε ποτέ.

Είστε ο Υπουργός που είπε ότι «αν λέγαμε στον κόσμο ότι κινδυνεύει μπαίνοντας στα τρένα, δεν θα έμπαινε στα τρένα» και αυτό δεν αντιλαμβάνεστε ότι είναι η επισφράγιση της ποινικής ευθύνης του ενδεχόμενου δόλου. Στέλνατε τον κόσμο στα τρένα, ενώ γνωρίζατε ότι κινδυνεύει και δεν του το λέγατε για να μη χαλάσει η εμπορική στρατηγική σας, αν μπορεί κάποιος να μιλήσει για κάτι τέτοιο.

Κύριε Γεωργιάδη, επειδή βλέπω ότι αγωνιάτε τώρα και κάνετε και νοήματα στον Πρόεδρο να με διακόψει, εγώ θα ακούσω …

**ΠΡΟΕΔΡΕΥΩΝ (Γεώργιος Λαμπρούλης):** Τι λέτε, κυρία Πρόεδρε; Σας παρακαλώ πολύ! Σταματήστε αυτή τη διαδικασία και αυτή την προσβολή προς το Προεδρείο! Δεν έκανε κανένας νόημα στο Προεδρείο και να το πάρετε πίσω αυτό!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς γιατί προσβάλλεστε;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Ελάτε τώρα!

(Θόρυβος από την πτέρυγα της Πλεύσης Ελευθερίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το είδαμε όλοι, κύριε Λαμπρούλη!

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Το είδαμε όλοι. Είμαστε πολλοί, ξέρετε!

**ΠΡΟΕΔΡΕΥΩΝ (Γεώργιος Λαμπρούλης):** Στο Προεδρείο έκανε νόημα ο κ. Γεωργιάδης; Έλεος!

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Υπολογίστε απλά ότι δεν το καταλάβατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, είναι πάρα πολύ ενδιαφέρον…

**ΠΡΟΕΔΡΕΥΩΝ (Γεώργιος Λαμπρούλης):** Σοβαρολογείτε; Τι λέτε; Λέτε ψέματα απλούστατα!

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** … (Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Τι έκανε δηλαδή; Σας παρακαλώ! Δεν θα ασχολούμαστε μ’ αυτό.

Συνεχίστε την ομιλία σας, ολοκληρώστε, για να περάσουμε στους επόμενους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ απευθύνθηκα στον κ. Γεωργιάδη. Έχει πάρα πολύ ενδιαφέρον όλο αυτό, εξαιρετικό για εμένα. Ο κ. Γεωργιάδης σάς έκανε νόημα να επισπεύσετε την ομιλία μου. Μπορεί να μην το είδατε. Εγώ δεν μπορώ να δω εσάς, αλλά βλέπω εκείνον και τον είδαν και όλοι οι Βουλευτές μας. Τώρα, γιατί εσείς προσβληθήκατε, αυτό εσείς το ξέρετε, αλλά σας παρακαλώ, μη με διακόψετε ξανά, γιατί ήμουν έτοιμη να κλείσω την ομιλία μου. Έχουν αυτή την κακή συνήθεια πολλοί Προεδρεύοντες. Δεν χρειάζεται να την επιβεβαιώνετε κάθε φορά.

Κύριε Γεωργιάδη, λοιπόν, εκ μέρους των γιατρών που αγωνιούν και σας κάνουν διαρκώς εκκλήσεις, εκτός από καταγγελίες, εκ μέρους του προσωπικού που αγωνιά και σας κάνει ομοίως εκκλήσεις, εκ μέρους των πολιτών που αγωνιούν: Ξέρετε, την άλλη φορά, είχα έρθει και μιλούσα για τους πολίτες που είναι σε κίνδυνο υγείας στον Βόλο γιατί δεν έχουν πόσιμο νερό και μου απάντησε η εκ δεξιών σας Αναπληρώτρια «κυρία Κωνσταντοπούλου, είστε ανενημέρωτη. Ποτέ δεν ήταν πόσιμο το νερό στον Βόλο» και έγινε σάλος και αναγκάστηκε να ανακαλέσει. Είναι όλη αυτή η αδιαφορία.

Απαντήστε τι ευθύνες αναλαμβάνετε. Απαντήστε τι θα κάνετε πραγματικά και τι ουσιαστική πρόταση έχετε. Όχι εμβαλωματικές προτάσεις, οι οποίες θέτουν σε κίνδυνο την ανθρώπινη ζωή και τη ζωή του ασθενούς και αποξενώνουν το ιατρικό προσωπικό, το νοσηλευτικό προσωπικό και τους ασθενείς από τη δημόσια υγεία. Απαντήστε για μία φορά με ευθύνη, με περιεχόμενο. Αναλάβετε τις ευθύνες σας ή πείτε μας, όπως λέτε στους πολίτες, ότι τα κάνετε όλα καλά.

Εμείς να ξέρετε ότι δεν θα σας χειροκροτήσουμε ούτε θα σηκωθούμε όρθιοι να σας δώσουμε συγχαρητήρια. Θα είμαστε εδώ -γιατί γι’ αυτό φτιάχτηκε η Πλεύση Ελευθερίας- πάντα για τους πολίτες για να λέμε την αλήθεια και να υπερασπιζόμαστε τα δικαιώματά τους όσο και αν σας ενοχλούμε, όσο και αν δεν μας θέλετε όσο και αν θα επιθυμούσατε πάρα πάρα πολύ μια Βουλή χωρίς την Πλεύση Ελευθερίας, χωρίς φωνή, χωρίς τους πολίτες.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Υγείας κ. Γεωργιάδης και ακολουθεί ο Κοινοβουλευτικός Εκπρόσωπος του ΣΥΡΙΖΑ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Μόνο η κ. Ζωή Κωνσταντοπούλου μπορούσε να κάνει αυτό που ζήσαμε προηγουμένως. Ανέβηκε στο Βήμα της Βουλής, ξεπέρασε τον προβλεπόμενο χρόνο της κατά τρεις φορές.

**ΑΛΕΞΑΝΔΡΟΣ ΚΑΖΑΜΙΑΣ:** Το λιγότερο απ’ τους Αρχηγούς μίλησε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εισάγοντας την ομιλία της είπε ότι είμαστε μία Κυβέρνηση που έχουμε πει ότι της κλείνουμε και το μικρόφωνο και ότι έχουμε πει ότι δεν θέλουμε να μιλάει. Και μας έκανε μάλιστα και μαθήματα για το μπούλινγκ. Αν κάποιοι υφίστανται μπούλινγκ στην Αίθουσα είμαστε όλοι εμείς από εσάς. Η ίδια είστε η πηγή του μπούλινγκ. Αν το μπούλινγκ έπρεπε να έχει πρόσωπο, είναι της Ζωής Κωνσταντοπούλου. Γιατί μπήκατε στη Βουλή κοροϊδεύοντας λίγο τον κόσμο με κάτι καρδούλες και δήθεν εισάγοντας τη νέα Ζωή Κωνσταντοπούλου που δεν ήταν ίδια με την παλιά.

Εγώ έλεγα σε όλα τα πάνελ τότε «μην την πιστεύετε. Δεν αλλάζει ο άνθρωπος. Αυτή είναι που ήταν . Η ίδια τοξική κακιά γυναίκα». Και ήρθατε εδώ, γίνατε αυτό που ήσασταν πάντοτε και κυρίως τι; Υποκριτής. Εσείς, κυρία Κωνσταντοπούλου, είστε υπερασπίστρια των θυμάτων, ενώ εμείς είμαστε οι υπερασπιστές των θυτών; Εσείς, η Ζωή Κωνσταντοπούλου, η ίδια;

Τέσσερις τουρίστριες σύρονται εδώ και επτά χρόνια στα ελληνικά δικαστήρια επειδή έπεσαν θύματα βιασμού το καλοκαίρι του 2005 στην Ελλάδα. Επειδή ενδιαφέρεστε για τα ανθρώπινα δικαιώματα. Για τις τέσσερις περιπτώσεις στη θέση του κατηγορουμένου βρίσκεται ο ίδιος άνδρας. Η επτάχρονη οδύσσειά τους στα ελληνικά δικαστήρια δεν είναι αποτέλεσμα μόνο των συνηθών αναβολών, αποχών των δικηγόρων ή των δικαστών.

Η καθυστέρηση οφείλεται ως επί το πλείστον στα αλλεπάλληλα δικονομικά εμπόδια που ορθώνει η συνήγορος υπεράσπισης του βιαστή και Βουλευτής του ΣΥΡΙΖΑ κ. Ζωή Κωνσταντοπούλου. Μάλιστα, η τακτική των αναβολών και ενστάσεων για τυπικούς λόγους που έχει ακολουθήσει επί επτά χρόνια η κ. Κωνσταντοπούλου προκαλεί αντιδράσεις ακόμα και από το ίδιο της το κόμμα, το τότε κόμμα. Είναι χαρακτηριστικό το σχόλιο της Σίσσυς Βωβού, μέλος του δικτύου γυναικών και της κεντρικής πολιτικής επιτροπής του ΣΥΡΙΖΑ. «Αναρωτιόμαστε» είπε κ. Βωβού, «αν υπάρχει κώδικας δεοντολογίας για τους δικηγόρους και αν εφαρμόζεται στην περίπτωση της κ. Κωνσταντοπούλου».

Να ακούσουμε και μερικές γυναίκες θύματα, κυρία Κωνσταντοπούλου. Από το 2006 έως σήμερα για τους βιασμούς της Ντάνα, της Νάταλι, της Αυστραλέζας και του Βορειοευρωπαίας, έχουν λάβει χώρα δύο αναβολές λόγω απουσίας θυμάτων και μαρτύρων, τρεις λόγω αποχής και απεργίας δικηγόρων και έξι αναβολές από την πλευρά της συνηγόρου του κατηγορουμένου. Επίσης, η εκδίκαση της έφεσης για τον βιασμό της Βορειοευρωπαίας που διήρκησε δέκα μήνες, διεκόπη πάνω από έξι φορές επειδή η κ. Κωνσταντοπούλου έπρεπε να παρουσιαστεί σε άλλες δίκες, δύο φορές λόγω αιτήσεων εξαίρεσης και μια επειδή δήθεν ασθένησε.

Εσείς, κυρία μου, είστε υπερασπιστής των θυμάτων; Πόση κοροϊδία πια από τη Βουλή;

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ψέματα αυτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είστε ένας κανονικός υποκριτής που τώρα βρήκατε τη νέα ιστορία για να σας φέρει ψήφους και δημοσιότητα: τα Τέμπη. Προηγουμένως, ταυτίζατε τα δικά σας αισθήματα για τα θύματα των Τεμπών με τα αισθήματα των γονέων των θυμάτων. Πιστεύετε εσείς -τόσο καλά ζείτε τον ρόλο- ότι μπορείτε να ζήσετε τον ίδιο πόνο που ζουν οι γονείς αυτών των παιδιών. Και δεν ντρέπεστε να το λέτε στη Βουλή!

Λοιπόν, ακούστε κυρία Κωνσταντοπούλου, γιατί μάλλον δεν θυμάστε καλά. Ήρθατε στη Βουλή αυτή ως Πρόεδρος της Βουλής, μια ατυχέστατη επιλογή του ΣΥΡΙΖΑ και του κ. Τσίπρα. Παρ’ ολίγον εξαιτίας σας να βρεθεί η χώρα εκτός ευρώ. Οι νεότεροι συνάδελφοι δεν γνωρίζουν τι έγινε εκείνο το βράδυ του θέρους του 2015.

Η κ. Κωνσταντοπούλου ως Πρόεδρος του Σώματος -και μερικούς που είχαν αποσκιρτήσει τότε από τον ΣΥΡΙΖΑ- προσπάθησε να εμποδίσει τη διαδικασία του κατεπείγοντος για να μην μπορέσει να ψηφιστεί το λεγόμενο τρίτο μνημόνιο και να αποφύγει η χώρα τη χρεοκοπία που ερχόταν σε λίγες ώρες. Καθυστέρησε στη Διάσκεψη των Προέδρων, με διάφορα παρόμοια δικονομικά τερτίπια, το Κοινοβούλιο σε βαθμό που όλοι οι Βουλευτές που ήμασταν εδώ -μπορείτε να δείτε στο Google τις φωτογραφίες- κοιμόμασταν στο πάτωμα και τους καναπέδες γιατί η κυρία αυτή ήθελε να βγάλει την Ελλάδα από το ευρώ.

Έρχεται τώρα αυτή η κυρία με την Ελλάδα που σώσαμε εμείς, με τις δικές μας ψήφους, με την Ελλάδα όπως είναι σήμερα, μέσα στην Ευρωπαϊκή Ένωση, με Ταμείο Ανάκαμψης, με ΕΣΠΑ, με το να είναι εδώ που είναι, να μας πει εμάς αν αναλαμβάνουμε τις ευθύνες μας. Ποια; Η μεγαλύτερη υποκριτής του Κοινοβουλίου η οποία υποστήριζε τον Ηλία Κασιδιάρη, προσωπικά τον Ηλία Κασιδιάρη. Μέσα στην επιτροπή Λαγκάρντ –να δουν όλοι τα Πρακτικά- ψηφίζανε με τον Ηλία Κασιδιάρη παρέα, σε σημείο που ο Σταύρος Κοντονής τότε την είχε καταγγείλει. Ως Πρόεδρος του Σώματος μας έλεγε ότι δεν μπορεί να ξεκινήσει η συνεδρίαση αν δεν έρθουν από τη φυλακή οι φυλακισθέντες Βουλευτές της Χρυσής Αυγής. Και έρχεστε εδώ και κάνετε σε εμάς μαθήματα δημοκρατίας. Ποια; Η «καρδούλες».

Σας παρακαλώ πολύ, κυρία μου. Μάλλον έχετε μπερδευτεί. 3% πήρατε. 3% με καρδούλες.

Επίσης, το μπούλινγκ στην Κοινοβουλευτική Ομάδα της Νέας Δημοκρατίας να το σταματήσετε. Τι μας είπατε; Πόσοι Βουλευτές σας είναι εδώ. Ναι, τώρα είναι οι δικοί σας Βουλευτές γιατί είστε εδώ, η Πρόεδρος του κόμματος. Όταν είναι εδώ ο Κυριάκος Μητσοτάκης είναι και οι εκατόν πενήντα οκτώ από κάτω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι εδώ ποτέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Προηγουμένως που λείπατε, κυρία Κωνσταντοπούλου, ήταν όλοι εδώ από την Πλεύση Ελευθερίας; Δύο Βουλευτές είχατε. Άρα, κυρία Κωνσταντοπούλου, το μπούλινγκ που έχετε συνηθίσει να κάνετε σε δικαστές, σε δικαστήρια, σε θύματα, σε Βουλευτές, σε μένα δεν πιάνει. Άρα, όταν βλέπετε εμένα, τουλάχιστον, στην Αίθουσα να μαζεύετε τα λόγια σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας. Θα σας απαντήσω, κύριε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ένας υποκριτής είστε. Ούτε σας νοιάζουν τα Τέμπη ούτε και τα θύματα. Μόνο η δικιά σας δημοσιότητα. Όλα τα άλλα είναι στυγνή υποκρισία μιας υποκρίτριας.

Λοιπόν, μέχρι εδώ. Μέχρι εδώ η υποκρισία σας. Μέχρι εδώ. Και αν εμείς εμποδίζουμε τη δικαιοσύνη, όπως ψευδώς είπατε, πηγαίνετε στις τέσσερις που βίασε ο πελάτης σας και υπερασπιζόσασταν μια δεκαετία, να πείτε ποιος υπερασπίζεται πράγματι τις κακοποιημένες γυναίκες κι αυτές που είναι θύματα, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε σίγουρος γι’ αυτά που λέτε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όποιος θέλει τα βλέπει στο διαδίκτυο. Δεν χρειάζεται.

Λοιπόν, γνωριζόμαστε στην Αίθουσα, τι είστε και ποια είστε. Άρα, το ύφος πια, λίγο κομμένο. Παραπάει.

**ΠΡΟΕΔΡΕΥΕΩΝ (Γεώργιος Λαμπρούλης):** Ελάτε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν έχετε γίνει ούτε Πάπας της Ρώμης ούτε πρύτανης. Μια απλή Βουλευτής είστε, τίποτα περισσότερο, όπως όλοι εδώ σ’ αυτή την Αίθουσα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Πώς μιλάτε έτσι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ούτε φυσικά, κυρίες και κύριοι συνάδελφοι, επιτρέπουμε σε οποιονδήποτε στην Αίθουσα να θεωρεί τον εαυτό του περισσότερο ευαίσθητο σε ζητήματα ζωής και θανάτου ή σε ζητήματα ανθρωπίνων δικαιωμάτων από εμάς στη Νέα Δημοκρατία. Δεν κατάλαβα. Θα δώσουμε εμείς εξετάσεις στη Ζωή Κωνσταντοπούλου για το αν πονάμε ή αν πενθούμε για τα θύματα; Μέχρι εδώ!

Πάμε τώρα στα του νομοσχεδίου. Ξεκίνησε ο εισηγητής του ΣΥΡΙΖΑ -σωστά ως προς αυτό- και επικεντρώθηκε στη μεγάλη μεταρρύθμιση του ΕΣΥ. Το νομοσχέδιο έχει πάρα πολλά πράγματα μέσα. Αναφέρθηκε, λοιπόν, στη μεγάλη μεταρρύθμιση που είναι η δυνατότητα των γιατρών του ΕΣΥ να έχουν και ιδιωτικό έργο. Και κάνατε μία, περίπου επτάλεπτη, αναφορά στο γιατί αυτό είναι καταστροφικό, γιατί αυτό είναι κακό, γιατί αυτό είναι ανίερο. Ποιο δηλαδή; Το ότι ένας γιατρός που δουλεύει σε ένα δημόσιο σύστημα να ασκεί παράλληλα και ιδιωτικό έργο.

Και θέλω, αγαπητέ κύριε εισηγητά του ΣΥΡΙΖΑ, να ρωτήσω -και θέτω το ερώτημα στον Κοινοβουλευτικό σας Εκπρόσωπο για να μου απαντήσει μετά- το εξής: Καλά, ολόκληρη Κοινοβουλευτική Ομάδα του ΣΥΡΙΖΑ δεν είχε άλλο εισηγητή να βάλει; Συγγνώμη, εσείς προσωπικά, το φυσικό υποκείμενο, το σώμα σας, έχετε έρθει στη Βουλή και μας λέτε ότι είναι ανίερο και κακό ένας γιατρός που δουλεύει σε ένα δημόσιο σύστημα να ασκεί παράλληλα και ιδιωτικό έργο; Εσείς δεν πήγατε στα δικαστήρια το ελληνικό δημόσιο και συγκεκριμένα το Υπουργείο Υγείας, γιατί σας ζήτησα να διαλέξετε πλήρη και αποκλειστική απασχόληση στο Εθνικό Σύστημα Υγείας και πήγατε στο δικαστήριο και είπατε ότι είναι συνταγματικό σας δικαίωμα να ασκείτε και ιδιωτικό έργο;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Εντός επτά ημερών.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εντός επτά ημερών. Μάλιστα!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Εντός επτά ημερών! Μη μας πουλάτε τώρα φούμαρα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε εισηγητά του ΣΥΡΙΖΑ, εσύ προσωπικά ήσουν μια ολόκληρη ζωή γιατρός σε ένα δημόσιο σύστημα -στο ΙΚΑ- και παράλληλα ασκούσες ιδιωτικό έργο. Και το θεωρούσες τόσο καλό αυτό το μέτρο, που όταν το κράτος αποφάσισε να σου το στερήσει, πήγες στα δικαστήρια, εσύ ο ίδιος, επί δέκα χρόνια θέλοντας να τιμωρηθεί το κράτος και να μπορείς να ασκείς ξανά το ιδιωτικό σου έργο. Και έρχεσαι εσύ, ο άνθρωπος που έκανε δέκα χρόνια δικαστήριο για να μπορείς ως γιατρός του Εθνικού Συστήματος Υγείας να ασκείς ιδιωτικό έργο και αναλύεις σε εμάς γιατί είναι κακό το να ασκεί ιδιωτικό έργο ένας γιατρός του Εθνικού Συστήματος Υγείας. Έλα, Χριστέ και Παναγία!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Κατέστρεψες την κοινωνική ασφάλιση και μιλάς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Παιδιά, έτσι δεν θα μπορέσουμε να συνεννοηθούμε.

(Χειροκροτήματα από την πτέρυγα της Νέας Δημοκρατίας)

Εγώ θα δεχόμουν να ερχόταν ο συνάδελφος του ΠΑΣΟΚ που μιλούσε προηγουμένως να μου πει ως γιατρός ότι εγώ είμαι γιατρός του ΕΣΥ και δεν δέχομαι τίποτα και διαφωνούμε. Όμως, αυτή είναι μία στάση. Εσύ, όμως, δεν μπορείς να το λες αυτό. Πάει και τελείωσε! Δεν γίνεται, δεν γίνεται! Δεν γίνεται να έχεις και τα δύο δικά σου! Δεν γίνεται!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Διάλεξε εσύ με ποιον είσαι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα σταματήσετε να τα θέλετε κάποτε όλα εκεί στον ΣΥΡΙΖΑ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Πότε είχες δίκιο; Το 2014 ή τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και επειδή ακούω διάφορα καραμπουζουκλίδικα που λέτε, θα ήθελα να σας πω να προσέξετε τι λέτε. Έχω υπάρξει σε αυτή τη Βουλή επί χρόνια. Είμαι δεκαεπτά χρόνια Βουλευτής! Το τι έχω ακούσει από την πλευρά του ΣΥΡΙΖΑ για το ΝΑΤΟ και τις Ηνωμένες Πολιτείες της Αμερικής δεν χρειάζεται να σας το πω, τα ξέρετε. Και έφτασα, κυρίες και κύριοι συνάδελφοι, να ακούσω -και ξεκαθαρίζω ότι είναι κάτι που το θεωρώ καλό, το θεωρώ πολύ καλό- τον Πρόεδρο της Κοινοβουλευτικής Ομάδας του Συνασπισμού Ριζοσπαστικής Αριστεράς να λέει «Το ΝΑΤΟ είναι μία ιερά αμυντική συμμαχία και η Ελλάδα πρέπει να συμμετέχει ενεργά και να στέλνει τα θέματα και τα πάντα». Μπράβο του! Το λέω για να έχουμε μία εικόνα ότι σε λίγα χρόνια ο επόμενός σας Πρόεδρος θα λέει όχι μόνο να δουλεύουν οι γιατροί του ΕΣΥ στον ιδιωτικό τομέα, αλλά να παραδουλεύουν κιόλας.

Πάμε, λοιπόν, τώρα στο προκείμενο. Κυρίες και κύριοι συνάδελφοι, αυτό που εμένα με θλίβει ως Υπουργό, ως Βουλευτή και ως πολίτη είναι τα εξής: Ωραία, δεν σας αρέσει η μεταρρύθμισή μας και διαφωνείτε. Δεκτό! Δημοκρατία έχουμε, μπορούμε και να διαφωνούμε. Εγώ δεν ισχυρίστηκα ποτέ ότι κατέχω την απόλυτη αλήθεια. Εγώ δεν είμαι Ζωή Κωντσταντοπούλου. Μπορεί να κάνω και λάθος. Όμως, ποια είναι η αντιπρότασή σας; Όλοι συμφωνούμε ότι το ΕΣΥ σήμερα έχει κάποια προβλήματα. Ποια είναι το μεγαλύτερο πρόβλημα του ΕΣΥ σήμερα;

**ΔΙΟΝΥΣΙΟΣ ΧΑΤΖΗΔΑΚΗΣ:** Η αναμονή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ότι δεν πηγαίνουν οι γιατροί στο σύστημα. Τόσο απλά! Ότι κάνουμε προσκλήσεις και πάρα πολλές από αυτές βγαίνουν άγονες. Μάλιστα. Εμείς, λοιπόν, λέμε το εξής: Για να αντιμετωπίσουμε αυτό το πρόβλημα, πρέπει να μεταρρυθμίσουμε το σύστημα, έτσι ώστε η υπηρεσία στο ΕΣΥ να γίνει περισσότερο ελκυστική και άρα αυτοί που προηγουμένως λέγανε ότι δεν θέλουν να έρθουν, να το ξανασκεφτούν και να έρθουν. Μπορεί να έχουμε δίκιο, μπορεί να έχουμε άδικο. Μπορεί να λειτουργήσει, μπορεί να μη λειτουργήσει. Προσέξτε, όμως: Εσείς τι λέτε; Μόνο να αυξήσουμε τους μισθούς τους. Έγινε κάποια, οποιαδήποτε άλλη πρόταση από οποιοδήποτε άλλο κόμμα πλην της Νέας Δημοκρατίας, πέραν από το να αυξήσουμε τον μισθό τους; Ωραία, καμμία. Αυτή είναι η μοναδική πρόταση. Πολύ ωραία! Πόσο να αυξήσουμε τώρα τον μισθό τους; Η Νέα Δημοκρατία έχει αυξήσει τις αποδοχές των γιατρών του ΕΣΥ στην τετραετία 20%. Λίγο; Θα πείτε ότι είναι λίγο. Είναι περισσότερο από κάθε άλλη ομάδα στο δημόσιο. Όμως, ας πω εγώ ότι είναι λίγο. Πόσο θέλετε να τον αυξήσουμε; Εάν δεν μας πείτε πόσο θέλετε να τον αυξήσουμε, δεν κάνουμε κουβέντα. Διότι προφανώς αν μας πείτε ότι με το 20% δεν έρχονται και να το κάνουμε 30% για να έρθουν, δεν ισχύει. Προφανώς θέλετε να πείτε μεγάλη αύξηση. Πολύ ωραία!

Προηγουμένως, όταν ο Κυριάκος Βελόπουλος έλεγε ότι θα δώσει συντάξεις 4.000 ευρώ, οι περισσότεροι από κάτω γελούσατε! Και καλώς γελούσατε. Γιατί γελούσατε; Διότι καταλαβαίνετε ότι το ελληνικό κράτος δεν μπορεί να δώσει συντάξεις 4.000 ευρώ! Τόσο απλά! Ναι, αλλά όταν λέτε, ταυτόχρονα, να διπλασιάσουμε τους μισθούς των γιατρών του ΕΣΥ χωρίς να έρχεστε να μας πείτε από πού θα βρούμε τα λεφτά, δεν πρέπει να γελάμε εμείς; Και αυτή τη δουλειά θα κάνουμε στη Βουλή; Θα γελάμε με αυτά που λέει ο άλλος;

Σας είπα και στην επιτροπή τι θα έρθετε να πείτε. Μία θέση που έχει αρχή, μέση και τέλος: Πρέπει να διπλασιάσετε τους μισθούς των γιατρών του ΕΣΥ και τα λεφτά αυτά που χρειάζονται, στο σύνολο 3 δισεκατομμύρια ευρώ τον χρόνο, θα τα πάρετε από έναν, δύο, τρεις, τέσσερις, πέντε κωδικούς. Πολύ ωραία! Αυτή είναι μια λογική συζήτηση! Αρκεί να πείτε πραγματικούς κωδικούς και πραγματικά λεφτά!

Και έρχομαι στον κ. Κουτσούμπα, ο οποίος ξέρω ότι με ακούει που μιλάω και τον ευχαριστώ γι’ αυτό. Επειδή το ΚΚΕ μου είχατε πει σε μία άλλη συζήτηση να τα πάρουμε από τα F-35 και σε μία άλλη συζήτηση μου είχαν πει να τα πάρουμε από τις φοροαπαλλαγές των offshore που είναι 5 δισεκατομμύρια ευρώ και τους απέδειξα ότι και τα δύο αυτά λεφτά δεν υπάρχουν, ήρθε σήμερα και είπε κάτι άλλο. Είπε να κόψουμε γενικά από τις αμυντικές δαπάνες. Να μην πάρουμε, δηλαδή, φρεγάτες, Ραφάλ και όπλα και να τα κάνουμε μισθούς του ΕΣΥ. Είναι μία πολιτική θέση. Εγώ, προφανώς, διαφωνώ με αυτή, διότι, προφανώς, η Ελλάδα δεν παίρνει όπλα, γιατί είναι χαρούμενη και θέλει να αγοράζει όπλα. Παίρνει όπλα, γιατί έχει μια μεγάλη απειλή, κυρίως από τα ανατολικά της σύνορα και βεβαίως, όπως έλεγαν οι Λατίνοι, «Si vis pacem, para bellum», «εάν αναζητάς την ειρήνη, πρέπει να είσαι έτοιμος για πόλεμο». Γι’ αυτό αγοράζουμε αυτά τα όπλα.

Αν κάποιος πει, για παράδειγμα το ΚΚΕ, ότι δεν αισθάνομαι απειλή από την Τουρκία και δεν με νοιάζει να έχουμε όπλα, ας τα κάνει μισθούς και ας κρίνει ο ελληνικός λαός τι από τα δύο θέλει, εμείς λέμε ότι δεν μπορεί η Ελλάδα να μην αγοράζει όπλα. Άρα, δεν μπορούμε να πάρουμε 3 δισεκατομμύρια από αυτά που δεν μπορούμε να κόψουμε. Τόσο απλά!

Μέχρι κάποιος από εσάς να έρθει να πει μια συγκεκριμένη πρόταση, θα μας επιτρέψετε να συζητήσουμε αυτή την πρόταση, που αυτή τη στιγμή που μιλάμε είναι η μοναδική πρόταση που έχει πέσει στο τραπέζι, δηλαδή η μεταρρύθμιση του Εθνικού Συστήματος Υγείας.

Θέλω να σας πω, κυρίες και κύριοι συνάδελφοι, τι έζησα την περασμένη εβδομάδα που βρέθηκα στο Ισραήλ. Πρώτα απ’ όλα, όπως ξέρετε, το Ισραήλ είναι μία χώρα -αφήνουμε λίγο έξω το παλαιστινιακό ζήτημα και τον πόλεμο και πάμε στη χώρα αυτή καθαυτή- που έχει το μέγεθος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Και πάτε στα λεφτά! Αφήστε τον λαό και πηγαίνετε στα λεφτά!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …περίπου της Πελοποννήσου και έχει καταφέρει να έχει το διπλάσιο ΑΕΠ από την Ελλάδα, να έχει τεράστια πρόοδο στην τεχνολογία, στους ηλεκτρονικούς υπολογιστές και στο εθνικό τους σύστημα υγείας. Θεωρείται ένα από τα καλύτερα συστήματα υγείας. Αν θυμάμαι καλά, στη διεθνή κατάταξη είναι το τρίτο ή το τέταρτο σε αποτελεσματικότητα παγκοσμίως εθνικό σύστημα υγείας.

Ευρισκόμενος, λοιπόν, στο Υπουργείο Υγείας τους όπου κάναμε την κουβέντα σχετικά με το τι κάνουμε στην Ελλάδα και τι θα ψηφίσουμε σε λίγες μέρες στο ελληνικό Κοινοβούλιο, τους είπα πως θεωρούμε στην Ελλάδα ότι έχουμε μεταρρυθμίσει το σύστημα αλλά έχω μεγάλες αντιδράσεις από την Αντιπολίτευση, γιατί καθιέρωσα τα απογευματινά χειρουργεία και τώρα επιτρέπω το να μπορούν οι γιατροί του συστήματος να επιτελούν και ιδιωτικό έργο. Δεν μπορούσα να τους το εξηγήσω. Ξέρετε γιατί δεν μπορούσα; Γιατί δεν καταλάβαιναν τι είναι αυτό που κάνω. Γιατί δεν το καταλάβαιναν; Γιατί οι άνθρωποι το θεωρούν αυτονόητο. Σε όλα τα δημόσια νοσοκομεία στο Ισραήλ οι γιατροί έχουν και ιδιωτικό έργο με άδεια του διοικητή, όπως το κάνουμε εμείς εδώ. Τόσο απλά! Θα μου πείτε «Καλά, το Ισραήλ σε νοιάζει μόνο;». Μα κατέθεσα, κύριε συνάδελφε, στην επιτροπή της Βουλής τον κατάλογο των χωρών της Ευρωπαϊκής Ένωσης. Σήμερα που μιλάω από τις είκοσι επτά χώρες, οι είκοσι έξι επιτρέπουν το ιδιωτικό έργο με όρους και προϋποθέσεις στους γιατρούς τους -είκοσι έξι!- και μία δεν το επιτρέπει. Η Ελλάδα!

Ειλικρινά τώρα, ποιος πιστεύετε ότι έχει μεγαλύτερη πιθανότητα να έχει δίκιο; Οι είκοσι έξι ή ο ένας; Καθόμαστε και τσακωνόμαστε για πράγματα που για τους υπόλοιπους λαούς έχουν λυθεί εδώ και δεκαετίες και είναι απολύτως αυτονόητα. Τσακωνόμαστε για αυτονόητα πράγματα! Αυτά που λέμε να κάνουμε σήμερα εδώ, κυρίες και κύριοι συνάδελφοι -και απευθύνομαι κυρίως στο ΠΑΣΟΚ που το σέβομαι ως κυβερνητικό κόμμα- γίνονται πια σε όλη την υπόλοιπη Ευρωπαϊκή Ένωση. Ποιο είναι τώρα το πρόβλημά σας; Γιατί να μη γίνεται στην Ελλάδα; Για ιδεολογικούς λόγους; Γιατί επί της ουσίας αντίρρηση δεν μπορεί να υπάρξει.

Είπε ο κ. Κουτσούμπας να μην επιτρέπεται κάποιος να πληρώσει από την τσέπη το απογευματινό χειρουργείο γιατί -λέει- μπορεί να είναι εκτός λίστας. Σας το είπα κι άλλη φορά. Εγώ σέβομαι το ΚΚΕ ως πραγματικό ιδεολογικό μου αντίπαλο και δέχομαι αυτή την κριτική του Γενικού σας Γραμματέα ως ειλικρινή. Για ποιον λόγο; Διότι η βασική μας διαφορά είναι αυτή.

Εσείς δεν θέλετε να επιτρέπετε στους ανθρώπους πράγματα. Εσείς δεν πιστεύετε στην ανθρώπινη ελευθερία. Εσείς πιστεύετε στον λεγόμενο δημοκρατικό συγκεντρωτισμό. Εσείς πιστεύετε ότι όλα πρέπει να τα καθορίζει το κράτος, το κράτος να ελέγχει τα μέσα παραγωγής, το κράτος να ελέγχει τα μέσα εκπαίδευσης, το κράτος να λέει τι δουλειά θα κάνεις, το κράτος να σου λέει πού θα πας να δουλέψεις, πόσες ώρες θα δουλέψεις, για τι μισθό θα δουλέψεις. Αυτό πιστεύτε εσείς. Ονομάζεται ιδεολογικά «κεντρικός σχεδιασμός».

Αυτό που πιστεύουμε εμείς είναι η ελευθερία. Σου δίνουμε το δικαίωμα της επιλογής. Θέλεις, κύριε, να πας να δουλεύεις το απόγευμα σε βραδινό χειρουργείο; Πήγαινε. Δεν θέλεις; Μην πας. Το ίδιο κάνουμε κι εδώ. Εδώ δεν λέμε ότι όλοι οι γιατροί του ΕΣΥ θα είναι υποχρεωμένοι να έχουν και ιδιωτικό έργο. Εμείς λέμε όποιος από τους γιατρούς του ΕΣΥ θέλει να έχει και ιδιωτικό έργο, με τους όρους και τις προϋποθέσεις που είναι πολύ αυστηροί, -γιατί έχουμε αντιγράψει αυτό που κάνουν οι άλλοι, πάλι δεν ανακαλύψαμε την πυρίτιδα- να μπορεί το κάνει.

Εσείς έρχεστε πάλι στη Βουλή και λέτε «να τους το απαγορεύετε». Εμείς λέμε τους το επιτρέπουμε. Δεν επιβάλλουμε σε κανέναν να το κάνει. Απλώς τους το επιτρέπουμε. Είμαστε υπέρ της ανθρώπινης ελευθερίας. Εσείς είστε υπέρ της καταπίεσης των γιατρών, να τους το απαγορεύουμε. Ε, όχι. Δεν θα τους το απαγορεύουμε από δω και μπρος. Ήταν ένα λάθος πολλών δεκαετιών.

Θα κριθεί και αυτή η μεταρρύθμιση, προφανώς στην πράξη, όπως όλες οι μεταρρυθμίσεις. Κι από πάνω θα είμαστε, αν κάτι δεν λειτουργεί σωστά, να το διορθώσουμε. Το έχω πει αυτό πάρα πολλές φορές.

Όμως, ακούμε πραγματικά απίθανα πράγματα που δείχνουν και παντελή άγνοια. Κύριε συνάδελφε του ΣΥΡΙΖΑ, θα πάρετε τον λόγο μετά, θα σας πω κάτι και θα ήθελα να μου απαντήσετε ειλικρινά. Ανεβαίνει η Βουλευτής σας, η κ. Ραλλία Χρηστίδου, -εγώ δεν υποτιμώ κανέναν Βουλευτή, ο κάθε Βουλευτής για να είναι εδώ κάποιους εκπροσωπεί, κάποιοι τον επέλεξαν, κάποιον λόγο έχει να βρίσκεται εδώ- και λέει: «Αντί να καταργήσετε το clawback, θέλετε να κάνετε δώρο στις βιομηχανίες».

Συγγνώμη, γιατί θα τρελαθώ. Έχετε καταλάβει τι είναι το clawback; Το clawback, οι αυτόματες επιστροφές, δηλαδή, είναι τα χρήματα που παίρνουμε πίσω από τη βιομηχανία. Όλη η βιομηχανία, ακόμα κι αυτοί των πολυεθνικών εταιρειών που ήρθαν πριν μια βδομάδα στο Μέγαρο Μαξίμου, βασικό τους αίτημα είναι να καταργηθεί το clawback. Αν καταργήσεις το clawback τι θα κάνουμε, κυρία Χρηστίδου; Όσο σε χρεώνει η βιομηχανία, θα πρέπει να της το πληρώνεις. Αυτό θα πει κατάργηση του clawback. Σου κόβει τιμολόγιο η βιομηχανία 100; Θα την πληρώνεις 100. Τι είναι το clawback; Πέρυσι, παραδείγματος χάριν, στα νοσοκομεία σου έκοβε η εταιρεία 100 και την πλήρωνες 23. Δηλαδή της έκοβες το 77.

Έρχεται μία Βουλευτής ενός κόμματος Αριστεράς και λέει: να καταργήσετε το clawback, δηλαδή να πληρώνετε και τα 100, να μην τους παίρνετε τα 77, τα 70, τα 60, να τα δώσετε πίσω και ταυτόχρονα κάνετε δώρο στη βιομηχανία. Προφανώς, δεν έχω την παραμικρή ιδέα για τι μιλάτε. Δεν ξέρετε τι είναι. Αυτό δεν είναι κατ’ ανάγκην κακό, ούτε είστε υποχρεωμένη να ξέρετε τα πάντα. Κακό είναι να μην ξέρεις τίποτα και να ανεβαίνεις στη Βουλή και να υπερασπίζεσαι με πάθος κάτι το οποίο προφανώς δεν έχεις καμμία ιδέα. Γιατί τότε κοροϊδεύεις όχι μόνο τον εαυτό σου αλλά και τους άλλους που σε ακούνε. Τόσο απλά είναι τα πράγματα σε αυτή τη ζωή.

Θα ήθελα πολύ να ξέρω εάν η κατάργηση του clawback είναι αίτημα του ΣΥΡΙΖΑ. Γιατί απ’ ό,τι θυμάμαι ο ΣΥΡΙΖΑ τα πέντε χρόνια που κυβέρνησε μια χαρά εφήρμοσε το clawback. Δικός μου νόμος ήτανε. Τον κράτησε και τον αύξησε κιόλας. Άρα, δεν κατάλαβα. Τώρα θυμηθήκατε να καταργήσετε αυτό που είχατε πέντε χρόνια ως κυβέρνηση;

Βέβαια, άκουσα κι άλλα πράγματα.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Συμφωνείτε με το clawback τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Φυσικά, εγώ το νομοθετώ το clawback. Διαφωνώ με το ύψος του clawback. Το clawback έχει ανέβει πάρα πολύ και λαμβάνουμε μια σειρά μέτρα για να μειώσουμε το clawback.

Ο λόγος που λαμβάνουμε αυτά τα μέτρα -να το εξηγήσω και αυτό για τους συναδέλφους που δεν ξέρουν από φάρμακο- είναι ο εξής απλός. Όπως όλα τα φάρμακα κάνουν καλό, αλλά αν υπάρχει υπερδοσολογία μπορούν να σου καταστρέψουν τη ζωή και την υγεία γιατί έχουν πολύ μεγάλες παρενέργειες, έτσι και το clawback στο όριο που είναι σήμερα προκαλεί στη φαρμακευτική αγορά περισσότερες ζημίες από τα οφέλη του.

Ένα μεγάλο κομμάτι των ελλείψεων στα φάρμακα, παραδείγματος χάριν, που αναφέρθηκε σωστά, οφείλεται και στο πολύ μεγάλο ύψος του clawback. Άρα, οφείλουμε να πάρουμε μέτρα για να μειώσουμε το ύψος του clawback, όχι να καταργήσουμε το clawback. Να το φτάσουμε, δηλαδή, σε ένα τέτοιο ύψος που θα είναι βιώσιμη η κυκλοφορία των φαρμάκων στην Ελλάδα.

Βεβαίως, ούτε αυτό το εισηγείστε. Γιατί, παραδείγματος χάριν, το 1 και τα 3 ευρώ στις διαγνωστικές εξετάσεις το οποίο το πολεμήσατε όλα τα κόμματα, τι στόχο έχει, κυρίες και κύριοι συνάδελφοι; Έχει στόχο τη μείωση του clawback στα διαγνωστικά κέντρα. Λέει ο εισηγητής του ΣΥΡΙΖΑ: «Συμφωνείτε με αυτό το ύψος του clawback;». Όχι, λέω εγώ. Τι κάνω για να πέσει; Βάζω, παραδείγματος χάριν, 1 και 3 ευρώ δικαίωμα στα διαγνωστικά κέντρα για να πέσει το clawback. Ο ίδιος συνάδελφος που λέει ότι διαφωνεί με αυτό το ύψος του clawback, ο ίδιος συνάδελφος δεν θέλει να ψηφίσει το άρθρο που μειώνει το clawback. Άντε βγάλε άκρη. Ρε παιδιά, δεν μπορούμε να συνεννοηθούμε έτσι.

**ΑΘΑΝΑΣΙΟΣ ΠΛΕΥΡΗΣ:** Ο προϋπολογισμός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο προϋπολογισμός. Μα, όσο και να βάλεις θα ξοδέψεις στην υγεία. Δεν έχει αυτό τέρμα.

Ακούω, παραδείγματος χάριν, από άλλο συνάδελφό. Βάζει -λέει- τα γνωστά χαράτσια του ο Γεωργιάδης, όπως τα 5 ευρώ για τα εμβόλια COVID. Συγγνώμη, το άρθρο το έχετε διαβάσει;

Σήμερα, πριν από αυτό το άρθρο, όποιος θέλει να κάνει εμβόλιο COVID μπαίνει στη διαδικτυακή εφαρμογή, κλείνει το ραντεβού του, πηγαίνει σε όποια δημόσια δομή θέλει και κάνει το εμβόλιο δωρεάν. Το καταργούμε αυτό; Όχι. Όποιος θέλει και αύριο θα μπαίνει στη διαδικτυακή πλατφόρμα, θα κλείνει το ραντεβού του και θα κάνει το εμβόλιο COVID δωρεάν. Τα 5 ευρώ είναι γι’ αυτόν που θα αποφασίζει μόνος του, επειδή δε θέλει να μπει στην πλατφόρμα, επειδή βιάζεται να το κάνει, επειδή συμπαθεί τον φαρμακοποιό, επειδή έτσι γουστάρει, αν πάει στο φαρμακείο εκεί θα πληρώσει 5 ευρώ. Αυτό είναι χαράτσι; Αυτό είναι χαράτσι; Τώρα σοβαρά μιλάμε τώρα; Δεν μπορούμε να συνεννοηθούμε εδώ ούτε στα απολύτως αυτονόητα.

Για το άρθρο που έχουμε μέσα για τη διαγραφή των προστίμων στους ανεμβολίαστους δεν μίλησε κανένας σας. Κανένας δεν είπε τίποτα. Όταν έμπαινε το πρόστιμο εδώ γινόταν χαμός στη Βουλή γιατί μπαίνει το πρόστιμο. Τώρα που διαγράφουμε το πρόστιμο, δεν μίλησε κανένας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Στον κ. Πλεύρη πείτε τα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το έχω πει πολλές φορές. Το έχω πει πολλές φορές και το ξαναλέω. Όταν έβαλε ο κ. Πλεύρης το πρόστιμο στους ανεμβολίαστους, καλώς το έβαλε. Γιατί τότε ο στόχος ήταν να εμβολιαστούν περισσότεροι άνω των εξήντα, να σωθούν ανθρώπινες ζωές και να μειωθεί η πίεση στο δημόσιο σύστημα υγείας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δεν εμβολιάζονται με πρόστιμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πέτυχε το πρόστιμο γιατί εμβολιάστηκαν λόγω του προστίμου τριακόσιες χιλιάδες περισσότεροι άνω των εξήντα. Άρα το πρόστιμο και καλώς μπήκε και πέτυχε.

Σήμερα που δεν ζούμε στην ίδια συνθήκη και ακριβώς επειδή το πρόστιμο δεν μπήκε για εισπρακτικούς λόγους αλλά μπήκε για λόγους δημόσιας υγείας, δεν χρειάζεται να κυνηγάμε τους ανθρώπους γιατί όσοι ήταν να εμβολιαστούν εμβολιάστηκαν και η πανδημία σταμάτησε. Γι’ αυτό σωστό ήταν και τότε που μπήκε, σωστό είναι και τώρα που διαγράφεται. Τόσο απλά.

**ΜΙΧΑΗΛ ΚΑΤΡΙΝΗΣ:** Και τα δύο δεν γίνεται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Φυσικά. Όπως έλεγαν οι Λατίνοι: «Pacta sunt servanda rebus sic stantibus». Όσο οι συνθήκες είναι ίδιες. Εδώ οι συνθήκες έχουν αλλάξει. Άρα, λοιπόν, όταν καταλάβετε την αλλαγή των συνθηκών, καταλαβαίνετε γιατί και τα δύο είναι σωστά.

Και, βεβαίως, επειδή θα έχω και δευτερολογία, για να μη σας κουράζω επειδή έχει περάσει και ο χρόνος, κλείνω μόνο λέγοντας ότι έχουμε και άλλα σημαντικά άρθρα μέσα όπως για την υποβοηθούμενη αναπαραγωγή, όπου λύνουμε εκεί ένα μεγάλο ζήτημα της αγοράς -ούτε γι’ αυτό είπατε τίποτα- για το Νοσοκομείο της Ρόδου -ούτε εκεί είπατε απολύτως τίποτα- και δεκάδες άλλα άρθρα που κάνουν τη ζωή των ανθρώπων ευκολότερη και καλύτερη.

Όμως, χρωστώ και μια τελευταία απάντηση στην κυρία από την οποία ξεκίνησα, απλώς για να δείξω και την ειρωνεία και την ασχετοσύνη. Βλέπει τον κ. Καλαφάτη και του λέει: «Είστε γνωστός πελταστής», αν άκουσα καλά, θεωρώντας ότι αυτό είναι κάποιου είδους βρισιά ή κάποιου είδους κατηγορία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς το θεωρήσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έτσι το είπατε.

Να ενημερώσω το Σώμα ότι οι πελταστές ήταν σπουδαίοι πολεμιστές του αρχαίου κόσμου και μάλιστα από τη Θράκη ήταν η καταγωγή της πέλτης, η ελαφριά ασπίδα δηλαδή.

Οι πελταστές, όμως, μεγαλούργησαν στην Αθήνα επί Ιφικράτους και έφεραν και τις μεγάλες νίκες των Αθηναίων των Σπαρτιατών τον 4ο αιώνα. Ήταν από τα κύρια σώματα στρατού που άλλαξαν τον τρόπο του πολέμου του 4ου αιώνος, γι’ αυτό και ο στρατηγός Ιφικράτης θεωρήθηκε ο ιδρυτής του σώματος πελταστών. Το γιατί η κ. Κωνσταντοπούλου θεώρησε ότι ήταν κάποιου είδους κατηγορία προς τον Γραμματέα της Κοινοβουλευτικής Ομάδας της Νέας Δημοκρατίας να τον αναφέρει ως «γνωστό πελταστή», δηλαδή πολεμιστή ρωμαλέο που φέρνει νίκες και του το είπε μάλιστα με τέτοιο ειρωνικό τρόπο, μάλλον επένδυε στο ότι δεν θα καταλαβαίναμε από κάτω τι λέει. Ευχαριστούμε, λοιπόν, κυρία Πρόεδρε, για το πολύ μεγάλο κοπλιμάν που κάνατε στον Γενικό μας Γραμματέα. Αν θέλετε να βοηθήσετε και το δικό σας κόμμα, να σας τον δανείσουμε για λίγο, να σας μάθει πώς δουλεύει η Βουλή και, κυρίως, πώς να σταματήσετε να ανεβαίνετε στο Βήμα, να κάνετε μπούλινγκ στους άλλους και να νομίζετε ότι έχετε κάποιου είδους ηθικό πλεονέκτημα. Πολλά καλά μπορεί να έχετε -δεν σας υποτιμώ-, ηθικό πλεονέκτημα δεν έχετε κανένα, για να είμαστε συνεννοημένοι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, κυρία Πρόεδρε. Θα σας δώσω τον λόγο. Είδα και τον κ. Ηλιόπουλο που μου έκανε νόημα. Κύριε Ηλιόπουλε, μετά τον κ. Γεωργιάδη είχα ανακοινώσει τον κ. Καλαματιανό, Κοινοβουλευτικό Εκπρόσωπο. Σαν σειρά το λέω τώρα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μια τρίλεπτη παρέμβαση από εδώ θα ήθελα.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, ωραία. Θα παρεμβληθεί η κ. Κωνσταντοπούλου, για να μπορέσουμε στη συνέχεια να δώσουμε τον λόγο και στους Βουλευτές. Έχουν μιλήσει μέχρι τώρα τρεις.

Το δεύτερο ζήτημα που θα ήθελα να σας ανακοινώσω είναι ότι όπως γνωρίζετε η συζήτηση του νομοσχεδίου θα συνεχιστεί και αύριο. Σήμερα θα πάμε μέχρι τον κ. Καραμέρο Γεώργιο, στο νούμερο σαράντα. Αυτό υπολογίζεται γύρω στις 12 τα μεσάνυχτα.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργιάδη, είναι, πράγματι, αποκαλυπτικό και τρομερά απογοητευτικό να έχετε την ευθύνη για τη δημόσια υγεία και συνολικά για την υγεία στη χώρα μας και να ανεβαίνετε στο Βήμα για να διατυπώνετε εξυπνακισμούς και να εξαπολύετε ύβρεις διαρκείς και κακοποιητικό λόγο για να επιβεβαιώσετε -τι, κύριε Γεωργιάδη- ότι έχετε πολύ σοβαρό πρόβλημα -όχι εσείς μόνο προσωπικά, η Κυβέρνησή σας και η Κοινοβουλευτική σας Ομάδα- με τον σεβασμό του άλλου προσώπου, με τον σεβασμό των γυναικών. Είστε -το είπα δημόσια και χθες, σας το επαναλαμβάνω- υπεύθυνοι για το πρότυπο το οποίο παράγετε και συγκροτείτε, για τον άνδρα Υπουργό ο οποίος ανεβαίνει στο Βήμα και απευθύνεται στη μοναδική γυναίκα πολιτική Αρχηγό και της λέει «είστε μια κακιά γυναίκα». Με αποστομώσατε.

(Χειροκροτήματα από την πτέρυγα της Πλεύσης Ελευθερίας)

Είμαι μια κακιά γυναίκα, λοιπόν. Γιατί; Γιατί σας φέρνω σε δύσκολη θέση. Γιατί σας ζητάω εξηγήσεις για την κατάσταση στην οποία είναι η δημόσια υγεία και αυτό που έχετε να πείτε είναι «είστε μια κακιά γυναίκα που μπήκατε στη Βουλή και πήρατε 3%, κυρία μου».

Κυρία Αγαπηδάκη, είστε γυναίκα. Είναι λόγος αυτός Υπουργού;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Σας είπε, κυρία Κωνσταντοπούλου, ότι υπερασπίζεστε…(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην απαντάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας απαντήσω. Σε όλα θα σας απαντήσω. Θα σας απαντήσω.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Και εμείς γυναίκες είμαστε εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εάν εσείς αυτό το υποστηρίζετε είναι -νομίζω- και για μας τις υπόλοιπες σημαντικό να το ξέρουμε. Εγώ δεν το υποστηρίζω. Θεωρώ ότι αναπαράγει μέσα στην κοινωνία αυτό το πρότυπο του μάτσο άντρα ο οποίος απευθύνεται με ύβρεις -και το έχουν πολλοί, δυστυχώς- και προσπαθεί να αποδομήσει μια γυναίκα με τέτοιου είδους χαρακτηρισμούς, αρνούμενος και να την αναγνωρίσει ως γυναίκα. Είπατε πέντε φορές ότι είμαι υποκριτής. Ελληνικά γνωρίζετε.

Και τέλος, αποφασίζοντας να μην απαντήσετε τίποτε για τον κίνδυνο στον οποίο βρίσκονται οι γυναίκες στη χώρα μας, για τις διαρκείς γυναικοκτονίες, για την έμφυλη βία η οποία έχει απογειωθεί και για το γεγονός ότι κωφεύετε, ενώ εγώ προσωπικά -ας αφήσουμε το πριν να μπούμε στη Βουλή- και οι Βουλευτές μας εδώ μέσα στη Βουλή σας θέτουμε το θέμα αυτό από τις προγραμματικές δηλώσεις, κύριε Γεωργιάδη.

Δολοφονήθηκε μια γυναίκα μπροστά στο αστυνομικό τμήμα, έχοντας απευθυνθεί προηγουμένως στη δικαιοσύνη, έχοντας απευθυνθεί και στο αστυνομικό τμήμα που την παρέπεμψε να πάρει τηλέφωνο το «100». Πήρε τηλέφωνο το «100» και προσέκρουσε στη γνωστή γραφειοκρατία που εγώ τη γνωρίζω, γιατί υπερασπίζομαι θύματα. Ό,τι και να κάνετε, ό,τι ψέμα κι αν πείτε, το γνωρίζω αυτό στο οποίο προσκρούουν τα θύματα, διότι έχω ακούσει τις ηχητικές καταγραφές των καταγγελιών τους και έχω το δυσμενές προνόμιο να συμβουλεύω γυναίκες που βρίσκονται στη δεινή θέση να μην ξέρουν πού να απευθυνθούν και να ακούνε τα παραμύθια σας περί «panic button».

Το «panic button» είναι να πατήσει το κουμπί μια γυναίκα που κινδυνεύει και να πάει εκείνη την ώρα το περιπολικό και να τη σώσει. Και εσείς έχετε καταφέρει να πηγαίνει η ίδια η γυναίκα στο αστυνομικό τμήμα, να τη διώχνουν, να της λένε «πάρε το «100»», να παίρνει το «100» και να της λέει το «100» «το περιπολικό δεν είναι ταξί», να λέει «το βλέπω μπροστά μου, έχει έρθει εδώ» και να της λέει ο εκφωνητής -που δεν είναι μεμονωμένη περίπτωση- «α, να γράψω να στείλω εκεί το περιπολικό» και τελικά να δολοφονείται. Εκεί έχουμε φτάσει με την αδιαφορία σας για την ανθρώπινη ζωή και για τη ζωή των γυναικών και με την πεισματική άρνησή σας για ποινικοποίηση της γυναικοκτονίας ως αυτοτελούς αδικήματος.

Φτάσατε να πείτε ότι για το γεγονός ότι δολοφονούνται γυναίκες στην Ελλάδα και ότι σας το θέτω -και έχω θέσει δεκαπέντε επίκαιρες ερωτήσεις- φταίει ότι είμαι συνήγορος υπεράσπισης και κάποτε το 2005 υπερασπίστηκα έναν άνθρωπο που κατηγορείτο. Φτάσατε εδώ από του Βήματος της Βουλής να αναπαράγετε, γιατί σας το στείλανε στο κινητό σας, ένα δημοσίευμα που έχει διαψευστεί απολύτως από τον συνήγορο της κοπέλας που επικαλεστήκατε. Τι άλλο να πω; Επικαλεστήκατε μια γυναίκα της οποίας ο συνήγορος διέψευσε αυτά τα ψέματα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν υπερασπιστήκατε, δηλαδή, άνθρωπο που κατηγορούταν για βιασμό;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ. Ελάτε τώρα, δεν θα γίνει διάλογος.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Για να καταλάβω.

**ΠΡΟΕΔΡΕΥΩΝ (Γεώργιος Λαμπρούλης):** Επιτρέψτε στην κυρία Πρόεδρο να ολοκληρώσει, για να συνεχίσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η κ.Αγαπηδάκημάλλον δεν έχει καταλάβει τι συζητάμε. Δεν πειράζει.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Είμαι χαζή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, καθόλου δεν νομίζω ότι είστε χαζή και αντιστρατεύομαι τη λογική του κ. Γεωργιάδη που θέλησε προηγουμένως να εξηγήσει στην κ. Χρηστίδου, σαν να είναι χαζή, αυτό που δήθεν δεν καταλαβαίνει. Γιατί είναι μια λογική μπούλινγκ και υποτίμησης των γυναικών να λες ακριβώς τις γυναίκες χαζές και να θέλεις εσύ να τους εξηγήσεις.

Επαναλαμβάνω, λοιπόν, επιχειρήσατε να επικαλεστείτε ένα δημοσίευμα που έχει διαψευστεί. Το είχε γράψει ο κ. Σταύρος Θεοδωράκης με στελέχη του οποίου συγκυβερνάτε αυτήν τη στιγμή, με στελέχη εμπλεκόμενα στη λίστα Λαγκάρντ. Είχε γραφτεί τότε ακριβώς για να απαξιώσει τη δουλειά που έκανα στη λίστα Λαγκάρντ, στην οποία λίστα Λαγκάρντ, κύριε Γεωργιάδη, ξέρετε πολύ καλά -και απορώ γιατί θέλετε τόσο πολύ να εκτεθείτε αυτήν τη στιγμή- ότι παραμείνατε αντιπρόεδρος της επιτροπής ενώ είχατε σαφή σύγκρουση -όχι καθηκόντων- συμφερόντων, διότι μεταξύ των προσώπων που συνδέονταν με τη λίστα Λαγκάρντ και με ράβδους χρυσού ήταν η σύζυγός σας.

Και είχα τότε θέσει ζήτημα εξαίρεσής σας και είπατε «όχι, εγώ θα καθίσω εδώ». Τότε, λοιπόν, για να πληγώ, όπως γίνεται κατ’ επανάληψη με όλα αυτά τα ψεύδη –με όλα αυτά τα ψεύδη!- επινοήθηκε αυτό το δημοσίευμα που διαψεύστηκε από την πιο έγκυρη πηγή, τον συνήγορο της κοπέλας, που επικαλεστήκατε.

Όλα αυτά, λοιπόν, τα ψέματα είναι μια πολύ γνωστή μηχανή την οποία ξέρετε πολύ καλά -όπως ήξερε και ο Γκέμπελς πολύ καλά- σπίλωσης εκείνου, ο οποίος σας καταγγέλλει, σας αντιπολιτεύεται. Δεν είναι όμως στάση Υπουργού Υγείας και συνολικά Υπουργού ο οποίος οφείλει να δώσει απαντήσεις.

Μα, λέτε σοβαρά την ώρα που σας καταγγέλλουμε για αντιδημοκρατικές συμπεριφορές, «3% πήρατε κυρία μου»; Αυτό είπατε, «3% πήρατε». Σοβαρά; Και ποιος σας είπε ότι στη δημοκρατία όποιος παίρνει 3%, την εμπιστοσύνη των πολιτών, είναι υπό τη δική σας αίρεση αν θα μιλάει; Και ποιος σας είπε ότι στη δημοκρατία μπορείτε να ζυγίζετε και να υποτιμάτε τα κινήματα και τους ανθρώπους που μπορεί να πήραν και λιγότερο από 3% και μπορεί να μην είναι και μέσα στη Βουλή και θέλουμε να τους εκπροσωπούμε;

(Χειροκροτήματα από την πτέρυγα της Πλεύσης Ελευθερίας)

Ποιος σας είπε ότι μπορείτε να αναφέρεστε στο 41% του 50% που πήρατε, για να επιχαίρετε ότι σας έδωσε άφεση αμαρτιών και ποινικών ευθυνών ο ελληνικός λαός για το έγκλημα των Τεμπών;

Ποιος σας είπε ότι μπορείτε να αντιπαρέρχεστε…

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Τι είναι αυτά που λέτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Αγαπηδάκη, μην εξανίσταστε…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απευθύνομαι στον κ. Γεωργιάδη.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απευθύνομαι στον κ. Γεωργιάδη.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ηρεμία.

Κυρία Πρόεδρε, σας παρακαλώ να ολοκληρώσετε. Παρέμβαση ζητήσατε να κάνετε. Υπάρχει συνοχή. Υπάρχουν και οι διακοπές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, νόμιζα ότι θα κάνετε μια παρατήρηση εδώ, στους πελταστές, οι οποίοι θεωρούν ότι είναι και κομπλιμέντο.

**ΠΡΟΕΔΡΕΥΩΝ (Γεώργιος Λαμπρούλης):** Την έκανα, την έκανα. Αν δεν ακούτε, δεν φταίω εγώ. Από εκεί και πέρα, παρέμβαση ζητήσατε.

(Θόρυβος στης Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φυσικά δεν το απηύθυνα ως ύβρη, διότι δεν συνηθίζω να βρίζω. Το απηύθυνα ως περιγραφή. Το ότι το αναζητήσαμε και ανατρέξατε στην ετυμολογία είναι ευτυχές. Το ότι θεωρείτε ότι πρέπει να κομπάζετε την ώρα που είναι σε αυτήν την κατάσταση η δημόσια υγεία, είναι δυστύχημα.

Δεν μας είπατε τίποτε για την εμπλοκή σας, κύριε Γεωργιάδη, στην απόφαση για το μπάζωμα, γιατί είστε ο αρμόδιος Υπουργός για την εκταμίευση 650.000 ευρώ για το μπάζωμα. Το αντιπαρήλθατε. Εσείς ήσασταν, όμως, ο αρμόδιος και επί των ημερών σας έγινε αυτό. Δεν μας είπατε τι ευθύνες αναλαμβάνετε για τη δημόσια υγεία και για την κατάσταση στην οποία τη φέρατε. Είχατε μόνο βρισιές να απευθύνετε. Δεν μας είπατε και δεν μας λέτε τι γίνεται.

Εγώ θα καταθέσω στα Πρακτικά μια σειρά από καταγγελίες τις οποίες συνέλεξαν οι συνεργάτες μου και τους ευχαριστώ πολύ. Είναι μια σειρά από καταγγελίες. Καταγγελία του Σωματείου Εργαζομένων στον «Ευαγγελισμό» για διαρροή καυτού νερού στις 27 Μαρτίου από τον ένατο μέχρι τον τρίτο όροφο στη σκάλα μπροστά από τις ΜΕΘ και κατά τύχη γλίτωσαν εργαζόμενοι. Ανακοίνωση του σωματείου: «Για άλλη μία φορά οι εργαζόμενοι μάρτυρες τέτοιων καταστάσεων».

«Αναβλήθηκαν οι χημειοθεραπείες στο «Θεαγένειο» της Θεσσαλονίκης επειδή δεν υπήρχαν κρεβάτια».

Θα το καταθέσω στα Πρακτικά.

Στο Ρέθυμνο εφημερεύων στο τμήμα επειγόντων περιστατικών, μόνος του ένας ειδικευόμενος. Σοβαρό καρδιολογικό περιστατικό ασθενούς διασωληνωμένου που πρέπει να διακομιστεί και έπρεπε να υπάρχει καρδιολόγος.

Με εξήντα οκτώ λιγότερους γιατρούς, διακόσιους ογδόντα λιγότερους νοσηλευτές και τραυματιοφορείς το ΚΑΤ.

ΕΚΑΒ με διασώστες των Ενόπλων Δυνάμεων. Αυτό ανακοινώνει ο Βουλευτής σας της Μεσσηνίας, Γιάννης Λαμπρόπουλος, ο οποίος το ανακοινώνει και ως εξυπηρέτηση στους συμπολίτες του. Το ΕΚΑΒ, τα ασθενοφόρα του ΕΚΑΒ θα τα οδηγούν οι Ένοπλες Δυνάμεις.

Σε καθυστερημένη άφιξη του ΕΚΑΒ αποδίδεται από τα τοπικά μέσα της Εύβοιας θάνατος εξηντάχρονου.

Υπόσχεση για ΕΚΑΒ στον Αλμυρό. Από Βουλευτή, τον κ. Μπουκώρο. Είναι οι Βουλευτές σας οι οποίοι περιδιαβαίνουν και υπόσχονται ΕΚΑΒ.

Σε απόγνωση οι εργαζόμενοι στο «Βενιζέλειο» Ηρακλείου. Οι εφημερίες γίνονται με πάρα πολλές δυσκολίες και στην ουσία οι επεμβάσεις που πραγματοποιούνται αφορούν μόνο στα επείγοντα και τα ογκολογικά περιστατικά, καταγγέλλουν.

Ανακοίνωση της Ένωσης Νοσοκομειακών Γιατρών Ηρακλείου: «ΕΣΥ: Το χρονικό ενός προαναγγελθέντος θανάτου», άλλη καταγγελία σχετικά με τα απογευματινά χειρουργεία.

Σάλος στο Ηράκλειο: Η Δημόσια Επιχείρηση Ύδρευσης ζητάει λογαριασμούς νερού 500.000 έως 1.000.000 από το πανεπιστημιακό νοσοκομείο.

Αναβλήθηκαν χημειοθεραπείες στο «Θεαγένειο» επειδή δεν υπήρχαν κρεβάτια. Προσφυγή της ΟΕΝΓΕ στο Συμβούλιο της Επικρατείας για τα απογευματινά χειρουργεία.

Κλειστή για νοσηλεία η Παιδοψυχιατρική κλινική του ΠΑΓΝΗ.

Αυτοκτόνησε καρκινοπαθής στο Ηράκλειο επειδή δεν έβρισκε φάρμακα για τη χημειοθεραπεία του.

Ανακοίνωση του Συλλόγου Εργαζομένων στο Γενικό Νοσοκομείο Αγίου Νικολάου για τα «μαύρα μεσάνυχτα» του Υπουργού.

Το Νοσοκομείο Βόλου αρνείται την παροχή φιάλης οξυγόνου σε συνταξιούχο με ποσοστό αναπηρίας 80%.

Νοσοκομείο που κλείνει τα Σαββατοκύριακα λόγω έλλειψης καρδιολόγων το Νοσοκομείο Αγρινίου, για το οποίο αν σωστά έχω επισημάνει, γίνονται από τις ελάχιστες επίκαιρες ερωτήσεις έχουν γίνει από δικό σας Βουλευτή, γιατί οι Βουλευτές της Νέας Δημοκρατίας κάνουν ελάχιστες επίκαιρες ερωτήσεις να μη φέρνουν την Κυβέρνηση σε δύσκολη θέση.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απαντήστε γι’ αυτά, κύριε Γεωργιάδη. Απαντήστε για την κατάσταση στην οποία έχετε φέρει την υγεία. Απαντήστε για τις γυναικοκτονίες. Απαντήστε για τις γυναικοκτονίες και αν θα ποινικοποιηθούν ή αν συμμερίζεστε αυτά που λέει ο κ. Μητσοτάκης και ο κ. Γεωργιάδης ότι δεν χρειάζεται, είναι εξεζητημένα και είναι ποινικός ακτιβισμός και δεν ξέρω και εγώ τι άλλο. Απαντήστε για τα Τέμπη που μπαζώσατε τον τόπο του εγκλήματος παίρνοντας άρον άρον τα υπολείμματα των ανθρώπων και τα συντρίμμια.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, κυρία Πρόεδρε, σας παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μιλάτε δεκαπέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ολοκληρώνω.

**ΠΡΟΕΔΡΕΥΩΝ (Γεώργιος Λαμπρούλης):** Να αφαιρέσω και κάποιο χρόνο από τις διακοπές…

Δεν είναι παρέμβαση όμως, αυτό. Είναι ομιλία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Απλώς με εντυπωσιάζει το σημείο στο οποίο παρεμβήκατε και δεν θα το αφήσω, χωρίς να το επισημάνω.

Μπαζώσατε λοιπόν, τα Τέμπη και εσείς προσωπικά ως αρμόδιος Υπουργός, παραποίησε η Κυβέρνησή σας τα ηχητικά για να υπερασπιστείτε τους εαυτούς σας και έρχεστε εδώ και κουνάτε το δάχτυλο και βρίζετε και λέτε: «είστε κακιά γυναίκα», «κυρία μου, πήρατε 3% και δεν πρέπει να μιλάτε». Είστε υποκριτής και ό,τι άλλο μου απευθύνατε, νομίζοντας ότι ο κόσμος δεν καταλαβαίνει.

Θέλω να σας διαβεβαιώσω πως οι πολίτες καταλαβαίνουν πάρα πολύ καλά τι συμβαίνει. Και επειδή αναφερθήκατε και στην επίσκεψή σας στο Ισραήλ, κύριε Γεωργιάδη, στο Ισραήλ δεν έπρεπε να πάτε.

(Χειροκροτήματα από την πτέρυγα της Πλεύσης Ελευθερίας)

Το κράτος του Ισραήλ και η κυβέρνηση Νετανιάχου διαπράττουν γενοκτονία, κύριε Γεωργιάδη. Φαντάζομαι γνωρίζετε τον όρο αυτό. Δεν ξέρω αν υπήρξατε ή όχι αρνητής του Ολοκαυτώματος. Η γενοκτονία, λοιπόν, η οποία διαπράττεται σε βάρος του παλαιστινιακού λαού είναι λόγος διακοπής των διπλωματικών σχέσεων των κρατών-μελών της Ευρωπαϊκής Ένωσης με το κράτος του Ισραήλ. Και εσείς αντί να φέρετε αυτή την πρόταση ως ελληνική Κυβέρνηση, πήγατε στο Ισραήλ και τι είπατε; «Καλά τους κάνουν! Και εγώ αυτό θα έκανα».

Βγάλατε ανακοίνωση, κύριε Γεωργιάδη, ότι καλά κάνουν και σκοτώνουν παιδιά, πάνω από δεκατρείς χιλιάδες παιδιά, πάνω από τριάντα τέσσερις χιλιάδες αμάχους. Είπατε: «Καλά κάνουν». Αυτό αναρτήσατε. Διαβάστε την ανάρτησή σας. Διαβάστε εδώ στο Σώμα τι είπατε την ώρα που οδηγούνται στην απόλυτη λιμοκτονία και στη γενοκτονία με αποκλεισμό για τον οποίο αντιδρούν πρώτοι οι Εβραίοι και οι Ισραηλινοί πολίτες και λένε: «όχι στο όνομά μου αυτή η γενοκτονία». Κι εσείς πήγατε να δώσετε συγχαρητήρια και να πείτε ότι βοηθάνε -«θέλω να τους συγχαρώ γιατί βοηθάνε»- τους άμαχους που σκοτώνουν. Ντροπή σας.

(Χειροκροτήματα από την πτέρυγα της Πλεύσης Ελευθερίας)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, όμως θερμή παράκληση να κάνετε σύντομα, τρία λεπτά. Και μετά θα πάρει τον λόγο…

(Θόρυβος στην Αίθουσα)

**ΜΙΧΑΗΛ ΚΑΤΡΙΝΗΣ:** Πόσες φορές έχει μιλήσει ο κ. Γεωργιάδης; Να μας πείτε. Επτά; Δέκα; Είκοσι φορές σε κάθε νομοσχέδιο; Μετρήστε μέχρι αύριο πόσες φορές έχει μιλήσει.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Αφήστε τα αυτά. Όταν είναι η δική σας σειρά, δεν δίνετε…

(Θόρυβος στην Αίθουσα)

Μα είπε τόσα η κ. Κωνσταντοπούλου, να μην του δώσουμε τον λόγο; Και σε προσωπικό επίπεδο. Όπως έδωσα στην κ. Κωνσταντοπούλου δίνω και στον Υπουργό και μετά θα πάρει τον λόγο ο κ. Καλαματιανός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία Κωνσταντοπούλου, είπατε πολλά, αλλά για το αν υπερασπιστήκατε έναν βιαστή δεν άκουσα τίποτα.

(Χειροκροτήματα από την πτέρυγα της Νέας Δημοκρατίας)

Ο χαρακτηρισμός μου για το πρόσωπό σας και την ποιότητα του χαρακτήρος σας δεν είχε να κάνει καθόλου με το φύλο σας. Μάλλον παρεξηγήσατε για άλλη μια φορά. Είχε να κάνει με το ποια είστε. Και, ναι, στη δική μου οπτική γωνία κάποιος που υπερασπίζεται με τόσο πάθος έναν βιαστή, δεν είναι καλός άνθρωπος.

Τώρα, για να δείξω για άλλη μια φορά την υποκρισία σας να πω το εξής. Ήρθατε στο Βήμα και μου κάνατε υπόδειξη ότι υποτίμησα την κ. Ραλλία Χρηστίδου -καθόλου δεν το έκανα και αν έτσι εξελήφθη, ζητάω και συγγνώμη- και την ίδια ώρα γυρνάτε και λέτε στην κ. Αγαπηδάκη: «Η κυρία Υφυπουργός μάλλον δεν καταλαβαίνει τι λέει». Α, εκεί δεν μετράει η υποτίμηση της γυναίκας ή δεν έχει η κ. Αγαπηδάκη την ίδια αξίωση σεβασμού από εσάς;

(Χειροκροτήματα από την πτέρυγα της Νέας Δημοκρατίας)

Αυτό το δείχνω και το φωτίζω για να σας πω για άλλη μια φορά κατάμουτρα αυτό που είστε, μια υποκρίτρια.

(Χειροκροτήματα από την πτέρυγα της Νέας Δημοκρατίας)

Επίσης, ουδέποτε είπα εγώ -και μακριά από εμένα- ότι επειδή πήρατε 3% δεν έχετε δικαίωμα να μιλάτε. Το είπατε καμμιά δεκαριά φορές. Μα μόνη σας έχετε μιλήσει όσο όλοι οι άλλοι μαζί σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιοι άλλοι; Αφού…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο λόγος που σας είπα για το 3% ήταν ανάποδος. Διότι εσείς με ύφος σαράντα καρδιναλίων απευθυνθήκατε στην Κοινοβουλευτική Ομάδα της Νέας Δημοκρατίας με ύβρεις και λέγοντάς τους ότι δεν έχουν δικαίωμα να μιλάνε. Με συγχωρείτε, ίδιας αξίας ψηφοφόροι ψήφισαν εσάς, ίδιας αξίας ψηφοφόροι ψήφισαν κι εμάς. Όπως έχετε δικαίωμα να μιλάτε εσείς –με το 3% που πήρατε, γιατί το Σύνταγμά μας αυτό προβλέπει και καλώς να είστε στη Βουλή- το ίδιο προφανώς δικαίωμα έχουμε να μιλάμε κι εμείς.

Άρα, αυτό που σας είπα και δεν το καταλάβατε είναι ότι αν αρχίσετε λίγο στη ζωή σας να δείχνετε τον ελάχιστο σεβασμό στους άλλους, θα μπορείτε να εισπράττετε από αυτούς και τον ανάλογο σεβασμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μου χρειάζεται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν έρχεστε όμως με τις ομιλίες που κάνατε προηγουμένως να κατηγορήσετε την Κοινοβουλευτική Ομάδα της Νέας Δημοκρατίας ότι είμαστε περίπου δολοφόνοι, να λέτε στον κ. Καλαφάτη εξυπνάδες και να μας πουλάτε ύφος για το πόσο πονάτε για τα Τέμπη, ενώ εμείς δεν πονάμε, τότε θα σας θυμίζω πάντα αυτό που είστε, μια υποκρίτρια.

Αυτό είστε και τίποτα περισσότερο, αγαπητή κυρία Κωνσταντοπούλου.

Περιμένω όμως να μου πείτε, γιατί εγώ δεν το ξέρω πραγματικά. Είπατε ότι το δημοσίευμα είναι ψευδές. Δεν έχω λόγο να διαφωνήσω μαζί σας. Θέλω μόνο να μου πείτε αν υπερασπιστήκατε έναν βιαστή και αν αυτός τελικά καταδικάστηκε ή αθωώθηκε. Τίποτα άλλο. Γιατί πραγματικά δεν το ξέρω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καλαματιανός, Κοινοβουλευτικός Εκπρόσωπος του ΣΥΡΙΖΑ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν ζητήσετε τον λόγο σημαίνει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, δώστε μου τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καλαματιανός, κυρία Πρόεδρε.

Κύριε Καλαματιανέ, να ξέρετε ότι έχετε τον μισό χρόνο ως Κοινοβουλευτικός Εκπρόσωπος.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, απευθυνθήκατε στον εισηγητή μας κ. Παναγιωτόπουλο και του είπατε ότι δεν πρέπει να μιλάει για κάποιους συγκεκριμένους λόγους. Σας ενημερώνω, λοιπόν, ότι ο κ. Παναγιωτόπουλος υπηρετεί από το 1997 τη δημόσια κοινωνική ασφάλιση ως γιατρός. Όταν ήρθε η ώρα της κρίσης, που εσείς ως Υπουργός καλέσατε τους εργαζόμενους γιατρούς στο ΙΚΑ να διαλέξουν μέσα σε επτά ημέρες αν θα παραμείνουν στο δημόσιο ή θα διατηρήσουν τα απογευματινά ιατρεία -σε επτά ημέρες τους καλέσετε-, ο κ. Παναγιωτόπουλος είχε διαλέξει να μείνει στο δημόσιο και χωρίς δικαστήρια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πήγε στο δικαστήριο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όχι, δεν πήγε. Εδώ είναι. Δεν έκανε αγωγή ο κ. Παναγιωτόπουλος. Γι’ αυτό πρέπει να του ζητήσετε συγγνώμη. Δεν το έκανε. Διάλεξε το δημόσιο.

Όμως, όταν καλέσατε μέσα σε επτά ημέρες δυόμισι-τρεις χιλιάδες γιατρούς να διαλέξουν, τότε ήταν κακό πράγμα το να δουλεύεις το απόγευμα και τώρα είναι καλό, κύριε Υπουργέ; Ποιος είναι ανακόλουθος; Ο κ. Παναγιωτόπουλος είναι σταθερός πιστεύει στο δημόσιο σύστημα υγείας. Εσείς άλλο τότε άλλα τώρα. Ποιος είναι ανακόλουθος; Να μας πείτε.

Επίσης, είπατε για την κ. Ραλλία Χρηστίδου για το clawback. Για να καταλάβουμε, εσείς είστε υπέρ ή κατά;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Υπέρ. Εγώ νομοθέτησα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Υπέρ, μάλιστα. Τότε γιατί στους φαρμακοβιομήχανους είπατε ότι εσείς είστε ο Υπουργός που έφερε το clawback κι εσείς θα είστε ο Υπουργός που θα το καταργήσετε; Δεν το είπατε αυτό; Όχι; Εδώ μέσα ήταν γιατροί και το άκουσαν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα το μειώσω, δεν θα το καταργήσω.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Είπατε ότι εσείς το φέρατε και ότι εσείς θα το καταργήσετε. Αν θέλετε, απαντήστε μετά.

Όμως, εδώ το ζήτημα είναι ότι θέλετε να το μειώσετε ή να το καταργήσετε και να μετακυλήσετε το κόστος στον κόσμο, στους ασθενείς, στους πολίτες. Αυτά θέλετε, όπως τώρα επιβαρύνετε υπέρμετρα τους μικρομεσαίους, τα μικρά εργαστήρια και όχι τους μεγάλους. Αυτά κάνετε.

Ο κ. Μητσοτάκης το πρωί δήλωσε ότι όποιο αποτέλεσμα και να έρθει στις ευρωεκλογές, θα εξαντλήσει την τετραετία. Προχθές στο συνέδριο είπε ότι έχει προσωπικό χαρακτήρα η ευρωκάλπη για τον ίδιο, γιατί πίσω από τους Ευρωβουλευτές, είναι ο ίδιος ο κ. Μητσοτάκης. Μάλλον κάτι άλλαξε αυτές τις μέρες. Μάλλον δεν πάνε και τόσο καλά τα πράγματα για τη Νέα Δημοκρατία και αλλάζει το αφήγημα. Έτσι προκύπτει.

Και πώς να πηγαίνουν όλα καλά, αφού εσείς με τις πρακτικές, με τις τακτικές και την πολιτική σας έχετε δημιουργήσει μια τεράστια ασφυξία στη χώρα με την ακρίβεια, την αισχροκέρδεια που εσείς τροφοδοτείτε με την πολιτική σας και επιτρέπετε σε κάποιους να βγάζουν δισεκατομμύρια, όταν οι εργαζόμενοι, οι αγρότες, οι συνταξιούχοι, οι μικρομεσαίοι επαγγελματίες δεν μπορούν να βγάλουν τον μήνα.

Μιας και μιλάμε για δισεκατομμύρια, κύριε Υπουργέ, το «POLITICO» σήμερα αποκάλυψε ότι επιβεβαίωσε το γραφείο του Ευρωπαίου εισαγγελέα ότι έχει ξεκινήσει διαδικασία για έρευνα για πιθανή απάτη για το ζήτημα της διαχείρισης 2,5 δισεκατομμυρίων από το Ταμείο Ανάκαμψης. Δέκα επιχειρηματικοί όμιλοι, 2,5 δισεκατομμύρια. Μιλάμε για δισεκατομμύρια. Και σήμερα ο φιλοκυβερνητικός Τύπος κατηγορεί τον ΣΥΡΙΖΑ και την Αντιπολίτευση γιατί δεν ψήφισε υπέρ της πρότασής σας για τη διαχείριση 5 δισεκατομμυρίων από το Ταμείο Ανάκαμψης.

Σας είχαμε πει εξαρχής ότι δεν κάνατε καμμία διαβούλευση για το Ταμείο Ανάκαμψης. Δεν μιλήσατε με τους φορείς της αγοράς. Δεν μιλήσατε με τους μικρομεσαίους. Δεν μιλήσατε με τα κόμματα. Αποφασίσατε μόνοι σας να το διαχειριστείτε και προκύπτει ότι το 80% των πόρων πάνε σε συγκεκριμένους ομίλους. Έρχεται τώρα το δημοσίευμα του «POLITICO» και επιβεβαιώνει όλες αυτές τις ενστάσεις μας που είχαμε για τον σχεδιασμό σας αλλά και για τον τρόπο που το διαχειρίζεστε. Περιμένουμε να δούμε τι θα γίνει.

Επίσης, είχαμε -και θα θέλαμε και την τοποθέτησή σας, κύριε Γεωργιάδη- την αποκάλυψη του κ. Τερεζάκη. Ομολόγησε ο Πρόεδρος του ΟΣΕ ότι υπήρξε μονταζιέρα των ηχητικών για τα Τέμπη. Θα μας πείτε, επιτέλους, ποιος είχε πρόσβαση, ποιος μόνταρε και ποιος έδωσε στα φιλικά σας μέσα το ηχητικό το μονταρισμένο, ώστε να υπηρετηθεί το κυρίαρχο αφήγημα της Κυβέρνησης ότι υπάρχει μόνο ανθρώπινο λάθος στο έγκλημα των Τεμπών; Περιμένουμε να δούμε.

Και επιμένετε, κύριε Γεωργιάδη, ότι το έγκλημα των Τεμπών δεν αφορά κανέναν, δεν ενδιαφέρει η προανακριτική ή η εξεταστική επιτροπή τους πολίτες; Σας διέψευσαν, κύριε Γεωργιάδη. Σας διέψευσε η γενναία επιμονή των συγγενών των θυμάτων, το ενάμισι εκατομμύριο άνθρωποι που υπέγραψαν και όλη η ελληνική κοινωνία που ζητάει δικαιοσύνη για το έγκλημα των Τεμπών. Περιμένουμε τις απαντήσεις σας.

Τώρα σχετικά με το νομοσχέδιο τι να πρωτοπώ; Είναι δεδομένο ότι η υγεία νοσεί. Νοσεί με ευθύνη της Κυβέρνησης. Αποσάθρωση, απομείωση δικαιωμάτων, αδιαφορία για το πώς λειτουργούν οι υγειονομικές μονάδες της επαρχίας. Και να σας πω ένα χαρακτηριστικό παράδειγμα, η Ηλεία, κύριε Υπουργέ. Βλέπω εδώ δημοσίευμα, λέει ο Υπουργός, ο κ. Γεωργιάδης: «Έρχομαι στην Ηλεία για να δώσουμε λύσεις στα θέματα υγείας». Και διαβάζω μέσα: «Ειδικά την Ηλεία, πιστεύω ότι την έχουμε φροντίσει πολύ». Αυτό μου θυμίζει δηλώσεις μιας προκατόχου σας, κύριε Υπουργέ, της κ. Γκάγκα, η οποία είχε πει ότι η Ηλεία ευημερεί -εννοώντας την υγεία στην Ηλεία- και όσοι ζούμε εκεί, βλέπουμε τι συμβαίνει. Εκατόν εξήντα χιλιάδες κάτοικοι έχουν φύγει, τα τελευταία πέντε χρόνια έχουν αποχωρήσει σαράντα γιατροί και έχουν έρθει ένας ή δύο. Ένας παθολόγος για εκατόν εξήντα χιλιάδες κατοίκους, ένας μόνιμος παθολόγος. Και έρχονται παθολόγοι από τα άλλα μέρη, Αχαΐα, Αρκαδία, Μεσσηνία για να καλύψουν, να βγουν οι εφημερίες. Αυτή είναι η κατάσταση στην οποία έχετε φέρει την Ηλεία, πέντε χρόνια τώρα που κυβερνάτε.

Και διαβάζουμε εδώ ότι μεταφέρθηκε από την Πρέβεζα διασωληνωμένος ασθενής με εγκεφαλικό στο Νοσοκομείο της Νίκαιας για μια αξονική. Αυτή είναι η κατάντια του δημόσιου συστήματος υγείας που εσείς έχετε φέρει και μας λέτε: «Τι να κάνουμε; Δεν μπορούμε να κάνουμε αλλιώς».

Απογευματινά ιατρεία. Διαψεύστηκαν τα πάντα. Μας λέγατε ότι έχετε εξασφαλίσει 60.000.000 ευρώ από το Ταμείο Ανάκαμψης για πενήντα χιλιάδες δωρεάν χειρουργεία απογευματινά, δωρεάν. Και βγαίνει σήμερα ο Πρωθυπουργός και λέει -και εσείς ο ίδιος τα ανασκευάσατε- ότι ψάχνετε χρηματοδοτικά εργαλεία, ψάχνετε. Και πριν μας λέγατε ως δεδομένο πενήντα χιλιάδες δωρεάν χειρουργεία απογευματινά. Και ποιοι θα κάνουν αυτά τα χειρουργεία τα απογευματινά; Ποιοι αναισθησιολόγοι; Ποιοι νοσηλευτές; Με ποια κόπωση του προσωπικού; Με ποια εξάντληση του προσωπικού;

Όσοι υπηρετούν στη δημόσια υγεία κάνουν υπεράνθρωπες προσπάθειες, παλεύουν οι άνθρωποι καθημερινά. Δεν τους βοηθάτε, όμως, γιατί θέλετε να υπηρετήσετε ιδιωτικά συμφέροντα, να φέρετε κανόνες ιδιωτικού δικαίου στο δημόσιο σύστημα και κόστη και χαράτσια παντού, να πληρώνουν απογευματινά ιατρεία οι ασφαλισμένοι, οι φορολογούμενοι -που ήδη έχουν πληρώσει μέσω της ασφάλισης και των φόρων τους- να ξαναπληρώνουν 1.000 και 2.000 ευρώ για να κάνουν ένα χειρουργείο. Το έχουν πληρώσει αυτό, το δικαιούνται.

Και διαψεύδεται και ο ισχυρισμός σας ότι θα υπάρχει προτεραιότητα στη λίστα αναμονής, προτεραιότητα σε αυτούς που περιμένουν ένα και δύο και τρία χρόνια και βλέπουμε ότι δεν ισχύει. Οι μισοί και πλέον δεν είναι από αυτή τη λίστα που χειρουργούνται το απόγευμα. Τι κάνετε; Λέτε στους πολίτες: «Έχεις να πληρώσεις; Θα χειρουργηθείς. Δεν έχεις να πληρώσεις; Κάνε τον σταυρό σου και περίμενε και άμα ζήσεις». Αυτά λέτε. Αυτό είναι το αποτέλεσμα.

Χρειάζεται ένα ισχυρό δημόσιο σύστημα υγείας, ένα σύστημα υγείας που μπορεί να χρηματοδοτηθεί και σας ακούσαμε να λέτε: Πού θα βρείτε τα χρήματα; Όταν αποχωρεί το δημόσιο μέσω του Ταμείου Χρηματοπιστωτικής Σταθερότητας, αποεπενδύει στις τράπεζες 40.000.000 ευρώ κόστος, λέει, για το δημόσιο. Έτσι λέει το ΚΕΠΕ, όχι εμείς, αλλά ο φορέας ο επίσημος, το ΚΕΠΕ. Δημιουργείτε 40.000.000.000 ευρώ απώλεια για το δημόσιο, μειώνετε τη φορολογία στις χρηματιστηριακές συναλλαγές. Μειώνετε τη φορολογία στη συγκέντρωση κεφαλαίου. Δεν φορολογείτε τα υπερκέρδη των παρόχων ενέργειας. Δεν φορολογείτε τα υπερκέρδη των διυλιστηρίων για το 2023. Να τα δισεκατομμύρια. Δισεκατομμύρια ευρώ για τη δημόσια υγεία θα μπορούσατε να δώσετε. Επιλέγετε να μην το κάνετε. Είναι επιλογή σας αυτό.

Έρχεται, όμως, η ώρα της ευρωκάλπης, έρχεται η ώρα που ο λαός θα μιλήσει και εκεί θα ανοίξει ο δρόμος, θα έρθει η στιγμή που θα κρίνει ο ελληνικός λαός για αυτές τις πολιτικές σας, για την ακρίβεια, για την αισχροκέρδεια, για το σκάνδαλο των υποκλοπών που συγκαλύπτετε -βγήκε και το Συμβούλιο Επικρατείας και το επιβεβαίωσε- για το έγκλημα των Τεμπών που συγκαλύπτετε, μονταζιέρα, εκχωμάτωση και μπάζωμα. Για όλα αυτά θα απαντήσει ο ελληνικός λαός και θα ανοίξει ο δρόμος για την πολιτική αλλαγή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο για μια παρέμβαση στον κ. Ηλιόπουλο και μετά στον κ. Καραθανασόπουλο. Στη συνέχεια θα προχωρήσουμε στον κατάλογο ομιλητών.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Είπε πριν ο κύριος Υπουργός στην ομιλία του ότι ήταν ένα λάθος πολλών δεκαετιών. Ποιο ήταν το λάθος πολλών δεκαετιών; Το Εθνικό Σύστημα Υγείας, γιατί είστε η παράταξη που ποτέ δεν πίστεψε, δεν στήριξε, δεν ψήφισε για το Εθνικό Σύστημα Υγείας και θεωρείτε ότι σήμερα ήρθε η στιγμή να πάρετε μία εκδίκηση από το Εθνικό Σύστημα Υγείας, όπως παλεύετε να πάρετε εκδίκηση από μια σειρά από δημοκρατικές κατακτήσεις που έφερε το ριζοσπαστικό ρεύμα της μεταπολίτευσης. Αυτό κάνετε.

Μίλησε ο Υπουργός για ελευθερία και επιλογή. Αλήθεια; Τι ελευθερία και επιλογή έχεις όταν είσαι καρκινοπαθής; Τι ελευθερία και επιλογή έχεις όταν εκατό χιλιάδες άνθρωποι περιμένουν σε λίστες για χειρουργεία σ’ αυτήν τη λίστα της ντροπής; Λέτε ψέματα πάνω στα ψέματα.

Είπατε ότι στα απογευματινά χειρουργεία θα μπαίνουν από τις λίστες για αποσυμφόρηση. Για την καταγγελία των νοσοκομειακών γιατρών από το Ηράκλειο ότι μπήκε άνθρωπος με σπασμένο χέρι, πήγε στα έκτακτα και τον βάλανε επί πληρωμή σε απογευματινό, είναι ψεύτες οι γιατροί ή είστε ψεύτες εσείς; Πείτε μας. Είναι ψεύτες οι γιατροί;

Για την καταγγελία για απογευματινά χειρουργεία καρκινοπαθών επί πληρωμή είναι ψεύτες οι γιατροί; Είναι ψεύτες οι καρκινοπαθείς; Λένε ψέματα οι συγγενείς αυτών των ανθρώπων ή εσείς είστε κυριολεκτικά ανεκδιήγητοι και προχωράτε μία πολιτική απανθρωπιάς, μια πολιτική που κανιβαλίζει το Εθνικό Σύστημα Υγείας;

Και αφού σας αρέσουν τόσο πολύ τα στοιχεία και θέλετε να αξιολογείτε την πολιτική σας, μία φράση δεν ακούσαμε σαν να μην υπάρχει ΕΛΣΤΑΤ στη χώρα. Δεν υπάρχει ΕΛΣΤΑΤ, γιατί τα στοιχεία της ΕΛΣΤΑΤ που βγήκαν λένε ότι το 23,6% δεν είχε πρόσβαση σε ιατρική εξέταση ή θεραπεία που χρειάστηκε. Και όταν μιλάμε για τα χαμηλότερα εισοδήματα αυτό το ποσοστό είναι 49%. Πείτε μου σε ποιο ποσοστό θα είστε χαρούμενοι; Σε ποιο ποσοστό θα χτυπήσει καμπανάκι ότι κάτι δεν πάει καλά; Αν το 23% γίνει 50% και το 49% γίνει 70%;

Έρχεστε εδώ, λέτε διάφορες ιδεολογικές αρλούμπες για ελευθερία όταν μιλάμε για το δικαίωμα στη ζωή, όταν μιλάμε για ανθρώπους που εκείνη τη στιγμή δεν έχουν επιλογή, αλλά ό,τι και να κάνετε, ξέρετε ότι σε αυτά που σας λέει η Αριστερά έχει δίκιο, ότι δημοκρατική κοινωνία σημαίνει δημόσιο σύστημα υγείας καθολικά προσβάσιμο, σημαίνει δημόσια εργαλεία, δημόσια πανεπιστήμια, όλα αυτά τα οποία μισείτε.

Καταλαβαίνω ότι είστε ακόμα μεθυσμένοι από το 41%, αλλά ξέρετε ότι μετά το μεθύσι έρχεται κακό hangover και θα σας έρθει πολύ σύντομα και με πολύ άσχημο για εσάς τρόπο, ευτυχώς για την ελληνική κοινωνία.

(Χειροκροτήματα από την πτέρυγα της Νέας Αριστεράς)

 **ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Καραθανασόπουλος, Κοινοβουλευτικός Εκπρόσωπος από το ΚΚΕ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, η Κυβέρνηση της Νέας Δημοκρατίας και ο ίδιος ο Υπουργός, ο κ. Γεωργιάδης, αξιοποιεί τα αποτελέσματα μιας πολιτικής δεκαετιών εμπορευματοποίησης της δημόσιας υγείας, η οποία έχει οδηγήσει στη σημερινή εικόνα της κατάρρευσης μέσα από την υποχρηματοδότηση, την υποστελέχωση ως αφορμή για να λάβει νέα μέτρα εμβάθυνσης της εμπορευματοποίησης. Αυτό που αποτελεί την αιτία των προβλημάτων το αξιοποιεί και ως συνταγή για να λύσει υποτίθεται τα προβλήματα.

Το αποτέλεσμα ποιο θα είναι; Το αποτέλεσμα δεν μπορεί να είναι άλλο παρά ακριβώς η χειροτέρευση των επιπτώσεων που θα έχει στις παρεχόμενες υπηρεσίες υγείας ο λαός μας και η νεολαία. Γιατί ακριβώς πίσω από το αφήγημα, κύριε Πρόεδρε, της ελευθερίας επιλογής για να δικαιολογήσετε αυτήν την πολιτική τι κρύβετε; Μα, καλά μιλάτε σοβαρά τώρα, κύριοι της Κυβέρνησης, ποιο δικαίωμα αλήθεια επιλογής έχει ένας άνεργος, ένας φτωχός και εξαθλιωμένος;

Μπορείτε να μας πείτε τι δικαίωμα επιλογής έχει και στα ζητήματα της υγείας και στα θέματα της παιδείας και στα θέματα τα οποία αφορούν μια σειρά τομείς της κοινωνικής του ζωής; Έχει πολλές επιλογές; Ή οι επιλογές του καθενός εξαρτώνται από την οικονομική του δυνατότητα;

Άρα από αυτή την άποψη αυτό το οποίο φροντίζετε είναι να οξύνετε ακόμη περισσότερο και να επιδεινώνετε ακόμη περισσότερο την κατάσταση την οποία βιώνουν τα λαϊκά στρώματα, αυτοί που δεν έχουν δυνατότητα επιλογής. Γιατί περιορίζετε ακόμη περισσότερο τις παρεχόμενες υπηρεσίες από το δημόσιο, τις εμπορευματοποιείτε όλο και περισσότερο. Άρα, λειτουργείτε σε βάρος της συντριπτικής πλειοψηφίας των λαών προσπαθώντας να εξυπηρετήσετε τους έχοντες και κατέχοντες.

Αλήθεια, ποια δυνατότητα επιλογής έχει αυτός ο οποίος επί της ουσίας εκβιάζεται, και μάλιστα με ωμό τρόπο, ότι αν θες να αντιμετωπίσεις το πρόβλημα υγείας το όποιο έχεις και να μην περιμένεις ένα και δύο χρόνια, κανόνισε να πληρώσεις;

Σοβαρά μιλάτε; Είναι αυτό δικαίωμα επιλογής; Είναι αυτό δυνατότητα επιλογής; Και αναγκάζεται ο άλλος να πουλήσει, να υποχρεωθεί, για να μπορέσει να αντιμετωπίσει το πρόβλημα υγείας; Αυτός είναι ένας ωμός εκβιασμός, ένας απάνθρωπος εκβιασμός. Και από αυτή την άποψη επί της ουσίας τι είναι; Είναι ένα δικαίωμα επιλογής με το «πιστόλι στον κρόταφο». Έχετε βάλει στον κόσμο το «πιστόλι στον κρόταφο» και του λέτε «επίλεξε».

Αυτά είναι, λοιπόν, τα αποτελέσματα της αντιλαϊκής πολιτικής την οποία εφαρμόζει η Κυβέρνηση της Νέας Δημοκρατίας και στα ζητήματα της υγείας, που βεβαίως είναι αποτέλεσμα, είναι απόρροια των συνολικότερων πολιτικών της Ευρωπαϊκής Ένωσης.

Και σε αυτό ακριβώς το δικαίωμα της επιλογής αναφέρθηκε και η χθεσινή απόφαση της Κομισιόν όσον αφορά τα ιδιωτικά πανεπιστήμια, η οποία επιβράβευσε την κυβερνητική πολιτική λέγοντας ότι ανταποκρίνεται σε αυτό το οποίο είναι το μέγιστο ιδεώδες της Ευρωπαϊκής Ένωσης, το δικαίωμα επιλογής στην εκπαίδευση και στην ελευθερία των επενδύσεων των επιχειρηματικών ομίλων σε όλους τους τομείς της οικονομικής αλλά και κοινωνικής ζωής. Αυτό ακριβώς είναι το πρόβλημα το οποίο πρέπει ο λαός με την πάλη του να αντιμετωπίσει.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τον κατάλογο των ομιλητών.

Καλούμε στο Βήμα τον κ. Παράσχο Παπαδάκη από την Ελληνική Λύση.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Παρακολούθησα πρόσφατα μια εκπομπή του κ. Θεοδωράκη, ο οποίος είχε καλεσμένη την Πρόεδρο της Δημοκρατίας, την κ. Σακελλαροπούλου, και η οποία σε ερωτήσεις που της έκανε είπε τα εξής: Πρώτο, «είναι βαρύ να πω ότι είμαι περήφανη για τη δικαιοσύνη στην Ελλάδα». Δεύτερο, «εύχομαι οι δικαστές να είναι ανεξάρτητοι στα Τέμπη». Τρίτο, «ελπίζω να αποδοθεί δικαιοσύνη στην υπόθεση των Τεμπών».

«Ελπίζω», «εύχομαι» και «δεν είμαι περήφανη». Και αυτά τα λέει η κ. Σακελλαροπούλου, που υπηρετεί τον ανώτατο θεσμό, η ρυθμίστρια του πολιτεύματος, ανώτατη πρώην δικαστικός.

Άρα, κύριοι της Κυβέρνησης, μη λέτε ότι εμείς συγκαλύπτουμε, ότι έχουμε μικροπολιτικά οφέλη. Δεν μπορεί και η κ. Σακελλαροπούλου να έχει μικροπολιτικά οφέλη. Το κράτος δικαίου έχει πληγεί και το ξέρετε και προσπαθείτε να κρατηθείτε με διάφορα τεχνάσματα.

Κύριε Υπουργέ, τον Φεβρουάριο στο Διδυμότειχο ένα εννιάχρονο κορίτσι έχασε τη ζωή του από στρεπτόκοκκο διότι δεν είχε μονάδα εντατικής θεραπείας παίδων.

Κύριε Υπουργέ, τον Ιανουάριο απεβίωσε ένα αγοράκι τεσσάρων ετών στη Θάσο διότι δεν υπήρχε μονάδα εντατικής θεραπείας, και όταν μπόρεσε να πάει στο «Ιπποκράτειο» ήταν ήδη αργά.

Αυτά είναι σοβαρά ζητήματα που πρέπει να λύσετε που πρέπει να λύσουμε όλοι, και όχι να βλέπουμε διάφορες «κοκορομαχίες» εδώ μέσα. Αυτά είναι τα προβλήματα που προσπαθούν να λύσουν οι γονείς των παιδιών -τεσσάρων χρονών και εννιά χρονών- που έχασαν τη ζωή τους. Αν ήταν τα δικά μας τα παιδιά τι θα κάναμε;

Είναι ντροπή εν έτει 2024 στην Περιφέρεια Ανατολικής Μακεδονίας και Θράκης, με πέντε νομούς και με Πανεπιστημιακό Νοσοκομείο στην Αλεξανδρούπολη, να μην έχει ΜΕΘ παίδων και να πεθαίνουν τα παιδιά στη Θράκη διότι επέλεξαν οι γονείς να μένουν στην περιφέρεια.

Δεν είναι δεύτερης κατηγορίας τα παιδιά των Θρακιωτών, κύριε Υπουργέ και κύριοι της Κυβέρνησης. Η Ελλάς μέχρι τον Ιανουάριο του 2024 έδωσε για τον πόλεμο της Ουκρανίας 185 εκατομμύρια, ήτοι 0,095% του ΑΕΠ. Και δεν έχετε χρήματα να δώσετε για να σώσουμε τις ζωές παιδιών, για να κάνουμε ένα νοσοκομείο, μια μονάδα εντατικής θεραπείας παιδιών σε μια ολόκληρη Περιφέρεια Ανατολικής Μακεδονίας και Θράκης.

Έκανα ερώτηση στο Υπουργείο γι’ αυτό το θέμα και η απάντηση που πήρα από τον κ. Γεωργιάδη ήταν ότι υπάρχει μια ΜΕΘ στη Θεσσαλονίκη που δεν έχει μεγάλη πληρότητα, είναι στο 60% -λες και εγώ αυτό ρωτούσα για την πληρότητα- και ότι προβλέπεται να γίνουν τριάντα τρεις κλίνες με δωρεά του Ιδρύματος «Σταύρος Νιάρχος».

Μα, το θέμα δεν είναι οι κλίνες και η πληρότητα. Το θέμα είναι πόσο γρήγορα μπορεί να αντιμετωπιστεί ένα επείγον περιστατικό, που μέχρι να κάνει τα πεντακόσια χιλιόμετρα από το Διδυμότειχο μέχρι να φτάσει στο «Ιπποκράτειο» στη Θεσσαλονίκη το παιδί έχασε τη ζωή του.

Αυτά είναι τα ερωτήματα, που φυσικά «τριπλάρετε» με ταλέντο Μέσι και αποφεύγετε να απαντήσετε. Αλλά, λεφτά –το ξαναλέω- για την Ουκρανία βρίσκετε.

Μετά τη Μεταπολίτευση βρήκατε ένα μηδενικό χρέος. Μιλάω για Νέα Δημοκρατία, ΠΑΣΟΚ, ΣΥΡΙΖΑ. Κυβερνήσατε από είκοσι χρόνια και πλέον και τέσσερα ο ΣΥΡΙΖΑ. Και το αποτέλεσμα ποιο ήταν; Να φτάσετε το δημόσιο χρέος στα 407 δισεκατομμύρια, ενώ μπήκαμε στα μνημόνια με 300 δισεκατομμύρια. Παίρνουμε επενδυτικές βαθμίδες, έχουμε υπερπλεονάσματα, έχουμε όλοι βγάλει χρήματα και δεν το ξέρουμε και δεν το καταλαβαίνουμε. Και το 2022, το χρέος ήταν 400 δισεκατομμύρια και τον Δεκέμβριο του 2023 έφτασε τα 407, άλλα 7 δισεκατομμύρια. Και χθες ψηφίσατε εδώ μέσα για να πάρουμε άλλα 5 δισεκατομμύρια ενώ η οικονομία πάει «καλά». Είδατε κανέναν να πηγαίνει καλά και να συνεχίζει να παίρνει δάνεια; Και υποθηκεύετε το μέλλον των παιδιών μας λες και είναι τσιφλίκι του μπαμπά σας; Λέτε ψέματα στα μούτρα του ελληνικού λαού με εικονικές καταστάσεις και βαφτίζοντας το ψάρι κρέας. Σε αυτό είστε πρώτοι, έχετε ταλέντο.

Είναι αστείο να περιμένει ο ελληνικός λαός να σωθεί από τα κόμματα Νέα Δημοκρατία, ΠΑΣΟΚ και ΣΥΡΙΖΑ. Ειδικά η Νέα Δημοκρατία χρωστάει 435 εκατομμύρια και ο κ. Μητσοτάκης αύξησε το χρέος κατά 150 εκατομμύρια. Ούτε τα του οίκου σας μπορείτε να διαχειριστείτε. Το ΠΑΣΟΚ 405 εκατομμύρια και το χρέος συνεχίζει να αυξάνεται. Ο Έλληνας χρωστάει 10.000 ευρώ και πατάει το κουμπί η ΑΔΑΕ και κάνει ηλεκτρονική κατάσχεση. Για πέντε και δέκα χιλιάρικα παίρνουν την πρώτη κατοικία των Ελλήνων πολιτών.

Κατάσχετε μισθούς. Χρωστάει 1 ευρώ ο πολίτης και δεν μπορεί να πάρει φορολογική και ασφαλιστική ενημερότητα. Εσείς χρωστάτε όλα αυτά τα χρήματα σε ασφαλιστικά ταμεία, σε τράπεζες, χωρίς εγγυήσεις δανειοδοτείστε, συνεχίζετε και δεν σας παρακρατείται ούτε η κρατική χρηματοδότηση. Αυτά βλέπει ο λαός και γι’ αυτό το 55% δεν πάει να ψηφίσει.

Φέρνετε το άρθρο 51 «διαγραφή προστίμων για τους άνω των εξήντα που δεν εμβολιάστηκαν». Τα διαγράφετε γιατί άλλαξαν οι καταστάσεις και άλλαξαν οι συνθήκες. Καλώς! Γιατί δεν τα επιστρέφετε σε αυτούς που τα κατέβαλαν; Δηλαδή, αυτοί που τα κατέβαλαν ήταν χαζοί και οι άλλοι ήταν έξυπνοι;

Το μέτρο, όπως είπε ο κ . Γεωργιάδης πριν, δεν ήταν εισπρακτικό. Αφού δεν ήταν εισπρακτικό και ήταν για να προστατεύσει τη δημόσια υγεία, αφού άλλαξαν οι συνθήκες ως αχρεωστήτως καταβληθέν γυρίστε το πίσω. Αυτό λέει η λογική. Και η αρχή της ισότητας, που εδράζεται στο Σύνταγμα, αυτό λέει. Δεν μπορεί να νομοθετείς για τον έναν που δεν τα πλήρωσε και στον άλλο που τα πλήρωσε να μην τα γυρνάς πίσω. Τι λογική είναι αυτή; Τι εξυπνάδα είναι αυτή;

Έχετε ξεπουλήσει τη δημόσια περιουσία. Μόνο ο Παρθενώνας έμεινε για να δώσετε. Και δεν μιλάω μόνο για τη Νέα Δημοκρατία αλλά και για το ΠΑΣΟΚ και τον ΣΥΡΙΖΑ. Ξεπουλήσατε τον σιδηρόδρομο, τα λιμάνια, τα αεροδρόμια, τους δρόμους, την Αττική Οδό, την Εγνατία Οδό πρόσφατα με 1 δισεκατομμύριο, ενώ θα φέρει κέρδη 7 δισεκατομμύρια. Γιατί αυτά τα 6 δισεκατομμύρια να μην τα δώσουμε στην υγεία ή κάπου αλλού;

Όποια «πέτρα» και να σηκώσεις από κάτω είναι η ΓΕΚ ΤΕΡΝΑ, όπου ο διευθύνων σύμβουλος και πρόεδρος μέχρι πρότινος, και στο διοικητικό συμβούλιο, είναι συγγενής Υπουργού σας.

Πάμε στα απογευματινά χειρουργεία. Ξεπουλάτε και τη δημόσια υγεία ενώ ξεπουλήσατε κα όλα τα υπόλοιπα. Καταγγελία των γιατρών στο Ηράκλειο: Μια γυναίκα έσπασε το χέρι της και πήγε και εγχειρίστηκε και δεν αντιμετωπίστηκε ως επείγον περιστατικό και της ζητήσατε να καταβάλει τα νοσήλια. Πληρώνει ο ασφαλισμένος κάθε μήνα. Και όταν έρχεται η ώρα να πάρει αυτό που του αξίζει -ενώ οι λαθρομετανάστες το παίρνουν τζάμπα- εσείς του λέτε να πληρώσει, γιατί δεν μπορείτε να βρείτε τρόπο να αποσυμφορήσετε τη λίστα των χειρουργείων. Όπως και με τους λαθρομετανάστες που δεν μπορούσατε να βρείτε τη λύση να τους απελάσετε και λέτε «τι να κάνουμε; Θα τους νομιμοποιήσουμε, για να πάνε για ελιές στην Καλαμάτα»! Αυτή είναι λογική; Και νομοθετείτε για τους προύχοντες αλλά όχι για τον λαό.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Κλείνοντας θέλω να πω ότι εμείς δεν είμαστε σαν και εσάς σίγουρα. Εμείς στην Ελληνική Λύση δεν θέλουμε μια τέτοια Ελλάδα. Θέλουμε μια Ελλάδα αυτόνομη, αυτεξούσια που να βασίζεται και να πατάει στα πόδια της, με Έλληνες που ζουν αξιοπρεπώς και όχι με pass και οτιδήποτε άλλο, μια Ελλάδα που είναι πραγματικά έμπρακτα δίπλα στον πολίτη.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Αριστερά η κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα ένα σχέδιο νόμου θατσερικής κοπής που περιγράφει μια δέσμη διαλυτικών μέτρων στο ήδη λαβωμένο δημόσιο σύστημα υγείας. Και λέω λαβωμένο, γιατί όποιος επισκεφθεί ένα δημόσιο νοσοκομείο, ένα κέντρο υγείας, μια μονάδα πρωτοβάθμιας φροντίδας, θα διαπιστώσει πως η κατάσταση έχει επιδεινωθεί δραματικά. Όπως επίσης θα διαπιστώσει τη διαρκή πίεση που δέχονται οι ασθενείς λόγω της δραματικής αύξησης του κόστους της ιατροφαρμακευτικής περίθαλψης.

Δεν είναι υπερβολή να πούμε πως το Εθνικό Σύστημα Υγείας βρίσκεται στα χειρότερα του από την ίδρυσή του, το 1983 μέχρι σήμερα. Πρόκειται για μια πρωτοφανή κατάσταση, που δυστυχώς δεν οφείλεται ούτε στην πανδημία ούτε στις αντικειμενικές δυσκολίες, όπως επίσης δεν οφείλεται και στη διαχειριστική ανεπάρκεια και στην ανικανότητα. Είναι το επιλεγμένο χειροπιαστό αποτέλεσμα των επιλογών της Κυβέρνησης της Νέας Δημοκρατίας και του κ. Μητσοτάκη. Εγκατάλειψη και απαξίωση, υποστελέχωση με τα πραγματικά δεδομένα, εννέα χιλιάδες λιγότερα άτομα από αυτά που υπήρχαν πριν τέσσερα χρόνια, εξουθενωμένοι υγειονομικοί -ακούσαμε πολλά παραδείγματα- ελλείψεις σε εξοπλισμό και πολλαπλά κτηριακά προβλήματα. Γιατί; Για να ευνοηθεί η ιδιωτική υγεία, οι ιδιωτικές κλινικές, οι ασφαλιστικές εταιρείες και οι διαγνωστικές αλυσίδες.

Τα προβλήματα της δημόσιας υγείας απασχολούν καθημερινά τους συμπολίτες μας. Τους απασχολεί το υψηλό κόστος που πρέπει να καταβάλλουν για τις υπηρεσίες υγείας από την τσέπη τους και συχνά τέσσερις στους δέκα αποφεύγουν κρίσιμες γι’ αυτούς ιατρικές εξετάσεις και υπηρεσίες, γιατί δεν μπορούν να ανταποκριθούν οικονομικά.

Τη στιγμή που η χώρα μας καταγράφει ένα από τα υψηλότερα ποσοστά ιδιωτικών δαπανών υγείας στην Ευρωπαϊκή Ένωση, περίπου 40%. Και παράλληλα οι ακάλυπτες ανάγκες υγείας των πολιτών διευρύνονται και οι πολίτες προτεραιοποιούν πολύ ψηλά αυτά τα προβλήματα, στην τρίτη θέση μετά την ακρίβεια και τους μισθούς, η Κυβέρνηση συνεχίζει την εφαρμογή του νεοφιλελεύθερου δόγματος, την ιδιωτικοποίηση των υπηρεσιών, την αύξηση του κόστους φαρμάκου και τελικά την τιμολόγηση της υγείας και της ίδιας της ζωής των ανθρώπων.

Τώρα έρχεται να προστεθεί η αυξημένη συμμετοχή για την αγορά γενοσήμων, το νέο χαράτσι για κάθε παραπεμπτικό μικροβιολογικών ή απεικονιστικών εξετάσεων, τα εμπόδια στην πρόσβαση καινοτόμων και ακριβών φαρμάκων όπως τα φάρμακα των καρκινοπαθών και των σπανίων παθήσεων. Επίσης ήδη έχει προαναγγελθεί η αύξηση τιμών στα φάρμακα καθημερινής χρήσης, γιατί αλλιώς «τα φθηνά θα εξαφανιστούν» κατά τον Υπουργό, η μη αποζημίωση των μη συνταγογραφούμενων σκευασμάτων και το παράβολο των 5 ευρώ για τον εμβολιασμό κατά του COVID στα φαρμακεία.

Αυτό όμως που αποτελεί τη ρήξη με το ΕΣΥ, όπως το γνωρίσαμε, και κάποιοι από εμάς το υπηρετήσαμε, είναι τα απογευματινά χειρουργεία και η κατάργηση της πλήρους και αποκλειστικής εργασίας των γιατρών του ΕΣΥ στα δημόσια νοσοκομεία. Μετατρέπουν τα απογευματινά επί πληρωμή χειρουργεία τα δημόσια νοσοκομεία σε ιδιωτικές κλινικές, επεμβάσεις με τιμοκατάλογο και περίθαλψη με βάση το πορτοφόλι του κάθε ασθενή. Ένα ακόμη όχημα για την απαξίωση της δημόσιας υγείας!

Τι μας λέει το Υπουργείο Υγείας και η Κυβέρνηση; Ότι είναι μια παρέμβαση που καινοτομεί και θα ελαφρύνει τις πρωινές λίστες. Με τη λογική αυτή, δηλαδή, οι ασθενείς που θα έχουν την οικονομική δυνατότητα θα επιλέξουν απογευματινά επί πληρωμή χειρουργεία ανοίγοντας θέσεις στον προγραμματισμό των τακτικών το πρωί. Είναι υποκρισία και κυνισμός. Είναι ένα βήμα μετασχηματισμού και μετάλλαξης του ΕΣΥ σε βάρος της δημόσιας υγείας των πολιτών.

Ρωτάω χωρίς να παίρνω απάντηση. Ρώτησαν κι άλλοι συνάδελφοι. Γιατί δεν ανοίγετε το 30% με 40% των κλειστών αιθουσών των πρωινών χειρουργείων; Απαντήστε. Λέτε ότι κάνατε διορισμούς. Τι σας εμποδίζει; Είναι τα χρήματα; Μιλάτε για χρήση πόρων του Ταμείου Ανάκαμψης στα απογευματινά χειρουργεία. Γιατί δεν τα χρησιμοποιείτε σε αυτή την κατεύθυνση; Εδώ σας καταγγέλλει το «POLITICO» μέσω του Ευρωπαίου εισαγγελέα για διαφθορά στα χρήματα αυτά και απευθείας αναθέσεις στην ελίτ του πλούτου. Δεν θα μειώνονταν έτσι οι αναμονές και μάλιστα σε ώρες πιο ασφαλείς και για τους υγειονομικούς και για τους ασθενείς; Διότι οι διεθνείς μελέτες δείχνουν ότι όταν περνάει η ώρα της ημέρας μέσα στα νοσοκομεία, αυξάνει και το κόστος τόσο για την υγεία των παρεχόντων τις υπηρεσίες όσο και κυρίως για τους ίδιους τους ασθενείς.

Αναφέρθηκαν και άλλοι συνάδελφοι στις πολλαπλές καταγγελίες -και οφείλετε να απαντήσετε- ασθενών με οξέα προβλήματα, όπως κάταγμα στο χέρι, που αντιμετωπίστηκαν στα απογευματινά χειρουργεία ή ακόμη χειρότερο και καρκινοπαθών.

Βεβαίως τι άλλο κάνετε; Δίνετε τη δυνατότητα για ιδιωτικό ιατρείο σε όλους τους γιατρούς νοσοκομείων και κέντρων υγείας να απασχολούνται σε ιδιωτικές κλινικές, διαγνωστικά κέντρα, ιδιωτικά μαιευτήρια, κέντρα αποκατάστασης ακόμη και σε φαρμακευτικές εταιρείες. Δεν αποτελεί αυτό σοβαρή σύγκρουση συμφερόντων ή είναι για εσάς μια μικρή λεπτομέρεια; Και φυσικά εδώ δεν υπάρχει θέμα ευχέρειας επιλογής των ασθενών. Εδώ είναι αλλαγή στην κεντρική φιλοσοφία του ΕΣΥ. Από την καθολική και ισότιμη φροντίδα για όλες και όλους πηγαίνουμε σε γιατρούς και ασθενείς διαφορετικών ταχυτήτων. Και, κυρίως, βεβαίως αυτοί που θα φύγουν πρώτοι, είναι οι ασθενείς οι οποίοι θα χάσουν την προσβασιμότητα και στην πρωινή λειτουργία των νοσοκομείων, διότι οι γιατροί που θα επιμείνουν στην πλήρη και αποκλειστική απασχόληση, θα επωμιστούν έναν μεγάλο όγκο περιστατικών χωρίς οικονομικό ενδιαφέρον, αλλά και οι ελευθεροεπαγγελματίες γιατροί που θα αντιμετωπίσουν τον αθέμιτο ανταγωνισμό όσων νοσοκομειακών γιατρών επιλέξουν τη νέα εργασιακή σχέση, και αυτοί θα έχουν πρόβλημα.

Με λίγα λόγια, κυρίες και κύριοι Υπουργοί, σύντομα θα ψηφίσετε την κατάργηση κάθε θεσμικού και εργασιακού συνόρου μεταξύ των δημόσιων και ιδιωτικών δομών υγείας, δημιουργώντας μια νέα αγορά υγείας με στόχο το κέρδος, την ικανοποίηση επιχειρηματικών συμφερόντων και όχι τις ανάγκες των ασθενών. Στη Νέα Αριστερά είμαστε πεπεισμένοι πως αυτές οι πολλαπλές ταχύτητες δεν θα καλύψουν κανένα κενό του συστήματος. Θα ανοίξουν, δυστυχώς, νέες τρύπες στη δημόσια υγεία όπως έχει γίνει και στο εξωτερικό. Οι δωρεάν υπηρεσίες θα συρρικνωθούν περισσότερο και θα επικρατήσουν οι επί πληρωμή. Είναι ανθρωπίνως αδύνατο ένας γιατρός να μπορεί αξιοπρεπώς και επαρκώς να ανταποκριθεί στην καθημερινή τακτική λειτουργία του νοσοκομείου, στα απογευματινά χειρουργεία, στις εφημερίες και ταυτόχρονα να δουλεύει και στον ιδιωτικό τομέα, σε όλες αυτές τις δραστηριότητες. Δεν υπάρχει αμφιβολία πως αυτός που θα μείνει πίσω, είναι ο ασθενής που δεν έχει λεφτά.

Και, βεβαίως, και τα ζητήματα της υποβάθμισης της εκπαίδευσης των νέων γιατρών και των ειδικευόμενων είναι εξαιρετικά κρίσιμα για το μέλλον του συστήματος.

Σε αυτό, λοιπόν, το περιβάλλον διαρκούς υποβάθμισης αυτό που έχουμε εμείς να πούμε είναι ότι επείγει η αποκατάσταση του δημόσιου χαρακτήρα του ΕΣΥ και η ακύρωση των νόμων της Νέας Δημοκρατίας. Γι’ αυτό και θα συμμετάσχουμε στον αγώνα για νέες επενδύσεις στις δημόσιες δομές με ταυτόχρονη ανάπτυξη του ανθρώπινου δυναμικού. Βεβαίως και μπορούν να βρεθούν πηγές χρηματοδότησης. Ένα F-35 κάνει 1 δισεκατομμύριο, όσο είναι ο ετήσιος προϋπολογισμός της παιδείας. Υπάρχουν τα μεγάλα φορολογικά μερίσματα, οι μεγάλες περιουσίες, τα κέρδη των τραπεζών, τα κέρδη των σουπερμάρκετ, των κολοσσών της ενέργειας. Τι έχετε κάνει σε αυτή την κατεύθυνση, κυρίες και κύριοι συνάδελφοι;

Διεκδικούμε, λοιπόν, ένα σχέδιο ολοκληρωμένης υγειονομικής και ψυχοκοινωνικής φροντίδας με αλλαγή του κέντρου βάρους της φροντίδας από το νοσοκομείο στην πρωτοβάθμια, από τη θεραπεία στην πρόληψη και στην προαγωγή υγείας. Πολλά μπορούν να γίνουν σε αυτή την κατεύθυνση, αλλά εδώ είναι προτεραιότητα της Κυβέρνησης και η ιδεοληψία να κατευθυνθούμε προς τις ιδιωτικοποιήσεις και τις μπίζνες. Και. Βεβαίως. αυτό απαιτεί η στρατηγική σύγκλισης των δημοσίων δαπανών με την Ευρωπαϊκή Ένωση περίπου στο 7,5% του ΑΕΠ και γενναία ενίσχυση των προϋπολογισμών του ΕΣΥ και του ΕΟΠΥΥ.

Δεν είμαστε απέναντι στην ιδιωτική υγεία. Είμαστε απέναντι στα fund που υποβάλλουν σε εσάς πολιτικές με τεράστια υπερκέρδη και τζίρο, χωρίς όμως να κερδίζουν από αυτό οι εργαζόμενοι στον ιδιωτικό τομέα της υγείας που απεργούν και διεκδικούν συλλογικές συμβάσεις και αντιμετωπίζουν αυταρχισμό και διαρκώς χειρότερες εργασιακές συνθήκες.

Καταψηφίζουμε το νομοσχέδιο γιατί διαλύει τη δημόσια περίθαλψη και ζητάμε την απόσυρσή του. Προφανώς απαιτούμε ενίσχυση και δραστική αντιμετώπιση των σοβαρών ελλειμμάτων και των παθογενειών της δημόσιας περίθαλψης.

Προς τον κύριο εισηγητή της Νέας Δημοκρατίας, κύριε εισηγητά, προτάσεις υπάρχουν πολλές. Καταθέσαμε τροπολογίες με τις οποίες σας έχουμε εισηγηθεί πράγματα πολύ σημαντικά για τις άγονες περιοχές.

**ΠΡΟΕΔΡΕΥΩΝ (Γεώργιος Γεωργαντάς):** Έχετε συμπληρώσει εννέα λεπτά, κυρία συνάδελφε.

**ΜΕΡΟΠΗ ΤΖΟΥΦΗ:** Τελειώνω, κύριε Πρόεδρε.

Βεβαίως θέλω και την απάντηση από τον Υπουργό γιατί εξαιρέθηκαν οι παιδίατροι στις ΤΟΜΥ από την καθιέρωση του προσωπικού γιατρού, γιατί έκλεισαν τη δυνατότητα να εγγράφουν νέους ασθενείς και να εξυπηρετούν τα παιδιά ή αναγκάζονται να τα εξυπηρετούν χωρίς να είναι γραμμένα στις καταστάσεις. Μας οφείλετε μια απάντηση.

Καταθέτω το σύνολο των θέσεων της Νέας Αριστεράς, για να λάβει γνώση ο εισηγητής της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Αριστεράς)

(Στο σημείο αυτό η Βουλευτής κ. Μερόπη Τζούφη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Από τον επόμενο ομιλητή θα αναφέρω τον χρόνο τον οποίο ομιλεί -αυτό προς γνώση όλων όσων μας ακούν, και από τους Προέδρους και από τους Κοινοβουλευτικούς- όταν τον υπερβαίνουν.

Επόμενος ομιλητής είναι ο κ. Δελβερούδης Κομνηνός από την Νίκη.

Κύριε συνάδελφε, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε συνάδελφε, με το υπό ψήφιση νομοσχέδιο γινόμαστε μάρτυρες ενός ακόμη επεισοδίου θεσμικού εκφυλισμού στον τομέα αυτή τη φορά της πολύπαθης δημόσιας υγείας. Επειδή η οικονομία δεν πηγαίνει τόσο καλά όσο υποσχέθηκαν οι κ. Μητσοτάκης και Χατζηδάκης, ο πρόθυμος Υπουργός, ο κ. Άδωνις, ως συνήθως καλείται να κάνει τη δύσκολη επικοινωνιακή δουλειά και να καθησυχάσει κάπως τους γιατρούς του ΕΣΥ οι οποίοι βλέπουν τον πληθωρισμό να ροκανίζει τις στάσιμες αποδοχές τους.

Τι σκέφτηκε, λοιπόν, ο ταλαντούχος κ. Άδωνις; Να καταργήσει το ασυμβίβαστο των ιατρών του ΕΣΥ να έχουν ιδιωτικά ιατρεία. Είπε ο Υπουργός χαρακτηριστικά: «Ως σημαντικότερο από όλα ξεχωρίζω τη διεύρυνση της δυνατότητας των ιατρών να ασκούν ιδιωτικό έργο, αξιοποιώντας την κλινική εμπειρία τους, έτσι ώστε να δώσουμε περαιτέρω κίνητρα για να γίνει ελκυστικότερη η θέση του γιατρού στο ΕΣΥ». Πραγματικά λαμπρή ιδέα! Απορώ γιατί δεν το είχε σκεφτεί πιο νωρίς.

Δείτε τώρα πόσο όμορφα θα κυλούν τα πράγματα εις το εξής: Ο ασθενής που του έχουν κλείσει ραντεβού μετά από μήνες θα πηγαίνει πληρώνοντας στο ιδιωτικό ιατρείο του ιατρού. Οι ασθενείς που έχουν να πληρώσουν την απογευματινή επίσκεψη θα έχουν καλύτερη αντιμετώπιση. Από την άλλη ο ιατρός του ΕΣΥ θα έχει πια την ιδιωτική πελατεία να τον συντηρεί και σαν πάρεργο θα ασχολείται και με το δημόσιο νοσοκομείο. Εκπαιδεύουμε έτσι τον κόσμο να αποδεχθεί ότι η υγεία είναι τύποις δωρεάν και η παροχή της θα ανάγεται μόνο στον πατριωτισμό και το φιλότιμο των ιατρών.

Δεν χρειάζεται να πω τι θα γίνει στα μικρά νησιά με τους λίγους κατοίκους όπου ένα ιδιωτικό ιατρείο θα είναι εντελώς ασύμφορο για έναν παράλληλα εργαζόμενο γιατρό του ΕΣΥ. Οι νησιώτες θα πρέπει να μάθουν να ζουν με τη φιλανθρωπία και το φιλότιμο μη κερδοσκοπικών οργανώσεων, όπως είναι οι Γιατροί του Αιγαίου, σαν να είναι κάτοικοι του τρίτου κόσμου. Και όλα αυτά τη στιγμή που η Τουρκία του Ερντογάν καραδοκεί για τα νησιά μας.

Ανατρέπετε χωρίς ντροπή μια τάξη δεκαετιών. Κανιβαλίζετε δοκιμασμένες θεσμικές εγγυήσεις για να κρύψετε την ουσία. Δεν καταφέρνετε ή ακόμα χειρότερα δεν θέλετε να αυξηθούν οι μισθοί ώστε να γίνουν ελκυστικοί, και αντ’ αυτού τους προτρέπετε –τους γιατρούς δηλαδή- να αυξήσουν μόνοι το εισόδημά τους. Είναι σαν να τους λέτε «επειδή η Κυβέρνηση τα έκανε μούσκεμα και δεν μπορεί να κάνει τους μισθούς σας ελκυστικούς, σας πετάμε στη θάλασσα της ιδιωτικής οικονομίας και θα μάθετε να κολυμπάτε». Ευτυχώς που δεν είστε Υπουργός Δικαιοσύνης να προτείνετε και στους δικαστές να ανοίξουν απογευματινά δικηγορικά γραφεία για να αυξήσουν το εισόδημά τους.

Με αυτό το νομοσχέδιο στέλνετε λάθος μήνυμα στους ιατρούς του ΕΣΥ. Τους θέτετε σε ηθικά διλήμματα που δεν έπρεπε να έχουν και μεταφέρετε στους ασθενείς το κόστος της δημοσιονομικής ανικανότητας της Κυβέρνησης. Και μη μας πείτε πάλι την καραμέλα ότι δεν υπάρχουν χρήματα, γιατί η δική σας δουλειά ποια είναι; Να υπάρχουν χρήματα. Μήπως δεν πληρώνουν οι πολίτες τις ασφαλιστικές εισφορές τους για την παροχή υπηρεσιών υγείας; Δεν φτάνουν αυτά για να υπάρχει δημοσιονομικό περιθώριο ικανοποιητικής αύξησης του μισθού των γιατρών και της παροχής υπηρεσιών υγείας. Ωραία, υποτίθεται ότι υιοθετήσαμε αυστηρά φορολογικά μέτρα κατά των ελεύθερων επαγγελματιών και όχι μόνο για να στηρίξετε το κοινωνικό κράτος. Ούτε αυτό φτάνει. Ωραία είπατε, είπε ο κύριος Υπουργός ότι θέλει προτάσεις ολοκληρωμένες, βιώσιμες για να μπορούμε να συζητήσουμε. Και επίσης είπε ότι η μόνη σοβαρή πρόταση είναι η δική σας. Αυτό το ακούσαμε πριν από λίγο. Όταν έχετε, όπως λέει ο λαός, και το καρπούζι και το μαχαίρι και κόβετε τις φέτες σε όποιο μέγεθος θέλετε, σε όσο κομμάτια θέλετε και τα μοιράζετε σε όποιους θέλετε, νομίζω ότι είναι αυτονόητο ότι δεν θα μπορεί κανένας να κάνει ούτε ολοκληρωμένη πρόταση ούτε συζήτηση επ’ αυτού.

Δυστυχώς, οι προτεραιότητές σας είναι προσανατολισμένες προς άλλη κατεύθυνση και όχι υπέρ των Ελλήνων πολιτών.

Σας ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τους Σπαρτιάτες ο κ. Δημητριάδης Πέτρος.

Παρακαλώ, κύριε συνάδελφε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι Βουλευτές, ερχόμαστε σήμερα να συζητήσουμε ένα νομοσχέδιο το οποίο για ακόμη μία φορά ευαγγελίζεται τη δήθεν αναβάθμιση της δημόσιας υγείας, του πλέον πολύπαθου τομέα του ελληνικού κράτους ο οποίος συνεχώς εδώ και χρόνια, εδώ και δεκαετίες αναβαθμίζεται και συνεχώς βρίσκεται στα μαύρα του τα χάλια.

Ας δούμε, λοιπόν, σήμερα σε τι κατάσταση βρίσκεται η δημόσια υγεία στην Ελλάδα, στην Ελλάδα του εικοστού πρώτου αιώνα, στην Ελλάδα της Ευρωπαϊκής Ένωσης. Υπάρχουν, λοιπόν, νοσοκομεία τα οποία έχουν ελλείψεις σε γιατρούς. Το καλοκαίρι βρέθηκα στην Ξάνθη. Στην Ξάνθη υπάρχουν σοβαρές ελλείψεις, στα Γιαννιτσά το ίδιο. Υπάρχουν νοσοκομεία που κινδυνεύουν να κλείσουν και ολόκληρες περιοχές, ολόκληρες πόλεις να μείνουν χωρίς νοσοκομείο και να μείνουν μόνο με ένα κέντρο υγείας. Την ίδια στιγμή σε πάρα πολλά νησιά της ακριτικής Ελλάδος αλλά και των Κυκλάδων δεν υπάρχουν γιατροί, δεν υπάρχουν κέντρα υγείας, δεν υπάρχουν ασθενοφόρα.

Η ίδια η ΠΟΕΔΗΝ τον περασμένο Δεκέμβριο επεσήμανε σοβαρές ελλείψεις σε δεκαπέντε νοσοκομεία και κέντρα υγείας της χώρας. Επίσης να πω έχουν επισημανθεί σοβαρότατες ελλείψεις ακόμη και σε αντικαρκινικά νοσοκομεία. Γενικώς υπάρχει σοβαρότατο πρόβλημα. Το ΕΣΥ, δυστυχώς, νοσεί εδώ και δεκαετίες.

Να μη μιλήσω δε για τις λεγόμενες κτηριακές υποδομές των νοσοκομείων. Να πω πως πριν από λίγους μήνες στο Νοσοκομείο «Άγιος Δημήτριος» στη Θεσσαλονίκη κατέρρευσε η οροφή σε μια κλινική του νοσοκομείου. Στο Νοσοκομείο Κιλκίς πέφτουν οι σοβάδες. Σε άλλα νοσοκομεία υπάρχουν κατσαρίδες και διάφορα άλλα ζωύφια μέσα στα νοσοκομεία και στις κλίνες. Γενικώς ο μέσος Έλληνας κάθε άλλο παρά απολαμβάνει ποιοτικές, να το πω, υπηρεσίες υγείας.

Επίσης, να πω πως ενώ μιλάμε για πίεση του συστήματος υγείας δεν κάνουμε απολύτως τίποτα για να δημιουργήσουμε πρωτοβάθμια φροντίδα υγείας. Όταν όλο το σύστημα του ΕΣΥ βασίζεται στα νοσοκομεία, τι περιμένετε ότι θα γίνει;

Σε αυτή, λοιπόν, την άθλια κατάσταση είμαστε σήμερα. Αντί το Υπουργείο Υγείας να δημιουργήσει ένα σοβαρό σχέδιο, ένα σοβαρό πλάνο για ένα αξιόλογο ΕΣΥ, για να έχει ο μέσος Έλληνας και η μέση Ελληνίδα μια αξιοπρεπή περίθαλψη, τι κάνει; Ουσιαστικά προσπαθεί να λύσει το πρόβλημα με απογευματινά επί πληρωμή χειρουργεία, επιβαρύνοντας ουσιαστικά τους ασθενέστερους οικονομικά ασθενείς και λέγοντας κυριολεκτικά στον μέσο Έλληνα ότι «κοίταξε, άμα θες να χειρουργηθείς γρηγορότερα, θα πρέπει να δώσεις χρήματα, τελείωσε για εσένα η δημόσια περίθαλψη, τελείωσε για εσένα η δημόσια υγεία».

Επίσης, δεν μπορώ να καταλάβω και κάτι ακόμα. Περιμένουμε να αναβαθμιστεί το σύστημα υγείας, καταργώντας φυσικά το ασυμβίβαστο των γιατρών του ΕΣΥ με τον ιδιωτικό τομέα. Θέλω να ρωτήσω το εξής. Εδώ πέρα δεν θα έχουμε σύγκρουση συμφερόντων; Και πώς περιμένουμε να υπάρχει ποιοτική αναβάθμιση όταν θα έχουμε έναν καταπονημένο ιατρό του ΕΣΥ με πάρα πολλές ώρες εφημεριών; Τι είδους υπηρεσίες θα παράσχει σε ιδιωτικό ιατρείο; Να πω πως υπάρχουν περιπτώσεις γιατρών που ήδη έχουν καταρρεύσει. Στο Νοσοκομείο «Παπανικολάου» πριν από λίγους μήνες μία αναισθησιολόγος λιποθύμησε και πάρα πολλοί γιατροί έχουν προβλήματα κόπωσης. Πώς, λοιπόν, αυτοί οι γιατροί θα παράσχουν υπηρεσίες εκτός ΕΣΥ; Πώς θα γίνει αυτό εδώ; Αντί, λοιπόν, να κάνουμε προσλήψεις, αντί να αυξήσουμε τους μισθούς, αντί να έχουμε ένα αξιοπρεπές περιβάλλον για τους γιατρούς του ΕΣΥ, τι τους λέμε; Τους λέμε «πήγαινε να επιβιώσεις εκτός ΕΣΥ, με τα ιδιωτικά ιατρεία», πράγμα το οποίο δεν νομίζω ότι στην πράξη θα γίνει.

Επίσης, θέλω να πω και κάτι ακόμα. Ακούστηκε κάτι για τη διαγραφή του προστίμου των ανεμβολίαστων άνω των εξήντα. Θέλω να ρωτήσω πρώτα από όλα το εξής. Κατά την άποψή μας, αυτό το εκβιαστικό πρόστιμο δεν έπρεπε να είχε επιβληθεί καθόλου. Όμως, τώρα που διαγράφονται, τι θα γίνει με αυτούς που τα πλήρωσαν τα πρόστιμα; Θα επιστραφούν ή όχι; Δηλαδή ουσιαστικά αυτοί που τα πληρώσανε ήταν τα κορόιδα και κάποιοι που δεν τα πληρώσανε ήταν εντάξει; Αυτά θα πρέπει να διευκρινιστούν.

Κατά την άποψή μας, ουσιαστικά, αυτό το νομοσχέδιο δεν προσφέρει τίποτα ουσιώδες στη δημόσια υγεία, αντιθέτως δημιουργεί ασθενείς δύο ταχυτήτων: αυτούς που θα πληρώνουν τα απογευματινά ιατρεία και αυτούς που δεν θα τα πληρώνουν. Επίσης, δημιουργεί και γιατρούς οι οποίοι πάλι θα είναι δύο ταχυτήτων: αυτοί οι οποίοι θα προσφέρουν υπηρεσίες στα ιδιωτικά ιατρεία και αυτοί που δεν θα προσφέρουν και θα μένουν στο δημόσιο σύστημα υγείας.

Την ώρα, λοιπόν, που γίνονται όλα αυτά εδώ και που ο μέσος Έλληνας αντιμετωπίζει σοβαρότατα προβλήματα, κάποιοι εδώ μέσα, κάποιες πολιτικές δυνάμεις έχουν κάνει πρώτο θέμα την έκπτωσή μας από το Κοινοβούλιο και την αναδιανομή των εδρών. Αυτό είναι το πρόβλημα στην Ελλάδα σήμερα, να φύγουμε εμείς από το Κοινοβούλιο. Όλα στην Ελλάδα είναι τέλεια, όλα τα προβλήματα τα έχουμε λύσει και το μόνο πρόβλημα είμαστε εμείς οι κακοί που πρέπει να φύγουμε από το Κοινοβούλιο.

Να ενημερώσω, λοιπόν, κάποιους καλοθελητές ότι για τέτοιου είδους συνταγματικές εκτροπές, θα τα πούμε στο Ευρωπαϊκό Δικαστήριο. Αυτό το λέω από τώρα, τους δίνω το μήνυμα. Επίσης, να ξέρουν ότι ο μέσος Έλληνας και η μέση Ελληνίδα δεν ασχολείται, ξέρετε, με το αν μπήκαμε εμείς ή όχι στο Κοινοβούλιο. Εμείς μπήκαμε με εκλογές. Δεν μπήκαμε με άρματα μάχης ή με τεθωρακισμένα μέσα. Μας εξέλεξαν. Εκτός αν δεν σας αρέσει καθόλου αυτό. Εκτός αν θέλετε να ψηφίζουμε μόνο ό,τι θέλετε εσείς. Μπορεί να γίνει κάτι τέτοιο; Να ξέρουν, λοιπόν, ότι δεν μπορείτε να πετάξετε στα σκουπίδια τις ψήφους διακοσίων πενήντα χιλιάδων Ελλήνων. Αυτό το λέω για να το γνωρίζετε.

Να πω και κάτι ακόμα. Εμάς, κυρίες και κύριοι συνάδελφοι, δεν ήταν αυτοσκοπός να μπούμε στο Κοινοβούλιο. Δεν είμαστε ούτε ανεπάγγελτοι, ούτε επαγγελματίες πολιτικοί. Μπήκαμε για να υπηρετήσουμε την Ελλάδα. Και μπήκαμε για να είμαστε συνεπείς στις ιδέες μας. Και είμαστε συνεπείς. Εμείς έχουμε τη συνείδησή μας καθαρή και δεν μας πειράζει τίποτα, ούτε κάποιο εκλογοδικείο, ούτε οποιαδήποτε ποινική δίωξη. Κάποιοι άλλοι θα πρέπει να έχουν τη συνείδησή τους ανήσυχη, όχι εμείς, διότι εμείς είμαστε πιστοί στα ιδανικά μας και πιστοί στις αρχές μας, και μια ζωή θα παραμείνουμε, είτε είμαστε εντός είτε είμαστε εκτός του Κοινοβουλίου. Αυτό να το γνωρίζουν όλοι.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα η κ. Σεβαστή Βολουδάκη από τη Νέα Δημοκρατία.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο έχει ως στόχο τη ρύθμιση ποικίλων θεμάτων σχετικά με τον τομέα της υγείας και την αξιοποίηση στο μέγιστο των δυνατοτήτων του ΕΣΥ. Ένα ευέλικτο αλλά και αποτελεσματικό σύστημα υγείας είναι σημαντικό για την αντιμετώπιση κρίσεων υγείας, όπως πανδημίες και φυσικές καταστροφές. Πολύ πρόσφατα είδαμε όλοι μας ανεξαιρέτως πόσο σημαντικά είναι τα γρήγορα αντανακλαστικά σε τέτοιες περιπτώσεις οι οποίες είναι απρόβλεπτες.

Η αντοχή του Εθνικού Συστήματος Υγείας εξαρτάται από την ικανότητά του να προσαρμοστεί και να αντιδράσει σε προκλήσεις, όπως η αύξηση των ασθενών, η έλλειψη πόρων και η ανάγκη για καινοτομία στην παροχή υγειονομικής περίθαλψης. Είναι γεγονός αδιαμφισβήτητο ότι υπάρχουν ακόμη πολλά ζητήματα προς επίλυση σε επίπεδο προσωπικού, υποδομών και εξοπλισμού. Από την άλλη, όμως, οφείλουμε να αναγνωρίζουμε ότι το δημόσιο σύστημα υγείας, παρά τα προβλήματα που αντιμετωπίζει, είναι ο κύριος πυλώνας παροχής υγείας στη χώρα μας, καθώς καθημερινά χιλιάδες συμπολίτες μας χρησιμοποιούν τις δημόσιες δομές υγείας, χιλιάδες ζωές σώζονται στα δημόσια νοσοκομεία μας, παρέχονται δωρεάν προληπτικές εξετάσεις και φάρμακα, ενώ όλο το ιατρικό προσωπικό καταβάλλει υπεράνθρωπες προσπάθειες, προκειμένου να βελτιωθούν οι συνθήκες στα νοσοκομεία. Βήμα-βήμα οικοδομείται το νέο σύγχρονο Εθνικό Σύστημα Υγείας προς όφελος κάθε πολίτη σε κάθε άκρη της Ελλάδας.

Ένας από τους βασικότερους σκοπούς του παρόντος νομοσχεδίου είναι η πρόσβαση όλων των γυναικών από σαράντα πέντε ως εβδομήντα τεσσάρων ετών σε δωρεάν προληπτικές εξετάσεις κατά του καρκίνου του μαστού και η υλοποίηση του συνόλου των δράσεων του προγράμματος «Σπύρος Δοξιάδης» σε απομακρυσμένες και δυσπρόσιτες περιοχές με την αξιοποίηση των κινητών μονάδων πρωτοβάθμιας φροντίδας. Είναι πολύ σημαντική αυτή η πρωτοβουλία, ιδιαίτερα για τους κατοίκους των ορεινών και νησιωτικών περιοχών.

Στοχεύουμε πάντα στην πρόληψη και την ανίχνευση ενδεχόμενων προβλημάτων υγείας σε πρώιμα στάδια, προτού αυτά εξελιχθούν σε σοβαρότερα. Και φυσικά στοχεύουμε στην κοινωνική δικαιοσύνη, εξαλείφοντας τις ανισότητες υγείας και προάγοντας την ισότιμη πρόσβαση σε υγειονομική περίθαλψη για όλους.

Επιπροσθέτως, μέσω σχετικών ρυθμίσεων του εν λόγω σχεδίου νόμου, δίνεται η δυνατότητα στους ιατρούς του ΕΣΥ να διευρύνουν την άσκηση ιδιωτικού έργου με την εκμετάλλευση της κλινικής τους εμπειρίας, θεσπίζοντας τους όρους και τις προϋποθέσεις για την άσκηση ιδιωτικού ιατρικού έργου. Προσδιορίζεται παράλληλα το εισόδημα των ιατρών του ΕΣΥ από τη διενέργεια απογευματινών χειρουργείων ως εισόδημα από άσκηση ιδιωτικού έργου.

Αυτή η ρύθμιση προκύπτει από την ανάγκη προσαρμογής της ελληνικής νομοθεσίας στις καλές πρακτικές των ευρωπαϊκών χωρών, μέσω του ανοίγματος της πρόσβασης των ιατρών του ΕΣΥ στον ιδιωτικό τομέα, και αντίστοιχα την προσέλκυση ιδιωτών ιατρών στο Εθνικό Σύστημα Υγείας. Ειδικότερα, στο σχέδιο νόμου εισάγεται η δυνατότητα για τους ιατρούς του ΕΣΥ να ασκούν ιδιωτικό έργο ώστε να καταστεί πιο ελκυστική επιλογή του το ΕΣΥ. Είναι γνωστό ότι οι προκηρύξεις θέσεων καταλήγουν πολύ συχνά άγονες. Είναι γνωστές και οι παθογένειες για τις οποίες δεν επιλέγουν οι ιατροί το ΕΣΥ.

Επίσης, είναι γνωστό ότι η Κυβέρνηση της Νέας Δημοκρατίας λαμβάνει πρωτοβουλίες για την αντιμετώπιση αυτού με μεθοδικά και ρεαλιστικά βήματα. Η ρύθμιση, λοιπόν, αυτή δεν θα λύσει μεν το πρόβλημα άπαξ, σε συνδυασμό, όμως, με τα απογευματινά χειρουργεία θα βοηθήσει τους ιατρούς του ΕΣΥ να λαμβάνουν μεγαλύτερα εισοδήματα, και τους νέους γιατρούς να επιλέξουν να απασχοληθούν σε αυτό, ακολουθώντας τα πρότυπα και τις καλές πρακτικές των άλλων ευρωπαϊκών χωρών.

Θα πρέπει να ληφθούν, όμως, και πρόσθετα μέτρα, ειδικά για την προσέλκυση γιατρών στις δημόσιες δομές των νησιών και ειδικά για το Νοσοκομείο Χανίων -όπως γνωρίζετε έχω υποβάλει και σχετική ερώτηση- καθώς είναι αναγκαίο να αυξηθεί ο αριθμός των γιατρών, εν όψει μάλιστα του αυξανόμενου όγκου, λόγω της τουριστικής σεζόν. Οι ανάγκες στο Νοσοκομείο Χανίων είναι επείγουσες και, δυστυχώς, δεν μπορούν να αντιμετωπιστούν άμεσα. Μία λύση θα ήταν να θεσμοθετηθεί, σε συνεργασία με το Υπουργείο Άμυνας, μια μορφή συνέργειας με το «Ναυτικό Νοσοκομείο», ώστε να εξυπηρετούνται περισσότεροι ασθενείς. Όσον αφορά το «Ναυτικό Νοσοκομείο», έχω ομοίως καταθέσει ερώτηση, όμως, γνωρίζω ότι αυτό αποτελεί αρμοδιότητα του Υπουργείου Άμυνας.

Παρέχεται, επίσης, η δυνατότητα συνταγογράφησης για ανασφάλιστους και ευάλωτες κοινωνικές ομάδες από τον προσωπικό τους γιατρό, ώστε να μπορούν άμεσα να εξυπηρετούνται οι ασθενείς, έχοντας φυσικά και την επιλογή των δημόσιων δομών. Διασφαλίζεται το δικαίωμα στην άμεση πρόσβαση στην πρωτοβάθμια φροντίδα και ο κοινωνικός χαρακτήρας της δημόσιας υγείας.

Το σχέδιο νόμου επιχειρεί, επιπλέον, να αμβλύνει το φαινόμενο της υπέρογκης συνταγογράφησης και του εν γένει εξορθολογισμού της φαρμακευτικής δαπάνης. Ενώ επιχειρείται και η αντιμετώπιση της περιορισμένης διαθεσιμότητας συγκεκριμένων φαρμακευτικών προϊόντων στην αγορά, είτε λόγω αυξημένης ζήτησης είτε λόγω ελλείψεων είτε λόγω του προβλήματος που δημιουργούν οι παράλληλες εξαγωγές.

Είναι επίσης εξαιρετικά σημαντικό ότι μέσω του Ταμείου Ανάκαμψης ανακαινίζονται και αναβαθμίζονται ογδόντα νοσοκομεία και εκατόν πενήντα έξι κέντρα υγείας και με το νομοσχέδιο προωθείται η ταχεία υλοποίηση έργων του Ταμείου Ανάκαμψης και Ανθεκτικότητας του Υπουργείου Υγείας.

Συνεπώς, το παρόν σχέδιο νόμου αποσκοπεί στη βελτίωση του υγειονομικού συστήματος, στην αντιμετώπιση επειγόντων ζητημάτων που ανακύπτουν και χρόνιων προβλημάτων του Εθνικού Συστήματος Υγείας, ενισχύοντας την ικανότητα αντίδρασης σε ποικίλες προκλήσεις, αλλά και στη διαχείριση κρίσεων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε και για τη συνέπεια στον χρόνο.

Τον λόγο τώρα έχει από τη Νέα Δημοκρατία ο κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, το σχέδιο νόμου που φέρνουμε σήμερα στην Ολομέλεια περιλαμβάνει ένα πλέγμα διατάξεων που αποσκοπεί στην περαιτέρω θωράκιση του Εθνικού Συστήματος Υγείας και θεωρώ πως ειδικά σήμερα που επεξεργαζόμαστε θέματα του κρίσιμου τομέα της υγείας απαιτείται έστω ένα μίνιμουμ συνεννόησης και όχι μια στείρα άρνηση.

Κατ’ αρχάς, εντοπίσαμε και εισαγάγαμε την ανάγκη προσαρμογής της ελληνικής νομοθεσίας στις καλές πρακτικές των ευρωπαϊκών χωρών και κρίναμε ότι προκειμένου να γίνει πιο ελκυστικό το δημόσιο σύστημα υγείας, πρέπει να παράσχουμε περισσότερες δυνατότητες στους γιατρούς μας, να επιτρέψουμε την άσκηση ιδιωτικού έργου με προϋποθέσεις και αυστηρούς όρους, μια άδεια η οποία σε συνδυασμό με τα απογευματινά χειρουργεία που έχουν ξεκινήσει, θα ενισχύσει το εισόδημά τους, χωρίς όμως παράλληλα να επιβαρύνονται οι αρμοδιότητές τους.

Η διεύρυνση των δυνατοτήτων του Εθνικού Συστήματος Υγείας αποσκοπεί πρωτίστως στη βελτίωση της ποιότητας των παρεχόμενων υπηρεσιών και σε λιγότερο χρόνο για όσο το δυνατόν περισσότερους συμπολίτες μας. Θα είμαστε εδώ για να δούμε την επιτυχία αυτού που έχουμε ξεκινήσει, όπως και αν θα προσελκύσουμε περισσότερους γιατρούς στις προκηρύξεις, ώστε να μην αποβαίνουν άγονες. Και βέβαια γνωρίζω καλά τις συνέπειες των άγονων προκηρύξεων πρωτίστως λόγω της ιδιότητάς μου ως γιατρού. Το παρατηρώ να συμβαίνει και τα τελευταία χρόνια στη δική μου εκλογική περιφέρεια, τη Λακωνία, την υγειονομική εικόνα της οποίας ξέρω από πρώτο χέρι, αφού στο Γενικό Νοσοκομείο Λακωνίας και στις νοσηλευτικές μονάδες, στις μονάδες που υπάρχουν στους Μολάους και τη Σπάρτη, υπηρέτησα το λειτούργημά μου για δεκαέξι χρόνια και λέω πως ναι, η δυστοκία στελέχωσης ενός νοσοκομείου, ειδικά όταν είναι παρατεταμένη, προκαλεί λειτουργικά προβλήματα και αρρυθμίες. Ενώ, λοιπόν, δημοσιεύονται διαδοχικές προσκλήσεις ενδιαφέροντος, η συντριπτική πλειονότητα αυτών κηρύσσεται άγονη.

Υπάρχει λύση; Θα μπορούσε να χαρακτηριστεί η περιοχή, παραδείγματος χάριν, της Σπάρτης ως προβληματική και άγονη πρώτης κατηγορίας, γιατί υπάρχει ένα οξύμωρο, γιατί στο Γενικό Νοσοκομείο Λακωνίας με τις δύο νοσηλευτικές μονάδες, οι Μολάοι είναι προβληματικοί και άγονοι τύπου α και η Σπάρτη όχι. Μιλάμε για ένα ενιαίο με το ίδιο ΑΦΜ νοσοκομείο, αδιάσπαστο νοσοκομείο, με ίδιες απαιτήσεις και ανάγκες και θέλουμε και οι δύο μονάδες να λειτουργούν ως ένα και να αναβαθμίζουν προοδευτικά το επίπεδο των υπηρεσιών τους και με αυτόν τον τρόπο θα παρέχουμε μισθολογικά κίνητρα και ενισχυμένη μοριοδότηση. Οι θέσεις θα καταστούν σαφώς ελκυστικότερες.

Μην ξεχνάμε ότι στην πατρίδα μου χτίζεται ένα καινούργιο νοσοκομείο, που θα χρειαστεί πριν τελειώσει να έχουμε αυτόν τον αριθμό των γιατρών για να μπορέσουμε να το επανδρώσουμε. Άλλη λύση; Να χαρακτηριστούν οι διάφορες ειδικότητες που βγαίνουν άγονες, όπως η παθολογία, η παιδιατρική, η ακτινολογία, να μπουν σε αυτή τη διαδικασία της πριμοδότησης και της κινητροδότησης, για να μπορέσουμε τουλάχιστον να προσελκύσουμε κόσμο.

Επίσης, αφ’ ης στιγμής το παρόν νομοσχέδιο πραγματεύεται και θέματα των κέντρων υγείας, γιατί η πρωτοβάθμια φροντίδα υγείας είναι εξίσου κρίσιμη και αποτελεί και κυβερνητικό στόχο να ανασυνταχθεί, έχω τοποθετηθεί επί της αδήριτης ανάγκης αναδιάταξης των κέντρων υγείας του Νομού Λακωνίας, συγκεκριμένα περιφερειακά ιατρεία των οποίων έχουν μια προδήλως ανορθολογική κατανομή.

Πρέπει, λοιπόν, να διαμορφωθεί ο υγειονομικός χάρτης για να αποκατασταθεί η ευρυθμία των κέντρων υγείας και να μη δημιουργείται η αλυσίδα των προβλημάτων ανάμεσα στην πρωτοβάθμια και δευτεροβάθμια φροντίδα υγείας. Είμαι αισιόδοξος, αφού μετά από τόσες επαφές και με το Υπουργείο έχω λάβει την πολύ πρόσφατη διαβεβαίωση και του ΥΠΕάρχη ότι θα παρέμβει στοχευμένα.

Κυρίες και κύριοι Βουλευτές, τι άλλο περιλαμβάνει το παρόν νομοσχέδιο; Παράταση του χρόνου παραμονής στην υπηρεσία γιατρών του ΕΣΥ που έχουν υπερβεί το εξηκοστό έβδομο έτος της ηλικίας τους και οι οποίοι επιθυμούν να συνεχίσουν να εργάζονται. Και εδώ θα διαφωνήσω με την κριτική που ασκήθηκε ότι δεν δύνανται να το υποστηρίξουν αυτό, γιατί η πραγματικότητα δείχνει ότι πολλοί από αυτούς που συνταξιοδοτούνται συνεχίζουν να δραστηριοποιούνται στον ιδιωτικό τομέα. Επιπλέον, η συσσωρευμένη κλινική τους εμπειρία και η τεχνογνωσία τους είναι βαρύνουσας σημασίας για το δημόσιο σύστημα υγείας με τις ιδιαίτερα αυξημένες ανάγκες διεύρυνσης προσβασιμότητας στις δράσεις πρόληψης της δημόσιας υγείας, στο εθνικό πρόγραμμα πρόληψης «Σπύρος Δοξιάδης», με παράλληλη αξιοποίηση του εξωστρεφούς μοντέλου των κινητών μονάδων υγείας που έχουν πρόσβαση σε αυτά τα προγράμματα σε συμπολίτες μας που βρίσκονται σε απομακρυσμένες και δύσβατες περιοχές και ηλικιακή επέκταση-πρόσβαση στις δωρεάν προληπτικές εξετάσεις κατά του καρκίνου του μαστού για τις γυναίκες σαράντα πέντε έως εβδομήντα τεσσάρων ετών.

Υλοποίηση δράσεων για την πρόληψη ιατρικών και αναπτυξιακών προβλημάτων παιδιών που ανακύπτουν κατά τη βρεφική ηλικία, την εφηβεία και την ενηλικίωσή τους. Αντιμετώπιση θεμάτων σχετικών με την υποβοηθούμενη αναπαραγωγή.

Επεκτείνεται η νόμιμη απαλλαγή από την υποχρέωση της υπηρεσίας υπαίθρου και για όσους γιατρούς εισήχθησαν τα έτη 2012 - 2013. Τους παρέχεται έτσι διευκόλυνση για άσκηση ειδικότητας και για τον διορισμό τους στο Εθνικό Σύστημα Υγείας.

Αναγκαία βέβαια η ρύθμιση του άρθρου 11 για τους αναισθησιολόγους μας για λόγους ίσης μεταχείρισης, ενώ δημιουργεί επιπλέον κίνητρο προκειμένου να καταστεί η ειδικότητα της αναισθησιολογίας πιο ελκυστική.

Λήψη μέριμνας για ανασφάλιστους ασθενείς και ευάλωτες κοινωνικές ομάδες. Με τις διατάξεις βέβαια που ρυθμίζουν το clawback προσπαθούμε να κάνουμε πιο διαχειρίσιμο το θέμα, το οποίο πράγματι δημιουργεί ασφυκτικές πιέσεις.

Πρόβλεψη διαδικασίας ελέγχου της υπέρογκης συνταγογράφησης, ενώ διαγράφονται βέβαια τα πρόστιμα που επιβλήθηκαν στις συγκεκριμένες ανεμβολίαστες κατά του COVID-19 πληθυσμιακές ομάδες και αυτό γιατί ο σκοπός του νομοθέτη δεν ήταν τιμωρητικός, αλλά συνίστατο στην προστασία της ατομικής και δημόσιας υγείας.

Κυρίες και κύριοι συνάδελφοι, έχετε μπροστά σας ένα νομοσχέδιο που καταρτίστηκε με σχέδιο για την υγειονομική μετάβαση στην υγεία τού αύριο, που δίνει απαντήσεις με ρεαλισμό και σοβαρότητα και που επιχειρεί να επιλύσει χρόνιες παθογένειες του Εθνικού Συστήματος Υγείας. Σας καλώ να συμπορευτούμε, γιατί η υγεία πρέπει περισσότερο να μας ενώνει παρά να μας χωρίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις συνοδοί εκπαιδευτικοί από το Γυμνάσιο Παραμυθιάς Θεσπρωτίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα από τη Νέα Δημοκρατία ο κ. Αθανάσιος Παπαθανάσης.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Ευχαριστώ, κύριε Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, θέλω να ξεκινήσω σχολιάζοντας την αντίδραση που παρατήρησα κατά τη συζήτηση στις επιτροπές και την Ολομέλεια από την Αντιπολίτευση, καθώς άκουγα τις τοποθετήσεις των συναδέλφων. Εκφράστηκε μια ενόχληση για το γεγονός ότι τους αποκαλέσαμε κόμματα διαμαρτυρίας, τα οποία δεν φέρνουν σοβαρές και ρεαλιστικές προτάσεις και αρνούνται να υποστηρίξουν μέτρα που εξυπηρετούν το κοινό συμφέρον.

Λοιπόν, απευθύνομαι στους συναδέλφους της Αντιπολίτευσης και τους καλώ να διατυπώνουν συγκεκριμένες προτάσεις και να υποστηρίζουν πρωτοβουλίες που είναι απαραίτητες για το εθνικό συμφέρον. Μέχρι να αποφασίσουν να παρουσιάσουν συγκεκριμένες και ρεαλιστικές προτάσεις, αλλά και να πείσουν τον κόσμο ότι μπορούν να τις υλοποιήσουν, η κοινωνία είναι αυτή που τους αποκαλεί κόμματα διαμαρτυρίας.

Το γεγονός ότι αρνούνται να παρουσιάσουν συγκεκριμένες λύσεις φαίνεται να οφείλεται στο γεγονός ότι αισθάνονται μακριά από τη δυνατότητα να κυβερνήσουν. Επίσης, παρουσιάζουν προτάσεις ανέφικτες και ακοστολόγητες καθώς νιώθουν ασφαλείς ότι δεν θα υλοποιηθούν. Ωστόσο θέλουμε να διαβεβαιώσουμε τους πολίτες ότι η Κυβέρνησή μας έχει σταθερό μεταρρυθμιστικό πρόγραμμα το οποίο εφαρμόζει καθημερινά με πυκνό νομοθετικό έργο υλοποιώντας τις δεσμεύσεις που έχει αναλάβει απέναντι στην ελληνική κοινωνία. Αναμένουμε, λοιπόν, κύριοι της Αντιπολίτευσης, να ακούσουμε εάν θα υποστηρίξετε άρθρα του νομοσχεδίου που αφορούν σημαντικά θέματα, όπως η βελτίωση των νοσοκομείων σε διάφορες περιοχές της χώρας.

Ταυτόχρονα δεν έχετε δώσει συγκεκριμένες απαντήσεις σε ερωτήματα όπως πόσο ακριβώς ζητάτε να αυξηθούν οι μισθοί των γιατρών και πώς ακριβώς θα χρηματοδοτηθούν αυτές οι αυξήσεις. Περιμένουμε να ακούσουμε, λοιπόν, τα αντίμετρα προκειμένου να χρηματοδοτήσουμε αυτή την πρόταση όχι μόνο για ένα έτος άπαξ αλλά μόνιμα για το μέλλον. Αναμένουμε να ακούσουμε περισσότερες λεπτομέρειες διότι μέχρι τώρα δεν έχουμε ακούσει κάτι συγκεκριμένο. Αν δεν γίνει αυτό, η πρότασή σας μοιάζει πιο πολύ με αυτό που στην πραγματικότητα εκφράζετε και εσείς, ένα στείρο λαϊκισμό.

Δεν θα μπορούσα να παραλείψω να αναφερθώ στην πρώτη θητεία της Κυβέρνησης της Νέας Δημοκρατίας η οποία προέβη σε σημαντικές παρεμβάσεις για την ενίσχυση του δημοσίου συστήματος υγείας. Συνοπτικά, αυξήσαμε τις κρατικές δαπάνες κατά 40% φθάνοντας από 3,8 δισεκατομμύρια ευρώ το 2019 ,σε 5,2 δισεκατομμύρια ευρώ, ενώ παραλάβαμε και υλοποιήσαμε πεντακόσιες πενήντα ΜΕΘ φτάνοντας συνολικά στις χίλιες διακόσιες, δηλαδή τις διπλάσιες. Και τώρα προχωράμε στην πρόσληψη δέκα χιλιάδων γιατρών και νοσηλευτών για την ενίσχυση του συστήματος με στόχο ο συνολικός αριθμός των εργαζομένων από εκατόν δύο χιλιάδες το 2019 να φτάσει σε εκατόν δέκα επτά χιλιάδες αυξημένος κατά 15%.

Για πρώτη φορά αυξήθηκαν οι μισθοί στο ιατρικό προσωπικό κατά 10%, ενώ εισήχθησαν ειδικά επιδόματα για τους εργαζόμενους σε μονάδες εντατικής θεραπείας, στο Εθνικό Κέντρο Άμεσης Βοήθειας ΕΚΑΒ και σε περιοχές με δυσπρόσιτη πρόσβαση. Πρόσφατα αυξήσαμε κατά 20% τις αποζημιώσεις για τις εφημερίες. Επίσης, δρομολογήσαμε έργα αξίας ενάμισι δισεκατομμυρίου ευρώ μέσω του Ταμείου Ανάκαμψης για την ανακαίνιση ογδόντα πέντε ΤΕΠ νοσοκομείων και εκατόν δέκα επτά κέντρων υγείας με πολλά εξ αυτών να είναι ήδη υπό εξέλιξη. Επιπλέον, θεσμοθετήσαμε τον δωρεάν προσωπικό γιατρό για περίπου πέντε εκατομμύρια πολίτες που έχουν εγγραφεί, ενώ εισήχθη το εθνικό πρόγραμμα πρόληψης «Σπύρος Δοξιάδης» με πάνω από 250 εκατομμύρια ευρώ για προληπτικές εξετάσεις και περισσότερες από εκατό χιλιάδες δωρεάν μαστογραφίες που έσωσαν τη ζωή περισσότερων των έξι χιλιάδων γυναικών. Τέλος, εισήχθη το πρόγραμμα «Dentist Pass» που παρέχει ολοκληρωμένο πρόγραμμα οδοντιατρικού ελέγχου για παιδιά ηλικίας έξι έως δώδεκα ετών.

Αυτά είναι μερικά από τα κύρια σημεία που αναδεικνύουν το τεράστιο έργο της Κυβέρνησης στον χώρο της υγείας όλο το προηγούμενο διάστημα ενώ αποτελεί πρώτη προτεραιότητα για την Κυβέρνησή μας και για την επόμενη περίοδο. Η συζήτηση, κυρίες και κύριοι, γίνεται επί ενός νομοσχεδίου το οποίο αντιμετωπίζει ζητήματα, λύνει προβλήματα που έχουν προκύψει και βελτιώνει το θεσμικό πλαίσιο. Εισάγει, επίσης, διατάξεις για την ολοκλήρωση μεγάλων μεταρρυθμίσεων που έχουν σχεδιαστεί και υλοποιούνται από αυτή την Κυβέρνηση.

Θέλω στο σημείο αυτό να επισημάνω δύο καίρια σημεία στο νομοσχέδιο αυτό. Πρώτον, η επέκταση του ηλικιακού ορίου για τις μαστογραφίες στο πλαίσιο του προγράμματος «Φώφη Γεννηματά» ώστε να περιλαμβάνει γυναίκες ηλικίας σαράντα πέντε έως εβδομήντα τεσσάρων ετών. Αυτό το μέτρο ανταποκρίνεται στις πρόσφατες ευρωπαϊκές κατευθυντήριες οδηγίες και αναμένω ότι θα έχει την υποστήριξη και της Αντιπολίτευσης, καθώς επιτρέπει σε περισσότερες γυναίκες να υποβληθούν σε προληπτικές εξετάσεις και ουσιαστικά να σωθούν ζωές.

Δεύτερον, θεωρώ πολύ σημαντική τη δυνατότητα που παρέχεται στους γιατρούς του δημόσιου συστήματος υγείας να ασκούν ιδιωτική πρακτική εκμεταλλευόμενοι την κλινική τους εμπειρία. Αυτή η μεταρρύθμιση σε συνδυασμό με τις επιπλέον χειρουργικές επεμβάσεις και τις αυξήσεις στα εισοδήματα των γιατρών θα κάνει το δημόσιο σύστημα υγείας ακόμη πιο ελκυστικό. Αυτή τη στιγμή παρά τις προκηρύξεις θέσεων δεν υπάρχει αρκετό ενδιαφέρον για τους γιατρούς. Από την πλευρά μας πιστεύουμε ότι για να ενισχυθεί το δημόσιο σύστημα υγείας πρέπει να δοθούν περισσότερες ευκαιρίες για όλους μας για να αυξήσουν τα εισοδήματά τους. Η άρση της απαγόρευσης ιδιωτικής πρακτικής με αυστηρούς όρους θα τους επιτρέψει να το επιτύχουν αυτό συν το γεγονός ότι απογευματινές χειρουργικές επεμβάσεις ήδη πραγματοποιούνται με μεγάλη επιτυχία.

Αυτά τα μέτρα δεν είναι κάτι καινούργιο αλλά πρακτικές που εφαρμόζονται σε ολόκληρη την Ευρώπη. Στόχος μας να δημιουργήσουμε ένα αγωνιστικό περιβάλλον στο δημόσιο όχι μόνο προς την εγχώρια αγορά αλλά και προς την ευρωπαϊκή, όπου αρκετοί διαπρεπείς επιστήμονές μας καταφεύγουν. Είναι άξιο αναφοράς ότι εμείς αξιοποιούμε τα φαρμακεία που αποτελούν πυλώνα στην πρωτοβάθμια φροντίδα υγείας και διαθέτουμε ένα άρτια εκπαιδευμένο και πιστοποιημένο επιστημονικό προσωπικό και ένα μεγάλο και πυκνό δίκτυο δομών σε ολόκληρη τη χώρα. Έχει αποδειχθεί η αποτελεσματικότητά τους στον εμβολιασμό κατά της γρίπης αλλά και η σημαντική συνεισφορά τους κατά τη διάρκεια της πανδημίας.

Το νομοσχέδιο που συζητείται σήμερα αντιμετωπίζει σημαντικά θέματα σχετικά με το δημόσιο σύστημα υγείας με ρεαλισμό και σοβαρότητα. Ρυθμίζει θέματα που σχετίζονται με την εφαρμογή του εθνικού σχεδίου δράσης για τη δημόσια υγεία επιτρέποντας την ευρύτερη πρόσβαση σε προληπτικά προγράμματα. Ένα ακόμα σημαντικό σημείο του νομοσχεδίου είναι η ρύθμιση των συνταγογραφήσεων φαρμάκων καθώς και η αξιολόγηση και διαπραγμάτευση των τιμών τους.

Είναι ενδιαφέρον να δούμε αν θα ψηφίσετε υπέρ του άρθρου 15 που παρέχει πρόσβαση σε πολίτες που χρειάζονται βοήθεια. Επιπλέον, ρυθμίζονται ζητήματα που αφορούν στους φορείς υγείας και τους οργανισμούς που σχετίζονται με αυτούς με σκοπό την αύξηση της αποτελεσματικότητάς τους. Επιπλέον, ρυθμίζονται θέματα σχετικά με τις ιδιωτικές κλινικές προκειμένου να διευκολυνθούν οι διαδικασίες αδειοδότησής τους.

Τέλος, λύνονται ζητήματα που αφορούν στο ιδιοκτησιακό καθεστώς ορισμένων νοσοκομείων και τα προβλήματα που προέκυψαν κατά την πανδημία. Ευελπιστούμε ότι η Αντιπολίτευση θα εξετάσει προσεκτικά το νομοσχέδιο και θα συνεργαστεί μαζί μας για το κοινό καλό.

Συνολικά υπερψηφίζουμε το νομοσχέδιο καθώς από το σύνολο των ρυθμίσεων καθίσταται σαφές ότι συμβάλλει στη βελτίωση του δημόσιου συστήματος υγείας. Συνεχίζουμε να επενδύουμε στον τομέα της υγείας με στόχο τη διασφάλιση ενός ισχυρού, βιώσιμου και δικαιότερου συστήματος υγείας που θα ανταποκρίνεται στις ανάγκες των πολιτών σε κάθε στάδιο της ζωής τους. Με αυτές τις μεταρρυθμίσεις προάγουμε την ποιότητα της παρεχόμενης υγείας για τους πολίτες, ενισχύοντας παράλληλα την ευημερία, τη συνοχή και την ποιότητα ζωής των συμπολιτών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο κ. Σπάνιας Αριστοτέλης από τη Νέα Δημοκρατία. Θα ακολουθήσει ο κ. Παραστατίδης και μετά ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

Παρακαλώ, κύριε συνάδελφε.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρία Αναπληρώτρια, κύριε Υφυπουργέ, συζητάμε σήμερα το σχέδιο νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του ΕΣΥ». Η επίλυση ζητημάτων των φορέων του Υπουργείου Υγείας, η διασφάλιση της λειτουργίας των υγειονομικών δομών και η δημιουργία κινήτρων που θα καταστήσει το ΕΣΥ πιο ελκυστικό στον ιατρικό κόσμο αποτελεί στόχο του σχεδίου νόμου δίνοντας με αυτό τον τρόπο την καλύτερη δυνατή παροχή υπηρεσιών υγείας στον πολίτη.

Το Υπουργείο Υγείας στοχεύει στην αναβάθμιση της πρωτοβάθμιας φροντίδας υγείας δίνοντας τεράστια σημασία στην οργάνωση, πληροφόρηση και παροχή ενός προγράμματος πρόληψης στους πολίτες που μπορεί να αλλάξει τα δεδομένα στον τομέα της υγείας. Έτσι, καταρτίζει, συντονίζει και εποπτεύει τις δράσεις του εθνικού προγράμματος πρόληψης «Σπύρος Δοξιάδης», όπως προαγωγή υγείας, οικογένειας και παιδιού, λειτουργικός εκσυγχρονισμός του συστήματος δημόσιας υγείας. Σε αυτές περιλαμβάνεται η λειτουργική αναδιοργάνωση του ΕΟΔΥ, παρακολούθηση της δημόσιας υγείας μέσω της αξιοποίησης δεδομένων υγείας, αναβάθμιση των ενώσεων ή συλλόγων ασθενών ως συνομιλητών της πολιτείας σε θέματα που αφορούν στην παροχή υπηρεσιών υγείας.

Υλοποιείται ο προσυμπτωματικός ιατρικός έλεγχος, προληπτικές διαγνωστικές εξετάσεις μαστογραφίας κατά του καρκίνου του μαστού ιδιαίτερα στις δυσπρόσιτες περιοχές, έχοντας στόχο την έγκαιρη διάγνωση του καρκίνου του μαστού, η βελτίωση των δεικτών της θεραπεύσιμης θνησιμότητας καθώς και η αναβάθμιση της ποιότητας ζωής των γυναικών με δικαιούχους όλες τις γυναίκες πολίτες που διαμένουν νόμιμα στην ελληνική επικράτεια.

Στο σχέδιο νόμου γίνεται μια σημαντική τομή στον χώρο της υγείας κατά την οποία οι γιατροί του ΕΣΥ δύνανται να διατηρούν ιδιωτικό ιατρείο, να παρέχουν ιατρικές υπηρεσίες με οποιαδήποτε σχέση σε κάθε είδους ιδιωτικές επιχειρήσεις κατόπιν άδειας. Ο γιατρός δεν μπορεί να βλέπει ασθενείς που εξετάστηκαν στα τακτικά ιατρεία της κάθε μονάδας υγείας από τον ίδιο γιατρό ή σε όσους ασθενείς βρίσκονται στη ενιαία λίστα χειρουργείου. Θα απασχολούνται εφόσον εκπληρούν τις υποχρεώσεις τους και θα αναλαμβάνουν τις ασφαλιστικές και φορολογικές υποχρεώσεις τους για το συγκεκριμένο χρονικό διάστημα απασχόλησης. Ελέγχεται ο αριθμός των τακτικών ιατρείων από το σύνολο των υπηρετούντων ιατρών της μονάδας υγείας, ο αριθμός και η βαρύτητα των χειρουργικών πράξεων στο σύνολο των ιατρών της κλινικής και το σύνολο των πράξεων του τμήματος και τους ιατρούς του εργαστηριακού τομέα. Παρακολουθούνται οι δείκτες παραγωγικότητας των ιατρών και σε περιπτώσεις μείωσης ή όταν γίνεται παράβαση των όρων θεωρείται πειθαρχικό παράπτωμα με άμεση ανάκληση της άδειας απασχόλησης, της άδειας λειτουργίας του ιδιωτικού γραφείου και την καταγγελία της σύμβασης αζημίως.

Περιγράφονται οι προϋποθέσεις για τη συμμετοχή των ιατρών και του επιστημονικού προσωπικού του ΕΣΥ σε επιστημονικές εκδηλώσεις, ομάδες εργασίας για φάρμακα και θεραπείες με αυστηρά επιστημονικό περιεχόμενο στην Ελλάδα και στο εξωτερικό.

Ιδιώτες γιατροί μπορούν να συνάπτουν σχέσεις εργασίας με τα νοσοκομεία του ΕΣΥ επί πληρωμή. Σύντομα θα μπορεί ένας ιδιώτης χειρουργός με τη χειρουργική ομάδα να χειρουργήσει μέσα στο νοσοκομείο με όρους και προϋποθέσεις που εξειδικεύονται. Εδώ αισθάνομαι ιδιαίτερα δικαιωμένος για το συγκεκριμένο ζήτημα, γιατί σαν πρόεδρος κάποτε του Ιατρικού Συλλόγου Καρδίτσας εδώ και αρκετά χρόνια, λόγω ότι δεν υπήρχε καμμία ιδιωτική κλινική στον νομό, ούτε μαιευτική, είχαμε ζητήσει από το Υπουργείο να κάνουμε το συγκεκριμένο θέμα.

Δίνεται παράταση στη σύμβαση ΚΟΜΥ και στη θητεία των ιατρών που είναι άνω των εξήντα επτά μέχρι 31-12-2025. Για την ειδικότητα της αναισθησιολογίας, αν κάποιος μετά από διακοπή άσκησης άλλης ειδικότητας τη διαλέξει, θα αποζημιώνεται για όλη την άσκηση στην αναισθησιολογία. Εδώ θα ήθελα να θέσω στο Υπουργείο το ενδεχόμενο το ίδιο να ισχύσει και για την ειδικότητα της γενικής ιατρικής, όπου κι εκεί παρατηρείται μείωση των γιατρών και είναι μία ειδικότητα που τη χρειαζόμαστε, γιατί στηρίζει την πρωτοβάθμια φροντίδα υγείας.

Συστήνονται δύο χιλιάδες διακόσιες πενήντα θέσεις ειδικευομένων νοσηλευτών, 30/70 ΠΕ προς ΤΕ σε περίπτωση δημιουργίας κενών θέσεων, όπου εκεί το ποσοστό μπορεί να αλλάξει.

Οι ανασφάλιστοι και οι ευάλωτες κοινωνικές ομάδες εξυπηρετούνται πλέον και από τους προσωπικούς τους γιατρούς. Δημιουργείται επιτροπή διαπραγμάτευσης τιμών φαρμάκων, η οποία συγκροτείται με απόφαση του Υπουργείου Υγείας. Ρυθμίζονται οφειλές από το 2019 μέχρι το 2023 με τις προϋποθέσεις που περιγράφονται. Την προμήθεια φαρμάκων για το ΕΣΥ υλοποιεί η Εθνική Κεντρική Αρχή Προμηθειών Υγείας, κατόπιν συμφωνίας που επισυνάπτει η Επιτροπή Διαπραγμάτευσης Τιμών Φαρμάκων ΕΣΥ ανά φαρμακευτική εταιρεία.

Συστήνεται στον ΕΟΠΥΥ αυτοτελής Διεύθυνση Ελέγχου Συμβάσεων και Παροχών, η οποία υπάγεται απευθείας στον διοικητή και στην οποία μεταφέρονται οι αρμοδιότητες και οι εκκρεμείς υποθέσεις της ΥΠΕΔΥΦΚΑ.

Συνοψίζοντας, κυρίες και κύριοι συνάδελφοι της Αντιπολίτευσης, στο σχέδιο νόμου που κατατίθεται σήμερα συμπεριλαμβάνονται σημαντικότατες μεταρρυθμίσεις - παρεμβάσεις στην υγεία, όπως είναι η διεύρυνση της δυνατότητας των ιατρών του ΕΣΥ και των ιδιωτών να ασκούν έργο, η αντιμετώπιση άμεσων ζητημάτων των υγειονομικών δομών, η πρόληψη ψυχικών και αναπτυξιακών προβλημάτων παιδιών, του καρκίνου του μαστού, το πρόγραμμα «Σπύρος Δοξιάδης», η συνταγογράφηση και ιδιωτών προσωπικών γιατρών σε ανασφάλιστους, η διαγραφή προστίμων, οι ρυθμίσεις για το clawback, τα μέτρα για τη συγκράτηση της φαρμακευτικής δαπάνης και η ταχεία υλοποίηση των έργων του Ταμείου Ανάκαμψης του Υπουργείου Υγείας. Όλα αυτά έχουν σκοπό τη δημιουργία ενός συστήματος υγείας που έχει βάση την πρόληψη με κέντρο τον άνθρωπο, ένα σύστημα υγείας που θα δώσει υψηλού βαθμού παροχές υγείας στον Έλληνα πολίτη.

Εσείς, κυρίες και κύριοι συνάδελφοι, ακούμε συνεχώς να λέτε «όχι» σε όλα αυτά. Είναι σίγουρο ότι λέτε «όχι», γιατί έχουμε κοντά τις ευρωεκλογές και θέλετε να πείτε «όχι» στη Νέα Δημοκρατία, θέλετε να πείτε «όχι» στον Κυριάκο Μητσοτάκη. Δεν θα σας ακολουθήσουμε και δεν θα σας μιμηθούμε, γιατί πιστεύω ότι ο λαϊκισμός, τουλάχιστον στο θέμα της υγείας, πρέπει να σταματήσει.

Η Κυβέρνηση αυτή, είτε συμφωνείτε είτε όχι, τολμά και αλλάζει την Ελλάδα, όπως ιστορικά έκανε και είναι αυτή που κάνει τους Έλληνες περήφανους χτίζοντας με γερά θεμέλια ένα ισχυρό σύστημα υγείας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο έχει τώρα ο κ. Στέφανος Παραστατίδης από το ΠΑΣΟΚ - Κίνημα Αλλαγής.

Ορίστε, κύριε συνάδελφε, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θυμάμαι την πρώτη μου εβδομάδα ως ειδικευόμενος στο Νοσοκομείο του Κιλκίς. Η παθολογική κλινική μονίμως υποστελεχωμένη με κάλεσε να κάνω τέσσερις εφημερίες σε μία εβδομάδα, Τρίτη, Πέμπτη, Σαββατοκύριακο. Εκατόν είκοσι ώρες εργασίας σε μία εβδομάδα. Οι συνθήκες ήταν εξαιρετικά δύσκολες. Άπειρος, αρκετές ώρες μόνος στα επείγοντα ως εκπαιδευόμενος να αναλαμβάνω ευθύνες που δεν μου αναλογούν. Θυμάμαι ότι εκείνη την εβδομάδα κοιμήθηκα μόλις δέκα ώρες, λόγω και της έντασης. Αποδείχτηκε τελικά πως αυτή δεν ήταν μια έκτακτη συνθήκη, αλλά μία κανονικότητα. Δέκα εφημερίες κάθε μήνα, καταπατώντας κάθε εργασιακό δικαίωμα, λιγότερο μαθαίνοντας και περισσότερο παλεύοντας να κρατήσουμε το σύστημα υγείας όρθιο.

Γρήγορα εντάχθηκα στον συνδικαλισμό. Πήρα πρωτοβουλίες να διεκδικήσω κι εγώ τα αυτονόητα. Με θυμάμαι με μια ευρωπαϊκή οδηγία στο χέρι να αιτούμαι το σαρανταοκτάωρο ως εβδομαδιαίο χρόνο εργασίας. Λίγο εμείς, λίγο η Ευρωπαϊκή Ένωση τελικά τα καταφέραμε. Κατοχυρώσαμε ή εφαρμόσαμε το σαρανταοκτάωρο. Αυτό με το σημερινό νομοσχέδιο γίνεται ξανά διακύβευμα, διότι ο γιατρός θα κάνει το πρωινό ωράριό του, θα κάνει τις εφημερίες του, θα κάνει το ιδιωτικό του ιατρείο, θα κάνει το απογευματινό του χειρουργείο και δεν θα του φτάνουν ούτε ογδόντα ώρες την εβδομάδα με σοβαρό κίνδυνο για τους πολίτες εξίσου. Βέβαια, αυτή τη φορά ο γιατρός ίσως να μη διαμαρτυρηθεί το ίδιο. Κακοπληρωμένος γαρ, η παραπάνω εργασία θα του δίνει παραπάνω χρήματα. Ένας γιατρός όμηρος!

Όμως, αυτή τη φορά η Κυβέρνηση μεταφέρει τον ρόλο του εργοδότη και στον πολίτη. Είναι ένα πονηρό κλείσιμο του ματιού του κράτους, το οποίο επί χρόνια υποχρηματοδοτεί την υγεία σε σχέση με τον ευρωπαϊκό μέσο όρο, προς τον κακοπληρωμένο γιατρό. Ο νέος χρηματοδότης, λοιπόν, θα είναι ο πολίτης.

Το σημερινό νομοσχέδιο είναι ιστορικής σημασίας για την πορεία του τομέα υγείας στη χώρα. Δεν ξέρω αν το έχουμε καταλάβει, αλλά δυστυχώς δεν είναι για το καλό. Αλλάζει τη σχέση δημοσίου - ιδιωτικού στην υγεία, χωρίς ένα σοβαρό ρυθμιστικό πλαίσιο και το κάνει εις βάρος του ασθενή. Είναι η πρώτη φορά στη Μεταπολίτευση που μία κυβέρνηση πετάει λευκή πετσέτα και απεμπολεί ένα δημόσιο αγαθό, ίσως το σημαντικότερο, την ποιοτική δωρεάν υγεία για όλους. Η άνευ ρυθμιστικού πλαισίου αμφίδρομη μετακίνηση γιατρών εντός και εκτός του Εθνικού Συστήματος Υγείας με οικονομικά και μόνο κίνητρα θα φέρει στην κυριολεξία ένα χάος.

Δυστυχώς, γυρίζουμε δεκαετίες πίσω, καθώς η υγεία αποκτά έναν προνοιακό χαρακτήρα για τους μη έχοντες, διότι η προσβασιμότητα και η καθολικότητα χωρίς την ισότητα, την ποιότητα και την ανταποκρισιμότητα σε ένα Εθνικό Σύστημα Υγείας οριοθετεί με σαφήνεια μία κοινωνία δύο ταχυτήτων. Αυτό θα είναι το πρόβλημα τις επόμενες δεκαετίες για τις μη πλήρεις δημοκρατίες: οι κοινωνίες δύο ταχυτήτων.

Οι αναμονές στις λίστες χειρουργείων ξεπερνούν τους είκοσι έξι χιλιάδες ασθενείς το έτος, ξεπερνώντας έτσι ακόμη και τα όρια της ανθρώπινης αξιοπρέπειας. Είκοσι έξι χιλιάδες ασθενείς να περιμένουν παραπάνω από έναν χρόνο για να χειρουργηθούν. Εύχομαι να μην είναι κανείς στη θέση τους.

Θα τολμήσω μια πρόβλεψη: Το παρόν νομοσχέδιο θα είναι ένας από τους κύριους λόγους για τους οποίους η Νέα Δημοκρατία θα χάσει τις επόμενες εθνικές εκλογές. Ήδη έχουν μειωθεί κατά το ήμισυ τα χειρουργεία, λόγω της αναστολής λειτουργίας χειρουργικών αιθουσών, ενώ όσοι είστε από την περιφέρεια γνωρίζετε ότι τα περιφερειακά νοσοκομεία καταρρέουν διευρύνοντας κι άλλο τις γεωγραφικές ανισότητες, στη λίστα αναμονής των απογευματινών χειρουργείων παράγονται νέες αδικίες με σειρά χειρουργείων εκτός λίστας, ακόμη και ογκολογικών περιστατικών, ενώ οι νέοι γιατροί δεν επιλέγουν πλέον το ΕΣΥ απειλώντας πλέον ακόμη και τη βιωσιμότητά του.

«Μα, δεν έρχονται γιατροί», λέει η Κυβέρνηση. «Ανοίγουμε θέσεις και δεν καταθέτουν τα χαρτιά τους». Το έλεγε και ένας φίλος μου προχθές, Διευθυντής Ψυχιατρικής: Άνοιξε μία θέση και δεν καταθέτει κανείς τα χαρτιά του. Πηγαίνουν, λέει, στο εξωτερικό. Γιατί; Μονάχα για οικονομικούς λόγους; Φαντάζομαι ότι έτσι θα πήγαιναν στις νεόπλουτες αραβικές χώρες. Πηγαίνουν εκεί όπου εξελίσσονται επιστημονικά, διότι αυτή είναι η «τροφή» του επιστήμονα. Πηγαίνουν εκεί όπου αξιολογούνται δίκαια, εκεί όπου υπάρχει δικαιοσύνη, εκεί όπου υπάρχει θεσμικό πλαίσιο λειτουργίας, εκεί όπου υπάρχουν ισχυρά εργασιακά δικαιώματα, εκεί όπου υπάρχει οργανωτικότητα, μεθοδικότητα, εκεί όπου υπάρχει καλύτερο συνεργατικό πλαίσιο, εκεί όπου υπάρχει περιβάλλον προσφοράς και ανταπόδοσης.

Οι δημοσκοπήσεις που αφορούν στο brain drain αποδεικνύουν ότι ο κύριος λόγος μετανάστευσης δεν είναι τα χρήματα, αλλά το έλλειμμα αξιοκρατίας στη χώρα. Αυτό πρέπει να αλλάξει και αυτό δεν αλλάζει. Δυστυχώς το σημερινό σύστημα υγείας είναι στη φιλοσοφία του κλειστό, ατελές, άκαμπτο και πατερναλιστικό. Είναι κλειστό στην καινοτομία, κλειστό στα δεδομένα που παράγει και φυλάσσονται κατακερματισμένα σε σιλό εντός του, κλειστό στη συνεργατικότητα των επαγγελματιών που το υπηρετούν.

Θυμάμαι στην αρχή της πανδημίας με την αείμνηστη Φώφη Γεννηματά ότι δημιουργήσαμε ένα δίκτυο -ήμουν οργανωτικός γραμματέας στο κόμμα- και καταγράψαμε περίπου χίλιους υγειονομικούς ανά νοσοκομείο για να συλλέγουμε δεδομένα και να κάνουμε αντιπολίτευση και προτάσεις. Μια κλειστή ομάδα επιστημόνων αποφάσιζε για όλους. Λάθος, τεράστιο λάθος! Αυτή είναι η αλλαγή παραδείγματος που χρειάζεται η χώρα και δεν την κάνουμε.

Το σύστημα, λοιπόν, είναι ατελές, γιατί εστιάζει στην αντιμετώπιση της ασθένειας και όχι στην προαγωγή της υγείας. Είναι άκαμπτο, γιατί χαρακτηρίζεται συχνά από έλλειψη σεβασμού και συμπόνιας και πατερναλιστικό, διότι ο πολίτης είναι παθητικός δέκτης των υπηρεσιών, αμέτοχος παντού, πλην της χρηματοδότησης.

Το Εθνικό Σύστημα Υγείας πρέπει να αλλάξει ως προς τη φιλοσοφία του ούτως ώστε να συνεχίσει να υπηρετεί τις διαχρονικές πανανθρώπινες αξίες για τις οποίες δημιουργήθηκε, με τον ίδιο ζήλο και το ίδιο αποτέλεσμα. Το ζητούμενο δεν είναι να δημιουργήσουμε περισσότερες ή ανταγωνιστικές και κατακερματισμένες δομές, αλλά ολοκληρωμένα, συνεργατικά συστήματα φροντίδας, συνεργατικές πλατφόρμες, άνοιγμα και σύνδεση των δομών μεταξύ τους.

Το σύστημα δεν πρέπει να εστιάζει πλέον στον ασθενή, αλλά στον πολίτη και την οικογένειά του. Αυτή είναι η σύγχρονη μορφή πρόληψης. Η δημιουργία υποδομών για την καταχώριση και ανάλυση των δεδομένων είναι απαραίτητη, όπως είπα και πριν, όπως και η ενσωμάτωση των νέων τεχνολογιών. Σίγουρα χρειαζόμαστε μια bottom-up προσέγγιση, με ισχυρό δωρεάν και καθολικό σύστημα πρωτοβάθμιας φροντίδας υγείας και κλιμάκωση στις ανώτερες βαθμίδες.

Η σημερινή επανάσταση για τα εθνικά συστήματα υγείας είναι η αναδιοργάνωση τους με αλλαγές στη νομοθεσία και τεχνολογικές αλλαγές που θα ενισχύουν τη συνεργασία των δομών και τη βελτίωση των υπηρεσιών. Όχι αυτό το νομοσχέδιο. Για δε την Ελλάδα και λόγω της γεωγραφίας της η οριζόντια δικτύωση των νοσοκομείων, των κλινικών, των γιατρών, των ασθενών, των πολιτών με τη δημιουργία κοινοτήτων είναι απαραίτητη.

Θέλω να φέρω ένα παράδειγμα, κλείνοντας, γιατί άκουσα για λαϊκισμό, για παράδειγμα μη προτάσεις, απίθανα πράγματα, από συναδέλφους της Νέας Δημοκρατίας. Να πω λίγο ότι ένας γιατρός εξελίσσεται από τα ενδιαφέροντα επιστημονικά περιστατικά που παρακολουθεί. Έτσι εξελίσσεται. Αν βρίσκεται σε ένα μικρό νησί ή σε ένα ορεινό χωριό, πιθανώς να εξετάζει δύο τέτοια περιστατικά το μήνα.

Συμμετέχοντας σε ένα κοινωνικό δίκτυο με αντίστοιχους γιατρούς -φανταστείτε το λίγο- που μοιράζονται ενδιαφέροντα περιστατικά, θα μπορεί να αποκτά σε ένα χρόνο την εμπειρία εκατό ετών. Ο δε ασθενής θα απολαμβάνει βέλτιστων παρόχων υπηρεσιών υγείας διότι θα αξιολογείται επιστημονικά με όρους συλλογικής νοημοσύνης, συλλογικής ευφυΐας και προφανώς, θα ελαχιστοποιήσει τις μετακινήσεις του. Φανταστείτε τον γιατρό σε ένα χωριό ο οποίος θα συνδιαλέγεται, θα διαβουλεύεται με συναδέλφους και θα αντιμετωπίζει έναν ασθενή τι πλούτος είναι αυτός και για τον γιατρό και για τις παροχές, αλλά και για τον ίδιο τον ασθενή. Αυτό ήδη συμβαίνει. Στη χώρα μας συμβαίνει με άναρχα δίκτυα, σε άλλες χώρες συμβαίνει οργανωμένα. Τα κράτη δεν το έχουν κάνει ακόμη. Εγώ θεωρώ ότι αυτό είναι το μέλλον. Κάτι τέτοιο θα άλλαζε τελείως τα δεδομένα.

Η Ελλάδα ή η οποιαδήποτε άλλη χώρα χωρίς σπουδαίες οικονομικές δυνατότητες, αν τολμήσει να πρωτοπορεί σ’ αυτόν τον τομέα και σχεδιάσει ένα νέο Εθνικό Σύστημα Υγείας σε αυτό το πρότυπο με τις οριζόντιες δομές, μπορεί να αποκτήσει μέσα σε λίγα χρόνια ένα από τα πιο ισχυρά συστήματα υγείας στον κόσμο. Άλλωστε, όπως έχω πει ξανά οι μεγάλες μεταρρυθμίσεις δεν στοιχίζουν ούτε ένα ευρώ. Απαιτούν τόλμη και πολιτική σύγκρουση έναντι όσων προσπαθούν να μας κρατήσουν καθηλωμένους στο χθες.

Το ΠΑΣΟΚ το έχει κάνει στο παρελθόν. Θα το κάνει και στο μέλλον, ελπίζω στο εγγύς μέλλον.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Με τη σύμφωνη γνώμη του κ. Πλεύρη τον λόγο έχει η κ. Χατζηιωαννίδου Μαρία - Νεφέλη και θα ακολουθήσει ο κ. Πλεύρης.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, θα ήθελα να ξεκινήσω λέγοντας ότι η αναβάθμιση του Εθνικού Συστήματος Υγείας αποτελεί πρωταρχικό στόχο της Κυβέρνησης και αυτό αποδεικνύεται από το γεγονός ότι το νομοσχέδιο που συζητάμε σήμερα είναι το τέταρτο που έρχεται μέσα σε επτά μήνες κι έρχεται για να ρυθμίσει επείγοντα ζητήματα, αλλά και όχι μόνο.

Κανένας μας δεν αμφισβητεί ότι το Εθνικό Σύστημα Υγείας βρίσκεται αντιμέτωπο με υπαρκτά προβλήματα, αλλά και παθογένειες δεκαετιών, σε επίπεδο ιατρικού προσωπικού υποδομών αλλά και εξοπλισμού. Ωστόσο, όταν συζητάμε για θέματα που άπτονται της υγείας, οφείλουμε όλοι μας να είμαστε ιδιαίτερα προσεκτικοί, χωρίς ισοπεδωτικά «όχι», καθώς το θέμα της υγείας είναι ένα από αυτά που θα έπρεπε να μας ενώνει και όχι να μας διχάζει.

Όταν μιλάμε για την υγεία οφείλουμε να τονίσουμε ότι στην κορυφή της πυραμίδας βρίσκεται η υπεράνθρωπη προσπάθεια των ανθρώπων και του ιατρικού προσωπικού του ΕΣΥ και γι’ αυτόν τον λόγο η Κυβέρνηση έχει ήδη αυξήσει τις κρατικές δαπάνες στους εργαζόμενους, το επίδομα εφημερίας, τους μισθούς του ιατρικού προσωπικού και έδωσε ειδικά επιδόματα στους εργαζομένους των μονάδων εντατικής θεραπείας, του ΕΚΑΒ και στο προσωπικό των απομακρυσμένων περιοχών.

Παράλληλα, έχει προγραμματιστεί και ήδη υλοποιείται ανακαίνιση ογδόντα πέντε νοσοκομείων και εκατόν δέκα επτά κέντρων υγείας. Για πρώτη φορά στη χώρα μας πέντε εκατομμύρια πολίτες έχουν τον προσωπικό τους γιατρό, ενώ για πρώτη φορά έχουμε επίσης ένα εθνικό πρόγραμμα πρόληψης.

Αυτά όμως αρκούν; Η απάντηση είναι, φυσικά, όχι. Το νομοσχέδιο που συζητάμε σήμερα προσπαθεί να δώσει απαντήσεις σε σοβαρά προβλήματα, λύσεις σοβαρές και ρεαλιστικές.

Το μεγαλύτερο πρόβλημα σήμερα είναι ότι το Εθνικό Σύστημα Υγείας δεν είναι ελκυστικό για τους γιατρούς και τους νοσηλευτές, γιατρούς που έχουν αριστεύσει ακαδημαϊκά κι έχουν αφιερώσει τη ζωή τους ολόκληρη στην ιατρική επιστήμη. Το έλλειμμα γιατρών και νοσηλευτών δεν είναι ένα θέμα που απασχολεί μόνο την Ελλάδα, αλλά ολόκληρη την Ευρώπη κι αυτό δεν το αναφέρω με εφησυχαστική διάθεση, αλλά για να τονίσω το μέγεθος του προβλήματος.

Κι εδώ ερχόμαστε με το νομοσχέδιο που συζητάμε σε μια προσπάθεια να προσαρμόσουμε την ελληνική νομοθεσία στις καλές πρακτικές των ευρωπαϊκών χωρών μέσω του ανοίγματος της πρόσβασης των ιατρών του ΕΣΥ στον ιδιωτικό τομέα και αντίστοιχα των ιδιωτών ιατρών στο Εθνικό Σύστημα Υγείας, υπό όρους όμως και προϋποθέσεις ώστε να μην επιβαρυνθεί το δημόσιο σύστημα υγείας από τη δυνατότητα αυτή και η έλλειψη ιατρικού προσωπικού μας κάνει να κινηθούμε γρήγορα καθώς δεν υπάρχει χρόνος για χάσιμο.

Θα ήθελα, όμως, να αναφερθώ και σε τρία σημεία που θεωρώ πολύ σημαντικά που φέρνει το συγκεκριμένο νομοσχέδιο:

Το πρώτο είναι οι ρυθμίσεις που αφορούν την πρόληψη των κυριότερων χρόνιων νοσημάτων στον ενήλικο πληθυσμό. Θεσπίζεται η επέκταση του ηλικιακού ορίου για τις εξετάσεις μαστογραφίας του προγράμματος «Φώφη Γεννηματά» για γυναίκες από σαράντα πέντε ετών και άνω, σύμφωνα με τις πλέον πρόσφατες ευρωπαϊκές κατευθυντήριες οδηγίες και η δράση προαγωγή της υγείας και της ανάπτυξης ενός παιδιού από τη βρεφική ηλικία έως την ενηλικίωσή του.

Το δεύτερο είναι ότι μέσα από το νομοσχέδιο επιδιώκεται η αντιμετώπιση των σύγχρονων αναγκών της κοινωνίας και των υποβοηθούμενων ατόμων με τον εκσυγχρονισμό του νομοθετικού πλαισίου της υποβοηθούμενης αναπαραγωγής. Το συγκεκριμένο νομοσχέδιο αποσκοπεί στην αυστηρότερη ενημέρωση των ληπτών και στην αναβάθμιση και τον εκσυγχρονισμό της λειτουργίας του ηλεκτρονικού μητρώου καταγραφής δοτών και δοτριών προκειμένου να υπάρχει στενότερο πλαίσιο παρακολούθησης και ελέγχου.

Το τρίτο σημείο στο οποίο θα ήθελα να σταθώ είναι οι ρυθμίσεις που αποσκοπούν στη μείωση των κοινωνικών ανισοτήτων στην υγεία με τη σύσταση κινητών μονάδων υγείας για συμμετοχή σε δράσεις πρόληψης ακόμη και σε δυσπρόσιτες και απομακρυσμένες περιοχές. Μιλάμε, λοιπόν, για κινητές μονάδες υγείας που θα δώσουν τη δυνατότητα σε ανθρώπους που ζουν σε κάθε πλευρά της Ελλάδας να έχουν ισότιμη πρόσβαση στην πρόληψη.

Κλείνοντας, θα ήθελα να τονίσω ότι εάν κάποιος έχει χρειαστεί να νοσηλευτεί ο ίδιος ή κάποιος δικός του άνθρωπος, εάν έχει χρειαστεί να λάβει κάποια αγωγή, ακόμη και εξειδικευμένη, δεν μπορεί να μη σταθεί στο γεγονός ότι στην Ελλάδα με όσο κι αν έχει δοκιμαστεί το Εθνικό Σύστημα Υγείας μας ο καθένας και η καθεμιά μας έχει πρόσβαση στη δημόσια και δωρεάν υγεία.

Δεν κλείνουμε τα μάτια μας, λοιπόν, στα προβλήματα του ΕΣΥ και των ανθρώπων που το στηρίζουν. Δεν προτείνουμε μη ρεαλιστικές λύσεις απλά για να εφησυχάσουμε την κοινή γνώμη, αλλά νομοθετούμε σοβαρά και ρεαλιστικά για να μπορέσουμε να δώσουμε την ευκαιρία στο Εθνικό Σύστημα Υγείας μας να μπορεί να επιβιώσει αρχικά και να μπορεί να προσφέρει για πολλά χρόνια ακόμη στους Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, σήμερα παίρνω τον λόγο στο νομοσχέδιο του Υπουργείου Υγείας με την ιδιότητά μου ως Κοινοβουλευτικός Εκπρόσωπος, αλλά και ως πρώην Υπουργός Υγείας που είχα την τύχη να συνεργαστώ με τους δύο σήμερα Υπουργούς που παρίστανται, την Ειρήνη Αγαπηδάκη και τον Μάριο Θεμιστοκλέους, τότε γενικούς γραμματείς, και θα ήθελα να απαντήσω στις ενστάσεις τις οποίες έχει αναπτύξει η Αντιπολίτευση αναφορικά με κάποιες διατάξεις του συγκεκριμένου νομοσχεδίου.

Πρώτα απ’ όλα, θα ήθελα να τοποθετηθώ και να δούμε επί της αρχής ποιος πραγματικά πιστεύει στο δημόσιο σύστημα υγείας και ποιος πραγματικά πιστεύοντας σε αυτό δίνει και την ώθηση, με κονδύλια και με πρακτικές, ώστε να έχουμε το καλύτερο δυνατό σύστημα υγείας.

Οι προϋπολογισμοί από μόνοι τους μιλάνε, κυρίες και κύριοι συνάδελφοι, και είναι μια πραγματικότητα. Έχουμε έναν προϋπολογισμό ο οποίος είναι πάνω από 2 δισεκατομμύρια ευρώ από τον προϋπολογισμό που παραδώσατε το 2019, ενώ παράλληλα έχουμε διασφαλίσει 1,5 δισεκατομμύριο ευρώ από το Ταμείο Ανάκαμψης, εκ των οποίων η μερίδα του του λέοντος πηγαίνει στην ανακαίνιση και πλήρη δημιουργία κέντρων υγείας και νοσοκομείων. Άρα, αυτή τη στιγμή με μετρήσιμα αποτελέσματα ερχόμαστε να αποδείξουμε ότι πραγματικά πιστεύουμε στο Εθνικό Σύστημα Υγείας και το στηρίζουμε.

Στο κομμάτι της πρωτοβάθμιας φροντίδας υγείας, πέρα από το σκέλος που έχει να κάνει με την ανακαίνιση των κέντρων υγείας και την ενδυνάμωση των δομών, το παρόν νομοσχέδιο έχει και την ενδυνάμωση ακόμα περισσότερο των κινητών μονάδων που πλέον λειτουργούν ως μονάδες πρωτοβάθμιας φροντίδας περίθαλψης, ενώ επί Κυβέρνησης της Νέας Δημοκρατίας στην πραγματικότητα έγινε η μεγαλύτερη πρόοδος που υπήρξε ποτέ στον οικογενειακό προσωπικό γιατρό όπου πλέον έχουμε πέντε εκατομμύρια εγγεγραμμένους πολίτες οι οποίοι δεν πληρώνουν για γιατρό και μπορούν να έχουν υπηρεσίες.

Στο σκέλος των νοσοκομείων το πιο δύσκολο κομμάτι το οποίο υπήρξε, πέρα από την ενδυνάμωση πάνω από τα ογδόντα νοσοκομεία με τους πόρους του Ταμείου Ανάκαμψης, ερχόμαστε τώρα στις δύο διατάξεις οι οποίες είναι πάρα πολύ σημαντικές για την ενίσχυση του δημόσιου χαρακτήρα. Εδώ πέρα, κύριοι συνάδελφοι, θα πρέπει να είστε ειλικρινείς. Οι συγκεκριμένες διατάξεις ήδη συζητήθηκαν από την προηγούμενη Βουλή. Άκουσα τον εκπρόσωπο του ΠΑΣΟΚ ο οποίος αναφέρθηκε ότι θα είναι λόγος να χάσουμε τις εθνικές εκλογές. Με συγχωρείτε, το άνοιγμα του επαγγέλματος ψηφίστηκε πρώτη φορά τον Δεκέμβριο του 2022. Τα απογευματινά χειρουργεία που ψηφίστηκαν επί ΠΑΣΟΚ το 2002 ψηφίστηκε στην τελική του μορφή τον Μάιο του 2021 τα απογευματινά χειρουργεία. Οι πολίτες που ψήφισαν τον Μάιο είχαν ακούσει όλη αυτή τη συζήτηση.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και γιατί δεν τα φέρατε;

**ΑΘΑΝΑΣΙΟΣ ΠΛΕΥΡΗΣ:** Μα η εφαρμογή τους, με συγχωρείτε, προφανώς από τον Δεκέμβριο του 2022 το να εφαρμοστούν απογευματινά χειρουργεία χρειαζόταν μια ολόκληρη διαδικασία η οποία υλοποιήθηκε τώρα, όπως και το άνοιγμα. Δεν μπορούσε να γίνει από τη μια στιγμή στην άλλη.

Πάμε, όμως, να δούμε την ουσία των διατάξεων. Όσον αφορά το άνοιγμα πρώτα από’ όλα του επαγγέλματος, είναι μια πραγματικότητα ότι ο μοναδικός τρόπος να προσελκύσουμε γιατρούς στο Εθνικό Σύστημα Υγείας είναι να μπορούν να έχουν και αυτή τη δυνατότητα. Υπάρχουν περιοχές που βγαίνουν θέσεις, που όσα λεφτά και να δώσεις -γιατί προηγουμένως είπατε ότι κοιτάει ο γιατρός και την επιστημονική του ανάπτυξη η οποία υπάρχει- υπάρχουν νησιά που κάποιος θέλει να είναι ιδιώτης. Υπάρχουν νησιά που κάποιος είναι ιδιώτης. Βρίσκεται έξω και θέλει να είναι παθολόγος έξω. Δεν μπορεί να τον υποχρεώσει κάποιος να μπει στο σύστημα. Από άποψη, όπως υπάρχουν από άποψη που λέτε άνθρωποι που θέλουν να είναι στο σύστημα.

Εκεί πέρα, λοιπόν, τι κάνουμε; Μέχρι στιγμής ξέρετε τι κάναμε; Με μπλοκάκι και με διαδικασίες προσπαθούσαμε αυτούς να τους εντάξουμε μέσα στο σύστημα. Για ποιον λόγο είναι κακό να τους δώσεις αυτή τη δυνατότητα να μπουν στο σύστημα και παράλληλα να εργάζονται και έξω; Με αυτόν τον τρόπο πολλές ειδικότητες που έχουν σοβαρό πρόβλημα, όπως είναι οι αναισθησιολόγοι που όσα λεφτά και να τους δώσετε ο ανταγωνισμός από τον ιδιωτικό τομέα θα είναι ακόμα μεγαλύτερος, θα έχουν τη δυνατότητα να γνωρίζουν ότι είναι το σημαντικότερο κίνητρο. Εδώ πέρα η κουβέντα σε όλη την προηγούμενη μας διακυβέρνηση είναι δώστε κίνητρα στους γιατρούς. Πείτε μας, τι σημαντικότερο κίνητρο να υπάρχει σε έναν άνθρωπο να του λες ότι σου δίνω τη δυνατότητα, πέρα από το δημόσιο σύστημα που εργάζεσαι και εργάζεσαι από άποψη και πονάς το Εθνικό Σύστημα Υγείας, ότι παράλληλα έχεις τη δυνατότητα να έχεις και ένα ιδιωτικό έργο.

Αυτό είναι κάτι το οποίο εφαρμόζεται σε όλες τις ευρωπαϊκές χώρες, παντού -δεν υπάρχει χώρα που να έχει απολύτως κλειστό σύστημα- και θα εφαρμοστεί με όρους και προϋποθέσεις που ουσιαστικά θα διασφαλίσει την ομαλή λειτουργία. Άρα δεν υπάρχει κανένα σοβαρό επιχείρημα, παρά μόνο επιχείρημα ιδεοληψίας.

Τα απογευματινά χειρουργεία παράλληλα είναι μια δυνατότητα σε χρόνο που δεν λειτουργούν τα νοσοκομεία να μπορεί να υπάρχει ένας τρίτος πυλώνας, πέρα από τον δημόσιο και τον ιδιωτικό. Αυτή τη στιγμή κάποιος που δεν είναι ικανοποιημένος από τη λίστα που θα έχει την πρωινή ή αν θέλει να έχει δική του επιλογή γιατρού τι κάνει; Γιατί όπως ξέρετε η επιλογή γιατρού δεν είναι βασική αρχή στο Εθνικό Σύστημα Υγείας, άσχετα αν γίνεται. Το Εθνικό Σύστημα Υγείας είναι ότι πηγαίνει κάποιος και μπαίνει σε μια λίστα, δεν επιλέγει τον γιατρό του, ασχέτως πώς γίνεται και με ποιες διαδικασίες γίνεται να επιλέγεται ο γιατρός. Αυτός, λοιπόν, τώρα που θέλει να επιλέξει τον γιατρό τον οποίο θεωρεί ότι είναι καλός, τι δυνατότητες έχει; Οι δυνατότητες που έχει είναι να μπορέσει να περιμένει μια πρωινή λίστα ή να μπορέσει να παρακάμψει την πρωινή λίστα. Οι διαδικασίες -ειδικά όσοι είστε στο Εθνικό Σύστημα Υγείας- γνωρίζετε πώς είναι αυτές, ουσιαστικά βαφτίζοντας το έκτακτο περιστατικό τακτικό και είναι και ένας λόγος από τους οποίους πολλές φορές έχουμε βρεθεί και σε πίεση εφημεριών από περιστατικά τα οποία βαφτίζονται έκτακτα.

Η άλλη του δυνατότητα είναι να πάει στον ιδιωτικό τομέα, όπου πάλι θα πληρώσει ο ΕΟΠΥΥ κονδύλια. Συμμετέχει, δηλαδή, πάλι ο δημόσιος πυλώνας. Αυτό είναι μια απάντηση που λέτε για ιδιωτικοποίηση του συστήματος. Όσοι έχουμε αποδεχτεί τη σχέση του ΕΟΠΥΥ με τους ιδιώτες παρόχους, ο οποίος λειτουργεί από το 2011 και επί ημερών ΣΥΡΙΖΑ μπήκαν ακόμα περισσότερες υπηρεσίες, είναι το μεγαλύτερο ΣΔΙΤ που υπάρχει. Ο ΕΟΠΥΥ πληρώνει ιδιώτες παρόχους για να λαμβάνει υπηρεσίες. Άρα, όταν ακούμε για τις μεγάλες κλινικές, τις πληρώνει ο ΕΟΠΥΥ. Υπάρχει και η συμμετοχή του ασθενούς. Όσοι το έχετε αποδεχθεί -και εσείς που κυβερνήσατε- δεν μπορείτε να λέτε για ιδιωτικοποίηση. Είναι η πιο γνήσια μορφή ΣΔΙΤ. Ή λοιπόν θα πάει εκεί και θα πληρώσει μια μεγαλύτερη διαφορά ή στο τέλος του δίνεται η δυνατότητα να μπορέσει να χειρουργηθεί με λιγότερα χρήματα στην απογευματινή λειτουργία και να μπορέσουν και οι χειρουργικές ειδικότητες, αλλά και όλοι όσοι συμμετέχουν -νοσηλευτές, τραυματιοφορείς, διοικητικό προσωπικό- να έχει έσοδα, τα οποία πάλι ο ΕΟΠΥΥ θα πληρώσει και θα πληρώσουν τη συμμετοχή πολύ λιγότεροι.

Άρα στην πραγματικότητα πρόκειται για ένα μέτρο που ωφελεί τον ασθενή, βλάπτει τον ιδιωτικό τομέα, διότι ο ανταγωνισμός ο οποίος γίνεται πλέον από το δημόσιο σύστημα θα υποχρεώσει και τον ιδιωτικό τομέα να εξορθολογίσει κατά πολύ τις τιμές του, γιατί θα ξέρει ότι υπάρχει και εναλλακτική για τον ασθενή.

Έγινε μια μεγάλη κουβέντα στο κομμάτι του clawback. Μπορώ να πάρω όλων των Βουλευτών σας τις ερωτήσεις, θα είναι συγχρόνως ερωτήσεις, που θα λέτε «γιατί ιδιωτικοποιείται το σύστημα», «γιατί από την άλλη πλευρά έχετε αυτό το clawback και ουσιαστικά εξαντλείται». Δεν γίνονται και τα δύο. Το clawback ήταν ένα μέτρο επί της αρχής. Γιατί κάνατε μια ωραία κουβέντα, κύριε εισηγητά, σε αυτό όσο μιλούσε ο Υπουργός. Πράγματι, επί της αρχής να μιλήσουμε. Το να υπάρχει κάτι που να λες ότι ό,τι και να τιμολογεί ο άλλος, θα του παίρνω πίσω λεφτά, επί της αρχής δεν είναι ένα ομαλό μέτρο.

Το clawback μπήκε σε συνθήκες πίεσης, προκειμένου να γίνει εξορθολογισμός. Το έχουν όλες οι χώρες λίγο - πολύ, αλλά το έχουμε πάντοτε και σε ένα ποσοστό που μπορεί να είναι ανεκτό και με κάποιους όρους. Άρα εκεί πέρα είναι μια δουλειά που πρέπει να κάνουμε. Εκεί, λοιπόν, πρέπει να δούμε με ειλικρίνεια. Το clawback είτε αφορά στο φάρμακο είτε αφορά στους ιδιώτες παρόχους έχει δύο κατηγορίες. Στους ιδιώτες παρόχους είχε σε μεγάλο βαθμό μια διαδικασία η οποία μπορεί να είχε και άδηλες διαδικασίες υπερσυνταγογράφησης εξετάσεων, αλλά η αλήθεια είναι ότι υπήρξε και μεταφορά από τον δημόσιο στον ιδιωτικό τομέα μεγάλου όγκου, ειδικά κατά την πανδημία. Άμα δούμε τα στοιχεία, κόσμος που μεταφέρθηκε από το δημόσιο σύστημα που δεν λειτουργούσε στον ιδιωτικό, παρέμεινε. Άρα εκεί χρειάζεται εξορθολογισμός και των προϋπολογισμών που έχει κάνει και η συγκεκριμένη πολιτική ηγεσία.

Αλλά και αυτό το 3 ευρώ και 1 ευρώ που έρχεται είναι αντί να βάλεις πόρους στην πραγματικότητα τα 3 ευρώ και το 1 ευρώ από τον κρατικό προϋπολογισμό και από τον φορολογούμενο, βάζεις μια επιπλέον υποχρέωση σε αυτόν που κάνει χρήση αυτών των υπηρεσιών. Άρα είναι προς τη σωστή κατεύθυνση και για τον εξορθολογισμό του clawback και για την έμμεση αύξηση του προϋπολογισμού του ΕΟΠΥΥ, όχι από τα χρήματα του φορολογουμένου.

Στο δε φάρμακο που είναι η πιο δύσκολη εξίσωση και είναι η εξίσωση όλων των συστημάτων και απευθύνομαι εδώ σε ανθρώπους που έχουμε μιλήσει και το γνωρίζουν, το αντιλαμβανόμαστε, ότι πλέον όσο οι θεραπείες και αυτό είναι πολύ καλό για τους ασθενείς και εδώ πέρα αντέδρασα στην κ. Κωνσταντοπούλου, γιατί πραγματικά η πρόσβαση που έχουν οι Έλληνες ασθενείς σε θεραπείες δεν την έχουν πουθενά στην Ευρώπη. Υπάρχουν φάρμακα που έχουν ενδείξεις πολύ περισσότερες για να παίρνουν οι ασθενείς από ό,τι είναι στη Γερμανία και μπορώ να σας αναφέρω και συγκεκριμένα σκευάσματα που υπάρχουν. Διότι εμείς έχουμε ένα σύστημα που όσο το δυνατόν ακόμη και να υπάρχει ένα μικρό όφελος για τον ασθενή, επιλέγουμε να παίρνει τη θεραπεία και αυτό είναι ένα όπλο που έχουμε το clawback και οι διαπραγματεύσεις οι οποίες γίνονται. Κερδίσαμε 700 εκατομμύρια από τις διαπραγματεύσεις τον προηγούμενο χρόνο. Στην πραγματικότητα, όμως, θα πρέπει να δούμε και μια εξίσωση γιατί και το ίδιο το clawback δεν μπορεί να είναι θηριώδες και να φτάσει σε ένα αντίθετο αποτέλεσμα, να υπάρχουν πολλές εταιρείες που πρωτότυπα φάρμακα θα σκέφτονται αν θα τα φέρουν στη χώρα.

Μια ευρύτερη κουβέντα που έβγαλε η πανδημία και εκεί πέρα πρέπει όλοι να συμφωνούμε είναι ότι έδειξε ότι οι πόροι που δίνονται στην παραγωγική διαδικασία φαρμάκου ή υλικών δεν πάνε ποτέ χαμένη. Η Ελλάδα είχε την τύχη ακόμα και σε αυτή την κρίση, γιατί από τα τετρακόσια εργοστάσια που υπάρχουν φαρμάκου στην Ευρώπη, τα σαράντα είναι στην Ελλάδα, λόγω των γενοσήμων, αυτό είναι κατά βάση που έχουμε ως χώρα, να μπορέσουμε να έχουμε λιγότερες ελλείψεις από ό,τι υπήρχαν σε άλλες χώρες.

Θεωρώ, λοιπόν, ότι ασχέτως της ιδεολογικής προσέγγισης η οποία μπορεί να έχει η κάθε πλευρά, το συγκεκριμένο νομοσχέδιο είναι ένα σταθμισμένο νομοσχέδιο. Στηρίζεται προφανώς στην ιδεολογική προσέγγιση που έχουμε αναπτύξει και την υπηρετήσαμε όλο το προηγούμενο διάστημα. Αυτή η ιδεολογική μας προσέγγιση έχει τα χαρακτηριστικά ότι στηρίζουμε το δημόσιο σύστημα υγείας, αλλά πιστεύουμε ότι το δημόσιο αγαθό της υγείας μπορεί να δίνεται και από τον ιδιωτικό τομέα και η σημασία είναι να πληρώνει ή να μην πληρώνει, να πληρώνει το λιγότερο δυνατό κόστος ο ασθενής ή να μην πληρώνει καθόλου, αλλά ειδικά ως προς το άνοιγμα και σας το λέω με πλήρη ειλικρίνεια, ειδικά στους Βουλευτές που ήσασταν επαρχία και συζητούσαμε όλο το προηγούμενο διάστημα, είναι μονόδρομος να υπάρχει αυτή η δυνατότητα.

Κύριε Πρόεδρε, θα ήθελα να κλείσω σε αυτό το σημείο, διότι θέλω και εγώ να ενώσω τη φωνή μου με τους Βουλευτές και να μην κάνω καθόλου κατάχρηση του χρόνου. Εάν θέλουμε το Κοινοβούλιο να μην είναι ένα κλαμπ πολιτικών αρχηγών, Υπουργών και Κοινοβουλευτικών Εκπροσώπων και οι Βουλευτές τελικά να γράφονται στις 10.00΄ και να μην ξέρουν πότε θα μιλήσουν, θα πρέπει να σεβόμαστε όλοι όσοι έχουμε θεσμικό ρόλο και παραπάνω χρόνο τους χρόνους μας πρώτον και δεύτερον να ενημερώνουμε από νωρίς το Προεδρείο πότε θα μιλήσουν, ακόμα και οι πολιτικοί Αρχηγοί, γιατί δεν είναι υποχρεωμένος ένας Βουλευτής που περιμένει ότι θα μιλήσει στις 11.00΄ να κάθεται μέχρι τις 16.00΄.

Άρα αυτό πρέπει να το δούμε με προσοχή.

Ψηφίζουμε το νομοσχέδιο του Υπουργείου Υγείας και στηρίζουμε τη δουλειά που κάνει ο νέος Υπουργός, ο Άδωνις Γεωργιάδης, στην υλοποίηση όλων αυτών των πολιτικών που χάραξε η Κυβέρνησή μας.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για την παρέμβαση που κάνατε.

Βλέπω ότι υπάρχει αποδοχή από όλες τις πτέρυγες.

Τον λόγο τώρα έχει ο ανεξάρτητος Βουλευτής κ. Μιχαήλ Χουρδάκης και αμέσως μετά η Αναπληρώτρια Υπουργός κ. Αγαπηδάκη.

Παρακαλώ, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Συζητάμε σήμερα το σχέδιο νόμου με τίτλο: «Δράσεις» -και τονίζω τις κρίσιμες λέξεις- «δημόσιας υγείας - Ρυθμίσεις» -τονίζω ξανά τις κρίσιμες λέξεις- «για την ενίσχυση του Εθνικού Συστήματος Υγείας».

Πρέπει βέβαια πάντα να θυμόμαστε πως η υγεία αποτελεί θεμελιώδες δικαίωμα και ότι ο στόχος μας ως Βουλευτές, ως υπηρέτες δηλαδή του ελληνικού λαού πρέπει να είναι η εξασφάλιση της πρόσβασης σε υψηλής ποιότητας υπηρεσίες για όλους. Και όταν λέω για όλους, εννοώ να είναι όλοι, ανεξαρτήτως κοινωνικής, οικονομικής και γεωγραφικής θέσης, γιατί η υγεία είναι ένας από τους θεμελιώδεις πυλώνες μιας κοινωνίας και η καλή της λειτουργία επηρεάζει όχι μόνο την ατομική μας ευημερία, αλλά και την ολότητα της κοινωνίας και φυσικά επηρεάζει και την οικονομία, όχι μόνο με την εξοικονόμηση πόρων μέσα από έναν υγιέστερο πληθυσμό, αλλά και τη βελτίωση της ανάπτυξης μιας τέτοιας οικονομίας. Και προς αυτή την κατεύθυνση είναι καθήκον μας να δρούμε όλοι με σοβαρότητα, με ευαισθησία και με επιμέλεια πάνω σε αυτό το θέμα και να προσπαθούμε να προωθήσουμε λύσεις που θα οδηγήσουν σε μια υγιή και αποτελεσματική δημόσια υγεία για τους πολίτες και αντ’ αυτού όχι μόνο καθυστερεί η συζήτηση από μεριάς των Βουλευτών, όπως πολύ σωστά έχει ειπωθεί αρκετές φορές, αλλά παρακολουθούμε και εμείς και όλοι όσοι έχουν την τηλεόρασή τους ανοιχτή κοκορομαχίες, ανταλλαγές σε ατάκες, ανταλλαγές σε προσβολές μεταξύ συναδέλφων και δεν ασχολούμαστε με το μείζον.

Το σχέδιο νόμου που έχει υποβληθεί προς συζήτηση νομίζω ότι θα έχει περαιτέρω σημαντικές επιπτώσεις στον τρόπο με τον οποίο λειτουργεί ο τομέας υγείας στη χώρα μας και αρκετά από τα μέτρα που προτείνονται θα επιδεινώσουν σημαντικά τις ήδη προβληματικές συνθήκες που παρατηρούνται στο ΕΣΥ.

Προφανώς, θα αναφερθώ μόνο σε αυτά με τα οποία διαφωνώ. Δεν πρέπει να αγνοηθούν, εννοώντας δηλαδή ότι υπάρχουν και μερικά στοιχεία που πράγματι προωθούν τη δημόσια υγεία, δηλαδή που τιμούν τον τίτλο του νομοσχεδίου, αλλά αυτά είναι λιγότερα από τα αρνητικά. Δεν πρέπει να αγνοηθούν σημαντικά συμπεράσματα σε κάθε περίπτωση, που βγήκαν κατά την ακρόαση των φορέων, καθώς στην πλειοψηφία τους οι φορείς τοποθετήθηκαν αρνητικά και επικριτικά στην κατάργηση του δομικού στοιχείου του ΕΣΥ, αυτού δηλαδή της πλήρους και αποκλειστικής απασχόλησης. Ο Πανελλήνιος Ιατρικός Σύλλογος, οι ιατρικοί σύλλογοι στην πλειοψηφία τους, η Ένωση Ιατρών Νοσοκομείων Αθήνας - Πειραιά, η Ομοσπονδία Ενώσεων Νοσοκομειακών Γιατρών Ελλάδος κ.λπ., άσκησαν δριμεία κριτική και υποστήριξαν το προφανές, ότι δηλαδή διαλύεται και πρακτικά ιδιωτικοποιείται το Εθνικό Σύστημα Υγείας, ότι καταργείται και η καθολική και η ισότιμη πρόσβαση των πολιτών. Και είναι απορίας άξιον, γιατί μπορεί κανείς να νομίζει ότι συντεχνιακά όλοι αυτοί είχαν αντίθετη άποψη, παρόμοια δριμεία κριτική ήρθε και από την πλευρά των ελεύθερων επαγγελματιών ιατρών για το θέμα του αθέμιτου ανταγωνισμού, αλλά και για θέματα ισονομίας και δικαιοσύνης, όπως αναδείχθηκε από την Πανελλήνια Ομοσπονδία Ελεύθερων Επαγγελματιών Παιδιάτρων.

Τα προβλήματα που δήθεν διορθώνονται με άρθρα του παρόντος νομοσχεδίου στην πράξη δεν αντιμετωπίζονται καθόλου στον πυρήνα τους. Και αναφέρω μερικά παραδείγματα. Τι γίνεται με την υποστελέχωση, τι γίνεται με την υπερκόπωση του υγειονομικού προσωπικού που βρίσκεται στα όρια εξάντλησης, τι γίνεται με τα ρεπό, με την τήρηση των ωραρίων, με την τήρηση του μέγιστου χρόνου συνεχόμενης, αλλά και του μέγιστου χρόνου εβδομαδιαίας εργασίας. Η καθυστέρηση που παρατηρείται στον χρόνο για να λάβει κάποιος το ελεύθερο να χειρουργηθεί, οι λίστες δηλαδή, των χειρουργείων δεν θα λυθεί με τη χρήση, στην πράξη κατασπατάληση πόρων από το Ταμείο Ανάκαμψης στην αρχή και αργότερα με το να βάζουν οι φορολογούμενοι το χέρι στην τσέπη, καθώς το πρόβλημα στις λίστες, σε μεγάλο βαθμό προέρχεται από την υποστελέχωση και τα κλειστά χειρουργεία. Άρα αυτό είναι που αποτελεί τον πυρήνα. Επίσης, δεν έχουν ληφθεί υπ’ όψιν επιστημονικά δεδομένα πως τα χειρουργεία που γίνονται όσο προχωράει η ώρα της ημέρας είναι υψηλότερου κινδύνου, εμφανίζουν επιπλοκές, έχουν αυξημένη θνησιμότητα συγκριτικά με όσα γίνονται τις πρωινές ώρες. Και γι’ αυτό καταθέτω δύο μεταναλύσεις που περιλαμβάνουν εκατόν πενήντα χιλιάδες ασθενείς χειρουργημένους από ορθοπεδικούς και όχι μόνο, αλλά και γενικής χειρουργικής.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν και θα έπρεπε να αναγνωρίζεται η αναγκαιότητα της ενίσχυσης του δημόσιου και Εθνικού Συστήματος Υγείας και της ενίσχυσης της δημόσιας υγείας οι πολιτικές σε όλα τα νομοσχέδια της παρούσας Βουλής, που έρχονται προς ψήφιση από την Κυβέρνηση, κινούνται προς την αντίθετη κατεύθυνση. Τα πρόσφατα στοιχεία της Ελληνικής Στατιστικής Υπηρεσίας δείχνουν αύξηση της ιδιωτικής δαπάνης τα τελευταία χρόνια, μείωση των δαπανών σε σχέση με το Ακαθάριστο Εθνικό Προϊόν κατά μία περίπου μονάδα του ΑΕΠ, προβλέπεται και περαιτέρω μείωση στα επόμενα στοιχεία που αναμένονται. Και όλα αυτά εκ του αποτελέσματος μας δείχνουν μόνο ένα συμπέρασμα: ότι τελικά ο πυρήνας όσων προτείνονται σε όλα αυτά τα σχέδια νόμου που έχουν έρθει από το Υπουργείο Υγείας δεν προστατεύουν τη δημόσια υγεία. Αντίθετα, μάλλον διαλύουν το Εθνικό Σύστημα ευνοώντας προκλητικά τους ιδιώτες.

Είναι πάρα πολύ σαφή και συγκεκριμένα όλα όσα πρέπει να γίνουν αν πραγματικά θέλουμε να ενισχύσουμε τον τομέα της δημόσιας υγείας και αυτά περιλαμβάνουν την αύξηση των πόρων, την αύξηση του προσωπικού, τη βελτίωση των υποδομών, τη βελτίωση των εξοπλισμών, την προώθηση προγραμμάτων πρόληψης και ενημέρωσης και ευτυχώς, αυτό το τελευταίο σιγά σιγά φαίνεται ότι αρχίζει και παίρνει την αξία που πρέπει. Από την άλλη είναι γεγονός πως πολλές από τις προκηρυσσόμενες θέσεις βγαίνουν άγονες, κυρίως σε απομακρυσμένες περιοχές αλλά όχι μόνο. Γιατί; Είναι τυχαίο; Δεν είναι καθόλου τυχαίο. Έχει να κάνει με το γεγονός ότι το να δουλεύει κάποιος στο Εθνικό Σύστημα Υγείας έχει καταστεί σχεδόν μαρτύριο, δεδομένης της υποστελέχωσης και των άλλων κακών συνθηκών και όχι μόνο δεν έρχονται καινούργιοι, αλλά φεύγουν αρκετοί και από όσους δουλεύουν εκεί. Και αυτό είναι μάλλον άλλος ένας τρόπος που έχει η Κυβέρνηση για να αποψιλώσει, να καταρρακώσει και να αποδομήσει το Εθνικό Σύστημα Υγείας για να το παραδώσει τελικώς στους ιδιώτες.

Σαφώς και πρέπει να ληφθεί ειδική μέριμνα για την περιφέρεια και τις απομακρυσμένες και νησιωτικές περιοχές. Εκεί τα πράγματα είναι ακόμα πιο δύσκολα. Ένας τρόπος θα ήταν να αλλάξει το νομοθετικό πλαίσιο και το έχω ήδη προτείνει και στις επιτροπές και σε κατ’ ιδίαν συζητήσεις με τους Υπουργούς, να παραμένουν ανοιχτές οι προκηρύξεις ακόμα και όταν δεν εμφανίζεται κάποιος για να γίνει με ταχύρρυθμο τρόπο και να επιταχυνθούν οι σχετικές διαδικασίες, όταν θα υπάρχει κάποιος ενδιαφερόμενος και επίσης, να εφαρμοστούν τα ωράρια εργασίας για να καταστεί το Εθνικό Σύστημα Υγείας πιο ελκυστικό.

Η οριστική λύση λοιπόν, είναι μία και μια ξεκάθαρη κατεύθυνση στην πλήρη ανάπτυξη πρωτοβάθμιας φροντίδας υγείας, να εφαρμοστεί δηλαδή το πλαίσιο λειτουργίας που είχε και έπρεπε να έχει το ΕΣΥ ήδη από την ιδρυτική του διακήρυξη.

Και προς αυτή την κατεύθυνση πρέπει να εστιάσουμε σε τρεις βασικούς τομείς: στην εξωνοσοκομειακή περίθαλψη, στην πρόληψη και στη φροντίδα. Είναι δεδομένο ότι έχουμε λιγότερους γενικούς γιατρούς στην χώρα από όσους χρειαζόμαστε. Ακόμα και αν λένε οι Βουλευτές της Νέας Δημοκρατίας για τα πέντε εκατομμύρια που έχουν ήδη εγγραφεί σε αυτούς, δεν δουλεύει το σύστημα του Προσωπικού Οικογενειακού Γιατρού. Υπάρχουν λύσεις. Μπορεί να γίνει πολύ εύκολα αύξηση αυτού του αριθμού με on the job training, μέχρι να αυξηθεί ο αριθμός των ιατρών της εργασίας, να γίνει επαναχάραξη των υπό διάθεση ειδικοτήτων ανάλογα με τις ανάγκες της χώρας και όχι με το τι θέλει να δώσει κάθε κλινική για να έχει περισσότερα χέρια στη διάθεσή της, γιατί αυτό το στρεβλό σύστημα διάθεσης ειδικοτήτων δημιουργεί υπερκορεσμό ειδικοτήτων τριτοβάθμιας φροντίδας και προκλητή ζήτηση υπηρεσιών υγείας.

Τέλος σε ό,τι αφορά την αναφορά στο άρθρο 52 για την παράταση ισχύος ρυθμίσεων για την αντιμετώπιση πανδημίας του κορωνοϊού δεν μπορώ να πω ότι δεν έχουμε πανδημία και αυτό είναι κάτι το οποίο πρέπει να αλλαχθεί αν δεν έχει ήδη αλλαχθεί αν δεν θέλουμε να μιλάμε αντιεπιστημονικά. Και αν θέλουμε οι πολίτες να σέβονται τους νόμους, θα πρέπει τα πρόστιμα για τους ανεμβολίαστους να κοπούν και να ακυρωθούν ή για όλους ή για κανέναν. Διαφορετικά δημιουργούμε στρατηγικούς κακοπληρωτές, οι οποίοι θα περιμένουν πότε θα αλλάξει ένας νόμος και μέχρι τότε δεν θα πληρώνουν κανένα πρόστιμο.

Τελειώνοντας, υπογραμμίζω και πάλι την αξία της πρόληψης ως πυλώνα της δημόσιας υγείας, ως μέτρο για τη μείωση της νοσηρότητας και ως βάση για την καλύτερη υγεία του πληθυσμού. Πρέπει όλοι να συμφωνήσουμε και να διασφαλίσουμε ότι αυτή είναι η προτεραιότητα και να στοχεύσουμε με συνεργασία και διάλογο να φτάσουμε εκεί.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η Αναπληρώτρια Υπουργός Υγείας κ. Αγαπηδάκη Ειρήνη.

Ορίστε, κυρία Υπουργέ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Περίμενα ότι μετά τη συζήτηση στις επιτροπές, σήμερα θα κάναμε έναν πιο ουσιαστικό και πιο γόνιμο διάλογο. Δυστυχώς, απογοητεύτηκα.

Και θέλω να ξεκινήσω με διαφορετικό τρόπο από ό,τι είχα υπολογίσει, γιατί άκουσα τον κ. Φάμελλο εδώ το πρωί να λέει διάφορα πράγματα, τα οποία πραγματικά δεν έχουν καμμία σχέση με την πραγματικότητα και φτάνω στο σημείο να σκέφτομαι ότι η συζήτηση σήμερα αφορά αλήθειες και ψεύδη για την πραγματικότητα. Διότι αυτό το πράγμα συζητάμε.

Ισχυρίστηκε πολλά ο κ. Φάμελλος σήμερα. Και δεν είναι πρώτη φορά που το κάνει αυτό ο ΣΥΡΙΖΑ, έχει γίνει κι άλλες φορές, και νομίζω ότι είναι κάτι που πρέπει να το δείτε, γιατί στο τέλος –ξέρετε- φτωχαίνετε την ίδια την κοινοβουλευτική διαδικασία. Δεν μπορούμε να ακούμε κάθε τρεις και λίγο: «Ιδιωτικοποιείτε το νερό, ιδιωτικοποιείτε την υγεία». Τι είναι αυτά τα συνθηματολογικά, αυτοί οι αφορισμοί χωρίς καμία επιχειρηματολογία;

Λοιπόν, επειδή πραγματικά βαρέθηκα να ακούω όλα αυτά, να πιάσουμε ένα-ένα τα ψέματα που είπε σήμερα ο κ. Φάμελλος:

Ιδιωτικοποιήσαμε το νερό; Η Κυβέρνηση του ΣΥΡΙΖΑ με τον ν.4389 μεταβίβασε το σύνολο των μετοχών κυριότητας της ΕΥΔΑΠ και της ΕΥΑΘ, παράρτημα Δ΄ άρθρο 197, στο Υπερταμείο. Εσείς βάλατε υποθήκη το νερό για ενενήντα εννέα χρόνια και μιλάτε για ιδιωτικοποίηση του νερού; Εμείς με τον ν.5037/2023 περιφρουρήσαμε τον δημόσιο χαρακτήρα του νερού και ενισχύσαμε την εποπτεία και τους ελέγχους. Πρώτο ψέμα, λοιπόν. Ιδιωτικοποιούμε το νερό; Όχι.

Δεύτερο ψέμα. Έχουμε κάνει κι εγώ δεν ξέρω τι για την πανδημία. Πιθανά δεν το γνωρίζετε, παρ’ ότι το έχουμε πει ένα εκατομμύριο φορές. Ένα εκατομμύριο μία μέχρι να το καταλάβετε! Μας έχει αξιολογήσει ο Παγκόσμιος Οργανισμός για την πανδημία. Και καταθέτω την έκθεση στα Πρακτικά.

(Στο σημείο αυτό η Αναπληρώτρια Υπουργός Υγείας κ. Ειρήνη Αγαπηδάκη καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπορείτε να διαβάσετε, να ενημερωθείτε και να δείτε πώς τα πήγε η χώρα και σε σχέση με τους θανάτους και σε σχέση με την πρόληψη, με τα επιπλέον μέτρα, με μια σειρά από άλλους δείκτες και να δείτε εκεί έκπληκτοι ότι δεν είχαμε την υψηλότερη θνητότητα στην Ευρώπη, ότι η χώρα έχει κάνει πολύ σπουδαία πράγματα για το αποδυναμωμένο σύστημα υγείας που παραδώσατε.

Ειλικρινά είναι ντροπή για τέτοια θέματα να ακούμε ξανά και ξανά τα ίδια ψέματα. Για όνομα του Θεού! Ένας πολίτης που μας ακούει, αυτό θέλετε να του μένει στο κεφάλι; Λάσπη, λάσπη, λάσπη; Αυτός είναι ο στόχος σας;

Πάμε και παρακάτω, γιατί τα ψέματα του κ. Φάμελλου είχαν συνέχεια. Έχουμε, λέει, βάλει χαράτσι στον προσωπικό γιατρό. Ιδιωτικοποιήσαμε και τον προσωπικό γιατρό. Σε λίγο θα ιδιωτικοποιήσουμε και την ανάσα των πολιτών. Δεν ξέρω τι άλλο θα ακούσω εδώ μέσα. Ιδιωτικοποιούμε τον προσωπικό γιατρό όταν λέμε ότι ερχόμαστε, με το νομοσχέδιο που θα δείτε τον επόμενο μήνα, να δώσουμε προσωπικό γιατρό για κάθε πολίτη και να αυξήσουμε τον αριθμό των διαθέσιμων γιατρών; Δίνουμε τη δυνατότητα –προσέξτε- σε όποιον δεν θέλει να πάει στο δημόσιο, να πάει σε προσωπικό γιατρό. Αυτό θα κάνει το νομοσχέδιο. Όποιος δεν θέλει να πάει στο δημόσιο, θα έχει τη δυνατότητα να πληρώνει τον ιδιώτη που θέλει. Αυτό είναι ότι ιδιωτικοποιούμε τον προσωπικό γιατρό και εξωθούμε τον κόσμο στην ιδιωτική υγεία; Σοβαρά μιλάμε τώρα;

Το τελευταίο και καταπληκτικό είναι το εξής. Δεν υπάρχει πια –λέει- δωρεάν εμβολιαστικό πρόγραμμα. Δεν υπάρχει, εξαφανίστηκε, «το πήρε το Εύρηκα» κι αυτό! Υπάρχει –λέει- μόνο το χαράτσι στα φαρμακεία. Πρέπει να ζητήσετε συγγνώμη από όλους αυτούς τους ανθρώπους, οι οποίοι είναι στα εμβολιαστικά κέντρα μέρα - νύχτα και κάθονται εκεί τόσο καιρό, και θα συνεχίσουν να το κάνουν, για να εμβολιάζονται δωρεάν οι πολίτες.

Λοιπόν, έχω εντοπίσει τέσσερα κολοσσιαία ψέματα που είπατε σήμερα. Σας παρακαλώ ειλικρινά, επειδή ο καρκίνος δεν έχει κόμμα, επειδή το νερό δεν έχει κόμμα, επειδή η δημόσια υγεία δεν έχει κόμμα μην κρατάτε τη χώρα πίσω στο παρελθόν. Η Βουλή δεν είναι πλατεία.

Σήμερα ειλικρινά κατάπληκτη σας ακούω να λέτε πάλι τα ίδια και χτες να καταψηφίζετε ρυθμίσεις του Ταμείου Ανάκαμψης που ενισχύουν το κοινωνικό κράτος. Δεν θέλετε το Ταμείο Ανάκαμψης να πάει στα ευάλωτα νοικοκυριά; Δεν θέλετε να ενισχυθεί η υγεία; Ειλικρινά δεν καταλαβαίνω τη σκοπιμότητα όλου αυτού του πράγματος.

Βρισκόμαστε σήμερα εδώ για να μπορέσουμε να συζητήσουμε ένα νομοσχέδιο το οποίο εισάγει σημαντικότατες ρυθμίσεις για μια σειρά από λύσεις. Το μοντέλο που υπηρετούμε -και έχει δίκιο ο Θάνος Πλεύρης- έχει συνέχεια, έχει μια συνολική αντίληψη και φιλοσοφία στην υγεία και πάει από το «θεραπεύουμε ασθένειες», στο «διατηρούμε υγιείς τους πολίτες». Αυτό γίνεται με έναν τρόπο και το έχω πει πολλές φορές και δεν θα κουραστώ να το επαναλαμβάνω: Πρόληψη, πρόληψη, πρόληψη, πρόληψη για όλους, πρόληψη για τις ευάλωτες ομάδες, πρόληψη με εστίαση στη μείωση των κοινωνικών ανισοτήτων στην υγεία.

Στην κατεύθυνση, λοιπόν, αυτή φέρνουμε σήμερα τα εξής: Επεκτείνουμε, όπως είναι η νέα ευρωπαϊκή οδηγία –και το ξαναλέω γιατί κι εδώ έχει γίνει σπέκουλα στο παρελθόν, ειλικρινά είναι τρομερό αυτό που συμβαίνει- τις προληπτικές εξετάσεις για τα ηλικιακά όρια σαράντα πέντε ως εβδομήντα τεσσάρων ετών. Κόβονται οι άλλες εξετάσεις του ΕΟΠΥΥ για τις νεότερες γυναίκες; Όχι. Αποκτά η χώρα επιπλέον ένα πληθυσμιακό πρόγραμμα που δεν είχε ποτέ. Για πρώτη φορά στην ιστορία της χώρας έχουμε πληθυσμιακά προγράμματα πρόληψης για τον καρκίνο του τραχήλου της μήτρας που ξεκίνησε ήδη, για τον καρκίνο του μαστού που επεκτείνεται στις ηλικίες σαράντα πέντε-εβδομήντα τέσσερα, για τον καρκίνο του παχέος εντέρου. Και αυτό αφορά πληθυσμιακά πρωτόκολλα τα οποία εκπονούνται από την Επιτροπή Εμπειρογνωμόνων Δημόσιας Υγείας. Δεν είναι δική μου πολιτική απόφαση ή του Υπουργού -είναι Evidence-Based Public Health, που λένε και στο χωριό μου- και με βάση αυτά κάνουμε εξετάσεις σε όλο τον πληθυσμό δωρεάν είτε είναι οι πολίτες ασφαλισμένοι, είτε είναι ανασφάλιστοι.

Δεν το θέλετε αυτό; Ένα από αυτά περιλάμβανε χθες και η επέκταση του Ταμείου Ανάκαμψης. Δεν τα θέλετε; Δεν θέλετε να υπάρχουν αυτές οι δωρεάν παροχές στους πολίτες; Δεν είναι δίκαιο μια φτωχή γυναίκα να μπορεί να κάνει δωρεάν τις εξετάσεις σε δημόσιο ή ιδιωτικό κέντρο χωρίς να επιβαρύνεται; Δεν είναι δίκαιο ένας άνθρωπος να μπορεί να εντοπίζει έγκαιρα τον καρκίνο του παχέος εντέρου χωρίς να επιβαρύνεται οικονομικά; Ειλικρινά δεν σας καταλαβαίνω. Δεν θέλουμε να έχουν τα παιδιά μας ένα ισχυρό ξεκίνημα στη ζωή; Ερχόμαστε να κάνουμε μια δράση που πραγματικά δεν έχει ξαναγίνει στην Ελλάδα, πέρα από την παιδική παχυσαρκία και πέρα από όλα τα υπόλοιπα, να κάνουμε σοβαρή προαγωγή υγείας σε κοινοτικό επίπεδο και πρόληψη.

Χαίρομαι που κάποια από αυτά τα έθιξε και ο κ. Παραστατίδης. Πιθανόν να μην γνωρίζετε όμως ότι τα έχουμε ήδη δρομολογήσει, κύριε Παραστατίδη, και τη τηλεϊατρική για να μπορεί ο γιατρός που είναι στο νησί να έχει τη δυνατότητα να εξελίσσεται και να συνδέεται με κοινότητες επιστημόνων. Αυτά δεν μας ενδιαφέρουν; Είναι όλα από το Ταμείο Ανάκαμψης. Θα τα καταψηφίσουμε κι αυτά;

Πείτε μου ειλικρινά ότι θα καταψηφίσετε την επέκταση του προγράμματος «Φώφη Γεννηματά». Πείτε μου ότι θα καταψηφίσετε το πρόγραμμα για την προαγωγή υγείας του παιδιού από όταν είναι βρέφος μέχρι την ενηλικίωση. Πείτε μου ότι θα καταψηφίσετε την αναβάθμιση του ΕΟΔΥ για να μπορεί να κάνει έγκαιρο εντοπισμό των μικροξεσπασμάτων των ιογενών περιστατικών τοπικά για να μην εξελίσσονται σε πανδημίες. Πείτε μου ότι θα καταψηφίσετε την πρόσβαση των ανθρώπων οι οποίοι είναι σε αναπηρία, είναι ευάλωτοι, έχουν κοινωνικοοικονομικές ανισότητες και θα μπορούν με τις ΚΟΜΥ να δέχονται ιατρική περίθαλψη κατ’ οίκον. Με τις κινητές μονάδες μπορούμε να φτάνουμε παντού σε όλη τη χώρα.

Λοιπόν, είναι εύκολα αντιληπτό ότι όλα αυτά αφορούν αυτούς που δεν έχουν να πληρώσουν, τους ανθρώπους οι οποίοι είναι σε οικονομική δυσκολία, τους ανθρώπους οι οποίοι αντιμετωπίζουν προβλήματα στην πρόσβαση, τους ανθρώπους οι οποίοι πραγματικά είναι αόρατοι. Κι ερχόμαστε εδώ -γιατί, ναι, η Κυβέρνηση του Κυριάκου Μητσοτάκη δεν αφήνει κανέναν πίσω- να χρησιμοποιήσουμε πολύ μεγάλο μέρος από το Ταμείο Ανάκαμψης, περίπου το 9% από τις κρατικές ενισχύσεις, για να κάνουμε όλα αυτά τα πράγματα. Και ακούμε τόσες μέρες ότι δεν είναι σωστά, δεν είναι καλά, δεν είναι αρκετά, δεν πρέπει να τα κάνουμε και ότι καταψηφίζετε.

Ειλικρινά θέλω να δείτε προσεκτικά όλα αυτά τα θέματα, να κοιτάξετε τη συνείδησή σας και να μου πείτε ότι, ναι, δεν πρέπει οι γυναίκες να έχουν δωρεάν εξετάσεις για τον καρκίνο, γιατί το κάνει η Νέα Δημοκρατία κι όχι εσείς.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ, και για τη συνέπεια στον χρόνο.

Θα δώσω, για τις παρεμβάσεις, τον λόγο στους Κοινοβουλευτικούς Εκπροσώπους που δικαιούνται γιατί έχει ζητήσει να πάρει τον λόγο για την ομιλία του ο κ. Βρεττός από τη Νίκη.

Κύριε Σαρακιώτη, έχετε τον λόγο για τρία λεπτά.

**ΙΩΑΝΝΗΣ ΣΑΡΑΚΙΩΤΗΣ:** Πραγματικά ήταν καλή η προσπάθεια της κ. Αγαπηδάκη να εμπλέξει και το νερό και τα ύδατα στη συζήτηση. Αντιλαμβάνομαι ότι θα ήθελε να αποφύγει να συζητήσει για τα ζητήματα του νομοσχεδίου και της δημόσιας υγείας. Όμως, το γεγονός ότι θα ενέπλεκε και την πανδημία και ότι θα επικαλεστεί τα επιτεύγματα της Κυβέρνησης, πραγματικά «αιδώς, Αργείοι».

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δείτε το. Δεν το λέω εγώ. Το λέει το…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ.

**ΙΩΑΝΝΗΣ ΣΑΡΑΚΙΩΤΗΣ:** Τις δεκάδες χιλιάδες ανθρώπους συμπολίτες μας που έχασαν τη ζωή τους εξαιτίας της τρομερής πολιτικής που ακολούθησε η Κυβέρνηση της Νέας Δημοκρατίας, μάλλον τους ξέχασε. Είχαμε τη δέκατη τρίτη χειρότερη επίδοση παγκοσμίως σύμφωνα με τα επίσημα στοιχεία. Οι χώρες που μας ξεπέρασαν στα Βαλκάνια ήταν η Ουγγαρία και η Βουλγαρία. Αντιλαμβανόμαστε ότι η Νέα Δημοκρατία συναγωνίζεται μονίμως τη Βουλγαρία και στη χειρότερη αγοραστική δύναμη, καθώς είναι στην τελευταία θέση η Βουλγαρία κι εμείς την έχουμε ξεπεράσει γιατί είμαστε στην προτελευταία. Αυτό είναι το επίπεδο είτε στην οικονομία, είτε στη δημόσια υγεία.

Δεν ξέρω αν στη μελέτη που καταθέσατε γίνεται αναφορά και για τη μελέτη Τσιόδρα - Λύτρα που την είχε ο Πρωθυπουργός κάποιους μήνες στο συρτάρι του και ερχόταν από αυτό εδώ το Βήμα και μας έλεγε: «Τι να νοσηλεύεται σε κρεβάτι ΜΕΘ, τι να νοσηλεύεται σε απλό, είναι το ίδιο πράγμα». Έχει φαντάζομαι τέτοια φοβερά επιστημονικά δεδομένα σαν αυτά που ακούσαμε στη Βουλή από τον κ. Μητσοτάκη.

Όμως, μιλήσατε σήμερα για το Ταμείο Ανάκαμψης. Φαντάζομαι θα ασχολούσασταν με το νερό και δεν διαβάσατε για τις καταγγελίες για τους στημένους διαγωνισμούς 2,5 δισεκατομμυρίων ευρώ για τα οποία ελέγχεται η χώρα μας.

Διαβάστε το. Αφήστε το νερό στην άκρη και ελάτε να απαντήσετε.

Και κλείνοντας, επειδή πραγματικά άκουσα πόσο φοβερά τα έχετε κάνει, εγώ θα σας αφιερώσω την τελευταία ανακοίνωση των γιατρών του Νοσοκομείου Λαμίας, του μεγαλύτερου της Στερεάς Ελλάδος, που λέει ότι: «Το Νοσοκομείο Λαμίας βρίσκεται στην χειρότερη στιγμή της ύπαρξής του, δυστυχώς μέχρι την επόμενη». Αυτά είναι τα επιτεύγματα σας.

(Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο και ο κ. Κατρίνης για την παρέμβασή του.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Πρόεδρε, θα ήθελα να απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Θα απαντήσετε συνολικά, κυρία Υπουργέ.Αφήστε το Προεδρείο.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, κατανοώ την αγωνία της κ. Αγαπηδάκη, να συναγωνιστεί στην ένταση τον κ. Γεωργιάδη, φαίνεται είναι το νέο πρότυπο του πολιτικού. Σας συνιστώ να μην το συνεχίζετε να το υιοθετείτε, γιατί δεν είναι καλό παράδειγμα, επειδή είστε νέα στην πολιτική. Θα έλεγα ότι και λόγω της πορείας σας στην πολιτική, κυρία Αγαπηδάκη, θα έπρεπε να είστε λίγο πιο εγκρατής όταν απευθύνεστε σε συναδέλφους, οι οποίοι έχουν εκλεγεί και δεν είναι σε θέσεις δοτές, αλλά αυτό θα το αξιολογήσουν αυτοί, οι οποίοι σας επέλεξαν.

Τώρα πάμε στο διά ταύτα. Μιλήσατε για το Ταμείο Ανάκαμψης. Το είπε και ο συνάδελφος πριν. Δεν ξέρω αν στις περιπτώσεις που ερευνά η Επιτροπή Ανταγωνισμού είναι και κάποια από το Υπουργείο Υγείας. Δεν ξέρω αν το έχετε μάθει ότι σήμερα βγήκε ένα δημοσίευμα, που λέει ότι από τις εκατόν μία συμβάσεις, που υπογράφηκαν ήταν χωρίς να υπάρχει ανταγωνιστής στο Ταμείο Ανάκαμψης από τις εκατόν δέκα. Δεν ξέρω. Θα μας απαντήσετε εσείς. Δεν το ξέρω. Επειδή, όμως, είπατε για το Ταμείο Ανάκαμψης και η Κυβέρνηση από χθες μας εγκαλεί, γιατί δεν ψηφίσαμε -προσέξτε- τα επιπλέον 5 δισεκατομμύρια δάνεια, τα οποία έχουν φτάσει μέχρι στιγμής σε διακόσιες επιχειρήσεις για να πάρει η Ελλάδα συνολικά δάνεια. Κυρία Αγαπηδάκη, να διαβάζετε, δάνεια όχι επιχορηγήσεις. Έχουμε 17 δισεκατομμύρια δάνεια, τα οποία θα πάνε συνολικά σε πεντακόσιες επιχειρήσεις που έχουν κάνει αίτηση. Το είπα και στην ομιλία μου. Το ξαναλέω. Τετρακόσιες χιλιάδες επιχειρήσεις στη χώρα, πεντακόσιες έχουν δικαίωμα και υπέβαλαν αίτημα στο Ταμείο Ανάκαμψης. Έχουν δανειοδοτηθεί διακόσιες μέχρι σήμερα, διακόσιες εβδομήντα μία συμβάσεις, κάποιες έχουν υπογράψει δύο και τρεις. Διόλου τυχαίο. Άρα, μην μας εγκαλείτε, γιατί διαφωνούμε με τον τρόπο κατανομής των κονδυλίων.

Τώρα λέτε για τις δράσεις πρόληψης. Πολύ ωραία, μας τα λέτε και συχνά κάνετε δράσεις πρόληψης. Ενάμιση χρόνο έχουμε για τον προσυμπτωματικό έλεγχο του καρκίνου του τραχήλου της μήτρας. Δημοσιότητα. Ποια είναι τα αποτελέσματα; Πρωτοβάθμια φροντίδα υγείας. Μας έχετε ανακοινώσει πόσοι γράφθηκαν στον προσωπικό γιατρό. Έχετε κάποια δεδομένα για την ποιότητα, για τις παροχές;

Και να σας πω και κάτι; Λέτε συνέχεια για το success story του COVID. Εγώ θα την διαβάσω την έρευνα του ΠΟΥ και θα ξαναβρεθούμε εδώ, γιατί εγώ δεν ξέρω καμμία μελέτη, η οποία να αναδεικνύει την Ελλάδα success story στη διαχείριση του COVID. Και σας το είπα και πριν. Σας το παρέδωσε ο πρώην πρόεδρος του ΕΟΔΥ. Δεσμεύθηκε ο κ. Πλεύρης. Δεν κάνατε τίποτα -και μην γελάτε- δύο χρόνια για τις ενδονοσοκομειακές λοιμώξεις, που ξέρετε ότι εν μέσω COVID ήταν βασική παράμετρος και αιτία για τον μεγαλύτερο αριθμό θανόντων ανά ένα εκατομμύριο κατοίκους.

Ο κ. Πλεύρης, πριν φύγει από τη θέση του Υπουργού Υγείας, είχε πει ότι θα βγάλει υπουργική απόφαση. Έχει περάσει σχεδόν ένας χρόνος, κυρία Αγαπηδάκη, που έχετε την ευθύνη εσείς. Δεν ξέρω γιατί ο κ. Πλεύρης την είχε έτοιμη και εσείς δεν την έχετε. Πείτε στον κ. Χατζηχριστοδούλου τις ημέρες που είναι στην Αθήνα να ασχοληθεί με αυτό το θέμα, γιατί όσο δεν βγάζετε απόφαση για αυτό το θέμα, τόσο θα θρηνούμε όλο και περισσότερους νεκρούς από την αδράνεια σας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, έχετε τον λόγο για την απάντησή σας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Επειδή το mass playing εμένα δεν με πτοεί, κύριε Κατρίνη, και ο σεξισμός είναι σεξισμός, αλλά θα κάτσω εδώ όρθια για να σας απαντήσω…

**ΜΙΧΑΗΛ ΚΑΤΡΙΝΗΣ:**…(δεν ακούστηκε)

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Α ναι, είμαι και είμαι και τρελή τώρα; Μου κάνετε τόση ώρα μάθημα τι καταλαβαίνω, τι πρέπει να πω και πρέπει να το κάνω και γαργάρα; Εδώ θα είμαι όρθια και θα με βλέπετε face to face. Θέλετε με τσαμπουκά; Με τσαμπουκά. Με ηρεμία; Με ηρεμία. Με ό,τι καταλαβαίνετε. Αλλά θα καταλάβετε, για να καταλάβει και ο κόσμος.

(Θόρυβος - διαμαρτυρίες στην Αίθουσα)

Πώς εκφράζομαι; Έχω ακούσει τόσο προσβλητικό ύφος και λέξεις τόση ώρα και δεν πρέπει και να αντιδρώ; Άρα, είναι σκόπιμο. Πρέπει να το βουλώσουμε δηλαδή, να μην μιλάμε καθόλου. Αυτά μου λέτε τόση ώρα.

(Θόρυβος - διαμαρτυρίες στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κρατήστε όλοι το επίπεδο του διαλόγου.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Σαρακιώτη, μάλλον δεν έγινα σαφής.

Η έρευνα αυτή είναι αξιολόγηση από τον Παγκόσμιο Οργανισμό Υγείας. Δεν την έχουμε βγάλει εμείς. Δεν την έχει βγάλει η Νέα Δημοκρατία. Αν αμφισβητείτε ότι η χώρα τα είχε πάει σχετικά καλά στην πανδημία, εγώ δεν είμαι ευχαριστημένη ούτε έναν άνθρωπο να χάνουμε. Αυτό είναι κάτι άλλο. Χτίζετε ένα παραμύθι και μια σπέκουλα για την πανδημία, το οποίο ήταν -το ξέρουμε όλοι- πρωτόγνωρο φαινόμενο.

Και να σας πω και κάτι; Ας κάνουμε όλοι μας λίγο αυτοκριτική. Βοήθησε το κόμμα σας να εμβολιαστεί ο κόσμος; Θέλετε να θυμηθούμε αυτά; Εγώ προσωπικά όχι. Προτιμώ να το αφήσουμε πίσω και τις Ιβερμεκτίνες και όλα τα υπόλοιπα και τη σπέκουλα του εμβολιασμού και να πάμε μπροστά και να μπορέσουμε να πούμε ένα ναι στην πρόληψη για τον καρκίνο, στην πρόληψη για τα καρδιακά, σε πέντε σοβαρά πράγματα που χάνουμε νέους ανθρώπους από τη χώρα.

Το θέμα του νερού δεν το ανέσυρα εγώ, ξέρετε. Το ανέφερε ο κ. Φάμελλος το πρωί. Ο κ. Φάμελλος είπε ότι όπως ιδιωτικοποιούμε το νερό, το ίδιο κάνουμε και με την υγεία και γι’ αυτό απάντησα.

Θα αναφερθώ τώρα σε σχέση με αυτά που είπε κ. Κατρίνης. Κύριε Κατρίνη, ειλικρινά απορώ. Είναι, τουλάχιστον, θλιβερό να μιλάτε έτσι για τον πρόεδρο του ΕΟΔΥ, ο οποίος είναι ένας άνθρωπος που ξέρει όλη η χώρα αν είναι σοβαρός ή όχι και σε ποια διεθνή φόρα συμμετέχει και ποιους οργανισμούς, τον ΠΟΥ και άλλους, συμβουλεύει και αν έχει κάνει δουλειά στον Παγκόσμιο Οργανισμό Υγείας και αν έχει κάνει δουλειά στο ECDC και αν έχει καταφέρει να ελέγξουμε τους θανάτους που θα είχαμε στη Θεσσαλία με τις πλημμύρες, κ.λπ..

Υπάρχουν, ξέρετε, πέρα από τη θεωρία και τη σπέκουλα, που μπορεί να κάνουμε εδώ, απτές αποδείξεις για αυτά που λέω. Εγώ δεν βγάζω λογύδρια εδώ πέρα. Μιλάω με αριθμούς. Μιλάω με αποδείξεις και τεκμήρια. Αν έχετε αποδείξεις και τεκμήρια, που δείχνουν ότι ο κ. Χατζηχριστοδούλου είναι ανεπαρκής, κάνει κακά τη δουλειά του, ότι δεν έπρεπε να φτιάξει εθνικό σχέδιο δράσης για την αντιμικροβιακή αντοχή, όπως κάνει τώρα, την επόμενη εβδομάδα που θα έρθει το ECDC εδώ να πάτε να τους το πείτε, γιατί ξέρετε εμείς συνεργαζόμαστε με αυτούς, αλλά έχουμε ένα χούι, δεν θέλουμε να τα λέμε φωναχτά. Θέλουμε να ερχόμαστε να λέμε στους πολίτες τι κάνουμε, αφότου έχουν ολοκληρωθεί οι δράσεις. Το ίδιο κάνουμε με κάθε δράση.

Εγώ, λοιπόν, θα επιμείνω στη σκληρή δουλειά. Δεν θα κάτσω να τσιμπήσω από όλα αυτά που ακούω κάθε τρεις και λίγο. Και με σκληρή δουλειά και αποδείξεις θα με βρίσκεται πάντα μπροστά σας. Αυτή είναι η στάση μου η πολιτική και όχι αυτή που είπατε ότι υιοθετώ ως πουλέν του κ. Γεωργιάδη, αν και να σας πω είναι κομπλιμέντο αυτό για μένα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Βρεττός από την Κοινοβουλευτική Ομάδα της Νίκης για την κανονική του ομιλία.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, μετά το ύφος της παρέμβασης της κυρίας Υφυπουργού, αναρωτιέμαι επειδή επικαλέστηκε ότι θέλει να την ακούνε οι πολίτες, αν τελικά η κυρία Υφυπουργός έχει συνηθίσει τον ρόλο της.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αναπληρώτρια είμαι.

**ΝΙΚΟΛΑΟΣ ΒΡΕΤΤΟΣ:** Αναπληρώτρια. Σας εύχομαι να γίνεται και ό,τι άλλο ποθείτε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν μου χρειάζεται άλλο.

**ΝΙΚΟΛΑΟΣ ΒΡΕΤΤΟΣ:** Δεν το έκανα για να σας υποτιμήσω. Σας υποτιμούν οι εκφράσεις σας, γιατί οι εκφράσεις ακριβώς δείχνουν ότι είστε ακόμα στη λογική ενός τρολ, το οποίο ή το συνεχίζετε με όνομα κρυμμένο ή τελικά ήταν μια αγαπημένη σας συνήθεια που προηγείται. Αυτό μας δώσατε, διότι υπάρχει και παρελθόν.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Πρόεδρε, σοβαρά τώρα θα ακούω αυτά;

**ΝΙΚΟΛΑΟΣ ΒΡΕΤΤΟΣ:** Σοβαρά.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, θα έχετε τη δυνατότητα να απαντήσετε όταν πρέπει να απαντήσετε. Ακούστε λίγο, σας παρακαλώ. Εγώ δεν μπορώ να κάνω λογοκρισία στο τι λέει ο καθένας. Η δυνατότητα να απαντηθούν, όμως, όλα όσα ακούγονται υπάρχει.

Παρακαλώ, κύριε συνάδελφε, συνεχίστε.

**ΝΙΚΟΛΑΟΣ ΒΡΕΤΤΟΣ:** Επομένως, όσο και αν απορεί η κυρία Υπουργός θα ακούσει μετά την ομιλία της για να καταλάβει αν έχει δίκιο εκείνη και απορεί και εξίσταται ή αν έχει δίκιο ο κάθε μέσος Έλληνας πολίτης που περιμένει ουσιαστικές νομοθετικές παρεμβάσεις προς όφελος της υγείας του και μόνο.

Λοιπόν, το μόνο μέρος του τίτλου του νομοσχεδίου του Υπουργείου Υγείας όσον αφορά τον όρο «δράσεις» είναι ο μόνος ακριβής όρος, γιατί οι αντιδράσεις από τους φορείς της υγείας, τους γιατρούς, τους νοσηλευτές, διοικητικούς και επικουρικό προσωπικό των δημοσίων νοσοκομείων, κέντρων υγείας, μονάδων υγείας και λοιπών δημοσίων υγειονομικών ή νοσηλευτικών κέντρων είναι έντονες, αλλά κυρίως είναι αληθείς.

Αντιδράσεις υπάρχουν, επειδή οι δράσεις που εσείς περιγράφετε και υιοθετείτε απαξιώνουν και υποβαθμίζουν το λειτούργημα του ιατρού και τις παρεχόμενες υπηρεσίες υγείας στα δημόσια νοσηλευτικά ιδρύματα, αλλά κυρίως γιατί αποκλείουν πολίτες και επιβαρύνουν τις τσέπες αυτών των πολιτών.

Επομένως, οι ρυθμίσεις του νομοσχεδίου επ’ ουδενί δεν ενισχύουν το ΕΣΥ. Είναι αναγκαστικές πρωτοβουλίες της σταδιακής απορρύθμισής του, για να αποτραπεί πρόσκαιρα τουλάχιστον η άτακτη κατάρρευσή του.

Ως εκ τούτου, οι αιτιολογικές περί διασφάλισης της πρωτοκαθεδρίας του δημοσίου συστήματος υγείας έναντι του ιδιωτικού τομέα, όπως το περιγράφετε, στην εθνική μάλιστα προσπάθεια για την προαγωγή και την προστασία της υγείας των πολιτών μόνο ως κακόγουστη φάρσα μπορούν να χαρακτηριστούν.

Κυρίες και κύριοι συνάδελφοι, αυτή η κυβερνητική αντιμετώπιση των δεινών προβλημάτων της αποεπένδυσης της δημόσιας υγείας αποτελεί μια συνηθισμένη πρακτική της Κυβέρνησης. Σε όλες τις αποεπενδύσεις που νομοθετεί η Νέα Δημοκρατία διασώζεται με το αζημίωτο, αν και πρόσκαιρα, το διαβρωμένο πολιτικό σύστημα. Κερδοσκοπούν, όμως, άπληστα τα επιχειρηματικά συμφέροντα. Θεωρητικά για λίγο εκμαυλίζονται με υποκρυπτόμενες εθελούσιες εξόδους προσωρινά λειτουργοί της. Στο τέλος, όμως, τον «λογαριασμό» τον στέλνετε στον ρημαγμένο ελληνικό λαό. Μάλιστα, οι περισσότεροι από τους φορολογούμενους πολίτες -αυτός είναι ο λαός για σας- είναι αποκλεισμένοι από τις δημόσια παρεχόμενες υπηρεσίες υγείας.

Βέβαια, αυτές οι πικρές διαπιστώσεις, η ωμή πραγματικότητα, για την ηγεσία του Υπουργείου είναι απλά μεταρρυθμίσεις. Φυσικά, δεν χρειάζεται αναλυτικά να αντιπαρατεθεί η αλήθεια στα ψέματα ολκής. Γιατί κατ’ αυτόν τον τρόπο νομιμοποιείται η τοξικότητα της διαφθοράς και καλύπτεται η συστηματική και συστημική πολιτική αποτυχία.

Ο αποκλεισμός κάθε πολίτη, πόσω μάλλον του φορολογούμενου πολίτη, από αξιοπρεπείς υπηρεσίες υγείας νομοθετείται με το παρόν νομοσχέδιο. Το ίδιο και η ραγδαία αύξηση των δαπανών για το ανθρωπιστικό αγαθό της παροχής υπηρεσιών υγείας για κάθε φορολογούμενο πολίτη που όλο και περισσότερο αδυνατεί να ανταπεξέλθει στις βασικές ακόμα ανάγκες διατροφής του. Επίσης, η υποχρηματοδότηση του ΕΣΥ και η ανεμπόδιστη και συνεχιζόμενη αύξηση του δημοσίου χρέους δείχνει το μέγεθος της κυβερνητικής υποκρισίας.

«Υπάρχει, όμως, άλλη δυνατότητα αναστροφής αυτής της νοσηρής αντιμετώπισης στον τομέα της υγείας;», αναρωτιέται ο Υπουργός. Βεβαίως και υπάρχει. Και αυτή δεν είναι άλλη από τη χρηματοδότηση του ΕΣΥ, με πρώτο και απαραίτητο μέτρο την αξιοπρεπή αύξηση των μισθών του ιατρικού, νοσηλευτικού και λοιπού υγειονομικού προσωπικού.

Και επειδή ο υπεύθυνος Υπουργός αναρωτιέται πού θα βρεθούν τα χρήματα, εμείς του προτείνουμε να πάει να τα ζητήσει από τους τραπεζίτες και τους οίκους αξιολόγησης της οικονομικής πολιτικής της Κυβέρνησης της Νέας Δημοκρατίας, που όλοι μαζί, Πρωθυπουργός, Υπουργοί, τραπεζικοί, μιλούν για το θαύμα της οικονομικής ανάπτυξης που συντελείται στην Ελλάδα με ρυθμούς μεγαλύτερους από τους μέσους όρους της Ευρωπαϊκής Ένωσης.

Εκτός αν δεν είναι έτσι και τελικά η προπαγάνδα σας περί σταθερής κυβερνησιμότητας ξεπερνά, κατά πολύ, και την πιο φαντασιακή εικονικότητα, γεγονός που σας καθιστά περισσότερο επικίνδυνους και από τους γυρολόγους τους συμφέροντος. Όμως, είναι διαχρονικά διαπιστωμένο πως ο πολιτικός γυρολογισμός δεν είναι πρότυπο ικανότητας και χρηστής διακυβέρνησης. Αντίθετα, ο πολιτικός γυρολογισμός είναι έκφραση της ψευτιάς, της κλεψιάς και της ασυδοσίας:

Της ψευτιάς πως οι προτεινόμενες δράσεις είναι για την ενίσχυση του ΕΣΥ. Η αλήθεια είναι πως οι προτεινόμενες δράσεις είναι η ταφόπλακα του δημόσιου χαρακτήρα των υπηρεσιών υγείας και ο αποκλεισμός όλο και περισσότερων Ελλήνων.

Της κλεψιάς, γιατί οι προτεινόμενες δράσεις για ενίσχυση του ΕΣΥ κλέβουν και το ελάχιστο και πενιχρό εισόδημα των πολιτών, που χάνουν τα σπίτια τους, που δεν μπορούν να πληρώσουν τον προσωρινό ΕΝΦΙΑ, που σε όσες δόσεις και αν το χρεώσετε, παραμένει ένα βαρύ φορτίο.

Της ασυδοσίας, γιατί το ψέμα, η κλεψιά και η κοροϊδία σε βάρος του ελληνικού λαού δεν έχει τελειωμό, εκτός αν εσείς πιστεύετε, όπως λέτε, ότι όλα πάνε καλά και η κακή αντιπολίτευση δεν το βλέπει.

Ακούστηκαν όμως σήμερα -αυτό είναι το χειρότερο- στη συζήτηση για την ενίσχυση του ΕΣΥ ό,τι πιο χυδαίο για χαρακτήρες, προσωπικές ύβρεις, «άπλυτα», περίεργες επαγγελματικές διαδρομές ως δήθεν πολιτικά επιχειρήματα. Ωραία κριτική θέλετε να σας ασκήσουμε και προτάσεις! Περισσότερο, όμως, όλα αυτά μοιάζουν με προσπάθειες να αντιμετωπιστεί η επερχόμενη εκ νέου χρεοκοπία και το πρόβλημα είναι ποιος θα τη χρεωθεί.

Το πιο απελπισμένο δε κυβερνητικό επιχείρημα ήταν πως η υπερχρέωση του Έλληνα ασθενή φορολογούμενου πολίτη αποτελεί μια συνηθισμένη ευρωπαϊκή ενσωμάτωση είκοσι έξι ανεπτυγμένων χωρών, με τη σημερινή προσθήκη του συστήματος υγείας του Ισραήλ, που πρόσφατα επισκέφθηκε ο Υπουργός, σε μια περίοδο που εσωτερικά αλλά και διεθνώς υπάρχουν σοβαρές πιέσεις για τη σφοδρότητα και βιαιότητα πολεμικών επιχειρήσεων εναντίον αμάχων, ακόμα και ανθρωπιστικών αποστολών διεθνούς συνδρομής και αλληλεγγύης.

Μόνο που κουραστήκαμε να ακούμε εξίσωση στις υποχρεώσεις με όλες τις ευρωπαϊκές ανεπτυγμένες χώρες και το Ισραήλ. Αλλά, καμμία εξίσωση στα δικαιώματα; Τι είμαστε; Αυτό που εσείς λέτε «Μπανανία»; Ή τελικά δεν το λέτε γιατί πιστεύετε ότι είστε σε μια χώρα ευλογία;

Κύριε Υπουργέ, κυρία Αναπληρώτρια Υπουργέ και κύριε Υφυπουργέ -για να μην αδικήσω κανέναν σας-, αφηγήματα πως στο Ισραήλ δεν μπορούσαν να κατανοήσουν πώς είναι δυνατόν οι Έλληνες γιατροί εδώ και χρόνια να μην εκμεταλλεύονται την πελατεία του δημοσίου νοσοκομείου για να ασκούν θεσμικά, αλλά αθέμιτα ιδιωτική ιατρική εσείς μπορεί να τα θεωρείτε μεταρρύθμιση. Στην ουσία όμως είναι κατάντια.

Αν υπήρχε ίχνος πολιτικής εντιμότητας, θα αναφέρατε παράλληλα πως στο Ισραήλ, που είναι το αγαπημένο σας, το ΑΕΠ είναι 525 δισεκατομμύρια δολάρια, διπλάσιο του ελληνικού. Το δημόσιο χρέος του, ακόμα και τώρα σε αυτό τον τρομερό πόλεμο, με όλες τις δυσμενείς συνέπειες, είναι στο 65% του ΑΕΠ έναντι 165% της χώρας αυτής που ευημερεί, της πατρίδας μας, όπου συνεχώς όμως εσείς φροντίζετε το δημόσιο χρέος να το επιβαρύνετε ασύστολα.

Το κατά κεφαλήν εισόδημα στο αγαπημένο σας Ισραήλ φτάνει στα 55.000 δολάρια έναντι 20.700 σε εμάς, παρ’ ότι το 5% του ΑΕΠ δαπανάται στις αμυντικές του δαπάνες αντί για το 2,5% που δαπανά η χώρα μας.

Να μην αναφερθούμε στο 6,8% ρυθμό ανάπτυξης, στο 93% αυτάρκειας στα τρόφιμα, στις βιομηχανίες ιατρικού ηλεκτρονικού εξοπλισμού, χημικών και ουκ έστιν αριθμός στα υπόλοιπα συγκριτικά στοιχεία.

Είχαμε, όμως, την απαίτηση, επειδή εσείς λέτε ότι είστε εξαιρετικοί σε ό,τι κάνετε και άριστοι, για τις δαπάνες υγείας να καταθέσετε το συγκριτικό στοιχείο. Στο Ισραήλ, το αγαπημένο σας, διατίθεται το 7,4% του ΑΕΠ. Εσείς αυτόν τον δείκτη θα έπρεπε να τον αναφέρετε, για να μας δείξετε τουλάχιστον τι κάνουν οι χώρες που σέβονται τους πολίτες. Αυτό επιβάλλει κάθε κώδικας έντιμης πολιτικής συζήτησης και σύγκρισης. Αλλά, αυτός ο κώδικας εντιμότητας έχει εδώ και πέντε χρόνια διαγραφεί από το νεοδημοκρατικό manual κυβερνησιμότητας.

Βέβαια, πίσω από τις κραυγές και τις τσαμπουκαλίστικες εκφράσεις είναι εύκολο να διαπιστωθεί η αγωνία, ίσως και η απόγνωση, για την επερχόμενη ετυμηγορία των ευρωεκλογών. Αλλά, εδώ χρειάζεται, έστω και την ύστατη στιγμή, σεβασμός στους πολίτες που οι πολιτικές σας στοχοποιούν.

Δείξτε την με την επιστροφή των καταβεβλημένων προστίμων ως ελάχιστο δείγμα αναγνώρισης σε όσους περηφάνως πλήρωσαν την άρνησή τους στην αντιδημοκρατική σας επιβολή της υποχρεωτικότητας του αμφισβητούμενου επιστημονικά εμβολιασμού.

Μη φοβάστε, δεν αναιρείται το κράτος δικαίου. Το κράτος δικαίου καταλύεται από τις πάσης μορφής υποχρεωτικότητες που επιβάλει η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό τελειώνω.

Δείξτε πως η αξιοπρέπεια στο γέροντα ασθενή στο θάλαμο μιας πανεπιστημιακής κλινικής είναι χρέος, ελάχιστο χρέος μιας ευνομούμενης πολιτείας. Χρηματοδοτείστε την υποχρέωση νοσηλείας του και όχι την εγκληματική πρακτική να αργοπεθαίνει με έναν όρο χωρίς καμμία νοσηλεία, χωρίς παροχή ελάχιστης ιατρικής πράξης, εγκαταλελειμμένος και στεγνωμένος, αφυδατωμένος, εξαθλιωμένος. Εκτός αν με αυτές τις πραγματικές δράσεις στο δημόσιο σύστημα υγείας, στοχεύετε να λύσετε και το βάρος, το απεχθές, των συντάξεων.

Κυρίες και κύριοι της Κυβέρνησης, αντί να απορείτε γιατί ο λαός δεν κατανοεί το εθνοσωτήριο έργο σας στον τομέα της υγείας, καλό είναι αν είχατε ελάχιστη αυτογνωσία, που την επικαλείστε, να καταργήσετε τις λίστες του θανάτου.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο κ. Μουλκιώτης από το ΠΑΣΟΚ - Κίνημα Αλλαγής και αμέσως μετά θα κάνει ολιγόλεπτη παρέμβαση ο Αναπληρωτής Υπουργός Εσωτερικών για την τροπολογία την οποία έχει καταθέσει.

Παρακαλώ, κύριε συνάδελφε, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εγώ να τονίσω ότι η εντύπωση που αποκόμισα από την εμφάνιση της Κυβέρνησης πριν λίγο ήταν, τουλάχιστον, αλγεινή σε επίπεδο εκφράσεων και σε επίπεδο συμπεριφοράς. Δεν αφορά τους παρόντες, κανέναν επί του παρόντων.

Ο κ. Κατρίνης αναφέρθηκε στο «POLITICO». Ναι υπάρχει ο έλεγχος της OLAF, υπάρχει και ο έλεγχος και της ευρωπαϊκής εισαγγελίας. Τι λέει αυτός ο έλεγχος; Λέει ότι στην Ελλάδα υπήρξε μία μόνο προσφορά ή διαγωνισμός για χορήγηση κονδυλίων 2,5 δισεκατομμυρίων ευρώ σε δέκα μόλις εταιρείες. Γίνεται έλεγχος. Αυτό είπαμε και αυτό τονίζουμε. Γιατί υπάρχει τέτοια νευρικότητα; Και λέγοντας αυτό, γινόμαστε πλέον μάρτυρες πεπραγμένων της Κυβέρνησης, που αυτοαποκαλούνται άριστοι και που οδηγεί ολοταχώς τη χώρα μας και τους πολίτες σε μονοπάτια που μόνο επιπρόσθετα κόστη επιφέρουν και αποφέρουν και προσθέτουν.

Γιατί μόνο έτσι αντιλαμβάνεται η Κυβέρνηση την ενίσχυση του ΕΣΥ, με νέες οικονομικές επιβαρύνσεις στους πολίτες, με χαμηλές δημόσιες δαπάνες. Και βέβαια είναι προφανές ότι κύριοι Υπουργοί εθελοτυφλείτε στη φτωχοποίηση των πολιτών της χώρας, οδηγώντας τους σε νέα υγειονομική φτώχεια. Η Ελλάδα εμφανίζει εντονότατες οικονομικές ανισότητες, καθώς οι οικονομικά ασθενέστεροι δεν μπορούν να καλύψουν τις ανάγκες τους σε ποσοστό 17%. Ποτέ δεν αμφισβητήθηκε αυτό.

Στην Ελλάδα, κύριε Υπουργέ, εξαιτίας της μειωμένης δημόσιας χρηματοδότησης του συστήματος, οι ασθενείς βάζουν βαθιά το χέρι στην τσέπη τους για να αγοράσουν ουσιαστικά την περίθαλψη, με αποτέλεσμα το χάσμα μεταξύ της χώρας μας με τις λοιπές ευρωπαϊκές χώρες σε ό,τι αφορά τη δημόσια χρηματοδότηση, να φτάνει σε τρεις ποσοστιαίες μονάδες, καθώς εμείς διαθέτουμε το 6% του ΑΕΠ για την υγεία, ενώ οι άλλες χώρες της Ευρώπης διαθέτουν πλέον το 8%. Αυτές λοιπόν οι πολιτικές, που σθεναρά υπερασπίζεστε πέραν κάθε λογικής erga omnes, έχουν κατορθώσει ένα μονάχα πράγμα, να καταστήσουν τη χώρα μας πρύτανη -θα έλεγα- των ανισοτήτων αναφορικά με την κάλυψη των αναγκών της υγείας.

Και σαν να μην φτάνουν αυτά, έρχεστε με την παρούσα νομοθετική πρωτοβουλία, να κάνετε τι; Να ανοίξετε διάπλατα την κερκόπορτα για τη διαφυγή των γιατρών του ΕΣΥ, την ίδια στιγμή που δεν υπάρχουν περιθώρια να χαθεί κανένας γιατρός από το δημόσιο σύστημα. Πανηγυρίζετε για μια νομοθετική πρωτοβουλία σήμερα, που δεν διασφαλίζει την πλήρη και αποκλειστική απασχόληση. Δεν διασφαλίζει ότι ο γιατρός δεν θα εγκαταλείψει το ΕΣΥ για να ασκήσει ιδιωτικό έργο. Δεν καθορίζει τη μέθοδο παρακολούθησης των δεικτών παραγωγικότητας των ιατρών. Το άρθρο 7 που εισηγείστε με το νομοσχέδιο θα προκαλέσει μόνο αθέμιτο ανταγωνισμό μεταξύ των ιδιωτών γιατρών και των γιατρών του ΕΣΥ και δημιουργία γιατρών πολλών ταχυτήτων εντός του ΕΣΥ, όπως βεβαίως και θέματα εκπαίδευσης προφανώς λόγω έλλειψης χρόνου των νέων γιατρών, κυρίως, στα αμιγώς κρατικά νοσοκομεία.

Η αναβάθμιση λοιπόν των απολαβών των γιατρών εκεί που κυμαίνεται ο μέσος όρος της Ευρωπαϊκής Ένωσης και η αυτοτελής εφαρμογή της φορολόγησης των εφημεριών αποτελούν τους μοναδικούς τρόπους ουσιαστικής στήριξης του Εθνικού Συστήματος Υγείας. Πώς αλήθεια, κύριε Υπουργέ, έχετε συλλάβει την ιδέα εξέλιξης της αναβάθμισης του ΕΣΥ, παρέχοντας τη δυνατότητα παράτασης του χρόνου παραμονής γιατρών που έχουν συμπληρώσει το εξηκοστό έβδομο έτος της ηλικίας τους;

Τι είναι αυτό; Πως αυτή η τακτική συνάδει με το brain gain; Με αυτό τον τρόπο θα περάσουμε από το brain drain στο brain gain; Έτσι θα πάμε στο brain gain; Όταν μάλιστα δεν κάνετε τίποτα ώστε να κλείσετε τη στρόφιγγα της μαζικής φυγής των γιατρών, brain drain, με υψηλού επιπέδου προσόντα και δεξιότητες σε χώρες του εξωτερικού σε μια προσπάθεια αναζήτησης καλύτερης εργασιακής προοπτικής;

Μείζον ζήτημα, κυρίες και κύριοι συνάδελφοι, που δεν αντιμετωπίζεται με το νομοσχέδιο της Κυβέρνησης, είναι η αποδυνάμωση των κέντρων υγείας. Πλέον ειδικότεροι εμού είπαν πάρα πολλά. Ο κ. Παραστατίδης ήταν αναλυτικός και πλήρως αιτιολογημένα ανέφερε την κατάσταση, που υπάρχει στην πρωτοβάθμια υγεία και στα κέντρα υγείας. Γιατί καθημερινά παρατηρείτε και παρατηρούμε ότι και με τις κοινοβουλευτικές παρεμβάσεις που έχουμε κάνει, ότι αυτά τα κέντρα υγείας αποδυναμώνονται συνέχεια, όπως με τα γνωστά «εντέλλεσθε» των διοικητών των ΥΠΕ. Αμάν με τα «εντέλλεσθε». Ας σταματήσουν κάποτε. Ας εκλογικευτεί αυτή η διαδικασία. Με αυτά τα «εντέλλεσθε» έχουν γίνει -ας μου επιτραπεί η έκφραση- μπαλάκι οι γιατροί, προκειμένου να καλύψουν τις ανακύπτουσες ανάγκες άλλων μονάδων είτε αυτούς που έχουν συνταξιοδοτηθεί και κάθε χρόνο είναι περισσότερες συνταξιοδοτήσεις.

Ποιο είναι λοιπόν το μέλλον αυτών των κέντρων υγείας; Νομίζω ότι οφείλετε σε αυτούς τους ανθρώπους να δώσετε μια σαφή απάντηση σε σχέση με τα πεπραγμένα, με τα έργα και τις ημέρες σας.

Κύριε Πρόεδρε, πέραν αυτών, θα ήθελα να αναφερθώ σύντομα στο άρθρο 60 του νομοσχεδίου και αφορά μία διάταξη η οποία αναφέρεται στο ότι θα πάρουν ασφαλιστική ικανότητα περίπου εκατό χιλιάδες μικροοφειλέτες, οι οποίοι έχασαν σε πολλές περιπτώσεις για χρέος ολίγων ευρώ. Μιλάμε για τα 100 ευρώ.

Είχαμε καταθέσει επίκαιρη ερώτηση. Συζητήθηκε στις 26-2-2024. Ο Υπουργός κ. Τσακλόγλου αρνήθηκε στην ερώτησή μου να δεχθεί να υπάρξει ρύθμιση των χρεών αυτών -και οφείλουν πραγματικά στον ασφαλιστικό τομέα- προκειμένου να έχουν ασφαλιστική ενημερότητα και να τύχουν των προνοιών του νόμου. Αρνήθηκε πλήρως. Και μάλιστα είπε ότι είναι μπαταχτσήδες. Είναι μπαταχτσήδες τα 100 ευρώ; Στα λόγια μας έρχεστε. Χαίρομαι που υιοθετήσετε έστω και τα 100 ευρώ. Αλλά είναι λίγα. Εμείς επανερχόμαστε και λέμε. Οι συνθήκες, που υπήρχαν με την πανδημία και υπήρξε και το 2023 σχετική τροπολογία, κύριε Υπουργέ, είναι και σήμερα άλλες, ίδιας όμως φύσεως και ανάγκες για τους πολίτες. Γιατί; Γιατί η ακρίβεια έχει φτάσει στα ύψη. Δυσθεώρητη η ακρίβεια, δεν την βλέπετε; Δεν το πιστεύω να μη τη βλέπετε. Γιατί λοιπόν δεν υιοθετείτε την ίδια τροπολογία προκειμένου να τύχουν τετρακόσιες χιλιάδες πολίτες του ιδίου δικαιώματος και των ίδιων προνομίων. Αυτό είναι το θέμα. Δείξτε λίγη γενναιότητα και αποφασίστε. Δεν φτάνουν τα 100 ευρώ. Δεν είναι αυτό.

Πέραν τούτου, κύριε Πρόεδρε, θα αναφερθώ και στην τροπολογία της κ. Κεραμέως, στο πρώτο άρθρο της τροπολογίας. Έχω να σας πω και άλλα και θα το καταθέσω για τα Πρακτικά. Έχουμε καταθέσει ερώτηση στις 6 Μαρτίου του 2024. Δεν απαντήθηκε η ερώτησή μας. Κύριε Υπουργέ, δεν μας είπατε τίποτα μέχρι τώρα. Γιατί δεν απαντήθηκε η ερώτηση; Την καταθέτω στα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ζητάγαμε το ίδιο πράγμα, αυτό που σήμερα έρχεται με τροπολογία. Γιατί δεν ήθελε να πει η Κυβέρνηση ότι φέρατε αυτή την ερώτηση και σας ακούμε και άρα θα το κάνουμε; Δεν είστε τόσο άριστοι. Κάτι ξέρουμε και εμείς. Κάπως μελετάμε τα πράγματα και σας λέμε τις αδυναμίες σας. Ή υιοθετείστε τις με γενναιότητα και πείτε, «ναι έχετε δίκιο».

Εγώ θα σας πω το εξής λοιπόν. Δημιουργούνται κι άλλα ζητήματα, κύριε Υπουργέ και χαίρομαι που είστε εδώ. Διορθώνετε ένα λάθος που σας έχουμε επισημάνει, ένα λάθος που σας υπενθυμίσαμε πριν ακριβώς τριάντα πέντε μέρες. Ήταν μια ερώτηση που δεν τολμήσατε να απαντήσετε. Όμως διορθώνετε το λάθος με τελείως πρόχειρο τρόπο, ημιτελώς και προσχηματικά, θα πω.

Η προθεσμία της αίτησης για την επιστολική ψήφο λήγει σε δεκαοχτώ ημέρες. Έτσι δεν είναι; Και ο παρών νόμος θα ισχύσει από τη δημοσίευσή του. Πιστεύω ότι το Σαββατοκύριακο θα δημοσιευτεί και θα ισχύσει. Ακόμα κι έτσι όμως δέκα εργάσιμες ημέρες είναι ουσιαστικά ο χρόνος που απομένει. Είστε έτοιμοι εσείς να εφαρμόσετε τη διάταξη; Πότε θα είναι έτοιμα τα ΚΕΠ; Ερωτώ κύριε Υπουργέ: Τα ΚΕΠ θα είναι έτοιμα; Και το κυριότερο όλων, πότε θα ενημερώσετε τους πιθανούς ενδιαφερόμενους; Γιατί έτσι δεν αξιοποιείται καν όλη αυτή η διαδικασία για τους πολίτες της Ευρωπαϊκής Ένωσης. Και αυτό το λάθος καταδεικνύει, βεβαίως, και την προχειρότητα της νομοθέτησης. Δεν το είδατε, όμως υπάρχει προχειρότητα.

Και έρχομαι στο δεύτερο σκέλος της ερώτησης. Θα σας το πω. Θέσαμε ένα θέμα, το οποίο δεν αναφέρεται στην τροπολογία σας. Δεν εντοπίζει το Υπουργείο Εσωτερικών ούτε την σημερινή τροπολογία το τεχνικό ζήτημα, που αφορά τους πολίτες της Ευρωπαϊκής Ένωσης που ήταν εγγεγραμμένοι στους ειδικούς εκλογικούς καταλόγους και αποκτούν ελληνική ιθαγένεια μέσω της πολιτογράφησης. Φαίνεται ότι αυτοί δεν διαγράφονται αυτομάτως και υπάρχουν με διαφορετικά στοιχεία σε δύο διαφορετικούς εκλογικούς καταλόγους. Στον ένα με ελληνικούς χαρακτήρες και στοιχεία ταυτοποίησης και στον άλλο με λατινικούς χαρακτήρες και βεβαίως με διαφορετικά στοιχεία ταυτοποίησης. Αυτό θα πρέπει να το λύσετε. Γιατί αν δεν το λύσετε, θα δημιουργήσει προβλήματα.

Και τέλος, κύριε Πρόεδρε, φεύγοντας από το Βήμα, αναφέρομαι στον κύριο Υπουργό, διότι λείπει και η κ. Κεραμέως. Τι έγιναν αυτά τα e-mails; Καμμιά απάντηση δεν πήραμε. Δεν πήραμε απάντηση ποιος ήταν υπεύθυνος επεξεργασίας του Υπουργείου Εσωτερικών των προσωπικών δεδομένων. Δεν πήραμε καμμία απάντηση ποιος είναι υπεύθυνος της τήρησης των προσωπικών δεδομένων, ο DPO, κατά το διεθνές πρότυπο και τον κανονισμό. Ποιος είχε κάνει την εκτίμηση κινδύνου και αν είχε κάνει εκτίμηση κινδύνου. Μήπως πρέπει αυτά κάποια στιγμή να τα μάθουμε, για να δούμε τι γίνεται; Πού ήταν η βάση δεδομένων, η περίφημη πλατφόρμα; Ποιος είχε πρόσβαση σε αυτά τα δεδομένα; Έγινε δυστυχώς το Υπουργείο Εσωτερικών, και λυπάμαι που το λέω, μια κρατική υπηρεσία που έχει διαρροές. Δεν είναι εμπιστοσύνη αυτή. Υπάρχει θέμα. Να απαντήσετε, όμως, υπάρχει υπεύθυνος προστασίας προσωπικών δεδομένων στο Υπουργείο Εσωτερικών; Και αν υπάρχει, τι ευθύνη έχει και τι λέει για αυτά που έγιναν; Γιατί το έχουμε ξεχάσει τελείως όλως τυπικά και τακτικά.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ακούστε λίγο, δείξτε σεβασμό στο Προεδρείο και σεβασμό στον χρόνο και στους συναδέλφους σας πάνω απ’ όλα.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Δεν είστε από αυτούς που το συνηθίζουν, είναι η αλήθεια. Ευχαριστώ και εγώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής πενήντα επτά μαθήτριες και μαθητές και επτά συνοδοί εκπαιδευτικοί από το δημοτικό σχολείο των εκπαιδευτηρίων «Ο Απόστολος Παύλος» της Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Αναπληρωτής Υπουργός Εσωτερικών κ. Θοδωρής Λιβάνιος.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι Βουλευτές, αγαπητέ κύριε Μουλκιώτη, στη διακομματική της προηγούμενης Παρασκευής το είπα για τους ευρωπαίους εκλογείς ότι ήταν πρωτοβουλία και του ΠΑΣΟΚ, το οποίο έκανε την ερώτηση και περιμένει να ολοκληρωθεί η αναθεώρηση και το φέρνουμε και το νομοθετούμε.

**ΓΕΩΡΓΙΟΣ ΜΟΥΛΚΙΩΤΗΣ:** Χαίρομαι που το λέτε.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Δεν έχω κανένα πρόβλημα, δεν διεκδικώ και ουδέποτε έχω διεκδικήσει το αλάθητο του Πάπα. Δεν μου ταιριάζει και ο ρόλος άλλωστε.

Για το δεύτερο θέμα και επειδή θέσατε και το θέμα των e-mails και επειδή είστε ένας έμπειρος Κοινοβουλευτικός Εκπρόσωπος, αλλά και κοινοβουλευτικός, έχουν απαντηθεί τέσσερις επίκαιρες ερωτήσεις για το συγκεκριμένο ερώτημα. Σας παραπέμπω στα Πρακτικά να μελετήσετε. Προφανώς υπάρχει και DPO στο Υπουργείο και προφανώς, επαναλαμβάνω πολύ περιληπτικά, ότι αυτή τη στιγμή είναι σε εξέλιξη και εισαγγελική έρευνα και έρευνα από την Αρχή Προστασίας Δεδομένων Προσωπικού Χαρακτήρα συν την διενέργεια εσωτερικού ελέγχου από το Υπουργείο Εσωτερικών.

**ΓΕΩΡΓΙΟΣ ΜΟΥΛΚΙΩΤΗΣ:** Τον υπεύθυνο επεξεργασίας θέλω.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Υπάρχει υπεύθυνος επεξεργασίας δεδομένων, έχει οριστεί. Μπορείτε να το δείτε, και στο σάιτ του Υπουργείου υπάρχει, και τα πάντα. Αυτή η πληροφορία είναι δημόσια εκ των πραγμάτων και απαντώνται και τα ερωτήματα εκλογέων για την πρόσβαση.

Ξεκινώντας λοιπόν, το άρθρο 1 της τροπολογίας δίνει τη δυνατότητα από τη Δευτέρα -είναι έτοιμη η εφαρμογή- μέχρι τις 19 Απριλίου, για δέκα ημέρες ουσιαστικά, να προσέλθουν όσοι από τους δεκατρείς χιλιάδες τριακόσιους περίπου κοινοτικούς εκλογείς στα ΚΕΠ της χώρας, προκειμένου να κάνουν αίτηση, εφόσον θέλουν να ψηφίσουν με επιστολική ψήφο και να ασκήσουν, όπως και οι υπόλοιποι Έλληνες πολίτες, το εκλογικό τους δικαίωμα, για να είμαστε συμβατοί και με την ορολογία «ίδιοι όροι και προϋποθέσεις» που αναφέρει και το ευρωπαϊκό δίκαιο.

Το δεύτερο άρθρο έχει τις εξής αλλαγές. Στο νομοσχέδιο υπήρχε μια φιλόδοξη θα έλεγα ποινική ρήτρα η οποία ήταν μεγάλη στο ποσό. Το έργο στο εξωτερικό θα το αναλάβουν εταιρείες οι οποίες συνεργάζονται με τις ελληνικές εταιρείες. Οι εταιρείες παρεμπιπτόντως, που θα προσκληθούν έχει γίνει και για το σύνολο της τροπολογίας και εγχειρίστηκαν στα μέλη της διακομματικής επιτροπής την προηγούμενη Πέμπτη στην πρώτη συνεδρίαση οι διατάξεις, προκειμένου να τεθούν υπʼ όψιν όλων των κοινοβουλευτικών κομμάτων. Υπήρχε μια μεγάλη ποινική ρήτρα η οποία τα credit τμήματα, τα τμήματα ελέγχου των ξένων εταιρειών, δεν τη δέχονταν οπότε αναγκαζόμαστε να την αναπροσαρμόσουμε, ενώ ενσωματώνουμε και μία πρόσφατη μετά την ψήφιση του νόμου αλλαγή της Εθνικής Επιτροπής Τηλεπικοινωνιών και Ταχυδρομείων σχετικά με τον τρόπο ταυτοποίησης, όπου εισάγεται η δυνατότητα ταυτοποίησης ενός παραλήπτη ταχυδρομικού αντικειμένου με pin το οποίο θα αποστέλλεται στο πιστοποιημένο κινητό που έχει δηλωθεί στην εφαρμογή και έχει πιστοποιηθεί ήδη από την εγγραφή στους επιστολικούς καταλόγους με διπλό έλεγχο. Προφανώς δεν αίρεται η υποχρέωση για ταυτοπρόσωπη ή εξουσιοδοτημένη παραλαβή του φακέλου και προφανώς δεν αλλάζει κάτι όσον αφορά την ίδια τη διαδικασία.

Επίσης, προέκυψαν δύο-τρία θέματα τα οποία άπτονται της προετοιμασίας των εκλογών εν όψει της εφαρμογής της επιστολικής ψήφου για πρώτη φορά. Έχουμε ένα θέμα με τις εμπόλεμες χώρες. Υπάρχουν συμπολίτες μας οι οποίοι μένουν σε εμπόλεμη χώρα και για τις οποίες δεν υπάρχει δυνατότητα -ευτυχώς είναι περιορισμένος αριθμός- να εξυπηρετηθούν. Αντιλαμβάνεστε δεν υπάρχει η δυνατότητα στην Υεμένη, για παράδειγμα, να πάει η εταιρεία courier να τους παραδώσει το φάκελο, οπότε προβλέπεται και αυτή η περίπτωση, όπου ελπίζουμε να είναι πολύ μικρός ο αριθμός ο συγκεκριμένος.

Προβλέπονται κάποια σε συνέχεια αιτήσεων και προτάσεων του Αρείου Πάγου για τον τρόπο ενημέρωσης των δικαστικών λειτουργών για τον ορισμό, τις εφορευτικές επιτροπές, όπου τίθεται και ηλεκτρονική ενημέρωση, προκειμένου να κερδίσουμε χρόνο και να μειωθεί η διακίνηση χαρτιού και εντύπων μεταξύ των οριζόμενων μελών των εφορευτικών επιτροπών της επιστολικής ψήφου.

Και επειδή το προεδρικό διάταγμα, όπως έχει ενημερωθεί και η διακομματική, εκδόθηκε το προηγούμενο Σάββατο, έχουμε το περιθώριο να επιμηκύνουμε κάποιες προθεσμίες για τον ορισμό των εκλογικών τμημάτων. Το κάνουμε και μάλιστα με μια νομοτεχνική που θέτει είκοσι μέρες για παράδειγμα για τον ορισμό των εκλογικών τμημάτων θα πάει στις είκοσι πέντε, προκειμένου να περάσουμε και τον σκόπελο του Πάσχα. Αυτά για την τροπολογία.

Με την ευκαιρία, και ολοκληρώνω, κύριε Πρόεδρε, σε δέκα δευτερόλεπτα, έχουν περάσει τις εβδομήντα τρεις χιλιάδες αιτήσεις εκλογέων επιστολικής ψήφο. Η διακομματική έχει κάνει ήδη δύο συνεδριάσεις θα έλεγα και σε πολύ καλό κλίμα. Η δεύτερη συνεδρίαση έγινε παρουσία και της προέδρου του Εθνικού Συμβουλίου Ραδιοτηλεόρασης, όπου συζητήθηκαν και θέματα προετοιμασίας και προβολής των κομμάτων κατά την προεκλογική περίοδο. Και έχει οριστεί και ένα πλαίσιο εργασιών της επιτροπής για το επόμενο χρονικό διάστημα, ώστε να πάμε όσο το δυνατόν πιο ομαλά και με πολύ καθαρούς κανόνες στις προσεχείς εκλογές της 9ης Ιουνίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Έχουν ζητήσει τον λόγο, βλέπω, τρεις Κοινοβουλευτικοί, ο κ. Χήτας, ο κ. Κατρίνης και από τη Νίκη ο κ. Βρεττός.

Κυρία Πρόεδρε, δεν βλέπω τον Κοινοβουλευτικό σας, για να μπορέσει να κάνει την παρέμβαση την οποία δικαιούται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει εγώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Λυπάμαι, αλλά εσείς έχετε συμπληρώσει το χρόνο τον οποίο δικαιούστε να μιλήσετε και με την ομιλία και με τις παρεμβάσεις σας. Δικαιούται ο κ. Καζαμίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι εννοείτε έχω συμπληρώσει τον χρόνο; Ζητώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Λυπάμαι, αλλά ο λόγος δεν μπορεί να δίνεται όποτε ζητείται. Υπάρχει ένας περιορισμός και οφείλω αυτόν τον περιορισμό να τον σεβαστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με βάση ποιο άρθρο;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, έχετε μιλήσει στην ομιλία σας τριάντα δύο λεπτά και δεκαοκτώ λεπτά και δέκα εννέα δευτερόλεπτα στις παρεμβάσεις σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω κάνει μία παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Οι παρεμβάσεις που δικαιούστε είναι συνολικά έντεκα λεπτά, δηλαδή πέντε, τρία και τρία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ακούστε λίγο, έχετε κάνει τις παρεμβάσεις τις οποίες με βάση τον Κανονισμό δικαιούστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν τις έχω κάνει.

**ΠΡΟΕΔΡΕΥΩΝ (Γεώργιος Γεωργαντάς):** Τις έχετε κάνει. Έχετε μιλήσει πενήντα ένα λεπτά συνολικά. Έχετε κάνει τις παρεμβάσεις που δικαιούστε. Ο κ. Καζαμίας δικαιούται να κάνει παρεμβάσεις. Μέχρι να ολοκληρώσουν οι Κοινοβουλευτικοί Εκπρόσωποι, παρακαλώ, ο κ. Καζαμίας μπορεί να μιλήσει. Δεν έχει κάνει ούτε ομιλία ούτε παρεμβάσεις. Δικαιούται ο κ. Καζαμίας να κάνει ό,τι από τα δύο επιθυμεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν δίνετε σε Αρχηγό τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Ξεκινάμε με τους Κοινοβουλευτικούς Εκπροσώπους. Τον λόγο έχει ο κ. Χήτας που τον ζήτησε πρώτος.

Παρακαλώ, κύριε Χήτα, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Χήτα, να μιλήσετε και για τον Κανονισμό γιατί επόμενα θα το κάνουν και σε εσάς αυτό.

Είναι απαράδεκτο, κύριε Γεωργαντά, αυτό.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει, παρακαλώ, ο κ. Χήτας.

Κυρία Πρόεδρε, έχετε μιλήσει αυτό που δικαιούστε με βάση τον Κανονισμό. Δεν μπορεί κανείς να μιλάει όσο θέλει. Υπάρχει ένας Κανονισμός. Οφείλουμε να τον σεβαστούμε. Εγώ έχω σκοπό τον Κανονισμό να τον σεβαστώ και ζητώ να τον σεβαστούν όλοι.

Να μην γράφεται τίποτα στα Πρακτικά, παρακαλώ.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, έχουμε βαρεθεί να μας δικαιώνετε. Βαρεθήκαμε να δικαιωνόμαστε, αλλά κουραστήκαμε να βλέπουμε και αυτή την τσαπατσούλικη και πρόχειρη τακτική στη νομοθέτηση από την πλευρά της Νέας Δημοκρατίας. Ήμασταν από την πρώτη στιγμή το μοναδικό κόμμα που επισημάναμε όλους τους κινδύνους για αυτό που πάτε να κάνετε με την επιστολική ψήφο.

Ήταν και από τους λόγους που καταψηφίσαμε τον νόμο αυτόν, γιατί ήμασταν πάρα πολύ ανήσυχοι σχετικά με το ποιος μπορεί, κύριε Υπουργέ, κύριε Λιβάνιε, να εγγυηθεί το αδιάβλητο της διαδικασίας, το αδιάβλητο λοιπόν της ψηφοφορίας.

(Θόρυβος στην Αίθουσα - κωδωνοκρουσίες)

Δεν θα μπω στα άλλα θέματα, για τη «SINGULAR», για τον έλεγχο που ζητήσαμε και όλα τα υπόλοιπα, αλλά πραγματικά βάλατε έναν μπαμπούλα...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**...

**ΚΩΝΣΤΑΝΤΙΝΟΣ ΧΗΤΑΣ:** Τι λέτε; Ένα πρόστιμο, μια ποινική ρήτρα…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Χήτα, σταματήστε.

Ενοχλείτε το Προεδρείο κατά τη στιγμή της συνεδρίασης. Παρακαλώ μην φέρνετε το Προεδρείο σε δύσκολη θέση. Ο Κανονισμός προβλέπει διαδικασίες, τις οποίες γνωρίζετε πολύ καλά, καλύτερα από εμένα. Αφού, λοιπόν, τις γνωρίζετε πολύ καλά, παρακαλώ, δικαίωμα λόγου έχει μόνο ο κ. Καζαμίας σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε. Υπάρχουν εννέα Αρχηγοί Κοινοβουλευτικών Ομάδων εδώ μέσα. Και υπάρχουν και τριακόσιοι Βουλευτές. Είμαι υποχρεωμένος να τηρήσω τον Κανονισμό για όλους αυτούς, και για τους Υπουργούς που δικαιούνται να έχουν τον λόγο.

Κύριε Χήτα, ζητώ συγνώμη. Μπορείτε να συνεχίσετε.

**ΚΩΝΣΤΑΝΤΙΝΟΣ ΧΗΤΑΣ:** Υπήρχε, λοιπόν, ένας μπαμπούλας, κύριε Λιβάνιε. Τι λέγατε για το ύψος της ποινικής ρήτρας που ψηφίστηκε πρόσφατα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, είμαι η μόνη πολιτική Αρχηγός εδώ και δεν μου δίνετε τον λόγο. Πού είναι οι άλλοι Αρχηγοί;

(Θόρυβος στην Αίθουσα)

**ΚΩΝΣΤΑΝΤΙΝΟΣ ΧΗΤΑΣ:** Και τι προέβλεπε; Προέβλεπε 10.000 ευρώ. Δηλαδή σε βάρος του κούριερ, σε περίπτωση που ο κούριερ δεν έλεγχε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήρθε τροπολογία για τις ευρωεκλογές.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Φτάνει! Σεβαστείτε τον συνάδελφο. Φτάνει!

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, βλέπετε τι έχει κατατεθεί από τροπολογίες. Και ο καθένας τις παρεμβάσεις του τις καθορίζει για να μιλήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι για τις ευρωεκλογές, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Καζαμίας σάς εκπροσωπεί επάξια. Παρακαλώ! Μπορεί να έρθει και να κάνει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα;

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορείτε να έχετε τον λόγο εσείς. Δεν πρόκειται να σας τον δώσω. Είναι κόντρα στον Κανονισμό. Δεν πρόκειται να το κάνω. Και παρακαλώ πάρα πολύ σεβαστείτε όλους τους υπολοίπους εδώ μέσα, όλους τους υπόλοιπους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε για…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ! Σεβαστείτε τους όλους.

Ζητώ πάλι συγνώμη, κύριε Χήτα. Συνεχίστε.

**ΚΩΝΣΤΑΝΤΙΝΟΣ ΧΗΤΑΣ:** Ξεκινώ πάλι από την αρχή, για να καταλάβει ο κόσμος, κύριε Υπουργέ.

Τι είπαμε εμείς; Είπαμε ότι δεν εμπιστευόμαστε κατ’ αρχάς την Κυβέρνηση και το πώς θα διασφαλίσετε το αδιάβλητο της διαδικασίας. Και λέγαμε: «Μα, μπορεί ο υπάλληλος της κούριερ να ελέγχει αν θα πάρει από τον Χήτα τον ίδιο, τον φάκελο ή όχι;». Σιγά μην το κάνει ο υπάλληλος. Λέτε εσείς θα βάλουμε και ένα πρόστιμο, μια ρήτρα 10.000 ευρώ.

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή…

**ΙΩΑΝΝΗΣ ΓΚΙΟΚΑΣ:** Τι λέτε τώρα; Ντροπή!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος ο μισθός σου.

(Θόρυβος στην Αίθουσα - κωδωνοκρουσίες)

**ΚΩΝΣΤΑΝΤΙΝΟΣ ΧΗΤΑΣ:** Και έρχεται τώρα η τροπολογία και λέτε, επειδή κανένα κούριερ, καμμία εταιρεία κούριερ δεν δέχτηκε τον νόμο, δεν μπορεί να εγγυηθεί το αδιάβλητο της υπόθεσης, το κάνετε 10.000 ευρώ, 100 ευρώ ή 140 ευρώ.

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος ο μισθός σου, άξιος.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γκιόκα, παρακαλώ μην απαντάτε.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, δεν μπορώ να μιλήσω έτσι. Ας κάνουμε μια διακοπή πέντε λεπτών…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, συμφωνώ μαζί σας και λυπάμαι πάρα πολύ. Αλλά νομίζω ότι κάποια στιγμή πρέπει να μπουν οι κανόνες. Η ανοχή από τον Προεδρείο υπάρχει για όλους. Νομίζω ότι εσείς εδώ μέσα το έχετε κατανοήσει. Και κατανόηση υπάρχει. Αλλά παρακαλώ υπάρχει ένας Κανονισμός τον οποίο οφείλουμε να τηρήσουμε. Δεν μπορεί να λειτουργεί το Κοινοβούλιο γύρω από δύο άτομα ή τρία. Θα τηρηθεί. Θα υπάρχει η ανοχή, που υπάρχει σε όλους τους Αρχηγούς των Κοινοβουλευτικών Ομάδων. Υπάρχει πάντα. Αλλά παρακαλώ υπάρχουν όρια. Υπάρχει ένα όριο πάντα. Πρέπει να το θέτουμε εμείς. Και βασικά, εγώ νομίζω ότι πρέπει να υπάρχει θέμα αυτοπεριορισμού. Σε κάθε περίπτωση, δεν θέλω να συνεχίσω τώρα αυτή την αντιδικία, δεν έχει λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε λίγο;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, θα απαντήστε συνολικά στο τέλος.

Τον λόγο τώρα έχει…

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, δεν ολοκλήρωσα.

**ΠΡΟΕΔΡΕΥΩΝ (Γεώργιος Γεωργαντάς):** Σας ξαναδίνω τον λόγο, κύριε Χήτα. Και ελπίζω να καταφέρετε να ολοκληρώσετε.

**ΚΩΝΣΤΑΝΤΙΝΟΣ ΧΗΤΑΣ:** Δεν ολοκλήρωσα ο φουκαράς. Έλεγα το εξής.

Έλεγα ότι νομοθετείτε και λέτε: «Εμείς διασφαλίζουμε το αδιάβλητο της διαδικασίας και θα υπάρχει ένα πρόστιμο, μια ποινική ρήτρα της τάξης των 10.000 ευρώ». Αυτή ήταν η απάντηση της Κυβέρνησης. Και έρχεστε σήμερα ως Κυβέρνηση και λέτε τα 10.000 ευρώ θα τα κάνουμε 100 ευρώ ή 140 ευρώ. Γιατί; Γιατί καμμία εταιρεία κούριερ δεν αποδέχτηκε και δεν μπορεί να εξασφαλίσει το αδιάβλητο. Άρα, για αυτό φωνάζουμε και λέγαμε ότι εδώ μπορεί να γίνει -να το πω πολύ λαϊκά και να με συγχωρείτε- «του Κουτρούλη ο γάμος»: το τι θα έχει ο φάκελος μέσα και ποιος θα ψηφίσει.

Δεν μπαίνω τώρα στη διαδικασία πάλι, στην κουβέντα που έχουμε κάνει για τους εξακόσιους χιλιάδες νεκρούς -είναι άλλη κουβέντα- που ψηφίστηκε ο νόμος πριν από έναν μήνα και θα εκκαθαρισθούν οι εκλογικοί κατάλογοι τον Νοέμβριο. Δεν μπαίνω καν στη διαδικασία αυτή. Επίσης, είναι ένα πρωτοφανές γεγονός: να ψηφίζουμε τον Μάρτιο -πότε ψηφίσαμε; Δεν θυμάμαι συγκεκριμένα, Μάρτιο ή Απρίλιο- και να εφαρμοστεί ο νόμος τον Νοέμβριο, τότε θα γίνει η εκκαθάριση των εκλογικών καταλόγων. Εδώ προκύπτει θέμα.

Άρα, όταν νομοθετούμε, κύριε Υπουργέ, πρέπει να τα προβλέπουμε αυτά τα πράγματα. Φυσικά και οι κούριερ, οι εταιρείες, είπαν ότι δεν πρόκειται να παίξουν τον ρόλο του αστυφύλακα ή του χωροφύλακα. Προφανώς δεν θα το κάνανε. Ποιος το κάνει; Θα το κάνει ο υπάλληλος των 500 ευρώ; Με το μηχανάκι θα πηγαίνει να βλέπει και να ελέγχει άμα είμαι εγώ; Δεν γίνονται αυτά τα πράγματα. Για αυτό σας λέω ότι νομοθετείτε στο πόδι. Και αυτά τα βλέπει ο κόσμος. Εγώ δεν ξέρω αν πρέπει να πω «ευτυχώς δεν έχουν γραφτεί πολλοί». Αλλά, όπως νομοθετείτε, δεν οδηγείτε πουθενά. Ορίστε! Από 10.000 ευρώ που το είχατε, το πήγατε στα 100 ευρώ και στα 140 ευρώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Κατρίνης. **ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κύριε Υπουργέ, όσον αφορά το περιεχόμενο της τροπολογίας, νομίζω ότι και οι παρατηρήσεις που έκανε το ΠΑΣΟΚ -τις ανέφερε ο συνάδελφος, ο κ. Μουλκιώτης- αλλά και η ερώτηση που απευθύναμε, ουσιαστικά κατέδειξαν την προχειρότητα και την αστοχία με την οποία φέρατε μια διάταξη. Έστω και τώρα, τη διορθώνετε.

Πήρα, όμως, τον λόγο γιατί θεωρώ ότι σε αυτή τη συζήτηση σήμερα δεν έπρεπε να είστε εσείς, αλλά θα έπρεπε να είναι το πολιτικό πρόσωπο που ήρθε εδώ κραδαίνοντας ένα ψηφοδέλτιο επιστολική ψήφου και λέγοντάς μας πόσο ιστορική τομή ήταν αυτή που έκανε, κατηγορώντας τα υπόλοιπα κόμματα γιατί δεν το ψηφίζουν, η κ. Κεραμέως, η οποία δεν ξέρω αν ντρέπεται για αυτή της την πρωτοβουλία και τη μεταρρύθμιση και δεν ήρθε να υποστηρίξει ή αν είχε τόσο ανειλημμένο φόρτο εργασίας και δεν μπορούσε να το υποστηρίξει σήμερα.

Και το λέω αυτό γιατί έχετε μέσα στην αιτιολογική έκθεση της τροπολογίας τη χρυσή φράση που λέει ότι γίνεται αυτό: «Η αξιοποίηση των σύγχρονων τεχνολογιών στην ενημέρωση των εμπλεκομένων στην εκλογική διαδικασία». Και τι μου ήρθε στο μυαλό; Την 1η Μαρτίου ανακύπτει το ζήτημα με τη διαρροή των e-mail από την κ. Ασημακοπούλου. Πάλι τότε, όπως και σήμερα, η κ. Κεραμέως είναι απούσα. Μένει τέσσερις ημέρες εκτός. Δεν λέει οτιδήποτε για το ζήτημα. Προσέξτε λίγο! Στις 5 Μαρτίου ο συνεργάτης σας και γραμματέας, εννοώ του Υπουργείου, ο κ. Θεοδωρόπουλος, κάνει μία ανάρτηση η οποία λέει -κάνει retweet μάλιστα της κ. Κεραμέως- «εσωτερικός έλεγχος του Υπουργείου Εσωτερικών για τους εκλογικούς καταλόγους, καμμία σχέση με επιστολική ψήφο». Προσέξτε! Ο κ. Θεοδωρόπουλος κάνει αυτή την ανάρτηση. Στις 11 Μαρτίου εμπλέκει και εσάς, λέγοντας ότι: «Ο κ. Λιβάνιος αποκάλυψε» -έτσι γράφει μάλιστα- «διέλυσε τη λάσπη για την επιστολική ψήφο. Η έρευνα έδειξε ότι η λίστα εκλογέων του εξωτερικού του ΥΠΕΣ δεν ταυτίζεται με τους αποδέκτες του mail της κ. Ασημακοπούλου». Και στις 26 Μαρτίου, μετά τις εκατοντάδες αγωγές που δέχτηκε η κ. Ασημακοπούλου, παραδέχεται ότι έλαβε τα mail από αυτόν ο οποίος μας διαφήμιζε ότι η κ. Κεραμέως, που δεν ήρθε σήμερα να υποστηρίξει όπως τότε την επιστολική ψήφο, κάνει έρευνα και διεξάγει έρευνα για τη διαδικασία.

Εγώ εύχομαι και ελπίζω η Εισαγγελία, η Αρχή Προστασίας Δεδομένων Προσωπικού Χαρακτήρα, κύριε Πρόεδρε, να κάνουν ενδελεχή έρευνα και να ψάξουν και τους υπολογιστές του γραμματέα αποδήμων της Νέας Δημοκρατίας στα γραφεία της Νέας Δημοκρατίας για να δούμε αν ήταν μία διαρροή προσωπικών δεδομένων από το πρόσωπο του κ. Θεοδωρόπουλου στο πρόσωπο της κ. Ασημακοπούλου ή ήταν μία διαρροή προσωπικών δεδομένων από τον συνεργάτη του Υπουργείου Εσωτερικών κ. Θεοδωρόπουλο προς το κόμμα της Νέας Δημοκρατίας.

Άρα, θα περιμένουμε με πολύ ενδιαφέρον. Και ελπίζω να έχει γίνει έρευνα στον υπολογιστή του κ. Θεοδωρόπουλο στο κόμμα της Νέας Δημοκρατίας για να δούμε πώς έφτασαν αυτά τα mail στην κ. Ασημακοπούλου. Και ελπίζω κάποια στιγμή η κ. Κεραμέως να βρει το θάρρος να έρθει στη Βουλή και να υποστηρίξει αυτό που με τόσο στόμφο υποστήριζε και εγκαλούσε τα υπόλοιπα κόμματα γιατί δεν το υπερψηφίζουν.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Βρεττός από την Κοινοβουλευτική Ομάδα της Νίκης.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, εμείς δεν θα επικαλεστούμε την πολιτική μας εμπειρία, ούτε τη γνώση μας στον Κανονισμό. Αλλά ξέρετε πολλές φορές η ουσία είναι πολύ πιο σημαντική από τον τύπο. Και αν θέλατε να κρατάγατε τον τύπο, θα βρίσκατε τον τρόπο να περιορίζετε εγκαίρως εντός των ορίων και όχι σε μια τόσο σημαντική στιγμή, που έρχεται μια τροπολογία με έναν τέτοιο τρόπο, που δεν τιμά κανένα, να περιορίζετε το δικαίωμα ενός Αρχηγού.

Δεν συμφωνούμε ούτε με τις πολιτικές, ούτε με τα προτεινόμενα νομοσχέδια. Αλλά τελικά τι είναι πιο σημαντικό; Να κόβεις αυτόν που διαφωνείς μαζί του ή να του επιτρέπεις και, αν πιστεύεις ότι δεν είναι σωστός, να εκτίθεται; Άλλωστε κριτής όλων είναι ο ελληνικός λαός.

Πιστεύω στην πρόοδο της διαδικασίας. Να το σκεφτείτε και με μία αυτοσυμμόρφωση και σεβασμό στα δικαιώματα των υπόλοιπων ομιλητών να υπάρχει αυτή η αυτοσυγκράτηση, αλλά επ’ ουδενί περιορισμός.

Να έρθω τώρα στη συγκεκριμένη τροπολογία. Προφανώς δεν πρόκειται περί προχειρότητας αυτή η σύντομη αναθεώρηση, ούτε ένας μήνας, ίσως και λίγο παραπάνω, σημαντικών άρθρων σχετικά με την επιστολική ψήφο, γιατί γενικά αυτό το νομοσχέδιο ήταν ένα νομοσχέδιο σίγουρα όχι αριστείας, αλλά σίγουρα σκοπιμότητας, γιατί η προχειρότητα είναι άλλοθι και καταρρέει συνεχώς, γιατί υπάρχει σκοπιμότητα με το να πηγαίνουν σαν φέιγ βολάν -αναφέρθηκε από συνάδελφο- όλες οι διευθύνσεις, οπότε δεν τίθεται θέμα επ’ ουδενί ότι αυτό διασφαλίζει το νομοσχέδιο μέσω της λεγόμενης επιστολικής ψήφου, όλα αυτά τα απαραίτητα συστατικά της ελεύθερης κατά συνείδηση ψηφοφορίας, της ασφαλούς, της μυστικής και όλα τα υπόλοιπα που υποτίθεται συνταγματικά θα κατοχυρώνετε.

Το συγκεκριμένο, όμως, αποδεικνύει και μια δειλία κυβερνητική, γιατί αυτή η ποινική ρήτρα η σημαντική είχε τεθεί στο πλαίσιο περίπτωσης όχι συνηθισμένης, όπου κάποιος κούριερ, κάποια εταιρεία μεταφοράς της συγκεκριμένης σημαντικής αλληλογραφίας δεν έκανε σωστά τη δουλειά της, δηλαδή υπέκρυπτε δόλο. Και η Κυβέρνηση, μόλις της είπαν στην Ευρώπη «τι ευτελισμός είναι αυτός, αμφισβητείτε δηλαδή το δικαίωμά μας εμείς να κάνουμε σωστά τη δουλειά μας ή εμείς θα ελεγχθούμε για κενές διαδικασίες που αφήνουν περιθώρια νοθείας, πλαστοπροσωπίας και να πληρώνουμε εμείς τα δεκαχίλιαρα;».

Επομένως, η Κυβέρνηση, πέρα από το ότι με αυτή την τροπολογία ανέδειξε τη σκοπιμότητα για εμάς της ψηφοφορίας, που δεν είναι ούτε μυστική ούτε αντικειμενική ούτε πρόκειται να διασφαλιστεί αυτό με κανέναν τρόπο, αλλά κυρίως έδειξε και δειλία, γιατί όταν είπαν οι ξένες εταιρείες μεταφοράς αλληλογραφίας ότι «εμείς δεν μπαίνουμε σε αυτόν τον ευτελισμό», εκείνοι αμέσως περιορίστηκαν. Αυτό θα είναι άλλο ένα δείγμα ότι δεν είναι μόνο άριστοι, όπως δηλώνουν, αλλά είναι και δειλοί.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εμμένοντας απόλυτα σε ό,τι είπα προηγουμένως, αλλά εκμεταλλευόμενος την παρουσία του Υπουργού, καθώς το αντικείμενό του είναι για την επερχόμενη εκλογική διαδικασία, θα δώσω κατ’ εξαίρεση για τρία λεπτά τον λόγο στην Πρόεδρο της Κοινοβουλευτικής Ομάδας της Πλεύσης Ελευθερίας για να τοποθετηθεί. Παρακαλώ, κυρία Πρόεδρε, προς τον Υπουργό τα θέματα που θέλετε να θέσετε. Στη συνέχεια, επόμενος ομιλητής θα είναι ο κ. Γκιόκας. Θα δοθεί και στον κ. Γκιόκα η δυνατότητα να πει τις θέσεις του Κομμουνιστικού Κόμματος Ελλάδας, για να απαντήσει συνολικά ο Υπουργός.

Παρακαλώ, κυρία Πρόεδρε, έχετε τον λόγο για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, είναι αδιανόητα αυτά που συμβαίνουν. Λέτε σε Αρχηγό κόμματος «δεν θα μιλήσεις και θα εκπροσωπηθείς από τον εκπρόσωπό σου» και το λέτε αυτό στη μόνη γυναίκα Αρχηγό κόμματος, για να επαναλάβετε τις σεξιστικές σας συμπεριφορές και όλο αυτό το μπούλινγκ το οποίο έχετε ξεκινήσει. Ο κ. Λιβάνιος είναι ένας ευπρεπής Υπουργός, που είμαι βέβαιη ότι δεν εκφράζεται από τον τρόπο με τον οποίο διαχειριστήκατε την κατάσταση, δεν εκφράζεται από αυτό, που αποπειραθήκατε να κάνετε κατ’ εντολή του κ. Τασούλα, δηλαδή να με φιμώσετε, γιατί σας ενοχλώ.

Έχει κατατεθεί στο νομοσχέδιο του Υπουργείου Υγείας τροπολογία σε σχέση με τις ευρωεκλογές, με μια δημοκρατική, δηλαδή, διαδικασία για την οποία αγωνιούν οι πολίτες και αγωνιά και η Πλεύση Ελευθερίας, εκείνη η Κοινοβουλευτική Ομάδα που παρώθησε την Κυβέρνηση να φέρει την ψήφο των Ελλήνων του εξωτερικού και εκείνη η Κοινοβουλευτική Ομάδα η οποία είπε θαρρετά ότι στηρίζουμε την επιστολική ψήφο, αλλά έχουμε σοβαρές επιφυλάξεις για τις διαδικασίες και αντιπροτείναμε άλλες διαδικασίες. Επιχειρήσατε να μη μιλήσω. Αυτό έχει καταγραφεί πλέον και είναι πολλοστό περιστατικό.

Εγώ θα απευθυνθώ στον κύριο Αναπληρωτή Υπουργό, ο οποίος προεδρεύει και της διακομματικής επιτροπής και θα απευθυνθώ και στους πολίτες.

Κύριε Υπουργέ, εμείς έχουμε πάρα πολύ σοβαρές ανησυχίες για τις διαδικασίες της ταυτοποίησης των εκλογέων. Φέρνετε μια τροπολογία την οποία διανείματε στη διακομματική επιτροπή και αυτό είναι κίνηση διαφάνειας και μια σωστή πρακτική. Παρ’ όλα αυτά, φέρνετε μια τροπολογία με την οποία τα πρόστιμα προς τις εταιρείες κούριερ, οι οποίες επιφορτίζονται με την ταυτοποίηση των εκλογέων, μικραίνουν κατά πολύ και θα ήθελα να μας πείτε και πόσο πολύ.

Εμείς εξαρχής δηλώσαμε την πολύ μεγάλη αντίθεση και επιφύλαξή μας σε σχέση με το να επιφορτίζονται ιδιωτικές εταιρείες με την ταυτοποίηση προσώπων και ήδη γίνονται πάρα πολλές εκπτώσεις σε σχέση με την ταυτοποίηση των εκλογέων. Είμαστε εκείνοι που είπαμε ότι θα πρέπει τα εκλογικά τμήματα, τα οποία λειτουργούσαν προηγουμένως στις ευρωεκλογές, να λειτουργήσουν και αυτήν τη φορά. Είμαστε επίσης εκείνοι -και έχει μία αξία, νομίζω, μιας και έρχεται αυτή η τροπολογία στο νομοσχέδιο του Υπουργείου Υγείας- είμαστε εκείνοι οι οποίοι σας προτείναμε να εξεταστεί εάν και πώς θα μπορούσαν να καταρτιστούν ειδικοί εκλογικοί κατάλογοι και εκλογικά τμήματα ετεροδημοτών και εξωτερικού με το ίδιο σύστημα που εφαρμόσθηκε στη διάρκεια της πανδημίας σε σχέση με τον εμβολιασμό και ήταν τόσο ταχύ, ώστε εάν σήμερα δήλωνες ότι θέλεις αύριο ή μεθαύριο να εμβολιαστείς σε οποιοδήποτε μέρος της Ελλάδας, αυτομάτως καταρτιζόταν ο σχετικός κατάλογος και οργανώνονταν η σχετική διαδικασία. Δεν δεχόμαστε, λοιπόν, ότι ενώ υπάρχει αυτή η τεχνολογία, δεν αξιοποιείται για το υπέρτατο δικαίωμα της ψήφου και το θέτουμε μετ’ επιτάσεως.

Σε σχέση δε με την λειτουργία της διακομματικής επιτροπής, αξιοποιώ την παρουσία σας για να πω και στο Κοινοβούλιο αυτά που θέσαμε, που έθεσε η Πλεύση Ελευθερίας στη διακομματική επιτροπή …

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και είναι τα εξής τρία: Πρώτον, ότι ζητάμε τη διεξαγωγή debate και αυτό είναι στοιχείο δημοκρατικού διαλόγου. Δεύτερον, ότι θέτουμε σοβαρότατες ενστάσεις στα ζητήματα της ισότιμης ενημέρωσης των πολιτών και ισότιμης προβολής των κομμάτων. Η πρόεδρος του Εθνικού Συμβουλίου Ραδιοτηλεόρασης, η οποία εμφανίστηκε και είναι η διορισθείσα με τη διαδικασία που έλαβε χώρα τον Σεπτέμβριο …

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα αργήσω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ομιλείτε πέντε λεπτά και δέκα δευτερόλεπτα. Η δυνατότητα των παρεμβάσεων είναι τρίλεπτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε ένα λεπτό θα έχω τελειώσει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, τελειώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε ένα λεπτό θα έχω τελειώσει, κύριε Γεωργαντά.

Λέω για το Εθνικό Συμβούλιο Ραδιοτηλεόρασης. Η πρόεδρός του κατήγγειλε ότι είναι υποστελεχωμένοι και ότι δεν μπορούν να κάνουν έλεγχο της ισότιμης προβολής. Αυτό για εμάς είναι μεγάλο πρόβλημα, ιδίως όταν διαπιστώνουμε διαρκείς παραβιάσεις της ισότιμης προβολής και το δελτίο ειδήσεων της ΕΡΤ, που είναι υπό τον Πρωθυπουργό, είναι ουσιαστικά διαφημιστική καμπάνια του κυβερνητικού κόμματος.

Τρίτο και τελευταίο: Θέσαμε ζήτημα εγκυρότητας και ακεραιότητας της εκλογικής διαδικασίας και θα σας καλέσουμε και στις επόμενες συνεδριάσεις της διακομματικής επιτροπής να υπάρξουν εκείνες οι δικλείδες διακομματικής εποπτείας και γιατί όχι και εποπτείας της κοινωνίας των πολιτών, ώστε να μην υπάρξουν φαινόμενα αλλοίωσης του αποτελέσματος των εκλογών.

Για εμάς το ζήτημα ότι μία εταιρεία, η «SINGULAR LOGIC», όλες αυτές τις δεκαετίες υποκαθιστά τις υπηρεσίες του Υπουργείου Εσωτερικών και τελικώς έχει εγκαθιδρύσει…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω.

Το ότι έχει εγκαθιδρύσει ένα μη προσβάσιμο ούτε στο Υπουργείο Εσωτερικών σύστημα, είναι ζήτημα μείζον διαφάνειας και δημοκρατίας.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ολοκληρώσατε. Ευχαριστώ.

Κύριε Γκιόκα, έχετε τον λόγο για να μπορέσει να απαντήσει ο Υπουργός. Είχατε την ομιλία σας ούτως ή άλλως τώρα. Παρακαλώ να τηρήσετε τον χρόνο και να απαντήσει ο Υπουργός.

**ΙΩΑΝΝΗΣ ΓΚΙΟΚΑΣ:** Κι εγώ για την τροπολογία θα μιλήσω, κύριε Πρόεδρε. Ρυθμίζει ζητήματα εκλογικής διαδικασίας και κυρίως ζητήματα της επιστολικής ψήφου και προβλήματα που έχουν ανακύψει, για τα οποία πολύ έγκαιρα είχε μιλήσει το ΚΚΕ. Πάμε να τα θυμίσουμε εν συντομία.

Όταν είχε έρθει ο νόμος για την επιστολική ψήφο είχαμε πει ότι ανοίγει πολύ επικίνδυνους δρόμους στηριζόμενοι όχι σε θεωρίες συνωμοσίας αλλά και στην κοινή λογική και στη διεθνή πρακτική που έχει να αναδείξει πολλά αρνητικά παραδείγματα σε σχέση με την εφαρμογή της επιστολικής ψήφου. Είχαμε αναδείξει τους κινδύνους για τη χειραγώγηση της ψήφου και για το αδιάβλητο μιας διαδικασίας όπου ο εκλογέας δεν θα ψηφίζει με την αυτοπρόσωπη παρουσία του σε ένα εκλογικό τμήμα και πίσω από ένα παραβάν, αλλά στο σπίτι του, στον χώρο δουλειάς του και θα είναι ως εκ τούτου ευάλωτος σε πιθανές πιέσεις, πολιτικές, εργοδοτικές, οικογενειακές και πάει λέγοντας.

Είχαμε αναδείξει την παραβίαση της συνταγματικά κατοχυρωμένης αρχής της ταυτόχρονης διενέργειας των εκλογών σύμφωνα με την οποία το εκλογικό σώμα θα πρέπει να ενημερώνεται κατά την προεκλογική περίοδο και μετά ως ενιαίο σύνολο να προσέρχεται στην κάλπη και να τοποθετείται προφανώς ο καθένας και η κάθε μια ανάλογα με τις απόψεις του. Τώρα άλλος θα ψηφίζει δέκα μέρες πριν άλλος πέντε, άλλος δυο και πάει λέγοντας.

Είχαμε αναδείξει επίσης το κρίσιμο ζήτημα ότι η επιστολική ψήφος καλλιεργεί την απομάκρυνση και την παθητικότητα σε βάρος της ενεργητικής συμμετοχής του λαού και στις εκλογές και συνολικότερα στις πολιτικές και κοινωνικές εξελίξεις. Και τέλος είχαμε αναδείξει τα πρακτικά προβλήματα -και εδώ σχετίζεται το ζήτημα αυτό με την τροπολογία- που θα προκύψουν από την ενεργό εμπλοκή στην όλη διαδικασία των ιδιωτικών εταιρειών ταχυδρομείων και ταχυμεταφορών θέτοντας το εύλογο ερώτημα πώς είναι δυνατόν ένας υπάλληλος κούριερ σε μια χώρα του εξωτερικού να κάνει τη σωστή ταυτοποίηση του εκλογέα είτε κατά την παράδοση είτε κατά την παραλαβή των ψηφοδελτίων. Και πώς είναι δυνατόν να είναι ασφαλής αυτή η διαδικασία και τα προσωπικά δεδομένα των εκλογέων.

Αυτά είχαμε πει ως ΚΚΕ από την πρώτη στιγμή καταψηφίζοντας το νομοσχέδιο στις επιτροπές επί της αρχής σε αντίθεση, κύριε Κατρίνη -πρέπει να το πούμε αυτό- και με τον ΣΥΡΙΖΑ τότε και με το ΠΑΣΟΚ που επί της αρχής στήριξαν το συγκεκριμένο νομοσχέδιο. Καλά η Πλεύση Ελευθερίας, δεν το συζητάμε, είχε στρώσει κόκκινα χαλιά στην κ. Κεραμέως.

**ΜΙΧΑΗΛ ΚΑΤΡΙΝΗΣ:** Δεν το ψηφίσαμε.

**ΙΩΑΝΝΗΣ ΓΚΙΟΚΑΣ:** Μετά βεβαίως, όταν ήρθε το νομοσχέδιο στην Ολομέλεια και η κ. Κεραμέως πάτησε στη δικιά σας θετική ψήφο για να επεκτείνει το μέτρο αυτό και στις εθνικές εκλογές. Τότε αλλάξατε την ψήφο σας.

**ΜΙΧΑΗΛ ΚΑΤΡΙΝΗΣ:** Αυτό μετράει όμως.

**ΙΩΑΝΝΗΣ ΓΚΙΟΚΑΣ:** Όμως σε πρώτη φάση ξεκάθαρα δώσατε άλλοθι.

Ποια ήταν η απάντηση που παίρναμε τότε από το Υπουργείο και από την κ. Κεραμέως, η οποία όντως έχει εξαφανιστεί και από τις διακομματικές και από τη Βουλή και από παντού; Παίρναμε καθησυχαστικές απαντήσεις ότι υπάρχουν εγγυήσεις, ότι μπαίνουν πολύ αυστηρές κυρώσεις, ότι όλα θα πάνε καλά και πάει λέγοντας.

Τι έχει συμβεί από τότε μέχρι σήμερα; Κατ’ αρχάς έχει συμβεί το σκάνδαλο Μισέλ Ασημακοπούλου, όπου όλα έγιναν φύλλο και φτερό, τα προσωπικά δεδομένα και τα στοιχεία των εκλογέων. Υποτίθεται ότι η κ. Ασημακοπούλου τα μάζευε με τον κόπο της και τη δουλειά της ένα-ένα και μετά παραδέχτηκε ότι της παραδόθηκαν από τον μηχανισμό της Νέας Δημοκρατίας στο Υπουργείο Εσωτερικών. Λέτε ότι αυτό δεν σχετίζεται με την επιστολική ψήφο, όμως υπάρχουν καταγγελίες ότι αυτό σχετίζεται και με την επιστολική ψήφο.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ούτε μια.

**ΙΩΑΝΝΗΣ ΓΚΙΟΚΑΣ:** Υπάρχουν βεβαίως.

Και σε κάθε περίπτωση υπάρχει το εξής δεδομένο που δεν αμφισβητείται. Ότι το διαφημιστικό e-mail της κ. Ασημακοπούλου προς τους εκλογείς και το ενημερωτικό e-mail του Υπουργείου Εσωτερικών για την επιστολική ψήφο, τα δύο αυτά e-mail στάλθηκαν σχεδόν ταυτόχρονα, με ελάχιστα λεπτά της ώρας διαφορά. Άρα, υπήρχε κάποιου είδους συντονισμός ανάμεσα στο Υπουργείο Εσωτερικών και στον μηχανισμό της Νέας Δημοκρατίας και της κ. Ασημακοπούλου ή δεν ξέρουμε ποιων άλλων, που έστελνε τα συγκεκριμένα email και έκανε χρήση των προσωπικών στοιχείων των εκλογέων. Αυτά είναι δεδομένα.

Μάλιστα ως ΚΚΕ επαναφέρουμε το αίτημα που έχουμε καταθέσει για συνεδρίαση της Επιτροπής Θεσμών και Διαφάνειας της Βουλής για να έρθει και η κ. Κεραμέως -και να μη βγάζετε εσείς, κύριε Λιβάνιε, τη δύσκολη δουλειά- και η κ. Ασημακοπούλου και η Αρχή Προστασίας Προσωπικών Δεδομένων, να δούμε τι έχει συμβεί.

Και φτάνουμε, λοιπόν, τώρα στη σημερινή τροπολογία. Τι αλλάζει η Κυβέρνηση με τη συγκεκριμένη τροπολογία, λίγες μέρες πριν τις εκλογές; Πρώτον, ότι η ταυτοποίηση του εκλογέα έστω και από τον κούριερ δεν θα γίνεται με τη συνήθη διαδικασία, δηλαδή έγγραφο, φωτογραφία, αλλά επικουρικά θα μπορεί να γίνεται μέσω ενός pin που θα λαμβάνει ο εκλογέας ο οποίος εγγράφεται στην πλατφόρμα της επιστολής ψήφου. Γιατί το κάνετε αυτό; Γιατί προφανώς βρεθήκατε μπροστά στα προβλήματα και τα αδιέξοδα που σας είχαμε επισημάνει από την πρώτη στιγμή. Ότι, δηλαδή, δεν θα είναι δυνατή η ταυτοποίηση του εκλογέων από έναν υπάλληλο μιας ιδιωτικής εταιρείας του εξωτερικού.

Οπότε έρχεστε και χαλαρώνετε τη διαδικασία αντικαθιστώντας την ταυτοποίηση από ένα pin, έναν αριθμό δηλαδή ο οποίος άνετα, ανετότατα, θα μπορεί να διαρρέει, θα μπορεί να δίνεται σε άλλον, θα μπορεί να χρησιμοποιείται από κάποιον τρίτον και όχι από τον ψηφοφόρο που τον αφορά. Αυτό είναι κοινή λογική. Δεν χρειάζεται πολλή σκέψη.

Και τι άλλο κάνετε; Ειπώθηκε και από άλλους. Μειώνετε, στην πραγματικότητα εξαφανίζετε το πρόστιμο και την ποινική ρήτρα σε περίπτωση που ο πάροχος ταχυδρομικών υπηρεσιών δεν ανταποκριθεί στην ευθύνη να παραδώσει τον φάκελο της επιστολής ψήφου στον εκλογέα. Και από τις 10.000 που ίσχυε εφαρμόζετε το διπλάσιο της προβλεπόμενης αποζημίωσης στους γενικούς όρους ανάληψης μεταφοράς, δηλαδή 100 ευρώ. Δηλαδή, τίποτα.

Και γιατί το κάνετε αυτό; Γιατί συνέβη αυτό που ομολογήσατε, ότι κανένας ιδιωτικός πάροχος, πολύ δε περισσότερο του εξωτερικού, δεν δέχεται να συμβληθεί με το Υπουργείο Εσωτερικών και να υπογράψει σύμβαση όταν θα έχει κυρώσεις της τάξης των 10.000 ευρώ. Οπότε εξαφανίζονται οι κυρώσεις. Άρα, φιάσκο και οι εγγυήσεις, φιάσκο και οι αυστηροί έλεγχοι, φιάσκο και οι κυρώσεις. Ό,τι είχαμε προβλέψει. Αυτό ακριβώς συμβαίνει με τη συγκεκριμένη τροπολογία.

Όπως φιάσκο ήταν και όλη η προπαγάνδα σας για την επιστολική ψήφο και συνολικά για την ψήφο των αποδήμων, για τα δήθεν τεχνικά εμπόδια και τα κριτήρια που αν αρθούν, θα ψηφίσουν περισσότεροι. Και οι εγγεγραμμένοι για όλους αυτούς τους λόγους που έχουμε αναδείξει όλα αυτά τα χρόνια είναι πολύ λιγότεροι από τις προσδοκίες σας. Νομίζουμε ότι όλα αυτά αναδεικνύουν το πολιτικό πρόβλημα και κυρίως το φιάσκο της Κυβέρνησης με όλες αυτές τις νομοθετήσεις.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για την τοποθέτησή σας. Σας δίνω πέντε λεπτά για να μπορέσετε να απαντήσετε.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ.

Σε σχέση με αυτά που αναφέρθηκαν από τους αξιωματούχους και την αξιότιμη κυρία Πρόεδρο, τον Κοινοβουλευτικό Εκπρόσωπο και Βουλευτές των Κομμάτων της Αντιπολίτευσης, πρώτον, σε σχέση με ό,τι ισχύει σε όλον τον κόσμο αυτή τη στιγμή η Ελλάδα έχει τους αυστηρότερους όρους και προϋποθέσεις για επιστολική ψήφο. Πάρτε το Ηνωμένο Βασίλειο. Θέλετε να πάρετε την Αυστραλία; Θέλετε να πάρετε τη Γερμανία; Θέλετε να πάρετε τις Ηνωμένες Πολιτείες; Αυτή τη στιγμή έχουμε το πιο αυστηρό πλαίσιο, με πιστοποίηση, με πιστοποίηση κινητού, με υποχρέωση ταυτοπροσωπίας στην παράδοση, με έλεγχο ταυτότητας στην παραλαβή. Όλο αυτό το κύκλωμα είναι το πιο αυστηρό που υπάρχει.

Και μπορεί να συζητάμε ώρες, όπως κάναμε και στις τρεις συνεδριάσεις της Ολομέλειας, όταν συζητήθηκε το σχετικό νομοσχέδιο, αλλά και στις άλλες τέσσερις των επιτροπών, αλλά αυτή τη στιγμή περίπου εβδομήντα τέσσερις χιλιάδες πολίτες το έχουν ήδη επιλέξει. Και αυτό είναι και ένας αντίλογος για τα εκατομμύρια που θα γραφόντουσαν για τους «Τζον Πάππας» και για ανθρώπους που έλεγαν ότι θα υπήρχαν εκατομμύρια εγγραφές που θα αλλοίωναν το εκλογικό σώμα και θα δημιουργούσαν ένα άλλο εκλογικό σώμα. Δεν υπάρχει αυτό το πράγμα.

Το θετικό, όμως, είναι ότι αυτή τη στιγμή μόνο ο αριθμός του εξωτερικού είναι ο μεγαλύτερος που έχει εγγραφεί να ψηφίσει ποτέ, είτε σε ευρωεκλογές είτε σε εθνικές εκλογές, όπως αυτές του 2023. Και αυτό κάτι δείχνει. Και όσο πάμε, αυτός ο αριθμός τις επόμενες μέρες, μέχρι δηλαδή να ολοκληρωθεί η προθεσμία, θα αυξάνεται. Μάλιστα, τον τελευταίο καιρό ο ρυθμός είναι εντυπωσιακός, αφού κινείται περί τις τέσσερις χιλιάδες αιτήσεις την ημέρα. Άρα, λοιπόν, ας μην προσβάλλουμε -και επιτρέψτε μου να το πω με όλο τον σεβασμό- όλους αυτούς τους πολίτες που επιλέγουν την επιστολική ψήφο ως μέσο άσκησης του εκλογικού τους δικαιώματος, ο καθένας για τους δικούς του λόγους και όπως αυτός κρίνει.

**ΙΩΑΝΝΗΣ ΓΚΙΟΚΑΣ:** Δεν μπορούν να κάνουν κι αλλιώς, κύριε Υπουργέ!

**ΠΡΟΕΔΡΕΥΩΝ (Γεώργιος Γεωργαντάς):** Απαντήστε, κύριε Υπουργέ.

Παρακαλώ όχι διάλογος!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κακό πράγμα ο διάλογος!

**ΠΡΟΕΔΡΕΥΩΝ (Γεώργιος Γεωργαντάς):** Διάλογος γίνεται μέσω τοποθετήσεων και όχι μέσω παράλληλων μονολόγων, κυρία Πρόεδρε! Έτσι ξέρω εγώ τον διάλογο.

Παρακαλώ, κύριε Υπουργέ, συνεχίστε.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Δεύτερον, όσον αφορά τη ρήτρα, τα εξήγησα προηγουμένως. Δεν αλλάζει ούτε το επίπεδο ταυτοποίησης ούτε τίποτα. Μάλιστα, επιτρέψτε μου να πω ότι πιθανόν να είναι και από τους πιο ασφαλείς τρόπους, ο οποίος χρησιμοποιείται πλέον κατά κόρον. Και δεν μιλάμε μόνο σε τραπεζικές συναλλαγές, αλλά σε πάρα πολλές συναλλαγές.

Τρίτον, η κυρία Πρόεδρος, η κ. Κωνσταντοπούλου ανέφερε θέματα που τέθηκαν στη διακομματική. Πράγματι τέθηκε το πρώην θέμα της υποστελέχωσης του Εθνικού Συμβουλίου Ραδιοτηλεόρασης. Οφείλω να σας πω ότι άκουσα ακριβώς το ίδιο και το 2019 από τον τότε πρόεδρο στην τότε διακομματική, προκειμένου το Εθνικό Συμβούλιο Ραδιοτηλεόρασης να κάνει τη δουλειά του. Και με την ομοφωνία -κάτι που είναι πολύ σημαντικό- όλων των κομμάτων που συμμετέχουν στη διακομματική επιτροπή θα δοθεί ένα εκλογικό επίδομα στους εργαζόμενους του Εθνικού Συμβουλίου Ραδιοτηλεόρασης, ώστε η υπερεργασία που θα κάνουν, η υπερωριακή απασχόληση που χρειάζεται να κάνουν για να καλύψουν τις αυξημένες ανάγκες λόγω εκλογών, να αποζημιωθεί τουλάχιστον, όπως αποζημιώνεται και σε άλλους τομείς που ασχολούνται με την εκλογική προετοιμασία. Θεωρώ ότι αυτό είναι ένα σωστό βήμα καθ’ ότι το Εθνικό Συμβούλιο Ραδιοτηλεόρασης έχει τον κυριότερο κυρωτικό και ελεγκτικό, αν θέλετε, ρόλο στην όλη διαδικασία.

Με την ευκαιρία, θέλω να πω ότι και στις δύο συνεδριάσεις το κλίμα ήταν πάρα πολύ καλό. Ακούστηκαν τα επιχειρήματα από όλα τα κόμματα. Υπήρξαν κομμάτια στα οποία υπήρξε συμφωνία, όπως και κομμάτια στα οποία διαφωνήσαμε. Εν πάση περιπτώσει, όμως, θεωρώ ότι η συζήτηση που γίνεται είναι ουσιαστική και νομίζω ότι έχει δοθεί σε όλους τους εκπροσώπους των κομμάτων άπλετος χρόνος, προκειμένου να εκθέσουν τις απόψεις τους και τα επιχειρήματά τους.

Και με την ευκαιρία, θέλω να σας πω ότι εν όψει της κατάρτισης της νέας σύμβασης για τη μετάδοση των αποτελεσμάτων, είμαστε σε συνεννόηση, ώστε και τα κόμματα να πάρουν ουσιαστικά σε πραγματικό χρόνο, ανά τέταρτο περίπου, σε τέτοιο χρονικό διάστημα, τα αποτελέσματα και ανά εκλογικό τμήμα σε μηχανογραφικά επεξεργάσιμη μορφή, προκειμένου να έχετε και πλήρη πρόσβαση στα εκλογικά αποτελέσματα στο χαμηλότερο δυνατό επίπεδο.

Έχω πει -και ως έγκριτη νομικός η κ. Κωνσταντοπούλου το ξέρει- ότι αυτό που κάνει η όποια ανάδοχος -τα τελευταία χρόνια τυχαίνει να είναι η συγκεκριμένη- είναι να παρουσιάζει τα αποτελέσματα την Κυριακή των εκλογών. Δεν βγάζει τα επίσημα αποτελέσματα. Τα επίσημα αποτελέσματα εκδίδονται από τα κατά τόπους πρωτοδικεία και από την ανώτατη εφορευτική επιτροπή με βάση τα πρακτικά των δικαστικών αντιπροσώπων. Εάν γινόταν άνευ εταιρείας, θα περιμέναμε μέχρι την Τετάρτη. Θα ψηφίζαμε, δηλαδή, την Κυριακή και Τέταρτη, Πέμπτη θα είχαμε τα εκλογικά αποτελέσματα, όπως γινόταν παλιά σε εποχές που γινόταν οι εκλογές, για παράδειγμα το ’52, το ’53, πριν τη Μεταπολίτευση και περιμέναμε δύο και τρεις μέρες για να δούμε τα εκλογικά αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Άρα, αυτό που κάνει η όποια ανάδοχος εταιρεία, όπως και η συγκεκριμένη εταιρεία, είναι η μετάδοση των αποτελεσμάτων την Κυριακή των εκλογών. Από εκεί και πέρα, τα αποτελέσματα, η επικύρωση των αποτελεσμάτων γίνεται από τα κατά τόπους πρωτοδικεία και ασφαλώς από την ανώτατη εφορευτική επιτροπή.

Στο σημείο αυτό, θέλω να σας ευχαριστήσω για τις παρατηρήσεις σας και να σας πω ότι ευελπιστώ πως στην επόμενη συνεδρίαση της διακομματικής επιτροπής θα έχουμε την ευκαιρία να γίνει αναλυτική παρουσίαση των φακέλων της επιστολικής ψήφου και των διαδικασιών που προτείνονται. Μάλιστα, έχω προτείνει να μεταβεί η διακομματική επιτροπή και στον χώρο που θα στεγαστεί η συλλογή των επιστολικών ψήφων, προκειμένου να κάνει και η ίδια μια αυτοψία και να έχει και μια ίδια άποψη εν όψει της έναρξης της όλης διαδικασίας.

Επίσης, επειδή τέθηκε πάλι το θέμα με την κ. Ασημακοπούλου, όπως είπα πριν, έχουν απαντηθεί τέσσερις επίκαιρες ερωτήσεις, ενώ την προσεχή Δευτέρα επίκειται κι άλλη μία επίκαιρη ερώτηση.

Θα διευκρινίσω και κάτι όσον αφορά αυτό που είπε ο κ. Κατρίνης. Ο κ. Παπαδόπουλος δεν ήταν συνεργάτης του Υπουργείου Εσωτερικών. Εξ όσων γνωρίζω, δεν είχε κάποια συνεργασία. Και, για να μην υποδείξουμε κάτι, επιτρέψτε μου να πω ότι η αρχή ξέρει να κάνει τη δουλειά της και έχει κάνει ήδη τα κατάλληλα βήματα, προκειμένου να εντοπίσει στο πλαίσιο των αρμοδιοτήτων της το τι πραγματικά έχει συμβεί. Νομίζω ότι τόσο ο έλεγχος της δικαιοσύνης όσο και της αρχής προχωρά αρκετά γρήγορα και περιμένουμε με πολύ ενδιαφέρον σύντομα τα πορίσματά τους.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Βουλευτής από τον Νομό Κιλκίς κ. Πέτρος Παππάς από τον ΣΥΡΙΖΑ - Προοδευτική Συμμαχία.

Ορίστε, κύριε συνάδελφε, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσω την ομιλία μου, δεν μπορώ παρά να σχολιάσω το ύφος, την ποιότητα του λόγου, αλλά και την επιχείρηση συσκότισης της αλήθειας, την οποία επιχείρησε η Αναπληρώτρια Υπουργός Υγείας κ. Αγαπηδάκη πριν από λίγο από αυτό εδώ το Βήμα, σχετικά με τη διαχείριση της πανδημίας από την Κυβέρνηση της Νέας Δημοκρατίας.

Κυρία Αγαπηδάκη, η διαχείριση της πανδημίας από την Κυβέρνηση υπήρξε τραγική. Και αφού σας αρέσουν τα νούμερα, να σας πω μερικά νούμερα: Είχαμε τριάντα επτά χιλιάδες οκτακόσιους εξήντα εννέα θανάτους, κάτι που σημαίνει ότι είχαμε τρεις χιλιάδες εξακόσιους εβδομήντα έναν θανάτους ανά ένα εκατομμύριο πληθυσμού, γεγονός που μας κατατάσσει στη δέκατη τρίτη χειρότερη επίδοση παγκοσμίως, στη χειρότερη επίδοση ανάμεσα στις χώρες της Δυτικής Ευρώπης και στην έκτη χειρότερη επίδοση στην Ευρωπαϊκή Ένωση. Αυτά είναι τα νούμερα, κυρία Αγαπηδάκη, αν σας αρέσουν τα νούμερα. Η προσέγγιση της κ. Αγαπηδάκη νομίζω ότι δείχνει ακριβώς την προσέγγιση που έχει η Νέα Δημοκρατία σε σχέση με όλο το κομμάτι της υγείας και πώς σκοπεύει να διαχειριστεί τη δημόσια υγεία.

Όσον αφορά τώρα το υπό συζήτηση νομοσχέδιο, και τη συνολική υποβάθμιση της υγείας που η Κυβέρνηση έχει ήδη προωθήσει, οδηγεί ένα σημαντικό τμήμα των συμπολιτών μας στην υγειονομική πενία, στην απόλυτη ανασφάλεια για το τι θα συμβεί όταν μια μέρα νομοτελειακά, όπως όλοι οι άνθρωποι, αρρωστήσουμε. Η υγεία είναι δημόσιο αγαθό, αλλά εσείς ακολουθείτε την τακτική της σταδιακής και συστηματικής αποσάρθρωσής της. Επαίρεστε ότι φέρατε στη Βουλή πλήθος νομοσχεδίων για τον τομέα της υγείας, αλλά κανένα από αυτά δεν περιέχει προβλέψεις που να ενισχύουν ή έστω να διατηρούν τον δημόσιο δωρεάν και καθολικό χαρακτήρα της.

Με πρόσχημα την ανάγκη ανασυγκρότησης και αναδιοργάνωσης του Εθνικού Συμβουλίου Υγείας, ξηλώνετε σταδιακά τον συνεκτικό ιστό του. Αντί να εκσυγχρονίζετε τη δομή και να την ενισχύσετε με όλους τους απαραίτητους πόρους, εξοπλισμούς, υποδομές, προσωπικό και να ευθυγραμμιστείτε με τις πραγματικές και ολοένα διευρυμένες ανάγκες των ασθενών, εσείς εισάγετε κάθε φορά μία νέα παράμετρο κερδοφορίας εις βάρος των πολιτών.

Κι εμείς παρακολουθούμε την αποδυνάμωση του Εθνικού Συστήματος Υγείας με στοχευμένες ενέργειες και νομοσχέδια που φέρουν οξύμωρους τίτλους περί δήθεν ενίσχυσής του. Παρακολουθούμε και καταγράφουμε τους τρόπους με τους οποίους μετασχηματίζετε τη φιλοσοφία και τους πυλώνες στους οποίους στηρίζεται το Εθνικό Σύστημα Υγείας.

Ανοίγετε κερκόπορτες και στήνετε ιδιωτικούς βραχίονες στην καρδιά του ΕΣΥ επιτρέποντας σε ιατρούς δημόσιων νοσοκομείων να εργάζονται ως σύμβουλοι σε ιδιωτικές εταιρείες υγείας, να διατηρούν ιδιωτικά ιατρεία και να χειρουργούν σε ιδιωτικές κλινικές. Έτσι, επιχειρείτε να κάνετε συγκοινωνούντα δοχεία τις δομές τώρα που έληξε ο συναγερμός της πανδημίας, διότι όλοι θυμόμαστε ότι κατά την προηγούμενη τετραετία κρατήσατε την ιδιωτική υγεία απολύτως μακριά από τη διαχείριση του κορωνοϊού εξουθενώνοντας το ΕΣΥ και φέρνοντας το ανθρώπινο δυναμικό στα όριά του.

Παράλληλα, επικυρώνετε στην πράξη την άρνησή σας να βελτιώσετε τις οικονομικές συνθήκες εργασίας του ιατρονοσηλευτικού προσωπικού. Άρα, απαλλάσσετε τους εαυτούς σας από την υποχρέωση να δώσετε αυξήσεις και να ενισχύσετε το εισόδημα των ιατρών και των επαγγελματιών υγείας. Και σε συνδυασμό με τα απογευματινά ιατρεία που χρεώνονται οι ασθενείς και τα έξτρα «καπέλα» σε παραπεμπτικά και φάρμακα, απαλλάσσετε τους εαυτούς σας και από τις δαπάνες υγείας, από την πρόληψη της περίθαλψης, γεγονός που έχει αποτυπωθεί και στην πρόβλεψη δαπανών για τον προϋπολογισμό σας του 2024.

Έτσι, το Εθνικό Σύστημα Υγείας, το οποίο για σαράντα χρόνια χτίζεται με τα χρήματα και τους κόπους των Ελλήνων ασφαλισμένων, διαλύεται και προσφέρεται δώρο στα χέρια ιδιωτικών εταιρειών, ενώ η δημόσια υγεία από πεδίο καθολικής και ισότιμης πρόσβασης μετατρέπεται σε ένα δυστοπικό σύστημα δύο τάξεων και ταχυτήτων. Οι εύποροι πολίτες θα έχουν ταχύτερη πρόσβαση σε περισσότερες υπηρεσίες υγείας εντός των δημοσίων νοσοκομείων, ενώ οι οικονομικά ευάλωτοι θα στερούνται πρόσβασης, θα μπαίνουν σε μακροσκελείς ανεξάντλητες λίστες, θα υπόκεινται σε χρονοβόρες αναμονές, κρίσιμες για την εξέλιξη της υγείας τους ή θα παραπέμπονται από τους ιατρούς του ΕΣΥ στα ιδιωτικά τους ιατρεία ως πελάτες και θα δίνονται οικονομικά ανταλλάγματα για να βρεθεί κρεβάτι, ραντεβού, χειρουργός και αξιοπρεπής αντιμετώπιση.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Παρακολουθούμε και καταγράφουμε τη μετακύλιση του βάρους του clawback από τις εταιρείες στους ασθενείς, με την αδιανόητη χρέωσή τους ανά παραπεμπτικό εργαστηριακών και διαγνωστικών εξετάσεων. Παρακολουθούμε και καταγράφουμε την αύξηση στα γενόσημα φάρμακα. Παρακολουθούμε τις ανάλγητες αποφάσεις σας που έχουν ως γνώμονα την ελάφρυνση των επιχειρηματιών υγείας, εις βάρος ανθρώπων που αντιμετωπίζουν ασθένειες και βρίσκονται φύσει και θέσει σε ευάλωτη θέση.

Παρακολουθούμε, επίσης, τον τρόπο που μεταχειρίζεστε την υλοποίηση του προγράμματος «Σπύρος Δοξιάδης», τον προσυμπτωματικό έλεγχο του καρκίνου του τραχήλου της μήτρας που παραμένει εξαγγελία εδώ και ενάμιση χρόνο, τις στοχευμένες αλλαγές που κάνετε στις τεχνικές προδιαγραφές των HPV τεστ για να ευνοηθούν ορισμένοι μόνο ιδιώτες πάροχοι υπηρεσιών υγείας και να εισπράξουν τη μερίδα του λέοντος από τους πόρους του Ταμείου Ανάκαμψης που χρηματοδοτεί το πρόγραμμα.

Λέτε συστηματικά ψέματα στον ελληνικό λαό σχετικά με τα απογευματινά χειρουργεία, τα οποία, κυρία Υπουργέ, ούτε δωρεάν είναι τελικά για κανέναν ούτε γίνονται με την τήρηση των λιστών αναμονής και ούτε μπορούν να αφορούν τα περισσότερα νοσοκομεία. Λέτε ότι το 95% των νοσοκομείων μπορεί να κάνει απογευματινά χειρουργεία. Πώς μπορεί να κάνει απογευματινά χειρουργεία; Τα νοσοκομεία είναι βαριά υποστελεχωμένα, με τεράστιες ελλείψεις σε αναισθησιολόγους και προσωπικό που δουλεύει στα όρια των δυνάμεών του. Υπολειτουργούν και κρίσιμα τμήματα στα περισσότερα περιφερειακά νοσοκομεία, αξονικοί, μαγνητικές, μονάδες εντατικής θεραπείας. Πώς θα κάνετε τη στιγμή που τα απογεύματα δεν λειτουργούν σε πολλά περιφερειακά νοσοκομεία αξονικός ή μαγνητικός τομογράφος;

Η δημόσια υγεία πάσχει και οι ελλείψεις φαίνονται ακόμα πιο καθαρά στην περιφέρεια της χώρας. Εκεί ο αντίκτυπος είναι μεγαλύτερος, καθώς οι κάτοικοι δεν έχουν άλλες επιλογές πρόσβασης σε ιατρική περίθαλψη. Το παράδειγμα του Κιλκίς, από το οποίο προέρχομαι εγώ, είναι ένα από τα πλέον χαρακτηριστικά, αφού το νοσοκομείο της πόλης ειδικά τα τελευταία χρόνια βρίσκεται σε μαρασμό, με πολλά τμήματά του να υπολειτουργούν, με κρίσιμες υπηρεσίες να μη παρέχονται από το νοσοκομείο. Το νοσοκομείο πάσχει από υποστελέχωση σε όλες τις ιατρικές ειδικότητες. Όμως, και σε τομείς ακόμα που είναι σχετικά στελεχωμένο, όπως το ακτινολογικό τμήμα, λειτουργεί επιλεκτικά τα απεικονιστικά του μηχανήματα. Είναι γνωστή η τακτική του νοσοκομείου να μη λειτουργεί τον αξονικό του τομογράφο είκοσι τέσσερις ώρες την ημέρα, επτά ημέρες την εβδομάδα, παίζοντας με τη ζωή των ασθενών. Το ίδιο συμβαίνει και με τον μαστογράφο του νοσοκομείου. Στημένος εδώ και πέντε χρόνια δεν έχει πραγματοποιήσει ούτε μία μαστογραφία σε κάποια γυναίκα παρ’ όλο που το πρόγραμμα «Φώφη Γεννηματά» τρέχει, υποτίθεται.

Πείτε μου πώς αυτό το νοσοκομείο που ήδη δεν μπορεί να ανταποκριθεί στη βασική αποστολή του θα λειτουργήσει και απογευματινά χειρουργεία; Πείτε μου πώς περιμένετε από αγροτικούς πληθυσμούς, με αβέβαιο εισόδημα, που πλήττεται από την κλιματική αλλαγή και αφανίζεται από την αισχροκέρδεια και τον πληθωρισμό, να πληρώνουν απευθείας τον χειρουργό μετά από τη φορολόγηση, τις ασφαλιστικές εισφορές, την εξωφρενική αύξηση της συμμετοχής του στα φάρμακα;

Πείτε μου πώς είναι εφικτό χωρίς καμμία επένδυση στους πόρους του νοσοκομείου, υλικούς και έμψυχους και με επιλογές ακατάλληλων και αναποτελεσματικών διοικήσεων στα νοσοκομεία να οργανωθούν τόσο στο Κιλκίς όσο και σε όλη την Ελλάδα απογευματινά χειρουργεία;

Τα διδάγματα της πανδημίας και η εκτίμηση κινδύνου εμφάνισης μελλοντικών υγειονομικών κρίσεων κατέστησαν σε παγκόσμιο επίπεδο σαφή την ανάγκη για την ενίσχυση των δημόσιων συστημάτων υγείας, αλλά εσείς δεν διδάσκεστε τίποτα από το διεθνές παράδειγμα και από τις διεθνείς μελέτες τις οποίες λέτε ότι διαβάζετε.

Οι μη βιώσιμες λύσεις στις οποίες οδηγείτε τους πολίτες θα αποτελέσουν πρόκριμα για το πολιτικό σας μέλλον στον βαθμό που επιμένετε δογματικά να δημιουργείτε μία κοινωνία ακραίων ανισοτήτων και διακρίσεων. Στις πολιτικές αυτές της υποβάθμισης της δημόσιας υγείας και στο σύνολο της αναλγησίας που διέπει τη διακυβέρνησή σας θα λάβετε σύντομα στις επικείμενες ευρωεκλογές την πρώτη απάντηση των Ελλήνων πολιτών και πιστέψτε το, θα είναι ηχηρή.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η Υπουργός Εργασίας και Κοινωνικής Ασφάλισης κ. Μιχαηλίδου για μια τροπολογία για δύο λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σας ευχαριστώ πολύ για την ανοχή σας.

Με το άρθρο 60 της τροπολογίας του υπό συζήτηση νομοσχεδίου χορηγούμε ασφαλιστική ικανότητα στους συμπολίτες μας οι οποίοι έχουν οφειλές στον e-ΕΦΚΑ μέχρι και 100 ευρώ. Έτσι τι κάνουμε; Αυτό που είδαμε είναι ότι έχουμε δεκάδες χιλιάδες συμπολίτες μας οι οποίοι έχουν οφειλές έως και 10 ευρώ και επίσης, έχουμε πάρα πολλούς οι οποίοι ενώ έχουν εξοφλήσει τις οφειλές τους, δεν γνωρίζουν ότι έχουν προσαυξήσεις σε αυτές.

Οπότε τους χορηγούμε ασφαλιστική ικανότητα όταν οι οφειλές τους είναι έως και 100 ευρώ εξυπηρετώντας έτσι εβδομήντα χιλιάδες συμπολίτες μας μαζί με τις οικογένειές τους. Κάνουμε ό,τι ακριβώς κάναμε και στην ασφαλιστική ενημερότητα.

Σας ευχαριστώ για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Οικονόμου Θωμαΐς από τη Νέα Δημοκρατία.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες Υπουργοί, κύριε Υφυπουργέ, κυρίες και κύριοι συνάδελφοι, μία ακόμη νομοθετική πρωτοβουλία της Νέας Δημοκρατίας που αντιμετωπίζει καθημερινά προβλήματα του ΕΣΥ και διαχρονικά αιτήματα των γιατρών που δουλεύουν στο Εθνικό Σύστημα Υγείας βρίσκεται και πάλι απέναντι στον λαϊκισμό της Αντιπολίτευσης και φαίνεται πως καταψηφίζεται από σύσσωμη την Αντιπολίτευση.

Μα, όλες οι κυβερνητικές επιλογές είναι λανθασμένες, ακόμη και τα αυτονόητα μέτρα, όπως η πρόσβαση όλων των γυναικών ηλικίας σαράντα πέντε έως εβδομήντα τεσσάρων σε δωρεάν προληπτικές εξετάσεις κατά του καρκίνου του μαστού, κατά του τραχήλου της μήτρας, ακόμα και του παχέος εντέρου, η υλοποίηση του συνόλου των δράσεων του προγράμματος δημόσιας υγείας «Σπύρος Δοξιάδης» σε απομακρυσμένες περιοχές, όπως είναι και η Ευρυτανία που εκπροσωπώ, η δυνατότητα διενέργειας εμβολιασμού από τον ΕΟΔΥ κατ’ οίκον, η χορήγηση ασφαλιστικής ικανότητας που ανέφερε τώρα η Υπουργός ακόμα και σε περιπτώσεις μικροασφαλιστών έτσι ώστε οι άνθρωποι που πληρώνουν για χρόνια το ΕΟΠΥΥ να έχουν πλήρη ασφάλιση στις δομές της υγείας. Όλα αυτά είναι λανθασμένα; Φαίνεται, λοιπόν, ότι τα παραπάνω προφανή δεν είναι τόσο προφανή σε όλους εδώ σε αυτή την Αίθουσα.

Πάμε τώρα σε μερικές καινοτόμες διατάξεις του νομοσχεδίου που επίσης έχουν συγκεντρώσει τα πυρά της Αντιπολίτευσης, όπως είναι η άσκηση ιδιωτικού έργου από τους γιατρούς του ΕΣΥ και τα απογευματινά χειρουργεία στα δημόσια νοσοκομεία. Άραγε, γνωρίζετε πόσα χρόνια το ζητούν αυτό οι γιατροί του Εθνικού Συστήματος Υγείας; Γνωρίζετε πόσα χρόνια οι γιατροί του Εθνικού Συστήματος Υγείας είναι οι αδικημένοι του υγειονομικού συστήματος έναντι όλων των άλλων ομάδων υγειονομικών γιατρών; Γνωρίζετε ότι το μέτρο αυτό όταν εφαρμοστεί θα άρει μία μεγάλη αδικία ετών που ταλανίζει τον ιατρικό κόσμο; Γνωρίζετε ότι είμαστε η μόνη ευρωπαϊκή χώρα στην οποία οι γιατροί του ΕΣΥ δεν έχουν τη δυνατότητα άσκησης ιδιωτικού επαγγέλματος; Απορρίπτετε, λοιπόν, εκ των προτέρων τα πάντα αρνούμενοι να δείτε αυτό το καινοτόμο μέτρο που τελικά θα εξυπηρετήσει τους βασικούς σκοπούς του ΕΣΥ.

Και τι ακριβώς είναι εκείνο που επιδιώκουμε με τις συγκεκριμένες μεταρρυθμίσεις; Είναι η παροχή κινήτρων στους γιατρούς προκειμένου να γίνει το ΕΣΥ πιο ελκυστικό, να γίνει ένας πιο ελκυστικός επαγγελματικός χώρος και βέβαια και η αποσυμφόρηση των νοσοκομείων προκειμένου να μπορέσουν να λειτουργούν με μικρότερο φόρτο στο τακτικό τους ωράριο.

Τα πάντα, κυρίες και κύριοι συνάδελφοι της Αντιπολίτευσης, κρίνονται από το αποτέλεσμα και το αποτέλεσμα εδώ, τουλάχιστον για τα απογευματινά χειρουργεία που ήδη έχουν ξεκινήσει, είναι πολύ ενθαρρυντικό για τη συνέχεια.

Αναμφίβολα, πρέπει να τακτοποιηθεί το ζήτημα της χρηματοδότησης από το Ταμείο Ανάκαμψης, αλλά όπως δεσμεύτηκε ο Υπουργός ο κ. Γεωργιάδης στην επιτροπή αυτό το θέμα έτσι και αλλιώς θα επιλυθεί σύντομα επ’ ωφελεία των ασθενών.

Σε κάθε περίπτωση, το κράτος θα καταβάλει σε όλους τους υγειονομικούς, ιατρικό, παραϊατρικό, νοσηλευτικό και λοιπό προσωπικό πρόσθετες αμοιβές για τη συμμετοχή του στα απογευματινά χειρουργεία, δίνοντας έτσι ένα επιπλέον κίνητρο για τη διευρυμένη λειτουργία του ΕΣΥ.

Οπότε αναρωτιέμαι ποιο είναι τελικά το πρόβλημα της Αντιπολίτευσης. Είναι ότι με την ολοκλήρωση της τρέχουσας μεταβατικής φάσης θα γίνονται δωρεάν χειρουργεία και το απόγευμα στα δημόσια νοσοκομεία ή μήπως ότι οι ιδιωτικές κλινικές θα χάσουν κάποιους από την πελατεία τους;

Πρέπει κάποτε να αποφασίσετε με ποιους είστε, με τους ασθενείς ή με τις κλινικές;

Και εδώ, κύριε Πρόεδρε, ως γιατρός που ασκώ ελεύθερο επάγγελμα, αλλά και που είχα την τύχη να υπηρετήσω επί πολλά χρόνια το Εθνικό Σύστημα Υγείας οφείλω να πω δυο λόγια για τους συναδέλφους υγειονομικούς που ουσιαστικά κρατούν όρθιο το Εθνικό Σύστημα Υγείας και γνωρίζω πολύ καλά την τεράστια προσφορά τους, τους γιατρούς, τους νοσηλευτές, το παραϊατρικό προσωπικό, το βοηθητικό προσωπικό που υπηρετεί με ανιδιοτέλεια το δημόσιο σύστημα. Γνωρίζουμε, λοιπόν, γιατί δεν εθελοτυφλούμε στη Νέα Δημοκρατία ότι οι αμοιβές σας δεν είναι αυτές που θα έπρεπε να είναι και πως δεν αντιστοιχούν σε όσα προσφέρετε καθημερινά στον πάσχοντα συνάνθρωπό μας. Γνωρίζουμε επίσης ότι ο άμεσος διπλασιασμός των μισθών που σας υπόσχεται η Αντιπολίτευση είναι μια πολιτική απάτη στην οποία δεν μπορούμε να συμμετέχουμε, γιατί η Νέα Δημοκρατία είναι ένα κόμμα ευθύνης και όχι εξαπάτησης των πολιτών.

Αφήνουμε, λοιπόν, σε άλλους τις προεκλογικές πλειοδοσίες εν όψει ευρωεκλογών. Η Νέα Δημοκρατία δεν υπόσχεται, αλλά κάνει και κάναμε πρόσφατα όσα μας επέτρεψαν τα στενά δημοσιονομικά περιθώρια της χώρας. Έγιναν οριζόντιες αυξήσεις στους μισθούς και τα επιδόματα του επιστημονικού, του υγειονομικού και του διδακτικού προσωπικού του ΕΣΥ. Σίγουρα όχι τόσες όσες θα θέλαμε, αλλά τέτοιες που να σηματοδοτούν την απαρχή της συστηματικής ενίσχυσης των ανθρώπων της δημόσιας υγείας. Και βέβαια δίνεται η δυνατότητα σε όλους τους γιατρούς του ΕΣΥ να ασκούν ιδιωτικά την Ιατρική υπό συγκεκριμένες, αλλά ρεαλιστικές προϋποθέσεις.

Ειδικά αυτό το τελευταίο κίνητρο αποτελεί για μένα προσωπικά ως γιατρό την πλέον κρίσιμη παρέμβασή μας στον χώρο της υγείας, που όχι μόνον θα ενισχύσει οικονομικά τους σήμερα υπηρετούντες συναδέλφους, αλλά θα προσελκύσει και νέους γιατρούς του ΕΣΥ, γεγονός εξαιρετικά σημαντικό για τη στελέχωση ειδικά των κέντρων υγείας και των περιφερειακών ιατρείων, αλλά και των νοσοκομείων της περιφέρειας που προσωπικά με ενδιαφέρει πάρα πολύ, για τα οποία δυστυχώς συχνά πλέον οι προκηρυσσόμενες θέσεις γίνονται άγονες.

Επομένως, είναι πολύ σημαντικό να προσφέρουμε καινοτόμα κίνητρα, όπως είναι η άσκηση ιδιωτικού ιατρικού έργου, φυσικά μετά από σχετική έγκριση της δημόσιας δομής υγείας όπου θα υπηρετεί ο κάθε γιατρός.

Τελειώνω, κύριοι συνάδελφοι, λέγοντας ότι με αφορμή όλα αυτά που ακούσαμε και της σημερινής οξείας συζήτησης και αντιπαράθεσης που βιώσαμε όλοι, θα ήθελα να θέσω υπ’ όψιν σας και ένα ακόμη μέτρο που μπορεί να ενισχύσει ουσιαστικά τους γιατρούς του ΕΣΥ, κύριοι Υπουργοί. Αναφέρομαι στη φορολόγηση των εφημεριών τους που πρέπει να γίνεται με τέτοιον τρόπο ώστε να μην ακυρώνει τελικά το οικονομικό κίνητρο που αυτές έρχονται να δώσουν. Γνωρίζω ότι είναι ένα θέμα το οποίο έχει ήδη τεθεί στον κ. Χατζηδάκη και ελπίζω ότι η μεταξύ σας συνεργασία θα φέρει σύντομα θετικά αποτελέσματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Ακρίτα, από τον ΣΥΡΙΖΑ - Προοδευτική Συμμαχία και αμέσως μετά ο Υπουργός.

**ΕΛΕΝΑ ΑΚΡΙΤΑ:** Επιτρέψτε μου, κύριε Πρόεδρε, πριν ξεκινήσω, να κάνω μια διαμαρτυρία. Εμείς οι Βουλευτές είμαστε εδώ από τις 10.00΄ το πρωί. Έχει πάει 9.00΄ το βράδυ, άλλοι θα μιλήσουν στις 22.00΄ και στις 23.00΄ το βράδυ. Δεν είναι δυνατόν και δεν νομίζω ότι πρέπει να επιτρέπεται. Εάν δεν τηρούνται οι Κανονισμοί της Βουλής ως οφείλουν, αυτό είναι απαξίωση, αυτό είναι έλλειψη σεβασμού. Και να σας πω και κάτι; Όταν είσαι από τις 10.00΄ το πρωί και μιλάς 23.00΄ το βράδυ, δεν έχεις ούτε διάθεση ούτε τίποτα. Επιτέλους κάτι πρέπει να κάνει η Βουλή και οφείλω να το καταθέσω.

Παρακαλώ πολύ επιτρέψτε μου να σας διαβάσω ένα μικρό απόσπασμα. «Αν υπάρξουν απολύσεις γιατρών στον ΕΟΠΥΥ, αυτό δεν θέλω να το χρεωθεί η τρόικα, δεν θέλω να μου παίρνει τη δόξα ο Τόμσεν. Οι αποφάσεις είναι δικές μου». Τάδε έφη Άδωνις Γεωργιάδης, το 2013, πριν έντεκα χρόνια ως Υπουργός Υγείας της κυβέρνησης Σαμαρά. Έναν χρόνο μετά έχουμε την αλήστου μνήμης δήλωσή του στην «WASHINGTON POST», όπου είπε αυτολεξεί: «Ασθένειες όπως ο καρκίνος δεν θεωρούνται επείγουσες, εκτός αν είσαι στο τελικό στάδιο». Δηλαδή αν είσαι σε ένα πρώιμο στάδιο, πάει ο γιατρός, πας εσύ, του λες «κοίταξε, πήγαινε, πιες καμμιά πορτοκαλάδα που είναι τονωτική και όταν είσαι στο τελικό το στάδιο, έλα να με δεις».

Προφανώς -δεν ξέρω- αυτά άκουσε ο κ. Μητσοτάκης και εντυπωσιάστηκε πάρα πολύ και τον έκανε Υπουργό Υγείας και τον ξανάκανε, μέχρι τελικής πτώσεως, όχι δικής του βέβαια, δικής μας, αυτόν, τον κ. Γεωργιάδη που πάει και φωτογραφίζεται με εγχειρισμένο ασθενή τρόπαιο, λάφυρο στους διαδρόμους του νοσοκομείου και δεν του μιλάει κανείς και δεν ενοχλείται κανείς από αυτή την κανονικοποίηση της προπαγανδιστικής αθλιότητας.

Επί των ημερών του κ. Γεωργιάδη καρκινοπαθής αυτοκτόνησε επειδή δεν μπορούσε να βρει τα φάρμακά του. Επί των ημερών του κ. Γεωργιάδη αναβλήθηκαν χημειοθεραπείες στο «Θεαγένειο» επειδή δεν υπήρχαν διαθέσιμα κρεβάτια. Επί των ημερών του έκλεισε η μόνη δημόσια παιδοψυχιατρική κλινική στην Κρήτη και στο νότιο Αιγαίο, κάτι που το προετοίμαζαν όμως, γιατί έναν χρόνο τώρα η κλινική αυτή λειτουργούσε με δύο εξουθενωμένους γιατρούς. Επί των ημερών του ασθενής με κάταγμα που έπρεπε να χειρουργηθεί επειγόντως και δωρεάν, χειρουργείται απόγευμα στα χειρουργεία και πληρώνει και από την τσέπη του. Επί των ημερών του κλείνει το τμήμα βραχυθεραπείας του «Αλεξάνδρα», όπου κάνουν τις θεραπείες τους γυναίκες με βαριά περιστατικά καρκίνου του τραχήλου της μήτρας, γιατί δεν έχουν μηχάνημα.

Κάθε ασθενής από αυτήν την Κυβέρνηση δεν αντιμετωπίζεται ως άνθρωπος, αλλά αντιμετωπίζεται ως πιστωτική κάρτα. Γιατί; Γιατί πολεμούν λυσσαλέα το υψηλό, το ύψιστο, το ιερό αξίωμα που είναι ότι η υγεία, η θεραπεία, η περίθαλψη είναι θεμελιώδη ανθρώπινα δικαιώματα και όχι προϊόντα συναλλαγής, όπως λέμε στο ταμείο του σουπερμάρκετ «με μετρητά ή με καρτούλα».

Όχι ότι πέφτουμε βέβαια από τα σύννεφα. Από πριν εκλεγεί ο μοιραίος κ. Μητσοτάκης ξέραμε τις προθέσεις του για συρρίκνωση της δημόσιας υγείας, ξέραμε τις προθέσεις του να δώσει τις μπίζνες των ιδιωτών, φίλων, χορηγών της Νέας Δημοκρατίας. Αυτό είναι το μοντέλο τους, αυτό είναι το σχέδιό τους, να απαξιωθεί το δημόσιο και να το δώσουν λίγο-λίγο, «χράτσα, χρούτσα», όπως έλεγε ο μεγάλος Δημήτρης Χορν, στα μεγάλα συμφέροντα. Και δεν πάτε να μας το πείτε ευθέως, ότι εμείς θα ξηλώσουμε τη δημόσια υγεία. Δεν τολμάτε. Το κάνετε κρυφίως και υπούλως. Το ροκανίζετε με μια -κατόπιν εορτής- επίδειξη ευαισθησίας, ότι είναι πλέον αργά, ότι «αχ και δεν το ξέραμε», «αχ και δεν προλάβαμε», «αχ και θα επιληφθούμε αυτό». Όλα αυτά πότε γίνονται; Όταν μπαίνουν οι ασθενείς σε νοσοκομεία και δεν έχουν σεντόνια, όταν μπαίνουν οι ασθενείς στα νοσοκομεία και δεν έχουν ούτε κουβέρτες, ούτε πετσέτες, όταν μπαίνουν οι ασθενείς στα νοσοκομεία και δεν έχουν χαρτί τουαλέτας, τους το φέρνουν από το σπίτι τους και αν δεν έχουν δικούς τους να τους νοιαστούν, ειλικρινά δεν ξέρω πώς λύνουν αυτό το πρόβλημα.

Όταν, λοιπόν, υπάρχουν διαλυμένα μηχανήματα, διαλυμένοι άνθρωποι, νοσοκομειακοί που εργάζονται σε συνθήκες αθλιότητας, υποστελέχωσης και έχετε ευτελίσει το επίπεδο υπηρεσιών και έχετε κάνει να αγανακτήσουν οι ασθενείς, δεν σας νοιάζει. Πολύ απλά δεν σας νοιάζει, 41%!

Η άμεση ιδιωτική δαπάνη στην Ελλάδα ανέρχεται στο 33% της συνολικής, όταν ο μέσος όρος στην Ευρωπαϊκή Ένωση είναι 15%. Και δεν βάζουμε βέβαια τις πληρωμές με τα φακελάκια κάτω από το τραπέζι. Εκεί είμαστε μόνο κάτω από τη Βουλγαρία, μόνο κάτω από τη Βουλγαρία! Αυτό είναι το μεγάλο επίτευγμα του κ. Μητσοτάκη πέντε χρόνια τώρα, να συναγωνιζόμαστε τις πιο φτωχές χώρες της Ευρώπης σε διαπλοκή και σε ασυδοσία συμφερόντων.

Δεν το μάθατε από εμάς, τον ΣΥΡΙΖΑ, αλλά πολιτική στην υγεία δεν είναι να βγαίνει η σύζυγος του Πρωθυπουργού και να μας λέει «να βγείτε στα μπαλκόνια να χειροκροτήσετε του πολιτικούς».

Πολιτική για την υγεία δεν είναι να χειροκροτούμε τους γιατρούς. Είναι να τιμούμε τους γιατρούς. Είναι να φροντίζουμε τους γιατρούς. Είναι να πληρώνονται με αξιοπρέπεια. Είναι να έχουν τα διαγνωστικά εργαλεία που χρειάζονται για να κάνουν το λειτούργημά τους, γιατί είναι λειτούργημα, δεν είναι επάγγελμα.

Ξέρετε κάτι; Να σας πω κάτι; Αποτύχατε οικτρά, τραγικά. Πιάσατε πάτο. Γιατί με τα εγκλήματά σας και τη συγκάλυψή τους, την ακρίβεια, την αστεγία, τις υποκλοπές, την κλοπή των προσωπικών μας δεδομένων, την εγκληματικότητα, την ελεεινότητα και την αθλιότητα στην παιδεία και στην υγεία, πιάσατε πάτο. Εμείς, δεν έχουμε τίποτα με τον Υπουργό Υγείας. Εμείς έχουμε με τον Πρωθυπουργό, αυτόν που έβαλε τον συγκεκριμένο άνθρωπο στο Υπουργείο Υγείας. Φτάνει όμως, για να καταλάβουμε -όπως λέει και το τραγούδι- πως όλα μπερδεύονται γλυκά, να θυμηθούμε την εξωφρενική δήλωση του Μητσοτάκη: «Δεν υπάρχουν ενδείξεις ότι οι διασωληνωμένοι ή οι εκτός ΜΕΘ έχουν μεγαλύτερη θνησιμότητα».

Ξέρετε κάτι, κλείνοντας νιώθω την ανάγκη να παραφράσω ένα σπουδαίο στίχο του Μανόλη Αναγνωστάκη: «Δεν έφταιγαν αυτοί, τόσοι ήταν».

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, κύριε Υπουργέ.

**ΠΑΥΛΟΣ ΠΟΛΑΚΗΣ:** Απαντάει σε όλους ο κ. Γεωργιάδης;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εσένα σε περιμένω αύριο.

Λοιπόν, ακούστε κύριοι συνάδελφοι.

**ΠΑΥΛΟΣ ΠΟΛΑΚΗΣ:** Όχι. Να ρωτήσω. Είναι θέμα Κανονισμού.

Απαντάει σε καθέναν;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πολάκη, θέτετε κάποιο θέμα;

**ΠΑΥΛΟΣ ΠΟΛΑΚΗΣ:** Ναι, βέβαια. Πόσες ομιλίες έχει;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μας το φέρετε εδώ, να μας το πείτε. Έχετε Κοινοβουλευτικό Εκπρόσωπο.

Παρακαλώ, κύριε Υπουργέ.

**ΠΑΥΛΟΣ ΠΟΛΑΚΗΣ:** Κύριε Πρόεδρε, πόσες φορές μιλάει ο Υπουργός;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τη δυνατότητα να απαντήσει, όπως έχουν και οι Κοινοβουλευτικοί Εκπρόσωποι, όπως έχουν και οι Αρχηγοί των κομμάτων.

**ΠΑΥΛΟΣ ΠΟΛΑΚΗΣ:** Πότε άλλαξε αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς ήσασταν Κυβέρνηση πριν λίγο καιρό και απαντούσατε.

**ΠΑΥΛΟΣ ΠΟΛΑΚΗΣ:** Δεν απαντούσαμε στον καθέναν. Είχαμε δύο ομιλίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πολάκη, υπάρχει Κοινοβουλευτικός Εκπρόσωπος. Αν θέλει κάτι, να το θέσει παρακαλώ στο Σώμα.

Αν κάνατε αντιπαράθεση με τον κ. Γεωργιάδη, μπορεί να είχατε μιλήσει και εκατό φορές.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή κυρία συνάδελφε…

**ΠΑΥΛΟΣ ΠΟΛΑΚΗΣ:** Παιδιά, έχει δύο παρεμβάσεις ο Υπουργός. Δεν έχει σε κάθε ομιλητή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ελάτε κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή κυρία συνάδελφε, είχατε κάνει ανάλυση και ανάρτηση ότι προετοιμάζετε την ομιλία σας σήμερα και περίμενα ότι θα πείτε κάτι εντυπωσιακό και καινούργιο. Ήρθατε όμως, και είπατε ένα ψέμα και διαστρεβλωμένο ψέμα. Η δήλωσή μου περί δόξας του Τόμσεν. Είπατε ότι η δήλωσή μου ήταν ότι αν απολυθούν δεν θέλω να πάρει ο Τόμσεν τη δόξα, θα την πάρω εγώ. Απολύθηκε έστω και ένας;

**ΕΛΕΝΑ ΑΚΡΙΤΑ:** Δυόμισι χιλιάδες.

**ΠΑΥΛΟΣ ΠΟΛΑΚΗΣ:** Δυόμισι χιλιάδες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Από υπαλλήλους του ΕΟΠΥΥ; Διαβάστε τη δήλωση. Από υπαλλήλους του ΕΟΠΥΥ, απολύθηκε έστω και ένας; Όχι. Δυόμισι χιλιάδες γιατροί του ΙΚΑ, τότε, διάλεξαν το ιδιωτικό τους ιατρείο από το δημόσιο σύστημα και παραιτήθηκαν.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τους εκβιάζατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μιλάω με την κ. Ακρίτα. Άρα η δήλωσή μου έγινε τότε στην αίθουσα του Υπουργείου Υγείας για να αποδειχθεί ότι δεν είχαμε σκοπό να κάνουμε απολύσεις, όπως και δεν κάναμε. Όλη δε η φασαρία δεν έγινε μέσα στη συνέντευξη Τύπου που το είπα, με όλες τις εφημερίδες της Αριστεράς παρούσες, αλλά μετά από δεκαπέντε μέρες που φτιάχτηκε ένα μονταρισμένο βίντεο από τον τότε ΣΥΡΙΖΑ. Άρα τη δήλωσή μου ολόκληρη ούτε την έχετε δει ούτε ξέρετε τι είπα, γιατί είπα το ακριβώς ανάποδο από αυτό που πολύς κόσμος νομίζει.

Πάμε όμως και στο δεύτερο, στην «WASHINGTON POST». Όταν έγινα Υπουργός Υγείας τον Ιούνιο του 2013, οι ανασφάλιστοι συμπολίτες μας δεν είχαν πρόσβαση στη δημόσια υγεία και όταν πήγαιναν σε ένα νοσοκομείο, μετά το νοσοκομείο τους έκοβε ένα τιμολόγιο, το οποίο αν δεν το πλήρωναν έμπαινε στη φορολογική τους δήλωση.

**ΠΑΥΛΟΣ ΠΟΛΑΚΗΣ:** Θα μας πει ότι το καταργήσατε κιόλας εσείς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό ίσχυε και για τους καρκινοπαθείς. Για ποιο λόγο; Γιατί αν δεν το ξέρετε οι καρκινοπαθείς είναι χρονίως πάσχοντες και ως χρονίως πάσχοντες το σύστημα τους αντιμετώπιζε και τους χρέωνε. Και αυτό που απάντησα στην εφημερίδα και διαβάσατε δεν είναι αυτό που θεωρούσα εγώ σωστό. Είναι αυτό που ίσχυε την εποχή που ανέλαβα. Όταν παρέδωσα το Υπουργείο Υγείας στο διάδοχό μου, τον κ. Μάκη Βορίδη, αυτό δεν ίσχυε πια. Γιατί τον Μάρτιο του 2014 με τον νόμο που έφερα στη Βουλή, έδωσα πρόσβαση και στην πρωτοβάθμια φροντίδα υγείας και στη δευτεροβάθμια σε όλους τους ανασφάλιστους και στους καρκινοπαθείς δωρεάν.

**ΠΑΥΛΟΣ ΠΟΛΑΚΗΣ:** Είσαι ψεύτης!

(Θόρυβος στην Αίθουσα)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό που πίστευα δηλαδή εγώ είναι αυτό που ψήφισα. Και αυτό που είπα στην εφημερίδα που διαβάσατε είναι αυτό που είχα παραλάβει.

**ΝΙΚΟΛΑΟΣ ΒΛΑΧΑΚΟΣ:** Τι είναι αυτά που λέτε τώρα, κύριε Πολάκη;

**ΠΑΥΛΟΣ ΠΟΛΑΚΗΣ:** Αισχρά κιόλας!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μην εξεγείρεστε, κύριε Πολάκη.

Αύριο είστε γραμμένος ομιλητής. Και αν και έχω να πάω στους Δελφούς το πρωί, θα προσπαθήσω να είμαι στην ώρα μου να σας ακούσω γιατί δεν το χάνω με τίποτα.

Άρα, αγαπητή κυρία Ακρίτα και το πρώτο που είπατε είναι ψευδές και το δεύτερο. Αν σας ενδιαφέρει η αλήθεια καθόλου. Μπορεί να μην σας ενδιαφέρει και καθόλου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όλα τα υπόλοιπα περιστατικά στα οποία αναφερθήκατε του Εθνικού Συστήματος Υγείας, όλοι αναφερθήκατε σε «Θεαγένειο», Κρήτη, κ.λπ., έχουν όλα απαντηθεί επισήμως από το Υπουργείο Υγείας και όχι μόνο από εμένα, αλλά από τους υπεάρχες και από τους διοικητές. Και σε αυτά πέσατε έξω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Ελάτε, κύριε Υπουργέ, έχετε τον λόγο.

(Θόρυβος στην Αίθουσα)

**ΕΛΕΝΑ ΑΚΡΙΤΑ:** Κύριε Πρόεδρε, δεν μπορώ να απαντήσω;

**ΠΑΥΛΟΣ ΠΟΛΑΚΗΣ:** Κύριε Πρόεδρε, μπορώ να έχω επί προσωπικού τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι.

**ΠΑΥΛΟΣ ΠΟΛΑΚΗΣ:** Διότι είναι ψεύτες! Και όταν είμαι εγώ μπροστά, ψέματα δεν πρόκειται να λένε!

**ΕΛΕΝΑ ΑΚΡΙΤΑ:** Κύριε Πρόεδρε, μπορώ να απαντήσω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Καλησπέρα, κυρίες και κύριοι.

(Θόρυβος στην Αίθουσα)

**ΕΛΕΝΑ ΑΚΡΙΤΑ:** Εγώ, κύριε Πρόεδρε, δεν μπορώ να απαντήσω;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αφήστε να μιλήσω. Μπορείτε να απαντήσετε μετά από εμένα γιατί θα αναφερθώ σε κάποια που έχετε πει.

Έχει ήδη μιλήσει ο κύριος Υπουργός, έχει ήδη μιλήσει η κυρία Αναπληρώτρια και θα προσπαθήσω να είμαι χρηστικός. Θα προσπαθήσω να είμαι χρηστικός.

**ΕΛΕΝΑ ΑΚΡΙΤΑ:** Αυτό, κύριε Πρόεδρε, είναι φίμωση! Ντροπή!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Ακρίτα, διαβάστε σας παρακαλώ. Έχει δοθεί σε όλους ο Κανονισμός της Βουλής. Διαβάστε τον.

Ελάτε, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Κατρίνη, αν θέλετε καθίστε κι εσείς.

Αν θέλει και ο κ. Κατρίνης να καθίσει για πέντε λεπτά, θα προσπαθήσω να είμαι χρηστικός και να απαντήσω σε κάποια τα οποία έχει πει και η κ. Ακρίτα.

Ακούσαμε πάρα πολλές φορές σε αυτήν την Αίθουσα το ποσοστό της ιδιωτικής δαπάνης, που είναι του 2023, εσείς το είπατε κ. Ακρίτα που φεύγετε αυτή τη στιγμή ότι είναι στο 33%.

**ΕΛΕΝΑ ΑΚΡΙΤΑ:** Φυσικά και φεύγω! Από την ώρα που με φιμώνουν, φεύγω.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Και έχει δίκιο. Κύριε Παναγιωτόπουλε το αναφέρατε και εσείς. Έχετε δίκιο είναι 33%, το καταθέτω στα Πρακτικά.

(Στο σημείο αυτό ο Υφυπουργός Υγείας κ. Μάριος Θεμιστοκλέους καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε πόσο ήταν το ποσοστό ιδιωτικής δαπάνης το 2019; Και το 2019 να θυμίσω ότι η χώρα δεν ήταν σε ανάπτυξη, ήταν σε ύφεση. Το ποσοστό αυτό ανεβαίνει όταν πάει καλά η οικονομία. Όταν πάει καλά η οικονομία έχουμε περισσότερη ιδιωτική δαπάνη. Ξέρετε πόσο ήταν το 2019, κύριοι του ΣΥΡΙΖΑ; Ήταν 35%, κύριε Παναγιωτόπουλε. Είπατε να σας φέρουμε τα στοιχεία στην ομιλία σας. Κατέθεσα του ΟΟΣΑ. Είναι η Health at a Glance της Ελλάδας του 2023 και το 35% του ΣΥΡΙΖΑ.

(Στο σημείο αυτό ο Υφυπουργός Υγείας κ. Μάριος Θεμιστοκλέους καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σας δώσω συγχαρητήρια, που κατά τη διάρκεια ύφεσης, σε μνημόνια ήμασταν, καταφέρατε να αυξήσετε την ιδιωτική δαπάνη στη χώρα. Αυτό το έχετε πετύχει εσείς και είναι μοναδικό. Όλες οι υπόλοιπες κυβερνήσεις είναι ανάλογα με το πώς πήγαινε. Το τρίτο μνημόνιο εσείς το φέρατε. Ζητήσατε στοιχεία το πρωί.

Πάμε να δώσω και άλλα στοιχεία. Η κ. Ακρίτα που μόλις έφυγε και οι υπόλοιποι συνάδελφοι επαναλαμβάνετε συνεχώς «ιδιωτικοποίηση» και «δεν στηρίζετε το σύστημα υγείας». Ξέρετε πόσα χρήματα παραπάνω είναι στο σύστημα υγείας από το 2019; Πόσα έχουν τα νοσοκομεία παραπάνω από το 2019; Πόσο ταμειακή χρήση είχαν; Πόσα λεφτά ξόδεψαν τα νοσοκομεία το 2019; Πόσα λεφτά ξόδεψαν τα νοσοκομεία το 2023; Ξόδεψαν 70% παραπάνω, 852 εκατομμύρια. Αντιλαμβάνεστε τον αριθμό αυτό; Αυτή είναι η προσπάθεια της Νέας Δημοκρατίας να ιδιωτικοποιήσει το σύστημα;

(Χειροκροτήματα από την πτέρυγα της Νέας Δημοκρατίας)

Έρχεστε εδώ, λέτε πέντε περιστατικά, μελόδραμα η κ. Ακρίτα για τα σεντόνια που δεν υπάρχουν! Ένα δισεκατομμύριο παραπάνω είναι. Ένα δισεκατομμύριο παραπάνω στον προϋπολογισμό που δεν το έχετε δώσει κανείς!

(Θόρυβος στην Αίθουσα)

Ένα δισεκατομμύριο! Και ταμειακή χρήση! Ταμειακή χρήση. Τα νοσοκομεία το 2023 έκαναν 852 εκατομμύρια παραπάνω από το 2019.

Σας είπα ότι θα είμαι χρηστικός**.** Θα κατεβάσω και τον τόνο της φωνής μου, για να ακούσετε τουλάχιστον λίγο τους αριθμούς και να τους χρησιμοποιήσετε στις επόμενες ομιλίες σας. Δεν παρενέβη προηγουμένως -μου το ζήτησε και το Προεδρείο- για να μην διακόψω.

Λέτε για υποστελέχωση στα νοσοκομεία που υπάρχουν. Ναι, υπάρχουν προβλήματα. Να κάνουμε συγκρίσεις, όμως, για να ξέρουμε πού είμαστε σε αυτή τη χώρα.

Πόσοι γιατροί παραπάνω είναι, κύριε Παναγιωτόπουλε και κύριε Πολάκη; Έφυγε ο κ. Πολάκης. Ο κ. Πολάκης φεύγει, γιατί ξέρει ότι θα μιλήσουμε έτσι. Το 2019 πόσοι γιατροί παραπάνω είναι με το 2023; Είναι δώδεκα χιλιάδες παραπάνω προσωπικό. Δώδεκα χιλιάδες προσωπικό του ΕΣΥ παραπάνω.

**ΠΕΤΡΟΣ ΠΑΠΠΑΣ:** Οι γιατροί είναι λιγότεροι.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αυτό αποδεικνύει ότι εμείς θέλουμε να διώξουμε τον κόσμο στα ιδιωτικά; Αυτό αποδεικνύουν; Γιατί λέτε, λέμε, αλλά κάποια στιγμή πρέπει να έρθουμε να βάλουμε κάτω τους αριθμούς και να δούμε αν ισχύει ή όχι.

Κύριε Παππά, ξέρετε ότι αυτή είναι η αλήθεια. Μου κάνατε πάρα πολλές ερωτήσεις. Ακόμη και στα Γιαννιτσά, που έχουμε πρόβλημα σε κάποιες κλινικές, το προσωπικό είναι πολύ περισσότερο.

**ΠΕΤΡΟΣ ΠΑΠΠΑΣ:** Στο Κιλκίς.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ναι, στο Κιλκίς. Έχετε δίκιο. Το ξέρετε κι εσείς αυτό. Δεν θα μπω σε άλλες ερωτήσεις για το πόσο προσωπικό είναι και πόσο έχουμε πάρει και πόσο θα πάρουμε από δω και πέρα, αλλά αυτοί οι αριθμοί μιλούν από μόνοι τους.

Πάμε στα απογευματινά χειρουργεία. Είπα ότι δεν θα μιλήσω πάρα πολύ. Τα περισσότερα τα είπε ο Υπουργός και η Αναπληρώτρια. Είπε το ΚΚΕ προηγουμένως για επιλογές, γιατί είπε ο κ. Γεωργιάδης ότι δίνουμε επιλογή στον άρρωστο. Να σας πω αυτή τη στιγμή τι έχουμε, για να τα βάλουμε όλα κάτω; Τι επιλογή έχουν; Ξεχάστε τα απογευματινά χειρουργεία. Έχουμε την επιλογή να πάει κάποιος στο δημόσιο σύστημα και έχουμε την επιλογή να του πληρώσει ο ΕΟΠΥΥ το 70%, να βάλει από την τσέπη του το 30% και να πάει σε μια κλινική -γιατροί είμαστε και μπορώ να σας πω, αλλά δεν θέλω να κάνω διαφήμιση αυτή τη στιγμή- και με το 30% του ΚΕΝ, που είναι πολύ υψηλότερο από την τιμή των απογευματινών χειρουργείων, να πάει να χειρουργηθεί.

Γιατί δεν το καταργήσατε; Αυτό δεν είναι σκληρή ιδιωτικοποίηση του συστήματος; Όταν ήσασταν κυβέρνηση, γιατί δεν το καταργήσατε αυτό; Αυτό είναι πολύ χειρότερη επιλογή από την επιλογή των απογευματινών χειρουργείων. Ξέρετε πόσο στοιχίζει η καρδιοχειρουργική επέμβαση με αυτόν τον τρόπο; Ξέρετε πόσο στοιχίζει; Δεν το καταργήσατε, όμως. Υπάρχει η επιλογή 30% ο πολίτης, 70% ο ΕΟΠΥΥ και αυτή την επιλογή χρησιμοποιούν οι πολίτες.

Οι κύριοι του ΠΑΣΟΚ είναι η μεγαλύτερη στεναχώρια. Είναι κατά των απογευματινών χειρουργείων. Κύριοι, σε αυτή τη χώρα γνωριζόμαστε. Στις 24-10-2022 είναι η εκδήλωση και είναι οι θέσεις υγείας του ΠΑΣΟΚ στην παρακαταθήκη της Φώφης Γεννηματά σχεδιάζοντας το μέλλον του ΕΣΥ. Είναι η ομιλία του Αρχηγού σας κ. Νίκου Ανδρουλάκη. Είναι στο site του ΠΑΣΟΚ. Ανοίξτε και βρείτε τη τώρα.

Διαβάζω: Τρίτη παρέμβαση. Σύγχρονα και λειτουργικά δημόσια νοσοκομεία. Λέτε για αξιοκρατική επιλογή διοικητών, με ολοκληρωμένους προϋπολογισμούς και αυτονομία στη λήψη λειτουργικών αποφάσεων και με ολοήμερη λειτουργία, ιδίως στον χειρουργικό τομέα και στις επεμβατικές μονάδες κάθε ειδικότητας, με τις ανάλογες αμοιβές βέβαια στο προσωπικό. Γιατί αλλάξατε γνώμη όταν το φέραμε;

**ΙΩΑΝΝΗΣ ΤΣΙΜΑΡΗΣ:** Δεν αλλάξαμε γνώμη. Οι προϋποθέσεις δεν υπάρχουν.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Το πρόγραμμα του ΠΑΣΟΚ και το προηγούμενο, λέει «επέκταση της ολοήμερης λειτουργίας». Ένα νοσοκομείο έχει παθολογικό τομέα, κλινικοεργαστηριακό τομέα, τα ακτινοδιαγνωστικά εργαστήρια, και χειρουργικό τομέα. Ξέρετε ποιοι τομείς κάνουν απογευματινά ιατρεία; Αυτή τη στιγμή κάνουν και οι τρεις τομείς. Το κάνατε εσείς και μπράβο σας. Τα απογευματινά ιατρεία και ο εργαστηριακός τομέας να δουλεύει απόγευμα, το κάνατε εσείς. Γιατί ξαφνικά κολλήσατε στα χειρουργεία; Ο μόνος λόγος που κολλήσατε στα χειρουργεία, είναι ότι δεν μπορούσατε να το εφαρμόσετε. Και τώρα, για καθαρά αντιπολιτευτικούς λόγους, έρχεστε εδώ και λέτε: «Αυτοί ιδιωτικοποιούν το ΕΣΥ». Ο Πρόεδρός σας είναι. Στο site σας είναι. Σας διάβασα την ομιλία του Προέδρου στην εκδήλωση για τη Φώφη Γεννηματά. Αυτό είναι.

Το καταθέτω στα Πρακτικά.

(Στο σημείο αυτό ο Υφυπουργός Υγείας κ. Μάριος Θεμιστοκλέους καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΙΩΑΝΝΗΣ ΤΣΙΜΑΡΗΣ:** Δεν έχει τις προϋποθέσεις.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θέλατε να είναι πιο ακριβό. Θέλατε να είναι πιο ακριβό.

Πάμε και στο θέμα των απογευματινών. Αναφέρατε κάποια περιστατικά που έγιναν κ.λπ.. Μάλιστα, υπάρχει μια πρεμούρα σχετικά με το αν έχουμε τα λεφτά από το Ταμείο Ανάκαμψης ή όχι. Τη συζήτηση αυτή θα την κάνουμε σε δυο-τρεις μήνες από σήμερα. Είναι τόση η πρεμούρα να αποτύχει αυτό, είναι τόση η πρεμούρα να πείτε ότι δεν έχουμε τα λεφτά, που είμαι σίγουρος ότι μπορεί να στείλετε και καμμία επιστολή. Το συνηθίζετε. Πάτε στο Ευρωκοινοβούλιο και ψηφίζετε κατά της χώρας. Μπορεί να στείλετε και καμμιά επιστολή για να πείτε: «Μην τους δώσετε τα λεφτά, δεν έχουν συνεννοηθεί μαζί σας». Τόση είναι η πρεμούρα που υπάρχει.

Κοιτάξτε, και θα κλείσω με αυτό, γιατί σας είπα ότι θα ακούσω στοιχεία για να είμαι χρηστικός. Λέτε συνεχώς τα ίδια, για την ιδιωτικοποίηση του συστήματος. Ξέρετε ποια είναι η ατυχία σας; Ότι τα τέσσερα χρόνια της Νέας Δημοκρατίας, καλώς ή κακώς, καλώς για μένα, το Εθνικό Σύστημα Υγείας είχε τη μεγαλύτερη έκφανση του δημόσιου χαρακτήρα. Το δημόσιο σύστημα υγείας διπλασίασε μονάδες, αύξησε πάρα πολύ τους προϋπολογισμούς, κάτι που δεν είχε δει δεκαπέντε χρόνια, άντεξε στον COVID. Και σας ακούω. Λέτε για μονάδες, για νεκρούς. Σας τα είπε η κυρία Αναπληρώτρια Υπουργός. Έχουμε τις εκθέσεις.

Και θα σας πω και κάτι το οποίο αφορά κι εμένα προσωπικά, το εμβολιαστικό. Κύριοι του ΠΑΣΟΚ, πρωτοβάθμια φροντίδα υγείας. Ξέρετε πόσες φορές έχετε πει να πάμε στα σπίτια των πολιτών να κάνουμε πρωτοβάθμια και τέτοια; Ξέρετε πόσες φορές; Πήγαμε. Όχι «να πάμε», πήγαμε, εκατόν πενήντα χιλιάδες. Γι’ αυτό το βλέπετε.

Μέχρι και η κ. Κωνσταντοπούλου -το βρήκαμε στα Πρακτικά- έχει πει: «Γιατί δεν το κάνετε όπως το σύστημα εμβολιασμού;» Αποφασίστε τι θέλετε.

Ξέρετε κάτι, και θα κλείσω με αυτό. Είναι γι’ αυτούς τους ανθρώπους, γιατί για σας τα καλά είναι των υγειονομικών και τα κακά της Κυβέρνησης. Εμείς δεν είμαστε έτσι. Μπορώ να σας πω ότι είκοσι δύο εκατομμύρια πολίτες πήγαν -ακούστε λίγο τον αριθμό- είκοσι δύο εκατομμύρια φορές σε μια δημόσια υπηρεσία, σε ένα κέντρο υγείας, σε ένα νοσοκομείο, σε ένα εμβολιαστικό και είκοσι δύο εκατομμύρια πολίτες, είκοσι δύο εκατομμύρια φορές εξυπηρετήθηκαν με ακρίβεια λεπτού. Και αυτό το έκαναν οι νοσηλεύτριές μας, οι επισκέπτριες υγείας, οι γιατροί μας και αυτή η Κυβέρνηση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει ο κ. Παπασωτηρίου. Οι Υπουργοί τελείωσαν.

**ΣΤΑΥΡΟΣ ΠΑΠΑΣΩΤΗΡΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το συζητούμενο νομοσχέδιο του Υπουργείου Υγείας συνιστά μια τεράστια ευκαιρία για το ΕΣΥ. Πρόκειται για μια ευκαιρία για να αξιοποιήσει όλες τις δυνάμεις του, να προσελκύσει νέους ανθρώπους και να καλύψει σημαντικές κοινωνικές ανάγκες.

Δύο είναι τα βασικά εργαλεία τα οποία χρησιμοποιεί η Νέα Δημοκρατία γι’ αυτό τον σκοπό. Η διευκόλυνση της άσκησης του ιδιωτικού έργου από όλους τους γιατρούς του ΕΣΥ και η ενεργοποίηση των απογευματινών χειρουργείων στα δημόσια νοσοκομεία, δυνατότητα που είχε νομοθετηθεί εδώ και πολλά χρόνια, αλλά εφαρμόστηκε για πρώτη φορά πολύ πρόσφατα, από αυτή την Κυβέρνηση του Κυριάκου Μητσοτάκη.

Πρόκειται για δύο τολμηρά μέτρα από μια τολμηρή Κυβέρνηση που υπερβαίνει εμπόδια και ιδεοληψίες. Κάποιοι έλεγαν ότι τα εμπόδια αυτά είναι ανυπέρβλητα. Από τη μια οι πιέσεις των συνδικαλιστών κάθε λογής και από την άλλη η δήθεν έλλειψη ενδιαφέροντος και πόρων στο ΕΣΥ που δεν επέτρεπε την ολοήμερη λειτουργία των νοσοκομείων.

Νομίζω, κύριε Υπουργέ, ότι έχετε ήδη διαψεύσει όλους τους επικριτές σας γιατί, όπως αποδείχθηκε, οι συνδικαλιστικές αντιδράσεις δεν ήταν τίποτα άλλο από ιδεοληπτικά ρεφλέξ κάποιων ανθρώπων που δεν μπορούν να συμβιβαστούν με τη σύγχρονη κοινωνική πραγματικότητα. Οι αιτιάσεις για δήθεν αδυναμία του ΕΣΥ διαψεύδονται καθημερινά από την πρόοδο των απογευματινών χειρουργείων και το ενδιαφέρον που δείχνουν γι’ αυτά τόσο οι υγειονομικοί όσο και οι ίδιοι οι ασθενείς. Η αλήθεια, λοιπόν, είναι ότι οι πολίτες σέβονται το ΕΣΥ και αξιολογούν θετικά όλα όσα προσφέρει στην ελληνική κοινωνία.

Έχοντας υπηρετήσει και εγώ στο ΕΣΥ από τη θέση του διοικητή στο «Μποδοσάκειο» Νοσοκομείο της Πτολεμαΐδας, μπορώ να επιβεβαιώσω όχι μόνο το υψηλό επίπεδο των προσφερόμενων υπηρεσιών υγείας, αλλά και τη θετική εικόνα των ασθενών για το έργο που καθημερινά επιτελεί το υγειονομικό προσωπικό του ΕΣΥ.

Είναι καιρός να σταματήσουν κάποιοι τη μιζέρια και τη διαρκή ισοπέδωση των πάντων απλά για να κάνουν αντιπολίτευση. Είναι καιρός και εμείς οι πολιτικοί να σταματήσουμε να παίζουμε το παιχνίδι ορισμένων συνδικαλιστών και οργανωμένων συμφερόντων που για διαφορετικούς λόγους ο καθένας παρουσιάζουν συνεχώς μία μαύρη εικόνα του ΕΣΥ. Όμως, όπως αποδεικνύει η πρόσφατη ενεργοποίηση των απογευματινών χειρουργείων σε πολλά νοσοκομεία της χώρας, το ΕΣΥ μπορεί να στηρίξει την ολοήμερη λειτουργία του, μπορεί να δώσει κίνητρα στους υγειονομικούς και μπορεί να καλύψει ασθενείς που διαφορετικά θα πήγαιναν στον ιδιωτικό τομέα υγείας.

Απ’ όλη αυτήν την ιστορία οι μόνοι που δεν ευνοούνται είναι οι ιδιώτες κλινικάρχες που θα στερηθούν κάποιους από την πελατεία τους και η μόνη που στεναχωριέται και διαμαρτύρεται εδώ είναι η Αντιπολίτευση.

Κύριε Πρόεδρε, έχω την τιμή να εκπροσωπώ την εκλογική περιφέρεια της Φλώρινας, μια απομακρυσμένη ακριτική περιοχή της πατρίδας μας που είμαι βέβαιος ότι θα ωφεληθεί από την εφαρμογή του νόμου που θα ψηφίσουμε. Άλλωστε, στο Γενικό Νοσοκομείο Φλώρινας ξεκίνησαν ήδη τα χειρουργεία τα απογευματινά με επιτυχία.

Θεωρώ ότι η παροχή κινήτρων, όπως η δυνατότητα άσκησης ιδιωτικού έργου, θα καταστήσει το ΕΣΥ πιο ελκυστικό για όλους τους επαγγελματίες υγείας, ιδιαίτερα στην περιφέρεια όπου υπάρχουν αυξημένες ανάγκες σε ιατρικό προσωπικό.

Παράλληλα, η ενεργοποίηση των κινητών ομάδων υγείας σε δράσεις όχι μόνο πρόληψης, αλλά και πρωτοβάθμιας φροντίδας υγείας, θα προσφέρει σε απομακρυσμένες περιοχές, όπως η Φλώρινα, νέες κατ’ οίκον υπηρεσίες που σήμερα δεν είναι διαθέσιμες, δωρεάν υπηρεσίες υγείας που θα βελτιώσουν την ποιότητα της ζωής των πολιτών, θα αυξήσουν την πρόσβασή τους στο δημόσιο σύστημα και θα μειώσουν τις γεωγραφικές ανισότητες στο ΕΣΥ.

Κυρίες και κύριοι συνάδελφοι, η στείρα άρνηση για αντιπολιτευτικούς λόγους τελικά δεν οδηγεί πουθενά. Γι’ αυτό θέλω να ελπίζω ότι τουλάχιστον κάποια από τα υπόλοιπα κόμματα θα υπερψηφίσουν τις θετικές αλλαγές που φέρνει η Νέα Δημοκρατία για πολλούς, όπως είναι η χορήγηση ασφαλιστικής ικανότητας σε μικροοφειλέτες, έτσι ώστε όλοι όσοι πληρώνουν για χρόνια τον ΕΟΠΥΥ να έχουν την πλήρη ασφάλιση που δικαιούνται, η πρόσβαση όλων των γυναικών από σαράντα πέντε ως εβδομήντα τεσσάρων ετών σε δωρεάν προληπτικές εξετάσεις κατά του καρκίνου του μαστού, η οικονομική ενίσχυση του προσωπικού των στρατιωτικών νοσοκομείων που διατίθενται για κάλυψη έκτακτων αναγκών του ΕΣΥ, η επέκταση των προθέσεων πρόσθετων αμοιβών σε ειδικευόμενους νοσηλευτές και γιατρούς που ξεκινούν την ειδικότητά τους στην αναισθησιολογία, καθώς και μια σειρά διοικητικών μέτρων υπέρ των νέων γιατρών και οδοντιάτρων.

Δεν νομίζω ότι σε τέτοια θέματα χωρούν διαφωνίες μεταξύ των κομμάτων απλά και μόνο για να διαφοροποιούμαστε εν όψει των ευρωεκλογών. Δεν θέλω να πιστέψω ότι κάποιοι από εμάς θα καταψηφίσουν τα αυτονόητα απλά και μόνο για να εξυπηρετήσουν μικροκομματικές σκοπιμότητες. Αν, όμως, παρ’ όλα αυτά συμβεί κάτι τέτοιο, είναι βέβαιο ότι οι πολίτες που μας παρακολουθούν θα το κρίνουν πολύ αυστηρά και μάλιστα πολύ σύντομα, όπως έκαναν και τον περασμένο Ιούνιο, όταν καταδίκασαν όλους όσοι έλεγαν «όχι σε όλα» και υπερψήφισαν το θετικό σχέδιο της Κυβέρνησής μας και τη Νέα Δημοκρατία για το μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Στύλιος έχει τον λόγο και αμέσως μετά ο κ. Καππάτος.

Ορίστε, κύριε Στύλιο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η δημόσια υγεία είναι μια συνεχής μάχη. Οι κυβερνήσεις οφείλουν διαρκώς να δίνουν μάχη με τον χρόνο, με άμεσα αντανακλαστικά να διορθώνουν ελλείψεις και να βρίσκουν λύσεις.

Η πληρότητα του σημερινού νομοσχεδίου και η ταχύτητα με την οποία το εισάγεται προς ψήφιση είναι δείγμα της δουλειάς σας, κύριε Υπουργέ. Είναι και δείγμα της αποφασιστικότητας και της συστηματικότητας με την οποία η Κυβέρνηση του Κυριάκου Μητσοτάκη υλοποιεί το σχέδιό της για ένα νέο ΕΣΥ.

Στη χώρα μας για χρόνια αποφύγαμε να συγκρουστούμε με παθογένειες και δομικά προβλήματα, με συντεχνιακές ομάδες και την πολιτική εκμετάλλευση της υγείας. Αυτό η Νέα Δημοκρατία το αλλάζει. Βήμα-βήμα, σταθερά και τολμηρά δημιουργεί ένα σύγχρονο και αποτελεσματικό ΕΣΥ, αυτό που οι πολίτες αξίζουν.

Το σημερινό νομοσχέδιο προωθεί λύσεις σε προβλήματα, όπως η έλλειψη ιατρικού και νοσηλευτικού προσωπικού και το αυξανόμενο κόστος της φαρμακευτικής δαπάνης. Την ίδια στιγμή δίνει έμφαση στην προληπτική ιατρική και εξασφαλίζει σε όλο και περισσότερους πολίτες πρόσβαση σε υπηρεσίες υγείας.

Κυρίες και κύριοι συνάδελφοι, η μεγάλη τομή του νομοσχεδίου είναι κάτι αυτονόητο, κύριε Υπουργέ. Είναι η υιοθέτηση μιας καλής πρακτικής που ήδη ισχύει σε άλλες χώρες της Ευρώπης. Οι γιατροί του ΕΣΥ αποκτούν τη δυνατότητα άσκησης ιδιωτικού έργου. Με απλά λόγια μπορούν να διατηρούν ιδιωτικά ιατρεία, μια πρωτοβουλία που ενισχύει το εισόδημά τους και προσφέρει ένα σημαντικό κίνητρο σε νέους γιατρούς να εισέλθουν στο ΕΣΥ. Είναι ένα μέτρο που έρχεται σε σύγκρουση με τις ιδεολογικές αγκυλώσεις και αναχρονιστικές θέσεις της Αριστεράς, αλλά δίνει άμεσα λύση σε ένα υπαρκτό πρόβλημα και αυτό είναι που οφείλουμε να προχωρήσουμε.

Έχω προσωπική εμπειρία σ’ αυτό το ζήτημα. Εκλέγομαι στην Άρτα σε ένα νομό της Ηπείρου και την εκπροσωπώ στη Βουλή. Το Νοσοκομείο της Άρτας συχνά μετατρέπεται σε πεδίο μικροπολιτικής. Είναι το δεύτερο μεγαλύτερο Νοσοκομείο της Ηπείρου. Έχει πολλές φορές βρεθεί στο επίκεντρο άστοχων διαμαρτυριών και φημών, στο κυκεώνα ενός νοσηρoύ κλίματος με διαδόσεις περί κλεισίματός του να τρομοκρατούν τους εργαζόμενους και τους πολίτες, με κάθε συμβάν να μεγεθύνεται, με συνεχή δελτία Τύπου να καταγγέλλουν ανύπαρκτες πολλές φορές ελλείψεις, με συνταξιοδοτήσεις οι οποίες εμφανίζονται ως παραιτήσεις.

Είχαμε το αποκορύφωμα το περασμένο φθινόπωρο, παραμονές των αυτοδιοικητικών εκλογών -δεν νομίζω ότι είναι τυχαίο- συνδικαλιστής της ευρύτερης περιοχής να κάνει κήρυγμα στους γιατρούς και τους νοσηλευτές και να λέει το απίστευτο: Καλύτερα να το κλείσουμε εμείς, πριν κλείσουν αυτοί. Όλα αυτά διότι είναι φανατικοί υπερασπιστές και φανατικοί οπαδοί του Μάο και της λογικής, μεγάλη αναταραχή, ωραία κατάσταση.

Συνεπώς, οφείλουμε να μην υποταχθούμε στον λαϊκισμό, να διασφαλίσουμε πως το δημόσιο αγαθό της υγείας θα μείνει εκτός μικροπολιτικής, εκτός μικροκομματικών μικροσυμφερόντων.

Ο ίδιος με δελτίο Τύπου και ανακοίνωση έχω ζητήσει πολλές φορές στην Άρτα να αφήσουμε έξω από την πολιτική αντιπαράθεση το Νοσοκομείο και τις υπηρεσίες υγείας προς τους πολίτες μας. Γι’ αυτό εξίσου θετική είναι και η πρόβλεψη που έχει σήμερα το νομοσχέδιο της αποζημίωσης των γιατρών για τη συμμετοχή τους στα απογευματινά χειρουργεία.

Όλοι μας γνωρίζουμε, ειδικά όσοι ζούμε στην περιφέρεια, πως ενώ προκηρύσσονται θέσεις γιατρών για τα νοσοκομεία μας, αυτές δεν καλύπτονται. Αυτή είναι η πραγματικότητα. Οι γιατροί δεν κάνουν αίτηση ή αν κάνουν αίτηση δεν έρχονται. Η κύρια αιτία είναι οι μισθοί των γιατρών. Παρ’ όλο που η Νέα Δημοκρατία έχει προχωρήσει σε αυξήσεις, ακόμα δεν είναι στο επίπεδο που θέλουμε. Γι’ αυτό και έχουμε δεσμευτεί μέχρι το 2027 να φτάσει ο μέσος μισθός της χώρας στα 1.500 ευρώ. Η αύξηση που δόθηκε στους γιατρούς στο ΕΣΥ το αμέσως προηγούμενο διάστημα ήταν 10%.

Κυρίες και κύριοι συνάδελφοι, εκτός από αυτή τη σημαντική παρέμβαση στο νομοσχέδιο υπάρχουν ρυθμίσεις που αντιμετωπίζουν ζωτικά προβλήματα για το ΕΣΥ, προβλέψεις που απαλλάσσουν κατηγορίες γιατρών από την υπηρεσία υπαίθρου, που διευκολύνουν ειδικευόμενους γιατρούς να επιλέξουν ειδικότητες στο ΕΣΥ, όπως αυτή του αναισθησιολόγου. Παράλληλα, προχωρά στην αξιοποίηση των ψηφιακών τεχνολογιών, δίνει τέλος σε ένα περίπλοκο γραφειοκρατικό σύστημα. Πλέον ο έλεγχος της φαρμακευτικής δαπάνης για όλα τα νοσοκομεία του συστήματος υγείας μας θα γίνεται από το ΕΚΑΠΥ, εξασφαλίζοντας μεγαλύτερη διαφάνεια και αποτελεσματικότερο έλεγχο.

Στην καλύτερη διαχείριση της φαρμακευτικής δαπάνης και του clawback στοχεύουν και οι διατάξεις που αφορούν τον ΕΟΠΥΥ. Σεβόμαστε τα χρήματα των Ελλήνων φορολογουμένων. Θέλουμε ένα σύστημα υγείας οικονομικά σταθερό και βιώσιμο. Κλειδί για να το πετύχουμε είναι η ψηφιακή μετάβαση και στην υγεία.

Ο άλλος πυλώνας του νομοσχεδίου είναι η έμφαση στην προληπτική ιατρική. Τα προγράμματα που χρηματοδοτούνται από τους πόρους του Ταμείου Ανάκαμψης και Ανθεκτικότητας αποδεικνύουν στην πράξη πως αυτή η Κυβέρνηση αξιοποιεί κάθε διαθέσιμο πόρο. Αναφέρομαι στις δράσεις του προγράμματος «Σπύρος Δοξιάδης» στις προληπτικές διαγνωστικές εξετάσεις μαστογραφίας και την επέκταση του προγράμματος «Φώφη Γεννηματά», στην προαγωγή υγείας παιδιού και οικογένειας και φυσικά στην επέκταση του ρόλου των κινητών ομάδων υγείας του ΕΟΔΥ στους τομείς της παροχής προληπτικών εξετάσεων. Είναι μία πραγματική προσπάθεια να εξασφαλίσουμε πως ακόμα και στις πιο δυσπρόσιτες περιοχές της χώρας οι πολίτες θα έχουν πρόσβαση σε υπηρεσίες υγείας.

Αγαπητές και αγαπητοί συνάδελφοι, το παρόν νομοσχέδιο απαντά άμεσα σε κάποια από τα προβλήματα και τις ανάγκες της δημόσιας υγείας, προσθέτει μία ακόμα ψηφίδα στο νέο ΕΣΥ, κυρίως υπογραμμίζει την υπευθυνότητα και τη σοβαρότητα με την οποία η Κυβέρνηση της Νέας Δημοκρατίας αντιμετωπίζει την υγεία. Ο Κυριάκος Μητσοτάκης έχει δηλώσει πως η δημόσια υγεία αποτελεί ταυτόχρονα πρόκληση, αλλά και μια μεγάλη ευκαιρία για τη χώρα. Γι’ αυτό και έχουμε θέσει συγκεκριμένους μετρήσιμους στόχους την αύξηση των διαθέσιμων πόρων για την υγεία, το ψηφιακό μετασχηματισμό της υγείας, την έμφαση στην πρόληψη, την αξιολόγηση σε όλα τα επίπεδα, όλα με έναν στόχο να εξασφαλίσουμε καλύτερη υγεία για όλους και το σημερινό νομοσχέδιο αυτό κάνει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, θα ήθελα τον λόγο για να προσκομίσω κάποια έγγραφα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, διαβάζω δημοσίευμα πρόσφατο: «Ρεκόρ οκταετίας για τις ληξιπρόθεσμες οφειλές του δημοσίου στην υγεία». Θα σας δώσουμε συγχαρητήρια;

«Δεκέμβριος του 2023 από το δελτίο μηνιαίων στοιχείων γενικής κυβέρνησης». Το χαμηλότερο ποσό, η μπάρα είναι τον Δεκέμβριο του ’18. Σήμερα είναι τετραπλάσιο το ποσό αυτό, αν θέλετε να μιλάμε και με νούμερα. Ήθελα να τα εκτυπώσω, θα τα καταθέσω και στα Πρακτικά.

Αναφέρατε ως επίτευγμα ότι διπλασιάσατε τις κλίνες ΜΕΘ. Αυξήθηκαν οι κλίνες ΜΕΘ. Ελάτε στο Νοσοκομείο Λαμίας να δείτε τι ωραία που είναι οι κλίνες του «Νιάρχος», απλά υπάρχει ένα θεματάκι, δεν λειτουργούν. Κόψατε πριν από δύο χρόνια τις κορδέλες και δεν έχει μπει ούτε γιατρός ούτε νοσηλευτής. Θέλετε να σας πούμε και για αυτό συγχαρητήρια; Να σας πούμε, συγχαρητήρια. Ελάτε, όμως, να τις δείτε που έχουν αραχνιάσει, να τις ξαραχνιάσετε.

Και αν κάποια στιγμή, δεν ξέρω μετά από πόσα χρόνια, όταν μειώσετε τις ληξιπρόθεσμες οφειλές του δημοσίου που έχουν φτάσει σε ρεκόρ οκταετίας, ελάτε να μας πείτε και για τις ΜΕΘ που αυξήσατε.

(Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα εκλάβω ότι επειδή η συζήτησή σας περιορίστηκε στα ληξιπρόθεσμα επιτέλους έχουμε συμφωνήσει στους αριθμούς. Αλλά, θα σας πω κι εγώ ότι τα ληξιπρόθεσμα, ναι, έχουν αυξηθεί.

**ΙΩΑΝΝΗΣ ΣΑΡΑΚΙΩΤΗΣ:** Αυτά εκτύπωσα.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Εγώ με τους αριθμούς δεν έχω πρόβλημα. Συμφωνώ πάντα. Τα ληξιπρόθεσμα έχουν αυξηθεί.

Ταμειακή χρήση! Δώσαμε παραπάνω λεφτά στα νοσοκομεία; Είναι δώδεκα χιλιάδες οι γιατροί παραπάνω; Κάνατε κι εσείς αυτό με τη Λαμία, την περιπτωσιολογία, που σας λέω. Μπορώ να σας πω άλλα είκοσι πέντε τμήματα στη χώρα που έχουν πρόβλημα. Μπορώ να σας πω και άλλα είκοσι πέντε.

**ΙΩΑΝΝΗΣ ΣΑΡΑΚΙΩΤΗΣ:** Πείτε μας ένα νοσοκομείο που είναι καλό.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Αμφισβητείτε τους δώδεκα χιλιάδες γιατρούς;

Άκουσα προηγουμένως την κ. Ακρίτα και μου έκανε φοβερή εντύπωση: «Δεν έχουν χαρτί υγείας»! «Δεν έχουν σεντόνια»! Νομίζετε ότι αυτή είναι η κατάσταση στα νοσοκομεία;

Και αυτό το έχω ξαναπεί εδώ σε αυτή τη Βουλή. Αυτή η προσφορά είναι δώρο στα ιδιωτικά. Όταν κάποιος βγαίνει και λέει ότι δεν έχουν σεντόνια τα νοσοκομεία –το οποίο είναι απόλυτο ψέμα και το αποδεικνύουν και τα λεφτά-, τους στέλνει τους ασθενείς στο ιδιωτικό. Το έχω ξαναπεί εδώ. Αυτό που κάνετε, η υπηρεσία αυτή, το να βγαίνετε και να λέτε ότι δεν έχει γιατρούς εδώ, δεν έχει γιατρούς εκεί…

Εγώ σας είπα για είκοσι πέντε τμήματα και τις περισσότερες φορές ήμουν εδώ και απάντησα στη Βουλή. Είναι δώδεκα χιλιάδες οι γιατροί παραπάνω; Γιατί πρέπει να μετράμε. Κι εσείς κυβερνήσατε. Το ΚΚΕ μπορεί να μου τα λέει αυτά. Η Πλεύση Ελευθερίας ή όποιοι άλλοι δεν έχουν κυβερνήσει μπορούν να τα λένε. Εσείς κυβερνήσατε. Με εσάς συγκρίνομαι και η σύγκριση είναι αδυσώπητη. Είναι αδυσώπητη! Είμαι γιατρός του συστήματος υγείας και γνωρίζω για τα χρόνια κατά τα οποία «στεγνώσατε» τα νοσοκομεία. Τα «στεγνώσατε»! Είχαν να δουν γιατρό τα νοσοκομεία…

Θα μου απαντήσετε το μνημόνιο.

**ΙΩΑΝΝΗΣ ΣΑΡΑΚΙΩΤΗΣ:** Θα σας απαντήσω αμέσως.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Απαντήστε μου, αλλά αυτή είναι η αλήθεια. «Στέγνωσαν» τα νοσοκομεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Στο Γενικό Νοσοκομείο Λαμίας εβδομήντα πέντε γιατροί. Το 2019 εκατόν δεκαπέντε γιατροί. Σήμερα κάτω από ογδόντα. Συγχαρητήρια και γι’ αυτό!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μου κάνατε την ερώτηση και σας την απάντησα. Δεν με αφήνει να μιλήσει ο κύριος Πρόεδρος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Καππάτος και αμέσως μετά ο κ. Γαβρήλος.

Ορίστε, κύριε Καππάτο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άκουσα την ομιλία της κ. Ακρίτα ότι τα νοσοκομεία είναι σε άθλια κατάσταση, ότι δήθεν δεν υπάρχουν σεντόνια, χαρτί τουαλέτας ή άλλος εξοπλισμός. Δεν είμαι γιατρός, αλλά συγγενικό μου πρόσωπο άνω των είκοσι ετών έπασχε από ανίατη νόσο. Οπότε, μπαινοβγαίναμε στα νοσοκομεία, ιδιαίτερα στου Ρίο και της Κεφαλλονιάς, πάρα πολύ τακτικά.

Αυτά που περιέγραψε ως ελλείψεις η κ. Ακρίτα πρέπει να σας πω ότι ήταν την περίοδο 2015-2019. Προφανώς, ο χρόνος σταματάει για την κ. Ακρίτα το 2019. Γιατί από το 2019 και μετά αυτά που περιέγραψε δεν υπάρχουν στα ελληνικά νοσοκομεία.

Πρέπει να σας πω εδώ ότι είμαι υπερήφανος για το ΕΣΥ, διότι είκοσι δύο χρόνια που έπασχε το συγγενικό μου πρόσωπο από ανίατη νόσο δεν έλειψε ποτέ το πανάκριβο φάρμακο το οποίο χρειαζόταν για να μπορέσει να ζήσει.

Βρισκόμαστε, λοιπόν, σήμερα σε ένα κομβικό σημείο για την υγεία και την ευημερία των πολιτών μας. Η πανδημία COVID-19 αποκάλυψε την αξία και την ιδιαίτερη ανάγκη ενός λειτουργικού, ανταποδοτικού και ευέλικτου συστήματος υγείας που μπορεί να αντέχει υπό πολύ έντονη πίεση. Πρόκειται για ένα σύστημα που μπορεί να ανταποκριθεί άμεσα στις ανάγκες του πληθυσμού, προσφέροντας ποιοτικές υπηρεσίες υγείας σε όλους ανεξαιρέτως.

Σήμερα, λοιπόν, παρουσιάζουμε ένα νέο νομοσχέδιο, μια πρωτοβουλία που έχει σκοπό να κάνει ακριβώς αυτό, να ενισχύσει, να βελτιώσει και να μεταρρυθμίσει το Εθνικό Σύστημα Υγείας. Το νομοσχέδιο με τίτλο «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας» αποτελεί το αποτέλεσμα συστηματικής εργασίας και αφοσίωσης προς τον στόχο της αναβάθμισης της υγειονομικής μας προσφοράς. Με αυτό στοχεύουμε στη ρύθμιση επειγόντων ζητημάτων υπό την αρμοδιότητα του Υπουργείου Υγείας, με πρωταρχικό σκοπό τη διεύρυνση της πρόσβασης στην ποιοτική περίθαλψη για κάθε πολίτη.

Ένα βασικό στοιχείο του νομοσχεδίου είναι η ενίσχυση της δυνατότητας των ιατρών του ΕΣΥ να ασκούν ιδιωτικό έργο, αξιοποιώντας την κλινική εμπειρία τους για την παροχή ακόμη καλύτερων υπηρεσιών στους ασθενείς. Αυτή η διάταξη ενισχύει τη συνεργασία μεταξύ δημόσιου και ιδιωτικού τομέα, εξασφαλίζοντας πρόσβαση σε περισσότερους και πιο εξειδικευμένους ιατρούς.

Επίσης, θέτουμε υψηλή προτεραιότητα στον εξορθολογισμό και τη συγκράτηση της φαρμακευτικής δαπάνης, ώστε να διασφαλιστεί η οικονομική βιωσιμότητα του συστήματος υγείας μας.

Παράλληλα, αναγνωρίζουμε την ανάγκη για αντιμετώπιση των άμεσων ζητημάτων στις υγειονομικές δομές και υγειονομικές περιφέρειες, καθώς και την ανάγκη για προώθηση της εμβολιαστικής κάλυψης και την καλύτερη επιτήρηση της εξέλιξης μετάδοσης της νόσου COVID-19.

Μέσω της υλοποίησης των δράσεων του Ταμείου Ανάκαμψης και Ανθεκτικότητας στοχεύουμε στον λειτουργικό εκσυγχρονισμό του συστήματος δημόσιας υγείας, προσφέροντας σύγχρονες, ασφαλείς και προσιτές υπηρεσίες σε κάθε πολίτη. Αυτό περιλαμβάνει την πρόσβαση όλων των γυναικών άνω των σαράντα πέντε ετών σε δωρεάν προληπτικές εξετάσεις κατά του καρκίνου του μαστού, την υλοποίηση δράσεων για την πρόληψη κλινικών και αναπτυξιακών προβλημάτων των παιδιών σε κάθε στάδιο ανάπτυξής τους και τη δυνατότητα διενέργειας εμβολιασμών κατ’ οίκον.

Θα μου επιτρέψετε σε αυτό το σημείο να αναφερθώ και στις εξαιρετικά σημαντικές ρυθμίσεις που κατατέθηκαν ως τροπολογίες στο υπό συζήτηση νομοσχέδιο.

Πρώτον, μιλάμε για την εργαστηριακή παρακολούθηση των οροθετικών ασθενών. Η ενίσχυση της υποστήριξης προς οροθετικούς συμπολίτες μας μέσω της πρόσβασης σε συνεχή και ποιοτική εργαστηριακή παρακολούθηση αποτελεί απαραίτητο στοιχείο ενός πιο ανθρώπινου και δίκαιου συστήματος υγείας.

Δεύτερον, αναγνωρίζουμε την ανάγκη παράτασης των συμβάσεων για τον ορολογικό έλεγχο των ομάδων του εθελοντικά προσφερόμενου αίματος για μετάγγιση. Η ασφάλεια και η ποιότητα του αίματος που προσφέρεται για μετάγγιση είναι κρίσιμης σημασίας για τη δημόσια υγεία. Η επέκταση αυτών των συμβάσεων εξασφαλίζει τη διατήρηση υψηλών προτύπων ποιότητας στη διαδικασία δωρεάς αίματος.

Τρίτον, η αυτοδίκαιη λύση συμβάσεων παρόχων υπηρεσιών με τον ΕΟΠΥΥ σε περίπτωση άρνησης παροχής υπηρεσιών ή εκτέλεσης των παραπεμπτικών σε δικαιούχους περίθαλψης αντανακλά τη δέσμευσή μας για διαφάνεια και αξιοπιστία. Δεν μπορούμε και δεν θα επιτρέψουμε την καθυστέρηση ή την άρνηση παροχής κρίσιμων υπηρεσιών υγείας στους πολίτες μας.

Τέλος, η παράταση της προθεσμίας διευκόλυνσης των κατά κύριο λόγο επάγγελμα αγροτών, καθώς και η παράταση της δυνατότητας εγγραφής και υποβολής αιτήσεων υπαγωγής ακίνητης περιουσίας είναι μέτρα που εξυπηρετούν την ευρύτερη οικονομική ευημερία, σε μια περίοδο αλλαγών και προκλήσεων.

Εν κατακλείδι, το νομοσχέδιο «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας» αντιπροσωπεύει ένα σημαντικό βήμα προς την ενίσχυση της δημόσιας υγείας και της προστασίας του κοινωνικού συνόλου.

Η αντιμετώπιση της πανδημίας COVID-19, η ρύθμιση επειγόντων ζητημάτων, η ενίσχυση του ΕΣΥ και η διασφάλιση της αποτελεσματικής λειτουργίας των υγειονομικών δομών είναι οι πυλώνες που θα μας οδηγήσουν σε ένα φωτεινότερο μέλλον για την υγεία όλων μας.

Η αύξηση κατά 20% στον προϋπολογισμό του Υπουργείου Υγείας για το έτος 2024 σε σχέση με τον αρχικό προϋπολογισμό του 2023 αποτελεί ένα ξεκάθαρο μήνυμα της δέσμευσής μας να ενισχύσουμε την υγεία ως θεμελιώδη πυλώνα για την ευημερία του λαού μας.

Αυτό δεν είναι μόνο μια απόδειξη της εκπλήρωσης ενός σημαντικού διακηρυγμένου στόχου του Πρωθυπουργού πριν από τις εκλογές, αλλά και ένα βήμα προς το μέλλον για ένα πιο ανθεκτικό σύστημα υγείας.

Καταγράφοντας περαιτέρω τη δέσμευσή μας προς την υγεία, δεν μπορούμε να παραβλέψουμε την ανακατασκευή του Τμήματος Επειγόντων Περιστατικών του Γενικού Νοσοκομείου Κεφαλληνίας, που ολοκληρώθηκε τον Μάιο του 2023 χάρη στη γενναιοδωρία του κληροδοτήματος Βεργωτή, ένα έργο που έρχεται να ωφελήσει το σύνολο της κοινωνίας και τον δημόσιο τομέα υγείας.

Τέλος, θέλω να αναφερθώ σε μία ακόμη σημαντική εξέλιξη, τον διαγωνισμό 8 εκατομμυρίων ευρώ που ολοκληρώθηκε για την ολική κτηριακή ανακαίνιση και την αλλαγή του μηχανολογικού εξοπλισμού του Νοσοκομείου στο Αργοστόλι. Αυτό το έργο θα υπογραφεί εντός των επόμενων ημερών με την ανάδοχο κοινοπραξία και θα ενισχύσει περαιτέρω τις υποδομές υγείας στην περιοχή, διασφαλίζοντας πως οι πολίτες μας λαμβάνουν την ποιότητα φροντίδας που αξίζουν.

Κυρίες και κύριοι συνάδελφοι, ο τομέας της υγείας αποτελεί την ύψιστη προτεραιότητα της δεύτερης θητείας της Κυβέρνησης της Νέας Δημοκρατίας με Πρωθυπουργό τον Κυριάκο Μητσοτάκη.

Εργαζόμαστε ακούραστα για να διασφαλίσουμε ότι κάθε πολίτης ανεξάρτητα από τη γεωγραφική του θέση ή την οικονομική του κατάσταση έχει πρόσβαση σε υψηλής ποιότητας υγειονομική φροντίδα. Η υγεία είναι ένα αναφαίρετο δικαίωμα και μια κοινή μας υπόθεση. Αυτό το νομοσχέδιο αποτελεί ένα ακόμη βήμα που θα μας οδηγήσει σε ένα μέλλον, όπου η υγεία δεν είναι πολυτέλεια αλλά ένα αυτονόητο δικαίωμα για τον καθένα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Γαβρήλος από τον ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, είναι γεγονός ότι πάντα όταν συζητάμε στη Βουλή για ζητήματα υγείας η συζήτηση είναι σοβαρή, είναι σημαντική και αφορά ολόκληρο τον ελληνικό λαό, ανεξάρτητα εάν έχετε ένα νομοσχέδιο που κάνει κάποιες σοβαρές παρεμβάσεις ή όχι. Και το λέω αυτό, γιατί είναι το τέταρτο νομοσχέδιο τους τελευταίους οκτώ μήνες του Υπουργείου Υγείας, που εμβαλωματικά προσπαθεί να προσεγγίσει κάποια ζητήματα που απασχολούν το Εθνικό Σύστημα Υγείας.

Ωστόσο επιτρέψτε μου να κάνω μία άλλη παρέμβαση στην αρχή της ομιλίας μου ανεβαίνοντας στο Βήμα, φορτισμένος και προβληματισμένος, αν θέλετε, με μία είδηση που κυκλοφορεί στον ηλεκτρονικό τύπο τις τελευταίες ώρες. Και δεν είναι άλλη από τη σημερινή παρέμβαση της εισαγγελέως του Αρείου Πάγου, η οποία πήγε ως ομιλήτρια σε ένα οικονομικό φόρουμ. Και φαίνεται να ξεκινάει μια αντιδικία με τις πενήντα επτά χαροκαμένες οικογένειες ως μη όφειλε και να γίνεται ένας διάλογος την ώρα που η υπόθεση των Τεμπών είναι στα χέρια της δικαιοσύνης. Είναι πρωτόγνωρο αυτό που συμβαίνει. Και το λέω εγώ που έχω υπηρετήσει είκοσι πέντε χρόνια τον χώρο της δικαιοσύνης.

Έρχεται βέβαια σε συνδυασμό και με μια άλλη πολύ σοβαρή είδηση, που επίσης διακινείται στον ηλεκτρονικό τύπο σήμερα και είναι και από το «POLITICO» και την παρέμβαση της εισαγγελέας της Ευρώπης για τη διαφθορά στη χώρα μας και για τη διασπάθιση χρημάτων του Ταμείου Ανάκαμψης από δέκα μόνο εταιρείες με τον τρόπο που λειτούργησε ο ανταγωνισμός και το περιβάλλον που δημιούργησε η Κυβέρνηση για να επικρατήσει ένα ολιγοπώλιο και να καταγγελλόμαστε σήμερα από την Ευρωπαία εισαγγελέα για τη διαφθορά της χώρας.

Είναι ένα ακόμη καμπανάκι σε αυτά που έχουν δει το φως της δημοσιότητας και βιώνουμε τα τελευταία χρόνια με το κράτος δικαίου και την απαξίωσή του. Για τις υποκλοπές, το «Predator», τη συγκάλυψη του εγκλήματος των Τεμπών, τις παρεμβάσεις στη δικαιοσύνη, στην ελευθερία του Τύπου, στις ανεξάρτητες αρχές. Φαίνεται ότι βρισκόμαστε σε έναν θεσμικό κατήφορο και το καμπανάκι χτυπάει, χτυπάει από την Ευρώπη. Το αντιλαμβάνεται η ελληνική κοινωνία και μόνο εσείς, κύριε Υπουργέ, δεν το αντιλαμβάνεστε, όταν το 80% του ελληνικού λαού βλέπει μπροστά του ένα δεύτερο σκάνδαλο για την υπόθεση των Τεμπών, αυτό της συγκάλυψης. Μια οικονομία που φαίνεται ότι μας απομακρύνει από την υπόλοιπη Ευρώπη, όπως και μια θεσμική αποδυνάμωση που επίσης μας απομακρύνει από την υπόλοιπη Ευρώπη. Και λέω για την οικονομία, γιατί υπήρξε καμπανάκι και από τους δύο τελευταίους οίκους και για το δημόσιο χρέος και για το ιδιωτικό χρέος και για τις επενδύσεις και για τον δείκτη τρεχουσών συναλλαγών. Αλλά η ελληνική κοινωνία βιώνει και το μεγάλο ζήτημα του πληθωρισμού της απληστίας, που με τη δική σας ανοχή, αν όχι επιλογή, ζει τα τελευταία χρόνια.

Και ερχόμαστε σε αυτό το περιβάλλον, το γκρίζο, με συνταξιούχους που δύσκολα τα βγάζουν πέρα, να έρχεται ο Υπουργός ο κ. Χατζηδάκης να λέει ότι για το 2025 προτείνουμε αυξήσεις στις συντάξεις γύρω στα 400 εκατομμύρια ευρώ. Γιατί δεν τα δίνετε φέτος; Γιατί εξαπατάτε τον ελληνικό λαό για μια ακόμη φορά δύο μήνες πριν τις εκλογές; Δώστε τα φέτος! Τα έχει ανάγκη ο κόσμος της απόμαχης εργασίας, έχει ανάγκη ο μισθωτός τον δέκατο τρίτο μισθό, τον δέκατο τέταρτο στον δημόσιο τομέα. Έχει ανάγκη ο μισθωτός στον ιδιωτικό τομέα μεγαλύτερη των 830 ευρώ αύξηση στον κατώτατο μισθό μέσα από συλλογικές διαπραγματεύσεις, που πρέπει να φέρετε επιτέλους κάποια στιγμή και να ενθαρρύνετε τους κοινωνικούς εταίρους να καθίσουν στο ίδιο τραπέζι και όχι να βάζετε τους εργαζόμενους απέναντι στους μικροεπιχειρηματίες, όπως κάνατε πρόσφατα με το νέο φορολογικό νομοσχέδιο.

Αυτή είναι η κατάσταση που διαμορφώνεται στην ελληνική κοινωνία και οικονομία και φέρνετε ένα νομοσχέδιο προκειμένου να αποδυναμώσετε περαιτέρω το ΕΣΥ, να προχωρήσετε στην πολιτική επιλογή, που έχετε πέντε χρόνια τώρα, της ιδιωτικοποίησής του με έλλειψη χρηματοδότησης. Γιατί δεν αυξάνετε τους πόρους από το 5% στο 7%; Θα πιάσουμε περίπου το μέσο όρο των υπόλοιπων ευρωπαϊκών χωρών. Γιατί δεν κάνετε προσλήψεις; Γιατί δεν αμείβετε το ιατρικό και νοσηλευτικό προσωπικό όπως πρέπει, αναγνωρίζοντας και τα βαρέα και ανθυγιεινά σε αυτό τον χώρο εργασίας. Γιατί δεν το κάνετε αυτό;

Φέρνετε τα απογευματινά χειρουργεία. Ζητάτε από τον Έλληνα ασφαλισμένο να ξαναπληρώσει, ενώ έχει πληρώσει ασφάλιστρα, την περίθαλψή του. Και το κάνετε μέσα από τις δημόσιες δομές. Θεσπίσατε τα απογευματινά χειρουργεία. Η κατάσταση πλέον έχει ξεφύγει. Αυτή τη στιγμή καταγγέλλονται ότι αλλάζουν οι λίστες στα πρωινά. Καταγγέλλεται ότι πολλά χειρουργεία πλέον δεν χειρουργούν με τον ρυθμό και την ένταση που χειρουργούσαν, περιμένοντας οι γιατροί το απόγευμα να πάρουν το νόμιμο φακελάκι.

Κάνατε επαίτες τους γιατρούς και νομιμοποιήσατε το φακελάκι με τον τρόπο που πολιτεύεστε, αντί να στηρίξετε τον γιατρό, τον νοσηλευτή. Όλα αυτά είναι εις γνώση σας βέβαια, αλλά αδιαφορείτε. Γιατί στόχος σας είναι η περαιτέρω ιδιωτικοποίηση του Εθνικού Συστήματος Υγείας. Καταργείτε πλέον την πλήρη και αποκλειστική απασχόληση του Έλληνα γιατρού, που αυτό ήταν η βάση του Εθνικού Συστήματος Υγείας. Μας είπε και ο κύριος Υπουργός ότι θεσπίζεται ασφαλώς ότι θα μπορούν να ανοίξουν και ιδιωτικά ιατρεία τα απογεύματα, αλλά και ιδιώτες θα μπουν στο σύστημα! Και αρχικά μπορούν να μπουν κάποιοι ιδιώτες ατομικά, αλλά θα βάλετε και τις εταιρείες, θα βάλετε και τις μεγάλες κλινικές για να χρησιμοποιήσουν τις υποδομές του κράτους, του Έλληνα φορολογούμενου. Αυτό είναι το σχέδιό σας.

Με αυτά που κάνετε, τι καταφέρατε; Αφήσατε με τις πολιτικές σας τετρακόσιους χιλιάδες ελεύθερους επαγγελματίες εκτός από τις υπηρεσίες υγείας λόγω χρεών. Έχετε αυξήσει την ιδιωτική δαπάνη για την υγεία τού Έλληνα πολίτη στο 33%, ενώ στην υπόλοιπη Ευρώπη είναι γύρω στο 15%. Αυξήσατε τη συμμετοχή στα φάρμακα, στα παραπεμπτικά. Δημιουργείτε οφειλέτες σε όσους ασχολούνται με την υγεία, με τον τρόπο που λειτουργήσατε με το claw back. Και δεν έχετε σκοπό να γίνει ένας εξορθολογισμός σε αυτό το μεγάλο ζήτημα που απασχολεί πολλούς και ατομικές επιχειρήσεις και άλλες επιχειρήσεις με νομική μορφή στον χώρο της υγείας. Είναι όλοι οφειλέτες. Είναι όλοι για φυλακή που θα έλεγε και ο εισηγητής μας Ανδρέας Παναγιωτόπουλος με τον ωραίο τρόπο που λέει τα πράγματα.

Αλλάξτε πολιτική, κύριε Υπουργέ. Το σύστημα καταρρέει με τις δικές σας παρεμβάσεις. Αλλάξτε μυαλά. Η κοινωνία αυτή την στιγμή υποφέρει λόγω της ακρίβειας, λόγω των πολιτικών που ακολουθήσατε και της απληστίας που επικρατεί στην αγορά. Ο Έλληνας μισθωτός δεν τα βγάζει πέρα είκοσι μέρες το μήνα με τα προβλήματα που υπάρχουν στη στέγη. Το ίδιο και οι συνταξιούχοι. Και αντί να έχουν μία στήριξη από την πολιτεία πάνω σε αυτά τα ζητήματα υγείας που μας αφορούν όλους, τους έχετε εγκαταλείψει. Αλλάξτε πολιτικές.

Βρέθηκα προχθές στο νοσοκομείο του Άργους και του Ναυπλίου. Υπήρχε μεγάλη συμμετοχή από τον κόσμο που διαδήλωνε, γιατί είναι ύψιστο αγαθό αυτό της υγείας. Βγήκαν στους δρόμους οι άνθρωποι. Και ασφαλώς πώς να μη βγουν; Παιδίατροι δεν υπάρχουν στα νοσοκομεία της Αργολίδας. Ακτινολόγοι δεν υπάρχουν. Κάνουν διαγνώσεις κάποια διαγνωστικά κέντρα από τη Θεσσαλονίκη.

Αυτά είναι τα προβλήματα. Ασχοληθείτε με τα προβλήματα και αφήστε πλέον τους φίλους τους ισχυρούς που θέλετε να προστατεύσετε και στον κόσμο της υγείας. Στηρίξτε την κοινωνία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι είστε καλά.

Ο κ. Κουλκουδίνας έχει τώρα τον λόγο και αμέσως μετά ο κ. Βασιλειάδης.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούγοντας τόση ώρα κάποιους συναδέλφους της Αντιπολίτευσης από τον χώρο της Αξιωματικής Αντιπολίτευσης κυρίως να μιλούν για τα προβλήματα της δημόσιας υγείας και να δαιμονοποιούν τις νομοθετικές πρωτοβουλίες της Κυβέρνησης, θα έλεγε κανείς ότι δεν έχετε κυβερνήσει ποτέ, λες και έχετε προκύψει από μία πολιτική παρθενογένεση, λες και ήρθατε χθες στη Βουλή. Ξεχνάτε ότι ήσασταν κυβέρνηση από το 2015 μέχρι το 2019, τεσσεράμισι χρόνια, χωρίς να καταφέρετε να αντιμετωπίσετε σοβαρά προβλήματα της δημόσιας υγείας, κυρίες και κύριοι συνάδελφοι.

Για τη μεγάλη λίστα αναμονής στα χειρουργεία, στα δημόσια νοσοκομεία, τι κάνατε για αυτό; Είναι ένα πρόβλημα υπαρκτό που δεν αντιμετωπίστηκε. Και πρέπει να ξέρετε ότι δεν αντιμετωπίζεται με συμβατικές μεθόδους και με ευχολόγια. Όσο και αν ενοχλεί μερικούς εδώ μέσα, η ενιαία λίστα χειρουργείων και τα απογευματινά χειρουργεία αποτελούν μία τολμηρή, μία μετωπική αντιμετώπιση με το πρόβλημα η οποία έχει τη σφραγίδα της Νέας Δημοκρατίας. Ξέρω ότι σας ενοχλεί αυτό.

Όσον αφορά την ενίσχυση στον τομέα της πρόληψης, οι παρεμβάσεις της Κυβέρνησης είναι διαρκείς στον τομέα της πρόληψης και θα αναφερθώ αργότερα σε κάποιες από αυτές. Τα προβλήματα στις μονάδες εντατικής θεραπείας, πεντακόσιες πενήντα επτά κλίνες ΜΕΘ παρέδωσε η Κυβέρνηση ΣΥΡΙΖΑ το 2019 και σήμερα είναι υπερδιπλάσιες.

Να υπενθυμίσω στον κ. Παππά, ο οποίος έφυγε, τη στάση του ΣΥΡΙΖΑ την περίοδο της πανδημίας που διπλασιάστηκαν οι κλίνες ΜΕΘ. Θα το ξαναπώ και πάλι, όταν η τοπική σας οργάνωση Θεσσαλονίκης έλεγε ότι το lockdown στραγγαλίζει την οικονομία και δεν πρέπει να γίνει, τρέχατε να το μαζέψετε εδώ, στην Αθήνα, και λέγατε ότι αργήσαμε κιόλας να το κάνουμε. Αυτή ήταν η πολιτική σας την περίοδο της πανδημίας. Υπονομεύατε τις προσπάθειες της Κυβέρνησης, δεν κάνατε τίποτα παραπάνω. Δεν βάλατε πλάτη για τους εμβολιασμούς στο πρόγραμμα εμβολιασμού το οποίο ξεκίνησε η Κυβέρνηση. Δεν κάνατε τίποτα για αυτό. Και επειδή αναφερθήκατε και στους θανάτους πριν για την περίοδο του COVID, να ενημερώσω ότι το 70% των θανάτων την περίοδο του COVID είναι σε ανεμβολίαστους ασθενείς, που αν είχατε βάλει πλάτη όλοι εδώ μέσα για το εμβολιαστικό πρόγραμμα της Νέας Δημοκρατίας, πιθανώς αυτό το νούμερο να ήταν πάρα πολύ μικρότερο.

Τώρα για την υποστελέχωση των δομών της δημόσιας υγείας θέλω να μου πείτε πραγματικά τι κάνατε για αυτό. Ήρθε η Κυβέρνηση της Νέας Δημοκρατίας και του Κυριάκου Μητσοτάκη για να αυξήσει τις δαπάνες για την υγεία από τα 1,4 δισεκατομμύρια, που ήταν στην περίοδο της διακυβέρνησής σας, σε 5,2 δισεκατομμύρια την πρώτη τετραετία. Η αύξηση των δαπανών για τη δημόσια υγεία φυσικά και συνεχίζεται και τη δεύτερη αυτή τετραετία.

Ταυτόχρονα έγιναν επτά χιλιάδες νέες προσλήψεις μόνιμου προσωπικού και δεκαπέντε χιλιάδες προσλήψεις στη δημόσια υγεία την πρώτη τετραετία και για το 2024 έχουν προγραμματιστεί εξήντα πέντε χιλιάδες προσλήψεις ακόμα. Μερικές από αυτές, δεκατέσσερις ή δεκαέξι, αν δεν κάνω λάθος, θα γίνουν στο νοσοκομείο στο οποίο αναφέρθηκε ο κ. Σαρακιώτης προηγουμένως. Και θα γίνουν. Ξέρετε γιατί θα γίνουν; Γιατί πλέον είναι πιο ελκυστικό για έναν γιατρό να μπει στο δημόσιο σύστημα υγείας από τη στιγμή που θα μπορεί να ασκεί και την ιατρική του το απόγευμα, μόνος του. Είναι πολύ πιο ελκυστικό το δημόσιο σύστημα υγείας πλέον.

Κάποιοι συνάδελφοι εδώ μέσα κάνουν λόγο για τις αμοιβές των εργαζομένων στη δημόσια υγεία. Τους διαφεύγει όμως ότι η Κυβέρνηση της Νέας Δημοκρατίας ήταν αυτή που αύξησε μετά από δεκαπέντε χρόνια τους μισθούς των γιατρών και θέσπισε ειδικά επιδόματα για τους εργαζόμενους στις ΜΕΘ και στο ΕΚΑΒ.

Οι συγκρίσεις, λοιπόν, δεν συμφέρουν σε καμμία περίπτωση την Αξιωματική Αντιπολίτευση και δεν το λέει ο ομιλών αυτό, αποδείχθηκε στην κάλπη τον Ιούνιο. Σας αξιολόγησε και μας αξιολόγησε ο ελληνικός λαός και σας έστειλε στο ποσοστό το οποίο πήρατε και εμάς στο δικό μας.

**ΓΕΩΡΓΙΟΣ ΚΑΡΑΜΕΡΟΣ:** 41%, πες το. Πόσο;

**ΣΠΥΡΙΔΩΝ ΚΟΥΛΚΟΥΔΙΝΑΣ:** Δεν θα το πω εγώ. Το λέτε μόνος σας. Φωνάξτε το. Χαίρομαι να το φωνάζετε.

Από εκεί και πέρα, κυρίες και κύριοι συνάδελφοι, η Αντιπολίτευση αντιμετωπίζει με το συνήθη μηδενιστικό της λόγο το νομοσχέδιο που έρχεται σήμερα προς συζήτηση και ψήφιση, κάτι που φυσικά δεν εκπλήσσει κανέναν μας.

Πάμε στα του νομοσχεδίου όμως τώρα. Με το παρόν νομοσχέδιο δίνεται η δυνατότητα στους ιατρούς του ΕΣΥ μέσω της απασχόλησης στον ιδιωτικό τομέα να αξιοποιήσουν την εμπειρία τους και να ενισχύσουν το εισόδημά τους. Είναι μια βέλτιστη πρακτική που εφαρμόζεται ήδη σε πολλές ευρωπαϊκές χώρες. Είναι αυτό το οποίο σας είπα ότι κάνει πιο ελκυστικό το δημόσιο σύστημα υγείας.

Εσείς όμως θα ήθελα να ξέρω, τι άλλο προτείνετε εκτός από ευχολόγια και από αυξήσεις. Ακούσαμε και από κάποιον άλλον της Αντιπολίτευσης για αυξήσεις και στις συντάξεις, να τις κάνει 3.000-4.000 ευρώ. Και εσείς το ίδιο λέτε; Να κάνουμε τους μισθούς των γιατρών 3.000, 4.000, 5.000, 10.000 ευρώ για να τους προσελκύσουμε; Να ακούσουμε λίγο τι λέτε. Και γιατί δεν κάνατε κάτι εσείς για τους γιατρούς του ΕΣΥ όταν κυβερνούσατε;

Αναρωτιέμαι, κυρίες και κύριοι συνάδελφοι, αν μπορεί κανείς να αντιπαραβάλει ουσιαστικά και σοβαρά επιχειρήματα απέναντι σε προβλέψεις του νομοσχεδίου όπως πρώτον, η δυνατότητα που δίνεται σε όλες τις γυναίκες άνω των σαράντα πέντε ετών να απολαμβάνουν ουσιαστικά δωρεάν προληπτικές εξετάσεις κατά του καρκίνου του μαστού. Το νομοσχέδιο επεκτείνει το πλαίσιο για τις εξετάσεις μαστογραφίας στο πλαίσιο του προγράμματος «Φώφη Γεννηματά» σε γυναίκες ηλικίας από σαράντα πέντε έως εβδομήντα τεσσάρων ετών. Δεν μπορώ να καταλάβω σε τι διαφωνείτε με αυτό.

Δεύτερον, υπάρχει ένα συνολικό πλέγμα δράσεων για την πρόληψη κλινικών και αναπτυξιακών προβλημάτων παιδιών που ανακύπτουν κατά τη βρεφική ηλικία, την εφηβεία και την ενηλικίωσή τους. Τρίτον, η υλοποίηση δράσεων του προγράμματος πρόληψης «Σπύρος Δοξιάδης» σε απομακρυσμένες και δυσπρόσιτες περιοχές με τη σύσταση κινητών μονάδων υγείας. Να υπενθυμίσω ότι το συγκεκριμένο πρόγραμμα είναι η πρώτη σοβαρή και οργανωμένη προσπάθεια στην έγκαιρη διάγνωση και πρόληψη. Ήδη την πρώτη τετραετία διατέθηκαν 250 εκατομμύρια ευρώ για το πρόγραμμα προληπτικών εξετάσεων και έγιναν πάνω από εκατό χιλιάδες δωρεάν μαστογραφίες που είχαν άμεσο και πρακτικό αποτέλεσμα, αφού στην ουσία έχουν σώσει τη ζωή σε πάνω από έξι χιλιάδες γυναίκες.

Η βελτίωση του θεσμικού και λειτουργικού πλαισίου για την υποβοηθούμενη αναπαραγωγή είναι ένα ζήτημα το οποίο απασχολεί χιλιάδες ζευγάρια και υπάρχουν προβλέψεις για αυτό στο νομοσχέδιο.

Πέμπτον, οι διατάξεις για τον εξορθολογισμό της φαρμακευτικής δαπάνης. Υπενθυμίζω ότι ο Υπουργός Υγείας έχει ήδη εξαγγείλει την έκδοση υπουργικής απόφασης για την κατανομή 300 εκατομμυρίων ευρώ που θα αξιοποιηθούν στην κατεύθυνση μείωσης του clawback. Ταυτόχρονα με τις διατάξεις του νομοσχεδίου ενισχύεται η Επιτροπή Διαπραγμάτευσης Τιμών Φαρμάκων με εξειδικευμένο επιστημονικό προσωπικό, ενώ δίνεται η δυνατότητα στον Υπουργό Υγείας να παραπέμπει στην Επιτροπή Διαπραγμάτευσης Τιμών Φαρμάκων φαρμακευτικά προϊόντα για διαπραγμάτευση της τιμής τους. Έκτον, η δυνατότητα που δίνεται στις κινητές ομάδες του ΕΟΔΥ να παρέχουν πρωτοβάθμιες υπηρεσίες φροντίδας υγείας κατ’ οίκον.

Σε ό,τι αφορά τώρα στη διάταξη για να αναληφθεί από τους φαρμακοποιούς και τα φαρμακεία το κύριο βάρος εμβολιαστικού έργου κατά του COVID οφείλω να πω ότι είναι πλήρως αβάσιμες και οι ενστάσεις, αλλά και οι ανησυχίες που διατυπώνονται. Αυτό το λέω ως φαρμακοποιός και όχι ως Βουλευτής. Τα φαρμακεία αναγνωρίζω ότι είναι πλήρως εξοπλισμένα για να ανταποκριθούν, ενώ είναι πιστοποιημένα στις πρώτες βοήθειες. Υπενθυμίζω ότι υπάρχει ήδη πρωτόκολλο αντιμετώπισης της πιθανής αλλεργικής αντίδρασης για τα εμβόλια κορωνοϊού και γρίπης το οποίο προβλέπει πως άτομα με ιστορικό αλλεργίας δεν θα εμβολιάζονται στα φαρμακεία. Όσοι τώρα επικεντρώνονται στο αντίτιμο των πέντε ευρώ ξεχνούν ότι στα εμβολιαστικά κέντρα οι πολίτες θα μπορούν να το κάνουν εντελώς δωρεάν το εμβόλιο και φυσικά υπό προϋποθέσεις θα υπάρχει δυνατότητα και του κατ’ οίκον εμβολιασμού από τον ΕΟΔΥ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Κυρίες και κύριοι συνάδελφοι, η Κυβέρνηση τολμά -ολοκληρώνω, κύριε Πρόεδρε, και ευχαριστώ για την ανοχή σας- προχωρά σε τολμηρές αλλαγές, αντιμετωπίζει μετωπικά τα προβλήματα, αφήνει σε άλλους τις γενικολογίες και τα ευχολόγια. Όλες οι παρεμβάσεις της απευθύνονται στους πολίτες, στοχεύουν στην επίλυση υπαρκτών, πραγματικών, καθημερινών προβλημάτων. Οι πολίτες είναι αυτοί που θα κρίνουν και πάλι. Να είστε σίγουροι ότι θα επιλέξουν τον Κυριάκο Μητσοτάκη και τη μοναδική αξιόπιστη πολιτική δύναμη που εγγυάται ασφάλεια, σταθερότητα και ανάπτυξη για την πατρίδα μας, τη Νέα Δημοκρατία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Βασιλειάδης έχει τώρα τον λόγο και αμέσως μετά η κ. Γρηγοράκου.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, η Ελλάδα βγήκε τα τελευταία πέντε χρόνια από δύο μεγάλες κρίσεις της ελληνικής και παγκόσμιας πραγματικότητας, τη δεκαετή οικονομική κρίση και την κρίση της πανδημίας. Για αυτόν τον λόγο πολλές από τις δομές, πολλές από τις ρυθμίσεις που έπρεπε να γίνουν, είχαν μείνει πίσω, άλλες φορές λόγω κόστους και άλλες φορές λόγω προτεραιοτήτων των εκάστοτε περιόδων.

Πλέον, όμως, έχουμε βγει τελείως από την εποχή των μνημονίων και έχουμε ξεπεράσει σε μεγάλο βαθμό την κρίση του κορωνοϊού. Σιγά σιγά και με βήματα σταθερά μπαίνουμε σε μια τροχιά και, συγκεντρώνοντας τις εμπειρίες, θα έλεγα, του παρελθόντος, έχουμε τη δυνατότητα να βελτιώσουμε παθογένειες που χρονίζουν στην ελληνική κοινωνία, αλλά και να εκσυγχρονίσουμε συνολικά τη λειτουργία του κράτους.

Η δημόσια υγεία, όπως μάθαμε με τον δύσκολο τρόπο, περιέχει τρία βασικά επίπεδα διαχείρισης: Την πρόληψη, την περίθαλψη και τη διαχείριση των κρίσεων. Τα επίπεδα αυτά εξυπηρετούνται και τα τρία, θα έλεγα, από το παρόν σχέδιο νόμου, αλλά και συνολικά από προηγούμενες νομοθετικές πρωτοβουλίες της Κυβέρνησης. Συγκεκριμένα, επιδιώκεται η ενίσχυση του ΕΣΥ, η προστασία της δημόσιας υγείας, η παροχή ποιοτικών υπηρεσιών υγείας στους πολίτες, η εύρυθμη λειτουργία των εποπτευόμενων φορέων του Υπουργείου Υγείας, ο εξορθολογισμός και η συγκράτηση της φαρμακευτικής δαπάνης.

Η διεύρυνση στην πρόσβαση όλων των γυναικών, που επεκτείνει τα όρια της ηλικίας από σαράντα πέντε έως εβδομήντα τέσσερα ετών σε δωρεάν προληπτικές εξετάσεις κατά του καρκίνου του μαστού, αποτελεί μία ακόμη σημαντική προσθήκη στο επίπεδο της πρόληψης. Οι ρυθμίσεις που αφορούν την επέκταση των μέτρων κατά του COVID-19, αφορούν το επίπεδο της διαχείρισης κρίσεων, από όπου διδαχτήκαμε πολλά τα τελευταία χρόνια, και τα εφαρμόζουμε πλέον σε επίπεδο πρόληψης κρίσεων. Επίσης, η διασφάλιση της απρόσκοπτης και αποτελεσματικής λειτουργίας των υγειονομικών δομών και των υγειονομικών περιφερειών που ρυθμίζεται, ενισχύει το επίπεδο της περίθαλψης της δημόσιας υγείας.

Ένα άλλο σημαντικό μέτρο που αφορά το επίπεδο της περίθαλψης, είναι η παροχή δυνατότητας στους γιατρούς του ΕΣΥ να παρέχουν ιδιωτικό έργο, όπου γίνεται και η μεγάλη κουβέντα σήμερα. Ο στόχος για το μέτρο αυτό είναι διττός. Πρώτον, αφορά την ελευθερία προς τους γιατρούς του ΕΣΥ. Και δεύτερον αφορά στη βελτίωση των συνθηκών πρόληψης και περίθαλψης για την καλύτερη εξυπηρέτηση των πολιτών.

Η διεύρυνση δηλαδή της δυνατότητας των ιατρών του ΕΣΥ να ασκούν ιδιωτικό έργο, αξιοποιώντας την κλινική εμπειρία τους, μόνο, θεωρώ, προς όφελος των πολιτών μπορεί να είναι. Παράλληλα, δεν χρειάζεται οι γιατροί να μπαίνουν σε μια λογική μηδενικού αθροίσματος: ή το δημόσιο ή το ιατρείο. Αυτό, ξέρετε, έχει και μια πρακτική εφαρμογή, που βλέπω και ειδικότερα στην περιφερειακή μου ενότητα, την Πέλλα. Πολλές προκηρύξεις βγαίνουν άγονες και δεν έρχονται νέοι γιατροί στο ΕΣΥ, αφήνοντας πολλές περιοχές χωρίς βασικές ειδικότητες. Ένας από τους βασικότερους λόγους, ο οποίος είναι και απόλυτα κατανοητός θα έλεγα, είναι ότι τα χρήματα του δημοσίου δεν επαρκούν. Πολλές φορές επίσης δεν θεωρούνται και αντίστοιχα της προσπάθειας που έχει καταβάλει κάποιος για να γίνει γιατρός. Συμφωνούμε σε αυτό. Οπότε, με αυτό το μέτρο θεωρώ ότι θα μπορέσει να υπάρξει ένα παραπάνω κίνητρο για κάποιον ο οποίος δεν θέλει να αφήσει την ιδιώτευση, ο οποίος όμως πλέον θα μπορεί να εργαστεί και στο δημόσιο.

Το αντεπιχείρημα της αύξησης των μισθών που ακούμε από την Αντιπολίτευση, δυστυχώς άμεσα δεν λύνει το πρόβλημα, και αυτό έχει αποδειχθεί στην πράξη, διότι τα δημοσιονομικά δεδομένα, σαφώς είναι πάντοτε περιορισμένα και θα πρέπει να είμαστε ρεαλιστές σε αυτό. Άλλωστε μέσα στα μέτρα των δημοσιονομικών περιθωρίων έχουν γίνει και αυξήσεις από αυτή την Κυβέρνηση, όπως ειπώθηκαν από τους συναδέλφους μου.

Σε αυτό το μήκος κύματος, λοιπόν, κυρίες και κύριοι συνάδελφοι, κινείται το παρόν σχέδιο νόμου, που έρχεται να εκσυγχρονίσει μια σειρά από ζητήματα που αφορούν τη δημόσια υγεία και τη διαχείρισή της. Και, ξέρετε, η δημόσια υγεία, κατά την άποψή μου, είναι στενά συνυφασμένη με την ανάπτυξη. Η ύπαρξη νοσοκομείου και περίθαλψης είναι από τους βασικότερους δείκτες προόδου. Και η Κυβέρνηση αυτή δουλεύει σταθερά προς αυτή εδώ την κατεύθυνση.

Στην Πέλλα έχουμε προχωρήσει σε σημαντικά έργα για την αναβάθμιση των τοπικών μας νοσοκομειακών μονάδων και των κέντρων υγείας. Πριν λίγο καιρό ξεκίνησε να υλοποιείται η αναβάθμιση και η ανακαίνιση των Τμημάτων Επειγόντων Περιστατικών και στο Νοσοκομείο των Γιαννιτσών και στο Νοσοκομείο της Έδεσσας, και στις δύο δηλαδή νοσοκομειακές μονάδες της Πέλλας. Επιπλέον, έχει υπογραφεί η σύμβαση για την ενεργειακή αναβάθμιση και ανακαίνιση των κέντρων υγείας της περιοχής μας, ενώ προχωράνε και οι διαδικασίες για την ενεργειακή αναβάθμιση των δύο νοσοκομειακών μονάδων. Αναμένεται η δημοπράτηση από το Ταμείο Ανάκαμψης για την ανακαίνιση των χειρουργείων της μονάδας της Έδεσσας και των χειρουργείων και του χώρου του μαιευτηρίου για τη μονάδα των Γιαννιτσών.

Υπάρχουν, όμως, βέβαια αρκετά ακόμη που πρέπει να γίνουν. Υπάρχει για εμένα -και τα έχω πει και στον Υπουργό- το σημαντικό αίτημα για τη μετατροπή της μονάδας βραχείας νοσηλείας της νοσοκομειακής μονάδας των Γιαννιτσών σε μονάδα χημειοθεραπείας, για την εγκυρότερη και αρτιότερη διαχείριση των ογκολογικών περιστατικών της περιοχής μας. Να σημειώσω εδώ ότι η ογκολογική των Γιαννιτσών είναι μία από τις ελάχιστες που υπάρχουν σε επαρχιακά νοσοκομεία. Προσφέρει στην τοπική κοινωνία και σε όμορους νομούς. Και νομίζω ότι πρέπει να την προσέξουμε ως κόρη οφθαλμού.

Υπάρχει ανάγκη για κατασκευή νέας μονάδας εντατικής θεραπείας στη νοσοκομειακή μονάδα της Έδεσσας, με σύγχρονες προδιαγραφές, για την οποία ήδη υπάρχει μελέτη. Αναμένεται χρηματοδότηση -θα κρίνει το Υπουργείο πότε- καθώς η παλιά έχει τεθεί σε αναστολή λειτουργίας κατά τη διάρκεια της πανδημίας. Υπάρχει, επίσης, ιδιαίτερη ανάγκη από γιατρούς συγκεκριμένων ειδικοτήτων. Οι Υπουργοί τα γνωρίζουν και κάνουν τις προσπάθειές τους. Οι διαγωνισμοί, όπως είπα πριν, βγαίνουν άγονοι. Και αυτό είναι ένα θέμα το οποίο πρέπει να επιλυθεί. Και νομίζω ότι το παρόν σχέδιο νόμου επιχειρεί να δώσει μια λύση και σε αυτό το κομμάτι.

Η ενίσχυση των νοσοκομείων και της δημόσιας υγείας είναι κομβική στην αναπτυξιακή διαδικασία. Δίνοντας ώθηση στα νοσοκομεία της περιφέρειας, δίνουμε κίνητρο ο κόσμος να μην φοβάται τι θα γίνει, εάν θα πάθει κάτι, εάν συμβεί κάτι, αναγκάζοντάς τον στο τέλος-τέλος να εγκαταλείψει τα μικρά χωριά και τις μικρές πόλεις.

Προς την επίλυση τέτοιων ζητημάτων θεωρώ ότι κινείται το πνεύμα και της συγκεκριμένης ρύθμισης και έρχεται από έναν Υπουργό, αλλά και από τους Αναπληρωτές και από τους Υφυπουργούς και από όλο το επιτελείο, οι οποίοι έχουν μεγάλη πείρα στον συγκεκριμένο τομέα, και μάλιστα διαχρονική, από τα χρόνια της οικονομικής κρίσης θα έλεγα, που τους βοηθά και βοηθά ιδιαίτερα τον Υπουργό, να αντιλαμβάνεται πλήρως τα απαιτούμενα βελτιωτικά μέτρα τα οποία θα πρέπει να παρθούν. Για όλους αυτούς τους λόγους, λοιπόν, θα υπερψηφίσω το παρόν σχέδιο νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Γρηγοράκου από το ΠΑΣΟΚ. Και ακολουθεί η κ. Νοτοπούλου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχει ακουστεί πάρα πολλές φορές από αυτό εδώ το Βήμα ότι το Εθνικό Σύστημα Υγείας είναι ζήτημα ταυτοτικό για το ΠΑΣΟΚ. Εξίσου ταυτοτικό είναι και για εμένα. Μεγάλωσα σε ένα σπίτι με πατέρα μου τον Λεωνίδα Γρηγοράκο. Δυστυχώς, μετράμε δύο μήνες μετά την απώλειά του. Και μεγάλωσα, λοιπόν, σε ένα σπίτι στο οποίο είχαμε μάθει ότι η υγεία δεν έχει χρώμα, δεν έχει κόμμα και είναι πέρα και πάνω από οποιαδήποτε πολιτική φιλοδοξία, πέρα και πάνω από τα χρήματα.

Διότι τελικά όλοι απέναντι στην ασθένεια είμαστε ίσοι. Είμαστε το ίδιο ευάλωτοι απέναντι στην ασθένεια. Και όλοι, λοιπόν, περιμένουμε έναν μικρό θεό, έναν γιατρό-μικρό θεό, ο οποίος θα κάνει τη διάγνωση και θα μας δώσει την κατάλληλη θεραπεία. Και αυτό, λοιπόν, είναι το οποίο θέλει και όλος ο κόσμος. Θέλει να έχει έναν γιατρό παρόντα όποτε χρειαστεί. Είναι σημαντικό, λοιπόν, να υπάρχει αυτός ο γιατρός στο νοσοκομείο ή στο κέντρο υγείας διαθέσιμος για τον κάθε πολίτη που τον έχει ανάγκη, χωρίς εξαιρέσεις και χωρίς αστερίσκους. Και δυστυχώς σήμερα σε πάρα πολλές περιπτώσεις αυτός ο γιατρός δεν είναι εκεί.

Κύριε Υπουργέ, σήμερα δεν θα μιλήσω για το νομοσχέδιο το οποίο συζητάμε, καθότι σίγουρα με τον καλύτερο τρόπο το έχει σχολιάσει ο ειδικός αγορητής μας, ο κ. Τσίμαρης, καθώς και πάρα πολλοί γιατροί από την Κοινοβουλευτική μας Ομάδα.

Σήμερα παίρνω τον λόγο γιατί θέλω να μιλήσουμε για την υγεία στη Λακωνία. Δεν πάει πολύς καιρός, κύριε Υπουργέ, από τότε που συναντηθήκαμε στο γραφείο σας. Πραγματικά -το έχω πει δημόσια βέβαια και στη Λακωνία- σας ευχαριστώ πάρα πολύ που καλέσετε και εμένα. Μιλήσαμε για τα προβλήματα του Γενικού Νοσοκομείου Σπάρτης που στην κυριολεξία καταρρέει εξαιτίας της υποστελέχωσής του συμπαρασύροντας σε αυτή την κατάρρευση όλα τα κέντρα υγείας του νομού καθώς και το Γενικό Νοσοκομείο των Μολάων. Αυτό το «καταρρέει» δεν είναι ούτε υπερβολή, ούτε σχήμα λόγου. Άλλωστε αυτό το επιβεβαιώνουν οι ίδιοι οι Λάκωνες πολίτες, το επιβεβαιώνουν τα σχετικά δημοσιεύματα, το επιβεβαιώνουν ακόμα και με τις ερωτήσεις τους κατά τη διάρκεια του κοινοβουλευτικού ελέγχου και οι Βουλευτές της Νέας Δημοκρατίας του νομού. Το επιβεβαίωσαν οι διοικητές των νοσοκομείων που είχαν έρθει στη συνάντηση, οι γιατροί των νοσοκομείων και η ίδια η Πρόεδρος του Ιατρικού Συλλόγου Λακωνίας.

Σε αυτή τη συνάντηση με πραγματική ειλικρίνεια και ενδιαφέρον ζητήσατε προτάσεις προκειμένου να βρεθεί λύση και να εξασφαλιστεί η εύρυθμη λειτουργία του νοσοκομείου. Ζητήσατε προτάσεις για να λυθεί το πρόβλημα της υποστελέχωσης που αρχίζει και τελειώνει με προκηρύξεις θέσεων που καταλήγουν άγονες καταδεικνύοντας το μέγεθος του προβλήματος. Γιατί πράγματι, όπως μας είχατε πει κι εσείς και το επιβεβαιώνουμε κι εμείς, θέσεις για το νοσοκομείο προκηρύσσονται και μάλιστα επαναλαμβανόμενα, όμως δεν υπάρχει προθυμία από τους γιατρούς να εργαστούν στο Νοσοκομείο Σπάρτης. Όμως τώρα μετά από τα αποτελέσματα της υπ’ αριθμόν 2336 της 8ης Μαρτίου 2024 προκήρυξης της 6ης ΥΠΕ για το Γενικό Νοσοκομείο Λακωνίας, νοσηλευτική μονάδα Σπάρτης, βάσει των οποίων και οι επτά επί θητεία θέσεις ειδικευμένων γιατρών απέβησαν άγονες, απαιτούνται αποφάσεις και λύσεις. Η λύση εδώ δεν είναι πλέον άλλη πέρα από αυτή την οποία συζητήσαμε και κατά τη διάρκεια της συνάντησής μας από το να ενταχθεί το Γενικό Νοσοκομείο Σπάρτης στις άγονες και προβληματικές περιοχές της Ακατηγορίας.

Στο πλαίσιο, λοιπόν, αυτό έχω καταθέσει στο συζητούμενο νομοσχέδιο τροπολογία που σας καλώ να κάνετε δεκτή. Σήμερα το Νοσοκομείο Σπάρτης που εξυπηρετεί περίπου ογδόντα επτά χιλιάδες μόνιμους κατοίκους είναι χαρακτηρισμένο ως άγονη και προβληματική περιοχή Β΄ κατηγορίας. Έρχεται καλοκαίρι και στον μόνιμο πληθυσμό τού νομού που δυνητικά καλύπτεται από το Γενικό Νοσοκομείο Σπάρτης θα προστεθεί και ένας σημαντικός αριθμός επισκεπτών που επιλέγει τον Νομό Λακωνίας για τις διακοπές του. Να συνεχίσω την εισήγησή μου θυμίζοντας στον κύριο Υπουργό ότι στη Λακωνία έχουμε κάποιους από τους πιο hot προορισμούς. Μπορούμε να πούμε τον Μυστρά, τη Μονεμβασιά, τη Μάνη, την Ελαφόνησο. Να αναφέρω και κάτι που μου ανέφερε πρόσφατα ο Δήμαρχος Ελαφονήσου. Η Ελαφόνησος τον χειμώνα έχει πεντακόσιους κατοίκους και το καλοκαίρι οκτώ χιλιάδες. Θέλω να κάνω αναφορά και στα Κύθηρα τα οποία μπορεί διοικητικά να μην ανήκουν στη Λακωνία, όμως γεωγραφικά η εγγύτερη στεριά είναι η Λακωνία. Και όταν υπάρχει ένα πρόβλημα για νοσοκομείο έρχονται στις δομές του Κέντρου Υγείας Νεάπολης, μετά στο Νοσοκομείο Μολάων, αν χρειαστούν ή και στη Σπάρτη. Επομένως, λοιπόν, η ήδη ασφυκτική κατάσταση του νοσοκομείου θα επιδεινωθεί. Ενδεικτικά να θυμίσω ότι τα τελευταία δύο χρόνια έχουν αποχωρήσει από το νοσοκομείο περισσότεροι από δεκαπέντε γιατροί, χωρίς φυσικά σε αυτόν τον αριθμό να υπολογίζονται και όσοι έχουν πάρει σύνταξη. Για τις θέσεις που έμειναν κενές δεν υπήρξε κανένα ενδιαφέρον από νέους γιατρούς παρά το γεγονός ότι έχει ήδη αποφασιστεί η δωρεά του Ιδρύματος «Σταύρος Νιάρχος» για την κατασκευή ενός υπερσύγχρονου νοσοκομείου στην πόλη μας. Πραγματικά κάθε φορά λέμε και δημόσια «ευχαριστούμε πολύ το ίδρυμα» διότι είναι ένας μεγάλος ευεργέτης της Ελλάδας αλλά και της Λακωνίας ειδικότερα διότι ο μεγάλος ευεργέτης καταγόταν από τη Βαμβακού Λακωνίας.

Το παιδιατρικό τμήμα έχει έναν Παιδίατρο και αυτό είχε ως αποτέλεσμα περίπου είκοσι μέρες τον μήνα να μένει ακάλυπτο από εφημερία και ως εκ τούτου γονείς και μικρά παιδιά ταξιδεύουν αρκετά χιλιόμετρα ακόμα και μέσα στη νύχτα για να αναζητήσουν περίθαλψη σε γειτονικά νοσοκομεία, όπως στην Τρίπολη του κ. Κωνσταντινόπουλου, του Προέδρου μας, στην Καλαμάτα, ακόμα και στην Αθήνα. Η Παθολογική Κλινική λειτουργεί με μόλις δύο γιατρούς κάτι που κάνει εξαιρετικά δύσκολη την ταυτόχρονη διαχείριση των πολυάριθμων νοσηλευομένων ασθενών και την εξέταση επειγόντων περιστατικών ενώ δεν πραγματοποιούνται εξωτερικά ιατρεία. Το καρδιολογικό τμήμα λειτουργεί και αυτό μόνο με δύο μόνιμους γιατρούς γεγονός που οδήγησε στην αναστολή των τακτικών εξωτερικών ιατρείων και λόγω έλλειψης επαρκούς αριθμού αναισθησιολόγων στο χειρουργείο λειτουργεί μόνο μία χειρουργική αίθουσα για όλες τις ιατρικές ειδικότητες με αποτέλεσμα να καθυστερεί η χειρουργική αντιμετώπιση τόσο των επειγόντων περιστατικών όσο και των χρονίως πασχόντων. Ενώ ταυτόχρονα οι γιατροί χειρουργικής ειδικότητας αναγκάζονται να χειρουργούν σε ακατάλληλες ώρες και συχνά πολύ αργότερα από τη λήξη του ωραρίου τους γιατί πολύ απλά δεν μπορούν να λειτουργήσουν ταυτόχρονα αφού μπορεί να γίνει μόνο ένα χειρουργείο λόγω του ενός αναισθησιολόγου.

Δυστυχώς ανάλογες δυσλειτουργίες, ελλείψεις και προβλήματα παρατηρούνται διαχρονικά και στη λειτουργία του Κέντρου Υγείας Γυθείου. Γι’ αυτούς, λοιπόν, τους λόγους, κύριε Υπουργέ, σήμερα σας καλώ να κάνετε δεκτή την τροπολογία διότι πραγματικά απαιτείται παροχή κινήτρων που προβλέπονται για τις άγονες και προβληματικές περιοχές της Α΄ κατηγορίας και γι’ αυτόν τον λόγο θεωρούμε ότι η ένταξη της Σπάρτης και του Γυθείου στις άγονες και προβληματικές περιοχές Α΄ κατηγορίας που σας προτείνω δεν είναι πολυτέλεια. Είναι θέμα διάσωσης του νοσοκομείου αλλά και των κέντρων υγείας. Και είναι επιβεβλημένη γιατί αξίζει στους Λάκωνες πολίτες να έχουν πρόσβαση στο Εθνικό Σύστημα Υγείας. Αξίζει στους Λάκωνες πολίτες να έχουν πρόσβαση στο αγαθό της υγείας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Βέβαια, μη νομίζετε ότι κι εμείς είμαστε καλύτερα στην Τρίπολη. Γιατί θα πει ο Υπουργός ότι είναι καλά στην Τρίπολη.

Τον λόγο έχει η κ. Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ας δώσουμε συγχαρητήρια στον κ. Γεωργιάδη. Αναμφίβολα θα μείνει στην ιστορία ως ο εμπνευστής και ο συγγραφέας της τελευταίας πράξης του ελληνικού δράματος, πιστός υπηρέτης του οράματος του Κυριάκου Μητσοτάκη να διαλύσει πλήρως το κοινωνικό κράτος. Συγχαρητήρια, λοιπόν.

Έρχεστε σήμερα με αυτό το σχέδιο νόμου να απαξιώσετε και να υποβαθμίσετε ακόμα περισσότερο το Εθνικό Σύστημα Υγείας. Έρχεστε να αποτελειώσετε το Εθνικό Σύστημα Υγείας. Έρχεστε να εισάγετε το ιδιωτικό ΕΣΥ. Γιατί στη δική σας αντίληψη, κυρίες και κύριοι της Νέας Δημοκρατίας, η υγεία είναι εμπόρευμα, είναι προϊόν, είναι πολυτέλεια, είναι πεδίο κερδοσκοπίας των λίγων. Στη δική μας όμως αντίληψη, όπως και στην αντίληψη της ελληνικής κοινωνίας, η υγεία είναι δημόσιο αγαθό, είναι ανθρώπινο δικαίωμα και είναι υποχρέωση της πολιτείας να την παρέχει. Σας εξηγήσαμε, σας εξήγησε ο εισηγητής μας αλλά και πολλοί συνάδελφοι, πως όλες οι ρυθμίσεις που φέρνετε απαξιώνουν ακόμα περισσότερο το Εθνικό Σύστημα Υγείας. Βέβαια δεν περιμένατε εμάς για να το ακούσετε και να το μάθετε. Το γνωρίζατε ήδη. Αυτός ήταν και ο στόχος σας. Η διάλυση του Εθνικού Συστήματος Υγείας. Τι κάνετε; Καταργείτε τον θεσμό της πλήρους και αποκλειστικής απασχόλησης. Αυτός ήταν ο θεμέλιος λίθος της λειτουργίας και της εγκαθίδρυσης του ΕΣΥ.

Από δω και πέρα ο πολίτης θα πρέπει να πληρώνει για όλα, για κάθε υπηρεσία υγείας που του προσφέρεται είτε από το ΕΣΥ είτε από συμβεβλημένους με τον ΕΟΠΥΥ γιατρούς ή διαγνωστικά κέντρα. Πότε; Όταν η ακρίβεια έχει εκτιναχθεί. Και όταν γνωρίζετε πάρα πολύ καλά ότι ζούμε σε συνθήκες υγειονομικής φτώχειας. Άραγε, δεν σας απασχολεί πως σύμφωνα με τα δεδομένα και τις έρευνες 9% των πολιτών στη χώρα μας δηλώνει ότι έχει ανικανοποίητες ανάγκες από υπηρεσίες υγείας;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Είναι χαμηλότερο το ποσοστό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Πριν περηφανευθείτε θα ήταν χρήσιμο να αναλογιστείτε τη θέση σας και τι σημαίνουν οι πολιτικές επιλογές σας για τη ζωή των πολιτών. Για τους ευάλωτους, κύριε Υφυπουργέ είναι πάνω από 14%. Θα έλεγα στο τέλος, αλλά με προλαβαίνετε να σας θυμίσω, ότι είμαστε πάρα πολύ υπερήφανοι διότι με την κυβέρνηση του Αλέξη Τσίπρα 2,5 εκατομμύρια ανασφάλιστοι είχαν πλήρη ιατροφαρμακευτική περίθαλψη.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Είναι χαμηλότερα αυτά τα ποσοστά.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Με την κυβέρνηση του Αλέξη Τσίπρα έγιναν δεκαεννέα χιλιάδες προσλήψεις, 127 ΤΟ.Μ.Υ. Ξαναστήσαμε το ΕΣΥ στα πόδια του. Δεν ντρέπεστε λίγο; Δεν ντρέπεστε; Στήναμε κοινωνικά ιατρεία αλληλεγγύης για να μην πεθαίνει ο κόσμος. Είχατε αφήσει τα παιδιά του ελληνικού λαού χωρίς εμβόλια. Δεν ντρέπεστε;

Μετακυλίετε σήμερα, λοιπόν, το κόστος και το βάρος στον πολίτη παρά την υπέρμετρη φορολογία, παρά τις εξαιρετικά αυξημένες ασφαλιστικές εισφορές που πληρώνουν κάθε μήνα οι πολίτες της χώρας. Και από τα στοιχεία της ΕΛΣΤΑΤ, λοιπόν, κύριε Υπουργέ, προκύπτει ότι η ιδιωτική δαπάνη για την υγεία έχει αυξηθεί. Διαφωνήστε και με την ΕΛΣΤΑΤ. Με όλα διαφωνείτε. Ξεχνάει κανείς τον Πρωθυπουργό από εκείνο εκεί το Βήμα να μας λέει ότι δεν υπάρχουν έρευνες που να αποδεικνύουν ότι οι άνθρωποι πεθαίνουν περισσότερο εκτός ΜΕΘ και ότι δεν το γνώριζε; Ξεχνάει κανείς τους Υπουργούς σας να λένε ότι είναι πεταμένα λεφτά; Αυτή είναι η Κυβέρνησή σας. Οι δημόσιες δαπάνες για την υγεία μειώθηκαν. Και φέρτε ένα χαρτί που να αποδεικνύει το αντίθετο.

Θυμηθήκατε το πεντά ευρω κι άλλα χαράτσια -μεγάλες επιτυχίες τής τότε μνημονιακής κυβέρνησης!- που βάζατε μέσα στην οικονομική κατάρρευση. Και τώρα που η οικονομία μας λέτε ότι πάει καλά και έχουμε ανάπτυξη, πάλι φέρνετε χαράτσια. Ζητάτε, λοιπόν, να πληρώνουν χαράτσι για τις εξετάσεις. Αδιαφορείτε για όλους. Για τους χρόνια πάσχοντες, για τους ευάλωτους, για τους ανθρώπους με αναπηρίες, για τους συνταξιούχους, για τα χαμηλά εισοδηματικά στρώματα. Αδιαφορείτε γι’ αυτούς.

Δεν ρωτάτε τι είναι για τον συνταξιούχο με τη σύνταξη των 360 ευρώ ή των 500 ευρώ! Δεν ρωτάτε τι είναι για τους χρόνια πάσχοντες! Δεν έχετε νοιαστεί για την έλλειψη φαρμάκων στην αγορά! Μιλάτε για πρόληψη, αλλά έχετε διαλύσει την πρωτοβάθμια φροντίδα υγείας. Είπαμε οικογενειακός γιατρός, είπαμε τοπικές μονάδες υγείας, είπαμε κέντρα υγείας. Πού είναι όλα αυτά τουλάχιστον στη Θεσσαλονίκη; Και σας καλώ να έρθετε και να πάμε μαζί. Όλα τα κέντρα υγείας είναι απαξιωμένα και υποστελεχωμένα, όπως και οι τοπικές μονάδες υγείας που εμείς ανοίξαμε. Εμείς τις ανοίξαμε και εσείς τις κλείνετε!

Βέβαια, γνωρίζετε ότι το μεγαλύτερο πρόβλημα είναι το άρτια καταρτισμένο και εξειδικευμένο προσωπικό το οποίο φεύγει. Αυτό το προσωπικό, αυτοί οι νέοι επιστήμονες και οι νέες γυναίκες που σπούδασαν με τα χρήματα του ελληνικού λαού -και ήταν αρκετό το κόστος της εκπαίδευσής τους- φεύγουν έξω, γιατί αναζητούν καλύτερες και αξιοπρεπείς συνθήκες εργασίας και φυσικά καλύτερες αμοιβές και καλύτερη ποιότητα ζωής.

Διατείνεστε ότι προκηρύσσετε διαρκώς νέες θέσεις, αλλά ότι βγαίνουν άγονες και ότι δεν έρχεται κόσμος. Μα, πώς να έρθει; Σας λέμε να διπλασιάσετε το προσωπικό, να διπλασιάσετε τους μισθούς και τις απολαβές. Και δεν σας το λέμε μόνο εμείς, αλλά όλο το ιατρικό προσωπικό του. Δώστε πίσω τη χαμένη αξιοπρέπεια των γιατρών! Τους χειροκροτούσατε μόνο και τώρα τους εμπαίζετε. Στις πορείες είστε απέναντί τους, όπως και στην καθημερινότητα. Έχουν τις δεύτερες χειρότερες αμοιβές στην Ευρωπαϊκή Ένωση. Μιλάμε για εξουθένωση και για εξαθλίωση. Βέβαια, πριμοδοτείτε προκλητικά τον ιδιωτικό τομέα και μετά αναρωτιέστε. Δώστε κίνητρα, αποκαταστήστε το κύρος και την αξιοπρέπειά τους.

Έστω και σήμερα, δείξτε ένα καλό βήμα και ψηφίστε τις τροπολογίες που καταθέσαμε. Και μην αρχίσετε με το «πού θα βρούμε τα λεφτά», γιατί σας το λέμε εδώ και πέντε χρόνια, αλλά το αρνείστε. Σας λέμε να φορολογήσετε το μεγάλο κεφάλαιο, τα υπερκέρδη συγκεκριμένων ομίλων, συγκεκριμένων εταιρειών, φίλων και κολλητών, τραπεζών.

Μας είπατε, κύριε Υφυπουργέ, για το Ταμείο Ανάκαμψης και για την πρεμούρα που δήθεν έπιασε την Αντιπολίτευση. Πάλι δεν ντρέπεστε! Όσον αφορά, λοιπόν, το Ταμείο Ανάκαμψης, μαθαίνουμε ότι υπάρχει έρευνα από την ευρωπαϊκή εισαγγελία για απάτη 2,5 δισεκατομμυρίων. Ισχύει ή δεν ισχύει; Το διαβάσαμε τώρα πριν από λίγο. Ξέρουμε, πάντως, ότι εξαιτίας της ανεπάρκειά σας έχουν απενταχθεί εξαιρετικά κρίσιμα έργα υποδομών από τη χρηματοδότηση του Ταμείου Ανάκαμψης, όπως ξέρουμε ότι το δημόσιο σύστημα υγείας δεν είναι κάπου στο Ταμείο Ανάκαμψης ούτε και οι υποδομές. Γνωρίζουμε, επίσης, πως δεν έχετε αφήσει ούτε κοκαλάκι από το Ταμείο Ανάκαμψης που να μην έχετε δεσμεύσει ήδη για τους φίλους και τους κολλητούς.

Όσον αφορά τώρα τα απογευματινά χειρουργεία και τα απογευματινά ιατρεία, κρύβετε το γεγονός ότι υπάρχει επαγγελματική εξουθένωση, κρύβετε το γεγονός ότι μετακυλίετε το κόστος στον ασθενή, κρύβετε το γεγονός ότι υπάρχει τεράστιο ρίσκο για την ασφάλεια και για τη ζωή του.

Στη Θεσσαλονίκη -και με αυτό θα κλείσω- η κατάσταση είναι τραγική. Όλες οι δομές υγείας είναι υποστελεχωμένες. Το «Θεαγένειο» εξυπηρετεί όλη τη βόρεια Ελλάδα. Το γνωρίζετε; Σας έχουμε κάνει πολλές ερωτήσεις, αλλά δεν ίδρωσε το αυτί σας. Χρησιμοποιούν πλαστικές καρέκλες στις αίθουσες αναμονής για ανάνηψη μετά από εξετάσεις. Στο ακτινολογικό τα προγραμματισμένα ραντεβού είναι για έξι μήνες μετά. Στο «Ιπποκράτειο» στον αξονικό τομογράφο έχουν μείνει δύο γιατροί για την καθημερινή λειτουργία. Τρεις καλύπτουν δέκα εφημερίες τον μήνα. Υπάρχει αναβολή χειρουργείων, αναβολή μεταμοσχεύσεων, αναβολή χημειοθεραπειών, τεράστιες λίστες αναμονής, πολύχρονες αναμονές στον προγραμματισμό εξετάσεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το 2021 εγκαινιάσατε ΜΕΘ του «Παπανικολάου» και το 2024 την κλείσατε. Υπολειτουργεί. Οι γιατροί της Θεσσαλονίκης σάς ζητούν πραγματικές ΜΕΘ. Αυτή είναι, λοιπόν, η κατάσταση και γνωρίζουμε πώς την αντιμετωπίζετε. Τα ίδια γίνονται και στον χώρο του φαρμάκου, όπως και στην ψυχική υγεία, όπου έχουμε έκρηξη της βίας. Καμμιά πολιτική για την ψυχική υγεία. Τα ίδια και στα ασθενοφόρα.

Κυρίες και κύριοι συνάδελφοι, κατεβαίνοντας από το Βήμα θα ήθελα να πω ότι όλα αυτά είναι θέμα απόλυτης πολιτικής προτεραιότητας. Εμείς πιστεύουμε στο δημόσιο ανθρωποκεντρικό Εθνικό Σύστημα Υγείας που είναι αποτελεσματικό. Δώσαμε μάχες στις πιο σκληρές συνθήκες και αποδείξαμε αυτή μας την πίστη και την προσήλωση, γιατί ο λόγος -και αυτή είναι μία βασική μας διαφορά- για τον οποίο βρισκόμαστε εμείς στην πολιτική είναι για να υπηρετούμε τον άνθρωπο, τα δικαιώματά του, την υγεία του, τη ζωή του. Ο λόγος για τον οποίο εσείς αποδεικνύετε με τις πράξεις σας ότι βρίσκεστε στην πολιτική είναι για να υπηρετείτε συμφέροντα. Και σήμερα είστε πιο πρόθυμοι από ποτέ να εξυπηρετήσετε αυτά τα συμφέροντα εις βάρος της ίδιας της ζωής και της υγείας των πολιτών. Σήμερα είστε πρόθυμοι να διαλύσετε το ΕΣΥ. Αυτοί είστε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε την κ. Νοτοπούλου.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υφυπουργέ, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Εγώ, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μιχαηλίδη, σας καταλαβαίνω, αλλά έτσι γίνεται με τους Υπουργούς. Τι να κάνουμε;

Ορίστε, κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Μπορεί να μην το γνωρίζετε, αλλά επειδή απλώς είπατε για τα κίνητρα όσον αφορά την πολιτική, θα ήθελα να σας πω ότι είμαι είκοσι χρόνια γιατρός του ΕΣΥ, είμαι είκοσι χρόνια νευροχειρουργός και τα κίνητρά μου δεν είναι αυτά που περιγράφετε. Θα ήθελα, λοιπόν, λίγο περισσότερο σεβασμό προς εμένα, όταν μιλάτε για τα κίνητρα με βάση τα οποία έχουμε μπει στην πολιτική.

Χρησιμοποιήσατε και τη φράση «δεν ντρέπεστε». Θα σας επαναλάβω, λοιπόν, ακριβώς τρία στοιχεία που είπα προηγουμένως και μου κάνει εντύπωση που δεν δώσατε σημασία, γιατί είναι στα Πρακτικά. Δεν είναι δημοσιεύματα, είναι η έκθεση του ΟΑΣΑ. Τα επαναλαμβάνω, λοιπόν, γιατί δεν τα καταλαβαίνετε. Η ιδιωτική δαπάνη ήταν 33% το 2023 και 35% επί ΣΥΡΙΖΑ.

Είπατε ότι μειώσαμε τη χρηματοδότηση…

**ΙΩΑΝΝΗΣ ΣΑΡΑΚΙΩΤΗΣ:** Πείτε μας τα απόλυτα νούμερα, όχι το ποσοστό!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας είπα ότι είναι στοιχεία του ΟΑΣΑ. Δεν είναι δικά μου στοιχεία ούτε δημοσιεύματα. Είπατε ότι μειώσαμε τη δημόσια χρηματοδότηση και σας λέω ότι είναι 852 εκατομμύρια παραπάνω. Αν θέλετε να κάνουμε τον δημόσιο διάλογο με ατάκες και οι ατάκες να αφορούν την ιδιωτικοποίηση και να είναι υβριστικές προς τους ομιλητές, μπορούμε να το κάνουμε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Απαντήστε επιτέλους στον ελληνικό λαό!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Όμως, όσο είμαι σε αυτή την Αίθουσα και όσο σας λέω στοιχεία, θα πρέπει να απαντήσετε τουλάχιστον με τα στοιχεία.

Σας είπα -και είμαι ο πρώτος που το έχει πει πολλές φορές εδώ- ότι υπάρχουν κλινικές και ειδικότητες σε περιοχές της χώρας στις οποίες έχουμε πρόβλημα. Όμως, το προσωπικό είναι δώδεκα χιλιάδες παραπάνω. Τι να κάνουμε; Από το 2019, από τα χρόνια του ΣΥΡΙΖΑ, το προσωπικό είναι δώδεκα χιλιάδες παραπάνω. Κάπου είναι αυτοί. Έχουμε περιοχές όπου τα πράγματα είναι χειρότερα, αλλά οι περισσότερες περιοχές είναι πολύ καλύτερες.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Πόσοι έχουν πάρει σύνταξη από τότε;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Το προσωπικό είναι δώδεκα χιλιάδες παραπάνω!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μιχαηλίδης από το ΠΑΣΟΚ, ο οποίος πίστευε ότι θα μιλήσει γύρω στις 21.30΄.

Ορίστε, κύριε συνάδελφε, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, κύριε Υφυπουργέ, κυρίες και κύριοι συνάδελφοι, είχα σκεφτεί να σας πω αυτό που θα πω τώρα. Όμως, είχα αποφασίσει να μην το πω. Ωστόσο, με προκαλέσατε τώρα, γιατί απευθυνθήκατε σε έναν Βουλευτή και ζητήσατε «λίγο σεβασμό». Σκεφτόμουν, λοιπόν -και σας το λέω, ενώ δεν είχα σκοπό- ότι μου έκανε εντύπωση σήμερα η έλλειψη σεβασμού, όπως θα τη χαρακτηρίσω επιεικώς, από δύο νέα σε ηλικία μέλη της Κυβέρνησης, μη μέλη του Κοινοβουλίου, όταν μιλούσατε με αυτή την ένταση και αυτόν τον τρόπο απέναντι σε μέλη του Κοινοβουλίου. Αυτό, λοιπόν, όσον αφορά τη φράση που είπατε περί λίγου σεβασμού.

Κύριε Πρόεδρε, θα παρεκκλίνω για λίγο χρόνο από το σημερινό νομοσχέδιο, προκειμένου να αναφερθώ στο δικαιολογημένα διαρκώς επίκαιρο σιδηροδρομικό ατύχημα στα Τέμπη, σε ένα έγκλημα που ζητά απαντήσεις σε όλο και περισσότερα ερωτήματα που διαρκώς έρχονται στην επιφάνεια και που, δυστυχώς, δεν απαντώνται ή καλύτερα επιδιώκεται να μην απαντηθούν.

Δυστυχώς στις πιο κρίσιμες συνεδριάσεις της Βουλής, όπως και στη σημερινή, η δυνατότητα παρέμβασης κυρίως σε Βουλευτή της Αντιπολίτευσης είναι περιορισμένη. Σήμερα έχουμε κλείσει περίπου δεκατέσσερις ώρες συνεδρίασης και αν και είχα νούμερο «27», ανεβαίνω τώρα στο Βήμα. Μάλλον πρέπει να τσεκάρω και την κάρτα του Βουλευτή, γιατί μπορεί να μη δουλεύει, με αποτέλεσμα να μιλώ πάντα μεσάνυχτα. Άλλωστε, το είπατε και εσείς.

Ως εκ τούτου, σήμερα που έχω τη δυνατότητα, θεωρώ υποχρέωσή μου να θέσω στην Κυβέρνηση ένα κρίσιμο ερώτημα που με βασανίζει. Ρωτώ, λοιπόν, την Κυβέρνηση και τον Υπουργό Υποδομών διά των παρόντων: Για ποιον λόγο από τις 28 Φεβρουαρίου του 2023, από την αποφράδα ημέρα του τραγικού ατυχήματος και ενώ ο ν.5014/2023 ήταν ολόφρεσκος στη μνήμη της Κυβέρνησης και της πολιτικής ηγεσίας του Υπουργείου, δεν ενεργοποίησαν άμεσα, όπως είχαν υποχρέωση, σύμφωνα με τις διατάξεις του άρθρου 8, την Επιτροπή Διερεύνησης Σιδηροδρομικών Ατυχημάτων, αλλά πέρασαν οκτώ ολόκληροι μήνες μέχρι το τέλος του Σεπτέμβρη του 2023 για να τη συστήσουν; Και γιατί παρ’ όλο που συστάθηκε, δεν ενεργοποιήθηκε ποτέ και, απ’ ό,τι άκουσα, παραιτήθηκε και ο πρόεδρός της; Γιατί; Για να αλλοιωθεί και να απομακρυνθούν κρίσιμα στοιχεία για τον εντοπισμό των αιτιών και των συνθηκών πρόκλησης του ατυχήματος; Περιμένουν απάντηση οι γονείς των αδικοχαμένων παιδιών, όπως και εκατομμύρια συμπολιτών μας. Περιμένουμε όλοι μια πειστική απάντηση για τον λόγο που η πολιτική ηγεσία του Υπουργείου Υποδομών και Μεταφορών δεν ενήργησε σύμφωνα με τις διατάξεις τού νόμου που η ίδια έφερε στη Βουλή για τη σύσταση Επιτροπής Διερεύνησης Σιδηροδρομικών Ατυχημάτων.

Γιατί παρανόμησε; Διότι περί αυτού πρόκειται. Δώστε μια πειστική απάντηση γιατί δεν το πράξατε τόσους μήνες. Αν είχατε συστήσει και ενεργοποιήσει την Επιτροπή Διερεύνησης, όπως οφείλατε, σήμερα δεν θα βρισκόμαστε εδώ σε αυτή την Αίθουσα με δυσπιστία του Σώματος και της πλειοψηφίας του ελληνικού λαού απέναντί σας.

Τι θα είχε μεσολαβήσει αμέσως, εφόσον είχε συσταθεί αυτή η επιτροπή; Θα είχε εξ αρχής δεσμεύσει την ευρύτερη περιοχή του ατυχήματος. Θα είχε εξασφαλιστεί η ιχνηλασιμότητα, η φύλαξη συσκευών καταγραφής δεδομένων, φορτωτικές, κάθε υλικό και αποδεικτικό στοιχείο, θα είχαν διασωθεί τα πειστήρια. Δεν θα είχαμε μπαζώματα και απομακρύνσεις υλικών.

Πιστεύει κανείς σε αυτή την Αίθουσα ότι αν είχε ενεργοποιηθεί η Επιτροπή Διερεύνησης Σιδηροδρομικών Ατυχημάτων θα ασχολούμαστε σήμερα με μονταζιέρες και ξυλόλια και όλα αυτά τα πράγματα; Δεν θα βλέπαμε από την πρώτη στιγμή πώς γίνεται δύο ηλεκτροκίνητα τρένα που κατευθύνονται και συγκρούονται από αντίθετη κατεύθυνση δημιουργούν ένα πυρηνικό μανιτάρι, που ακόμα δεν μπορεί να εξηγηθεί. Δεν θα είχαμε αυτά τα ερωτήματα.

Γιατί, λοιπόν, έχουν άδικο οι δύστυχοι γονείς όταν ισχυρίζονται ότι σκοπίμως δεν συστήθηκε η επιτροπή προκειμένου να δοθεί χρόνος συγκάλυψης και αλλοίωσης κρίσιμων στοιχείων για τη διερεύνηση του τραγικού ατυχήματος; Ενώνω κι εγώ τη φωνή μου μαζί τους. Στο συγκεκριμένο ατύχημα είναι ολοφάνερη η ύπαρξη εγκληματικών παραλείψεων, εγκληματική αδιαφορία και παράβαση καθήκοντος εκ μέρους των διαδόχων του μοιραίου Υπουργού κ. Καραμανλή. Πρέπει να επιλέξετε. Είσαστε επικίνδυνα ερασιτέχνες ή εγκληματικά επικίνδυνοι; Δεν υπάρχει ενδιάμεση θέση στο συγκεκριμένο έγκλημά

Πάμε στο σημερινό νομοσχέδιο. Ο χρόνος με περιορίζει, ως εκ τούτου θα αναφερθώ σε δύο-τρία πράγματα που αφορούν τα λαϊκά στρώματα, τη μεσαία τάξη, την τρίτη ηλικία, ιδιαίτερα τους συνανθρώπους μας που τους έχετε αφήσει στο έλεος του Θεού να βιοπορίζονται με 300 και 400 ευρώ σύνταξη, που δεν μπορούν να επισκεφτούν όχι συμβεβλημένο γιατρό, που τουλάχιστον στην επαρχία τη δική μου δεν υπάρχει, ούτε καν να πετύχουν μια καλή σειρά στις απέραντες λίστες. Τώρα τους στερείτε και το φάρμακο. Και θα αναφερθώ παρακάτω.

Κυρίες και κύριοι συνάδελφοι, έχουμε μπροστά μας ένα νομοσχέδιο που δεν είναι τίποτα άλλο από τσιρότα για να καλύψουν τις σοβαρές πληγές του ημιθανούς Εθνικού Συστήματος Υγείας. Προαποφασισμένο το έχετε και το πάτε σιγά σιγά. Υπέρτατο αγαθό για τον άνθρωπο είναι η υγεία και ακολουθεί η ασφάλεια. Και στα δύο είσαστε κάτω από τη βάση. Περιμένουμε να δούμε και τα εθνικά θέματα μέσα από τις δηλώσεις των φίλων Τούρκων.

Μεταχειρίζεστε τρικ και εντυπωσιασμούς για να επιτύχετε καθυστερήσεις, να επιμηκύνετε την ανοχή των Ελλήνων στην Κυβέρνησή σας. «Σαλπίσατε νομή ίππων». Αυτή είναι η στρατηγική σας. Επενδύετε επικοινωνιακά στα απογευματινά χειρουργεία, όμως δεν βγαίνει. Είναι εμφανής η απροθυμία των νοσοκομειακών γιατρών και βοηθών να στηρίξουν μια ατελέσφορη διαδικασία. Έχετε αναστατώσει γενικότερα τον υγειονομικό κλάδο που έχει ήδη εξαγγείλει δυναμικές κινητοποιήσεις. Επικρατεί αναστάτωση και αβεβαιότητα για την εύρυθμη λειτουργία, τη στήριξη και την επόμενη ημέρα του δημόσιου Εθνικού Συστήματος Υγείας.

Η αδυναμία σας να αντιμετωπίσετε ουσιαστικά τις αιτίες για την απροθυμία των ιατρών να στελεχώσουν τα νοσοκομεία και τα κέντρα υγείας, περιφερειακά ιατρεία κ.λπ., ιδιαίτερα της περιφέρειας, σας οδηγεί σε πειραματισμούς που μπορεί να προκαλέσουν ακόμα μεγαλύτερα προβλήματα.

Λόγω έλλειψης χρόνου θα τρέξω λίγο και θα πω δύο λόγια για την κοστολόγηση του φαρμάκου και πόσο δίκειν Χουντίνι ακόμη και η μηδενική συμμετοχή του ασφαλισμένου στην αγορά φαρμάκου μπορεί να φτάσει στο 50% ακόμα και στο 100% του κόστους. Ακούστε ένα παράδειγμα με τα κόλπα διάθεσης των πρωτότυπων ή γενοσήμων φαρμάκων για τη συνταγογράφηση των οποίων δεν έχει καμμία ευθύνη ο ασθενής, πολύ περισσότερο ο ανήμπορος, ο υπερήλικας γιατί ό,τι του χρεώνουν. Το Υπουργείο ορίζει ένα φάρμακο «Χ» ουσίας σε ασφαλιστική τιμή, παραδείγματος χάριν 8 ευρώ, του οποίου, όμως, η λιανική είναι 14 ευρώ. Αν ο ασφαλισμένος συμμετέχει με 25% χρεώνεται στην πρώτη κατανομή με 2 ευρώ και στη δεύτερη του προσθέτουν και τη διαφορά μεταξύ ασφαλιστικής και λιανικής τιμής, δηλαδή άλλα 6 ευρώ και τα πληρώνει 8 ευρώ επί των 14 της αξίας του. Με άλλα λόγια, το 25% συμμετοχής που θα ήταν 3,5 ευρώ γίνεται 8 ευρώ. Δηλαδή, το 25% συμμετοχής γίνεται ως εκ θαύματος 57%.

Κι έρχεται από σήμερα ακόμα μια φιλολαϊκή ρύθμιση εις βάρος του Έλληνα πολίτη, η απόφαση για εφαρμογή χαρατσιού 1 ευρώ ανά παραπεμπτικό και 3 ευρώ για τις εξετάσεις, ακτινογραφίες κ.λπ.. Θα μαζευτούν από 30-40 εκατομμύρια όπως υπολογίζετε για να πάνε στο λεγόμενο clawback. Ποιος θα ωφεληθεί; Θα ωφεληθεί ο απλός πολίτης, ο πολίτης που σας περιέγραψα;

Αυτή είναι η πολιτική της Νέας Δημοκρατίας, δυστυχώς. Σταδιακά, αλλά σταθερά όλο το φορτίο στους αδύναμους ώμους των Ελλήνων. Συμπέρασμα: Πρωτοβάθμια υγεία δεν υπάρχει, η δευτεροβάθμια αδυνατίζει συνεχώς και το φάρμακο να χρεώνεται στον κατά τα άλλα ασφαλισμένο πολίτη. Αυτή είναι η κυβερνητική πρόνοια για τη δημόσια ιατροφαρμακευτική περίθαλψη των Ελλήνων. Τον λογαριασμό, βέβαια, τον πληρώνουμε εμείς, αλλά θα έρθει και η σειρά σας τον Ιούνιο.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Παπαηλιού Γεώργιος από τον ΣΥΡΙΖΑ και ακολουθεί η κ. Θρασκιά Ράνια και μετά η κ. Αντωνίου.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, οι βασικοί πυλώνες του κοινωνικού κράτους, δηλαδή η υγεία και η εκπαίδευση βρίσκονται στο στόχαστρο της νεοφιλελεύθερης πολιτικής της Νέας Δημοκρατίας, η οποία τους ακυρώνει απαξιώνοντας τους μεθοδευμένα και συστηματικά. Η υγεία αντιμετωπίζεται ως εμπόρευμα και όχι ως δημόσιο κοινωνικό αγαθό, η πρόσβαση στο οποίο θεσπίζεται ισότιμα για όλους και συνταγματικά.

Προτεραιότητα της πολιτικής της Νέας Δημοκρατίας είναι η διευκόλυνση της εισόδου ιδιωτών στο Εθνικό Σύστημα Υγείας, αλλά και η εξ ολοκλήρου παραχώρηση τομέων του συστήματος σε ιδιώτες. Έτσι αφήνονται οι δημόσιες δομές υγείας και στην περιφέρεια, κυρίως θα έλεγα στην περιφέρεια, να υπολειτουργούν ή ακόμη και να μη λειτουργούν. Δεν λαμβάνονται ουσιαστικά μέτρα ώστε αυτές να στελεχωθούν με την πρόσληψη μόνιμων γιατρών και νοσηλευτών και όχι επικουρικών, την παροχή κινήτρων σε νέους γιατρούς και ουσιαστικές αυξήσεις μισθών.

Σε αυτό το πλαίσιο, η υποχρηματοδότηση και η υποστελέχωση αποτελούν τα σημαντικότερα προβλήματα. Αυτά επηρεάζουν όλες τις λειτουργίες της πολιτικής υγείας σε όλα τα επίπεδα και σε όλα τα πεδία. Στις θέσεις του ιατρικού προσωπικού όλων των ειδικοτήτων που παραμένουν κενές, αφού δεν προσλαμβάνονται καινούργιοι μόνιμοι ιατροί, στην ακραία καταπόνηση μέχρις εξάντλησης του υπηρετούντος ιατρικού και νοσηλευτικού προσωπικού, στην έλλειψη, αλλά και στην αδρανοποίηση του εξοπλισμού που παραμένει εν πολλοίς αναξιοποίητος και στις τεράστιες λίστες αναμονής των χειρουργείων.

Καταργείται ο θεσμός της πλήρους και αποκλειστικής απασχόλησης των ιατρών, αφού πλέον παράλληλα με τα καθήκοντά τους στο ΕΣΥ επιτρέπεται να ασκούν ιδιωτικό έργο με τη θεσμοθέτηση απογευματινών ιατρείων και απογευματινών χειρουργείων επί πληρωμή και μάλιστα, βάσει τιμοκαταλόγου. Είστε η Κυβέρνηση των τιμοκαταλόγων, κύριε Υπουργέ.

Η Κυβέρνηση νομοθετεί με γνώμονα την εξυπηρέτηση των ιδιωτών της υγείας, εις βάρος κυρίως των οικονομικά ασθενέστερων ασθενών πολιτών, των οποίων η οικονομική κατάσταση επιδεινώνεται με την πολιτική που ασκείται από την αρχή της διακυβέρνησής σας. Έτσι παγιώνεται η κουλτούρα άμεσων πληρωμών και στον τομέα της υγείας που απευθύνεται στους «έχοντες και κατέχοντες». Οι μη «έχοντες και κατέχοντες» οδηγούνται στον αποκλεισμό από τις δωρεάν υπηρεσίες υγείας.

Σε αυτό το πλαίσιο κινείται και το υπό συζήτηση νομοσχέδιο. Δεν περιλαμβάνεται σε αυτό κάποιο ουσιαστικό μέτρο ενίσχυσης του Εθνικού Συστήματος Υγείας, ενώ παρ΄ότι επιγράφεται με έναν άκρως παραπλανητικό τίτλο «δράσεις δημόσιας υγείας, ρυθμίσεις για την ενίσχυση του ΕΣΥ». Η Κυβέρνηση χρησιμοποιεί κατά κόρον τέτοιους παραπλανητικούς τίτλους, για λόγους επικοινωνίας και μόνον. Χρησιμοποιώντας για άλλη μια φορά εργαλεία νεοφιλελεύθερης λογικής εφαρμόζει αποτυχημένες μεθόδους δήθεν για την ανάταξη του δημόσιου συστήματος υγείας, το οποίο, όμως, ευρισκόμενο στο χείλος της κατάρρευσης βρίσκεται στο στόχαστρο της πολιτικής της.

Αυτό που επί της ουσίας συμβαίνει με τις διατάξεις του νομοσχεδίου είναι ότι εισάγονται εργαλεία του ιδιωτικού τομέα στο δημόσιο σύστημα υγείας και μάλιστα εργαλεία του παρελθόντος που ήδη έχουν αποτύχει. Αντί η Κυβέρνηση να επενδύσει στο δημόσιο σύστημα υγείας, αυξάνοντας τον προϋπολογισμό του και προχωρώντας σε γενναίες προσλήψεις προσωπικού, το αντιμετωπίζει ως ιδιωτική επιχείρηση που συναλλάσσεται, εμπορεύεται ένα προϊόν και λειτουργεί βάσει του νόμου της ελεύθερης αγοράς και της κερδοφορίας. Η πραγματικότητα είναι, παρ’ ότι η υγεία είναι δημόσιο κοινωνικό αγαθό με ισότιμη πρόσβαση για όλους, όπως προβλέπεται και από το Σύνταγμα, ότι πλέον το δικαίωμα αυτό κατοχυρώνεται μόνο για όποιον μπορεί να πληρώνει.

Είπαμε για τα απογευματινά χειρουργεία. Η αποτίμηση της εφαρμογής του μέτρου των επί πληρωμή απογευματινών χειρουργείων είναι απολύτως αρνητική. Η σχετική κοινή υπουργική απόφαση περιέχει σημαντικές ασάφειες ως προς τα περιστατικά που μπορούν να χειρουργηθούν το απόγευμα, καθώς δεν διαχωρίζει τα επείγοντα από τα μη επείγοντα. Ενώ το Υπουργείο Υγείας διακήρυττε ότι το μέτρο θα εφαρμοζόταν με σκοπό την αποσυμφόρηση των πρωινών τακτικών χειρουργείων, είδαν το φως της δημοσιότητας περιπτώσεις έκτακτων (ορθοπεδικών) περιστατικών που αντιμετωπίστηκαν σε απογευματινά χειρουργεία επί πληρωμή. Έτσι αφού δεν υπάρχει σαφές συγκεκριμένο πλαίσιο ελέγχου της διαδικασίας, μοναδικό κριτήριο είναι η οικονομική δυνατότητα του ασθενούς. Σε αυτό το πλαίσιο αποτυπώνεται η λογική της νομιμοποίησης της τακτικής τού «δίνω φακελάκι για να εξυπηρετηθώ γρηγορότερα».

Θα παραλείψω τα υπόλοιπα λόγω χρόνου. Θα ήθελα να κάνω μια μικρή αναφορά για το πώς αποτυπώνεται η πολιτική της Κυβέρνησης στον τομέα της υγείας στον Νομό Αρκαδίας. Το Νοσοκομείο «Παναρκαδικό», ένα εμβληματικό νοσοκομείο που θα μπορούσε και θα έπρεπε να αποτελέσει περιφερειακό νοσοκομείο για ολόκληρη την Πελοπόννησο, έχει σοβαρά κενά και ελλείψεις ως προς τις υποδομές και ως προς τη λειτουργία πολλών κλινικών του και του ΤΕΠ, αφού ελλείπει η μόνιμη στελέχωσή του σε κρίσιμες ειδικότητες ιατρών και σε μόνιμο νοσηλευτικό προσωπικό. Εμβληματική είναι η περίπτωση των ακτινολόγων, αφού στο νοσοκομείο υπηρετεί ένας ακτινολόγος, ενώ είναι γνωστό ότι νοσοκομείο χωρίς ακτινολόγους δεν μπορεί να λειτουργήσει ή μάλλον θα έλεγα ότι δεν είναι νοσοκομείο.

Οι συνταξιοδοτούμενοι γιατροί δεν αντικαθίστανται -τελευταία το πρόβλημα είναι οξύ με τους χειρουργούς-, αφού δεν υπάρχει έγκαιρος προγραμματισμός αντικατάστασής τους. Όλα αυτά επιβάλλουν μια ενιαία προκήρυξη για όλες τις κενές οργανικές θέσεις και όπου αλλού χρειάζεται. Επιπλέον, ακόμη και η λειτουργία του εξοπλισμού που υπάρχει -στον βαθμό που υπάρχει- παραμένει εν πολλοίς αδρανής. Στο ακτινοδιαγωνιστικό τμήμα ο αξονικός τομογράφος υπολειτουργεί, οι αξονικές γίνονται από έναν γιατρό και δεν λειτουργούν ο μαγνητικός τομογράφος και οι υπέρηχοι.

Και δυο λόγια για την πρωτοβάθμια φροντίδα υγείας, η οποία ουσιαστικά έχει καταρρεύσει. Το Κέντρο Υγείας Τρίπολης λειτουργεί με τρόπο που έχει ως συνέπεια το Νοσοκομείο «Παναρκαδικό» να επιβαρύνεται με έργο πρωτοβάθμιας φροντίδας. Στα περιφερειακά κέντρα υγείας όλο το προσωπικό είναι επικουρικό. Λόγω ελλείψεων δεν επιτρέπεται να βγαίνουν εφημερίες, ενώ ο εξοπλισμός τους είναι εν πολλοίς απαρχαιωμένος. Υπάρχει σοβαρή έλλειψη ασθενοφόρων, κυρίως όμως πληρωμάτων ασθενοφόρων και οδηγών, γεγονός που θέτει σε κίνδυνο την ασφάλεια, την υγεία και τη ζωή των κατοίκων, αφού πολλές φορές οι ασθενείς μεταφέρονται στις δομές υγείας με δικά τους μέσα. Η ψηφισθείσα ρύθμιση-μπάλωμα να μπορούν να αποτελούν πληρώματα ασθενοφόρων ακόμη και οι υπηρετούντες στις Ένοπλες Δυνάμεις και το Πυροσβεστικό Σώμα επιτείνει το πρόβλημα, καθώς οι συγκεκριμένοι δεν έχουν την κατάλληλη εκπαίδευση για τις καταστάσεις τις οποίες καλούνται να αντιμετωπίσουν. Είναι αναγκαίοι ο συντονισμός και η συνέργεια του ΕΚΑΒ κυρίως με τα Κέντρα Υγείας της Γορτυνίας και της Κυνουρίας που βρίσκονται -όπως είπα- σε απομακρυσμένες περιοχές.

Η πρόταση για ίδρυση σταθμών του ΕΚΑΒ στις απομακρυσμένες περιοχές της Αρκαδίας σε θέσεις που θα επιλεγούν και που θα διευκολύνουν τη μεταφορά ασθενών από τα κέντρα υγείας στο «Παναρκαδικό» Νοσοκομείο και πάντως για τη δημιουργία κινητής μονάδας του ΕΚΑΒ παραμένει επίκαιρη.

Με άλλα λόγια η πολιτική σας στον τομέα της υγείας είναι πολιτική ιδιωτικοποίησης του ΕΣΥ και βέβαια περιθωριοποίησης της υγείας στις απομακρυσμένες και προβληματικές περιοχές της χώρας. Η τροπολογία την οποία καταθέσαμε ως ΣΥΡΙΖΑ – Προοδευτική Συμμαχία νομίζω ότι μπορεί να διευκολύνει και να δώσει ανάσα, διότι το πρόβλημα δεν πρέπει να περιοριστεί σε ανάσες, αλλά χρειάζεται ολικός επαναπροσανατολισμός της πολιτικής υγείας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριο συνάδελφοι, έχω την τιμή να σας ανακοινώσω ότι οι Υπουργοί Πολιτισμού, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ψηφιακής Διακυβέρνησης, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών καθώς και οι Υφυπουργοί στον Πρωθυπουργό και Πολιτισμού κατέθεσαν σήμερα 11-4-2024 σχέδιο νόμου: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Παραπέμπεται στην αρμόδια Διαρκή Επιτροπή.

Τον λόγο έχει η κ. Θρασκιά και αμέσως μετά η κ. Αντωνίου.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κυρίες και κύριοι Βουλευτές, κύριοι Υπουργοί, συζητούμε σήμερα ένα σχέδιο νόμου που κάθε άλλο παρά ανταποκρίνεται στον τίτλο του. Ελάχιστα αφορά σε δράσεις δημόσιας υγείας και ουδεμία σχέση έχει με ενίσχυση του Εθνικού Συστήματος Υγείας. Αντιθέτως, συρρικνώνει τον δημόσιο και δωρεάν χαρακτήρα της υγείας ανοίγοντας πεδίο δόξης λαμπρό για τον ιδιωτικό τομέα.

Τι θα αποτελούσε πραγματική ενίσχυση του ΕΣΥ; Να διαφυλάξετε το δομικό στοιχείο του Εθνικού Συστήματος Υγείας, αυτό της πλήρους και αποκλειστικής απασχόλησης των ιατρών του με γενναία αύξηση των αποδοχών τους. Αντ’ αυτού εσείς τι κάνετε; Νομοθετείτε τους όρους και τις προϋποθέσεις άσκησης ιδιωτικού έργου. Απαξιώνετε με κάθε τρόπο την έννοια του γιατρού ως λειτουργού αφοσιωμένου στη δημόσια και δωρεάν περίθαλψη. Γιατί αυτό που θέλετε να εξυπηρετήσετε είναι το σχέδιό σας για απογευματινά χειρουργεία για λίγους, γι’ αυτούς που μπορούν να πληρώσουν, αδιαφορώντας για τους οικονομικά αδύναμους και τις ευάλωτες ομάδες του πληθυσμού, χρησιμοποιώντας μάλιστα ως άλλοθι τις τεράστιες λίστες αναμονής των χειρουργικών επεμβάσεων.

Στην πόλη μου, κύριε Υπουργέ, τη Θεσσαλονίκη είναι κλειστές οι είκοσι πέντε από τις εβδομήντα χειρουργικές αίθουσες λόγω έλλειψης προσωπικού. Αν λειτουργούσαν, σύμφωνα με την Ένωση Νοσοκομειακών Ιατρών Θεσσαλονίκης, θα γίνονταν δεκαπέντε χιλιάδες περισσότερα χειρουργεία τον χρόνο, όση είναι δηλαδή και η λίστα αναμονής σε όλη τη βόρεια Ελλάδα.

Στο σύντομο διάστημα εφαρμογής του μέτρου σας φαίνεται πως χειρουργούνται ασθενείς εκτός λίστας ή που έχουν μπει στη λίστα λίγες μόλις μέρες πριν. Το ενδιαφέρον των ασθενών της χρόνιας λίστας είναι περιορισμένο, διότι αυτοί οι άνθρωποι δεν μπορούν να αντέξουν το οικονομικό κόστος. Στο Νοσοκομείο «Παπαγεωργίου», για παράδειγμα από τις 12 Μαρτίου που ξεκίνησαν τα απογευματινά χειρουργεία μέχρι και την περασμένη Τρίτη από τα είκοσι εννέα απογευματινά χειρουργεία με πληρωμή φυσικά που πραγματοποιήθηκαν, τα δεκατρία αφορούσαν ασθενείς εκτός λίστας αναμονής. Να σημειωθεί δε ότι στη λίστα αναμονής που περιμένουν πάνω από εννέα χιλιάδες ασθενείς από τη βόρεια Ελλάδα δεν τηρείται καμμία σειρά προτεραιότητας και προφανώς όποιος έχει να πληρώσει χειρουργείται. Απογευματινό χειρουργείο στη Θεσσαλονίκη, στο Νοσοκομείο «Γεννηματάς» αρθροπλαστική ισχίου, η ασθενής περίμενε έξι ώρες στο παγκάκι μέχρι να βρει κρεβάτι. Πλήρωσε 1.600 ευρώ από τα οποία 400 ευρώ πήρε ο χειρουργός και 400 ευρώ ο αναισθησιολόγος. Τα συμπεράσματα δικά σας για τα υπόλοιπα. Σε ιδιωτική κλινική η ίδια ακριβώς επέμβαση θα στοίχιζε 2.700 ευρώ.

Οι πολίτες όμως, κύριε Υπουργέ, δεν χρειάζονται ένα φθηνότερο ιδιωτικό σύστημα μέσα στο δημόσιο, αλλά ένα σύγχρονο δημόσιο και δωρεάν σύστημα υγείας. Και αν πραγματικά ανησυχούσατε για τις μακροχρόνιες αναμονές στα χειρουργεία και τις σοβαρές τους συνέπειες στην υγεία των ανθρώπων και την ψυχική υγεία των ανθρώπων και των οικογενειών τους αν σκύβατε με αληθινή ενσυναίσθηση στη διάχυτη ανασφάλεια που νιώθουν οι πολίτες, αν μπορούσατε να καταλάβετε την αγωνία και τον φόβο των πολιτών μήπως αρρωστήσουν οι ίδιοι ή οι αγαπημένοι τους θα είχατε προσλάβει όλο το αναγκαίο προσωπικό, θα καταργούσατε τις περικοπές των μισθών, θα είχατε ανοίξει χειρουργικές αίθουσες και κρεβάτια ανάνηψης στη ΜΕΘ, ώστε όχι μόνο να μη χρειάζεται να πληρώσουν ο ασθενής τίποτα επιπλέον, αλλά και να νιώθει ασφαλής. Αν θέλετε να ενισχύσετε πραγματικά το ΕΣΥ θα αντιμετωπίζατε την υποστελέχωση του. Αντ’ αυτού εσείς τι κάνετε; Προωθείτε τις ελαστικές σχέσεις εργασίας, καλύπτετε τα τεράστια κενά με αποσπάσεις και παράταση του εργασιακού βίου των γιατρών, κανονικοποιείτε τις μετακινήσεις διά «εντέλλεσθε» η οποία είναι φυσικά μια έκτακτη και κατ’ εξαίρεση τακτική. Ημίμετρα και μπαλώματα, όταν το φλέγον ζήτημα της υποστελέχωσης αντιμετωπίζεται μόνο με μόνιμες προσλήψεις και κάλυψη όλων των κενών οργανικών θέσεων του ΕΣΥ, με πολλαπλές παρεμβάσεις. Έχουμε θέσει τη δεινή κατάσταση που επικρατεί στα νοσοκομεία της Θεσσαλονίκης.

Σε τι να πρωτοαναφερθώ; Στη δίχως τέλος υποβάθμιση του Νοσοκομείου «Παπανικολάου»; Τον περασμένο Οκτώβριο συζητούσαμε, κύριε Υπουργέ, εδώ την επίκαιρη ερώτησή μου για αναστολή της λειτουργίας των τακτικών χειρουργείων του, την τραγική έλλειψη των αναισθησιολόγων που εξωθούνται σε απάνθρωπα ωράρια, πραγματοποιώντας δέκα με δώδεκα εφημερίες το μήνα και την εργασιακή εξουθένωση του προσωπικού. Λίγους μήνες μετά πληροφορηθήκαμε την τραγική είδηση της σαραντατετράχρονης αναισθησιολόγου του νοσοκομείου που υπέστη εγκεφαλικό επεισόδιο στο τέλος της εφημερίας της. Και στη συνέχεια; Το κλείσιμο για ακόμα μια φορά της τρίτης ΜΕΘ λόγω έλλειψης ιατρικού προσωπικού.

Στο «Ιπποκράτειο» Νοσοκομείο δεν λειτουργούν ούτε τα μισά εκ των υπαρχόντων χειρουργείων, που κατά τις τελευταίες εφημερίες του εξετάζονται χίλιοι διακόσιοι ασθενείς με τις εισαγωγές να είναι στο 180% και τις ανάγκες του νοσοκομείου να καλύπτονται μόνο κατά το 50% από μόνιμο προσωπικό, ενώ το υπόλοιπο είναι επικουρικό και συμβασιούχοι από το «4.000 στην υγεία», ειδικό πρόγραμμα του ΟΑΕΔ οι οποίοι δεν νομιμοποιούνται παρ’ ότι καλύπτουν αδιαμφισβήτητα και ευρέως αναγνωρισμένα πάγιες και διαρκείς ανάγκες.

Να αναφερθώ και στο ΑΧΕΠΑ, στο πανεπιστημιακό νοσοκομείο της Θεσσαλονίκης, όπου οι οργανικές θέσεις είναι χίλιες εξακόσιες, αλλά σήμερα το μόνιμο προσωπικό ανέρχεται σε περίπου οκτακόσια άτομα, τριακόσια άτομα είναι επικουρικοί και σαράντα πέντε έχουν προσληφθεί προσωρινά μέσω προγραμμάτων του ΟΑΕΔ. Λόγω της έλλειψης προσωπικού καθυστερούν οι διαγνωστικές εξετάσεις, με αποτέλεσμα την επιμήκυνση της νοσηλείας των ασθενών και αντίστοιχα της αποδέσμευσης της κλίνης. Και αυτά είναι μόνο λίγα παραδείγματα.

Αν θέλατε πραγματικά να ενισχύσετε τη δημόσια υγεία θα την αντιμετωπίζατε ως δημόσιο αγαθό και όχι ως προϊόν στο οποίο έχουν πρόσβαση μόνο όσοι μπορούν να ανταποκριθούν στην ιδιωτική δαπάνη, την ολοένα αυξανόμενη.

Με τις προβλεπόμενες ρυθμίσεις σας οι ασφαλισμένοι επιβαρύνονται με αυξημένη συμμετοχή στα φάρμακα, ενώ αναγκάζονται να πληρώνουν από την τσέπη τους φάρμακα και συμπληρώματα διατροφής και αναφέρομαι σε αυτά μόνο γιατί αφορούν ογκολογικούς ασθενείς, έχουν αφαιρεθεί και αυτά από τη λίστα των φαρμάκων. Και πέρα από αυτά, επιβάρυνση 1 ευρώ ανά συνταγή υπέρ του ΕΟΠΥΥ, οι ασθενείς επιβαρύνονται με 1 ευρώ ανά παραπεμπτικό για την εκτέλεση διαγνωστικών εξετάσεων, βιολογικών υλικών, 3 ευρώ για παραπεμπτικό για την εκτέλεση απεικονιστικών εξετάσεων, συν 5 ευρώ για κάθε διενεργούμενο στο φαρμακείο εμβολιασμό κατά του κορωνοϊού. Σε μια χώρα που πρωτεύει στην ιδιωτική δαπάνη, που το μεγαλύτερο μέρος της έχει φτωχοποιηθεί με την ακρίβεια και την αισχροκέρδεια να καλπάζουν, τη δημόσια υγεία ήδη υποχρηματοδοτούμενη και υποστελεχωμένη, εσείς επιβάλλετε χαράτσια και προσπαθείτε να πείσετε τους ασθενείς πως πρέπει να πληρώνουν για να έχουν πρόσβαση στο υπέρτατο αγαθό της υγείας και τους υγειονομικούς ότι πρέπει να μετατρέψουν τους ασθενείς σε πελάτες, προκειμένου να αυξήσουν το εισόδημά τους.

Το παρόν νομοσχέδιο, κυρίες και κύριοι Βουλευτές, είναι ένα ακόμη αντικοινωνικό νομοσχέδιο της Κυβέρνησης της Νέας Δημοκρατίας που αποτελεί απτό παράδειγμα τις προωθούμενες ιδιωτικοποιήσεις της υγείας.

Στο ΣΥΡΙΖΑ - Προοδευτική Συμμαχία θα επιμείνουμε, με τις θέσεις και τις προτάσεις μας να διεκδικούμε την ουσιαστική ενδυνάμωση του ΕΣΥ, την επένδυση στο ανθρώπινο δυναμικό του και την αντιστροφή τής τάσης παραίτησης και φυγής ιατρικού δυναμικού, την εξάλειψη των ανισοτήτων στην υγεία, ώστε να εγγυηθούμε την ισότιμη πρόσβαση σε όλους και με θεμιτές και θετικές πολιτικές υπέρ των ευπαθών ομάδων, των ευάλωτων πληθυσμών και όσων ζουν σε απομακρυσμένες νησιωτικές περιοχές. Γιατί για εμάς η μάχη για τη δημόσια υγεία είναι καθημερινή και έχει στόχο τον άνθρωπο και το αίσθημα ασφάλειας που του στερήσατε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Αντωνίου Μαρία από τη Νέα Δημοκρατία.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Πριν ξεκινήσω την τοποθέτησή μου, θέλω να πω ως Βουλευτής -είτε γυναίκα είτε άνδρας- και εκφράζοντας πολλούς συναδέλφους εδώ ότι από τις 10.00΄ η ώρα που ξεκίνησε η συζήτηση του νομοσχεδίου μέχρι τώρα, στις 23.30΄ έχουν τοποθετηθεί περίπου είκοσι εννέα συνάδελφοι Βουλευτές. Και γιατί συμβαίνει αυτό; Γιατί κάποιοι Αρχηγοί, όχι μόνο καταχρώνται τον χρόνο που έχουν βάσει της κοινοβουλευτικής διαδικασίας, αλλά δεν σέβονται ούτε το Κοινοβούλιο ούτε τη διαδικασία ούτε τους συναδέλφους. Αυτό δεν ξέρω αν είναι δημοκρατικό. Θέλει αρετή και τόλμη η ελευθερία, λέει. Και αυτοί δεν έχουν ούτε το ένα ούτε το άλλο.

Κύριε Υπουργέ, κυρίες και κύριοι συνάδελφοι, όταν αποφάσισα να ασχοληθώ με την πολιτική, εφαλτήριο και απώτερος σκοπός μου ήταν ένας και μοναδικός. Όλες οι ενέργειες και οι αποφάσεις να έχουν ουσιαστικό πολιτικό περιεχόμενο, που θα εκπορεύεται από την προάσπιση του δημόσιου συμφέροντος επ’ ωφελεία του κοινωνικού συνόλου των συμπολιτών μου που με τίμησαν με την ψήφο τους να γίνω η δική τους φωνή, αλλά και όλων των Ελλήνων που μας εξουσιοδότησαν να εκπροσωπούμε στο ελληνικό Κοινοβούλιο. Και αυτόν τον σκοπό, την ωφέλεια του κοινωνικού συνόλου, τον εντόπισα στο παρόν νομοσχέδιο.

Το συγκεκριμένο, λοιπόν, νομοσχέδιο έρχεται να επιλύσει όσο πιο γρήγορα γίνεται διαχρονικά προβλήματα του Εθνικού Συστήματος Υγείας. Ταυτόχρονα, ρυθμίζει επείγοντα ζητήματα: Πρώτον, τη δυνατότητα των γιατρών του ΕΣΥ να ασκούν ιδιωτικό έργο, αξιοποιώντας την κλινική εμπειρία τους με όρους και προϋποθέσεις. Δεύτερον, τον προσδιορισμό της φύσης τού εισοδήματος των ιατρών του ΕΣΥ από τη διενέργεια απογευματινών χειρουργείων ως εισόδημα από άσκηση ιδιωτικού έργου. Τρίτον, την αντιμετώπιση άμεσων ζητημάτων των υγειονομικών δομών και υγειονομικών περιφερειών, καθώς και ζητημάτων που άπτονται της χορήγησης ιατρικών και νοσηλευτικών ειδικοτήτων. Τέταρτον, τον εξορθολογισμό της φαρμακευτικής δαπάνης. Πέμπτον, την επίλυση ζητημάτων εποπτευόμενων φορέων του Υπουργείου Υγείας, ιδίως του ΕΟΔΥ. Έκτον, την επίτευξη εμβολιαστικής κάλυψης και καλύτερης επιτήρησης της εξέλιξης και μετάδοσης της νόσου COVID-19. Έβδομον, την προώθηση της ταχείας υλοποίησης των έργων του Ταμείου Ανάκαμψης και Ανθεκτικότητας αρμοδιότητας του Υπουργείου Υγείας.

Και εδώ υπάρχει και ένας ακόμα λόγος για τον οποίο θα υπερθεματίσω το παρόν νομοσχέδιο. Περιλαμβάνει το άρθρο 41 που αναφέρεται εξ ολοκλήρου στο Γενικό Νοσοκομείο Καστοριάς. Σε αυτό περιγράφονται οι ειδικοί όροι δόμησης για την αδειοδότηση και επέκταση του Γενικού Νοσοκομείου Καστοριάς. Πρόκειται για τη διευθέτηση ενός ζητήματος υψίστης σημασίας για την ακριτική περιοχή μου, η οποία λόγω της ακριβώς ιδιαίτερης γεωγραφικής της θέσης έχει ανάγκη από ένα άρτιο νοσοκομειακό συγκρότημα τόσο σε εξοπλισμό όσο και σε ανθρώπινο δυναμικό, ώστε οι συμπολίτες μου να νιώθουν ασφαλείς.

Ευχαριστώ θερμά τον Υπουργό Υγείας Άδωνι Γεωργιάδη, αλλά και τον Γενικό Γραμματέα Χωροταξίας και τον Υφυπουργό Χωροταξίας για την άριστη συνεργασία που είχαμε, προκειμένου να διευθετηθεί με τον καλύτερο δυνατό τρόπο το πάγιο αίτημα της βελτίωσης των κτηριακών υποδομών του Γενικού Νοσοκομείου Καστοριάς. Αποτελεί ακόμα μια απόδειξη ότι η Νέα Δημοκρατία είναι Κυβέρνηση όλων των Ελλήνων, προκειμένου να έχουν πρόσβαση σε ποιοτικές υπηρεσίες υγείας, χωρίς να επηρεάζεται από γεωγραφικές συντεταγμένες.

Αδιαμφισβήτητα, λοιπόν, το συγκεκριμένο νομοσχέδιο, αποτελεί ένα τολμηρό βήμα στον μακρύ δρόμο της αναδιοργάνωσης και του εκσυγχρονισμού του ΕΣΥ, με σαφή προσανατολισμό στην οικοδόμηση ενός πιο αποτελεσματικού συστήματος υγείας, του νέου ΕΣΥ στην υπηρεσία του φορολογούμενου πολίτη.

Όπως υπογράμμισε με έμφαση και ο ίδιος ο Πρωθυπουργός Κυριάκος Μητσοτάκης, η οικοδόμηση του νέου ΕΣΥ είναι πράγματι ένα τιτάνιο έργο, όμως βήμα-βήμα το ΕΣΥ αλλάζει. Πιστεύω, λοιπόν, ακράδαντα ότι σ’ αυτόν τον χάρτη της αλλαγής το νομοσχέδιο που συζητάμε σήμερα είναι σημείο αναφοράς και πυξίδας.

Εμείς στη Νέα Δημοκρατία, γνωρίζουμε τις αδυναμίες του Εθνικού Συστήματος Υγείας. Δεν κρύψαμε ποτέ τα προβλήματα, ούτε είπαμε ότι διαθέτουμε μαγικό ραβδί που με ένα άγγιγμα θα τα αλλάξει όλα στη χώρα.

Για τον Πρωθυπουργό Κυριάκο Μητσοτάκη και για όλους εμάς στη Νέα Δημοκρατία, το ΕΣΥ είναι «εμείς» και όχι «εγώ» ντυμένο με επικοινωνιακό περιτύλιγμα ενός life style που εξυπηρετεί μικροπολιτικές αντιπολιτευτικές σκοπιμότητες, προκειμένου κάποιοι να αποσταθεροποιήσουν τη χώρα.

Στο πλαίσιο, λοιπόν, αυτού του αντιπολιτευτικού λόγου χωρίς αντίκρισμα του ΣΥΡΙΖΑ, ακούσαμε και το επιχείρημα ότι στο εν λόγω νομοσχέδιο δεν υπάρχουν ρυθμίσεις που να ενισχύουν το Εθνικό Σύστημα Υγείας. Και ερωτώ: Η υλοποίηση δράσεων για την πρόληψη κλινικών και αναπτυξιακών προβλημάτων παιδιών, τι είναι; Η πρόσβαση όλων των γυναικών άνω των σαράντα πέντε ετών σε δωρεάν προληπτικές εξετάσεις κατά του καρκίνου του μαστού, τι είναι; Η υλοποίηση του συνόλου των δράσεων του προγράμματος «Σπύρος Δοξιάδης» σε απομακρυσμένες και δυσπρόσιτες περιοχές, τι είναι; Η δυνατότητα διενέργειας εμβολιασμών κατ’ οίκον από τον ΕΟΔΥ, τι είναι; Η επικαιροποίηση του πλαισίου της υποβοηθούμενης αναπαραγωγής, τι είναι;

Κι ερχόμαστε στα απογευματινά χειρουργεία, τα οποία επίσης δέχονται μεγάλη κριτική από την Αντιπολίτευση. Καλό θα ήταν, κυρίες και κύριοι συνάδελφοι της Αντιπολίτευσης, να είστε λίγο καλύτερα ενημερωμένοι για το τι συμβαίνει στην Ευρώπη, διότι, είμαστε Ευρώπη, αλλά ως γνωστόν γυρνάτε γύρω-γύρω από την ουρά σας.

Οι περισσότεροι Ευρωπαίοι γιατροί που απασχολούνται σε δημόσια νοσοκομεία, επιτρέπεται επίσης να εργάζονται στον ιδιωτικό τομέα, στις κλινικές και στα νοσοκομεία. Για να φρεσκάρω τη μνήμη των συναδέλφων τού ΠΑΣΟΚ, εσείς είχατε θεσπίσει το ιδιωτικό έργο του ΕΣΥ, με τη λειτουργία απογευματινών ιατρείων με πληρωμή. Δεν προλάβατε τα χειρουργεία.

Κυρίες και κύριοι συνάδελφοι, η αναβάθμιση και ο εκσυγχρονισμός τού ΕΣΥ, η καλύτερη ποιότητα υπηρεσιών δημόσιας υγείας, είναι θέμα εθνικό και όχι κομματικό. Γι’ αυτό σας καλώ να υπερψηφίσουμε το συγκεκριμένο νομοσχέδιο.

Η δημόσια υγεία είναι κοινωνικό αγαθό και η απρόσκοπτη πρόσβαση σε αυτό, είναι δικαίωμα του κάθε Έλληνα πολίτη. Η αναβάθμιση του ΕΣΥ και η στήριξη της υγείας συνολικά στη χώρα μας, αποτελούσε μια από τις κύριες προεκλογικές μας δεσμεύσεις και προσωπικό στοίχημα του ίδιου του Πρωθυπουργού Κυριάκου Μητσοτάκη και βρίσκεται ψηλά στην κλίμακα προτεραιότητας του κυβερνητικού έργου.

Το ΕΣΥ ανασυγκροτείται στο πλαίσιο μιας μεταρρυθμιστικής προσπάθειας, μεθοδικά και συστηματικά και παρά τις δυσκολίες, γιατί στην Κυβέρνηση και στη Νέα Δημοκρατία πορευόμαστε με τη ρήση του Μακρυγιάννη: «Εμείς στο εμείς και όχι στο εγώ», όπως κάνουν τα κόμματα της Αντιπολίτευσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Κοινοβουλευτικός Εκπρόσωπος του ΣΥΡΙΖΑ κ. Καραμέρος έχει ζητήσει τον λόγο για μια παρέμβαση.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, σας ευχαριστώ.

Θα ήθελα να ενημερώσω και να τοποθετηθώ γι’ αυτό που βίωσαν οι κάτοικοι του κέντρου της Αθήνας πριν από λίγη ώρα, για μια ακόμα φορά, με πυροβολισμούς και τραυματίες στην περιοχή του Αγίου Παντελεήμονα, κοντά στην περιοχή της Αχαρνών, μια ημέρα όπου θυμόμαστε και πάλι τη μια από τις τρεις μεγάλες πληγές που δεν μπορεί να διαχειριστεί η Κυβέρνηση της Νέας Δημοκρατίας.

Κύριε Υπουργέ, εσείς κάνατε ό,τι μπορούσατε για δύο από τις τρεις. Μιλάω για την ακρίβεια, ενώ το δεύτερο είναι υγεία -βλέπουμε τι ακριβώς συζητάμε σήμερα- και το τρίτο είναι η ασφάλεια.

Όμως, ακριβώς για το θέμα της ασφάλειας, μιας και μας παρακολουθούν πάρα πολλοί συμπολίτες μας αυτή την ώρα, θέλω να κάνω μια αναφορά εκ μέρους της Κοινοβουλευτικής Ομάδας του ΣΥΡΙΖΑ γι’ αυτό που συνέβη σήμερα.

Θα είμαι σύντομος, κύριε Πρόεδρε.

Κατά τη μεταγωγή του βαρυποινίτη κρατούμενου των φυλακών Δομοκού, Αλκέτ Ριζάι, στο Νοσοκομείο Λαμίας το αυτοκίνητο που τον μετέφερε, η κλούβα, έμεινε στο δέκατο έκτο χιλιόμετρο, με αποτέλεσμα να χρειαστεί να μεταβεί στο σημείο άλλη κλούβα για να παραλάβει τον ίδιο και να φροντίσει για τη φύλαξή του.

Και το λέμε αυτό γιατί πριν από περίπου τρεις εβδομάδες η διοίκηση του Σωματείου Υπαλλήλων Εξωτερικής Φρουράς του Καταστήματος Κράτησης Άμφισσας είχε δημοσιοποιήσει τη συνάντησή της και με τον Περιφερειάρχη Στερεάς Ελλάδας κ. Φάνη Σπανό και είχε επιδείξει φωτογραφίες και άλλο υλικό για την προσβλητική για όλους κατάσταση των υπηρεσιακών οχημάτων της εξωτερικής φρουράς. Πρόκειται για αυτοκίνητα που χρονολογούνται από το 2000 και νωρίτερα έχοντας κάνει εκατομμύρια χιλιόμετρα με καθημερινές μεταγωγές.

Αυτό είχαμε στη Φθιώτιδα σήμερα, τη μεταγωγή ενός κρατούμενου, διαβόητου κακοποιού και βαρυποινίτη, του Αλκέτ Ριζάι, να μένει η κλούβα στο δέκατο έκτο χιλιόμετρο και να μεταφέρεται με άλλο αυτοκίνητο, ενώ υπήρχαν έγγραφες προειδοποιήσεις των υπαλλήλων τού εκεί καταστήματος κράτησης και μια συνθήκη που αποδεικνύει για ακόμα μια φορά το ζήτημα της ασφάλειας ως ένα από τα τρία πολύ μεγάλα ζητήματα, όπως αυτό της υγείας και της ακρίβειας ασφαλώς.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Περικλής Μαντάς από τη Νέα Δημοκρατία.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν από λιγότερο από έναν χρόνο, στις διπλές εκλογές του 2023, οι Έλληνες πολίτες στήριξαν με αποφασιστικότητα την πολιτική πρόταση της Νέας Δημοκρατίας και του Πρωθυπουργού Κυριάκου Μητσοτάκη παρέχοντας με απόλυτη σαφήνεια ψήφο εμπιστοσύνης στο μεταρρυθμιστικό μας πρόγραμμα. Παράλληλα, όμως, οι πολίτες έστειλαν και ένα δεύτερο μήνυμα με αποδέκτες το σύνολο της Αντιπολίτευσης, ένα εκκωφαντικό μήνυμα κατά της τοξικότητας, κατά του ακραίου πολιτικού λόγου και κατά της στείρας και ισοπεδωτικής άρνησης.

Περιμέναμε, λοιπόν, μετά από τόσες διαδοχικές εκλογικές, πολιτικές και ιδεολογικές ήττες ότι τα κόμματα της Αντιπολίτευσης θα ήταν πια σε θέση να δουν τι πραγματικά ζητάει η μεγάλη δημοκρατική πλειοψηφία του ελληνικού λαού. Δυστυχώς, για άλλη μια φορά όμως η Αντιπολίτευση περνά πολύ κάτω από τον πήχη. Διότι αν και υπάρχουν πάρα πολλοί Βουλευτές που ανήκουν σε περιφέρειες σε αυτή την Αίθουσα, οι οποίοι προφανώς ισχυρίζονται ότι μπορούν να ακούν την ελληνική κοινωνία, ωστόσο δεν ακούσαμε ούτε μια πρόταση από την πλευρά της Αντιπολίτευσης για το πώς θα αντιμετωπιστεί το τραγικό αδιέξοδο των νοσοκομείων μας με τις άγονες προκηρύξεις για τις θέσεις ιατρικού προσωπικού.

Διότι, ξέρετε, κυρίες και κύριοι συνάδελφοι, το πρόβλημα είναι και πολύ μεγάλο πράγματι και πολύ υπαρκτό. Ενώ οι γιατροί μας ολοκληρώνουν τον κύκλο τους, αποσύρονται από το ΕΣΥ και συνταξιοδοτούνται αδειάζοντας έτσι τις θέσεις που μέχρι πρότινος καταλάμβαναν, η κάλυψη των κενών όμως γίνεται διαρκώς όλο και δυσκολότερη. Και παρ’ όλο που οι θέσεις προκηρύσσονται με σχετική ταχύτητα από την πολιτεία, το ενδιαφέρον εξακολουθεί να παραμένει πάρα πολύ χαμηλό και τελικά ο πολίτης μένει χωρίς τον γιατρό του ΕΣΥ, χωρίς κέντρο υγείας, χωρίς πρωτοβάθμια ή δευτεροβάθμια φροντίδα και σταδιακά οδηγείται θέλοντας και μη προς τους ιδιώτες παρόχους.

Η θέση μας, λοιπόν, απέναντι στο πρόβλημα είναι και σαφής και ξεκάθαρη. Το ΕΣΥ πρέπει να γίνει ελκυστικότερο, αποδοτικότερο και αποτελεσματικότερο.

Και για να συμβεί αυτό, πρέπει οι παροχές να είναι υψηλότερες. Δώστε περισσότερα χρήματα φωνάζουν από την Αντιπολίτευση. Μα δώσαμε, απαντάμε εμείς, αλλά η κατάσταση παραμένει ίδια και ίσως και δυσκολότερη, γιατί παρά τις μεγάλες αυξήσεις στη μισθοδοσία των γιατρών, που ψηφίσαμε κατά την προηγούμενη θητεία της Κυβέρνησης, η μεγάλη εικόνα δεν έχει αλλάξει σημαντικά. Και πολλές προκηρύξεις, ιδιαίτερα για τα περιφερειακά μικρά νοσοκομεία συνεχίζουν να βγαίνουν άγονες.

Δώστε μεγαλύτερες αυξήσεις μας λένε πάλι από την Αντιπολίτευση. Εντάξει, αλλά πόσο; Πόσο πρέπει να αυξήσουμε τους μισθούς; Ποιους πόρους πρέπει να αυξήσουμε, για να μην υπάρχει δημοσιονομική τρύπα ή ποια ισοδύναμα μέτρα πρέπει να πάρουμε μέτρα, για να χρηματοδοτήσουμε αυτές τις μεγάλες αυξήσεις;

Και εκεί, βεβαίως, δεν υπάρχει καμμία απάντηση, καμμία θέση, καμμία πρωτοβουλία. Γι’ αυτό η Αντιπολίτευση περνά για άλλη μια φορά κάτω από τον πήχη, γιατί είναι απλός λαϊκισμός να τάζεις λεφτά, χωρίς όμως να λες πού θα τα βρεις. Και χάσαμε μια ολόκληρη δεκαετία, κυρίες και κύριοι, ποντάροντας σε ρευστότητα και σε υπερήφανες διαπραγματεύσεις με τα πουκάμισα έξω.

Το σημερινό νομοσχέδιο, λοιπόν, δίνει τη δική μας απάντηση στο πρόβλημα χωρίς όμως να τάζουμε λαγούς με πετραχήλια, γιατί με τον τρόπο αυτό δίνουμε περισσότερες δυνατότητες στους γιατρούς μας, ώστε να αυξήσουν το εισόδημά τους, επιτρέπουμε την άσκηση ιδιωτικού έργου με συγκεκριμένες αυστηρές προϋποθέσεις, έτσι ώστε σε συνδυασμό με τα απογευματινά χειρουργεία, τα οποία ήδη έχουν αρχίσει να λειτουργούν με επιτυχία, να ενισχυθεί ακόμα περισσότερο το εισόδημα των γιατρών μας και οι θέσεις τους να γίνουν ελκυστικότερες, αλλά και να διευκολυνθούν πολλοί πολίτες, που είναι σε λίστα αναμονής χειρουργείων για πάρα πολύ καιρό.

Θα λυθεί έτσι το πρόβλημα; Δυστυχώς, κανείς δεν το ξέρει και κανείς δεν είναι σε θέση να το προβλέψει. Το σίγουρο, όμως, είναι ότι την πολιτική αυτή δεν την ανακαλύψαμε εμείς και δεν είναι αποτέλεσμα δικών μας πειραματισμών. Αντίθετα, είναι πρακτική που ακολουθείται σε ολόκληρη την Ευρώπη και ακολουθεί μια κοινή και προσγειωμένη λογική, για την οποία, όπως άλλωστε φάνηκε και στην έως τώρα δημόσια συζήτηση, δύσκολα υπάρχει αντίλογος με ισχυρά επιχειρήματα.

Κυρίες και κύριοι συνάδελφοι, προέρχομαι από τη Μεσσηνία και θέλω να σας ενημερώσω ότι τα ζητήματα της υγείας βρίσκονται και εκεί πολύ υψηλά στις προτεραιότητες των ανθρώπων της περιοχής μου. Ξέρετε πώς για μία κοντινή απόσταση ένα ασθενοφόρο κάνει μια ολόκληρη ώρα να φθάσει για να παραλάβει τον ασθενή και να πάει στο νοσοκομείο; Και όμως αυτό συμβαίνει με το υγειονομικό κενό που έχουμε στην περιοχή της ανατολικής Πυλίας, όπου χρειαζόμαστε να ιδρυθεί επιτέλους ο τοπικός σταθμός του ΕΚΑΒ, τον οποίο η διοίκηση του ΕΚΑΒ, τον έχει συμπεριλάβει στο σχεδιασμό του, σας έχει γνωστοποιήσει και στους προκατόχους σας, αλλά και σε εσάς το κενό που υπάρχει εκεί, αλλά και την αναγκαιότητα που πρέπει να ιδρυθεί, προκειμένου να καλύψουμε τη μεγάλη ανάγκη στη συγκεκριμένη περιοχή, μία περιοχή η οποία είναι τόσο κοντά στην Καλαμάτα, αλλά είναι τόσο μακριά ταυτόχρονα, γιατί απαιτείται περίπου μία ώρα και δέκα λεπτά ένα ασθενοφόρο να μεταβεί από την Καλαμάτα στην περιοχή της Κορώνης για να καλύψει ανάγκες υγειονομικές.

Και θα ήθελα, κύριε Υπουργέ, να δούμε λίγο επειδή πληροφορούμαι ότι στη νέα προκήρυξη που είναι σε ισχύ για την πρόσληψη πληρωμάτων για ασθενοφόρα ότι ο συγκεκριμένος σταθμός δεν συμπεριλαμβάνεται στο σχεδιασμό για να καλυφθεί. Και ακούμε από αυτά που βγαίνουν στη δημοσιότητα ότι προσπαθούμε με κάποια ημίμετρα να λύσουμε το πρόβλημα, δημιουργώντας πιθανόν πρόβλημα σε άλλους σταθμούς μεταφέροντας προσωπικό ή καλύπτοντας έτσι το υγειονομικό κενό. Θα πρέπει να δεσμευτούμε ότι αυτό το κενό θα το καλύψουμε, θα βρούμε γρήγορα λύση για να μπορέσουμε να παρέχουμε τις υπηρεσίες υγείας που αξίζουν στη συγκεκριμένη περιοχή και στους κατοίκους.

Και πώς θα τα λύσουμε όλα αυτά τα ζητήματα; Θα τα λύσουμε με πολλή δουλειά βεβαίως, αλλά σίγουρα δεν θα τα λύσουμε με τις ανέξοδες υποσχέσεις που ακούμε το τελευταίο διάστημα κυρίως από τις αντιπολιτεύσεις ή με τη νέα εκδοχή των λεφτόδεντρων που ανεύθυνα κάποιοι διακινούν για να αλιεύσουν μερικές ψήφους.

Στην ανασφάλεια, λοιπόν, που νιώθει ο κόσμος και αναρωτιέται γιατί το κράτος δεν κάνει κάτι και χάνει την εμπιστοσύνη στην οργανωμένη πολιτεία, εμείς απαντάμε με πολλή δουλειά βεβαίως και με το σημερινό νομοσχέδιο και κάνουμε πράξη μια πληθώρα μεταρρυθμίσεων που απαιτούνται για να γίνει καλύτερο το ΕΣΥ από την εφαρμογή του εθνικού σχεδίου δράσης που διευρύνει την πρόσβαση στα πολιτικά προγράμματα, τις συνταγογραφήσεις φαρμάκων, τον προσωπικό γιατρό για τους ευάλωτους, το clawback και τη βελτίωσή του και μια σειρά ζητημάτων που αφορούν τον ΕΟΠΥΥ.

Σε όλα αυτά, λοιπόν, που απαντά το σημερινό νομοσχέδιο προφανώς κινούνται προς στη σωστή κατεύθυνση και γι’ αυτό τα στηρίζουμε όλοι. Σε όλα αυτά δεν κρίνεται βεβαίως, όμως, σήμερα, αγαπητές και αγαπητοί κύριοι συνάδελφοι, μόνο η Κυβέρνηση, κρίνεται και η Αντιπολίτευση και αξιολογείται τελικά κατά πόσο μπορούμε όλοι μας να πορευθούμε συναινετικά και να βάλουμε πλάτη για τα θεμελιώδη για τα βασικά, ειδικά όταν αυτά αφορούν στην υγεία και την ευζωία του κάθε ανθρώπου και του πολίτη όπου και αν αυτός τοποθετείται ιδεολογικά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ.

Δηλώνω στο Σώμα για να το έχουν υπ’ όψιν τους για την υπόλοιπη συζήτηση ότι γίνονται δεκτές δύο τροπολογίες, η μία με γενικό αριθμό 125 και ειδικό αριθμό 10 και η δεύτερη με γενικό αριθμό 124 και ειδικό αριθμό 9. Η πρώτη είναι του Υπουργείου Υγείας, η δεύτερη είναι του Υπουργείου Εσωτερικών. Και εάν θέλετε αύριο θα μιλήσω ειδικά για τις τροπολογίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Παρασκευή Δάγκα από το Κομμουνιστικό Κόμμα Ελλάδας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Λέει η Κυβέρνηση ότι αντιμετωπίζει με το παρόν νομοσχέδιο υπαρκτά προβλήματα που υπάρχουν στο δημόσιο σύστημα υγείας. Το ζήτημα είναι σε ποια κατεύθυνση τα αντιμετωπίζει. Και η κατεύθυνση είναι απογείωση της επιχειρηματικής λειτουργίας και ιδιωτικοποίηση του δημόσιου συστήματος υγείας. Θα μπορούσε, βέβαια, να έχει και τίτλο απογείωση των πληρωμών των ασθενών με μέτρα τιμοκαταλόγου κυριολεκτικά της ζωής και των αναγκών των εργαζομένων του λαού μας. Και αυτά που περιλαμβάνονται στο νομοσχέδιο έρχονται να προστεθούν στο αίσχος μετά τα επί πληρωμή απογευματινά χειρουργεία.

Προφανώς και το νομοσχέδιο είναι ένα ακόμα βήμα στην πολιτική σας που οδηγεί στη μεγαλύτερη προσαρμογή των δημόσιων νοσοκομείων σε αυτοχρηματοδοτούμενες μονάδες που θα πωλούν κυριολεκτικά υπηρεσίες σε ασφαλιστικά ταμεία και στους ασθενείς. Δηλαδή, προσθέτετε και άλλους κρίκους στην αλυσίδα της εμπορευματοποίησης και ιδιωτικοποίησης της υγείας που παρέδωσαν οι προηγούμενες κυβερνήσεις ΣΥΡΙΖΑ, ΠΑΣΟΚ και άλλα.

Και το λέμε αυτό, γιατί η ικανοποίηση των σύγχρονων αναγκών του λαού μας στην υγεία και η επιχειρηματική λειτουργία που κανένα από τα άλλα κόμματα που σας κάνει κριτική στην Κυβέρνηση της Νέας Δημοκρατίας δεν αμφισβητεί, αυτές είναι έννοιες ασυμβίβαστες. Και επιβεβαιώνεται και στο κομμάτι της πρόληψης, γιατί όντως οι δωρεάν προληπτικές εξετάσεις για τον καρκίνο του μαστού, για τον καρκίνο του τραχήλου και μια σειρά άλλα, είναι κρίσιμο ζήτημα.

Η Κυβέρνηση, όμως, δεν έχει απαντήσει τι θα γίνει στην περίπτωση που σε μια γυναίκα, σε μια μαστογραφία υπάρχει κάποιο εύρημα. Πού θα απευθυνθεί; Είτε θα περιμένει μήνες για να κλείσει το αντίστοιχο ραντεβού στις τραγικά υποστελεχωμένες μονάδες των δημόσιων νοσοκομείων είτε θα αναγκαστεί να χρυσοπληρώσει τον ιδιωτικό τομέα, ο οποίος εμπορεύεται αυτές τις μεγάλες ανάγκες.

Η πρόληψη, όμως, είναι και κάτι ευρύτερο, απαιτεί δηλαδή αποκλειστικά ένα δίκτυο δημόσιας και δωρεάν υγείας με επίκεντρο την πρόληψη που σημαίνει κέντρα υγείας με μόνιμο προσωπικό όλων των ειδικοτήτων. Και αλήθεια πώς ακριβώς θα ανταποκριθούν σε αυτή την ανάγκη τα υποστελεχωμένα κέντρα υγείας; Γιατί για εμάς το μέτρο σύγκρισης δεν είναι ποια κυβέρνηση άφησε περισσότερο ή λιγότερο υποστελεχωμένο το δημόσιο σύστημα υγείας, τα δημόσια νοσοκομεία και τα κέντρα υγείας. Κριτήριο για εμάς είναι ποιες είναι οι σύγχρονες ανάγκες.

Το Κέντρο Υγείας Αγίων Αναργύρων, που καλύπτει τις ανάγκες πρωτοβάθμιας φροντίδας υγείας διακοσίων πενήντα τριών χιλιάδων κατοίκων. Στο τέλος του 2024 θα μείνει με το 60% του υγειονομικού προσωπικού.

Το Κέντρο Υγείας Χαϊδαρίου, δεν το συζητάμε, φαίνεται ότι πάει για κλείσιμο.

Το Κέντρο Υγείας Αιγάλεω, δεν έχει γυναικολόγο, δεν έχει ενδοκρινολόγο, τώρα δεν έχει και καθαρίστριες. Μπορεί να είναι όλα αυτά ενεργειακά αναβαθμισμένα από το Ταμείο Ανάκαμψης, αλλά θα είναι τραγικά υποστελεχωμένα.

Επίσης, στο ζήτημα του Ταμείου Ανάκαμψης υπάρχει και το εξής θέμα. Εμείς ασκούμε κριτική στην Κυβέρνηση της Νέας Δημοκρατίας, όχι μόνο για τα ποσά και το πού κατευθύνονται, ενώ τα άλλα κόμματα σας κάνουν κριτική για τη διαπραγμάτευση, αλλά και για τα προαπαιτούμενα που έχει το Ταμείο Ανάκαμψης, δηλαδή τα νέα αντιλαϊκά μέτρα.

Τελικά, όλα τα παραπάνω τα οποία τα έχουμε αναδείξει και με ερωτήσεις του ΚΚΕ συνολικά για τα κέντρα υγείας και δεν έχουν απαντηθεί είναι παράγωγα της πολιτικής σας, όπου λογαριάζετε με το κριτήριο του κόστους - οφέλους την αναγκαία κρατική χρηματοδότηση και στα δημόσια νοσοκομεία, αλλά και στα κέντρα υγείας. Και βέβαια, όλα αυτά κινούνται στις στρατηγικές κατευθύνσεις και τις οδηγίες της Ευρωπαϊκής Ένωσης.

Λέτε, κύριοι της Κυβέρνησης, ότι αυτά που υλοποιούνται ισχύουν σε όλα τα κράτη της Ευρωπαϊκής Ένωσης. Ποια είναι, όμως, τα αποτελέσματα; Θα σας πω ορισμένα στοιχεία.

Στη Γαλλία από το 2013 μέχρι το 2020 κλείσανε εβδομήντα οκτώ δημόσια νοσοκομεία, μειώθηκαν είκοσι επτά χιλιάδες οι νοσοκομειακές κλίνες. Στη Γερμανία το 2021 σε σχέση με το 2020 είχαν μείωση έξι χιλιάδες τετρακόσιες ΜΕΘ. Ένας νοσηλευτής είναι για τριάντα πέντε ασθενείς, 20% των κέντρων υγείας έχουν αγοραστεί από ιδιώτες. Στη Δανία το 2021 - 2022 είχαν μείωση του νοσηλευτικού προσωπικού 5,7%. Αναμένουν για να κάνουν τις διαγνωστικές εξετάσεις ακόμα και πέντε μήνες.

Αυτά υλοποιούνται και από φιλελεύθερες και από σοσιαλδημοκρατικές κυβερνήσεις και από ακροδεξιές κυβερνήσεις. Και τα λέμε, γιατί ακριβώς στηρίζονται στα ίδια σαθρά υλικά. Είναι ακριβώς τα υλικά της υγείας εμπορεύματος, της όλης εμπορευματοποίησης της υγείας.

Υπάρχει και ένα κομμάτι του νομοσχεδίου που αφορά στους εργαζόμενους του ΕΟΔΥ. Μιλάμε για χίλιους συμβασιούχους, που επί της ουσίας με τις συγκεκριμένες διατάξεις διαιωνίζετε για ακόμα μία φορά τον άθλιο εκβιασμό και την αβεβαιότητα, με τρίμηνες παρατάσεις. Και αφορά ιδιαίτερα το σοβαρό ζήτημα της ένταξης των εργαζομένων των κινητών ομάδων υγείας στην πρωτοβάθμια φροντίδα υγείας, όπου οι εργαζόμενοι παραμένουν σε απόλυτο σκοτάδι. Κανείς δεν γνωρίζει με τι όρους θα υλοποιηθεί, με τι αντικείμενο, πότε θα γίνει η αντίστοιχη εκπαίδευση των εργαζομένων κ.λπ.. Για να μην συζητήσουμε για την αβεβαιότητα των εργαζομένων που απασχολούνται στο πρόγραμμα «PHILOS» που υλοποιεί ο ΕΟΔΥ στον κρίσιμο τομέα της υγειονομικής περίθαλψης των προσφύγων.

Καταλαβαίνουμε, λοιπόν -για να ολοκληρώνω- ότι η Κυβέρνηση έχει χάσει πραγματικά την ψυχραιμία της, γιατί έχει στριμωχτεί από τις κινητοποιήσεις του εργατικού λαϊκού κινήματος των υγειονομικών, οι οποίοι διεκδικούν σταθερά αύξηση της κρατικής χρηματοδότησης για τη δημόσια υγεία, μαζικές προσλήψεις μόνιμου προσωπικού πλήρους και αποκλειστικής απασχόλησης, μονιμοποίηση όλων των εργαζομένων, κατάργηση όλων των πληρωμών και συμμετοχών των ασθενών στην ιατροφαρμακευτική περίθαλψη, κατάργηση των επί πληρωμή απογευματινών ιατρείων.

Εμείς σε αυτόν τον δρόμο ως ΚΚΕ συνεχίζουμε, γιατί ακριβώς υπερασπιζόμαστε το δικαίωμα των εργαζομένων του λαού στην υγεία, που θα είναι κοινωνικό αγαθό και όχι εμπόρευμα, που βέβαια απαιτεί ριζική ανατροπή στην οικονομία και στην κοινωνία, απελευθερωμένη από τα καπιταλιστικά δεσμά. Γιατί ακριβώς σε αυτή την κοινωνία είναι που στη ζωή δεν θα μπαίνει τιμοκατάλογος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο ο έχει ο κ. Σαρακιώτης και αμέσως μετά ο κ. Κοτίδης, η κ. Βέττα, και ο κ. Παρασκευαΐδης, ο κ. Βλαχάκος, η κ. Πέρκα και η κ. Σπυριδάκη.

Ορίστε, κύριε Σαρακιώτη.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούμε από το πρωί τους Βουλευτές της Νέας Δημοκρατίας να αναφέρουν μια εξαιρετική κατάσταση και το πόσα χρήματα έχουν δοθεί στα δημόσια νοσοκομεία. Και μια ερώτηση θεωρώ ότι περνάει από όλων το μυαλό: Από πότε έχουν να επισκεφθούν ένα δημόσιο νοσοκομείο στην περιοχή τους;

Βεβαίως, πριν από λίγους ομιλητές ο Βουλευτής της Νέας Δημοκρατίας από τη Μεσσηνία, αν δεν κάνω λάθος, ανέφερε ότι τα νοσοκομεία μας βρίσκονται σε τραγικό αδιέξοδο, γιατί δεν βρίσκουμε γιατρούς. Οπότε, πρέπει να το δείτε λίγο αυτό με τη γραμμή σας. Είτε πάνε εξαιρετικά τα νοσοκομεία και οικονομικά δίνετε δυνατότητες και ανοίγονται νέοι ορίζοντες ή βρίσκονται σε τραγικό αδιέξοδο. Δεν είναι δυνατόν να συμβαίνουν και τα δύο.

Εγώ τουλάχιστον στη Φθιώτιδα, και όπως διαβάζω και σε όλη την Ελλάδα, θεωρώ ότι βρισκόμαστε στη δεύτερη φάση, στο τραγικό αδιέξοδο. Και το δυστύχημα είναι ότι τα παθήματα, ειδικά το πάθημα της πανδημίας δεν σας έγινε σε καμμία περίπτωση μάθημα. Πάνω από τριάντα επτά χιλιάδες συμπολίτες μας έχασαν τη ζωή τους και δυστυχώς συνεχίζετε στην ίδια αδιέξοδη πολιτική.

Διεθνώς, αν διαβάσει κανείς, οι προτεραιότητες όλων των κρατών στον τόσο κρίσιμο αυτό τομέα είναι η διασφάλιση της ανθεκτικότητας, της βιωσιμότητας των συστημάτων υγείας και της βελτίωσης της προσβασιμότητας των πολιτών στις δημόσιες υπηρεσίες υγείας.

Τι γίνεται, όμως, στη χώρα μας; Ποιες είναι πρωτοβουλίες και σε ποια κατεύθυνση είναι; Απογευματινά χειρουργεία για την πραγματοποίηση επεμβάσεων με τιμοκατάλογο. Και εδώ προκύπτει το ερώτημα για ποιον λόγο κάποιος πληρώνει είκοσι-τριάντα-σαράντα χρόνια ασφάλιση. Για να έρθει να του πει ο κ. Γεωργιάδης και η Κυβέρνηση της Νέας Δημοκρατίας ότι «δεν πειράζει, ας πλήρωνες σαράντα χρόνια για την ασφάλισή σου για να μπορείς σε μια προχωρημένη ηλικία να κάνεις μια δωρεάν επέμβαση, έλα και πλήρωσε απογευματινό χειρουργείο»;

Τι άλλο φέρνει το νομοθέτημα και η πολιτική σας το τελευταίο χρονικό διάστημα; Ανατροπή στην εργασιακή σχέση των γιατρών του ΕΣΥ και την κατάργηση του χαρακτήρα της πλήρους και αποκλειστικής απασχόλησής τους, όπως και την αύξηση της συμμετοχής των πολιτών σε σειρά φαρμάκων, αλλά και νέα εμπόδια πρόσβασης σε καινοτόμα φάρμακα, όπως είναι τα ογκολογικά.

Αναρωτιέται κανείς. Επιβαρύνετε τους πολίτες, επιβαρύνετε τους ασθενείς. Εδώ αναπτύσσεται η χώρα με γοργούς ρυθμούς, όπως μας λέτε. Για ποιον λόγο προχωράτε σε αυτές τις αυξήσεις; Για ποιον λόγο καταγράφουμε ρεκόρ οκταετίας στις ληξιπρόθεσμες οφειλές του δημοσίου προς τα νοσοκομεία; Γιατί δεν πληρώνετε; Αφού η οικονομία μας πάει εξαιρετικά, για ποιον λόγο αυξάνονται διαρκώς οι οφειλές του δημοσίου προς τα δημόσια νοσοκομεία; Δεν έχουμε ακούσει μια απάντηση σε αυτά τα ερωτήματα.

Ας δούμε όμως ποια είναι τα δεδομένα. Σύμφωνα με την γνωστή στους ειδικούς έκθεση της Κομισιόν, του ΟΟΣΑ και του Ευρωπαϊκού Παρατηρητηρίου Συστημάτων και Πολιτικών Υγείας, με 1874 ευρώ κατά κεφαλήν δαπάνη το 2021 η χώρα μας διέθεσε λιγότερο από το μισό του μέσου όρου των συνολικών δαπανών για την υγεία σε ολόκληρη την Ευρωπαϊκή Ένωση. Δεύτερον, οι δημόσιες δαπάνες αποτελούν τη βασική πηγή χρηματοδότησης 62%, αλλά είναι σημαντικά χαμηλότερες από τον μέσο όρο της Ευρωπαϊκής Ένωσης, που φτάνει το 81%.

Ας δούμε όμως και σε ποιο κοινωνικοοικονομικό περιβάλλον φέρνετε αυτές τις μεταρρυθμίσεις κατ’ εσάς. Δεν φαίνεται προφανώς να σας απασχολεί ότι σύμφωνα με την ΕΛΣΤΑΤ ο πληθυσμός που βρίσκεται σε κίνδυνο φτώχειας ή κοινωνικό αποκλεισμό ανέρχεται στο 26% του πληθυσμού της πατρίδας μας, ήτοι σε δύο εκατομμύρια εξακόσιες χιλιάδες πολίτες.

Επίσης, φαίνεται ότι δεν σας ενδιαφέρει το γεγονός ότι το ποσοστό των αναφερόμενων μη ικανοποιούμενων αναγκών για ιατρική περίθαλψη στην Ελλάδα αγγίζει το 9% και είναι σημαντικά υψηλότερος από τον μέσο όρο της Ευρωπαϊκής Ένωσης. 9% στη χώρα μας και 2% στην Ευρωπαϊκή Ένωση. Και αντί να ενισχύετε τη χρηματοδότηση για δαπάνες υγείας και να στηρίξετε το Εθνικό Σύστημα Υγείας, κάνετε μόνο βήματα πίσω.

Δεν θα σας πω τι λέει ο ΣΥΡΙΖΑ - Προοδευτική Συμμαχία και το κόμμα της Αξιωματικής Αντιπολίτευσης. Θα σας αναφέρω επιστήμονες, λαμπρούς κατ’ εσάς, που είχατε συνεργαστεί στο παρελθόν.

Κύριε Υπουργέ, ο κ. Μανιαδάκης -όχι ο κ. Πολάκης-, που ήταν συνεργάτης της απ’ όσο γνωρίζω, αναφέρει τον Σεπτέμβρη του 2023 ότι οι Έλληνες πληρώνουν δυσανάλογα ακριβά για υπηρεσίες υγείας. Και αναφέρει ότι οι οικογένειες που καταστρέφονται οικονομικά κάθε χρόνο στην προσπάθεια να αντιμετωπίσουν ένα σοβαρό πρόβλημα υγείας θα μπορούσαν να γεμίσουν μια πόλη στο μέγεθος των Χανιών. Και τι προτείνει; Εξάλειψη των οικονομικών εμποδίων στην πρόσβαση στην υγεία, ώστε αυτή να καταστεί ισότιμη για όλους τους πολίτες.

Εσείς έρχεστε και βάζετε νέα εμπόδια. Άρα δεν λαμβάνετε υπ’ όψιν ούτε τα επίσημα στοιχεία τα οποία αντανακλούν τη δυσμενή κατάσταση στην οποία βρίσκεται σήμερα η ελληνική κοινωνία ούτε τις εισηγήσεις των επιστημόνων με τους οποίους συνεργαστήκατε στο παρελθόν και δεν γνωρίζω αν συνεργάζεστε ακόμη.

Και οι πρωτοβουλίες σας σε αυτόν τον τομέα, τον τόσο κρίσιμο, της υγείας πλήττουν κατά κύριο λόγο την ελληνική περιφέρεια. Είναι άλλο ένα δείγμα της περιφρόνησής σας και της αδιαφορίας σας απέναντι στην αναγκαιότητα για ενίσχυση της περιφερειακής ανάπτυξης.

Να δούμε στη Στερεά Ελλάδα τι συμβαίνει στον τομέα της πρωτοβάθμιας φροντίδας υγείας. Ο αριθμός του ιατρικού προσωπικού που απασχολείται στα κέντρα υγείας παρουσίασε μείωση κατά 4,3% το 2022 σε σχέση με το 2021 στο σύνολο της χώρας. Το αντίστοιχο ποσοστό που καταγράφεται για την ίδια περίοδο στην Περιφέρεια Στερεάς Ελλάδος είναι 8,2%. Είναι μείωση, δεν είναι αύξηση.

Και όμως καθυστερείτε να προχωρήσετε την ανάπτυξη των τοπικών μονάδων υγείας, οι οποίες θεσπίστηκαν με τον νόμο του 2017. Το 2018, έναν μόλις χρόνο μετά την νομοθετική πρωτοβουλία, ιδρύθηκε, άνοιξε στη Λαμία η πρώτη τοπική μονάδα υγείας. Το 2019 μπήκαν τα θεμέλια, προχώρησε η διαδικασία σε συνεργασία με την αυτοδιοίκηση να ανοίξει και η δεύτερη ΤΟΜΥ στη Λαμία και από τότε έχει φτάσει το 2024 και περιμένουμε.

Και ένας εκ των προκατόχων σας, ο κ. Πλεύρης, κύριε Υπουργέ, τον Φλεβάρη του 2022 πριν από δύο χρόνια σε ερώτηση για το πότε θα ανοίξει η ΤΟΜΥ, ανέφερε ότι είναι δέσμευση της χώρας μας και επιθυμούμε το άνοιγμα αυτών των δομών να γίνει εντός του έτους, του 2022. Φτάσαμε στο 2024 και ακόμη περιμένουμε. Όχι ότι η κατάσταση στη δευτεροβάθμια και στο νοσοκομείο Λαμίας είναι καλύτερη. Το 2015 είχαμε εβδομήντα πέντε γιατρούς και φτάσαμε εκατόν δεκαπέντε το 2019. Σήμερα που βρισκόμαστε; Πάλι κάτω από ογδόντα. Γυρίσαμε πάλι στα σκληρά μνημονιακά χρόνια. Επτά γιατροί υπήρχαν στην πνευμονολογική το 2019. Ένας γιατρός, ο οποίος συνταξιοδοτείται άμεσα, είναι σήμερα. Έξι παιδίατροι υπήρχαν το 2019 και ένας παιδίατρος σήμερα. Και ψάχνουμε για «μπλοκάκια» αριστερά και δεξιά.

Κλείνοντας θα αναφερθώ σε ένα ζήτημα το οποίο γνωρίζετε Υπουργέ. Στην ανακοίνωση της επιστημονικής επιτροπής του Ελληνικού Συλλόγου Ατόμων με Νόσο του Κινητικού Νευρώνα -την υπογράφουν τέσσερις έγκριτοι πανεπιστημιακοί, τους γνωρίζετε φαντάζομαι- αναφέρουν ότι η ασθένεια δεν μπορεί να περιμένει εξαιτίας του προβλήματος με το μοναδικό φάρμακο, με το μοναδικό χάπι που χορηγείται σε αυτούς τους ανθρώπους. Και αναφέρουν ότι δεν μπορεί επειδή ο χειρισμός μιας εταιρείας ήταν κακός, να τιμωρηθεί μία από τις πιο επιβαρυμένες κοινότητες ασθενών. Πρέπει να διατηρηθούν προγράμματα έγκαιρης πρόσβασης για ασθενείς με ALS και άλλα σπάνια νοσήματα στην Ελλάδα.

Γνωρίζω ότι θα μας αναφέρετε τις εισηγήσεις που έχετε δεχθεί και το κόστος του φαρμάκου, αλλά θα καταθέσω στα Πρακτικά, την ανακοίνωση της εταιρείας η οποία αναφέρει ότι στις Ηνωμένες Πολιτείες της Αμερικής και στον Καναδά το συγκεκριμένο φάρμακο σε όσους το λάμβαναν, όχι νέους ασθενείς, θα χορηγείται δωρεάν. Οπότε αναμένουμε αν θα προχωρήσετε σε κάποια ενέργεια προκειμένου και οι ασθενείς που το λάμβαναν στη χώρα μας και είχαν δει αποτελέσματα να το λάβουν και πάλι δωρεάν αυτή τη φορά.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(Στο σημείο αυτό ο Βουλευτής κ. Ιωάννης Σαρακιώτης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κοτίδης και αμέσως μετά η κ. Βέττα.

Ορίστε, κύριε Κοτίδη, έχετε τον λόγο.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Κυβέρνηση αποφάσισε να φέρει ακόμη ένα σχέδιο νόμου με σκοπό υποτίθεται την καλύτερη λειτουργία στον χώρο της υγείας και την ενίσχυση των δομών του Εθνικού Συστήματος Υγείας προς όφελος του Έλληνα πολίτη. Όμως παρά την πολυδιαφημισμένη έξοδο από τα μνημόνια, χρόνο με τον χρόνο το επίπεδο των παρεχόμενων υπηρεσιών υγείας στη χώρα αντί να βελτιώνεται, χειροτερεύει και ο Έλληνας πολίτης αναγκάζεται να στραφεί στον ιδιωτικό τομέα, ώστε να προστατεύσει το πολυτιμότερο αγαθό της ζωής του, της οικογένειάς του. Γιατί δεν έχει άλλη λύση.

Όλα αυτά τα χρόνια οφείλουμε να τονίσουμε ότι το κάστρο της υγείας στη χώρα μας στέκεται όρθιο χάριν στις ηρωικές και άοκνες προσπάθειες του ιατρικού και νοσηλευτικού προσωπικού, το οποίο και στην περίοδο της πανδημίας απέδειξε σε όλους το υψηλό επίπεδο καθήκοντος που το διακατέχει, δίνοντας την καθημερινή μάχη στο πλευρό των ασθενών.

Όμως η συνεχής αφαίμαξη του ιατρικού και νοσηλευτικού προσωπικού προς όλες τις ευρωπαϊκές χώρες λόγω της υψηλής επιστημονικής κατάρτισης που έχει, καθιστά την καθημερινότητα της μάχης στο χώρο της υγείας ολοένα και δυσκολότερη.

Ο κύριος Πρωθυπουργός είχε διακηρύξει κάποτε μεγαλόστομα πρόγραμμα αναστροφής τάσης. Αυτό όμως φυσικά δεν έγινε και μάλλον η φυγή προς το εξωτερικό έχει γίνει πλέον κανόνας. Πριν καν σπουδάσει κάποιος στην ιατρική ή νοσηλευτικά επαγγέλματα ξέρει, είναι αποφασισμένος, ότι θα πάει στο εξωτερικό. Το ξέρει και αυτός και ο γονιός που του πληρώνει τις σπουδές του εδώ, στην Ελλάδα.

Πέρα από τις γενικές και αόριστες διατυπώσεις λοιπόν που φέρνει το καινούργιο αυτό σχέδιο νόμου για τη βελτίωση των παρεχόμενων υπηρεσιών, αναβάθμιση των υφιστάμενων δομών του ΕΟΠΥΥ και την υποτιθέμενη καλύτερη εξυπηρέτηση του ασθενούς, ουσιαστικά υποκρύπτεται η προσπάθεια ιδιωτικοποίησης ολοένα και μεγαλύτερου μέρους της υγείας και η απαξίωση του δημόσιου χαρακτήρα της. Όπως βέβαια κάνατε και στα πανεπιστήμια.

Κτηριακές εγκαταστάσεις νοσοκομείων σε άθλια κατάσταση. Έλλειψη αναλωσίμων, ξέρουμε ότι ο ασθενής φέρνει πολλά πράγματα από το σπίτι του, τα ζητάνε πριν πάει καν. Πολύχρονη αναμονή και για τις πιο απλές, στοιχειώδεις εξετάσεις με τις μισές ΜΕΘ -μπορεί και περισσότερες από τις μισές- να είναι εκτός λειτουργίας καθώς παρατηρείται έλλειψη εξειδικευμένου προσωπικού.

Να μην αναφέρουμε και την κατάσταση που επικρατεί ακόμα και σε μεγάλα νησιά που στην τουριστική περίοδο υπάρχει μεγάλη έλλειψη στη στελέχωση του προσωπικού. Κάνουν οι άνθρωποι το σταυρό τους δηλαδή για να φτάσει έγκαιρα κάποιο Σούπερ Πούμα για τη διακομιδή τους. Η Κως έχει τελικά παθολόγο; Και αν έχει, έχει έναν μόνο; Φτάνει; Και πόσο θα μείνει αυτός; Διότι πάει και φεύγει απ’ ό,τι ξέρουμε.

Επίκεντρο, κατά την άποψή μας, του σχεδίου νόμου αυτού είναι δύο πράγματα, η καθιέρωση του θεσμού του προσωπικού γιατρού για όλους τους πολίτες και τα απογευματινά ιατρεία και οι επεμβάσεις που θα λαμβάνουν χώρα στα δημόσια νοσοκομεία.

Ο θεσμός του προσωπικού ιατρού δεν είναι κάτι νέο. Υποτίθεται ότι προϋπήρχε και μάλιστα ήταν υποχρεωτική η επιλογή του εκ μέρους του πολίτη, όμως απέτυχε για μία φορά ακόμα λόγω έλλειψης αρκετών ιατρών και λόγω δυσπιστίας του πολίτη.΄

Η Κυβέρνηση υπό το βάρος της αποτυχίας της αναγκάστηκε να νομοθετήσει εκ νέου. Διεύρυνε τον κύκλο των ιατρών που θα μπορούσαν να ενταχθούν στον θεσμό σε μια προσπάθεια να κάνει συμπαθή τον θεσμό και στον ιατρικό κλάδο. Όμως οι καλές προθέσεις δεν οδηγούν πάντα στον παράδεισο. Οι αποσπασματικές προσπάθειες ενός μέτρου οδηγούν ουσιαστικά στην αδρανοποίησή του.

Η Κυβέρνηση θα πρέπει να δει το θέμα ολιστικά, με σοβαρότητα και φυσικά την ανάλογη οικονομική στήριξη του ιατρικού κλάδου. Τα απογευματινά χειρουργεία υποτίθεται ότι καθιερώνονται για την αποσυμφόρηση των πρωινών, αλλά και για την ταχύτερη εξυπηρέτηση των ασθενών. Είναι γνωστό ότι χρειάζεται πολύμηνη αναμονή ώστε ο πολίτης να προβεί στην αναγκαία προς αυτόν επέμβαση. Είναι οι περίφημες λίστες της ντροπής. Ο ασθενής έχει βέβαια δύο επιλογές, όπως έχει καταλήξει. Ρισκάρει και περιμένει ή στρέφεται σε ιδιωτικό πάροχο υγείας και άμεσα επιλύει το πρόβλημά του φυσικά με την προϋπόθεση ότι διαθέτει το ανάλογο κονδύλι.

Επιλύουν όμως το πρόβλημα τα απογευματινά ιατρεία και επεμβάσεις; Αρχικά παρατηρούμε ότι πλέον και πρωινές πολλές επεμβάσεις είναι αδύνατον να γίνουν καθώς η έλλειψη προσωπικού υπερισχύει και μάλιστα στην ελληνική επαρχία είναι κανόνας. Οι απογευματινές επεμβάσεις έχουν αντίτιμο, άλλη μία υποχώρηση του δημόσιου χαρακτήρα και του κοινωνικού αγαθού της υγείας.

Αλήθεια, αυτός που διαθέτει τα χρήματα για την άμεση επέμβαση δεν θα στρεφόταν έτσι και αλλιώς στον ιδιωτικό τομέα για να επιλύσει το πρόβλημά του; Άρα δεν τον αφορά άμεσα. Το πρόβλημα είναι ο ασθενής που δεν είχε αυτή τη δυνατότητα και πριν. Δημιουργούνται λοιπόν πολίτες δύο ταχυτήτων, ο έχων, ο οποίος θα έκανε τη δουλειά του έτσι και αλλιώς, και ο μη έχων, ο οποίος θα κληθεί να βάλει το χέρι στην τσέπη του, η οποία είναι άδεια, για να θεραπεύσει το πρόβλημα υγείας του.

Αντί να εξορθολογείτε το σύστημα των ραντεβού και των επεμβάσεων, εξυπηρετώντας τον πιο αδύναμο πολίτη, επιλέγετε να μεγαλώσετε τις ανισότητες και να δώσετε το μήνυμα ότι όποιος έχει χρήματα μπορεί να χρησιμοποιεί τις δημόσιες παροχές υγείας προς όφελός του.

Αλήθεια, όλες αυτές οι εισφορές που πληρώνει ο ταλαίπωρος Έλληνας φορολογούμενος για περίθαλψη δωρεάν, υποτίθεται, πού ακριβώς πηγαίνουν; Έχουμε την τάση στη χώρα μας να κολλάμε το «δωρεάν» σε πράγματα τα οποία χρυσοπληρώνουμε από την τσέπη μας, όπως η υγεία, η παιδεία κ.λπ..

Πάντως, εάν κρίνουμε με τα μέχρι τώρα στιγμής πεπραγμένα σας, το πιο πιθανό είναι και αυτές οι διακηρύξεις σας να μείνουν ως κούφια λόγια. Το μόνο που σας νοιάζει είναι ο πολίτης να βάζει συνεχώς το χέρι στην τσέπη και να έχετε ικανοποιημένους τους πάσης φύσεως ιδιώτες, με τους οποίους έχετε αποφασίσει να πορευτείτε και στον χώρο της υγείας.

Μήπως πρέπει, κύριε Υπουργέ, να ξαναδείτε την παραχώρηση της καθαριότητας και της σίτισης στα νοσοκομεία; Διότι το αποτέλεσμα το οικονομικό είναι περισσότερο βλαβερό προς την οικονομία του νοσοκομείου και φυσικά του κράτους και το αποτέλεσμα είναι το ίδιο, με το ίδιο προσωπικό μπορεί και με λιγότερο.

Κύριε Πρόεδρε, κύριοι Υπουργοί, κυρίες και κύριοι συνάδελφοι, στην ερώτηση «υπάρχει λύση;», απαντάμε ότι φυσικά και υπάρχει: Η Ελληνική Λύση με ένα πλήρες καταρτισμένο ολικό πρόγραμμα για την υγεία υπέρ του πολίτη, προληπτικό έλεγχο, ελεύθερη και δωρεάν πρόσβαση κάθε Έλληνα πολίτη στις δομές υγείας, αύξηση και ορθολογικός καταμερισμός κονδυλίων για βελτίωση του δημόσιου χαρακτήρα της υγείας, προσφορά πραγματικών κινήτρων για την επιστροφή των Ελληνόπουλων που υπηρετούν την υγεία σε άλλες χώρες, και πολλές άλλες προτάσεις που, αν κάνετε τον κόπο, θα τις βρείτε στο πρόγραμμά μας. Διότι εμείς είμαστε με τον Έλληνα πολίτη του μόχθου και της βιοπάλης, και τη δωρεάν υγεία σκοπεύουμε να την κάνουμε πράξη, γιατί είμαστε αποφασισμένοι να εφαρμόσουμε το πρόγραμμά μας.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα η κ. Βέττα από τον ΣΥΡΙΖΑ. Και αμέσως μετά θα πάρει τον λόγο ο κ. Παρασκευαΐδης από το ΠΑΣΟΚ.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Με το σημερινό νομοσχέδιο η Κυβέρνηση επιβεβαιώνει την πλήρη αδιαφορία της για τη στήριξη του ΕΣΥ, την ενίσχυση του δημόσιου χαρακτήρα του και την παροχή καθολικών ποιοτικών και δωρεάν υπηρεσιών προς τους πολίτες. Την ώρα που η δημόσια χρηματοδότηση για την υγεία στη χώρα μας είναι από τις χαμηλότερες στην Ευρώπη ως ποσοστό του ΑΕΠ, που οι ιδιωτικές δαπάνες αυξάνονται δραματικά για να καλύψουν τις ανάγκες των πολιτών, που δεν γίνονται προσλήψεις μόνιμων ιατρών και νοσηλευτών, η Κυβέρνηση ενδιαφέρεται και μεριμνά για τον σχεδιασμό του υγειονομικού χάρτη με το άνοιγμα μιας περιστρεφόμενης πόρτας για τα ιδιωτικά συμφέροντα.

Τα πεπραγμένα του αρμόδιου Υπουργού είναι γνωστά, καθώς διεκδικούσε μετ’ επιτάσεως τον καιρό των μνημονίων την πατρότητα των απολύσεων των υγειονομικών και το κλείσιμο των νοσοκομείων. Ωστόσο να πω ότι δεν είναι προσωπικό το θέμα, κύριε Υπουργέ. Η αναλγησία, η σκοπιμότητα και οι ιδιωτικοποιήσεις χαρακτηρίζουν την κυβερνητική πολιτική παντού, στους τομείς της υγείας, της παιδείας, της εργασίας, της οικονομίας, του πολιτισμού. Τη στιγμή που υπάρχουν μελέτες που αναδεικνύουν ότι χρειάζονται δεκαπέντε χιλιάδες προσλήψεις στον χώρο της υγείας, επιπλέον των ετήσιων προγραμματισμών, μόνο και μόνο για να συμπληρωθούν τα οργανογράμματα και να αποκατασταθεί η κανονικότητα, εσείς προχωράτε σε μια ισχνή αναδιανομή πόρων και επιτίθεστε πολλαπλώς στους ευάλωτους πολίτες και τους ασθενείς.

Πιο συγκεκριμένα, το παρόν νομοσχέδιο -το οποίο είναι το τέταρτο στη σειρά των νομοσχεδίων του Υπουργείου Υγείας σε αυτή τη θητεία- λειτουργεί εξίσου εμβαλωματικά, καθώς αδυνατεί να δώσει λύσεις σε φλέγοντα προβλήματα, ενώ πολλά άρθρα του απλώς διορθώνουν προγενέστερες νομοθετικές διατάξεις της Κυβέρνησης.

Ειδικότερα το νομοσχέδιο επιτρέπει στους γιατρούς του ΕΣΥ να ασκούν παράλληλα ιδιωτικό έργο, αναιρώντας για μία ακόμη φορά τον θεσμό της πλήρους και αποκλειστικής απασχόλησης, μια διάταξη με την οποία επεκτείνεται η προσαρμογή των δημόσιων νοσοκομείων στην επιχειρηματική λειτουργία, εξέλιξη την οποία εμείς δεσμευόμαστε να καταργήσουμε. Δεύτερον, περικόπτει με την αυστηρότερη εφαρμογή του δείκτη ελέγχου συνταγογράφησης, περαιτέρω τη δαπάνη του ΕΟΠΥΥ για φάρμακα εις βάρος των ασφαλισμένων που καταβάλλουν υψηλές εισφορές για ιατροφαρμακευτική περίθαλψη.

Τρίτον, επιβαρύνει τους ασφαλισμένους με 1 ευρώ και 3 ευρώ αντίστοιχα ανά παραπεμπτικό για διαγνωστικές εξετάσεις βιολογικών υλικών και απεικονιστικές εξετάσεις, αυξάνοντας την ιδιωτική δαπάνη υγείας και τη συμμετοχή των ασφαλισμένων, διατηρώντας παράλληλα το 1 ευρώ υπέρ ΕΟΠΥΥ, μέτρο που επιβλήθηκε επί μνημονίων. Πρόκειται για μία διάταξη που ομοίως θα καταργήσουμε, τόσο για συμβολικούς λόγους, αλλά και για ουσιαστικούς λόγους, καθώς εσείς, ζώντας στη δική σας πραγματικότητα, θεωρείτε ότι αυτά τα ποσά μπορεί να είναι ανάξια και ευτελή.

Προσθέτει ένα ακόμα χαράτσι με 5 ευρώ συν ΦΠΑ για κάθε εμβολιασμό κατά του κορωνοϊού, ποσό το οποίο θα επιβαρύνει τους πλέον ευάλωτους πολίτες και θα λειτουργήσει ανασταλτικά για τα προγράμματα εμβολιασμού.

Κυρίες και κύριοι συνάδελφοι, τα νέα από τον χώρο της υγείας είναι αποκαρδιωτικά καθώς πληροφορούμαστε καθημερινά για πληρωμές σε έκτακτα χειρουργεία, για καρκινοπαθείς χωρίς πρόσβαση σε θεραπείες, για ασθενείς με σπάνια νοσήματα χωρίς φάρμακα, για αύξηση κόστους των μη συνταγογραφούμενων φαρμάκων. Πυροσβέστες και δημοτικοί υπάλληλοι οδηγούν ασθενοφόρα. Απογευματινά ιατρεία που νοθεύουν τον χαρακτήρα της ισότιμης πρόσβασης στην υγεία. Την ίδια ώρα οι νέες και οι νέοι μας απογοητευμένοι από την έλλειψη κινήτρων και αξιοκρατίας αποχωρούν μαζικά από τον κλάδο, αποχωρούν μαζικά και από τη χώρα δημιουργώντας ένα δυσαναπλήρωτο κενό στην κοινωνία και το ΕΣΥ που αδυνατεί να προσελκύσει επιστήμονες για τους οποίους έχουν ξοδευτεί εκατομμύρια ευρώ από ιδιωτικούς και εθνικούς πόρους.

Εν ολίγοις, με το τρίπτυχο υποχρηματοδότηση, υποστελέχωση και αποδόμηση έχετε καταφέρει οι πολίτες να φοβούνται μπροστά στο ενδεχόμενο να αρρωστήσουν και να προσφύγουν στο ΕΣΥ. Μια κατάσταση που επιφέρει τραγικά αποτελέσματα και σε πολλαπλά επίπεδα, όπως το δημογραφικό, την ανάπτυξη της υπαίθρου ακόμη και στον τουρισμό.

Στην περιοχή μου, την περιφερειακή ενότητα Κοζάνης, τα κέντρα υγείας, τα αγροτικά ιατρεία, τα νοσοκομεία, η πρωτοβάθμια και δευτεροβάθμια περίθαλψη, τα μικρά και μεσαία εργαστήρια λειτουργούν με ένα επιπρόσθετο καθεστώς γενικευμένης απαξίωσης ελέω της βίαιης απολιγνιτοποίησης που έχει συμπαρασύρει όλο το βιοτικό επίπεδο. Πληροφορούμαστε για τραγικές ελλείψεις ακόμη και σε ινσουλίνη, δηλαδή σε στοιχειώδη φάρμακα και θεραπείες ενώ τα κενά σε ιατρικό και νοσηλευτικό προσωπικό, σε κλινικές και ΜΕΘ είναι πρωτοφανή και τραγικά. Να σας πω χαρακτηριστικά, κύριε Υπουργέ, ότι η κάλυψη των θέσεων του οργανογράμματος των δύο νοσοκομείων είναι λίγο παραπάνω από το 40%.

Κλείνοντας να αναφέρω ότι εμείς στον ΣΥΡΙΖΑ - Προοδευτική Συμμαχία για να δώσουμε έστω μια διέξοδο στους ανθρώπους που πλήττονται καταθέσαμε δύο τροπολογίες που αφορούν αφ’ ενός την αυτοτελή και όχι σωρευτική φορολόγηση των εφημεριών και των ιατρών και αφ’ ετέρου την εφαρμογή κινήτρων για νησιωτική υγειονομική στήριξη. Πρόκειται για δύο κινήσεις που θα ανακουφίσουν και θα δώσουν ένα σήμα ανάταξης και μέριμνας για την κοινωνία.

Κυρίες και κύριοι συνάδελφοι, ο συμβιβασμός με την ζοφερή πραγματικότητα δεν είναι μονόδρομος. Δεν μπορούμε και δεν πρέπει να εθιστούμε σε μια κοινωνία χαμηλών προσδοκιών. Οι πολίτες χρειάζονται και απαιτούν ένα καλύτερο ΕΣΥ. Χρειάζονται και απαιτούν καθολική πρόσβαση με ποιοτικές και δωρεάν υπηρεσίες, αναβάθμιση παροχών, κάλυψη οργανογραμμάτων, επιστροφή ιατρών και νοσηλευτών που να αμείβονται με ικανοποιητικό και αντάξιο της προσφοράς τους τρόπο. Πρέπει να πούμε ένα «ως εδώ» με την αποψίλωση της υγείας και να βάλουμε ένα οραματικό στοιχείο για την επόμενη περίοδο. Καλούμε όλες και όλους να αντισταθούν στην απαξίωση του ΕΣΥ και να εργαστούμε για τη δημιουργία ενός συστήματος αναβαθμισμένου και συμπεριληπτικού. Τώρα είναι ώρα για μια γενικευμένη ανατροπή πρώτα στο επίπεδο των ιδεών και έπειτα στο επίπεδο των πράξεων. Το οφείλουμε όχι μόνο στους εαυτούς μας αλλά στις επόμενες γενιές.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παρασκευαΐδης έχει τον λόγο. Και αμέσως μετά ο κ. Βλαχάκος.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Κύριε Υπουργέ, η υγεία το υπέρτατο αγαθό. Χωρίς υγεία δεν υπάρχει ευτυχία. Δεν μπορεί κάποιος να είναι ευτυχισμένος όταν δεν είναι υγιής.

Η υγεία είναι το μεγαλύτερο κοινωνικό αγαθό. Γι’ αυτό έγινε το ΕΣΥ, για να το στηρίξει. Σε προηγούμενες ομιλίες μου είχα πει πώς έγινε το ΕΣΥ και γι’ αυτό δεν θέλω να επεκταθώ σε αυτά. Θέλω απλώς να σταθώ πιο πολύ επί της αρχής του νομοσχεδίου. Το ΕΣΥ, λοιπόν, πρέπει να στηριχθεί. Με τον τρόπο που πάμε να το περάσουμε, βλέπω ότι πάμε σιγά σιγά να το ιδιωτικοποιήσουμε, όπως θα λέγαμε. Γιατί το λέω αυτό; Διότι δεν βλέπω τη στήριξη που πρέπει να υπάρχει. Η στήριξη στο ΕΣΥ θα δινόταν με την ενίσχυση ενός νέου μισθολογίου των ήδη υπηρετούντων γιατρών και με την κάλυψη των κενών θέσεων όχι μόνο των γιατρών, αλλά και όλου του υγειονομικού προσωπικού. Όμως, για να γίνει αυτό, χρειάζονται κίνητρα. Με τους μισθούς που παίρνουν σήμερα οι γιατροί δεν μπορούμε να στηρίξουμε το ΕΣΥ, ακόμα κι αν βάλουμε τα απογευματινά ή οποιαδήποτε άλλα χειρουργεία.

Επομένως, πρέπει να βάλουμε το χέρι στην τσέπη -αυτό είναι κάτι που πρέπει να το καταλάβουμε- και πρέπει να αυξήσουμε τα μισθολόγια των γιατρών και του υγειονομικού προσωπικού και να εντάξουμε, κάτι που λέμε χρόνια, το υγειονομικό προσωπικό και τους γιατρούς στα βαρέα και ανθυγιεινά. Είναι χρόνια που επαναλαμβάνουμε ότι πρέπει να γίνει αυτή την προσπάθεια, ώστε να γίνει κατανοητό. Δεν μπορεί να γίνει διαφορετικά. Όπως είδαμε, και στη νόσο του COVID, οι γιατροί ήταν μπροστά και πολλοί από αυτούς αρρώστησαν, πέθαναν. Έδιναν μάχη καθημερινά και πέραν του ωραρίου τους. Ενστικτωδώς πια καταλαβαίνει κάποιος ότι ο τομέας αυτός πρέπει να μπει στα βαρέα και ανθυγιεινά.

Επίσης, πρέπει να γίνουν οι μονιμοποιήσεις. Υπάρχουν άτομα που δουλεύουν οκτώ χρόνια και ανήκουν στους μακροχρόνια ανέργους. Τέσσερις χιλιάδες άτομα απασχολούνται στο ΕΣΥ επί οκτώ χρόνια και οι άνθρωποι δεν παίρνουν ούτε διπλούς μισθούς ούτε επιδόματα ούτε τίποτα. Παίρνουν μόνο έναν ξερό μισθό, τον οποίο περιμένουν για να επιβιώσουν. Κάποτε, λοιπόν, πρέπει και αυτοί να ικανοποιηθούν. Εξάλλου, δουλεύουν οκτώ χρόνια και έχουν αποκτήσει την απαραίτητη πείρα. Πρέπει να δείτε τι μπορείτε να κάνετε γι’ αυτούς τους ανθρώπους.

Έθεσα, λοιπόν, αυτό το θέμα, όπως θέτω και το θέμα με τους ανθρώπους που δουλεύουν στην καθαριότητα στο Νοσοκομείο της Λήμνου, τους οποίους θέλουν να διώξουν για να πάρει τη δουλειά εργολάβος. Ακόμα και ο διοικητής του νοσοκομείου λέει ότι είναι ευχαριστημένοι από τους ανθρώπους αυτούς, ενώ κοστίζουν και πολύ λιγότερο σε σχέση με τον εργολάβο, σχεδόν τη μισή τιμή. Θα σας παρακαλούσα, λοιπόν, να δείτε αυτά τα θέματα, ώστε να μπορέσουμε να λύσουμε αυτά τα προβλήματα και να τονώσουμε το ΕΣΥ.

Είδαμε ότι οι ΜΕΘ που φτιάξατε πριν λίγο καιρό -ο κ. Χρυσοχοΐδης- απέτυχαν παταγωδώς. Ρώτησα κάποιον στο Νοσοκομείο Μυτιλήνης αν έγινε τίποτα με τη ΜΕΘ και μου απάντησε «πώς να γίνει με δύο γιατρούς που έχουν;». Αν δεν γίνει μονάδα, αν δεν αξιολογήσουμε και δεν ξέρουμε το πώς μπορεί να λειτουργήσει μια μονάδα, δεν μπορούμε να κάνουμε τίποτα. Επομένως, πρέπει να γίνει μονάδα, γιατί με δύο γιατρούς δεν μπορεί να γίνει μονάδα. Αν δεν προσλάβεις προσωπικό, αν δεν προσλάβεις γιατρούς για να οργανώσεις τη μονάδα, δεν μπορεί να γίνει τίποτα. Να σας θυμίσω ότι έπρεπε να γίνει για τα εγκεφαλικά επεισόδια. Ε, δεν έγινε, όπως πιστεύω ότι δεν μπόρεσε να γίνει και σε κανένα νοσοκομείο, γιατί όταν έχεις μειωμένο προσωπικό, πώς θα αποσπάσεις για να συμπληρώσεις αυτή τη μονάδα; Δεν υπάρχουν δυνατότητες. Το θέμα, λοιπόν, είναι ότι δεν πιστεύετε στο αγαθό της υγείας σαν κοινωνική προσφορά, αλλά δυστυχώς σαν εμπορευματοποίηση. Αυτό είναι κάτι που μας γυρίζει πίσω.

Οι διευθυντές των κλινικών, όταν ανοίξουν τα ιατρεία έξω, θα συμπεριφερθούν σαν ιδιωτικές κλινικές, πράγματα που τα είχα ζήσει. Προτού γίνει το ΕΣΥ δούλευα στο νοσοκομείο. Πραγματικά, όποιος δεν πέρναγε από τον διευθυντή της κλινικής, με τα χίλια ζόρια, έπρεπε να πεθαίνει για να μπει στο νοσοκομείο. Αυτά πρέπει να ληφθούν υπ’ όψιν.

Επίσης, εφόσον είναι μειωμένο το προσωπικό πώς θα δουλέψουν, από πού θα αποσπαστούν. Εφόσον δεν έχουμε λεφτά να τους πληρώσουμε, πώς θα γίνουν όλα αυτά; Δεν μπορέσατε να μας πείσετε.

Το ΕΣΥ φωνάζει και μαζί φωνάζω κι εγώ: Κάτω τα χέρια από το ΕΣΥ. Θα το στηρίξουμε με όλη μας τη δύναμη γιατί έγινε με θυσίες του λαού για τον λαό και πρέπει να το στηρίξουμε. Έτσι που το πάμε νομίζω ότι δεν θα πετύχουμε τίποτα.

Εγώ έφυγα από το ΕΣΥ τότε που δημιουργήθηκε και πήγα στο ΙΚΑ, κύριε Γεωργιάδη, όπως είχε πάει και ο συνάδελφος απ’ ό,τι κατάλαβα. Και μετά με απολύσατε από το ΙΚΑ, δηλαδή μας διώξαμε, γιατί μας είπατε να διαλέξουμε. Τι θέλετε; Θέλετε να μείνετε μόνιμοι ή θέλετε κάνετε ελεύθερο επάγγελμα; Διάλεξα το ελεύθερο επάγγελμα και δεν το μετάνιωσα μπορώ να πω. Αν και όπου να δούλευα ένα κομμάτι ψωμί θα το έτρωγα. Εγώ είμαι λιτός. Την περνάω όπως και να έχει. Θα την πέρναγα τη ζωή.

Δεν ξέρω τώρα τι άλλαξε και πρέπει αυτοί οι άνθρωποι όπως είπατε προηγουμένως γιατί να μην δουλέψουν κι έξω. Εμείς δουλεύαμε έτσι κατ’ αυτόν τον τρόπο που θέλετε να το κάνετε τώρα. Πώς θα γίνει δηλαδή; Μια θα μας πετάτε απ’ έξω και μια άντε πάλι πίσω;

Χρειάζεται αύξηση του ΑΕΠ όπως είπαν κι άλλοι συνάδελφοι. Χρειάζεται χρηματοδότηση. «Δει δε χρημάτων, και άνευ τούτων ουδέν άξιον γενέσθαι των δεόντων». Πρέπει να πληρώσετε για τον λαό.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ, κύριε συνάδελφε, που μου είστε και πολύ συμπαθής, είπατε «τότε που μας διώξατε».

Θέλω απλώς για τα Πρακτικά, κύριε Πρόεδρε, να επισημάνω ότι ο νόμος μου τότε ψηφίστηκε από την Κοινοβουλευτική Ομάδα της Νέας Δημοκρατίας και από την Κοινοβουλευτική Ομάδα του ΠΑΣΟΚ. Άρα, λοιπόν, δεν σας έδιωξα. Όλοι μαζί το συναποφασίσαμε.

Επειδή δεν το είπε και ο συνάδελφος του ΣΥΡΙΖΑ πριν, το είχα πει τότε, το 2014 που ψήφισα τον νόμο -αν ψάξετε στα Πρακτικά θα το βρείτε- και το έχω πει και στην επιτροπή από την πρώτη μέρα. Όταν εισηγήθηκα τον σχετικό νόμο τότε, είπα ότι είναι ενάντια στις ιδεολογικές μου αρχές, αλλά είναι ο μοναδικός τρόπος να πάρουμε τη δόση του μνημονίου, να πληρώσουμε τον στόχο της αποχώρησης από το δημόσιο δυόμισι χιλιάδων ανθρώπων, χωρίς τελικά να κάνουμε απολύσεις. Και μάλιστα, τότε είχα πει ότι όταν οι συνθήκες θα αλλάξουν, αυτή είναι μια αδικία που πρέπει να διορθωθεί. Σήμερα οι συνθήκες άλλαξαν και η αδικία διορθώνεται. Ό,τι έλεγα τότε, το ίδιο λέω και σήμερα.

Το ανάποδο πρέπει να σκεφτείτε. Πώς γίνεται ο ΣΥΡΙΖΑ που τότε με κατηγορούσε γιατί το κάνω και υποσχόταν στους γιατρούς του ΙΚΑ ότι μόλις έρθει στην εξουσία θα τους ξαναδώσει πίσω το ιδιωτικό τους ιατρείο, στη συνέχεια όταν έγινε κυβέρνηση προχώρησε κανονικά τον νόμο μου και τον Δεκέμβριο του 2016 τους έστειλε σπίτι τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Βλαχάκος έχει τον λόγο και μετά η κ. Πέρκα και η κ. Σπυριδάκη.

**ΝΙΚΟΛΑΟΣ ΒΛΑΧΑΚΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, βασικά θα ξεκινούσα κάπως διαφορετικά τον λόγο μου, πλην όμως πήρα ερέθισμα από τοποθετήσεις συναδέλφων, από την τοποθέτηση προηγουμένως του κ. Άδωνι Γεωργιάδη σχετικά με τους ογκολογικούς ασθενείς.

Όπως γνωρίζετε -και γνωρίζουμε όλοι και το καταθέτω- η Κυβέρνηση της Νέας Δημοκρατίας πάντοτε είχε προτεραιότητα την υγεία. Θα σας πάω δέκα χρόνια πίσω όσον αφορά τους ογκολογικούς ασθενείς. Πριν από έντεκα χρόνια συγκεκριμένα, το 2013, είχα τη μεγάλη τιμή να διοριστώ στο «Μεταξά» -στο μεγαλύτερο ογκολογικό νοσοκομείο των Βαλκανίων- διοικητής από τον τότε Υπουργό τον κ. Άδωνι Γεωργιάδη, όπου παρέμεινα για δύο συναπτά έτη μέχρι και τον Δεκέμβριο του 2015, όπου η κυβέρνηση ΣΥΡΙΖΑ τότε είχε ζητήσει τις παραιτήσεις όλων των διοικητών και αναπληρωτών διοικητών των νοσοκομείων, προκειμένου να στελεχωθούν από δικούς τους ανθρώπους. Τότε, λοιπόν, το 2014 -και είμαι εδώ γιατί πρέπει να κατατεθούν οι αλήθειες- ο Άδωνις Γεωργιάδης πράγματι τον Μάρτιο του 2014 με μια υπουργική απόφαση έθεσε εντός των παρόχων υγείας όλους τους ανασφάλιστους.

**ΚΑΛΛΙΟΠΗ ΒΕΤΤΑ:** Ψέματα.

**ΝΙΚΟΛΑΟΣ ΒΛΑΧΑΚΟΣ:** Δεν είναι ψέματα. Όλα τα στοιχεία είναι στη διάθεσή σας. Σας μιλάω ως πρώην διοικητής συγκεκριμένου ογκολογικού νοσοκομείου και είναι όλα τα στοιχεία στη διάθεσή σας.

Όλοι, λοιπόν, οι ανασφάλιστοι και μάλιστα με έναν ευέλικτο τρόπο τότε, πετυχαίνοντας και καλύτερη οικονομία στο φάρμακο, διαλύοντας τα σκευάσματα από δύο κάνοντάς τα τρία. Κι αυτό γιατί; Γιατί τα πανάκριβα ελβετικά σκευάσματα -δύο συγκεκριμένα και μεγάλης εταιρείας- μπορούσαν αν διαλυθούν πολύ σωστά, να δώσουν ένα τρίτο σκεύασμα το οποίο πράγματι πήγαινε στον ανασφάλιστο ασθενή ή σε έναν ανήμπορο ασθενή ή σε έναν αλλοδαπό ακόμα ασθενή, οι οποίοι και αυτοί αντιμετωπίστηκαν με τη συγκεκριμένη διαδικασία, όπως ακριβώς είχε εξαγγείλει ο κύριος Υπουργός. Ουδείς σας πληροφορώ έμεινε χωρίς θεραπεία στο Νοσοκομείο «Μεταξά» και στα άλλα ογκολογικά νοσοκομεία της χώρας.

Θα σας πω κιόλας ότι τότε στην πρώτη αξιολόγηση που έγινε από την κυβέρνηση της Νέας Δημοκρατίας, το Νοσοκομείο «Μεταξά» δύο φορές βγήκε πρώτο νοσοκομείο στην αντιμετώπιση των ασθενών του.

Μια δεύτερη παρατήρηση που θέλω να κάνω είναι στην εκλεκτή συνάδελφο από το ΠΑΣΟΚ, η οποία αναφέρθηκε στο ότι τα Κύθηρα έχουν ως νοσοκομείο ανταπόκρισης το Νοσοκομείο της Σπάρτης. Εδώ θέλω να σας καταθέσω ότι τα Κύθηρα ανήκουν στην εκλογική περιφέρεια της πρώτης Πειραιά. Είναι ένα μεγάλο νοσοκομείο το οποίο έχει γιατρούς που αντιμετωπίζουν τα περιστατικά των Κυθήρων και μάλιστα πρόσφατα σε μια συνάντηση πριν από ενάμιση μήνα με τον κύριο Υφυπουργό είχαμε τη δυνατότητα και προκηρύξαμε πέντε θέσεις νέων συναδέλφων, δύο μάλιστα εξ αυτών σε θέση διευθυντών, μια θέση Επιμελητού Α΄ και δύο θέσεις Επιμελητών Β΄ και για πρώτη φορά γυναικολόγο, όπως απαιτούσε ο λαός των Κυθήρων. Ο συνάδελφος από το ΠΑΣΟΚ, ο κ. Παρασκευαΐδης, έφυγε, γιατί είπε ότι οι ΜΕΘ των εγκεφαλικών επεισοδίων δεν αναπτύχθηκαν. Δεν ήταν ΜΕΘ, είναι ΜΑΘ και ΜΑΘ ήδη έχουν αναπτυχθεί και έχει αναπτυχθεί στο «Τζάνειο» Νοσοκομείο. Τουλάχιστον αυτό γνωρίζω, αυτό σας λέω.

Και ερχόμαστε στο σήμερα. Έχουν ψηφιστεί μέχρι τώρα τρία νομοσχέδια. Το ένα έχει να κάνει με την έκτακτη ενίσχυση του ΕΚΑΒ, το άλλο έχει να κάνει με το ηλεκτρονικό σύστημα διακίνησης φαρμάκου και βέβαια η σύσταση της ενιαίας λίστας χειρουργείων, καθώς επίσης και η ανάπτυξη -αυτό που προείπα- του εθνικού δικτύου μονάδων αυξημένης φροντίδας για τα αγγειακά εγκεφαλικά επεισόδια, οι οποίες -ήδη οι πρώτες- έχουν αρχίσει να λειτουργούν.

Πρόσφατα το Υπουργείο Υγείας εξέδωσε και μια ΚΥΑ όπου ξεκίνησαν ήδη τα απογευματινά χειρουργεία και αποτελούν βέβαια για όλους εμάς μια σημαντική μεταρρύθμιση που έχουμε ζήσει τρεις δεκαετίες σχεδόν το Εθνικό Σύστημα Υγείας.

Επίσης δεν πρέπει να ξεχνάμε -και ήδη πρόσφατα είδατε- τα ανακαινισμένα νοσοκομεία. Αυτό δεν αφορά μόνο κάποια νοσοκομεία της χώρας, αλλά τουλάχιστον ογδόντα από αυτά με πόρους από το Ταμείο Ανάκαμψης. Παράλληλα θέλω να σας πω και για τις προκηρύξεις που τρέχουν για την κάλυψη εξίμισι χιλιάδων θέσεων ιατρικού και νοσηλευτικού προσωπικού για το έτος 2024.

Σήμερα, λοιπόν, βρισκόμαστε εδώ για να συζητήσουμε ένα ακόμα σημαντικό νομοσχέδιο της υγείας με τίτλο: «δράσεις για τη δημόσια υγεία και ρυθμίσεις για την ενίσχυση του Εθνικού Συστήματος Υγείας», το οποίο περιλαμβάνει διατάξεις που λύνουν μια σειρά από ζητήματα που έχουν να κάνουν με τα νοσοκομεία μας και τις υγειονομικές περιφέρειες.

Πρέπει λοιπόν, να παραδεχτούμε ότι για πρώτη φορά γίνεται μια σοβαρή προσπάθεια μεταρρύθμισης και ουσιαστικής αναβάθμισης στον ευαίσθητο χώρο της υγείας, ο οποίος έχει πράγματι υποφέρει πολύ τα τελευταία χρόνια.

Στα άρθρα 3 και 6 περιλαμβάνονται ρυθμίσεις, όπως η υλοποίηση του συνόλου των δράσεων του προγράμματος «Σπύρος Δοξιάδης» που έχει να κάνει με απομακρυσμένες περιοχές, δυσπρόσιτες και όπου βέβαια η ταχεία ολοκλήρωση των έργων, που χρηματοδοτούνται από τους πόρους του Ταμείου Ανάκαμψης και Ανθεκτικότητας έχουν ως σκοπό την πρόληψη των κυριότερων χρόνιων νοσημάτων στον ενήλικο πληθυσμό.

Εδώ βέβαια θέλω να εστιάσω σε δύο πολύ σημαντικά ζητήματα που αναφέρονται στο παρόν νομοσχέδιο. Το πρώτο αφορά βέβαια την επέκταση του ηλικιακού ορίου, όπως γνωρίζετε πολύ καλά, του προγράμματος της αείμνηστης Φώφης Γεννηματά από το υφιστάμενο πενήντα εννέα έως εξήντα εννέα έτη στα σαράντα πέντε έως εβδομήντα τέσσερα έτη με τις πρόσφατες ευρωπαϊκές κατευθυντήριες οδηγίες δίνοντας με αυτόν τον τρόπο σε περισσότερες γυναίκες τη δυνατότητα έγκαιρης διάγνωσης του καρκίνου του μαστού και μείωση βέβαια της σχετικής θνησιμότητας. Και να μην ξεχνάμε ότι σε αυτά τα ζητήματα η πρόληψη είναι πάντοτε πιο σημαντική από τη θεραπεία.

Το δεύτερο ζήτημα είναι το πολυσυζητημένο άρθρο 7, το οποίο θεωρώ ότι είναι μια πολύ θετική εξέλιξη για το Εθνικό Σύστημα Υγείας, καθώς αποκαθίσταται μια αδικία για τους νοσοκομειακούς γιατρούς. Η δυνατότητα άσκησης του ιδιωτικού έργου στους γιατρούς πέραν του ωραρίου, με βάση βέβαια την αυστηρή προϋπόθεση να μην επηρεάζονται οι υποχρεώσεις τους στο Εθνικό Σύστημα Υγείας, αποτελεί ριζική αλλαγή στο χώρο της υγείας.

Στα νοσοκομεία, όπως όλοι γνωρίζετε υπάρχει μεγάλη και σημαντική έλλειψη ιατρο-νοσηλευτικού προσωπικού και ακόμα δυσκολότερη βέβαια είναι στην επαρχία όπου τα νησιά ειδικά του Αργοσαρωνικού που ανήκουν στην εκλογική μου περιφέρεια αντιμετωπίζουν σοβαρά προβλήματα από την υποστελέχωση των υγειονομικών δομών που πρέπει όλοι μας να φροντίσουμε να αποκατασταθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα λίγο την υπομονή σας.

Ευχαριστώ πολύ.

Οι προκηρύξεις γίνονται βέβαια, όπως είπαν και οι προηγούμενοι συνάδελφοι, αλλά δυστυχώς αποβαίνουν άκαρπες και άγονες. Άρα πρέπει να υπάρξουν σημαντικά κίνητρα για να μπορέσουν να καλυφθούν αυτές οι θέσεις και να μπορέσουν όλοι οι πολίτες της χώρας μας να έχουν τις παροχές υγείας που τους αξίζουν μετά από τόσα χρόνια ασφάλειας.

Εδώ τελειώνοντας, θέλω να αναφερθώ στο άρθρο 11, με το οποίο όσοι γιατροί έχουν ζητήσει να αλλάξουν ειδικότητα, προκειμένου να ολοκληρωθούν στην ειδικότητα της αναισθησιολογίας, θα αποζημιωθούν για το χρονικό διάστημα που απαιτείται αυτή η άσκηση. Και βέβαια πρέπει να πω και να παρακαλέσω και προσωπικά το Υπουργείο Υγείας για το εξής: δόθηκε μία παράταση, κύριε Υπουργέ μέχρι 31 Δεκεμβρίου του 2025 παραμονής κάποιων ιατρών του κλάδου ΕΣΥ που έχουν συμπληρώσει το εξηκοστόέβδομο έτος της ηλικίας τους και που εφόσον το επιθυμούν, μπορούν να παραμείνουν. Προσωπικά, βλέπω αυτή τη ρύθμιση εξαιρετικά καλή. Πλην όμως θα ήθελα να σας υπογραμμίσω ότι υπάρχουν και άλλες ειδικότητες, οι οποίες έχουν ανάγκη να παραμείνουν οι συνάδελφοι στον χώρο τους και μιλάω για ειδικότητες όπου εάν φύγουν και αυτοί οι συνάδελφοι, το ΕΣΥ θα στερηθεί από τις υπηρεσίες τους. Και αυτές είναι -σας αναφέρω ορισμένες, εσείς θα το δείτε καλύτερα- η κυτταρολογία, η παθολογοανατομία, η πυρηνική ιατρική και βέβαια να σημειώσω και άλλη μία ειδικότητα, η οποία είναι πολύ σημαντική για το κοινωνικό της έργο, η ιατροδικαστική.

Κλείνοντας, θεωρώ πάρα πολύ θετικές τις διατάξεις του σημερινού νομοσχεδίου. Σας καλώ να το ψηφίσετε, χωρίς δισταγμούς, διότι κινείται στη σωστή κατεύθυνση.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ πολύ, κύριε Πρόεδρε.

Κάθε φορά, κύριε Υπουργέ που στον τίτλο κάποιου νομοσχεδίου σας υπάρχει η λέξη «ενίσχυση» δίπλα στη λέξη «δημόσιο», περιμένουμε τα χειρότερα για το δημόσιο. Έτσι λοιπόν η ενίσχυση του Εθνικού Συστήματος Υγείας στην πραγματικότητα καταργεί τον πυρήνα του ΕΣΥ, δηλαδή την πλήρη και αποκλειστική απασχόληση και ενισχύει τις υγειονομικές ανισότητες, αφού πλήττει το δικαίωμα των πολιτών σε καθολική πρόσβαση ποιοτικών υπηρεσιών υγείας.

Και όλα αυτά ενώ η πανδημία ανέδειξε την ανάγκη για ένα ισχυρό δημόσιο σύστημα υγείας, ενώ η διεθνής εμπειρία και ο Παγκόσμιος Οργανισμός Υγείας τονίζουν την ανάγκη επενδύσεων στις δημόσιες υπηρεσίες υγείας, διότι δεν τελειώσαμε με τις πανδημίες.

Έχετε δει καθόλου τα στοιχεία της ΕΛΣΤΑΤ που είναι καταπέλτης, κύριε Υπουργέ; Καταγράφεται ότι το 23,6% του πληθυσμού που χρειάστηκε ιατρική εξέταση δεν μπόρεσε να την κάνει και το ποσοστό αυτό για τον φτωχό πληθυσμό αγγίζει το 49%. Όσο για την οδοντιατρική φροντίδα τρεις στους τέσσερις συμπολίτες μας δεν έχουν την οικονομική δυνατότητα να την παρέχουν στον εαυτό τους.

Σ’ αυτές τις συνθήκες λοιπόν ο Υπουργός Υγείας έρχεται να νομοθετήσει πώς θα ασκείται το ιδιωτικό έργο από τους γιατρούς του ΕΣΥ. Η πλειοψηφία των φορέων άσκησαν δριμεία κριτική και υπογραμμίζουν ότι ουσιαστικά η Κυβέρνηση διαλύει και ιδιωτικοποιεί το ΕΣΥ. Ακόμη και οι ελεύθεροι επαγγελματίες γιατροί έθεσαν ζητήματα αθέμιτου ανταγωνισμού, ισονομίας και δικαιοσύνης. Αυτό που λέει ο κ. Γεωργιάδης με λίγα λόγια στο νομοσχέδιο είναι ότι από τη μια ο πολίτης πρέπει να έχει χρήματα για να έχει πρόσβαση στην υγεία, από την άλλη οι γιατροί να δουλεύουν από το πρωί έως το βράδυ για να πάρουν τελικά από τους ασθενείς την αμοιβή που δεν τους δίνει ο κρατικός προϋπολογισμός.

Εμπορευματοποιείτε λοιπόν, κύριοι της Κυβέρνησης, και την υγεία με τη δημιουργία ενός συστήματος πρωταγωνιστή στον ιδιωτικό τομέα, με το κράτος να παρέχει την ελάχιστη υγειονομική κάλυψη και με το μεγαλύτερο κόστος να μετακυλίεται στους πολίτες οι οποίοι καλούνται να ξαναπληρώσουν τις υπηρεσίες που έχουν ήδη πληρώσει από τη φορολογία και την ασφάλισή τους.

Όσον αφορά στην τεράστια υποστελέχωση του ΕΣΥ, πουθενά στο νομοσχέδιο δεν αναφέρεται πρόσληψη μόνιμου προσωπικού, αλλά κατά την προσφιλή σας τακτική, οι θέσεις θα καλυφθούν με αποσπάσεις, μετακινήσεις και μπλοκάκια. Αδιαφορείτε για τους νέους γιατρούς που φεύγουν μαζικά από τη χώρα, αφού με τις προβλέψεις του νομοσχεδίου είναι αδύνατον να ανταγωνιστούν ως αυτοαπασχολούμενοι στην ιδιωτική αγορά τους έμπειρους γιατρούς του ΕΣΥ, στους οποίους επιπλέον δίνετε και τη δυνατότητα να παρατείνουν τον εργασιακό τους βίο στο ΕΣΥ, αντί να προβλέψετε άμεση προκήρυξη των θέσεων όσων βρίσκονται κοντά στη σύνταξη. Κατά άλλα, brain drain.

Όσο για τις δράσεις δημόσιας υγείας ή για την ενίσχυση του ΕΣΥ όλα παραπέμπονται σε μελλοντικές υπουργικές αποφάσεις. Όμως, ακόμη και έτσι έρχεστε, να αλλάξετε δικές σας ρυθμίσεις συχνά δημιουργώντας ένα πλαίσιο χειρότερο από το υφιστάμενο. Χαρακτηριστικό παράδειγμα είναι η δράση για προληπτική μαστογραφία όπου καταργείται ο ΕΟΠΥΥ ως φορέας υλοποίησης της δράσης χωρίς να αποσαφηνίζεται ποιος θα είναι ο νέος φορέας υλοποίησης. Δημόσιος ή όπως συνηθίζετε ιδιωτικός;

Επίσης, δεν υπάρχει πρόβλεψη για επανεξέταση του πληθυσμού για περαιτέρω εξετάσεις και θεραπευτικές παρεμβάσεις για γυναίκες άνω των τριάντα πέντε ετών που ανήκουν σε ομάδες υψηλού κινδύνου, ενώ εξαιρούνται φυσικά και οι γυναίκες πρόσφυγες που δεν έχουν ΑΜΚΑ.

Στο θέμα της μαστογραφίας όμως θα σταθώ λίγο γιατί από τις αρχές του 2023 έχω αναδείξει τη μη συμπερίληψη της Φλώρινας στο εν λόγω πρόγραμμα. Και όπως οι περισσότερες ενέργειες κοινοβουλευτικού ελέγχου που σας κάνουμε, έχει παραμείνει κι αυτή αναπάντητη αλλά και το πρόβλημα ανεπίλυτο.

Προχωρήσατε λοιπόν αρχικά σε μια επικοινωνιακή εκστρατεία πανελλαδικού χαρακτήρα. Σήμερα τροποποιείτε τους όρους του προγράμματος και δεν αφιερώσατε ούτε λίγο χρόνο για να δείτε τουλάχιστον τις υποδείξεις μας για περιοχές που μένουν εκτός, όπως η Φλώρινα, η οποία είναι μια περιοχή που, όπως πάντα λέω σε όλη τη χώρα, με εξόρυξη λιγνίτη, διαχρονική περιβαλλοντική επιβάρυνση των πολιτών της, πλέον σε μια βίαιη αλλαγή του παραγωγικού της μοντέλου, αλλά εκτός προγράμματος και δωρεάν μαστογραφιών, έλλειψη μόνιμου και εξειδικευμένου προσωπικού για ακτινολογικές διαγνώσεις.

Μάλιστα, στην ερώτηση που είχα κάνει στον προκάτοχό σας, κύριε Υπουργέ, σημείωνα και την ύπαρξη υπερσύγχρονου εξοπλισμού. Στο ίδιο πλαίσιο βέβαια αναρωτιόμαστε ακόμα πώς θα κινητοποιήσετε τα ιδιωτικά διαγνωστικά κέντρα της περιοχής για να συμμετέχουν στο πρόγραμμα. Σας ενδιαφέρουν αν οι γυναίκες στη Φλώρινα έχουν πρόσβαση στην πρόληψη; Είναι ρητορική ερώτηση γιατί την απάντηση την έχουμε λάβει από το 2019.

Θεωρούμε σοβαρή ευθύνη και υποχρέωση της πολιτείας να προλαμβάνει και να φροντίζει την επαρκή στελέχωση των νοσοκομείων και τη λειτουργία κρίσιμων διαγνωστικών μέσων και εργαλείων για τον γενικό πληθυσμό. Και θα επιμείνω για την περιοχή της Φλώρινας και της δυτικής Μακεδονίας, περιοχών υπό μετάβαση όπου οι πολίτες αδικούνται ούτως ή άλλως και εγκαταλείπονται στη μάχη τους μέχρι και στο επίπεδο της υγείας. Οι συμπολίτες μας νιώθουν μόνοι και αβοήθητοι. Και αυτό τεκμηριώνεται με βάση τα νούμερα και τις τρομερές έλλειψης ιατρικού προσωπικού σε βασικές ειδικότητες.

Και απορώ με τον συνάδελφό μου, Βουλευτή της Νέας Δημοκρατίας, ο οποίος πανηγύρισε για τα απογευματινά χειρουργεία, αλλά δεν αναφέρθηκε καθόλου στις ελλείψεις του Νοσοκομείου στη Φλώρινα.

Τρεις παθολόγοι, λοιπόν, από τις πέντε θέσεις και από αυτούς μόνο ένας μόνιμος. Δίχως ραντεβού στα εξωτερικά ιατρεία στην παθολογική. Ένας μόνο καρδιολόγος για την λειτουργία της καρδιολογικής κλινικής, όπου κινητοποιούνται αλεξιπτωτιστές μετακινούμενοι από την 3η ΥΠΕ δεκάδες καρδιολογικά περιστατικά να διακομίζονται από νοσοκομείο σε νοσοκομείο και με συμπολίτες μας να κινδυνεύουν καθημερινά και το ΕΚΑΒ στη μάχη της επιβίωσης να ζητά ενίσχυση διακαώς.

Η μαιευτική γυναικολογική και παιδιατρική κλινική να αδυνατούν, επίσης, να καλύψουν τις εφημερίες. Η ακτινολογική, σας είπα προηγουμένως, να αδυνατεί να καλύψει όλους τους τακτικούς υπερήχους και τέλος, δύο μόνο αναισθησιολόγοι να μην επαρκούν για την κατά τα άλλα στελεχωμένη χειρουργική.

Στα Γρεβενά παρόμοια κατάσταση, από τις τριάντα οκτώ οργανικές θέσεις, δεκατέσσερις κενές. Στην Πτολεμαΐδα πρόσφατη κατάρρευση της παιδιατρικής κλινικής. Στην Κοζάνη αντίστοιχα κενές θέσεις καρδιολόγων. Σοβαρό πρόσφατο πρόβλημα για τη διεκπεραίωση των τακτικών χειρουργείων ελλείψει αναισθησιολόγων, μεταφέρονται από τα Γρεβενά.

Κατά τα άλλα οι εφημερίες παντού καλύπτονται από αγροτικούς γιατρούς και γιατρούς των κατά τόπων κέντρων υγείας, τα οποία έχουν εξίσου τεράστιες ανάγκες στελέχωσης και έχουν καταστεί αδύναμα για την παροχή πρωτοβάθμιας υγείας και μόνο συνταγογραφούν. Μιλάμε για πλήρη απαξίωση της περιοχής και της δημόσιας υγείας της.

Όποτε σηκώνουμε τα ζητήματα υγείας στην επικαιρότητα έχουμε πομπώδεις δηλώσεις, ενίσχυση, ΣΔΙΤ, κ.λπ.. Ακούστε λίγο. Υπάρχει ένα μοναδικό κέντρο αποκατάστασης κλειστής νοσηλείας, το ΚΕΦΙΑΠ Αμυνταίου. Νομίζω είναι το μόνο δημόσιο που έχει μείνει στη χώρα που θα μπορούσε να είναι σταθμός για τα Βαλκάνια. Αντί να στελεχωθεί και να ανακαινιστεί σύμφωνα και με μελέτη που έχει κάνει το Νοσοκομείο της Φλώρινας, το αφήνετε να απαξιωθεί ώστε να φανεί πάρα πολύ λογικό να το αξιοποιήσει κάποιος ιδιώτης. Άραγε, δεν είναι μόνο το Ταμείο Ανάκαμψης και Ανθεκτικότητας που ακούσαμε για τα δισεκατομμύρια που δίνετε σε ημέτερους και το Ταμείο Δίκαιης Μετάβασης το ίδιο θα κάνει με το ΚΕΦΙΑΠ του Αμυνταίου. Η εξυπηρέτηση συμφερόντων είναι αρχή της διακυβέρνησης της Νέας Δημοκρατίας και οδηγεί σε κατάρρευση το δημόσιο σύστημα υγείας.

Ως Νέα Αριστερά υπογραμμίζουμε την άμεση ανάγκη να προχωρήσουν επιτέλους οι προκηρύξεις γιατρών και νοσηλευτών που έχει εξαγγείλει εδώ και καιρό η Κυβέρνηση, να αυξηθούν οι αποδοχές γιατρών, νοσηλευτών και του υπόλοιπου υγειονομικού προσωπικού, να δοθούν κίνητρα για την προσέλκυση γιατρών σε άγονες περιοχές και γενικότερα να εξασφαλιστούν αξιοπρεπείς συνθήκες εργασίας μέσα από ένα ισχυρό ΕΣΥ, το οποίο με τη σειρά του θα εξασφαλίσει ποιοτικές, καθολικές, ισότιμες υπηρεσίες υγείας προς τους ασθενείς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Σπυριδάκη από το ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατά τη δεύτερη περίοδο διακυβέρνησης της Νέας Δημοκρατίας όλα τα νομοσχέδια που έχουν περάσει απ’ αυτή εδώ την Αίθουσα έχουν στο στόχαστρο ένα και μόνο πράγμα την ασφάλεια, τη σιγουριά και τη σταθερότητα του Έλληνα πολίτη.

Και ερχόμαστε σήμερα με ένα νομοσχέδιο που στοχοποιεί ευθέως την υγειονομική ασφάλεια, σιγουριά και σταθερότητα όλων μας. Συχνά αναρωτιέμαι και να αναζητώ να μάθω πώς ήταν η κατάσταση στον τομέα της υγείας πριν την ίδρυση του ΕΣΥ, πριν το 1983. Οι απαντήσεις με σοκάρουν, γιατί βλέπω ότι πολλά πράγματα είναι ίδια με τη σημερινή πραγματικότητα, παροχές υγείας προνόμιο λίγων και η ασφάλεια του πολίτη ευάλωτη.

Και μελετώντας προς τα πίσω θα διαπιστώσει κανείς ότι η Νέα Δημοκρατία δεν λειτούργησε ποτέ σωστά το ΕΣΥ, γιατί δεν μπόρεσε ποτέ να το αξιολογήσει και να το αξιοποιήσει, γιατί στην πολιτική της το κοινωνικό κράτος και το κράτος πρόνοιας είναι πολύ χαμηλά στις προτεραιότητες και αυτό άλλωστε φαίνεται και από τον ίδιο τον προϋπολογισμό.

Εμείς, όμως, στο ΠΑΣΟΚ του ΕΣΥ το πονάμε, το πονάμε τόσο ως η παράταξη που το οραματίστηκε, το εμπνεύστηκε και το υλοποίησε όσο και εγώ προσωπικά ως πολίτης που ζω στην περιφέρεια και είμαι χρήστης του ΕΣΥ. Όλα τα νομοσχέδια που εισήγαγε η Κυβέρνηση για την υγεία χαρακτηρίζονται από αποσπασματικότητα και έλλειψη ενός ολοκληρωμένου σχεδίου αναβάθμισης του ΕΣΥ.

Διαρκώς εκφράζαμε τον φόβο ότι αυτή η αποσπασματικότητα δεν οφείλεται μόνο στη γνωστή προχειρότητα με την οποία νομοθετεί η Κυβέρνηση, αλλά αποτελεί μέρος ενός σχεδίου, ενός σχεδίου που παρουσιάζεται τμηματικά ως ένα παζλ που όταν ολοκληρωθεί δεν θα υπάρχει αξιόπιστο σύστημα δημόσιας υγείας και πόσω μάλλον ποιοτική υγειονομική περίθαλψη για τους πολλούς.

Δυστυχώς, επιβεβαιωθήκαμε. Σήμερα βρισκόμαστε αντιμέτωποι με ένα ακόμα νομοσχέδιο με ψευδεπίγραφο τίτλο τη δήθεν ενίσχυση του ΕΣΥ, που στην ουσία όμως ολοκληρώνει την προσπάθεια διάλυσης του δωρεάν και δημόσιου χαρακτήρα του συστήματος υγείας.

Κυρίες και κύριοι συνάδελφοι, το ΕΣΥ άντεξε δεκαετή οικονομική κρίση και πανδημία, με ελλείψεις και προβλήματα, αλλά είχε τις βάσεις να αντέξει. Έχρηζε στήριξης, ανασυγκρότησης και μετασχηματισμού. Η Κυβέρνηση, όχι μόνο δεν το στήριξε, αλλά το αποσάθρωσε, καταδικάζοντάς το σε υποβάθμιση, υποχρηματοδότηση και υποστελέχωση.

Σήμερα με αυτό το νομοσχέδιο ισοπεδώνετε ό,τι έχει μείνει όρθιο, τις αρχές του ΕΣΥ, της ισότητας, της κοινωνικής δικαιοσύνης, της ισότιμης πρόσβασης όλων των πολιτών στις δημόσιες υπηρεσίες υγείας, που δεν παραμερίζονται και απλώς υποχωρούν, αλλά διαγράφονται. Μεταφέρονται τα κόστη των υπηρεσιών στους χρήστες των υπηρεσιών υγείας, στους ασθενείς, στον κάθε πολίτη. Δεν αντιμετωπίζεται η υποστελέχωση. Αντίθετα, διευκολύνεται η σταδιακή αποσάθρωση.

Το νομοσχέδιο επιτρέπει σε γιατρούς δημόσιων νοσοκομείων να μπορούν να εργάζονται σε ιδιωτικές εταιρείες στον τομέα υγείας, σε ιδιωτικές κλινικές και να διατηρούν ιδιωτικά ιατρεία, εφόσον βέβαια είναι «καλά παιδιά» και έχουν πάρει την άδεια από τον διοικητή του νοσοκομείου. Παράλληλα, επίκειται ρύθμιση με την οποία ιδιώτες γιατροί θα μπορούν να χρησιμοποιούν τις δημόσιες δομές του ΕΣΥ.

Τελικά, όλοι εκμεταλλεύονται το ΕΣΥ προς ίδιον όφελος, εκτός από τον ασθενή πολίτη που πληρώνει τις ασφαλιστικές εισφορές του, τα απογευματινά χειρουργεία, τα ιδιωτικά ιατρεία των γιατρών του ΕΣΥ, τις εργαστηριακές και απεικονιστικές εξετάσεις και φυσικά τη φαρμακευτική δαπάνη που τραβά την ανηφόρα λόγω αποτυχίας του clawback και του rebate.

Οι επιπτώσεις για τη δημόσια υγεία θα είναι διαλυτικές και για τους πολίτες τραγικές, διότι ένα τέτοιο σύστημα υγείας δεν είναι βιώσιμο, ανθεκτικό και φυσικά ποιοτικό.

Ποιος θα μείνει στα δημόσιο νοσοκομεία; Μόνο Επιμελητές Β΄ και ειδικευόμενοι γιατροί; Ποιος θα ειδικεύσει τους ειδικευόμενους γιατρούς; Πώς θα παραμείνουν οι γιατροί στην Ελλάδα για να κάνουν ειδικότητα; Πιστεύει κανείς ότι χιλιάδες εργαζόμενοι γιατροί στο εξωτερικό θα επιστρέψουν χάρη στα ιδιωτικά ιατρεία και τα απογευματινά χειρουργεία, αλλά με τις χαμηλότερες αμοιβές σε όλη την Ευρωπαϊκή Ένωση; Αντέχει ένας γιατρός να εργάζεται σε ένα δημόσιο νοσοκομείο και παράλληλα να ασκεί ιδιωτικό έργο σε κλινικές και ιατρείο; Ποιοι γιατροί θα δεχτούν να πάνε στην περιφέρεια σε απομακρυσμένες και άγονες περιοχές;

Αναρωτιέμαι, κύριε Πρόεδρε. Πιστεύετε ότι το νομοσχέδιο αυτό θα δώσει περισσότερη ελευθερία και περισσότερα κίνητρα στους ήδη εξαντλημένους γιατρούς; Πιστεύετε ότι θα λύσει το πρόβλημα των πολιτών με το να τους δείξετε τον κοστοβόρο δρόμο των απογευματινών χειρουργείων;

Τι πραγματικά προσδοκάτε σαν αποτέλεσμα με αυτό το νομοσχέδιο και τι κοινωνικό αποτύπωμα αυτό αφήνει; Μήπως λύνεται το πρόβλημα των αυξημένων ιδιωτικών δαπανών υγείας στη χώρα μας, που χτυπάνε ρεκόρ πανευρωπαϊκά; Ή μήπως απαντάτε στην υποστελέχωση, το κλείσιμο ΜΕΘ, χειρουργικών αιθουσών και ολόκληρων κλινικών; Όχι. Αυτό που προτείνετε είναι οι πενιχροί μισθοί των γιατρών και η επιμονή στη μη ταυτόχρονη και μαζική προκήρυξη όλων των θέσεων βάσει των πραγματικών αναγκών με αξιοπρεπείς μισθούς.

Γι’ αυτό, κύριοι συνάδελφοί, οι θέσεις βγαίνουν άγονες. Γιατί δεν μπορούν να εξασφαλίσουν την αξιοπρέπεια. Και μήπως δεν είναι οι θέσεις άγονες, αλλά η πολιτική σας;

Η Κυβέρνηση δεν προχωρά στην αυτοτελή φορολόγηση εφημεριών με σταδιακή αύξηση των μισθών ώστε να προσεγγίσουμε τους μισθούς των γιατρών της Ευρωπαϊκής Ένωσης και να ανασχεθεί έτσι το brain drain.

Κυρίες και κύριοι συνάδελφοι, οι περιφέρειες, οι απομακρυσμένες νησιωτικές περιοχές πλήττονται από χαμηλή προσβασιμότητα στην ιατρική περίθαλψη κυρίως λόγω τραγικών ελλείψεων, μεγάλων αποστάσεων και υψηλού οικονομικού κόστους.

Επανειλημμένως σε αυτή εδώ την Αίθουσα έχουμε αναδείξει με όλα τα μέσα κοινοβουλευτικού ελέγχου όλα τα οξυμένα προβλήματα του Λασιθίου. Περιγράψαμε με μελανά χρώματα τι καλείται ένας πολίτης να περάσει αν τύχει και αρρωστήσει. Επισημάναμε τους κινδύνους που εγκυμονεί η τραγική υποβάθμιση υγειονομικής περίθαλψης σε μία περιοχή τουριστική και αγροτική. Στηλιτεύσαμε την κυβερνητική πρακτική των κάλπικων υποσχέσεων, της υποβάθμισης των νοσοκομείων και του κοινωνικού αυτοματισμού ακόμη και μέσω των μετακινήσεων υγειονομικού προσωπικού από το ένα νοσοκομείο του νομού στο άλλο και διατηρώντας την υγειονομική φτώχεια στο Λασίθι στο ίδιο επίπεδο.

Σταθήκαμε απέναντι στο κλείσιμο της Ψυχιατρικής Κλινικής του ΠΑΓΝΗ, μιας και εξυπηρετούσε και το Λασίθι, καθώς δημιουργήσατε ένα κενό χωρίς να υπάρχει εναλλακτικό σχέδιο. Προτείναμε λύσεις εφικτές, ρεαλιστικές και δίκαιες. Το ίδιο έκανε η τοπική αυτοδιοίκηση, οι συλλογικοί φορείς, ακόμη και οι εργαζόμενοι των νοσοκομείων. Δυστυχώς, όμως, λύση δεν δόθηκε.

Η υγεία στο Λασίθι αυτή τη στιγμή διατηρείται όρθια για δύο λόγους. Για το φιλότιμο και για την τύχη, το φιλότιμο των εργαζομένων και την τύχη στη συγκυρία. Για ποιο κράτος λοιπόν πρόνοιας μιλάμε, όταν οι πολίτες αναγκάζονται να βγουν στο δρόμο επειδή νιώθουν ότι το ποτήρι ξεχείλισε; Μετά από τρία συλλαλητήρια το 2023, τι άλλο πρέπει να κάνουν οι πολίτες του Λασιθίου για να καταλάβετε ότι οι απαντήσεις σας και οι πολιτικές σας δεν τους καλύπτουν;

Την ημέρα που εμείς σε αυτή εδώ την Αίθουσα συζητάγαμε την πρόταση δυσπιστίας, οι πολίτες του Λασιθίου με ένα συλλαλητήριο έστειλαν τη δική τους πρόταση μομφής απέναντι στις κυβερνητικές πολιτικές και μάλιστα για πρώτη φορά όλοι μαζί. Κόντρα στον κοινωνικό αυτοματισμό που καλλιεργεί τόσα χρόνια η Κυβέρνηση, ένωσαν τις φωνές τους για ένα καλύτερο υγειονομικό αύριο, για να φωνάξουν δυνατά ότι δεν πάει άλλο.

Κυρίες και κύριοι συνάδελφοι, ένα σύστημα υγείας δεν είναι μόνο η νοσοκομειακή περίθαλψη, είναι η πρωτοβάθμια περίθαλψη, η πρόληψη και η φροντίδα. Η πρόληψη είναι ελάχιστη αν εξαιρέσουμε το πρόγραμμα «Φώφη Γεννηματά». Η φροντίδα και η κατ’ οίκον νοσηλεία είναι μηδέν. Μόνο πρωτοβουλίες δήμων και ΜΚΟ υπάρχουν. Στην πρωτοβάθμια περίθαλψη δεν υπάρχει σχεδόν τίποτα.

Για να σώσουμε το Εθνικό Σύστημα Υγείας, κύριε Υπουργέ, πρέπει να το δούμε σε δύο άξονες: Από μέσα προς τα έξω με επίκεντρο τους υγειονομικούς υπαλλήλους και από έξω προς τα μέσα με επίκεντρο τον πολίτη. Και με επίκεντρο τους υγειονομικούς υπαλλήλους πρέπει να κάνουμε τα πάντα ώστε να μη φύγουν άλλοι γιατροί από το ΕΣΥ και να δημιουργήσουμε τις συνθήκες εκείνες που θα το καταστήσουν δελεαστικό ώστε να έρθουν και άλλοι. Να δώσουμε κίνητρα οικονομικά, να δώσουμε κίνητρα επιστημονικά και επαγγελματικά, δημιουργώντας όμορφες συνθήκες εργασίας και αξιοπρεπείς μισθούς και όλα αυτά ταυτόχρονα, για να μην έχουμε γιατρούς δύο ταχυτήτων και για να μπορέσουν να ζήσουν και οι γιατροί και οι πολίτες μας με αξιοπρέπεια.

Ο πολίτης οφείλει να έχει προσωποποιημένες δωρεάν δημόσιες υπηρεσίες υγείας χωρίς ταξικούς, οικονομικούς και κοινωνικούς περιορισμούς.

Κύριε Υπουργέ, κλείνοντας, να πω ότι δεν γίνεται να μην γνωρίζατε τι έπρεπε να πράξετε για να διατηρήσετε το δωρεάν και δημόσιο χαρακτήρα του ΕΣΥ. Δεν θέλετε να το διασώσετε. Γιατί αν θέλατε, γνωρίζετε τι ακριβώς έπρεπε να κάνετε. Συντηρείτε την υγειονομική φτώχεια και διαμοιράζεται την υγειονομική μιζέρια. Αν λοιπόν όμως θέλατε να το σώσετε, τότε οφείλω να σας ενημερώσω ότι είστε σε λάθος κατεύθυνση.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την επικύρωση των Πρακτικών των συνεδριάσεων της Ολομέλειας της Βουλής της Πέμπτης 18 Ιανουαρίου 2024, της Παρασκευής 19 Ιανουαρίου 2024, της Δευτέρας 22 Ιανουαρίου 2024, της Τρίτης 23 Ιανουαρίου 2024, της Τετάρτης 24 Ιανουαρίου 2024, της Πέμπτης 25 Ιανουαρίου 2024, της Παρασκευής 26 Ιανουαρίου 2024, της Δευτέρας 29 Ιανουαρίου 2024 και της Τετάρτης 31 Ιανουαρίου 2024, τα οποία έχουν διανεμηθεί ηλεκτρονικά στην διαδικτυακή ιστοσελίδα της Βουλής των Ελλήνων όπως και στα Τμήματα Έκδοσης Πρακτικών και Εντύπων, απ’ όπου μπορείτε να αναζητήσετε και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς τα Πρακτικά της Πέμπτης 18 Ιανουαρίου 2024, της Παρασκευής 19 Ιανουαρίου 2024, της Δευτέρας 22 Ιανουαρίου 2024, της Τρίτης 23 Ιανουαρίου 2024, της Τετάρτης 24 Ιανουαρίου 2024, της Πέμπτης 25 Ιανουαρίου 2024, της Παρασκευής 26 Ιανουαρίου 2024, της Δευτέρας 29 Ιανουαρίου 2024 και της Τετάρτης 31 Ιανουαρίου 2024, επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 1.03΄ λύεται η συνεδρίαση για σήμερα Παρασκευή 12 Απριλίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**